
Prolog 


Stăteau pe bancă de parcă s-ar fi așezat după statură; fata, care era cea 
mai mică, la un capăt, cei doi frați, lângă ea. Aveau unu, trei şi patru ani. 
Picioruşele subţiri le atârnau de pe suportul tare, însă, spre deosebire de 
copiii obişnuiţi, ei nu le bâţâiau sau legănau, iar pantofii noi le atârnau 
nemişcați deasupra linoleumului lustruit. Pe chipuri nu li se citeau 
curiozitate, plictiseală sau nerăbdare. Toţi trei priveau spre peretele alb din 
fața lor, de parcă se uitau la un desen animat cu Tom și Jerry. Văzută prin 
geam, scena aducea cu o fotografie — o schiţă cu trei copii pe-o bancă. 

Stăteau acolo de aproape jumătate de oră. În curând urma să li se dea 
voie să se ridice, însă niciunul dintre adulții care-i priveau nu părea prea 
nerăbdător s-o facă. Recenta schimbare din viaţa copiilor va părea 
neînsemnată prin comparaţie cu ce-i aştepta de acum încolo. După ce vor 
ieşi afară de aici, nimic nu va mai fi la fel. De data asta schimbarea va fi în 
bine, însă vor fi probabil şi dezavantaje, care-n final ar putea cântări mai 
mult decât beneficiile. Aceasta era dilema cu care se confrunta grupul strâns 
în jurul mesei. 

— Mi-e teamă că da. Am luat în calcul toate variantele, însă asta ne 
recomandă experții. Copiilor trebuie să li se găsească adăposturi cât mai 
repede. Cu cât înaintează în vârstă, cu atât le scad şansele să fie adoptați. 
Uitaţi-vă ce greu ne e să găsim o casă pentru băieți, prin comparaţie cu fata. 
Potenţialii părinţi sunt conştienţi că succesul adaptării la un nou stil de viaţă 
depinde de vârsta cât mai fragedă a copilului. Peste doi ani, fata va avea 
aceeaşi vârstă pe care o are acum băiatul mai mic şi atunci ne vom confrunta 
cu aceeaşi problemă și în cazul ei. 

Bărbatul trase adânc aer în piept şi scoase la iveală un teanc de hârtii 
pentru a-şi întări spusele. Erau rapoartele şi evaluările psihiatrice ale 
experţilor care-i consultaseră pe copii. Ceilalţi încuviinţară din cap, cu 
chipuri posomorâte; cu toții, mai puţin tânăra, care fusese cea mai 
înverşunată împotriva acestei propuneri. Ea avea cea mai puţină experiență 
în cazurile legate de protecţia copiilor şi încă mai nutrea un crâmpei de 
speranță, pe care nenumăratele deziluzii o alungaseră de mult din sufletele 
celorlalți. 

— N-ar trebui s-o mai tergiversăm un pic? Nu se ştie niciodată, poate 


vom reuși să găsim un cuplu dispus să-i accepte pe toți trei. 

Le aruncă o privire copiilor, care stăteau pe bancă precum nişte statui din 
piatră. Ea îşi ținea braţele încrucişate strâns la piept, ca şi cum încerca să-și 
împiedice duioşia şi optimismul înnăscut să piară cu totul. Îşi aducea perfect 
aminte de felul în care arătau fraţii atunci când cazul lor atrăsese atenția 
autorităților: părul murdar şi încâlcit, hainele nespălate şi trupurile vlăguite. 
Ochii lor strălucitori pe chipurile murdare; obrajii brăzdați de lacrimi. 
Tânăra se răsuci spre ceilalți asistenţi sociali, cu o expresie plină de tristeţe. 

— Trebuie să existe o posibilitate. 

— M-am săturat de acest caz. 

Bărbatul cu rapoartele părea exasperat. Îşi verifică ceasul pentru a treia 
oară; le promisese copiilor săi că-i va duce la cinema. 

— Avem cupluri care se luptă pentru fetiţă, însă foarte puţine se arată 
interesate de băieţi. Ar trebui să fim mulţumiţi că am găsit această soluţie; ar 
fi inutil să continuăm să alergăm după vreun ipotetic cuplu perfect. Au venit 
la noi toți potenţialii părinți adoptivi şi am periat lista cu cel mai fin pieptăn. 
Având în vedere condițiile actuale, acesta-i de departe cel mai satisfăcător 
rezultat. 

Nu mai era mare lucru de zis şi încuviinţară toți din cap, mai puţin tânăra. 
Ochii ei emanau disperare. 

— Dar par atât de apropiaţi. Mă tem că, dacă vor fi separați, vor rămâne 
marcați toată viața. 

De data asta rapoartele au fost scuturate atât de energic, încât curentul de 
aer rezultat a făcut să le fâlfâie părul celor de față. 

— Doi psihiatri, separat, au declarat în mod categoric că ar fi cel mai 
indicat să fie despărțiți cei doi frați mai mici. Băiatul şi-a asumat rolul de 
protector față de sora sa mai mică. A sufocat-o cu toată dragostea şi grija 
care lui i-au lipsit, chiar dacă nu e decât un copilaş. Nu vrea s-o lase 
singură; e tulburat din cauza stresului şi a anxietăţii din pricina ei. Băiatul nu 
are decât trei ani, pentru numele lui Dumnezeu, zise bărbatul, oprindu-se ca 
să tragă aer în piept. Nu se pune problema să trebuiască să citim printre 
rânduri — rapoartele sunt elocvente. Separarea lor ar fi lucrul cel mai bun 
pentru amândoi. Relaţia lui cu ea e nesănătoasă. De fapt, băieţii, amândoi, au 
fost mai afectaţi decât sora lor. La urma urmei, sunt mai în vârstă. 

Pe bancă se văzu o mişcare. Băiatul mai mic venise mai aproape de sora 
lui. Îşi pusese braţul în jurul umerilor ei şi-o trăsese mai aproape. Ai fi 
crezut că-i auzise prin geam. 


— Eu, una, nu cred că ne permitem să punem la îndoială opinia lor 
profesională. 

Femeia care rostise aceste vorbe insinuase şi ea că n-are prea mult timp 
la dispoziție. Vorbea repede, bătând nerăbdătoare din picior. 

— Fi sunt experţii. Nu putem începe să ne imaginăm ce viaţă au dus până 
acum. După părerea mea, cred că ar trebui să ne grăbim şi să terminăm 
odată. Am fi naivi să continuăm să găsim vreo soluție ca-n poveşti. Nu există 
aşa ceva. 

— Dar ce se va întâmpla când vor creşte şi-şi vor da seama că 
despărțirea lor putea fi evitată? interveni cel mai în vârstă membru al 
echipei. Cei mai mulți dintre noi sunt familiarizați cu ce se întâmplă atunci 
când oamenii se umplu de furie împotriva sistemului. Acest lucru ar putea 
prelua controlul asupra vieților lor. 

Se apropia cu repeziciune de pensionare şi spera în van că acesta va fi 
ultimul caz dificil care să-i aterizeze pe birou. Nu-i așa că nu cerea prea 
mult? Părul îi albise de mult, lua medicamente pentru tensiune și fața-i era 
brăzdată de riduri adânci. 

— Părinţii adoptivi le vor ţine secret trecutul. Va fi în interesul lor, mai 
ales în cazul celor doi copii mai mici. Şi nu le va fi nici lor prea greu, dat 
fiind că e puţin probabil să-şi mai aducă aminte ceva. Fata de-abia a împlinit 
un an. Presupun că există riscul ca băiatul mai mare să-și mai aducă aminte 
ceva, dar n-avem cum să știm sigur. Şi chiar dacă o va face, amintirile îi vor 
fi înceţoşate şi se vor estompa cu timpul. Vreau să zic, voi câte vă mai 
amintiți de când aveaţi patru ani? 

— Destule. 

Părea că tânăra era singura care mai păstra amintiri de la o vârstă atât de 
fragedă. Ceilalţi nu-şi mai aminteau decât fragmente vagi, un fel de vise. Însă 
nici măcar ea nu-şi mai aducea aminte ceva de când avea un an. Fetiţa, 
pentru care exista o cerere atât de mare, urma să ajungă cel mai bine, şi asta 
nu doar pentru că era adorabilă. Băieţii fuseseră afectați mai profund din 
cauza evenimentelor din ultimii doi ani şi urmările se vedeau deja: la cel 
mic, prin dragostea excesiv de protectoare faţă de sora lui; la cel mare, prin 
indiferența faţă de lumea înconjurătoare. Rapoartele preliminare ale 
poliţiştilor care sosiseră la faţa locului în urma apelului telefonic făcut de 
mamă fuseseră atât de şocante, încât niciunul dintre cei prezenți nu mai dorea 
să-şi amintească detaliile. 

Ar fi o adevărată binecuvântare dacă timpul va şterge orice amintire a 


evenimentelor din mintea copiilor. 

Din păcate totuși, tânăra se îndoia că se va întâmpla aşa ceva. Trauma era 
prea mare. 

— În general, amintirile mele au legătură cu experiențele neplăcute, 
precum cea în care mi-am prins degetul în uşa brutăriei, pe când aveam trei 
ani, sau când mi-am văzut prietena lovită de-o maşină, pe când aveam cinci 
ani. Dar astea nu sunt nimic prin comparaţie cu ce li s-a întâmplat acestor 
copii. Mă tem că băieții vor ajunge să-şi aducă aminte prin ce-au trecut. Şi 
sora lor, deși e puţin probabil. 

— Şi cum rămâne cu relația dintre ei, s-a stabilit şi asta? 

Femeia cu timpul drămuit schimbă subiectul înainte ca ei să mai facă vreo 
digresiune pe tema reminiscenţelor copilăriei. 

— Nu cumva există o anumită linută în privinţa efortului pe care trebuie 
să-l depunem în încercarea de a-i ţine laolaltă, din moment ce probabil că 
nici nu sunt fraţi cu adevărat? 

În acest caz, bărbatul cu rapoartele a trebuit să se arate de partea tinerei 
emotive. 

— Din punctul meu de vedere, chestiunea paternității lor este nerelevantă. 
Sunt frați şi gata, deşi nimeni nu poate ști dacă sunt doar din partea mamei. 
Tatăl celor doi frați mai mici rămâne necunoscut. Însă situaţia e diferită în 
cazul băiatului mai mare. După părerea doctorului care i-a examinat, băiatul 
mai mic şi fata sunt fraţi din partea ambilor părinţi, iar cel mare le este frate 
doar pe jumătate. Deşi nu ne bazăm decât pe mărturia bărbatului care se 
presupune că ar fi tatăl băiatului mai mare; el jură cu mâna pe inimă că n-a 
mai întreținut raporturi sexuale cu mama după naşterea fiului lor — după ce ea 
a fost forțată să se mute din nou cu tatăl ei. Bărbatul se strâmbă şi înghiți în 
sec înainte de-a continua. Dar va fi nevoie de un test ADN pentru a stabili 
relația dintre copii, iar noi n-avem nici timp, nici bani pentru aşa ceva. Şi, 
sincer să fiu, nimeni nu-și dorește să afle rezultatele. În ceea ce-i priveşte pe 
toți, e de preferat să presupunem că au avut taţi „normali”. Toți trei, nu doar 
cel mare. 

Nimeni nu zise nimic. Cu toţii ştiau povestea. Povestea copiilor și a 
mamei lor. A bunicului lor şi-a mârşăviei pe care se suspecta c-o comisese 
asupra propriei sale fiice. Acum soarta celor trei micuți cu cicatrici în 
suflete atârna în mâinile lor. Ce trebuiau să facă? 

— Şi cum rămâne cu tatăl, Thorgeir ăsta? întrerupse femeia mai tânără 
tăcerea. N-ar fi posibil ca el să se răzgândească? 


— Am încercat totul. Ori nu poate, ori nu vrea să-şi ia fiul înapoi, nu mai 
zic de toți trei. N-a luat niciodată legătura cu băiatul şi nici măcar nu suntem 
siguri că el e tatăl. Din ce spune el, a fost de acord să-i dea numele său 
băiatului deoarece a avut o scurtă aventură cu mama acestuia, însă n-a fost 
niciodată sigur că ea nu s-a mai culcat şi cu alţii. Dacă-l vom presa să aibă 
grijă de fiul său, va cere să se facă un test de paternitate. Asta va tărăgăna 
lucrurile şi oricare ar fi rezultatul, nu prea îl văd ca o opțiune viabilă. Dacă 
se va dovedi că nu el e tatăl, nici măcar n-are rost să discutăm ca el să-l 
adopte pe băiat. lar dacă este, el nu-l doreşte. Ar fi o soluţie bună pentru fiul 
său? Tare mă-ndoiesc. 

Bărbaţii aflați de față schimbară priviri între ei, arătând mai multă 
înțelegere față de decizia presupusului tată decât femeile, care rămaseră cu 
ochii plecaţi. 

— E cea mai bună soluţie. De data asta, în loc să fluture iar rapoartele, 
bărbatul bătu cu degetele în ele. Din nefericire, n-avem la dispoziție o 
maşină a timpului care să ne spună cum se vor schimba lucrurile pentru ei. 
N-avem ce face decât să ne bazăm pe părerile experților. Potenţialii părinți 
au fost cu toţii verificați și au primit cele mai bune referințe. Părerea mea 
este să terminăm cu asta. Datele copiilor vor fi modificate în sistem şi, cu 
timpul, trecutul lor oribil se va pierde în uitare. Cel mai bine ar fi să nu-și 
afle niciodată povestea, iar separarea lor îi va ajuta s-o uite. Cu cât vor 
începe mai repede o nouă viață, cu atât va fi mai bine pentru ei. Suntem cu 
toții de acord? 

Tânăra deschise gura, apoi se gândi mai bine şi nu zise nimic. Ceilalţi îşi 
murmurară consimţământul, ca pentru a o împiedica să mai ridice vreo 
obiecţie. Întorcându-și capul, ea îi privi prin geam pe cei trei copii aşezaţi 
pe bancă. Fetiţa încerca în zadar să scape din strânsoarea fratelui ei, însă el 
o ţinea bine, părând chiar că-i face rău. La urma urmei, poate că experții 
chiar aveau dreptate. Privind din nou către grup, încuviință şi ea din cap, 
înfrântă. 

Şi cu asta se deciseră cu toții. 

Grupul se despărți pentru a se ocupa de restul formalităţilor. Tânăra a mai 
zăbovit pe hol, astfel încât a rămas singurul martor atunci când copiii au 
pornit spre noile lor vieţi. N-au vrut să renunţe la vechiul lor stil de viață 
fără luptă. Băiatul cel mic, în special, a fost cel mai afectat. A plâns şi-a 
urlat în timp ce-şi privea sora cum dispare pe hol, în braţele unui medic 
pediatru. Fetiţa se uita la el cu ochi mari, peste umărul doctorului, făcându-i 


cu mâna, cu chipul lipsit de orice expresie. Apoi s-a dezlănțuit haosul. Un 
bărbat într-o haină albă a trebuit să-l țină pe băieţel cu forța. Când şi-a dat 
seama că n-are suficientă forță, țipetele lui s-au transformat în suspine. 

Tânăra nu şi-a putut muta privirea de la scena aceea. Având în vedere că 
era parțial responsabilă pentru asta, simţea că trebuie să aibă tăria de a 
înfrunta consecințele. Comportamentul băiatului mai mare n-a reprezentat o 
imagine la fel de terifiantă, însă groaza din ochii săi spunea totul. Probabil 
că cei trei nu mai fuseseră niciodată despărțiți. 

Tânăra n-a vărsat o lacrimă cât timp a stat şi a privit cum cei doi băieței 
dispăreau la fel cum o făcuse sora lor. Într-un final, când s-a mişcat, n-a mai 
zărit nici urmă de copil pe coridoarele spitalului. Nu se aflau nici în holul de 
la intrare, nici în parcarea pe jumătate goală de afară. 

Noua lor viaţă îi înghițise fără să lase vreo urmă. 

Joi 


Elisei îi ia câteva secunde să-şi dea seama unde se află. Stă întinsă pe o 
parte, are picioarele încurcate în pilotă, iar perna i s-a mototolit sub obraz. 
În cameră e întuneric, însă prin deschizătura dintre draperii, o stea îi face cu 
ochiul din vastitatea spațiului. Pe partea cealaltă a patului, pilota e netedă, 
întinsă perfect, iar perna este neatinsă. Până şi tăcerea pare nelalocul ei; deși 
de fiecare dată zace frustrant de trează, acum simte că-i lipsesc acele 
sforăituri. Şi-i mai lipseşte şi căldura emanată de soţul ei permanent supra- 
încălzit, care o face să doarmă cu un picior ițit afară de sub pilotă. 

Aşa s-a obișnuit, în poziția asta, iar acum îi e frig. 

În timp ce-şi trage din nou pilota peste ea, simte cum i se face pielea de 
găină pe picioare. Îi amintește de perioadele în care Sigvaldi lucrează în tura 
de noapte, doar că de data asta nu-l mai aşteaptă să se întoarcă de dimineaţă, 
căscând, cu ochii duşi în fundul capului şi mirosind a spital. Va fi plecat o 
săptămână la o conferință. Ieri, când a sărutat-o, luându-și la revedere, în 
autogara centrală, părea mai nerăbdător ca ea să termine mai repede. 
Cunoscându-l prea bine, știe că se va întoarce duhnind a aftershave de la 
magazinul duty-free, iar ea va trebui să doarmă cu nasul înfundat sub braţ 
până se va obişnui cu mirosul. 

Deşi îi simte oarecum lipsa, sentimentul e amestecat cu un strop de 
plăcere la gândul că va avea câteva zile doar pentru ea. Perspectiva unor 
seri în care va fi singura stăpână a telecomenzii; să nu trebuiască să cedeze 
în faţa unor meciuri de fotbal mult mai importante. Seri în care să poată 
mânca doar lipii şi brânză la cină şi să nu trebuiască să-i asculte stomacul 
scoțând zgomote toată noaptea. 

Însă o vacanţă de o săptămână departe de soţul ei are şi dezavantaje; va 
trebui să aibă singură grijă de cei trei copii şi singură va trebui să facă tot ce 
implică acest lucru: să-i trezească, să-i facă să se ridice din pat, să-i ducă și 
să-i ia cu maşina, să-i ajute la teme, să-i facă să nu se plictisească, să nu-i 
lase să stea prea mult în faţa calculatorului, să le dea să mănânce, să le facă 
baie, să-i spele pe dinți şi să-i bage în pat. De două ori pe săptămână, 
Margrét trebuie dusă la cursurile de balet şi Stefán şi Bárdur la karate, iar ea 


trebuie să aştepte cuminte până termină. Aceasta-i una dintre sarcinile mai 
puţin satisfăcătoare, din moment ce-o forţează să-nfrunte faptul că odraslele 
ei n-au nici talent, nici plăcere pentru aceste hobby-uri, deşi nu sunt deloc 
ieftine. Din ce-şi dă ea seama, copiii ei sunt plictisiţi, nu se sincronizează 
niciodată cu ceilalți, sunt permanent surprinși cu faţa în altă parte şi se uită 
mereu cu gura căscată de uimire la cei care fac totul cum trebuie. Sau poate 
că e exact opusul: poate că cei care fac totul cum trebuie sunt tocmai copiii 
ei. 

Mai aşteaptă puțin, să scape de starea de somnolență, conștientă de 
lumina de-un verde radioactiv a ceasului deşteptător de pe noptieră. De 
obicei îşi începe ziua urându-l, însă azi nu simte obişnuita dorință să-l 
azvârle în celălalt colţ al camerei, căci numerele luminoase îi indică faptul 
că mai are câteva ore bune de somn. Creierul său obosit refuză să calculeze 
câte anume. O întrebare mai importantă nu-i dă pace: de ce s-a trezit? 

Pentru a evita strălucirea fluorescentă a ceasului, Elisa se întoarce pe 
partea cealaltă, însă se vede nevoită să-şi înăbuşe un țipăt când zărește o 
siluetă întunecată lângă pat. Dar e doar Margrét, primul său născut, fiica ei 
care a făcut mai mereu notă discordantă cu ceilalți copii, niciodată cu 
adevărat fericită. Deci asta a trezit-o. 

— Margrét, scumpo, de ce nu dormi? o întreabă cu voce răguşită, uitându- 
se atent în ochii fiicei sale. 

Par negri în semiîntuneric. Buclele de păr cret ce-i încadrează chipul 
palid îi sunt date după urechi. 

Copilul se caţără pe pilota netezită, până pe partea Elisei. Aplecându-se 
spre ea, îi şopteşte ceva, iar răsuflarea-i caldă, ce miroase vag a pastă de 
dinți, îi gâdilă urechea mamei sale. 

— E un bărbat în casă. 

Elisa se ridică în picioare, respirând iute, deşi ştie că totul e în regulă. 

— Ai visat, scumpo. Îţi aduci aminte ce am vorbit noi două? Chestiile pe 
care le visezi nu sunt adevărate. Visele şi realitatea sunt două lumi diferite. 

Margrét a avut coşmaruri încă de mică. Cei doi frați ai ei adormeau în 
clipa-n care puneau capul pe pernă, la fel ca tatăl lor, şi nu mai mișcau până 
dimineaţă. Însă arareori noaptea îi aducea surorii lor o astfel de pace. Au 
fost puţine ocaziile în care Elisa şi soţul ei să nu sară din somn din cauza 
țipetelor asurzitoare ale fetei. Doctorii au spus că va creşte, dar asta se 
întâmpla acum doi ani, iar de atunci nu prea au fost semne de ameliorare. 

Şuviţele rebele ale fetei se mişcă încolo şi-ncoace atunci când scutură din 


cap. 

— Nu dormeam. Eram trează. 

Şopteşte şi ridică un deget la buze, pentru a-i indica mamei sale că e cazul 
să vorbească încet. 

— Am mers să fac pipi şi l-am văzut. E în sufragerie. 

— Toţi suntem confuzi din când în când. Și eu mă simt așa — Elisa se 
opreşte la mijlocul frazei. Şşt!... 

Mai mult pentru propria sa linişte. Nu se aude niciun zgomot dinspre hol; 
probabil că doar şi-a imaginat. Ușa stă întredeschisă şi ea mijeşte ochii într- 
acolo, însă nu vede decât întuneric. Fireşte. Cine să fie acolo? Averea lor e 
prea neînsemnată, iar casa lor prost vopsită nu are cum s-atragă hoţii, deşi e 
una dintre puţinele case de pe stradă cu ferestre nemarcate cu abţibilduri 
care indică prezența unui sistem de securitate. 

Margrét se apleacă din nou spre urechea mamei sale. 

— Nu sunt confuză. E un bărbat în casă. L-am văzut din hol. 

Fetiţa pare trează de-a binelea, vocea sa coborâtă neindicând că ar fi 
adormită sau amețită. 

Elisa aprinde veioza de pe noptieră și bâjbâie după telefonul mobil. Oare 
să i se fi oprit ceasul deşteptător? Pesemne că de vină e tratamentul dur la 
care-a fost supus de-a lungul anilor, iar ea nici nu mai ştie de câte ori acesta 
a sfârşit pe jos. Probabil că n-are rost să o trimită pe Margrét înapoi în pat; 
poate că e timpul să-şi înceapă rutina de dimineață, să toarne lapte bătut în 
trei castroane, să presare nişte zahăr brun pe deasupra şi să spere că va 
apuca să-şi clătească şamponul din păr cât mănâncă ei. Dar telefonul nu se 
află pe noptieră sau pe podea, deşi ar putea jura că l-a luat aseară, înainte să 
stingă luminile. Vrea să-l aibă la îndemână, în cazul în care Sigvaldi o va 
suna dis-de-dimineaţă ca s-o anunţe că a ajuns cu bine. 

— Cât e ceasul, Margrét? 

Fata n-a vrut niciodată să i se spună Magga. 

— Nu ştiu, răspunde Margrét, privind cu atenţie întunericul din hol. Apoi, 
întorcându-se spre ea, şoptește: Cine poate să vină în miez de noapte? Nu 
cred că poate fi un om drăguţ. 

— Nu. Nu poate fi nimeni. 

Elisa îşi dă seama cât de neconvingător îi sună glasul. Şi dacă fetiţa are 
dreptate şi cineva chiar a pătruns în casă? Se ridică din pat. Degetele de la 
picioare i se încovoaie la contactul cu podeaua înghețată. N-are pe ea decât 
un tricou de-al lui Sigvaldi, iar pe picioare 1 se face din nou pielea de găină. 


— Rămâi aici. Mă duc să văd ce se întâmplă. După ce mă întorc, n-o să 
ne mai facem griji şi vom putea să ne culcăm la loc. Bine? 

Margrét încuviinţează din cap. Își ridică pilota mamei până la ochi. 
Murmură de sub ea: 

— Ai grijă. Nu e un om drăguţ. 

Cuvintele îi reverberează Elisei în urechi în timp iese pe hol, străduindu- 
se să pară lipsită de griji, încrezătoare că n-are cum să fie un intrus. Însă 
Margrét i-a sădit sămânţa îndoielii în minte. Of, de ce nu s-a putut întâmpla 
ieri noapte, când era şi Sigvaldi acasă? E prea mult să ceară aşa ceva? Elisa 
îşi înfășoară braţele în jurul corpului pentru a se încălzi, însă asta n-o ajută 
prea mult. Când aprinde lumina, strălucirea puternică îi rănește ochii. 

Uşa băieţilor scoate un scârţâit slab atunci când o întredeschide ca să se 
asigure că nimic nu le tulbură somnul. Stau amândoi în patul suprapus, cu 
ochii închişi, cu gurile deschise. Trage ușor uşa în urma ei. 

În baie nu e nimeni. În camera lui Margrét, privirea nu-i întâlneşte decât 
un şir de păpuşi şi de ursuleți de pluș alimaţi pe o poliţă. Ochii lor par c-o 
urmăresc în timp ce închide uşa în grabă. Se întreabă dacă felul cum sunt 
aranjaţi poate fi o explicaţie pentru coşmarurile lui Margrét. Ea, personal, 
dacă s-ar trezi noaptea, n-ar vrea să înfrunte privirile acelea neclintite. În 
semiîntuneric, în spatele acelei drăgălășenii a lor pare că s-ar ascunde un aer 
de răutate pură. Ar merita să încerce să le mişte pentru a vedea dacă asta ar 
ajuta-o pe Margrét să doarmă mai bine. O va face diseară, după muncă. 

Pe holul din faţa dormitorului nu e nimeni şi nici în celelalte camere în 
care dă acesta; niciun semn al vreunui intrus misterios. Dar la ce se aştepta? 
La urme de paşi? Vreun muc de țigară pe podea? Un ghiveci de flori spart, 
într-un colț? În momentul în care se apropie de sufragerie și bucătărie, se 
simte mult mai liniştită. Lumina becurilor de pe stradă e suficientă pentru a 
se convinge că totul n-a fost decât o închipuire de-a lui Margrét. Întotdeauna 
întunericul îţi face imaginaţia s-o ia razna. Acum poate vedea că nu e nimeni 
în sufragerie, doar un castron de popcorn gol în fața televizorului şi piese de 
lego în jurul măsuţei de cafea. Totul a rămas exact la fel ca atunci când a 
plecat la culcare. Ce prostesc din partea ei să-şi facă asemenea griji. 

Surâsul care i-a apărut pe buze 1 se şterge dintr-odată. Uşa glisantă dintre 
zona în care iau masa cu toții și bucătărie a fost închisă. 

Însă ea nu rămâne niciodată închisă. 

Încet, cu precauţie, Elisa se îndreaptă în vârful picioarelor spre ușă. 
Tălpile goale i se lipesc de parchetul rece, iar teama îi sporește cu fiecare 


pas. Îşi apropie urechea de uşa albă. La început e doar tăcere, apoi se 
smulge brusc de lângă ea când aude zgomot de scaune târâte pe dușumeaua 
bucătăriei. 

Ce-ar trebui să facă? Primul impuls e să ţâșnească înapoi în pat şi să-și 
tragă pilota peste cap. Oricine ar fi acolo, cu siguranţă va veni încoace cât 
de curând. Elisei nu-i pasă absolut deloc de bunurile din casă. Hoţul poate 
lua orice îşi doreşte, atâta timp cât va pleca şi-i va lăsa în pace. Dar ce 
naiba caută în bucătărie? I se pare că s-a aşezat la masă și o secundă se 
întreabă dacă nu cumva Margrét sau unul dintre băieți s-o fi strecurat nevăzut 
pe lângă ea. Dar nu, e imposibil. 

Spre groaza ei, îl aude pe intrus ridicându-se în picioare. Nu se poate 
gândi decât că trebuie iar să-şi lipească urechea de ușă. Un sertar e tras și 
apoi împins la loc, apoi altul și încă unul, până când aude zornăit de 
tacâmuri. Sau de cuțite. Apoi liniştea e spartă de zgomotul micuţei uși 
pliante de la cămară. Ce hoţ ar fi interesat de conserve şi cutii cu cereale? 
De o mătură, un făraş şi câteva cârpe, de o găleată și de un aspirator? În loc 
ca un astfel de comportament s-o liniștească, groaza Elisei sporeşte. Oamenii 
care se comportă irațional sunt mult mai periculoși decât cei care se supun 
regulilor convenţionale. Începe să păşească înapoi, desprinzându-se de ușă 
şi retrăgându-se fără să facă un zgomot înspre celălalt perete al sufrageriei. 
Telefonul i-a rămas probabil pe măsuţa de cafea. Sau în baie. S-au hotărât să 
renunţe la linia telefonică fixă în urmă cu doi ani și, pentru prima oară, îi 
simte lipsa. Aruncă o privire spre holul de la intrare şi se gândeşte s-o rupă 
la fugă afară, țipând după ajutor şi rugându-se să reușească să trezească la 
timp vecinii. Dar asta ar însemna să-i lase pe copii în urmă. Împreună cu un 
bărbat care ar putea fi înarmat cu un cuțit de bucătărie. Face un singur pas în 
direcţia ușii, apoi se oprește; nu-şi poate abandona copiii. În schimb, se 
întoarce și o ia spre holul care dă spre dormitor. Aproape a ajuns acolo, 
când aude ușa glisantă de la bucătărie deschizându-se. Ţâşneşte instantaneu 
pe hol, trânteşte uşa în urma ei şi stinge lumina. Nu îndrăznește să se 
oprească pentru a verifica dacă bărbatul vine după ea. 

Panicată, simțind că-i va exploda capul din cauza efortului, Elisa încearcă 
să găsească o soluţie. Cum să scape de aici? Uşa de la dormitorul ei nu se 
încuie; majoritatea cheilor lipseau când s-au mutat aici şi n-au considerat 
niciodată necesar să le înlocuiască. Baia se încuie, dar să se încuie în baie ar 
fi la fel de rău ca a fugi afară din casă: copiii ar rămâne lipsiţi de apărare. 
Se repede în baie chiar şi-aşa, căutându-şi telefonul, aruncând la întâmplare 


prosoape şi smucind de sertare cu mâini tremurătoare. Dar e-n zadar, 
afurisitul nu-i aici. Din ochi îi izvorăsc lacrimi atunci când vede dezastrul 
făcut. Când va mai reuşi să facă şi-aici ordine? De parcă n-ar fi avut deja 
destule pe cap. 

Se întoarce în hol, conștientă că e pe cale să-şi piardă controlul. Nu se 
poate gândi decât la timpul pe care l-a irosit căutându-şi telefonul, când ar fi 
trebuit de fapt să încerce să își scoată copiii afară. Deşi nu ştie cum ar fi 
putut s-o facă, iar în momentul de față e prea târziu. Nu-şi poate reține un 
țipăt când vede cum uşa din capătul holului începe să se deschidă. Însă 
tipătul ei nu este nici puternic, nici asurzitor, ci se aseamănă cu cel emis de 
un iepure încolțit. Nu poate îndura să-l vadă pe intrus, aşa că se repede în 
dormitor și închide ușa în urma ei. Aude pașii bărbatului, apoi un huruit, ca 
şi cum tipul ar târî ceva în urma lui. Dar ce anume? Inima îi bubuie în piept. 

— Margrét? 

Fiica ei nu se zăreşte pe nicăieri. 

— Margrét? 

Vocea 1 se frânge, ceea ce n-o ajută în niciun fel să-şi recapete curajul. 
Pur şi simplu nu se poate hotărî ce să facă mai întâi, să ajungă la telefon sau 
la Margrét? Înainte să se decidă ce să facă, uşa din spatele ei se deschide şi 
bărbatul pătrunde înăuntru. Se opreşte, şi huruitul se-aude mai tare, ca şi cum 
ar târî ceva peste prag. Ea nu poate privi de jur-împrejur; are corpul 
paralizat. Simte o nevoie imperioasă să închidă ochii. Deși acel huruit i se 
pare cunoscut, Elisa nu-și poate aminti nici în ruptul capului de unde-l știe. 
Creierul ei închide cu iuţeală toţi centrii nervoși vitali, cei de care are cea 
mai mare nevoie acum. 

Înţepenită de teamă, Elisa aude cum, în spate, cineva îi şopteşte numele. 
Şoapta este înăbușită, ca şi cum bărbatul ar purta o eșarfă peste gură. Nu 
crede că recunoaşte vocea, dar cum sună glasurile oamenilor atunci când 
şoptesc ceva? Destul de diferite față de cel normal, nu? Al lui Margrét nu a 
semănat cu glasul ei normal ceva mai devreme. Însă răsuflarea ei caldă şi 
dulce care i-a mângâiat Elisei urechea atunci e la un milion de kilometri 
depărtare de șuieratul aspru ce-o umple de-o teroare paralizantă acum. 

. 

Cine-i bărbatul ăsta? Ce vrea de la ei? Probabil că o cunoaşte, ori îi ştie 
cel puţin numele. I l-o fi văzut în bucătărie? Pe vreun plic sau vreo vedere 
lipită pe frigider de prietena ei Gunna? 

Elisa simte cum o mână puternică, aparent învelită într-o mănușă, o prinde 


de gât, apoi ceva ascuţit o înțeapă în spate. Un cuţit. 

— Te rog! şopteşte ea. 

Lasă restul nerostit: te rog, nu-mi face rău! Te rog, nu mă viola! Te rog, nu 
mă omorî! Te rog, te rog, te rog, nu le face rău copiilor mei! Vârful cuțitului 
se retrage, iar el slăbeşte strânsoarea din jurul gâtului ei, apoi, înainte ca ea 
să realizeze ce se întâmplă, o leagă la ochi. Panica îi sporeşte atunci când îşi 
dă seama că el se folosește de bandă adezivă groasă şi rezistentă, pe care i-o 
răsuceşte de mai multe ori în jurul capului. La fel ca-n baie mai devreme, 
raţiunea o părăseşte şi teama pentru siguranța ei proprie şi-a copiilor 
dispare, înlocuită de grija că nu va mai putea scăpa în veci de banda aceea. 
E prinsă atât de strâns, încât probabil că-i va smulge sprâncenele şi genele 
cu totul când va încerca să şi-o scoată. Din ochi îi ţâşnesc lacrimi, însă 
acestea nu au unde să curgă, dizolvând lipiciul, care-i înţeapă ochii. 

— Te rog, te rog! N-o să spun nimănui. Poţi lua orice vrei. Absolut orice. 
Ia ce vrei! 

— Mulţumesc, dar n-am nevoie, îl aude şoptind în spatele ei. 

Elisei 1 se frâng genunchii. 

— Te rog. Ia tot! 

Banda i se răsuceşte din nou în jurul capului, făcând-o să tresară atunci 
când el o retează. O strânge cu putere de ceafă pentru a lipi capătul rămas 
liber. Apoi femeia este răsucită şi aruncată pe pat. Salteaua geme când 
bărbatul se aşază lângă ea, făcând-o să-şi ferească instinctiv capul atunci 
când o mângâie pe păr. Atingerea lui blândă se schimbă brusc atunci când 
înhaţă un pumn de păr şi-i smuceșşte capul spre el. 

El şopteşte din nou, de data asta ceva mai tare. Ea nu-i recunoaşte vocea 
înăbușită. 

— Am de gând să-ţi spun ceva. O poveste scurtă. Una tristă. Te sfătuiesc 
să mă asculţi cu atenție. 

Elisa încuviinţează din cap. El o strânge de păr atât de tare, încât începe 
s-o doară. De ce să vrea să-i spună o poveste? De ce nu-i cere să-i dezvăluie 
PIN-ul de la card sau unde-şi păstrează lucrurile de valoare? l-ar spune 
orice. Poate lua toate cardurile și să aibă astfel acces la conturile de la 
bancă. Poate lua şi argintul pe care ea l-a moştenit de la bunici. Puținele 
bijuterii pe care le-a cumpărat de-a lungul vieţii. Orice poate lua. Atât timp 
cât o lasă în pace, pe ea şi pe copii. Nimic altceva nu mai contează. 

Printre suspine, ea izbuteşte să-l întrebe dacă are de gând să le facă rău 
copiilor. Nu-i aude răspunsul, iar asta nu face decât să-i sporească suferința. 


Apoi el se retrage în sine însuşi. Povestea promisă nu mai vine, iar ei rămân 
unul lângă altul, fără să mai rostească un cuvânt, Elisa legată la ochi, cu 
inima bubuind, gata să-i sară din piept. Aude şi percepe cum bărbatul se 
ridică în picioare şi simte un grăunte de speranţă că el ar putea să plece şi s- 
o lase în pace; să nu meargă mai departe. Nu trebuie să-și permită să se 
bucure de speranţă. Trebuie să rămână vigilentă; poate că are de gând s-o 
atace pe la spate. Aude din nou huruitul și crede că distinge o izbitură 
uşoară, ca şi cum ceva ar fi introdus în priza de lângă ușă. Enumeră în minte 
toate dispozitivele electrice din casă care ar putea răni pe cineva: bormaşina 
pe care i-a făcut-o cadou lui Sigvaldi de Crăciun, mixerul, foarfecile de tuns 
gardul viu, ondulatorul de păr, fierul de călcat, aparatul de făcut sandvişuri, 
fierbătorul. Care-o fi cel mai rău? Care-o fi cel mai puţin înfricoşător? Elisa 
răsuflă atât de iute şi de adânc, încât crede că va leşina. Apoi îşi amintește 
că majoritatea acestor gadgeturi au fire prea scurte pentru a ajunge la pat, 
ceea ce-o mai linişteşte un pic. Însă senzaţia nu durează prea mult. 

Auzindu-l pe bărbat apropiindu-se iar de pat, ea-și pierde din nou 
controlul şi face o ultimă încercare disperată să scape, o încercare care ştie 
că e sortită eşecului. El poate vedea; ea nu. El e mai masiv şi mai puternic. 
Chiar şi aşa, ea se aruncă în partea cealaltă a patului, sforțându-se să ajungă 
la podea. Aude o exclamaţie mânioasă şi simte greutatea bărbatului aterizând 
peste ea în timp ce zace întinsă pe burtă, jumătate pe pat şi jumătate în afara 
lui. Are un braţ răsucit sub ea; celălalt atârnă în jos, spre duşumea, mâna 
bâjbâind pe sub pat. Bărbatul o loveşte cu putere în spate. Coloana i se 
încordează violent şi pe moment rămâne fără răsuflare. Se suie pe ea, 
țintuind-o sub greutatea lui, şi-l aude desfăcând mai multă bandă adezivă de 
pe rolă. Pipăie în zadar podeaua, în căutarea unei arme. Zgârie cu degetele 
pe sub pat. Un obstacol neaşteptat, dar familiar, o face să se oprească o 
clipă. Apucă făptura caldă şi moale şi pricepe brusc peste ce-a dat. Elisa nu 
are timp decât să ducă un deget la buze și să șoptească „$şt!”, înainte ca 
braţele să-i fie trase violent la spate şi încheieturile să-i fie legate una de 
alta. 

Bărbatul o trage şi-o scutură până când ea are senzația că i s-a dislocat 
creierul. Totul e negru și-i e teamă că nu este doar din cauza benzii adezive; 
îi este teamă că ochii nu-i mai funcţionează şi că același lucru se va întâmpla 
şi cu urechile. Zgomotul uşor produs de smuciturile puternice ale bărbatului 
pare că se pierde încet, încet, după care creşte în intensitate atunci când o 
trage violent spre el pentru a-şi depăna povestea pe care o ameninţase că i-o 


va spune. 

Când termină, el se ridică în picioare, o rostogolește pe spate şi-şi înfige 
un genunchi în pieptul ei, ca să-i împiedice orice tentativă de evadare. Apoi 
apucă rola de bandă adezivă, pe care i-o înfășoară în jurul urechilor şi 
nasului. De jur-împrejur. Ea încă-şi mai poate auzi bubuitul din urechi, însă 
ceea ce-o îngrijorează mai tare este fornăitul disperat al nasului. Disperat și 
dureros. Apăsarea de pe piept dispare. Aude prin bandă un zgomot slab şi-şi 
dă în sfârşit seama ce-a reuşit bărbatul să târască până în dormitor. Dintre 
toate obiectele, tocmai de acesta se temuse cel mai puţin. Abia când o el 
apucă din nou, realizează cât de prostesc de optimistă fusese. 


Capitolul 2 


Vineri 


Helgi era în întârziere. Dormise prost, deranjat tot timpul de zgomote 
ciudate care încetaseră abia când se ridicase din pat. Când renunţase în cele 
din urmă, avea impresia că nu va mai reuși în veci să se dezmeticească. 
Lovise butonul de oprire a alarmei de la telefon de patru ori, însă, când 
încercase a cincea oară, mobilul refuzase să-şi mai oprească ţiuitul. 

Trebuia să conducă o şedinţă la muncă; poate că nu cea mai importantă 
din cariera sa, dar tot conta destul de mult. Lucra la o companie care se 
ocupa cu sisteme de securitate. Departamentul de achiziții al guvernului 
lansase de curând licitații pentru instalarea unui sistem de securitate la un 
azil enorm, iar scopul şedinţei era să se stabilească ultimele detalii ale 
documentelor auxiliare până la prânz, când era termenul-limită. Cu o seară 
înainte mai citise o dată textul, iar hârtiile pe care le avea acum cu el erau 
acoperite de comentariile sale. 

O pală de vânt extrem de aspră îl lovi pe Helgi atunci când deschise ușa 
să-şi ia la revedere de la soţie. Vedis n-avea de ce să plece mai devreme de 
ora zece; preda daneză, şi probabil că cei de la şcoală nu credeau că 
predarea gramaticii elevilor de liceu reprezenta o urgență care să fie 
îndeplinită în zorii unei zile de vineri. Uşa se trânti înainte ca ea să poată 
răspunde, şi oricum Helgi nu mai avea timp s-o aştepte să-şi pună papucii 
pentru a-și lua la revedere de la el. Strânse mai tare la piept teancul de hârtii 
atunci când se repezi spre maşină și trase adânc aer în piept atunci când 
ajunse înăuntru, cu documentele aşezate în siguranță pe scaunul pasagerului. 
Dacă traficul nu va fi mai aglomerat decât de obicei, ar trebui să ajungă la 
timp. 

Motorul scoase obişnuitul tors prietenos, iar el se relaxă când roțile 
începură să ruleze. Totul urma să meargă aşa cum trebuie. Însă imediat ce 
ieşi de pe aleea casei, se văzu nevoit să apese brusc pedala de frână: Stefân 
şi Bárdur, cei doi băieți de-alături, stăteau în mijlocul drumului. Aplecându- 
se în faţă, Helgi observă că erau în picioarele goale şi n-aveau decât 
pijamalele pe ei. Temperatura era aproape de punctul de îngheţ și bătea un 


vânt feroce. Ce-o fi fost în mintea părinților lor? Băieţii păreau dezorientaţi, 
strânși unul într-altul, holbându-se la el neajutoraţi. Probabil că era vorba de 
vreo glumă proastă. Nu era posibil să aibă un asemenea ghinion. Nu astăzi. 
Aruncă o privire înspre casa vecinilor, sperând în zadar să-i vadă pe 
Sigvaldi sau pe Elisa ieşind în fugă afară, însă uşa de la intrare era închisă şi 
nu se vedea nicio mișcare. Maşinile lor erau parcate pe alee, aşa că probabil 
erau acasă. Poate că şi ei se odihniseră prost azi-noapte, iar acum dormeau 
până târziu. 

Helgi se gândi să dea drumul frânei şi să treacă încet pe lângă copii, 
continuându-și drumul. Ar putea s-o sune după aceea pe Védís şi s-o roage 
să meargă să vadă ce s-a întâmplat; să pretindă că-i zărise pe copii în 
oglinda retrovizoare, însă nu fusese sigur ce se întâmplase. Brusc, băiatul 
mai mic începu să urle. La dracu”. Nu putea să meargă mai departe şi să 
ignore un copil plângând. Sau putea? Şedinţa era mai importantă decât îi 
plăcea lui să recunoască. Afacerea trecuse printr-o pasă mai proastă în 
ultima vreme şi era clar că urmau să aibă probleme dacă nu atrăgeau clienţi 
noi, cu mai mult potențial. Dacă strica licitația, era evident al cui cap avea 
să cadă primul. 

Răsucind volanul spre dreapta, înaintă pe cât de lent fu în stare. Când 
trecu cu maşina prin dreptul lor, fraţii înțepeniră, cu gurile larg deschise. 
Băiatul mai mic era atât de uluit, încât uită să mai urle. Încă mai erau 
suficient de mici încât să aibă iluzia că toţi adulţii sunt buni la suflet. Cu 
excepția tipilor răi, fireşte, însă tipii cei răi nu arată ca nişte oameni normali, 
cum era vecinul lor. Mai aveau multe de-nvăţat. 

După ce Helgi trecu în siguranță de băieţi, apăsă accelerația până la 
podea și îşi sună soția. 

. 

Era clar că agentul de poliție n-avea parte de cea mai bună zi a sa. Ofta 
întruna din greu, deşi nu mai era tânăr şi probabil că văzuse destule grozăvii 
de-a lungul anilor. Vasele sparte care se lăţeau într-o dâră lată dinspre nas 
spre obraji îl făceau să pară că roşea. El şi colegul său sosiseră primii la 
locul faptei după apelul venit din partea unei femei care spunea că a rămas 
singură cu copiii vecinilor și că trebuie s-o ajute cineva să dea de părinţii 
acestora. Părea că nu-i nevoie decât de intervenţia a doi agenți. Existau toate 
motivele să se ia în considerare posibilitatea ca părinții lor să fi dormit până 
târziu şi cei doi amărâţi să se fi încuiat pe dinafară. Însă se dovedise că nu 
era vorba de așa ceva şi asta încerca acum agentul să le explice inspectorilor 


de poliție. Colegul său, un începător aflat în prima lună în cadrul poliţiei, 
fusese trimis înapoi la secție. Aleea din spate încă mai puţea a vomă. 

— Femeia despre care v-am spus i-a însoțit pe băieți în jurul proprietăţii 
şi a sunat la ușă de mai multe ori, apoi a ciocănit. A putut auzi soneria 
dinăuntru, însă a presupus că sunetul acesteia era prea slab pentru a-i trezi pe 
părinți. Era sigură că aceştia dorm până târziu, deoarece maşinile lor erau 
parcate afară. Polițistul îşi propti mâinile în şoldurile masive şi clătină din 
cap. Din păcate, n-a fost cazul. Băieţii nu ştiau nimic; au spus că s-au trezit 
din somn şi au găsit uşa de la dormitorul lor încuiată. Când şi-au dat seama 
că n-au cum s-o deschidă, au ieşit pe fereastră. 

— Continuă. 

Inspectorul, Huldar, stătea cât putea de departe de bătrânul agent din 
cauza holului îngust, fără să parcă c-o face în mod special. Curentul de aer 
fierbinte pe care-l creau pufăitul constant şi oftatul bărbatului îl făceau să 
creadă că micul dejun al acestuia constase aproape integral din usturoi. 
Huldar ar fi deschis o fereastră dacă n-ar fi considerat că asta ar fi afectat 
integritatea scenei crimei. Nu c-ar fi fost de prea mare ajutor: agentul mai 
tânăr se făcuse deja de râs afară. 

Prin geam, Huldar îşi privea partenerul şi cel mai apropiat coleg, 
Rikhardur, ducându-şi din când în când mâna la nas, ca şi cum ar fi vrut să 
strângă de el, însă era conştient că asta contravenea oricăror reguli nescrise. 
Ştia destul de bine că trebuie să reziste tentației; detractorii săi din cadrul 
poliției n-aveau nevoie de şi mai multă muniţie în războiul împotriva lui. 
Huldar îl privi cum înaintează greoi de-a lungul gardului neîngrijit, 
împungând cu un băț în căutare de probe, și se întrebă a nu știu câta oară cum 
de se înscrisese acest om în poliție. 

Locul lui Rikhardur era în vreun minister, nicidecum pe jumătate băgat 
într-un tufiş, la scena unei crime. Costumul său elegant și pardesiul prea lung 
erau complet nelalocul lor. De-abia păreau oarecum normale la secție, însă 
nici acolo pe deplin. Acelaşi lucru era valabil şi pentru tunsoarea sa 
impecabilă, căreia nu-i permitea niciodată să depăşească lungimea 
regulamentară, și pentru mâinile cu manichiură perfectă. Desigur, un oarecare 
standard de eleganță era încurajat în cadrul secției — de exemplu, nu li se 
dădea voie să-și decoloreze părul sau să-şi vopsească bărbile într-un 
portocaliu strălucitor — însă Rikhardur mersese un pic mai departe decât li se 
cerea. O consecinţă a educației primite, fără îndoială. Ambii părinți erau 
judecători și el urmase studii de drept, mai puţin ultimul an, când se 


răzeândise şi se înscrisese în Academia de Poliție. Le explica tuturor că 
avusese nevoie de o pauză, dar că intenţiona să-şi finalizeze studiile de drept 
la un moment dat. Dar asta nu avea să se întâmple prea curând. Rikhardur nu 
dădea semne că are de gând să renunţe, în ciuda privirilor piezişe pe care 
trebuia să le îndure și a momentelor dificile prin care trebuia să treacă din 
cauza monstruozităților care veneau la pachet odată cu slujba. 

În împrejurări precum cea de față, el alegea invariabil să ducă la 
îndeplinire sarcini care să-l ţină cât mai departe posibil de scenele 
sângeroase, motiv pentru care acum era ocupat cu scotocirea grădinii, deşi 
era îmbrăcat neadecvat pentru frigul de-afară. Pe Huldar nu l-ar fi surprins 
să-l vadă că scoate un şerveţel umed ca să curețe murdăria. 

În ultimul timp însă, standardele lui Rikhardur o cam luaseră la vale. În 
dimineaţa asta, spre exemplu, venise la muncă având lipit pe gât un mic petic 
de hârtie igienică. Huldar nu s-a putut abţine să ridice dintr-o sprânceană, 
deşi nici măcar nu s-ar fi sinchisit dacă altcineva s-ar fi tăiat când se 
bărbierea. 

Dezastrul din viața personală a lui Rikhardur avea consecinţe evidente. 
Soția îl părăsise la scurt timp după cel de-al treilea avort, iar mariajul lor 
perfect se destrămase. O lovitură ca aceasta ar afecta pe oricine, era clar. 
Poate că Rikhardur ajunsese la limita rezistenţei şi în armura sa lipsită de 
cusur începuseră să apară mici fisuri. Dar era puţin probabil. Înfruntase 
destule lovituri la viața sa fără să cedeze și probabil că nici acum nu era 
cazul. De trei ori îşi anunţase cu mândrie colegii că va fi tată; de trei ori îl 
anunţase în șoaptă pe Huldar că soția lui pierduse copilul. De două ori lui 
Huldar îi păruse rău pentru el. A treia oară fusese nespus de uşurat. 

Huldar îl privi pe Rikhardur cum se opreşte să-şi curețe pantofii de frunze 
cu bățul. O imagine cu la fel de perfecta fostă soţie a lui Rikhardur îi răsări 
nechemată în minte lui Huldar, făcându-l să roşească uşor, în timp ce-şi 
îndrepta din nou atenția spre agentul în uniformă cu respirația urât 
mirositoare. 

— După ce am vorbit cu femeia de alături, am înconjurat proprietatea şi 
am încercat să-i trezim pe locatari. N-a răspuns nimeni la sonerie și n-am 
reușit să auzim niciun sunet din interior. În timp ce Dóri aştepta la ușă, eu am 
făcut un tur, uitându-mă prin geamuri acolo unde erau trase draperiile. N-am 
observat nimic ieșit din comun — şi nici vreo persoană. În dormitorul 
cuplului erau trase draperiile, așa că n-am putut confirma posibilitatea ca 
aceştia să doarmă şi să nu ne audă. Însă am început să-mi pun întrebări atunci 


când, bătând cu pumnul în geam, n-am obţinut niciun rezultat. Am putut vedea 
locul prin care băieții coborâseră afară din dormitor. Fereastra lor era în 
continuare deschisă, însă nici eu, nici Dóri n-am putut încăpea prin ea. 

— Înţeleg. Huldar nu-și ridică privirea din carneţel. Şi apoi? 

Bărbatul mai în vârstă se încruntă, în încercarea de-a fi sigur că 
rememorează corect ordinea lucrurilor. 

— Am apelat cele două telefoane mobile care sunt înregistrate la această 
adresă, căci nu mai apare înscrisă nicio linie fixă. Unul figurează că-i 
aparține Elisei Bjarnadóttir, iar celălalt soţului ei, Sigvaldi Freysteinsson. 
N-a răspuns niciunul. Pe al lui Sigvaldi a intrat direct căsuţa vocală, însă al 
Elisei a continuat să sune. Am încercat să sun din nou, dar n-am putut auzi 
tonul de apel prin fereastra dormitorului. Atunci am început să-mi fac griji, 
deoarece te aştepţi ca de obicei oamenii să se afle în acelaşi loc ca şi 
telefoanele lor, nu? Huldar nu se deranjă să-i răspundă, aşa că bărbatul 
continuă: Primul meu gând a fost că una dintre maşini se defectase şi că ori 
soţul, ori soţia plecase la serviciu cu taxiul, iar celălalt rămăsese acasă şi 
dormea până mai târziu. Nu mi-am imaginat decât că bateria mobilului celui 
care rămăsese acasă probabil se descărnase, aşa că alarma n-a mai sunat. 
Ori asta, ori 1 se întâmplase ceva și poate că același lucru era valabil și 
pentru telefon. Poate că a alunecat când a intrat în duş şi a avut telefonul în 
mână, sau ceva de genul. 

— Înţeleg. 

Huldar minţea: cine şi-ar lua telefonul mobil în duş? Şi de ce nu intra 
căsuţa vocală a femeii dacă telefonul ei rămăsese fără baterie sau se 
stricase? 

— Vecina a pomenit de o fiică, ce ar fi trebuit să se afle în casă, aşa că 
am început să cred că plecase şi ea cu taxiul — la şcoală. 

Fata nu era în casă; patul ei era gol şi deşi o strigaseră pe nume de mai 
multe ori, nu primiseră niciun răspuns. După ce sunaseră la școală și li se 
confirmase că ea nu ajunsese acolo în acea dimineață, ceruseră un mandat de 
percheziție. O parte din agenții ajunși la fața locului scotoceau 
împrejurimile, în caz că ieşise şi ea, la fel ca frații săi. Nu puteau decât să 
spere că asta se întâmplase. Lui Huldar nu-i făcea plăcere să se gândească la 
vreo alternativă. 

Polițistul îşi termină raportul: 

— Cu cât băteam mai mult la uși şi la ferestre, cu atât mai probabil mi se 
părea că cel care se afla înăuntru era inconștient. Eram din ce în ce mai 


înclinat să cred că fata sau unul dintre părinți plecase pe undeva şi că 
părintelui rămas acasă 1 se întâmplase ceva. Mi-era greu să cred că cineva ar 
putea să doarmă, în ciuda zarvei pe care-o făceam noi. Mi se părea pur şi 
simplu imposibil. 

— Şi atunci v-aţi decis să pătrundeţi cu forța? 

— Da. Am decis să acţionăm. În acel moment suspectam că unul dintre 
părinți zăcea inconștient, sau chiar mai rău. Ba chiar începusem să mă 
gândesc la o sinucidere. Dar nu la asta. 

Bărbatul oftă din nou, emanând un val de usturoi care-l făcu pe Huldar să 
se încline pe spate. Se simţea tentat să-i ofere bărbatului niște gumă cu 
nicotină, pe care-o tot purta după el în încercarea de a se lăsa de fumat. 

— Nu. Nimeni nu şi-a putut imagina aşa ceva. 

Nu se putea abţine să-l învinovăţească pe agent că nu se gândise să sune 
la locurile de muncă ale celor doi soţi înainte de a se repezi să tragă 
concluzii. Un simplu telefon la Spitalul Naţional l-ar fi lămurit că soţul era 
plecat în străinătate, la o conferință. Şi atunci căutarea fetiţei ar fi început 
mult mai devreme. 

— Am revenit la casa vecinului, în timp ce Dori îl aştepta pe lăcătuș. 
Femeia părea mai mult curioasă decât îngrijorată — continua să-mi tot pună 
întrebări. Am reușit să i le evit şi n-am menționat faptul că-mi făceam griji, 
deoarece băieţii erau în bucătărie, mâncându-şi micul dejun. 

Îi descrise cum băieţii se holbaseră la el cu ochi mari pe deasupra 
castroanelor cu cereale şi cât de tulburați păruseră mai târziu, când fuseseră 
luați într-o maşină de poliție. l-ar fi tras una bucuros femeii atunci când 
aceasta le sporise băieților teama, urmărindu-i până la maşină şi solicitând 
să afle ce se întâmplă. Într-un final, reuşiseră s-o gonească înapoi în casă. 
Acum stătea lipită de fereastra de la sufragerie. Fără îndoială că imaginea lui 
Rikhardur o indusese în eroare, din moment ce nimeni nu l-ar fi putut 
considera polițist. 

— După ce lăcătuşul şi-a terminat treaba, am încercat din nou să sun 
înainte de a intra, însă tot n-am primit niciun răspuns. Am ciocănit în uşa 
holului de la intrare, deoarece era încuiată, la fel ca şi ușa de la dormitorul 
cuplului. 

— Purtai mănuși? 

Culoarea din obrajii bărbatului se mai întunecă niţel. 

— Nu. 

Spre meritul lui, măcar nu încerca să-și găsească scuze. 


— Presupun că amprentele tale figurează în baza de date? Şi ale 
partenerului tău, Dori? 

— Da. Fi, ale mele, cel puţin. Nu pot vorbi în numele lui Dori. Probabil 
că 1 le-au luat când s-a înscris în poliție. 

— Corect. Huldar își ridică privirea din carneţel. Şi ce-aţi făcut voi doi 
după ce-aţi deschis ușa şi-aţi văzut ce era înăuntru? Aţi atins ceva? 

— Nu, clătină bărbatul din cap. Dori şi-a astupat gura cu mâna şi-a rupt-o 
la fugă. Eu am mers la femeie ca să verific dacă mai era în viaţă, deşi părea 
destul de clar că nu mai avea cum să fie. În timp ce făceam asta, am sunat la 
secție ca să-i anunt. 

— l-ai verificat pulsul? 

— Da. 

— Unde? 

— La gât. Nu avea puls. Părea rece când am atins-o, aşa că am presupus 
că era moartă. Era imposibil să ajung la o altă concluzie. Nu mai era nevoie 
să-i verific pulsul, dar am făcut-o, din obişnuinţă. Pentru orice eventualitate. 

— Ai mai atins şi altceva? 

Bărbatul se înroşi din nou, roşeaţa întinzându-i-se până la guler. 

— Da. 

— Ar fi bine să mergi şi să-i arăţi legistului cu exactitate ce ai atins. El 
va verifica trupul pentru amprente. Huldar îşi închise carnețelul cu un 
pocnet. Vino cu mine. 

Pătrunseră amândoi în dormitorul principal. Mirosul, care-i izbi încă de 
la uşă, era atât de urât, încât lui Huldar aproape că i se făcu dor de usturoi. 

Elisa zăcea întinsă pe patul dublu. Avea capul înfăşurat ca al unei mumii, 
cu bandă adezivă, care-i acoperea ochii, nasul şi gura. Se vedeau doar o 
parte din frunte şi părul împrăștiat în toate părțile. Totuşi, mult mai tulburător 
era ce se întâmplase cu gura ei. Tubul de metal al aspiratorului îi fusese 
vârât cu forța pe gât și lipit cu multă bandă adezivă. Furtunul şerpuia spre 
aspiratorul aflat pe podea, lângă pat. Nici nu era de mirare că agentul boboc 
fugise ca să vomite. 

Era limpede ca lumina zilei că sfârşitul femeii nu fusese deloc uşor. Date 
fiind circumstanţele, era o adevărată binecuvântare că din chipul ei se mai 
vedea atât de puţin. Grimasa de durere ascunsă de fâşiile late de bandă 
argintie probabil că era cu adevărat oribilă. 

Legistul stătea aplecat deasupra femeii. Doar ce sosise şi încă nu 
îmbrăcase echipamentul obișnuit pentru astfel de ocazii. Asistentul său 


aştepta într-un colț, potrivind lentile la un aparat foto. 

— Nu arată prea bine, clătină legistul din cap. 

— Nu. 

Huldar nu mai avea nimic de adăugat. Înaintă în cameră, lăsându-l să iasă 
la iveală și pe agentul de poliție ce aştepta în uşă. 

— Tipul acesta a sosit primul la faţa locului. Amprentele sale se vor afla 
peste tot pe gâtul victimei. Vrei să-ţi arate unde a atins-o? 

— Nu. Nu acum. Nu mai vreau pe nimeni prin preajmă cât timp efectuăm 
examinarea preliminară. Va trebui să aștepte. Ar fi mai bine ca şi tu să ieşi 
din cameră. 

Huldar se supuse bucuros, blestemându-se în gând pentru nechibzuința 
comisă. Nu era cu nimic mai bun decât polițistul acesta bătrân şi trecut prin 
multe, deşi cel puţin respiraţia nu-i duhnea la fel de tare. În timp ce legistul 
îşi lua pe el echipamentul de protecţie, asistentul începu s-o fotografieze pe 
Elisa din toate unghiurile. Bliţul îi orbi până reuşiră să se obişnuiască cu el. 
După ce termină cu victima, fotograful îşi îndreptă atenția spre restul 
camerei, inclusiv pereţii şi podeaua. Dispăru din vedere atunci când se 
aplecă să facă poze sub pat, numai că sări ca ars, alb ca varul. 

— Căcat! exclamă arătând în jos. E un copil sub pat. 

Ignorând comenzile legistului, Huldar se repezi înapoi în cameră. Smulse 
cearşaful alb care învelea patul şi aruncă o privire sub pat. O fetiță, 
îmbrăcată cu o cămaşă de noapte, stătea ghemuită sub pat, cu ochii strâns 
închişi, cu bărbia înfiptă în piept şi cu mâinile lipite de urechi. Spre marea 
uşurare a lui Huldar, micuțul trup se mișcă. Probabil că era vorba de fiica 
Elisei şi a lui Sigvaldi; fata după care scotoceau acum tot cartierul. Încă nu 
căutaseră prin cameră, de teamă să nu încurce examinarea scenei crimei. Pur 
şi simplu nu-i trecuse nimănui prin cap că fetiţa ar fi putut să nu iasă din 
ascunzătoare atunci când o strigaseră pe nume și devenise clar că sosise 
poliția. 

Înainte ca Huldar să reuşească să deschidă gura, un alt membru al echipei 
strigă de pe hol: 

— Am găsit în bucătărie ceva ce trebuie să vezi. 

Nu-i putea trece nimic prin cap care să fie mai importat decât copilul de 
sub pat. Bucătăria trebuia să mai aștepte. 


Capitolul 3 


O muscă se lovea de fereastra îngustă de lângă tavanul pivniţei. Energia îi 
scădea din ce în ce, bâzâitul şi lovitul de sticlă păreau tot mai sporadice, 
împotrivirea, din ce în ce mai slabă. Doar Dumnezeu putea ști de ce era 
musca aşa disperată să iasă afară, părând dispusă să-şi dea şi viaţa pentru 
asta. Grădina era acoperită de o pătură de nea și mărginită de tufişuri 
scheletice. Musca n-ar fi avut nicio şansă afară. Cel puţin în pivniţă era cald. 
Cu toate astea, insista, ignorând cadavrele altor muşte care acopereau 
pervazul prăfuit după nenumărate încercări similare. Poate că era momentul 
să curețe cineva pervazul. Karl se hotărî să aştepte până când şi musca 
aceasta se va alătura camarazilor săi căzuți la datorie, altfel s-ar fi văzut 
nevoit să repete manevra, iar ştergerea prafului cu o cârpă nu se număra 
printre activitățile sale favorite. 

Îi era greu să se obişnuiască cu tăcerea. Înainte, nici măcar n-ar fi băgat 
în seamă bâzâitul. Ridicându-şi privirea, se uită cu atenție la plăcile 
îngălbenite din tavan. Prin ele nu se strecura niciun sunet dinspre etajul de 
deasupra. De câte ori nu-şi dorise aşa ceva? Să poată sta într-o tăcere 
absolută şi să se concentreze la ascultat, fără alte întreruperi de la etajele 
superioare. Fără să fie nevoie să-şi pună căștile uzate, care-i provocau 
mereu dureri de urechi. Acum, în afară de muscă, nimic altceva nu-l mai 
deranja; i se-mplinise visul. Însă, în mod bizar, acest lucru nu i-a adus cine 
ştie ce plăcere. Focurile de artificii nu i-au explodat cu putere în cap; niciun 
surâs de satisfacţie nu 1-a atins buzele. Dar nu era vreo mare surpriză, dat 
fiind că visurile sale aveau tendinţa să se destrame rapid în rarele ocazii 
când i se împlineau. Însă de data asta dezamăgirea a fost neobişnuit de acută, 
cu toate că tânjise atât de mult după liniște. 

Încă de când era adolescent și începuse să fie atras de radioamatorism, 
fusese permanent deranjat de constantele intruziuni ale celorlalţi. La început, 
construise o stație radio pe unde scurte, pe care utilizatorii le foloseau pentru 
a comunica pe banda de 27 de megaherţi, însă uşa subțire a dormitorului său 
se dovedise inutilă în a-l izola de zgomotele zilnice venite din afară. Fusese 
la fel de utilă ca un cearşaf atârnat la intrare. Mama lui îi interzisese să se 
folosească de căști pentru reducerea zgomotului, aşa că nu-i rămăsese decât 


să accepte perturbările sau să se bucure de linişte cu prețul unor urechi 
rănite. Ei îi intrase în cap că pentru el era periculos să nu audă zgomotele 
înconjurătoare. Obişnuia să-i țină predici despre riscurile incendiilor 
domestice şi despre tot soiul de alte potenţiale pericole de care el nu ar fi 
conștient în cazul în care n-ar auzi ce se petrece în casă. Insista mereu că s-ar 
putea ca un hoţ să pătrundă în casă şi s-o ucidă cu sânge rece, iar Karl să nu 
reuşească să-i audă țipetele. E de la sine înţeles că niciuna dintre predicțiile 
apocaliptice nu se adeverise, în afară de un jaf de la mijlocul lui noiembrie. 
În ciuda strădaniilor sale, hoţul nu găsise decât o jumătate de sticlă de 
coniac şi nişte mărunțiș în bolul de pe scrinul din hol. Şi din moment ce nici 
Karl, nici mama sa nu erau acasă în acel moment, nu avuseseră cum să 
testeze dacă pe spărgătorul de ocazie l-ar fi apucat vreun acces de furie 
ucigaşă. 

După ce fratele său mai mare plecase de acasă, Karl pusese stăpânire pe 
pivniță. Deja interesul său inițial în materie de radiouri cu bandă scurtă se 
transformase într-un adevărat hobby de radioamator, ce avusese drept 
consecință îmbogățirea echipamentului într-un ritm alarmant, echipament 
care acum ocupa mult mai mult spațiu decât micuțul set original pe care-l 
achiziționase când era copil. Învăţase codul Morse şi absolvise examenul 
pentru obținerea unei licenţe de începător, care-i permitea să transmită 
mesaje în codul Morse pe o frecvență joasă, neutilizată la scară largă. Nu 
peste mult timp, obținuse şi mult-dorita licenţă pentru profesioniști, care-i 
permitea să transmită mesaje vocale şi să opereze pe frecvenţe mult mai 
puternice. Micul său dormitor era ticsit de echipamente, cărți şi dosare 
despre hobby-ul său, aşa că plecarea lui Arnar reprezentase ocazia mult- 
așteptată să-şi mute sculele jos, în pivniţă. Până să plece de acasă, Arnar 
deținuse acel loc doar pentru el, ca să poată învăţa în linişte. Noul spațiu 
reprezenta un evident pas înainte, însă agitația de deasupra tot îl scotea din 
minți pe Karl. Era incredibil cât zgomot putea crea o singură persoană. 
Arnar, morocănos şi taciturn, cu capul permanent vârât în cărțile de la 
şcoală, nu reprezentase niciodată o problemă, însă cu mama lor era o altă 
poveste. Părea incapabilă să stea locului nemișcată și se năpustea întruna 
dintr-o cameră în alta, mutând lucruri sau făcând curăţenie. Dacă stătea pe 
loc o oarecare perioadă de timp, o făcea doar ca să vorbească la telefon, iar 
asta nu contribuia cu nimic la reducerea nivelului zgomotului. 

Zgomotele care îi însoțeau prezența fuseseră la fel de banale ca restul 
existenței sale: scârţâitul scândurilor din podea; zdrăngănitul oalelor în 


chiuveta din bucătărie în timp ce le spăla cu mâna, în loc să folosească 
maşina de spălat vase, pe care insista s-o pornească doar la ocazii speciale. 
Frânturi din cântece pop islandeze străvechi, ușor de dat uitării. Clinchetul 
metalic al neobositelor andrele ce tot tricotau haine pe care nu le dorea 
nimeni. Permanentele strigăte din capul scărilor, întrebându-l dacă vrea o 
gustare sau ceva de băut. Iar asta îl enerva deosebit de tare, că doar avea 
douăzeci de ani, pentru numele lui Hristos, deci nu era în pericol să moară 
de foame. Sau de sete. Deşi nu putea nega faptul că nu mai avusese parte de o 
masă ca lumea de peste trei luni de zile, de când terminase resturile de la 
pomana de după înmormântare. Dacă va continua în același stil, în curând va 
fi nevoit să-şi cumpere o curea mai mică. Începuse să folosească ultima 
gaură de ceva vreme încoace, însă pantalonii îi erau din nou largi în talie și 
măturau pământul precum ai adolescenților ce-şi pierdeau serile în jurul 
micului grup de magazine din cartier. Pentru prima oară în viaţa lui, era 
neverosimil de în pas cu moda. 

Bâzâitul încetă şi tot ce mai putea auzi acum era propria sa respiraţie. 
Dacă ar fi ascultat suficient de atent, şi-ar fi putut auzi şi bătăile inimii. Se 
gândi din nou cu surprindere la cât de mică era plăcerea produsă de mult 
dorita liniște. De fapt, îi lipsea zgomotul pe care-l asocia cu prezenţa mamei 
sale. Poate de vină era conştiinţa care nu-i dădea pace, din moment ce 
moartea ei survenise oarecum pe neaşteptate. Mai avea trei luni până să 
împlinească şaptezeci de ani, o aniversare pe care intenționa să o 
sărbătorească printr-o petrecere în jurul unor ceşti de cafea pe care o tot 
plănuise de o bucată de vreme încoace, lucru care pe Karl nu-l entuziasmase 
prea tare. Dacă ar fi ştiut ce avea să se întâmple, măcar ar fi putut mima un 
minim interes față de reţetele de prăjituri pe care ea le tot decupase din ziare 
şi despre care îi tot ceruse părerea. Privind retrospectiv, ar fi trebuit să-şi 
dea seama că ceva era în neregulă. Ea nu mai era în apele ei de ceva vreme, 
deşi nu se întâmplase nimic care să-i stârnească motive de îngrijorare. Apoi 
brusc, într-o zi, ea de-abia mai era în stare să stea în picioare, şi doar atunci 
se dusese să consulte un doctor. Acesta o trimisese să efectueze niște analize 
ŞI ea venise acasă anunțându-l că un tip de cancer malign îi pusese stăpânire 
pe corp. Încercase să facă lucrurile să nu sune chiar atât de rău, însă într-un 
final se văzuse nevoită să se interneze în spital. 

Karl abia începea să înțeleagă gravitatea stării ei când mama sa a murit 
într-o noapte din postul Crăciunului, singură într-un salon de spital gol. Dacă 
acel cancer n-ar fi sosit pe neaşteptate, poate că el ar fi avut timp să se 


pregătească mai din timp şi-ar fi tratat-o mai bine. Ar fi vizitat-o mai des şi 
i-ar fi cumpărat mai des ciocolată şi flori. Privind în urmă, buchetul patetic 
pe care-l luase în grabă de la supermarketul din zonă pentru una din ultimele 
sale vizite fusese o insultă. Nici măcar el n-ar fi dorit să aibă aşa ceva în 
fața ochilor dacă ar fi zăcut pe moarte. 

Cu toate astea, Karl nu se purtase totuși mai rău decât Arnar, care nici 
măcar nu se deranjase să se întoarcă în Islanda pentru a-i face o vizită mamei 
sale aflate pe patul de moarte. Karl se văzuse nevoit să facă totul singur: să 
se ocupe de chestiunile de care ea tot insistase că trebuie să aibă grijă, să 
returneze proprietarilor tot felul de prostii pe care ea le împrumutase, să-i 
trimită scrisorile de adio și să facă rost de un inventar al bunurilor ei, ca ea 
să pună la punct ultimele detalii ale moştenirii pe care o lăsa în urmă. 
Lucruri pe care el le îndeplinise cu mare neplăcere. Îşi târşâise pașii până la 
poştă, ducând scrisori una după alta, şi bătuse la nenumărate uşi şi le 
înmânase locatarilor tot soiul de cutii, cărți sau DVD-uri. Privirile uluite 
care-l întâmpinaseră îl făcuseră pe Karl să creadă că mama sa se folosise de 
aceste ocazii ca să le dea de veste prietenilor şi rudelor că-i bate moartea la 
uşă. În felul acesta, nu mai era nevoie să o facă ea însăşi. A, nu, acest lucru 
cădea în sarcina lui Karl. Şi fireşte că acest lucru sporise riscul ca el să 
primească vizite din partea acestora, sau aşa-i trecuse prin cap la acea 
vreme, ceea ce-l făcuse să urască şi mai abitir sarcina primită. Acum totuși 
îşi dorea să se fi arătat mai dornic să-i îndeplinească ultimele dorințe. 

Neîndoielnic, acum s-ar simți mult mai bine dacă ar fi pus pe locul doi 
propriile sale dorințe în acele ultime săptămâni; dacă i-ar fi satisfăcut 
capriciile şi ar fi stat la căpătâiul ei tot timpul. Deoarece, în ciuda tuturor 
mesajelor ei, vizitatorii fuseseră puţini şi rari. 

Să fim sinceri, totuși, el se-ndoia că s-ar fi purtat mult mai bine dacă ar fi 
fost avertizat mai din timp. Ce-ar fi putut să spună? Ce cuvinte ar fi fost cele 
mai potrivite să-i explici cuiva că-l iubeşti, în ciuda anilor pe care i-ai 
petrecut indicându-i exact opusul? Nu l-ar fi privit sceptic de pe patul de 
spital, aducându-și aminte de nenumăratele ocazii în care lui îi fusese rușine 
din cauza ei şi refuzase să fie văzuți împreună? 

Până la vârsta de şase ani nu-i trecuse niciodată prin minte că familia sa 
era în vreun fel diferită de alte fanulii; nu se gândise niciodată la faptul că 
mama lui era neobişnuit de bătrână sau că n-aveau un tată prin preajmă. 
Revelația îl lovise precum un val îngheţat. Începuse cu o întrebare 
nevinovată — ea e bunica lui? — urmată de un chicotit jenat când el răspunse 


că nu, era mama lui. Şi situaţia degenerase rapid, transformându-se în 
tachinare; variațiuni pe aceeaşi temă, că mama lui îi era de fapt bunică şi că 
n-avea tată. Vorbele copiilor creaseră o rană adâncă, ce fusese în mod 
constant redeschisă, făcând-o să nu se mai vindece niciodată. Partea ciudată 
era că ceilalți copii nu şi-au dat niciodată seama cât de mult îl durea acest 
lucru. Nu le trecuse niciodată prin cap că el nu se amuză alături de ei, sau cel 
puțin așa i se părea lui Karl. 

Ciudat cum un simplu incident îți poate schimba întreaga viață, s-o abată 
pe un făgaş de pe care să nu mai poată devia niciodată. Glumele celorlalți 
copii în prima zi de școală stabiliseră atmosfera relaţiilor viitoare cu ei. N-a 
fost popular niciodată. Copiii de vârsta lui îi erau indiferenți. N-a fost totuși 
tracasat niciodată, rămânând sub radarul copiilor în timpul petrecut la 
școală, şi le era recunoscător pentru asta. Arnar, care trecuse cam prin 
aceeaşi situație în urmă cu opt ani, n-avusese niciun sfat pentru frățiorul mai 
mic. Sau nu se deranjase să-i dezvăluie ceva lui Karl. În plus, situaţiile lor 
fuseseră diferite: Arnar nu se furişase niciodată, ci mersese drept, precum 
cineva aflat într-o poziţie importantă, oricât de neîntemeiată ar fi fost acea 
iluzie. Probabil că atitudinea sa fusese provocatoare, însă ceilalţi copii îl 
lăsaseră în pace, deşi puțini vruseseră să-i fie prieteni. Karl suspecta că ei 
deja intuiseră ceea ce lui îi luase câțiva ani să descopere — că Arnar nu era 
la fel ca toţi ceilalţi, aşa că era mai bine să fie lăsat în pace. Înțelegerea le 
convenise ambilor frați: Arnar n-avea prea multă nevoie de contact uman, iar 
Karl îl considera o prezenţă plictisitoare. 

Mutarea la liceu şi un nou mediu nu afectaseră prea mult existenţa lui 
Karl; continuase să stea izolat, departe de ceilalți. Îşi făcuse puţini prieteni 
şi nu-i plăcea să socializeze. Teama de-a fi lăsat pe dinafară era de obicei 
suficientă să-l ţină în casă. Din nefericire, nu ştia să-și folosească timpul 
liber în mod util; luase examenele finale cu note satisfăcătoare, însă mediile 
lui nu se apropiaseră nici pe departe de cele obţinute de Arnar. După aceea, 
irosise un an; în loc să meargă în excursie în Asia cu colegii de clasă, el 
rămăsese acasă nefăcând nimic şi prefăcându-se preocupat de contemplarea 
propriului viitor. În cele din urmă, nemaiputând să-și justifice lenea în faţa 
mamei sale, s-a înscris la un curs de chimie la Universitate şi a pornit pe 
drumul educației superioare, deși tot în rolul de proscris al clasei. Nu pleca 
niciodată de acasă, n-avea nicio iubită şi avea în continuare foarte puţini 
prieteni. Majoritatea celor alături de care îşi petrecea timpul puteau fi 
descriși ca fiind ori cunoștințe, ori complet străini. Existau totuşi două 


excepții: Halli și Börkur. Nu erau chiar ceea ce-şi dorea el într-o lume 
ideală, însă nu-şi permitea să aleagă. 

În cea mai mare parte a timpului, îşi satisfăcea nevoia de contact social 
cu ajutorul radioului. Tipul acesta de interacțiune îi convenea cel mai mult, 
deşi profanii ar fi considerat-o impersonală şi izolată. Vorbea: şi primeai un 
răspuns. lar când Karl nu avea chef de vorbă, putea să asculte în schimb, sau 
să transmită mesaje prin codul Morse. 

Un pârâit de bun venit dinspre transmiţător îi atrase atenţia. Karl îşi puse 
căștile şi-şi apăsă uşor degetele pe tuner. În acelaşi timp, studia peretele de 
deasupra biroului. Era acoperit cu carduri QSL}. înrămate, pe care le 
adunase de-a lungul anilor. Erau dovada contactelor sale cu alți radioamatori 
din colțuri îndepărtate ale lumii, pe care n-avea să-i cunoască niciodată 
personal. Doar cardurile de care era cel mai mândru obţinuseră un loc pe 
panoul de onoare; pe restul le ținea într-un sertar. Trecuse mult timp de când 
nu se mai deranja să ceară confirmare prin intermediul cardurilor QSL, căci 
până acum stabilise contacte cu utilizatori din majoritatea statelor lumii și 
rareori mai capta vreo transmisiune dintr-o regiune nouă. Ultima oară când 
căutase cardurile, fusese în timpul unei întreceri de a stabili cât mai multe 
legături posibile într-un anumit interval de timp. Asta se întâmplase în urmă 
cu un an. Deşi aceste întreceri se ţineau în continuare, el nu mai putea fi 
convins să ia parte la ele. 

În sinea lui, nu-i plăcea să recunoască faptul că motivul era că nu câştiga 
niciodată. Nici măcar nu se apropia de primele locuri. Chiar şi atunci când 
lua parte la întreceri pe echipe, părea să fie un fel de piază-rea — o piază-rea 
pe care ceilalți radioamatori n-aveau cum să n-o ia în seamă. La fel ca în 
jocurile de dodgeball, a devenit curând ultima persoană care să fie aleasă 
într-o echipă. Respingerea a durut, la fel ca şi la şcoală, însă el n-a lăsat să 
se vadă. Nu ştia de ce, din moment ce singurul lucru pe care l-a câştigat prin 
acest act de mândrie a fost să-i facă pe ceilalți să se simtă mai puţin vinovaţi 
că l-au dat la o parte. Să tune şi să fulgere ar fi fost o alegere mai înțeleaptă, 
însă acum era prea târziu. 

Karl se apropie de microfon. 

— Charlie Quebec Delta X-ray, aici este Tango Foxtrot Three Kilo Papa, 
ascult. 

Codul CQDX indica faptul că voia să ia legătura cu operatori 
radioamatori din alte ţări, în timp ce inițialele TF3KP reprezentau 
indicativul său: TF pentru Islanda, 3 pentru zona Reykjavik şi KP — Karl 


Pétursson. Nu că ar fi avut vreun drept să-şi aleagă un patronim: Pétur fusese 
numele bunicului din partea mamei. El fusese adoptat şi nu le ştia numele 
adevăraţilor săi părinţi. Se părea că povestea lor nu fusese una prea fericită, 
iar mama sa decisese că nu avea rost să răscolească trecutul. Dacă era să 
dea crezare spuselor ei, ambii erau morţi, aşa că era inutil să încerce să le 
dea de urmă. În copilărie, ajunsese destul de repede la concluzia că 
întrebările despre părinții săi biologici sunt nedorite şi nu duceau nicăieri. 
Așa că băiatul Karl nu mai întrebase nimic; încetase şi să se mai gândească 
la ei. Cu totul alta era povestea cu Arnar, care nu încetase niciodată să pună 
întrebări. Şi el fusese adoptat şi deşi frații dețineau același patronim, 
împărțeau aceeaşi legătură pe care o au doi străini care se întâmplă să stea 
unul lângă altul în autobuz. Diferiţi ca înfățișare; cu obiceiuri diferite. 

— Tango Foxtrot Three Kilo Papa. Ascult. 

Ascultă în continuare, dar nu veni niciun răspuns. Probabil că prinsese 
doar finalul unei transmisiuni. Încercă din nou, poate, cine ştie? 

— Tango Foxtrot Three Kilo Papa. Ascult. 

Tot nimic. 

Îşi aduse aminte de vechea sa ambiţie de a colecta carduri din fiecare stat 
al Statelor Unite. Poate c-ar trebui să reînvie vechea pasiune? Nu i-ar lua 
mult, mai ales că adunase deja destule. Acum că rămăsese singur, nu mai 
avea mare lucru de făcut în afara orelor de curs, aşa că-și putea urma hobby- 
ul. Însă nu se putea hotărî dacă avea rost să se deranjeze. La fel era cazul și 
cu decizia de-a merge sau nu la clubul de radioamatori, care trebuia să 
înceapă în patruzeci de minute. Trebuia să ia rapid o decizie. Probabil că cel 
mai bine ar fi fost să sară peste el şi să se apuce să mai înveţe ceva. 
Rămânea în urmă; vagul interes pe care-l manifestase față de chimie atunci 
când se înscrisese dispărea cu iuţeală. Pe biroul său din celălalt capăt al 
pivniţei se strângea praful, iar afişul cu tabelul periodic al elementelor de pe 
peretele de deasupra lui se cojea la un colţ. 

Poate că interesul 1 s-ar trezi din nou dacă s-ar apuca serios de învăţat. 
Întâlnirea de la club nu era importantă. N-avea nimic special de zis, la fel ca 
toți ceilalți. Membrii erau din ce în ce mai puţini cu fiecare an şi cei care 
mai rămăseseră erau doar bătrâni care nu-i împărtăşeau interesul în a stabili 
legături cu amatori din alte ţări. Majoritatea operau pe canalele cu frecvenţe 
de 14 megaherţi şi de la 21 la 28 de megaherţi, în timp ce Karl prefera să 
asculte amatori care transmiteau în codul Morse sau foloseau frecvenţe de 
trei megaherţi şi jumătate. Probabil că totul avea legătură cu vârsta. Nu 


existau prea mulți radioamatori care să transmită pe 28, iar cei care o făceau 
aveau tendința să filosofeze prea mult pentru gustul său. Vechii săi amici se 
arătau interesați de partea de hardware şi de construirea de aparate mai mult 
decât Karl; puţini îi împărtăşeau entuziasmul pentru obiective mai 
ambiţioase, precum ascultarea posturilor de radio cu numere:2.. De fapt, de 
când Börkur şi Halli încetaseră să mai frecventeze clubul, el rămăsese 
singurul pasionat de aşa ceva. 

Karl scoase căștile din emiţător şi le băgă în vechiul radioreceptor 
Collins pe unde scurte. Apoi scană cu atenție spectrul de frecvenţe joase 
până când prinse o staţie radio cu numere pe care o ştia, în speranţa că va 
prinde o transmisie. Nu înţelegea din transmisii mai mult decât alții, însă le 
considera extrem de interesante. Acestea constau din lungi şiruri de numere 
şi litere recitate de o voce de femeie sintetizată sau, uneori, de voci de copii, 
sau din secvenţe de cod Morse, din pârâituri statice și interferenţe, uneori 
chiar melodii folk. Transmisiile probabil că n-ar fi suscitat niciun interes 
dacă n-ar fi fost misterul originilor și scopului lor. Nimeni nu ştia cu 
siguranță care le era menirea şi cine opera pe frecvențele înalte dintre 3 şi 
30 de megaherţi, care foloseau unde reflectate înapoi de ionosferă, atingând 
astfel o rază de dispersare mult mai largă decât transmisiile radio 
convenţionale. Teoria cea mai populară era că transmisiile erau mesaje 
codificate ale serviciilor de informaţii guvernamentale către agenţii lor de 
pe teren, deşi unele puteau fi comunicaţii între reţele de traficanţi de 
stupefiante şi cărăuşii acestora. Apelurile telefonice puteau fi ascultate, 
scrisorile şi e-mailurile puteau fi interceptate şi citite, însă era imposibil să 
găseşti destinatarul unei transmisiuni radio. 

Şi iată şi motivul fascinaţiei. Secvenţele de numere recitate de acele 
glasuri plate şi reci, totuşi, aparent, atât de inocente, puteau fi ordine de 
execuţii sau de atacuri. La fel ca şi alți pasionați atraşi de ele, Karl visa la 
spargerea unui astfel de cod folosit de stațiile radio, deşi oameni mai 
inteligenți decât el fuseseră nevoiți să se dea bătuți. Chiar şi Arnar 
renunțase, după ce catadicsise într-un final să bage în seamă hobby-ul lui 
Karl. Jonglase ore întregi cu grupuri de numere, cu un creion în mână, doar 
ca apoi să-l arunce cât colo şi să strige nervos că totul nu era decât un şir de 
bolboroseli fără rost. Însă Karl ştia mai bine. Era un cod: un cod imposibil 
de spart fără o cheie. Însă asta nu-i împiedica pe oameni să se ia la trântă cu 
problema. 

Avea noroc. Posturile de radio emit de obicei din oră în oră sau din 


Jumătate în jumătate de oră, iar acum era puţin trecut de şapte şi jumătate. 
Dăduse peste o transmisiune familiară a unui post de radio cunoscut în mod 
popular sub numele de „Omul din Rusia”. O voce bărbătească aspră recita 
un şir de numere în rusă, repetându-le din nou și din nou, învăluită de 
paraziți statici: 

— A-din, adin, piat, siem, piat, zero, zero. 

Majoritatea posturilor de radio urmau acelaşi model: transmisiunea 
începea cu un preludiu specific, ce putea fi un cuvânt anume, precum 
„Ready? Ready?”, „Achtung!” sau „jAtencion!”; ori cu un cântec sau cu o 
serie de litere ori cifre. Acesta era un identificator şi, în anumite cazuri, 
indica probabil şi destinatarul plănuit iniţial. De obicei, şablonul cu care se 
începea se repeta de mai multe ori înainte ca mesajul propriu-zis să fie 
transmis. Acesta consta din secvenţe de cifre şi litere, precedate adesea de 
un anunţ cu câte grupuri de numere vor urma, repetat şi acesta de mai multe 
ori. După aceea, urma un semnal de încetare, care diferea de la post la post, 
deşi de cele mai multe ori consta, simplu, din cuvintele „terminat” sau 
„Sfârşitul mesajului” într-o limbă de circulație internațională. Mai erau şi 
cazuri în care sfârșitul transmisiunii era marcat de muzică sau de un şir de 
zerouri. 

De exemplu, aşa încheia transmisiunea Omul din Rusia. Karl îl ascultă 
încheind: 

— Zero, zero, zero, zero. Tăcere, apoi pârâituri. Zero, zero, zero, zero. 
Tăcere din nou, apoi, într-un final: Zero, zero, zero, zero. 

Apoi transmisiunea se încheie. 

Karl căută rapid un alt post, iar de data aceasta dădu peste unul pe care 
nu-şi amintea să-l mai fi auzit vreodată. Ciuli urechile când îşi dădu seama 
că limba părea a fi nordică. După ce reglă tunerul, reuşi să asculte mesajul 
destul de clar, lucru care-i spori uluiala: 

— ... NOUĂ, doi, zero, cinci, şase, nouă. 

Grupul de numere se repetă, iar de data aceasta prinse tot mesajul. 

Unu, şapte, zero, trei, nouă, doi, zero, cinci, şase, nouă. 

Vocea era feminină şi, ca de obicei, artificială. 

Unu, şapte, zero, trei, nouă, doi, zero, cinci, şase, nouă. 

Vocea rămase tăcută. Karl se lăsă pe spate în scaun, își şterse uimit 
fruntea cu degetele, apoi îşi împreună mâinile la ceafă. 

— Unu, şapte, zero, trei, nouă, doi, zero, cinci, şase, nouă. 


A 


Işi lăsă mâinile în jos şi se întinse după carnetul și pixul pe care le ţinea 


mereu la îndemână. În timp ce se pregătea să noteze numerele, vocea începu 
să recite un alt şir de numere: 

— Doi, patru, unu, doi, şapte, nouă, şapte, trei, unu, nouă. 

La început, pixul nu vru să scrie, iar Karl se văzu nevoit să fie atent să nu- 
i rupă vârful în graba lui plină de nerăbdare de a scrie numerele pe foaie. 
Apoi dâra lăsată de pix începu să prindă formă. „Doi, patru, unu, doi, şapte, 
nouă, şapte, trei, unu, nouă”. Citi cu voce tare numerele de pe pagină în timp 
ce erau repetate de voce, încercând să detecteze vreun accent, însă glasul 
artificial nu-i părea străin. O fi fost posibil ca vreo organizație islandeză, 
vreuna ilegală sau condusă de guvern, să fi înfiinţat un post radio cu numere? 
Į se părea imposibil. Probabil că era vorba de un post radio străin care 
folosea limba islandeză ca să deruteze oamenii. Însă transmisiunea era clară, 
prea clară ca să provină de departe. Karl ascultă din nou secvența, 
nedumerit. Sigur nu provenea din Islanda? Chiar dacă cineva din această ţară 
simţea nevoia să transmită un mesaj, el era gata să parieze şi ultimul sfant 
rămas că internetul ar fi fost metoda de comunicare aleasă. Undele scurte 
erau prea demodate pentru concetăţenii săi islandezi. 

Ca pentru a-i întări ideea, glasul începu din nou să recite grupul inițial de 
numere: 

— Unu, şapte, zero, trei, nouă, doi, zero, cinci, şase, nouă. 

Karl le copie pe foaie şi privi rezultatul: 7703920569. Citi din nou 
secvenţa, în timp ce era repetată. 

„Unu, şapte, zero, trei, nouă, doi, zero, cinci, şase, nouă”. 

Toate numerele erau corecte. Probabil că era vorba de o coincidenţă 
absurdă. Sau vreo glumă la adresa lui. 

Era codul său numeric personal. 

Karl examină şi cealaltă serie: 24/2797319. Şi acesta putea fi un cod 
numeric personal. ÎI tastă într-un motor de căutare pe telefonul său și apărură 
122 de rezultate, din care niciunul nu era islandez. Încercă adăugând o liniuţă 
la locul potrivit, după primele şase cifre, şi căută din nou. Bingo. Deţinătorul 
acelui cod numeric personal se dovedi a fi o femeie, al cărei nume — Elisa 
Bjarnadóttir — nu-l recunoscu. Încercă să caute imagini cu ea, însă nici asta 
nu-i fu de folos. Chipul ei nu i se părea mai cunoscut decât numele. Karl lăsă 
telefonul jos. Întreaga situaţie era bizară, ieşită din comun. Transmiterea 
mesajului se terminase și vocea fără chip încheie cu cuvintele: „La revedere, 
mai multe, mai târziu”. Apoi urmă o melodie cântată de un tonomat. Şi 
tăcere. Îşi scoase căştile. 


Dinspre musca de la fereastră se auzi un bâzâit frenetic. Karl se răsuci în 
direcția sunetului, întrebându-se dacă ar trebui să-i dea drumul afară 
sărmanei făpturi, asigurându-i astfel mult dorita libertate. Fireşte că ar pieri 
în gerul de afară, dar cel puţin ar muri fericită. Însă uită de muscă atunci 
când auzi un glas slab din căşti. Începea din nou transmisiunea misteriosului 
post de radio. Karl își puse din nou căştile şi auzi: 

— Salut. Salut. Salut. 

După asta, fură repetate aceleaşi grupuri de numere. Era clar că n-avea 
cum să mai ajungă la club. Păcat, mai ales că acum avea în sfârșit ceva de 
povestit. Însă poate că ar fi fost mai bine ca o vreme să ţină totul doar pentru 
el. Mai ales dacă se dovedea că nu fusese decât o farsă la adresa lui. 

În timp ce Karl stătea şi asculta concentrat, musca se mai izbi o dată de 
geam, apoi căzu moartă. 


Capitolul 4 
Sâmbătă 


Margrét părea să nu ştie că e supravegheată. Stătea pe o canapea micuță, 
care abia era suficient de mare încât să-i facă să se simtă confortabil pe ea şi 
imensul ei animal de pluș cu aspect drăgălaș de lângă ea. Nu se atinsese de 
jucărie. Ochii ei mari şi verzi cercetau neobosit camera cu mobilă puțină, în 
căutarea a ceva care să-i atragă atenția, evitându-i privirea Siljei, tânăra 
femeie aşezată pe fotoliu lângă ea, care încerca să închege o conversaţie, 
punându-i câteva întrebări simple. Silja îi surâdea lui Margrét şi se sforța să 
nu pară interesată de oglinda cea mare montată pe peretele opus canapelei. 
Ochii fetei, pe de altă parte, se abăteau din când în când spre propria-i 
reflexie, complet neştiutoare față de oamenii care-o priveau din partea 
cealaltă. Fetiţa nu rostise o vorbă, rezumându-se la a răspunde printr-o 
încuviinţare sau o clătinare din cap, după cum era cazul. Nu conta prea mult, 
din moment ce întrebările Siljei încă nu atinseseră vreun subiect cât de cât 
important. Mai întâi trebuia să câştige încrederea copilului și oricum încă 
mai aşteptau sosirea reprezentantului poliţiei. 

— E o ruşine! Unde-i afurisitul ăla de poliţist? 

Fetiţa fusese adusă la interogatoriu de către bunicul din partea tatălui. 
Deşi probabil că abia trecuse de şaizeci de ani, acesta avea un păr creţ atât 
de alb, încât părea aproape translucid. Venise nebărbierit, iar gulerul cămăşii 
necălcate se ițea într-o parte de sub pulover. În alte împrejurări, Freyja s-ar 
fi arătat surprinsă că el nu simţea cum i se freacă gulerul de falcă, însă era 
normal ca oamenii să apară nearanjaţi la centru. Nimeni nu băgase de seamă; 
văzuseră şi cazuri mai rele. El avusese şi alte chestiuni mai importante pe 
cap, nu doar gulerele sau bărbieritul: nora sa fusese ucisă, fiul său era în 
continuare plecat în străinătate, iar el şi soţia sa se treziseră că trebuie să se 
îngrijească de cei trei nepoți, fără să aibă habar cum să facă față durerii și 
traumei recente. Din gură îi sărea salivă când vorbea, iar picăturile mărunte 
se împrăştiau pe suprafața lustruită a mesei. Luceau acolo înainte de a se 
evapora. Ceilalţi se prefăceau că nu observă. 

— Cât dracu’ mai aveți de gând s-o întrebaţi despre şcoală şi prieteni? 


Nu vedeți cum se simte? La ce naiba contează chestiile astea? N-aveţi 
lucruri mai importante de discutat? 

Cei care stăteau la masă se întoarseră ca unul către Konrâd Bjarnason, de 
la Parchetul General. Ca printr-un acord tacit, părea că toți considerau că e 
treaba lui să-i răspundă omului. Din puţinul pe care-l ştia Freyja despre 
Konrâd, nu prea existau şanse ca lucrurile să evolueze în bine. Era genul de 
om care îmbracă un costum din Teflon în fiecare dimineaţă, în speranţa că 
nicio responsabilitate nu se va lipi de el tot restul zilei. El îşi cobori privirea 
şi-şi scutură nişte scame imaginare de pe cravata ţipătoare complet 
discordantă cu atmosfera destul de sumbră. Când se lămuriră că nu vor 
obține niciun răspuns clar din partea lui, ochii tuturor se îndreptară spre 
Freyja. Ea nu prea era capabilă să joace același joc al tăcerii, aşa că nu 
putea aștepta ca atenţia tuturor să se îndrepte asupra altcuiva. Dacă toți 
aveau să paseze mingea de la unul la altul, aveau să rămână aici toată ziua. 
Tânăra se întreba cum e mai bine să-l abordeze pe bunic. Nu prea avea rost 
să invoce scuza că respectivul caz îi picase fără veste şi că n-avusese timp 
să se pregătească aşa cum trebuie. Era adevărat, totuşi; ea nu aflase nici 
măcar numele celui care conducea investigația, nu mai vorbim de şansa de a 
discuta cu el înainte de întâlmire. Biroul Comisariatului de Poliţie o 
informase pur şi simplu că trebuie să alcătuiască o echipă şi s-o aştepte pe 
fetiţă pentru interogatoriu; cineva din cadrul poliției urma să-i furnizeze 
întrebările necesare. Însă respectivul încă nu-și făcuse apariţia. 

Freyja îşi drese glasul, îşi îndreptă umerii şi adoptă o expresie neutră, 
aleasă cu grijă. Îşi simţea părul împletit atent în coadă cum îi alunecă pe 
ceafă. N-avusese la dispoziţie mai mult timp decât bunicul lui Margrét ca să 
se pregătească; când o sunase poliția, stătea la masa din bucătărie îmbrăcată 
în cămașa de noapte, bucurându-se de prima ceașcă de cafea a weekendului, 
cu ochii încă lpiţi de somn. Timpul pe care l-ar fi putut folosi aranjându-se 
şi-l petrecuse strângând echipa: psihologul Silja, care trebuia s-o interogheze 
pe fată, un reprezentat de la Agenţia pentru Protecţia Copilului, o doctoriță 
şi o asistentă medicală. Ultimele două nu erau angajate permanente ale Casei 
Copiilor, însă prezenţa lor era absolut necesară. Freyja îi convocase în mod 
special pentru eventualitatea în care fetița ar fi suferit vreo formă de abuz din 
partea ucigașului. Era mai bine să fie pregătiți pentru orice scenariu; un om 
care putea ucide cu brutalitate o tânără în propriul ei pat era în stare de 
orice. În orice caz, măsura de siguranță se dovedise de prisos, după cum 
reieşise în urma analizelor medicale la care fusese supusă fata. Însă din 


moment ce femeile sosiseră după ce acest lucru fusese deja stabilit, iar 
preţul pentru apelul făcut fusese deja trecut la dosar, Freyja hotărâse să le 
țină în continuare aproape, ca să fie sigură. 

Se crease ceva agitație pentru ca totul să iasă bine, căci nu se întâmpla în 
fiecare zi ca poliţia să ceară ajutorul celor de la Casa Copiilor într-o 
anchetă a unei crime. Şi cu toate că erau chemaţi de fiecare dată când se 
suspecta vreo anumită formă de abuz sexual, ei aveau puţină experienţă în 
privinţa obținerii de informaţii de la copiii care fuseseră expuși la altfel de 
grozăvil. 

Freyjei 1 se sugerase că evoluția neobişnuită a cazului era o consecință a 
faptului că fata se împotrivise categoric să pună piciorul în secţia de poliție 
şi refuzase cu obstinație să răspundă la întrebările poliţiştilor în casa 
bunicilor. Centrul reprezenta o ultimă şansă şi toţi trebuiau să-şi dea silința 
să facă treabă bună, căci existau puţine şanse să li se ofere o altă ocazie de a 
dovedi de ce sunt în stare. Dacă acest caz ar fi mers prost, totul ar fi fost din 
vina Freyjei şi ar fi fost de aşteptat să primească o mustrare din partea 
Agenţiei pentru Protecția Copilului. Casa Copiilor era un motiv de mândrie 
pentru ea şi, ca director, era responsabilă de buna funcționare a acesteia zi 
de zi, lucru care era valabil şi pentru cazurile individuale pe care le 
primeau. De astfel de cazuri nu se ocupa decât de patru luni, iar 
interogatoriul de astăzi era probabil cel mai important dintre toate de când 
preluase ea frâiele, asta dacă te-ai fi putut referi la un anumit caz ca fiind 
unul aparte. La urma urmei, fiecare caz implica posibilitatea ca viaţa unui 
copil nevinovat să fie dată complet peste cap. Era motiv de sărbătoare ori de 
câte ori suspiciunea unei infracţiuni putea fi categoric respinsă, un rezultat 
care din fericire nu era chiar neobișnuit, deşi, din păcate, nu era cazul şi cu 
cel de astăzi. 

Asistentul social de la protecția copilului ridică din sprâncene. Freyja 
pricepu mesajul; îi lua prea mult să răspundă. Micuța Margrét se foia pe 
canapea, cu privirea ațintită spre ușa camerei de interogatoriu. Expresia 
bunicului spunea clar că ajunsese la capătul răbdării. Şi cine-l putea 
învinovăţți? Freyja se forţă să zâmbească. 

— Îmi dau seama că discuţia psihologului cu Margrét ar putea părea fără 
rost, însă întrebările nu sunt chiar atât de întâmplătoare pe cât par. Silja este 
expertă în tehnica interogatoriilor judiciare concepute special pentru copii 
precum nepoata dumneavoastră. Misiunea ei principală este să stabilească o 
legătură cu Margrét înainte de-a trece la întrebări mai importante. 


Bărbatul clătină din cap, apoi adăugă cu o voce ceva mai calmă: 

— Fi, sper doar că ştiţi toţi ce aveţi de făcut. Fata a trecut deja prin 
destule. 

— Nu aveţi de ce să vă faceţi griji în această privinţă. 

Freyja observă cu coada ochiului că Silja bătea uşor cu degetul în ureche, 
ca şi cum casca ascunsă acolo nu mai funcţiona cum trebuie. Deloc 
surprinzător; se aştepta să 1 se furnizeze în continuare întrebări, însă nu mai 
venea niciuna. Freyja porni din nou microfonul. 

— Polițistul încă nu a venit, Silja. Continuă să vorbeşti, dacă așa crezi de 
cuviinţă. Altfel va trebui să luăm o pauză sau să amânăm interogatoriul. 

Femeia aflată de cealaltă parte a geamului ridică discret degetul, în semn 
de OK. Prin interfon o auziră punând încă o întrebare, de data asta despre 
animale de companie. 

— Ai un căţel, Margrét? Sau, poate, un hamster? 

Fata clătină din cap, făcându-și codiţele împletite să se legene. O şuviţă 
de păr roșcat i se prinse în colțul gurii şi ea o împinse cu un deget ivoriu. 
Avea pielea atât de palidă, încât arăta de parcă nu văzuse niciodată soarele. 

Bunicul ei o privea cu atenţie. Arăta la fel de zguduit ca atunci când 
Freyja îl văzuse prima oară mergând cu Margrét de mână pe alee. Casa 
Copiilor era amplasată într-un imobil rezidențial cu doar două locuri de 
parcare, iar în momentul în care sosiseră, amândouă erau ocupate. Fusese 
nevoit să parcheze mai la vale pe stradă, apoi își târşâiseră picioarele prin 
zăpada proaspăt căzută. Mersul fusese clar un efort, iar fetița se oprise din 
când în când pentru a privi uimită clădirea. De fiecare dată, bunicul ei se 
aplecase spre ea şi-i şoptise cuvinte de încurajare. Acum, totuși, scoase un 
oftat prelung, ce părea să sugereze că regretă profund că nu o ascultase când 
voise să se întoarcă din drum. 

— Copiii au avut o pisică, pe care însă a călcat-o maşina. Pe atunci, eram 
convinşi că va fi cea mai dureroasă experienţă prin care vor fi nevoiți să 
treacă vreodată. 

Freyja se aplecă din nou spre microfon. 

— Silja, evită să discuţi despre animale de companie. Pisica ei a fost 
lovită de o maşină. 

Femeia oftă din nou discret, semn că primise mesajul. Schimbând 
subiectul, ea o întrebă pe Margret dacă are acasă un tobogan şi dacă s-a dat 
iarna asta cu sania. Freyja aruncă o privire spre ceasul de pe perete şi se 
hotărî să le mai lase zece minute. Dacă polițistul n-avea să apară între timp, 


urmau să termine pe ziua respectivă. Nu mai puteau continua s-o trateze pe 
fetiţă în acest fel. Miza era prea importantă. De obicei, prima întâlnire cu un 
copil era crucială, însă ea va trebui să revină. Din nou şi din nou. O mulțime 
de oameni vor dori să-i asculte declaraţia — poliția, judecătorul, avocatul 
însărcinat cu apărarea celui care va fi în cele din urmă acuzat de infracțiune, 
la fel şi procurorul. Ar fi un miracol dacă vor reuși să obțină toate 
informaţiile pe care le doreau după o singură întâlnire, şi toată lumea să fie 
mulțumită. 

Pe masă, ecranul telefonului Freyjei se trezi brusc la viață. Era agentul 
imobiliar, care încerca să-i găsească un apartament. Tânjea să-i poată 
răspunde; concurenţa pentru puţinele proprietăţi de închiriat era acerbă, iar 
locuinţa respectivă avea să fie de mult dată în momentul în care urma să-i 
răspundă. Însă acum nu putea să ia legătura cu el. Va trebui să mai rămână o 
vreme în magherniţa fratelui ei. Îi luase ceva timp să se obişnuiască cu ea 
după apartamentul pe care-l împărţise cu partenerul său, însă fostul ei iubit 
lucra într-un post de consultant financiar foarte bine plătit, în timp ce fratele 
ei era un vizitator frecvent al Puşcăriei Litla-Hraun. Din păcate, din moment 
ce ea nu contribuise cu nimic la plata palatului fostului ei prieten, după 
sfârşitul relației rămăsese la fel de neajutorată pe cât fusese de la bun 
început. Doar mulțumită situației fratelui ei nu rămăsese pe drumuri. Lui îi 
mai rămăsese de ispășit un singur an din pedeapsă, iar după cum evoluau 
lucrurile, probabil că ei îi va lua tot atât să-și găsească ceva de închiriat. 
Alternativa era să-şi găsească un alt tip şi să se mute la el. Dar având în 
vedere rata de succes din ultimele luni în care rămăsese singură, avea 
probabil mai multe șanse ca președintele Islandei însuși să meargă la 
penitenciarul des condamnatului ei frate și să-i acorde grațierea. 

Freyja se străduise din răsputeri să întâlnească un alt bărbat, ieşind 
adesea în oraș cu prietenele şi încercându-şi constant talentul pe ringurile de 
dans şi în afara lor. Era binecuvântată cu o înfăţişare plăcută şi la nevoie știa 
cum să se aranjeze, aşa că n-ar fi trebuit să fie vreo provocare majoră. 
Văzuse vreo doi bărbați care-i plăcuseră, ambii extrem de atractivi şi care, 
aparent, căutau același lucru ca şi ea. Izbutise să înfiripe o conversaţie cu ei 
şi dăduse pe gât câteva băuturi înainte de a-i aduce acasă la ea. Primul 
izbucnise în lacrimi când se așezase lângă el pe canapeaua uzată a fratelui ei, 
în speranţa că bărbatul va face în sfârşit vreo mişcare. Îi mărturisise că e 
gay, însă nu îndrăznea s-o afirme în public, pentru că era maseur şi-i era 
teamă să nu-şi piardă toți clienții bărbați. Oftând, Freyja îl încurajase să 


facă ceea ce trebuie. N-avea idee dacă el îi urmase sfatul, căci nu-l mai 
întâlnise niciodată. 

A doua oară lucrurile merseseră ceva mai bine — cel puţin la început. 
Bărbatul, un tâmplar pe nume JOnas, se mutase de curând în Reykjavik din 
Egilsstadir, situat în estul ţării. Din fericire, se dovedise a fi heterosexual, și 
deşi la început, cât stătuseră în picioare fuseseră cam precauţi unul față de 
celălalt, odată ajunşi la orizontală se potriviseră ca o mașinărie bine unsă. 
Însă ea se trezise a doua zi şi descoperise că bărbatul își luase tălpășiţa pe 
nesimţite, apoi nu mai auzise nimic de la el. Partea cu adevărat dureroasă era 
că ea adormise încrezătoare că întâlnise un bărbat care merita cât de cât o 
şansă. Evident, sentimentul nu fusese reciproc. 

Ceasul de pe perete arăta că jumătatea din timpul suplimentar se 
terminase. Glasul lui Margrét se auzea din interfon, clar, dar trist. Pentru 
prima oară, fata preluase inițiativa în discuţie. 

— De ce se află oglinda aceea mare pe perete? 

Toţi cei care şedeau la masa rotundă se întoarseră cu faţa spre geam. Fata 
se uita la ei, ca şi cum i-ar fi văzut. Şi Silja privea în direcția lor. Ea se afla 
mai aproape de oglindă, astfel încât fetiţa nu putu vedea faţa pe care-o 
făcuse aceasta, spre ușurarea Freyjei. Fuseseră prinși, aşa cum se mai 
întâmpla uneori, iar în astfel de cazuri cel mai bine era să se spună adevărul. 
Nu era corect să ceri sinceritate din partea copiilor atunci când tu le 
răspundeai minţindu-i. Oglinda cu două sensuri era o invenție recentă; 
interogatoriile anterioare fuseseră privite de pe ecranul unui TV. Freyja 
venise cu ideea imediat după ce preluase conducerea, după ce privise câteva 
interogatorii prin vechea metodă. Ecranul avea tendinţa de a creşte detaşarea 
față de subiect a privitorilor, căci amintea involuntar de asocierile cu un 
program de televiziune. Verdictul fusese că noua metodă îi ajuta pe oameni 
să stabilească o legătură mai bună cu ceea ce se petrecea, și asta prin 
simplul privit al copilului şi-al agentului responsabil cu întrebările în mod 
panoramic. 

Silja se întoarse din nou cu faţa spre Margrét. Glasul îi era la fel de 
concentrat ca mai înainte, însă zâmbetul îi dispăruse aproape cu totul. 

— E un fel de oglindă magică. Partea cealaltă se aseamănă cu o fereastră, 
pentru ca oamenii să poată privi fără să se înghesuie aici cu noi. Ingenios, nu 
crezi? 

Margrét scutură din cap. Îşi mesteca buza de jos, încruntată. 

— Acum se află cineva acolo? întrebă cu un glas temător și oarecum 


furios în același timp. 

— Da. 

Silja îşi răsucea pixul ca şi cum ar fi mers în fața unei fanfare ținând în 
mână cea mai mică baghetă din lume. Freyja începea să zărească semnele 
clare ale încordării. 

— Cine? 

— Bunicul tău, de exemplu. 

Margrét îşi cobori privirea. 

— Nu mai vreau să vorbesc cu tine. Vreau să plec acasă. La bunicul și la 
bunica, adăugă ridicând brusc privirea. Nu la mine acasă. 

— Dar abia am început să vorbim. Nu vrei să mai stăm puţin de vorbă? 
Aşa nu va mai trebui să te întorci aici. Cel puţin, nu o vreme. 

Fata miji ochii. 

— Nu mai vreau să stau aici. Vreau să plec acasă cu bunicul. 

Freyja porni din nou microfonul. 

— Încearcă să termini, Silja. Polițistul încă n-a venit şi s-ar părea că 
situaţia începe să ne scape din mână. Va trebui s-o luăm de la capăt când fata 
va reuși să-şi mai revină. 

Se întâmpla uneori ca, în anumite cazuri mai dificile, să trebuiască să 
întrerupă brusc primul interogatoriu. Uneori copilul nu se afla într-o 
dispoziție comunicativă, sau psihologul nu reuşea să stabilească o legătură 
cu acesta. În ambele cazuri, echipa considera că e mai bine să ia lucrurile 
mai uşor, să încheie întâlnirea și să încerce altă dată. 

Konrád, de la Parchetul General, tuşi. 

— Sunt de părere că ar trebui să continuăm. Omul va sosi din clipă-n 
clipă şi e absolut necesar să vorbim cu fata cât mai curând posibil. Să vă 
reamintesc că s-a comis o crimă şi că ea e singurul martor? 

— O cheamă Margrét. 

Glasul asistentei părea neobişnuit de arțăgos. Participa la şedinţele Casei 
Copiilor încă de la fondarea acesteia, în urmă cu șaptesprezece ani, timp în 
care fusese martora unor tragedii atât de sfâşietoare, încât Freyja se temea că 
începea să fie afectată. Zâmbea rar şi-i sărea imediat ţandăra atunci când o 
enerva cineva. Ca acum. 

— Măcar asta ai putea reține. 

— lar tu ai putea măcar aprecia faptul că nu suntem obligaţi să-i punem 
fetei întrebări aici. Judecătorul care ne-a recomandat acest lucru doar a 
sugerat să încercăm această soluţie. Însă mie mi s-ar părea mai potrivit să 


respectăm planul iniţial și s-o interogăm la secția de poliție. 

Chipul lui Konrád devenise purpuriu, potrivindu-se acum cu cravata 
tpătoare. 

Johann, de la protecția copilului, o lovi discret cu piciorul pe sub masă 
pe Freyja. Nu era nevoie de cuvinte; era perfect conștientă că lucrurile 
începeau să se precipite. Ca reprezentant al unei agenții guvernamentale, el îi 
era oarecum superior. Așa că ea încercă să aplaneze conflictul, menţinându- 
şi vocea la un nivel coborât: 

— Haideţi să ne păstrăm calmul. Știm cu toţii cât de importantă este 
declarația lui Margrét. Vă rog să nu uitaţi că noi suntem experţii în acest 
domeniu şi ştim când trebuie să întrerupem interogatoriul unui copil. Și 
trebuie să vă reamintesc faptul că nu e vina noastră pentru modul în care stau 
lucrurile. Unde-i polițistul care trebuia să vină cu setul de întrebări? Nu 
cunoaştem aproape nimic despre caz. Ni s-a spus pur şi simplu să venim aici 
la ora zece, ceea ce am şi făcut, la fel ca Margrét şi bunicul ei. Omul vostru 
este cel care ne-a lăsat pe toţi baltă, Konrád, nu noi. 

Freyja spera că el nu va începe să mormăie că vine din partea Parchetului 
General şi că n-are niciun fel de autoritate asupra poliţiei. Cam la fel stăteau 
lucrurile şi în privinţa ei. 

Konrád îşi scoase telefonul, în timp ce culoarea aprinsă din obraji 
începea să-şi piardă din intensitate, și se grăbi să caute un număr. Așteptă 
nerăbdător un răspuns, apoi începu să se răstească la ghinionistul care 
răspunsese. Procedând aşa, încălca una dintre puţinele reguli care fuseseră 
stabilite la începutul interogatoriului. Sticla nu izola complet acustic, așa că 
toți observatorii aveau impresia că trebuie să vorbească încet când de partea 
cealaltă se afla un copil. Un zgomot puternic lângă microfon îl putea distrage 
pe cel care punea întrebările, sau chiar să-i afecteze auzul. 

— Vorbiti mai încet! 

Freyja flutură furioasă din mâini spre Konrád, care se răsuci cu spatele 
ŞI-şI continuă tirada. 

Freyja o văzu pe Margrét aruncând o privire înspre oglindă. Şi Silja o 
văzu, ceea ce-o făcu să se strâmbe. Era normal să fie nervoasă, din moment 
ce era treaba ei s-o liniştească pe Margrét. Femeia ridică mâinile în aer și 
Freyja crezu că-i poate citi pe buze: „Ce se întâmplă?” 

Un plânset slab începu să răzbată prin tirada lui Konrâd. Crescu în 
intensitate până ce camera începu să reverbereze de suspinele fetei. Chiar și 
Konrâd tăcu, lăsând telefonul de la ureche şi holbându-se la fata care se 


ridicase în picioare, tremurând din tot corpul. 

Înainte ca Silja să aibă timp s-o liniştească, buzele fetei începură să 
formeze cuvinte, iar interfonul transmise întrebările şoptite: 

— E omul negru acolo? El e dincolo de oglindă? 

Margrét se chirci, evitând să privească spre oglindă. 

— Nu, Margrét. Sunt doar oameni care-şi doresc ce-i mai bine pentru 
tine. Cine-i omul negru? 

Precaută, Silja îşi lăsă mâinile pe umerii micuţei şi încercă s-o aşeze cu 
blândeţe înapoi pe canapea, însă întâmpină rezistenţă. 

— I-a făcut rău lui mami. 

Durerea din glasul ei subţire îi amuţi complet pe cei care-o ascultau. 

— Margrét, l-ai văzut pe acest om? 

— Da. Fra negru. 

Silja aruncă o privire înspre oglindă. Freyja se apropie de microfon şi-o 
zori să continue. Silja încuviinţă discret din cap. Apoi vorbi din nou, cu o 
voce liniştitoare şi calmă: 

— Margrét, acum vreau să te gândești bine. Era negru pentru că în cameră 
era întuneric sau pentru că avea culoarea neagră? 

— Ce vrei să zici? 

— Avea pielea neagră? 

— Da. 

Silja îşi linse buzele şi continuă prudentă: 

— I-ai văzut mâinile? 

Margrét clătină din cap. Îşi trase nasul şi se frecă pe obraji cu stângăcie, 
ca să-şi şteargă lacrimile. 

— Capul. l-am văzut capul. 

— l-ai văzut faţa, Margrét? 

— Nu. Nu faţa. Doar ceafa, care era neagră. Avea un cap foarte mare. 
Margrét se întoarse cu fața spre oglindă. Vreau la bunicul. Nu mai spun 
nimic. Nu mai vreau să vorbesc despre asta. Niciodată. 

Silja încercă s-o convingă, însă nu mai putu scoate nimic de la ea. 
Interogatoriul se terminase exact atunci când li se părea că aveau să obțină 
rezultate. Per total, eşuaseră lamentabil, exact opusul rezultatului spre care 
țintise întreaga echipă. Silja se așeză la loc oftând. 

În acel moment îşi făcu apariţia şi polițistul. Se înroşi la faţă când o văzu 
pe Freyja. Femeia rămase cu gura căscată, uitând pe moment de situaţia 
disperată în care se aflau. Era nimeni altul decât JOnas, tâmplarul din 


Egilsstadir. Privirile li se-ntâlniră; a ei, întunecată de furie, a lui, uluită. 
Apoi el privi într-o parte şi li se adresă celorlalți: 

— Sunt Huldar, de la Comisariatul de Poliţie. Îmi pare rău c-am întârziat 
atât. A intervenit ceva. 


Capitolul 5 


Fiind polițist, Huldar era obişnuit cu tot felul de primiri. Rareori era un 
oaspete bine-venit, de obicei, oamenii nu vorbeau cu el decât forțați de 
împrejurări, privindu-l suspicioşi, ca şi cum ar fi mirosit neplăcut. Ochii lor 
spuneau clar că toți cei cu care avea de-a face preferau să dea vina pe el 
pentru problemele lor — şi, posibil, pe oricare agent de poliţie care se 
întâmpla să-l însoţească. Nu că lui i-ar fi păsat; de când se înscrisese în 
poliție, se învățase să nu bage în seamă ce cred alții despre el. Scuipatul, 
atacurile, înfăţişarea neplăcută a oamenilor, el rămânea neatins de toate 
astea. Fiind singurul băiat şi cel mai mic copil al familiei, fusese nevoit să se 
adapteze în funcţie de împrejurări — de asta avuseseră grijă cele cinci surori 
mai mari. Deşi nici măcar tratamentul la care l-au supus ele n-ar reuşi să 
astupe lipsurile din comportamentul cetăţeanului obişnuit atunci când dă pe 
gât câteva băuturi. 

Aşa că rămăsese surprins când se trezise roşind la intrarea în încăperea 
aceea micuță. Înăuntru îl așteptau şase oameni, fiecare sex reprezentat în 
mod egal, despărțiți de o masă extrem de lustruită. Scuza lui a fost 
întâmpinată cu un şir de priviri tăcute, dar nu ăsta fusese motivul care-i 
făcuse sângele să năvălească în obraji. Se blestemă în gând pentru că nu 
verificase cine se va afla acolo. Numele Freyjei ar fi tras un semnal de 
alarmă şi i-ar fi oferit un răgaz necesar să se pregătească. l-ar fi putut da 
telefon dinainte, rugând-o să facă abstracţie de întâlnirea lor precedentă, cel 
puţin cât le-ar fi luat să interogheze copilul. În loc de asta, se vedea nevoit 
ori să îndure expresia ei sumbră, ori să suporte o discuţie neplăcută de faţă 
cu ceilalți. Ei, de aşa ceva nici nu putea fi vorba. Se gândi să-i ceară să iasă 
afară cu el, dar în cele din urmă renunţă şi la ideea aceasta. Privirea Freyjei, 
din ce-şi dădea seama uitându-se la ea cu coada ochiului, sugera că femeia 
n-avea de gând să coopereze. 

— Ce vrei să dai de înţeles apărând atât de târziu? lătră bărbatul îmbrăcat 
cu un costum care părea că intrase la apă. 

Tinuta îngrijită probabil că era acum la modă; tinerii ieșeau îmbrăcați așa 
din clădirile firmelor de avocatură sau din bănci. La fel şi cravata — atât de 
tipătoare, încât părea fluorescentă. Dureros de trendy. Ca şi părul omului, 


care era prea bine aranjat, încât să pară neglijent, indicând că bărbatul exact 
asta avusese în minte. Între cravata ţipătoare și frizura impecabilă se afla 
unul dintre acele chipuri pe care ţi-e aproape imposibil să ţi-l aminteşti după 
ceva vreme; genul pe care infractorii visează să-l aibă. Nici urât, nici 
frumos, nici vulgar — şi nici cu trăsături delicate. Fără semne vizibile, fără 
cicatrici sau pistrui. Doar ochii, nasul şi gura, așezați unde le era locul. Lui 
Huldar îi luă o secundă să-şi aducă aminte că-l mai văzuse şi înainte. Avea 
impresia că-l cheamă Konrád. Procuror. Aşa că era neplăcut faptul că relația 
lor avea să înceapă cu stângul. 

Şi totuşi, Huldar se bucura că bărbatul țipase la el; îi oferea o scuză să nu 
vorbească cu Freyja. Ştia de ce procurorul ridicase vocea; puține alte 
metode erau la fel de eficace precum amenințările şi intimidările. Nu de 
mult, agenții mai în vârstă din cadrul investigaţiilor criminale participaseră 
la un curs de management despre cum să ofere laude și încurajări, dar 
încercările lor ulterioare de-a aplica această metodă nu făcuseră decât să-și 
dovedească din plin ineficienţa. El, personal, nu-şi putea imagina cum o 
laudă putea servi la fel de eficace precum o sudalmă spusă din inimă. Însă 
din nefericire, era greu de crezut că avocatul acesta modern va încasa liniștit 
papara pe care era dispus să i-o ofere și el la schimb, şi era sigur că nici 
ceilalți n-ar fi apreciat gestul. Era cazul să se poarte cu mănuși cu ei. 

— După cum spuneam, a intervenit ceva. 

Huldar se abţinu să mai explice că Egill, şeful său bun de nimic, reuşise 
aproape în ultima secundă să se hotărască pe cine să trimită. Huldar nu se 
așteptase nicio clipă să fie el cel trimis; era obişnuit să fie sărit din schemă 
când venea vorba de asumarea unor responsabilități. De obicei, le erau 
atribuite unor agenți mai în vârstă și mai experimentați, asta dacă nu erau 
prea bătrâni ca să fie gata de pensionare. Aşa că el, unul, renunțase să mai 
aspire la vreo promovare. El nu era precum colegii săi; avea alt mod de 
gândire şi nu arăta o supunere totală față de superiori, așa că nu era prea 
agreat în rândul acestora. De asta, în timp ce colegii săi îşi dădeau cu 
părerea cine era favorit să preia ancheta, el îşi sorbea liniștit cafeaua, și nici 
nu visa că ar putea avea vreo şansă. Nu fusese singurul luat prin surprindere 
atunci când şeful său anunţase, tardiv, că tocmai ce-l avansase. 

Tăcerea ce domnea în jurul mesei fu întreruptă de bărbatul mai în vârstă. 
Avea părul şi hainele în neorânduială și-și ţinea mâinile mari pe masă, cu 
degetele împreunate, ca pentru rugăciune. 

— M-am săturat de toate astea. O iau pe Margrét şi plecăm. 


Huldar ghici că era bunicul fetei, care obținuse custodia temporară până 
la apariţia tatălui. Tatăl se întorsese din America în acea dimineaţă, fiind 
întâmpinat la aeroport de poliţie şi condus direct la secţie, pentru a fi luat la 
întrebări. Din ce aflase Huldar, interogatoriul încă nu se terminase. Dacă 
Egill s-ar fi decis mai repede, probabil că însuși Huldar ar fi condus acel 
interogatoriu. Acum urma să se descurce doar cu transcrierea acestuia. 

Prin geam, Huldar văzu că micuța Margrét plângea și că o brunetă tânără 
într-o rochie galbenă încerca s-o liniștească. Suspinele slabe răzbăteau prin 
interfonul încastrat în mijlocul mesei, însoţite de vorbele liniştitoare ale 
femeii. Dat fiind că fusese martora scenelor din casă, nu era deloc surprins 
că fetița plângea. Înţelese că un judecător recomandase ca fata să fie 
interogată la Casa Copiilor, după ce le fusese imposibil să o convingă să 
intre într-o secție de poliţie. 

Martor al durerii sfâşietoare a fetei, Huldar se simţea extrem de ușurat 
pentru acest aranjament. Nici nu se putea imagina în locul femeii care acum 
îi ştergea lacrimile lui Margret. Mai ales în camera de interogatorii 
sărăcăcioasă de la secţia de poliție. I se părea că nu e el singurul afectat de 
plânsete, căci Freyja se repezi şi opri interfonul. 

O tăcere forțată se lăsă din nou în încăpere, iar atenția grupului se mută 
de la Huldar la Margrét şi la femeia în rochie galbenă, ca şi cum ar fi privit 
un imens ecran de televizor cu sonorul oprit. 

Nimeni nu zicea nimic, însă probabil că toţi se gândeau la același lucru. 
Ce văzuse şi ce auzise fata? Era încă neclar cât stătuse sub pat şi, mai ales, 
cum de ajunsese acolo. Dar, din moment ce părea improbabil ca ea să se fi 
ascuns acolo după comiterea crimei, concluzia logică era că se afla în 
posesia unor informații cruciale privind evenimentele din noaptea 
respectivă. Fraţii ei, care fuseseră găsiți stând în faţa casei, nu auziseră 
nimic, aşa că de la ei n-aveau ce afla. Interogatoriile lor se încheiaseră deja. 
Declaraţiile băieţilor se potriveau şi, în ciuda vârstei lor fragede, reușiseră 
să ofere informaţii concludente despre ce se întâmplase. Se treziseră 
dimineață și găsiseră încuiată uşa de la dormitor, iar după ce bătuseră în ea 
şi strigaseră în van, se căţăraseră şi ieşiseră pe fereastră. Femeia de alături 
îi zărise pe stradă. Ea pretindea că dormise buştean în timpul nopții, însă 
soţul ei spusese că fusese trezit de vreo două ori de un zgomot pe care nu-l 
putuse identifica. Huldar și colegii săi îşi imaginaseră că probabil Elisa 
reușise să țipe nu numai o dată în timp ce ucigaşul își ducea la bun sfârşit 
sarcina macabră şi lentă. Doar câțiva metri despărțeau dormitoarele 


principale ale celor două case, aşa că era posibil ca urletele ei să fi răzbătut 
prin fereastra rămasă deschisă a vecinilor. Poliția luase la întrebări şi 
ceilalți vecini, însă nimeni nu observase ceva nelalocul lui sau pe cineva 
străin intrând sau ieşind din casă. 

Toate faptele sugerau că Margrét era singurul lor martor. Le fusese 
imposibil s-o ademenească afară de sub pat, așa că, în cele din urmă, Huldar 
se văzuse nevoit să recurgă la forţă. Reuşise, destul de greu, e drept, s-o 
scoată afară din cameră fără s-o lase să vadă trupul mamei ei sau imaginea 
oribilă cu capul acesteia. În tot acest timp, nu reușiseră s-o facă pe fetiţă să 
scoată nici măcar un cuvânt. Refuzase să-l privească direct şi-şi ferise capul 
întruna, acoperindu-și urechile cu palmele şi ţinând ochii închişi strâns. 
După ce Huldar încercase de mai multe ori, fără succes, s-o facă să răspundă 
la întrebări, intervenise medicul legist și se răstise la el să înceteze, apoi 
sunase după ambulanţă. Acesta se arătase extrem de îngrijorat din cauza 
stării mentale a fetiţei. După ce copilul fusese examinat la spital, serviciile 
sociale îl plasaseră în grija bunicilor din partea tatălui, până la sosirea 
acestuia acasă. Nimeni n-o spusese cu voce tare, dar toți cei implicaţi în 
anchetă ştiau foarte bine că era de preferat să termine cu interogatoriul lui 
Margrét înainte de întâlnirea acesteia cu tatăl ei. Erau aproape siguri că le va 
fi mult mai dificil cu bărbatul decât le fusese cu bunicii. Probabil că era în 
stare de şoc și, de asemenea, ar fi putut avea ceva de ascuns. În majoritatea 
cazurilor în care femeile erau ucise în propriile case, vinovat se dovedea a fi 
soţul sau amantul. Încă nu reuşiseră să verifice dacă el părăsise ţara înainte 
de uciderea soţiei, deşi toate probele indicau acest lucru. Chiar şi aşa, asta 
nu-l dezvinovăţea neapărat. Dacă mariajul lor scârțâia, nu era imposibil ca 
el să fi angajat pe cineva să facă treaba în locul lui. 

Ceea ce-i aduse din nou aminte lui Huldar cât de urgent trebuia să termine 
cu interogatoriul fetei. Însă ea părea că cedase definitiv. Bunicul fetiţei se 
ridicase în picioare şi, judecând după expresia lui, probabil că n-ar mai fi 
fost de acord să le mai ofere un răgaz. Înainte ca Huldar să aibă măcar timp 
să abordeze subiectul, bătrânul vorbi din nou: 

— E pur şi simplu o rușine. O secundă nu mai stau să asist la o asemenea 
farsă. Cum se poate intra acolo? 

Îşi privea nepoata ca şi cum era gata să spargă geamul ca să ajungă la ea. 

— Te conduc eu. 

O femeie pe care Huldar n-o cunoştea îi arătă uşa. Avea chipul sumbru, 
însă ridurile din jurul ochilor şi al buzelor pe care le face în timp zâmbetul și 


buzele strânse sugerau că o astfel de asprime nu-i stătea în caracter. Îi aruncă 
lui Huldar o privire atât de furioasă când trecu pe lângă el, încât acesta 
aproape că se aşteptă să-i înfigă şi-un cot în stomac. După insigna de la 
piept, părea a fi infirmieră. 

— Şi acum ce dracu” facem? 

Procurorul Konrâd părea pe jumătate exasperat, pe jumătate disperat. 

— Aţi obținut vreo informaţie de la ea? 

Huldar părea calm şi netulburat de cele întâmplate. Se obişnuise cu mult 
timp în urmă să nu permită ca agitația celor din jur să-l abată din drum. Cele 
cinci surori avuseseră grijă de asta. Așa reuşise să iasă victorios din 
majoritatea ciocnirilor cu ele. Ca adult, încercase să aplice această manevră 
ŞI în viaţa personală, însă i se întorsese împotrivă în câteva din relațiile mai 
serioase pe care le avusese. Dintr-un anumit motiv, metoda care funcționase 
atât de bine în alte ocazii se dovedise un dezastru când venise vorba de 
iubite. Înainte ca el să reuşească să realizeze ce se întâmpla, situaţia se 
întorcea împotriva lui; brusc, era surprins pe picior greşit şi invariabil 
spunea ceva ce apoi regreta. Uşor, uşor, relațiile sale începeau să se 
destrame, oricât ar fi încercat să-şi repare greşeala. Avea impresia că 
discuţia pe care, mai devreme sau mai târziu, urma s-o aibă cu Freyja se va 
sfârşi în același mod. Asta dacă ea se va deranja să discute cu el. În schimb, 
decizia lui de a renunţa la găsirea unei relaţii stabile și de a se concentra pe 
relații pasagere îl costase foarte scump. Mai întâi, fusese nevoit să suporte 
toate căcaturile de la soția lui Rikhardur, Karlotta, iar acum, asta. Şi totuși, 
să se trezească față în față cu Freyja era nimic prin comparație cu coşmarul 
care urmase după scurta aventură cu Karlotta din toamna trecută. Un fior rece 
îi străbătu şira spinării când îşi aduse aminte. 

— Fireşte că n-am apucat s-o întrebăm nimic. Tu erai cel care trebuia să 
vină cu întrebările. 

Freyja vorbea exact la fel ca fostele lui iubite în momentele cele mai 
cumplite. 

Hotărând, în lumina experienţelor anterioare, că e mai bine să ignore 
vorbele femeii, Huldar se întoarse spre procuror. 

— Trebuie să ştii la fel de multe despre caz ca şi mine, Konrád, dacă nu 
chiar mai multe. N-ai putut să treci la treabă, în loc să mă aştepţi pe mine? 

Îi evitase privirea Freyjei când vorbise. Expresia de pe chipul ei îl făcu 
să tresară; surorile lui ar fi putut învăţa o mulțime de la ea. Se surprinse 
tânjind după nişte gumă de mestecat cu nicotină. 


— [l-ai fi putut pune nişte întrebări simple, de bază, şi fără mine. Toată 
conversaţia a fost înregistrată, nu? Aş fi putut asculta răspunsurile ulterior. 

În acest moment, o femeie, despre care Huldar știa că e doctor asociat 
Casei Copiilor, se hotări să intervină. O ascultase depunând mărturie la 
tribunal în cazuri de abuz sexual, iar modul ei mecanic de a vorbi sunase 
potrivit într-o sală de judecată, însă acum părea mai degrabă aprinsă. 

— Sau tu ai fi putut avea măcar bunul-simţ de-a apărea la timp. 

— Da, sigur. 

Huldar nu se mai obosi să ofere explicaţii. Ar fi fost inutil să precizeze că 
venise cât putuse de repede. Mai degrabă era dispus să-şi asume vina, în loc 
s-o dea pe altcineva. 

— Singurul lucru pe care l-am putut obţine de la ea înainte de a se închide 
în sine a fost că probabil asasinul e negru. Konrâd clătină din cap. Deşi nu 
m-aş baza prea mult pe asta. Apoi n-am mai putut merge mai departe cu 
întrebările. 

— Negru? 

Huldar se sforță să-şi ascundă ușurarea, de teamă ca nu cumva să fie 
înțeles greşit. N-avea nimic de-a face cu rasa; dacă nu cumva fata se înșela, 
n-ar fi trebuit să le fie greu să ia urma criminalului. În Islanda nu locuiau 
prea mulți bărbați de culoare, iar cei care trăiau aici probabil că erau genul 
paşnic, şi Huldar nu reuşea nici în ruptul capului să-şi amintească de vreun 
incident care să aibă ca protagonist vreo persoană de culoare. Deşi avea să 
se întâmple, mai devreme sau mai târziu. 

— Şi avea un cap foarte mare, să nu uităm asta, i se adresă Freyja lui 
Konrád, ca şi cum Huldar nici n-ar fi fost de față. 

— Un cap mare? se încruntă Huldar. Aveţi asta pe înregistrare? 

Ceilalţi se întoarseră spre Freyja, forţând-o astfel să răspundă, deși era 
clar că n-avea niciun chef. 

— Da, se răsti ea. O poţi asculta mai târziu. 

Ceilalţi părură mai degrabă luaţi prin surprindere de tonul ei. 

Konrád fu cel care întrerupse tăcerea stânjenitoare care se așternuse în 
încăpere. 

— Nu prea ai motive să asculți convorbirea. A fost total nesatisfăcătoare, 
oftă el adânc. Oricum, trebuie să ne hotărâm încotro s-o apucăm. Cum să 
procedăm mai departe. Îşi îndreptă privirea spre telefonul mobil, de parcă ar 
fi căutat un răspuns acolo. Am putea oricând s-o chemăm la secție, indiferent 
că-i face plăcere sau nu, și să terminăm acolo cu întrebările. Chiar nu mai 


putem amâna chestiunea asta. 

— Nu. Total de acord. 

Cu coada ochiului, Huldar o zări pe Freyja ieşind vijelios din cameră. O 
clipă mai târziu, îşi făcu apariția de partea cealaltă a geamului, unde începu 
să discute cu femeia în rochie galbenă. Margrét dispăruse, probabil cu 
bunicul ei. 

— Un lucru pe care chiar nu-l recomand. Doctoriţa avea acum bine 
cunoscuta voce de robot din sala de judecată. Fata a rămas profund 
traumatizată şi riscaţi să compromiteți probele obținute de la ea dacă veți 
acționa aiurea, ca nişte amatori. Oameni buni, de câte ori trebuie să vi se 
reamintească? Smuci furioasă din mână înspre Konrád și Huldar, care 
reprezentau Parchetul General şi poliția. Copiii de vârsta ei sunt extrem de 
influenţabili; suferă de o tendinţă copleșitoare de-a spune ce cred că vor 
oamenii să audă de la ei. Dacă vreţi s-o induceţi în eroare şi să-i băgaţi 
forţat idei în cap, atunci continuaţi în felul acesta. Și mult noroc cu avocatul 
apărării — dacă veţi prinde făptașul —, care-i va face praf mărturia în sala de 
tribunal. Dacă am înţeles corect, nici măcar nu mai aveţi vreun alt martor în 
acest caz. 

— Asta rămâne de văzut, o contrazise Huldar, deşi nu era deloc convins. 

În mod normal, urma să-i interogheze pe soţul și pe prietenii femeii, pe 
colegii mai apropiaţi de ea şi așa mai departe, dar era deja aproape sigur că 
aceşti oameni nu ştiau nimic despre ce s-a întâmplat în acea noapte. 
Interogatoriile le vor servi doar ca să-şi facă o imagine despre victimă şi, cu 
puţin noroc, să le ofere indicii despre cine ar fi putut comite un act de o 
violență atât de şocantă. 

Huldar se trezi holbându-se la Freyja prin geam. Oricât de încântătoare ar 
fi fost priveliştea, nu înfățișarea el fu cea care-i atrase atenţia, ci faptul că 
mișcările trupurilor lor sugerau că ea şi femeia în rochie galbenă discută 
despre ceva important. Femeia care dialogase cu Margrét îşi ținea o mână la 
piept şi părea supărată. Probabil că nici nu era de mirare — rolul ei fusese să 
împiedice copilul să se simtă tulburat. El îşi feri iute privirea atunci când 
Freyja se răsuci brusc, părând că priveşte drept spre el. Apoi îşi aduse 
aminte de oglindă. Îşi îndreptă din nou atenţia spre doctoriţă. 

— Însă, în ciuda acestor lucruri, sunt de acord cu tine c-ar trebui, pe cât 
posibil, să respectăm recomandarea inițială. Când crezi că am putea face din 
nou o încercare? 

— Ele ar trebui să ştie mai bine ca mine, ridică ea din umeri, apoi făcu un 


gest spre geam. Freyja şi femeia în rochie galbenă părăseau camera de 
interogatoriu. Deşi presupun că astăzi nu vom mai încerca nimic. 

— Regret, dar asta nici nu intră în discuţie. Huldar scutură din cap. 
Trebuie să discutăm cu ea cât mai repede. lar asta înseamnă astăzi. Avem 
nevoie de răspunsuri urgent, chiar dacă nu-i vom pune decât nişte întrebări 
de bază. 

Cineva tuşi în spatele lui. Când se întoarse, dădu de Freyja. Se simți 
aiurea când îi întâlni privirea. Îşi dădu seama că arată la fel de trăsnet ca 
atunci când o întâlnise prima oară, iar vagul ei parfum familiar îi provocă 
amintiri extrem de nepotrivite pentru situaţia actuală, asta ca să folosim doar 
un eufemism. Venindu-și în fire, reuși să gonească departe gândurile acelea. 

— Chiar la sfârşit, Margrét i-a spus Siljei ceva ce-ar trebui să ştii. 

Huldar o întrerupse înainte ca Freyja să poată continua. 

— Ce-a zis? A putut oferi o descriere mai bună decât doar culoarea 
pielii? 

— Mă laşi să termin? 

Pielea Freyjei căpătă o nuanţă purpurie. Lui i se păru că scăzuse şi mai 
mult în ochii ei. 

— Margrét i-a spus Siljei că bărbatul de culoare va ucide din nou. O altă 
femeie. 

Dintr-odată, pe Huldar nu-l mai interesa deloc ce credea Freyja despre el. 


Capitolul 6 


Elisa Bjarnadóttir zăcea goală pe masa de disecție din oţel inoxidabil a 
Departamentului de patologie al Spitalului Naţional, ca și cum aştepta 
răbdătoare să se termine analizele post-mortem. Însă rigiditatea ei — braţele 
subţiri întinse pe lângă corp, picioarele drepte — nu putea păcăli pe nimeni. 
Părul lung şi negru îi atârna pe lângă masă, încă ud ca urmare a faptului că 
trupul îi fusese spălat după ce terminaseră examinarea exterioară și 
scăpaseră de oribila sarcină de a-i îndepărta banda adezivă din jurul 
capului. Nenumărate fâşii de bandă atârnau acum de o ramă pentru uscare 
într-un colț al încăperii. Sperau cu toţii ca niște fire de păr de-ale ucigașului 
să fi rămas lipite de ele. Cum era şi normal, straturile de dedesubt erau 
acoperite cu părul Elisei, deşi avuseseră o grijă deosebită când le 
îndepărtaseră. Fâşiile fuseseră verificate şi de amprente, în caz că ucigașul 
ar fi atins banda cu mâinile goale. Tehniciemi de la medicină legală 
avuseseră o sarcină destul de dificilă. Totuși, era puţin probabil să 
descopere vreo altă amprentă, dat fiind că nu găsiseră niciuna pe trupul 
femeii în afară de cele aparținând poliţistului care-şi făcuse primul apariția 
la locul faptei. Se presupunea că ucigașul purtase mănuși de protecţie, din 
moment ce fusese nevoit să atingă de mai multe ori femeia. 

Luând în considerare cele treisprezece vânătăi pe care le găsise, legistul a 
tras concluzia că ucigașul o atacase violent pe Elisa, iar aceasta 1 se 
opusese. În mod cert i se împotrivise. Era de necrezut că cineva s-ar fi 
predat fără luptă, văzând ce soartă cruntă îl aşteaptă. Pielea albă a braţelor 
era acoperită de urme lăsate de niște degete puternice, iar după contuzia 
rotundă de pe pieptul ei, legistul dedusese că atacatorul îşi apăsase 
genunchiul pe ea cu toată forţa. Dinţii din față, şi cei de sus, şi cei de jos, 
fuseseră sparți, probabil când tubul de metal al aspiratorului îi fusese îndesat 
cu forța pe gât. Legistul credea că vor găsi coroanele zdrobite ale acestora în 
stomacul femeii. Nasul era zdrobit hidos şi lipit de obraz, iar acest lucru, 
împreună cu urmele lăsate de bandă pe faţă, care nu se estompaseră nici 
după spălare, ofereau o imagine şi mai clară a suferinţei prin care trecuse. 
Într-un colț al laboratorului, lângă rama de uscare, un aspirator argintiu 
aştepta să fie luat pentru analize și mai amănunțite. Aducându-şi aminte de 


circumstanțele în care-l văzuse prima dată, Huldar simţi imboldul de a-și 
feri privirea. Imaginea femeii era şi mai oribilă, deşi nici să privească în 
altă parte nu-i venea ușor. 

Din când în când, din părul ei se scurgea câte o picătură de apă, formând 
o mică băltoacă pe podeaua acoperită cu gresie de dedesubt. 

— Nu vezi în fiecare zi aşa ceva. Legistul clătină din cap. Am văzut nişte 
chestii îngrozitoare în timpul stagiaturii în Scoţia, însă de când m-am întors 
acasă, n-am mai avut de-a face cu așa ceva. 

— Vreo crimă comisă cu aspiratorul pe-acolo? 

Huldar spera să nu-l trădeze tonul vocii. Văzuse destule la viaţa lui, 
inclusiv cadavre şi oameni zdrobiţi în accidente sau diverse conflicte. Mai 
ales două imagini îi veneau acum în minte: una cu o ureche smulsă de pe 
capul unui bărbat a cărui maşină se răsturnase, pe care Huldar o găsise pe un 
pat de mușchi proaspăt; şi una cu un trup care se lipise de linoleumul topit, 
după ce casa în care locuia se făcuse scrum. Însă, cumva, aceste imagini, 
împreună cu multe alte incidente la care fusese martor, aveau un impact cu 
totul diferit asupra lui; nici pe departe la fel de tulburător. Nu mai fusese 
niciodată nevoit să scurme în interiorul unui cadavru sau să privească cum un 
medic legist scotoceşte fiecare orificiu în căutarea unor probe care să ducă 
la elucidarea identităţii unui ucigaș. 

Până acum, Huldar a reușit să evite autopsiile; alții au fost cei nevoiți să 
se ocupe de astfel de chestiuni în puţinele cazuri de omucidere cu care au 
avut de-a face până în prezent. Şi din cauză că şefii lui l-au ferit pe când era 
doar un agent care se ocupa de hârțogăraie, acum nu mai putea să însărcineze 
un subordonat să facă treaba în locul lui, el fiind cel care conducea ancheta. 
Va trebui să se întărească şi gata. Dacă se va răspândi vorba că n-are stomac 
pentru asta, va ajunge să conducă ancheta doar cu numele. Echipa lui va irosi 
vremea plângându-se de lipsa lui de curaj, în loc să urmeze ordinele — nu că 
ei s-ar descurca mai bine ca el în situaţia dată. Ar fi privit cu aceeaşi lipsă 
de respect ca şi Rikhardur. Nu se punea problema să devii insensibil la 
orori, ci să adopți o expresie dârză, de falsă indiferență, chiar dacă stomacul 
ți se revoltă din cauza mirosului şi a priveliştii. 

— Nu mă refer doar la Scoţia. Ai mai auzit sau citit vreodată despre aşa 
ceva? 

— Nu, din câte-mi amintesc, scutură legistul din cap. Am citit despre 
nişte arme ale crimei ceva mai neortodoxe, precum tocuri de pantofi sau 
chiar un tirbuşon, dar niciodată despre un aspirator. 


— Nu. Nu e chiar primul lucru care îţi vine în minte când vrei să omori 
pe cineva. Huldar aruncă iute o privire spre chipul lovit, ca de ceară, al 
Elisei, apoi privi din nou în altă parte. Stau şi mă întreb, de ce să te chinui în 
felul ăsta? Ar fi fost mult mai simplu să folosească un cuţit. 

Un cuţit mare de bucătărie fusese găsit lângă piciorul patului, alături de 
trei role de bandă adezivă; doar inelele din carton mai rămăseseră din două 
dintre ele, dar din a treia mai găsiseră încă vreo câţiva metri buni de bandă 
argintie. Fusese folosită pentru a-i acoperi Elisei ochii, nasul şi urechile, 
probabil pentru a fi sigur că aspiratorul își va face treaba fără a trage aer din 
afară. O examinare preliminară stabilise că se folosise de cuţit doar pentru a 
tăia banda. Pe lamă sau oriunde altundeva la locul crimei nu fusese găsită 
nicio urmă de sânge. 

— Da, aşa ai crede. Modul de operare este atât de ieşit din comun, încât, 
în locul tău, m-aş concentra pe asta. Oare criminalul încearcă să rămână în 
cărțile de istorie? I-e frică de sânge sau preferă să ucidă printr-o metodă 
care nu implică străpungerea pielii? Sau o fi vrut ca metoda lui să 
simbolizeze ceva? E posibil. Altminteri, mi-e greu să-mi imaginez de ce ar 
inventa o metodă atât de strame. 

— Dacă e nebun? 

Ideea îl lovise pe Huldar în clipa în care văzuse pentru prima oară scena 
crimei din dormitorul victimei. N-avusese timp sau imaginaţie să inventeze 
şi alte explicaţii. 

— Un nebun? Legistul părea surprins de întrebare. Presupun că vrei să 
zici psihopat. Ar fi bine să ai grijă dacă vrei să abordezi problema dintr-un 
asemenea unghi. Cei cu probleme mentale se manifestă foarte rar violent. De 
fapt, de multe ori ei sunt mai degrabă victime, decât atacatori. Şi dacă se 
comportă violent, de obicei o fac contra lor înșiși. Nu, nu cred că trebuie să 
cauţi pe cineva cu probleme mentale. Are cu siguranță o afecțiune mentală 
gravă, dar probele nu indică genul de halucinații sau impulsuri asociate de 
obicei cu psihoza. 

— Nu. Probabil că nu. 

Huldar nu se simţea pregătit să abandoneze definitiv teoria cu nebunul, 
deşi era dispus să o lase deoparte din cauza metodei şi a aparentei fobii a 
criminalului față de sânge sau de străpungerea şi tăierea pielii şi cărnii. Din 
păcate, lucrul acesta nu prea avea cum să-i ducă pe vreo pistă, dat fiind că nu 
exista o bază de date națională cu fobiile oamenilor. Oricum, ideea asta se 
putea dovedi de folos după ce vor ajunge în punctul în care vor avea un 


suspect. Dacă vor ajunge acolo. 

În timp ce legistul se pregătea pentru următoarea etapă, Huldar cerceta 
micile pungi de plastic transparent şi recipiente de sticlă de pe căruciorul 
aflat lângă masă. Dacă nu obțineau nicio probă de pe banda adezivă, 
rămânea totuşi posibilitatea ca aceste probe biologice să-i ajute să identifice 
răufăcătorul. O parte din recipiente fuseseră deja luate de către asistent, care 
profitase de întrerupere pentru a le trimite la analize. 

De regulă, criminalii slandezi mărturiseau imediat după ce erau prinși, 
aşa că erau rare cazurile câștigate sau pierdute pe baza solidității probelor 
criminalistice, deşi uneori era nevoie să fie aduse în sala de tribunal pentru 
a-i da pe brazdă pe indivizii mai încăpăţânaţi. De fapt, majoritatea se 
linişteau după ce proba le era adusă în faţa ochilor, iar atunci chiar se arătau 
uşurați de șansa de a se elibera de povară. Aproape instantaneu, se repezeau 
să-i convingă pe ceilalţi şi pe ei înșiși că n-a fost decât un accident; că ei 
erau de fapt oameni cumsecade şi că întreaga chestiune nu fusese decât o 
greşeală nefericită. Era incredibil cât de nerăbdători erau să se bage pe sub 
pielea poliţiştilor, în încercarea de a-i face să înțeleagă povestea din punctul 
lor de vedere. De parcă ar fi contat. Nu era treaba poliţiei să emită judecăţi, 
ci doar să lămurească faptele. Huldar se întreba dacă ucigașul Elisei ar 
reacționa la fel când se va afla în faţa lui. Cum va justifica ce a făcut? Sau el 
s-ar afla în tabăra celor puţini, a celor care nu mărturisesc niciodată? 

Un fluid transparent, vâscos, începu să se scurgă din colțul gurii Elisei, ca 
o lacrimă rătăcită. Huldar ridică privirea către legist, doar ca să vadă că 
acesta apucase un fierăstrău electric. Stomacul 1 se revoltă. 

Doctorul cercetă unealta, ca și cum s-ar fi întrebat la ce serveşte. Apoi, 
aparent mulțumit, o aşeză pe o tavă, alături de celelalte instrumente. Fiecare 
arăta mai sinistru decât cel de-alături. Îţi puteai da seama că n-au fost făcute 
cu scopul de a fi folosite pe cineva viu: Huldar ar fi fugit un kilometru fără 
să se oprească, dacă un doctor s-ar fi apropiat cu vreunul de el. 

— Pe cine suspectaţi? Pe soţ? 

— Prea devreme ca să ne pronunţțăm. Doar ce s-a întors în ţară. L-au luat 
la întrebări de dimineaţă, dar încă n-am avut timp să ascult transcrierea. A 
trebuit să mă reped direct aici de la Casa Copiilor. Dar am stat de vorbă cu 
unul dintre tipii care l-au interogat şi se pare că e puţin probabil să fie 
implicat. Şi avem confirmarea că era plecat în străinătate când s-a comis 
crima. Se afla la o conferință împreună cu un alt islandez, care călătorea cu 
el, așa că n-ar fi avut cum să fie aproape de scena crimei. Deşi poate că este 


un foarte bun actor — poate a plătit pe altcineva să facă treaba murdară în 
locul lui. Singura informaţie pe care am reușit s-o obținem de la fetiţă a fost 
că ucigașul e negru. 

— Negru? Asta ar trebui să vă facă viața mai uşoară. Expresia legistului 
deveni din nou serioasă. Care e starea ei în momentul de faţă? 

— Ca dracu”. 

Nu existau cuvinte care să descrie mai bine starea lui Margrét. Huldar 
mută discuţia înapoi la crimă, nedorind să vorbească despre fată lângă 
cadavrul mamei ei. 

— Încă nu e clar dacă s-a referit la faptul că bărbatul purta pantaloni şi 
încălțăminte de culoare neagră sau dacă a vrut să spună că avea pielea 
neagră. Pesemne că, de sub pat, a reuşit să-i zărească picioarele, deși 
pretinde că i-a văzut şi capul, probabil înainte de-a reuşi să se ascundă 
dedesubt. I l-a descris ca fiind deosebit de masiv. 

— Masiv? 

— Aşa a zis. Dar ce înţelege un copil printr-un cap masiv? Chiar nu știu. 

Huldar își coborî privirea, pentru a evita să-l privească pe medic 
pregătindu-se să se apuce de treabă. Puţinul pe care-l văzuse până acum 
fusese suficient de greţos. Spera ca asistentul să se fi rătăcit pe coridoarele 
labirintice ale spitalului, astfel încât a doua parte a autopsiei să trebuiască să 
fie amânată. Era disperat după nicotină, însă nu suporta ideea să mai bage 
ceva în gură. Mai ales gumă. Chiar dacă o ţigară i-ar fi fost băgată între 
buze, nu era sigur că ar fi fost în stare să o fumeze. Cu cât inhala mai puțin 
aici, cu atât mai bine. 

— Nu mă întreba pe mine. Nu puteţi chema un specialist care să stea de 
vorbă cu ea? 

— Ba da. Cât de curând. Momentan refuză să mai vadă pe cineva, aşa că 
deocamdată o s-o lăsăm în pace. Vom mai face o încercare după-amiază sau 
diseară. Avem nevoie urgent să rezolvăm această chestiune. Nu-mi pot 
trimite oamenii să caute orbește un suspect cu pielea neagră, când ea s-ar fi 
putut referi foarte bine la hainele lui. Brusc, Huldar își aduse aminte ce voia 
să-l întrebe pe patolog. Soţul Elisei e doctor în acest spital. 

Legistul ridică din sprâncene. 

— A, da? Cine e? 

— Sigvaldi Freysteinsson. E ginecolog. 

— N-am auzit de el. Are aceeași vârstă ca şi soția? 

— Da. 


— Atunci nu prea am avut motive să mă intersectez cu el. Fac parte dintr- 
o generație cu totul diferită. Eu sunt aşa bătrân, că nu mai cunosc niciun 
doctor tânăr de-aici. Legistul îşi trase cu un pocnet o pereche de mănuși de 
latex pe mână. Făcând abstracţie de soţ, fac pariu că ea-l cunoştea pe ucigaș. 
Se întâmplă rar ca o persoană cu totul necunoscută să atace pe cineva doar 
cu scopul de a-l tortura. Și exact despre asta e vorba în cazul de față. Deşi 
moartea n-a putut surveni după prea mult timp, chinul ei trebuie să fi fost 
indescriptibil. l-ai văzut dinţii — a fost nevoie de o brutalitate incredibilă să- 
1 îndese tubul pe gât. Iar aerul din plămâni i-a fost supt cu o asemenea forță, 
că au cedat instantaneu, având probabil ca rezultat spargerea timpanelor și 
alte leziuni interne pe care le vom descoperi când o vom deschide. N-o să 
fie prea plăcut, să fii sigur de asta. Nu, Islanda e prea mică pentru a adăposti 
indivizi suficient de bolnavi, încât să-i facă aşa ceva unei victime alese la 
întâmplare. Ar fi fost identificat şi închis cu mult timp în urmă, înainte să mai 
poată comite aşa ceva. 

— N-avem cum să fim siguri de asta. 

— Poate că nu, însă din fericire tortura este destul de rară aici, în vest, 
cel puţin genul de tortură care să provoace moartea. În rarele situaţii în care 
e folosită, este în general asociată cu abuzuri sexuale extreme. Mai auzi 
uneori de exemple din astea în lumea interlopă din marile oraşe din alte ţări, 
însă infractorii noştri locali au cam încheiat-o cu astfel de activităţi. Fireşte, 
le mai administrează victimelor câte-o bătaie, însă din câte ştiu eu, modul lor 
de a tortura oamenii este mai mult pentru intimidare. Niciun islandez n-a 
murit până acum sau nu a suferit leziuni fizice ireversibile după ce a fost 
torturat. Dacă s-ar fi întâmplat, aş fi auzit. Nu contează cât de dur eşti, dacă 
eşti torturat, te duci singur la spital cât de repede poți. Incidentul ar fi apărut 
în sistem. 

— Da, presupun că ai dreptate. Ce nemernic bolnav ar fi în stare de aşa 
ceva? 

— Asta e întrebarea de un milion de dolari. Oricât de mult ar vrea să 
tortureze pe cineva până la moarte, puţini ar fi capabili s-o facă. Majoritatea 
dintre noi au rețineri care ne împiedică să încălcăm barierele morale 
convenţionale. Ceea ce ne aduce înapoi la faptul că nicio armă ascuţită n-a 
fost folosită şi că actul în sine n-a constat decât din apăsarea unui buton. 
Legistul întoarse capul spre Huldar. Desigur, n-avem cum să fim siguri, dar 
dat fiind că n-avem dovada unui viol, aş zice că persoana care a comis aşa 
ceva a simțit o scârbă nemăsurată la adresa femeii. Nu există indicii că 


atacul a avut un motiv sexual — doar dacă nu găsiți spermă la locul faptei. Se 
întâmplă uneori ca perverşii să se masturbeze deasupra victimei în loc să 
comită violul. Dar cât timp am fost eu aici n-a fost descoperită şi mi-e greu 
să cred că am ratat-o. 

— Nici când am scotocit a doua oară casa n-am găsit. 

— O fi fost implicată în ceva dubios? Ar trebui să mă pregătesc să găsesc 
ceva substanţe ilegale în fluxul ei sangvin? 

— Nu. Din câte ştim noi, nu. Până acum, puţinul pe care l-am aflat 
sugerează că era suspect de cuminte. Lucra la biroul de impozite şi taxe 
local, avea grijă de familie și se ocupa de treburile de pe lângă casă, în 
timpul liber. Viaţa ei părea atât de ordonată, încât aş rămâne uimit dacă am 
descoperi ceva suspect — cu atât mai mult dacă a fost torturată pentru a 
obţine vreo informaţie de orice fel. Ar trebui să ai de-a face cu un secret al 
naibii de periculos, dacă a preferat să se sacrifice în loc să mărturisească 
atunci când şi-a dat seama ce soartă o aşteaptă. 

Privirea 1 se întoarse din nou spre chipul desfigurat. Buzele albastre 1 se 
depărtaseră, scoțând la iveală dinţii sparţi din față. Copleşit de greață, își 
lăsă ochii în jos. 

— Mă îndoiesc că are rost să ne-ntrebăm ce motivaţie a avut criminalul. 
Nimic nu poate justifica ce a făcut. 

— Sunteţi siguri că a fost vorba de un bărbat? În lipsa spermei, aţi putea 
lua în considerare și o femeie. 

Huldar se gândi. Cunoştea la fel de multe despre asta pe cât ştia despre 
alte aspecte ale cazului, dat fiind că doar ce începuse să se ocupe de anchetă. 

— Nu. Nu neapărat. Dar înclin să cred că a fost vorba de un bărbat, iar 
asta s-ar potrivi şi cu descrierea fetei. O femeie ar fi întâmpinat dificultăţi în 
a o ţine pe Elisa nemișcată în timp ce-i înfăşura bandă adezivă în jurul 
capului şi-al braţelor. Probabil că s-a opus din răsputeri. 

— Într-adevăr. O dovedesc rănile suferite. Amândoi priviră vânătăile de 
pe corpul femeii. Firește, există o mulțime de femei puternice, însă Elisa 
pare că se afla într-o formă fizică destul de bună, așa că atacatoarea ei ar 
trebui să fie neobişnuit de puternică. Doar dacă n-a acţionat într-o frenezie 
ucigașă. Nebunia îi face pe oameni mult mai puternici fizic. 

— Ce mai frenezie ucigaşă. Cât timp crezi că i-a luat? 

Huldar văzuse oameni luând-o razna, și treji, şi sub influenţa drogurilor 
sau a alcoolului. De obicei, genul acela de explozie nu dura mult, deşi 
întotdeauna mai există şi excepţii. 


— Greu de spus. Aş estima că atacul a durat între douăzeci şi treizeci de 
minute, dar mă îndoiesc că autopsia sau analizele finale ne vor putea oferi un 
răspuns mai exact. Probabil că vom putea stabili întocmai adevăratul moment 
al crimei, dar asta va fi tot. 

Huldar încuviinţă din cap. La fel credea și el. Probabil că bărbatul se 
grăbise să termine. Nu dorise să stea în casă mai mult decât era necesar. 

— Ai în minte vreun posibil motiv? 

Întrebarea reprezenta de fapt o tactică de amânare. Huldar avea nevoie de 
mai mult timp pentru a se pregăti mental şi fizic înainte ca legistul să se 
apuce de examinarea internă. Asistentul îşi făcuse din nou apariția în ușă, 
ceea ce probabil însemna că avea să înceapă etapa următoare. 

— Habar n-am. Mă bucur că e problema ta, nu a mea. Puțin probabil ca 
autopsia să ne ofere o explicație. Nu așa funcţionează. Dar, dacă mai 
contează, prima mea presupunere ar fi că a dat în vileag pe cineva la biroul 
de impozite şi taxe. Oricum, într-acolo mi-aş îndrepta eu atenţia. Oamenii o 
iau complet razna la gândul că şi-ar putea pierde banii. Mai ales dacă au 
impresia că ar putea pierde tot. Bărbatul se scărpină pe obraz, lăsând în 
urmă o dungă de praf albicios. Am uitat să te întreb ceva. Ce se afla în plic? 
V-a ajutat în vreun fel în anchetă? 

În timpul investigaţiei preliminare a scenei crimei, găsiseră un plic pe 
frigider. Spre deosebire de toate bileţelele şi fotografiile lipite cu magneți 
decorativi, acesta fusese prins de un colț cu aceeaşi bandă adezivă argintie 
cu care i se înfășuraseră Elisei capul şi braţele. Pe plic nu se găsise nicio 
amprentă, iar înăuntru dăduseră de un mesaj format din litere şi numere 
decupate din ziare, aşa cum procedează răpitori în filme. 

— N-am descifrat mesajul, asta dacă e un mesaj. Tot ce spunea era: „Aşa 
că spune-mi acum”, urmat de două puncte şi de un lung şir de numere care n- 
au nicio noimă. l-am pus pe oameni la treabă, însă n-am obținut mare lucru 
până acum. Era un eufemism: nu obținuseră niciun rezultat. Am făcut o 
fotocopie, în cazul în care ai nevoie de el pentru dosar. 

Legistul îşi împinse mai jos ochelarii pe nas şi citi seria de numere: 68 : 
16, 33-16, 99-16, 3-53, 57 : 79-92, 110-16 : 32, 9, 89-6 : 63-92, 7 : 90, 53, 
80-1, 106-16, J, 33-16. 

— Ce mama naibii vrea să însemne? 

— Nimeni nu ştie în acest moment. N-a însemnat nimic pentru soţ şi nici 
nouă nu ne trece prin cap ce-ar putea fi. Tipii care l-au studiat cred că este un 
cod care s-ar putea dovedi imposibil de spart. Ei cred că numerele 


reprezintă litere şi punctele sunt probabil pauzele dintre cuvinte, însă 
liniuţele au rămas un mister. Și n-avem idee dacă este în islandeză. Vom 
continua să lucrăm la el, dar ar putea fi la fel de bine produsul unei minţi 
bolnave, ceva ce ar avea sens doar pentru persoana care l-a scris. 

— Ei bine, e posibil. Legistul nu părea convins. Dar nu uita ce-am spus 
mai devreme despre psihoze. Ar fi nevoie de un efort considerabil să 
alcătuiești un asemenea bilet; să decupezi numerele, să le aşezi în ordinea 
corectă și să le lipești pe hârtie. Eu însumi nu m-aş înhăma la aşa ceva dacă 
n-aş avea un scop precis în minte. Ai crede că a urmărit un plan bine stabilit. 
De fapt, mie mi se pare a fi un mesaj personal. Nu crezi? 

Lăsă jos fotocopia şi aşeză peste ea o coală de plastic pentru a o 
împiedica să fie stropită în timpul procedurilor cu fierăstrăul şi pensetele. 

Huldar încercă să-şi abată atenţia de la ceea ce urma să se întâmple 
concentrându-se doar la discuţia cu legistul. 

— Ba da, probabil. 

Cu cât îşi storcea mai mult creierii pentru a descifra cuvintele şi seria de 
numere care urma după ele, cu atât i se păreau mai lipsite de sens. În primul 
rând, de ce să foloseşti un cod? Cine era destinatarul şi ce-ar putea însemna 
mesajul? Era greu de crezut că Elisa, având în vedere că ucigașul o omorâse 
înainte ca ea să aibă ocazia să deschidă plicul. Deci era logic să fi fost 
alcătuit pentru poliţie sau pentru Sigvaldi, soţul femeii, deşi el pretindea că 
n-are nici cea mai mică idee ce-ar putea să însemne. Poate că vor descoperi 
ceva în trecutul lui Sigvaldi, deşi el jura că n-are niciun dușman. Huldar ar fi 
vrut să spere că vor scoate la iveală vreo nelegiuire de-a lui, ceva ce-ar fi 
putut face ca ancheta s-o ia într-o anumită direcţie. Aveau nevoie de o pistă, 
dacă nu voiau ca ancheta să se împotmolească definitiv. Dacă în urma 
autopsiei nu se ivea nimic nou, era greu de crezut că vor avea de ce să se 
agaţe. Aruncă din nou o privire spre trupul chinuit al Elisei și înghiți în sec. 
Din clipă-n clipă, avea să vadă cum arăta femeia pe dinăuntru. ÎL lovi un val 
de greață, iar culoarea 1 se scurse din obraji. 

Legistul îi întinse un recipient pe care-l primise de la asistent. 

— Dă-ţi cu asta pe sub nas. Văd că nu te simți prea bine, dar crede-mă, 
partea rea de-abia acum urmează. Mirosul va fi cu adevărat oribil, dar te va 
ajuta crema. Nu-l va opri complet, dar îl va face mai uşor de suportat. 
Surâzând, îşi puse masca ce până atunci îi atârnase în jurul gâtului. Dacă vrei 
să vomiți, ai grijă să n-o faci deasupra cadavrului. S-a mai întâmplat, așa că 
n-am de gând să mai trec din nou prin asta. Adu-ţi aminte să-ți tragi mai întâi 


masca în jos. Nici prin asta nu mai vreau să trec. 

Huldar aprobă din cap şi luă recipientul. Crema gelatinoasă duhnea atât 
de puternic a mentă sau mentol, încât îi făcu ochii să lăcrimeze. O mai 
folosise și altă dată; mirosurile urâte veneau la pachet cu slujba. Îşi trase 
masca, dar îl ajută prea puţin să-şi potolească senzația de disconfort. 
Văzându-l pe patolog cum scormonește prin fiecare orificiu al femeii, 
aproape că se simți gata să dea bir cu fugiţii. Restul nu fusese la fel de rău, 
dar se simţise groaznic când doctorul o tot împunsese pe femeia moartă. Cea 
mai grea parte venise când îi examinase fața. Deşi Huldar știa la ce să se 
aştepte, îşi imaginase în continuare că avea să vadă grimase de durere în 
jurul ochilor şi gurii Elisei; cine ştie ce naiba îşi închipuise el când îl văzuse 
pe legist mânuind fierăstrăul. 

— Pregătit? 

Huldar citi îndoială în ochii legistului. Încuviinţă nesigur din cap, iar 
doctorul ridică din umeri. 

— Nu trebuie să fii de faţă decât dacă vrei neapărat. Asta a fost 
înțelegerea pe care am stabilit-o cu cei de dinainte. Au fost de acord că este 
o idee foarte bună. Sincer să fiu, chiar nu văd rostul, doar dacă nu vrei să ne 
tii nouă companie. Făcu un gest cu capul înspre asistent, care rânji și-și trase 
masca peste gură și nas. Poate că-ți va oferi o motivaţie în plus să prinzi 
făptaşul. 

— Poate. 

Probabil că fusese ceva din ce spusese bărbatul. Huldar deja simţea o 
dorinţă arzătoare să-l vadă pe criminal în spatele gratiilor, iar dorința aceea 
era cu siguranță mai puternică acum decât atunci când sosise aici. Ar fi fost 
împotriva principiilor sale dacă persoana responsabilă de o asemenea 
atrocitate ar fi scăpat nepedepsită. Era ceva de neconceput. 

Legistul ezită cu mâna înmănușată deasupra tăvii pline cu instrumente 
strălucitoare. Părea că nu se poate hotărî care ar trebui să aibă onoarea să 
înceapă treaba. Huldar privea, încercând să ghicească pe care-o va alege. 
Dar înainte de-a ajunge la o concluzie, legistul se răsuci şi-l privi o clipă în 
ochi, înainte de-a spune: 

— Nu ţi se pare ciudat că ți s-a atribuit ție acest caz? 

Huldar se simţi iritat de insinuarea că acesta se îndoia de abilităţile sale, 
şi nu doar pentru că era exact ideea care-i răsărise şi lui în minte de ceva 
vreme. 

— La ce te referi? 


— EI, ştii tu. E una dintre cele mai brutale crime cu care am avut vreodată 
de-a face. Nu mi-ar fi trecut niciodată prin cap să-i cer unuia dintre bobocii 
din departamentul meu să facă autopsia. E posibil să fi fost ales din alte 
motive decât competenţa ta? Din câte ştiu eu, Investigaţiile Criminale au o 
mulțime de detectivi cu mai multă experienţă ca tine. 

— Nu sunt eu cel în măsură să-ţi răspundă. 

De fapt, i-ar fi putut oferi o explicație destul de cinstită, aceea că toţi 
detectivii mai în vârstă îşi pătaseră destul de rău reputațiile. Investigațiile 
Criminale aveau probleme serioase de imagine ca urmare a unei anchete 
interne privind abaterile disciplinare din trecut, o anchetă care pornise când 
se aflase că un anumit procuror, desemnat să supervizeze o investigație 
asupra unei infracțiuni legate de colapsul sistemului bancar, comisese câteva 
încălcări grave ale legii atunci când adunase probe. Dat fiind faptul că 
majoritatea echipei procurorului respectiv servise înainte în poliție, se luase 
decizia să se verifice dacă nu cumva se împământenise un adevărat obicei în 
rândul poliţiştilor. lar asta deschisese Cutia Pandorei. Lista încălcărilor se 
dovedise lungă cât o zi de post: telefoane puse sub ascultare; percheziții de 
case şi birouri fără mandat; dosare falsificate după comiterea faptei; probe 
făcute pierdute; încercări de intimidare a martorilor; folosirea violenţei de 
natură psihică — şi fizică. Furtuna mediatică durase săptămâni întregi, iar 
numele tuturor inspectorilor sus-puși fuseseră târâte prin noroi. Totuși, 
nimeni nu fusese demis sau retrogradat, iar Huldar se îndoia că se va ajunge 
la asta. Partea cu adevărat supărătoare era că majoritatea polițiștilor îşi 
îndeplineau sarcinile aşa cum se cuvine, dar atâta timp cât merele putrede și 
cele sănătoase erau ținute laolaltă, se arunca o umbră de îndoială și asupra 
celorlalți. Cu toate astea, în mod regretabil, se părea că nimic nu avea să se 
schimbe; detectivii în cauză erau hotărâți să aştepte până trecea furtuna. De-a 
lungul anilor, o parte din cei implicați săvârşiseră încălcări ale legii şi mai 
grave, fără a avea de suferit, iar acum era clar că se crease un precedent. 
Prin urmare, toţi cei implicaţi erau dispuşi să-şi țină capul la cutie până la 
aplanarea conflictului. Oricine-ar fi condus această anchetă ar fi trebuit să 
participe la conferinţe de presă, şi ultimul lucru pe care ei şi l-ar fi dorit ar 
fi fost să reamintească publicului că încă mai ocupau poziţii de top în 
poliție. Aşa că sarcina căzuse în cârca lui Huldar. La muncă avea un dosar 
impecabil, chiar dacă pe plan personal nu era chiar uşă de biserică. 

— N-o lua personal. Am vrut doar să te pun în gardă. Dacă ţi s-a atribuit 
acest caz din motivul pe care-l cred eu, şi la care bănuiesc că te gândești şi 


tu, poţi fi sigur că ai tăi colegi nu vor dori să răzbați prin propriile tale 
puteri. Deşi sunt disperaţi ca acest caz să fie rezolvat, am impresia c-ar 
prefera să te împiedici şi să eşuezi. Așa că păzeşte-ţi spatele. Ţi-o spun 
prietenește. Dacă o dai în bară cu ancheta asta, s-ar putea să nu mai primeşti 
o altă şansă. Sigur nu prea curând și, foarte probabil, niciodată. 

Huldar rămase tăcut. Duhoarea de mentol îl sufoca şi reuşi să ia o 
înghițitură de aer proaspăt pe sub mască. Legistul îi zâmbi discret doar din 
ochi, apoi plesni din palme, semn că ar fi cazul să se-apuce de treabă. Alese 
un bisturiu, pe care-l apropie de abdomenul Elisei. Huldar se apropie de el 
şi închise ochii, în timp ce bărbatul efectuă o incizie lungă de-a lungul 
sternului femeii. 


Capitolul 7 


Duminică 


Crainica părea solemnă, aproape tristă. Lui Ástrós Einarsdóttir îi plăcea 
destul de mult tipa respectivă. Când transmitea ceva vesel, cum ar fi un 
festival orăşenesc sau inaugurarea unei şosele, nu încerca să-şi ascundă 
bucuria. Uneori exagera uşor, vorbind de parcă ar fi fost ea însăși implicată 
în chestiunea respectivă, de parcă ea ar fi organizat acele festivități sau ea ar 
fi fost cea care așteptase cu mare nerăbdare construirea acelei şosele în cine 
ştie ce colţ uitat de lume. Dar adopta un ton mult mai grav atunci când avea 
de relatat ştiri serioase şi vorbea deliberat mai rar, ca să fie sigură că toate 
cuvintele aveau efectul scontat. 

Ca acum. 

De data asta, relatarea ei lentă putea fi cauzată şi de faptul că trebuia să 
lungească anunţul cât mai mult, dat fiind că raportul în sine era mult prea 
scurt şi lipsit de detalii: o femeie murise în Reykjavik joi noaptea, iar poliţia 
nu excludea un asasinat. Momentan, polițiștii refuzau să ofere mai multe 
detalii. Având în vedere că nu mai era şi altceva de transmis, femeia se 
întreba de ce se mai deranjaseră să lanseze ştirea. De ce-ar fi oamenii atât de 
disperaţi să afle despre o posibilă crimă? Nu mai puteau aştepta până la 
lămurirea situaţiei? Din punctul său de vedere, Ástrós era de părere că nu 
aflase nimic nou după ce ascultase ştirile. 

Se ridică pentru a opri sonorul înainte de începerea ştirilor din sport, 
care-i răneau urechile la fel de rău precum scârțâitul unei bucăţi de cretă pe 
tablă, un zgomot cu care nu reuşise să se obişnuiască nici după atâţia ani de 
predat. Se bucurase când primiseră table magnetice şi carioci şi n-o deranja 
atunci când cineva uita să le pună capacul şi li se usca tuşul. Orice era mai 
bun decât acel zgomot îngrozitor, decât pielea uscată și praful alb stârnit de 
cretă. Închise radioul şi se simţi instantaneu mai bine. Aceasta fusese singura 
schimbare în bine de la moartea soțului ei, în urmă cu aproape doi ani. 
Obişnuia să stea lipit de aparatul de radio până când auzea şi rezultatul 
ultimului meci din lume, şi asta întotdeauna cu volumul dat la maximum. 
Descoperirea internetului şi posibilitatea de a verifica rezultatele în linişte 


nu reprezentase nicio diferență. Nu, el insistase să asculte rezultatele după 
vechea metodă. 

Însă ei îi lipseau prezenţa lui plăcută, dragostea şi căldura lui, atât de 
mult, încât ar fi ascultat bucuroasă douăzeci şi patru de ore de știri despre 
sport cu urechea lipită de boxe, doar ca să-l aibă din nou lângă ea. 

Un țiuit de avertizare se auzi dinspre telefonul rămas în bucătărie, lângă 
resturile de la cină. Îşi pregătise masa în pripă, fără să se gândească prea 
mult dinainte. De când rămăsese fără loc de muncă, încetase să mai conteze 
dacă era o zi normală din săptămână sau weekend. Înainte, îi plăcea să aşeze 
frumos masa, lăsând loc lângă farfurie şi pentru ziar. Stătea şi răsfoia ziarul, 
apoi îşi bea liniştită cafeaua. Însă acum se văzuse nevoită să renunţe la toate 
mâncărurile nesănătoase pe care doctorul i le interzisese, ceea ce includea 
unt, sare şi grăsimi; cu alte cuvinte, aproape tot ce merita mâncat. Așa că nu 
mai avea niciun rost să-şi facă griji în privinţa meselor: brânza de casă cu 
castraveți şi pâinea de secară nu aveau s-o atragă niciodată, indiferent ce 
altceva mai adăuga lângă ele. 

Ecranul telefonului se lumină albastru, iar ea, curioasă, îl ridică. În ziua 
de azi, puţini o mai sunau duminica. Sau în orice altă zi, de fapt. Şi mai 
neobișnuit pentru Ástrós era să primească mesaje. Nici sora ei, nici prietenii 
nu foloseau o asemenea metodă de comunicare. Aveau probleme de vedere 
ca şi ea, aşa că le era greu să distingă butoanele. Simţea o satisfacție 
meschină la gândul că era singura care înţelesese cum se opreşte funcția de 
tastare intuitivă, care încerca mereu să ghicească ce anume vrei să scrii. 

Ástrós deschise mesajul. Probabil că era vorba de-o greșeală. Era oare 
posibil ca funcţia respectivă să sugereze şi numere? 2, 116, 53, 22, 16 : 22, 
19, 49 : 90, 49. Secvența nu i se părea cunoscută; nu era număr de telefon, 
niciun număr de card sau un bilet loto. Expeditorul era anonim. O fi fost 
vorba de vreun soi de virus. Că doar avea şi ea smartphone acum. 

În loc să irosească timpul punându-și întrebări, se hotărî să sune la firma 
de telefonie. După o îndelungă aşteptare, 1 se făcu legătura cu un operator 
care vorbea foarte repede. Îi explică ce se întâmplase și-i răspunse la câteva 
întrebări, însă el părea incapabil să înţeleagă că ea e-n toate minţile. A 
trebuit să-i tot repete informaţiile şi să răspundă la întrebări nerelevante. 
Telefonul ţiui din nou în mijlocul conversaţie, ceea ce-o nedumeri, mai ales 
că tânărul de la telefon pretinse că n-a auzit nimic. În sfârşit, dându-și seama 
că era inutil, închise, la fel de nelămurită dacă de vină fusese un virus care îi 
afectase telefonul. Din ce înţelesese, ar fi putut face o cerere — în timpul unei 


zile lucrătoare — să fie urmărit mesajul, deşi, după modul în care se 
exprimase tânărul, 1 se păruse că n-ar fi un proces chiar atât de simplu. 
Oricum, chiar n-o interesa cine i-l trimisese, ea doar voia să-i fie scanat 
telefonul de viruși. 

Țiuitul anunță un al doilea mesaj, constând dintr-o altă secvență de 
numere, la fel de neînțeles: 90, 92 : 68, 43-6 : 16, 92 : 11,99, 73. Nu era un 
semn bun. Orice ar fi zis băiatul acela, probabil că telefonul chiar luase un 
virus. Se gândi să sune din nou la firma de telefonie, dar nu se putu mobiliza. 

Telefonul țiui a treia oară. Un alt mesaj, de la același expeditor: 75, 53, 
19, 11, 66-39, 92 - 7, 92. Ástrós închise iute mesajul, în caz că virusul s-ar fi 
putut răspândi. Apoi, ca să vadă dacă telefonul încă-i mai funcționa cum 
trebuie, sună o prietenă. Nici nu începuse bine conversaţia, că femeia deja 
îşi regreta graba. Telefonul părea să funcționeze aşa cum trebuie, însă ea se 
văzu nevoită să-şi asculte prietena cum își deapănă povestea despre 
croaziera pe care ea şi soţul ei o tot plănuiau. Ástrós nu-și putu reprima un 
fior de invidie, chiar dacă cei doi mai aveau de așteptat încă opt luni până la 
vacanţă. Într-un sfârşit, reuşi să închidă chiar când femeia începuse să 
peroreze despre suma exorbitantă pe care trebuia s-o achite pentru a rezerva 
o cabină cu terasă, minţind că bate cineva la uşă. Ástrós îşi notă în gând să 
nu-şi mai sune prietena o vreme, cel puţin până când i se va mai estompa din 
nerăbdarea produsă de plecarea în vacanţă. 

Ecranul rămase negru după ce Ástrós întrerupsese apelul, iar telefonul 
părea că funcţiona absolut normal. Chiar şi aşa, ea tot îl apucă iar şi-l dădu 
pe silențios. Mâine va trebui să meargă la magazin şi să-i pună pe cei de 
acolo să se uite la telefon. Ei vor fi în stare să afle dacă e ceva în neregulă 
sau dacă a luat vreun virus. La urma urmei, nici n-avea altceva mai bun de 
făcut. 

Simţi din nou că regretă faptul că renunțase să mai predea. Profitase de 
oportunitatea de a se pensiona mai devreme de care se bucurau cei din 
sectorul public, dar la o lună după ce renunţase la post, îşi pierduse soţul în 
urma unui atac de cord. După ce-şi revenise din durere și şoc, mersese la 
liceul la care predase cea mai mare parte a carierei şi-şi oferise din nou 
serviciile. Însă şcoala angajase un tânăr în locul ei şi nu mai avea nevoie ca 
ea să le predea din nou elevilor misterele biologiei. 

Amintirea era în continuare suficient de dureroasă încât să-i facă obrajii 
să se înroşească în timp ce rămăsese cu ochii ațintiți la telefon. Atunci 
bâiguise că sigur că ştia deja despre noul profesor şi că ea nu voia decât să- 


şi ofere serviciile ca profesor suplinitor; să-i țină locul tânărului atunci când, 
de exemplu, era bolnav, sau când aveau nevoie de un examinator. Din păcate, 
Ástrós vorbise totuși cu francheţea-i obișnuită când îşi ceruse vechea slujbă 
înapoi şi nu existase loc de interpretare. Din acel moment, evitase să mai 
intre în contact cu vechiul loc de muncă. N-ar fi suportat să dea peste şefa de 
la resurse umane sau peste unul dintre foştii colegi, care sigur aflaseră 
despre povestea ei. 

Acum că radioul era închis și ea nu mai vorbea cu nimeni la telefon, 
apartamentul era tulburător de liniștit. Ba chiar îi putea auzi pe locatarii de 
dedesubt. Relaţiile ei cu vecinii nu fuseseră chiar prietenoase de când 
rămăsese văduvă. Totul începuse înainte de decesul soţului său, când nu s-au 
putut hotărî în ce culoare să vopsească clădirea. Ástrós, care nu-şi revenise 
încă pe deplin după înfrângerea suferită la şcoală, insistase să o vopsească 
în nuanţa asupra căreia căzuse de acord împreună cu soţul ei, deşi de fapt ea 
nu era chiar decisă. Trecând printr-o grea pierdere, ea o luase personal și-și 
închipuise că în felul ăsta nu făcea decât să cinstească memoria soțului ei. 
Odată cu trecerea timpului, ajunsese să înțeleagă cât de stupid se 
comportase, însă era deja prea târziu ca să mai îndrepte ceva. Relaţiile 
dintre etaje erau deja prea compromise. 

În cele din urmă, disputa privind culoarea vopselei se aplanase, dar în 
curând au ajuns din nou să se certe. Cuplul de dedesubt pretindea că ea nu-și 
îndeplinește partea ei de sarcini privind îngrijirea grădinii şi a spațiilor 
comune. Oricât de mult ar fi încercat, ei păreau mereu nemulțumiți. Încercase 
să discute despre problemă cu ei şi ajunseseră la un compromis — ea va avea 
grijă de grădină și va face curat în jurul pubelei de gunoi, dacă ei vor 
restaura vopseaua, vor schimba becurile şi vor curăța zăpada de pe pavaj. 
Costurile cu întreţinerea urmau să fie împărțite în mod egal. Dar asta iscase 
noi conflicte. Soţia se supărase că ei au tras paiul cel scurt — vara, când 
grădina avea nevoie de îngrijire, nu ţinea decât trei luni, iar pubela de gunoi 
n-avea nevoie de prea multă atenţie. În timp ce îndepărtarea zăpezii, 
schimbarea becurilor şi vopsitul presupuneau mult mai multă bătaie de cap. 
Ástrós a încercat să o contrazică spunându-i că nu trebuia schimbat decât un 
bec, pe care-l putea ea înlocui dacă acest lucru conta atât de mult. Însă nu 
putea curăța zăpada. 

În cele din urmă, dat fiind că cei doi nu păreau dispuşi să colaboreze, ea 
sugerase să plătească pe cineva care să se ocupe de toate. Şi atunci a fost 
momentul în care relaţiile dintre ei s-au deteriorat cu adevărat. Partea 


frustrantă era că, pe când îi trăia soţul, ei depuneau mult mai mult efort 
pentru întreţinere, curăţând zăpada și ocupându-se de grădină mult mai des 
decât cuplul de sub ei. Însă vecinii ei aveau memoria scurtă. Ce meschini 
sunt unii oameni. Nemernicul acela îndrăznise să-i arunce în faţă, în timpul 
unei certe aprinse, că el şi soţia lui se ocupau mult mai bine de spaţiile 
comune și că nu mai aveau de gând să îndure situația. Vorbise cu o asemenea 
patimă, încât chiar o făcuse pe Ástrós să se îndoiască de spusele ei. Însă 
doar o secundă. Normal că ea şi Geiri munciseră mai mult ca ei. 

Amintirea o făcu să-şi dorească să tropăie pe podea, sperând să-i 
deranjeze pe cei de dedesubt, dar se abţinu la timp. Nu pentru că o considera 
o idee proastă, ci pentru că telefonul de pe masă se luminase din nou. Ástrós 
nu se putu abţine și aruncă o privire. Încă un mesaj, cu expeditor necunoscut. 
Presupuse că toate mesajele proveneau de la aceeaşi persoană, altfel 
coincidenţa ar fi fost prea mare. Spre uşurarea ei, de data asta textul era 
compus din litere, care alcătuiau un mesaj scurt: Nu mai durează mult şi vin 
în vizită — nerăbdătoare? 

Cine să vină în vizită? Ea nu aștepta pe nimeni. Sau aștepta? Nu-și 
amintea să fi chemat pe cineva la ea. Se duse pe hol și aruncă o privire în 
oglindă, unde văzu că ar trebui să se aranjeze un pic dacă avea să primească 
oaspeţi. Păcat că în mesaj nu se preciza când anume va sosi misteriosul 
musafir. Nu mai durează mult şi vin în vizită. Putea însemna orice, depinde 
de unde se afla expeditorul în acel moment. La ţară? În străinătate? Pe strada 
următoare? 

Ástrós se repezi în baie şi intră în duș, după o scurtă şedinţă cu ea însăşi 
dacă mai are timp sau nu. Nu voia să răspundă la uşă îmbrăcată cu cămașa de 
noapte, cu părul înfăşurat în prosop şi cu faţa nemachiată, dar se hotărî să se 
pună pe treabă, bătându-şi propriul record. În timp ce stătea în faţa oglinzii 
aburite, îndepărtând aburul, se simți deprimată din pricina propriei 
singurătăţii dezolante. După cum se comporta, ai fi crezut că nu mai văzuse pe 
cineva de zile sau săptămâni întregi. Fi, misteriosul musafir care uitase să-și 
dezvăluie numele putea şi el să aştepte afară până când se pregătea ea. 

În oglindă văzu un chip străin, cel care luase locul încet, dar sigur, 
vechiului ei chip. Arăta precum faţa unei femei mult mai în vârstă, cu riduri 
în jurul ochilor şi-al gurii, cu cute adânci de-a lungul frunții și pungi grase 
sub ochi. Cine dracu” eşti? Cine te-a invitat la petrecerea mea? 

Venindu-şi în fire, Ástrós începu să-şi ascundă cele mai serioase semne 
de îmbătrânire. O luă metodic, fără să se grăbească. Avea senzația că vizita 


aceasta n-avea să îi provoace mare bucurie. De unde răsărise o asemenea 
idee? Lumina verde a ondulatorului de păr se aprinse brusc. Îşi cercetă 
chipul cu o anumită mulţumire de sine, apoi lăsă deoparte trusa de machiaj și 
începu să se ocupe de păr, şuviţă cu şuviţă. Mirosul fierbinte de ars o ajuta 
să se relaxeze. Plăcută sau nu, depinde cum se va dovedi vizita în cele din 
urmă, măcar avea s-arate cât de cât decent. 


Capitolul 8 


Pe dinafară, casa nu se deosebea cu nimic de multe alte case construite în 
anii şaizeci și şaptezeci. Din beton simplu, cu un singur etaj, având în jur de 
180 de metri pătraţi, cu un acoperiş simplu, într-o singură apă. Înfăţișarea 
exterioară era fără îndoială menită să îndeplinească cerinţele unei alte 
generații: un dormitor principal, o sufragerie separată, o bucătărie 
sărăcăcioasă şi câteva camere mici pentru copii, cu şifoniere înghesuite, care 
să reflecte din plin alegerile limitate pe care le aveau la dispoziție copiii în 
acele vremuri. O casă în care, pe când era fetiţă, Freyja obişnuia să viseze 
că va trăi, când va creşte mare, împreună cu un presupus soţ şi cu doi copii 
minunați, o fată şi-un băiat. Şi o pisică şi-un acvariu, fireşte. Exact opusul a 
ce se petrecea de fapt. 

Ghivece care conțineau rămășițele contorsionate ale florilor din timpul 
verii încadrau poarta, însă ele nu făceau decât să aducă aminte de caracterul 
trecător al lucrurilor. Casa o aştepta cuminte, nemișcată, ca și cum nimic nu 
s-ar fi întâmplat acolo. Dacă n-ar fi ştiut cum stă treaba, ar fi presupus că 
viața merge mai departe în interior; în față nu exista nicio fâşie de bandă 
galbenă lăsată de poliţie — nici măcar pe uşa de la intrare, aşa cum ar fi fost 
de așteptat. Freyja se trezi că se întreabă dacă arhitectul care a proiectat casa 
având în minte o familie fericită şi unită ar fi modificat ceva dacă ar fi ştiut 
ce soartă îi aşteaptă pe viitorii locatari. Oare ar fi desenat ferestre mai largi, 
care să-i uşureze Elisei evadarea, ar fi pus zăbrele, ar fi instalat garduri 
solide în jurul grădinii? Ori i-ar fi oferit casei o fațadă mai puţin atrăgătoare, 
care să avertizeze familia că nu trebuie să o cumpere? Cercetă cu privirea 
construcția prin geamul murdar al mașinii, fără să ajungă la vreo concluzie. 
Parcase pe şosea, de teamă ca nu cumva să compromită vreo probă ce încă 
aştepta să fie descoperită pe aleea de beton din faţa casei, dar dat fiind că 
locurile de parcare nu fuseseră înconjurate cu bandă galbenă și că acolo se 
afla deja o maşină de poliție, precauţia ei era probabil inutilă. Şi totuşi, nu 
voia să rişte un avertisment doar din dorinţa de-a nu fi nevoită să mai facă 
nişte pași în plus. 

Oprise motorul, dar încă mai ţinea cheile în mână, amânând parcă 
momentul în care va trebui să înfrunte frigul de afară, deşi nici în hârbul ăla 


de maşină împrumutat de la fratele ei nu era mult mai cald. Radiatorul îşi 
dăduse duhul pe drum încoace şi geamurile aveau o pojghiță de gheaţă pe 
dinăuntru. Interiorul duhnea de la vechile mucuri de ţigară care umpleau 
scrumiera pe care nu avusese timp s-o golească şi cu cât se făcea mai frig, cu 
atât mirosea mai tare. N-o ajuta nici izul greţos care venea dinspre bradul de 
Crăciun din carton care atârna de oglinda retrovizoare ce abia mai stătea 
prinsă. În gură mai simţea gustul de ouă prăjite de dimineaţă, care-i provoca 
o senzaţie neplăcută în combinaţie cu mirosul artificial de pin. Sorbi o gură 
prelungă de cola, pentru a-şi alunga un val de greață ce nu-i dădea pace. 
Sucul pe jumătate îngheţat zăngăni în cutie, dar îi alunecă până la urmă pe 
gâtul însetat. Se simţi ceva mai bine, ba chiar şi mai bine atunci când ieși 
afară şi trase în piept aerul proaspăt, de iarnă. 

Doamne, ce frig era! Nu se îmbrăcase pentru a merge să vadă scena unei 
crime sau pentru a zăbovi timp îndelungat pe afară. Când a primit telefonul, 
se grăbea să ajungă la întâlnirea cu prietenele pentru a lua cina împreună în 
oraş, iar hainele pe care le purta fuseseră alese pentru o astfel de ocazie; nici 
prea elegante, nici prea sport. Deşi probabil că le-ar fi preferat pe cele din 
urmă. 

Se chinui niţel cu fermoarul gecii din cauza mănușilor, dar în final reuşi 
să şi-o încheie până la gât. Apoi privi mai cu atenție casa. Ar fi putut jura că 
simte un aer ciudat în jurul ei, că lumina cenușie a iernii are o consistență 
mai pâcloasă, mai rece aici decât o avea în jurul altor proprietăți. Dar 
probabil că era doar o impresie. Venindu-şi în fire, băgă cheile de la mașină 
în buzunar și îşi impuse să răsufle calm. Aburi ușori îi ieşeau din gură, iar 
zăpada tasată de pe trotuar îi scârţâia sub picioare. În afară de acest zgomot, 
o linişte totală domnea peste împrejurimi. O linişte caracteristică 
anotimpului rece; însă ceva de neconceput în timpul verii. Nicio pasăre nu 
cânta în copacii golași şi nimic nu se clintea în nemișcarea asta bizară. 
Freyja ar fi putut fi ultimul om din lume, dar brusc auzi o uşă trântită aproape 
de ea, urmată de paşi iuți. Poate cineva care era cât pe ce să piardă 
autobuzul? Aruncând o privire în jur, Freyja văzu că era o femeie. Aproape 
că ajunsese lângă casă, când femeia o prinse din urmă. 

— Bună! Scuză-mă! 

Freyja se opri şi se întoarse. Femeia n-avusese timp să se îmbrace cum 
trebuie înainte să alerge afară. Stătea în fața ei, clănțănind din dinți, 
îmbrăcată doar c-o pelerină pentru un anotimp mult mai cald. Părul îl avea 
dat pe spate şi prins într-o coadă neglijentă, iar la un ochi era machiată, ceea 


ce-i oferea un aspect bizar, de ochi şul. 

— Scuză-mă, eu sunt Védís. Locuiesc vizavi. Eu i-am găsit pe băieţi. 

Freyja privi înspre casa ei, care era identică cu cea a Elisei şi-a lui 
Sigvaldi, şi văzu conturul unei siluete la fereastră. A soțului, probabil. 
Acesta se îndepărtă când o văzu pe Freyja privind înspre el. Fa-și îndreptă 
din nou atenția la femeie, care începu iar să vorbească: 

— Nol... Eu — noi cei care locuim pe stradă, adică — suntem extrem de 
supăraţi. 

Freyja rămase tăcută, neștiind cum să-i răspundă, ceea ce-o făcu pe 
femeie să se simtă şi mai jenată. Freyjei aproape că-i părea rău pentru ea; 
fără discuţie, inițial păruse o idee bună să dea fuga afară, în speranţa că va 
primi veşti noi, însă, la fel ca majoritatea deciziilor pripite, în practică nu 
mai părea la fel de bună. 

— Speram că ne-ai putea spune mai multe despre cum se simt Sigvaldi şi 
copiii. Am văzut că aţi petrecut o mulțime de timp ieri şi alaltăieri pe-aici, 
dar nimeni nu ne-a putut oferi mai multe detalii. Mi-au pus o mulțime de 
întrebări, dar niciunul n-a vrut să răspundă la ale mele. Apoi am auzit la ştiri 
despre o presupusă crimă când luam cina şi aproape că am făcut atac de 
cord. Este legată de acest caz? 

— Mă tem că nu te pot ajuta în niciun fel. Nu lucrez cu poliția. 

— Ah, da? se miră femeia, încruntându-se. Dar atunci cu cine? 

Freyja îi răspunde pe un ton plat: 

— Sunt civil. 

Nu voia să aducă în discuţie Agenţia de Protecţie a Copilului sau Casa 
Copiilor. Nu ar fi oferit decât și mai multe subiecte de bârfă, ceea ce ar fi 
dus la și mai multe neînţelegeri. Când oamenii aud de serviciile sociale, se 
duc instantaneu cu gândul la părinți denaturaţi, şi toată lumea știe că în 
cazurile de abuz sexual intervine Casa Copiilor. Poliţia avea să prezinte mai 
multe detalii cât de curând, care-i vor oferi femeii informațiile dorite. 

— Mi-e teamă că n-am voie să discut despre motivele care cer să fiu 
prezentă aici. 

Pe chipul femeii apăru o grimasă de parcă Freyja încerca dinadins să 
scape de ea. 

— Fi bine, ştim şi noi că s-a întâmplat ceva. 

Nu mai era nevoie decât de adăugarea unui nerăbdător „ca şi aici”. 

— Am văzut că a venit ambulanţa. Şi c-a plecat. 

Deschise gura, apoi o închise la loc. Nu aveai cum să te înşeli atunci când 


un mort era cărat la ambulanţă; bolnavii sau răniții nu sunt cărați cu 
cearşafuri pe faţă. 

— Ne înnebuneşte să nu știm ce s-a întâmplat. Ne erau mai mult decât 
vecini, să ştii. Ba chiar eram prietenă bună cu Elisa. 

Femeia părea să aibă în jur de treizeci de ani, la fel ca Elisa, deci putea fi 
adevărat ce spunea. Freyja observă că se referise la Elisa la timpul trecut. 
Femeia tremura de frig sau poate că ceva o înfiorase. 

— Cine era pe targă? 

— Îmi pare rău, nu am voie să comentez. Sunt sigură că noi informaţii vor 
fi dezvăluite publicului cât de curând. 

Freyja îşi păstră o expresie neutră, astfel încât femeia să nu reuşească să-i 
citească ceva pe chip. 

Cu atenția distrasă de altceva, femeia aruncă o privire spre ceva aflat în 
spatele Freyjei, apoi se întoarse din nou spre ea. 

— Mă gândesc să depun o plângere pentru felul în care am fost tratați. 
Mai ales eu. 

Acum vorbea destul de repede, bănuind probabil că discuţia lor avea să 
se sfârșească în curând. Câtă perspicacitate din partea ei. 

— Fi, noi nu te putem opri. 

Furia care schimonosea trăsăturile plăcute ale femeii nu lăsa niciun loc de 
interpretare. 

— Sigur că n-am s-o fac. Doar că mi-am imaginat că ar reprezenta o 
minimă decență din partea voastră să mă informaţi ce se petrece. Nu-i ca și 
cum aș fi doar o străină şi n-am nimic de-a face cu ce s-a întâmplat. Locuiesc 
alături şi eu am fost cea care i-a găsit pe băieţi. Așa că, într-un fel, sunt şi eu 
implicată. Ca martor, cel puţin; iar poliția n-a făcut decât să mă ignore. Nu-i 
treaba lor să-i țină la curent pe martori cu modul în care se desfăşoară 
cazurile în care sunt implicaţi? 

— Mă tem că nu așa merg lucrurile. Freyja spera că femeia va pleca 
înainte să îngheţe de-a binelea. Sunt sigură că vor veni din nou să stea de 
vorbă cu tine, după ce lucrurile se vor mai linişti niţel. Dar eu nu fac parte 
din echipa care se ocupă de anchetă, aşa că nu te pot ajuta. Îmi pare rău! 

Freyja se răsuci pe călcâie, punând capăt conversaţiei. În spate, auzi pași 
retrăgându-se. Acum văzu ce atrăsese atenţia femeii: Huldar aştepta în cadrul 
ușii, ațintind-o cu o privire ostilă. Simti din nou tari în stomac ouăle pe care 
le înghițise de dimineaţă. Nu-i trecuse prin minte că el s-ar putea afla acolo. 
Ar fi putut veni o mulțime de alți agenţi, iar Freyja presupusese că el se va 


feri de ea ca de ciumă după întâlnirea stânjenitoare care avusese loc la Casa 
Copiilor. Poate că era un bărbat chiar mai ciudat decât i se păruse ei prima 
dată. Freyja înălţă bărbia şi-i întoarse aceeaşi privire dezaprobatoare. 

În timp ce se apropia de el, zări peste umărul lui o plachetă vopsită de 
mână, pe care scria numele membrilor familiei. Florile care o decorau la 
colţuri se decoloraseră de mult, doar petalele acestora mai fiind acum 
vizibile, însă literele negre rămăseseră intacte, iar numele Elisei se distingea 
tulburător de clar pe rândul al doilea. În afară de plachetă, pe verandă nu 
mai era mare lucru de văzut, doar două sănii colorate sprijinite de perete, 
una lângă alta, şi o lopată de zăpadă nou-nouţă rezemată într-un colţ, care era 
puţin probabil să fie folosită prea curând. Curăţarea aleii nu avea cum să 
mai fie o prioritate în viitorul apropiat. 

— Bună! 

Freyja nu întinse mâna. Nu voia să-l atingă pe bărbat şi oricum ar fi fost 
ridicol de formal, date fiind împrejurările. 

— Bună! 

Huldar părea nemulțumit. Probabil că era obosit, judecând după 
cearcănele întunecate de sub ochi, după barba nerasă şi îmbrăcămintea 
boțită. Părea că n-apucase să-și schimbe hainele de la eşecul de ieri de la 
Casa Copiilor. Dar în timp ce se dădea la o parte pentru a-i face loc să intre, 
ea îşi dădu seama că era prost dispus nu doar din cauza lipsei de somn. 

— Când am căzut de acord să ne întâlnim aici, nu m-aşteptam ca tu să 
începi s-o faci pe purtătorul de cuvânt al poliţiei pentru vecini, altfel n-aş fi 
venit. Suntem şi noi mai mult decât capabili să ne ocupăm de relaţiile cu 
publicul. 

Freyja i-o întoarse indignată: 

— Tot ce i-am zis femeii a fost că nu pot comenta nimic. 

Huldar fu prins pe picior greșit. 

— A! tuşi el. Scuze! Cuplul acela a tot stat şi-a aşteptat de când am venit 
noi aici. Îi roade pe amândoi curiozitatea. Surâse ruşinat. A trebuit să 
împrumut atât de mult din felul de a fi al propriilor mei oameni pentru a intra 
în vorbă cu ei, încât am ajuns fără să vreau să adopt aceeași atitudine. 

— Nu contează. 

Dar conta. Freyja nu voia să înghită nicio critică, mai ales de la el, mai 
ales că n-o merita. Venise aici ca să ia haine şi alte lucruri necesare pentru 
cei trei copii. Dat fiind că niciunei rude, nici măcar tatălui lor, nu i se 
permitea accesul în casă, Freyja fusese de acord să-i ajute, deşi asta o făcea 


să întârzie la prânzul cu prietenele. Din punctul ei de vedere, ea le făcea o 
favoare polițiștilor, aşa că se așteptase la o cu totul altă primire. 

— Nu-ţi face probleme. 

Avu grijă să nu dea peste un cuier plin cu geci, căciuli din lână şi fulare, 
majoritatea în culori aprinse, pentru copii. Podeaua holului era acoperită de 
încălțăminte, ca și cum copiii şi-ar fi azvârlit ghetele din picioare imediat 
după ce intraseră în casă. Freyja privi de jur-împrejur, în căutarea unui 
spaţiu unde să-şi lase ghetele. Totul era nou pentru ea; nu mai fusese 
niciodată la locul unei crime şi n-avea idee care era protocolul. 

— Trebuie să mă descalţ? 

— Nu, doar dacă vrei. Dar nu te sfătuiesc. Podeaua nu-i chiar curată, 
după ce băieții mei s-au tot foit de colo-colo. 

Rămăsese holbându-se la ghetele ei, fascinat. Probabil o diversiune ca să- 
1 evite privirea. Jena lui evidentă îi restabili ei încrederea în sine şi-o umplu 
de satisfacție. Merita să-l facă să sufere. 

În cele din urmă, sătulă să-i tot privească vârful capului, Freyja tuşi. 

— N-ar fi mai bine să trecem peste asta? Ne-așteaptă lumea. De unde să 
încep? 

Nu era chiar adevărat; nimeni n-o aştepta cu sufletul la gură să vină cu 
hainele. 

— Ce? A, ba da. 

Huldar înălță capul atât de iute, încât Freyja se temu ca nu cumva să-și 
scrântească gâtul. Îi deschise ușa care dădea în living și ea-l urmă, încercând 
să nu-şi aducă aminte noaptea petrecută împreună. Simţind cum toată faţa îi 
devine roz, ea-i mulţumi lui Dumnezeu că Huldar n-o putea vedea. 
Nemernicul. 

Se concentră asupra lucrurilor din casă. Pe dinăuntru nu părea la fel de 
afectată precum cele mai multe case din ziua de azi. Tavanul era îmbrăcat în 
panouri de un galben-închis la culoare, care fără îndoială fusese mult mai 
deschis în urmă cu ceva timp. Luminile montate în tavan aparțineau unor 
vremuri de mult apuse: plafoniere mari, curbate, încastrate în panouri. Se 
vedea clar, după textura peretelui, că se dăduse cu vopsea peste tapet. Dacă 
data de pe vremea când fusese construită casă, era păcat că fusese acoperit: 
modelele în relief erau din nou la modă. 

Huldar se răsuci şi deschise gura, dar i-o luă înainte, nelăsându-l să 
vorbească şi zicând primul lucru care-i trecu prin minte: 

— Erau bogaţi? 


Mobilierul dădea impresia că Elisa şi soţul ei o duceau destul de bine cu 
banii, deși nimic nu părea foarte scump. Pe canapeaua din faţa televizorului 
era întinsă o pătură boţită, un album format mare, șoseta unui copil şi o 
telecomandă. Cealaltă şosetă zăcea în mijlocul unui morman de cereale 
Cheerios, pe măsuţa de cafea, lângă un ziar împăturit, un castron cu câteva 
rămăşiţe de floricele și un pahar pe jumătate plin cu apă. Cuburi Lego erau 
împrăștiate pe dușumea. Freyja îşi imagina că Elisa şi-ar fi rupt cinci minute 
din timp pentru a face curăţenie dacă ar fi știut că trece cineva pe-acolo. Era 
clar că nu se așteptase la musafiri. Poate că de aceea îi plăcea Freyjei să 
aibă tot timpul ordine în jur: n-ar fi vrut să-i intre cineva străin în casă şi să 
găsească deranj. Se gândi că mai bine n-ar muri cât timp ar fi nevoită să 
locuiască în apartamentul fratelui ei. Încă nu găsise voința necesară să facă 
locul acela să arate mai vioi, deşi în sufragerie făcuse suficientă ordine încât 
să nu-i mai fie ruşine să primească oaspeţi. 

— Presupun că o duceau bine. Extrasele de cont de la bancă arată că-şi 
plăteau facturile lună de lună, deşi nu aveau prea mulţi bani în cont. Destul 
de puţin probabil ca banii să fi fost motivul crimei. 

Huldar privi peste umăr când intrară în holul care ducea spre dormitoare, 
aparent ușurat că găsise un subiect neutru de discuţie. 

— Femeia pare să nu fi avut asigurare de viaţă, ceea ce cam exclude să fi 
fost ucisă pentru moştenire. E greu de crezut ca soţul să fi recurs la crimă 
pentru a obţine partea ei de casă. Oricum, mai aveau mult şi bine de plătit 
ipoteca. 

Se opri la prima ușă. Podeaua din faţa ei era presărată cu o pudră fină, ce 
se vedea împrăștiată şi pe mâner. 

— Aţi găsit vreo amprentă? 

— Încă nu ştiu, probabil că nu. Majoritatea obiectelor din casă sunt 
acoperite de amprentele membrilor familiei şi toate indiciile sugerează că 
atacatorul a purtat mănuși. Cel puţin amprentele cele mai recente de pe 
mânerul uşilor de la dormitoarele copiilor le aparţineau lor și Elisei. Dacă 
ucigașul ar fi umblat cu mâinile goale, am fi găsit un set în plus de amprente. 
I-a încuiat pe băieți în dormitor. Din fericire pentru ei, căci i-a scutit de 
trauma de a-şi găsi mama moartă. Huldar își înăbuși un căscat. Uşa de la 
camera lui Margrét era şi ea încuiată, dar, aşa cum știi, ea nu se afla înăuntru. 
Sub pilota ei am găsit îndesate niște jucării, care l-or fi indus în eroare pe 
asasin dacă a aruncat o privire înainte să o încuie. Pe întuneric, ar fi părut ca 
şi cum un copil stătea întins în pat. 


Îi întâlni privirea Freyjei, care văzu că albul ochilor bărbatului era 
străbătut de vinişoare roşii. 

— Tu ţi-ai încuia copiii în timpul nopţii? 

— N-am Copil. 

Răspunsul ei păru să-l mulţumească. 

— Nici eu, surâse el. Din câte ştiu. 

Freyja nu-i întoarse zâmbetul. Oare încerca să pară că-i un soi de mare 
cuceritor”? 

— Fi, eu ştiu sigur că n-am. Aş fi observat dacă aș fi făcut vreunul. 

— Da. Sigur că da. 

El păru că nu bagă de seamă sarcasmul din glasul ei. Prea obosit, 
probabil. 

— Dar dacă ai avea copii, i-ai încuia în camerele lor pe timpul nopții? 
Dacă ar izbucni un incendiu? 

— Nu, presupun că n-aş face-o. 

— Exact. Deci e destul de puţin probabil ca Elisa s-o fi făcut, iar soţul ei 
e de acord cu noi. Nu făceau asta de obicei. 

Uşile erau originale, la fel ca și restul mobilierului. Freyja se holba 
încurcată la gaura cheii. 

— Cum au ieșit băieţii dacă a fost încuiată pe dinafară? Aveau o cheie de 
rezervă? 

— Nu, se pare că băiatul mai mare s-a cățărat afară pe fereastră şi l-a 
convins pe cel mic să-l urmeze. 

— Unde-i cheia acum? 

— La secţie. N-am găsit decât una singură. Era în ușa băieților. Aceeaşi 
cheie merge la toate ușile dinăuntru. Celelalte s-or fi pierdut. Sigvaldi spune 
că nu-şi poate aminti câte aveau, dat fiind că nu prea le foloseau. Aşa că e 
posibil ca ucigașul să fi luat una sau două cu el. Deşi nu-mi pot imagina 
motivul. 

— Cum a pătruns în casă? 

— Ori uşa de la intrare a rămas neîncuiată, ori a avut o cheie, pentru că 
nu sunt semne de spargere. Deschise uşa de la dormitor. Uite. Poţi atinge tot 
ce vrei. Am scotocit peste tot în amănunt. 

Interiorul camerei era acoperit cu aceeaşi pudră fină. Era ca și cum ai fi 
intrat pentru prima oară într-un mormânt care fusese închis sute de ani; un 
mormânt care servea şi drept loc de joacă. Locul era un haos de jucării și 
haine pentru copii, dar Freyja îşi dădu seama că o parte din hăinuţe erau încă 


împăturite frumos. Ceea ce-o făcu să presupună că poliţiştii le răscoliseră. 
Încăperea n-ar fi avut cum să arate aşa înainte. Văzând şifonierul cu uşile 
larg deschise, intui că hainele împăturite cu atenţie fuseseră aşezate teanc pe 
poliţe înainte ca poliţiştii să le ia şi să le-arunce pe jos. 

— Şi eu acum trebuie să adun haine din grămada asta de pe jos? 

— Presupun că da. 

Huldar se sprijini de cadrul ușii, privind-o cum se învârtea în cerc, 
alegând hainele cele mai puţin prăfuite. Ei îi părea rău că-şi alesese 
pantaloni aşa strâmți; o fustă lungă şi simplă ar fi fost mult mai potrivită. 
Ideea că el ar fi putut crede că se îmbrăcase așa special ca să-l impresioneze 
era de neconceput. Simţindu-se supravegheată, își dori să-i fi cerut s-o lase 
singură în cameră. Dar înainte de a-şi aduna curajul s-o facă, pierdu ocazia. 

— Mai sunt alte haine în spălătorie, dar nu cred că te-ajută prea mult. Şi 
sunt şi ele murdare. 

Zâmbi, oboseala dispărându-i pentru o clipă. 

— Corect. 

Freyja scutură pudra pentru amprente de pe două perechi de pantaloni şi 
tricouri, înclinându-se pe spate pentru a nu inspira norul de praf. 

Mai scotoci prin grămadă până găsi câteva perechi de chiloți şi şosete, 
apoi renunță. Ar putea veni și altă dată. 

— Ajunge. Camera următoare, te rog. 

Huldar o conduse pe hol, către camera lui Margret. Haosul pe care-l 
lăsase poliția şi aici nu se deosebea cu nimic de cel de dinainte, însă camera 
fiind ceva mai mare, dezastrul nu mai părea la fel de copleşitor. Şi 
îmbrăcămintea era diferită: printre perechile de blugi erau şi rochițe, iar 
majoritatea tricourilor erau împodobite cu pisici sau alte animale drăguţe. 
Fără dinozauri sau crocodili. Freyja se apucă imediat de treabă; praful 
începuse să-i irite nasul, făcând-o să-şi dorească să iasă mai repede de 
acolo. După ce găsea rucsacul pentru şcoală al fetei şi încă vreo câteva 
haine, nu-i mai rămânea decât să ia periuţele de dinţi şi câteva elastice de 
prins părul care fuseseră cerute în mod deosebit. 

Huldar îşi drese glasul. 

— Apropo, mă numesc Jónas. Huldar Jónas. N-a fost chiar o minciună. Şi 
m-am născut şi am crescut în Egilsstadir. 

Freyja înţepeni acolo unde se aplecase, deasupra unei grămezi de haine. 
Sperase să găsească obiectele pentru şcoală ale fetei dedesubt. Îndreptându- 
se din nou, îi zâmbi zeflemitor lui Huldar. 


— Mă bucur pentru tine. Să nu-mi spui că te ocupi şi de tâmplărie în 
timpul liber. 

Asta-l atinse pe Huldar. 

— Nu. Dar restul a fost adevărat. Mai mult sau mai puţin. 

— Ştii ceva, chiar nu mă interesează, zise Freyja întorcându-se din nou la 
grămada de haine. Şi ţi-aş fi recunoscătoare dacă n-ai mai aduce în discuţie 
acel incident. 

Se bucura că el nu-i putea vedea obrajii aprinşi. Dacă ai putea şterge 
amintirile nedorite aşa cum poţi şterge nişte fişiere din computer. 

— Eu aș zice să dăm uitării totul. Oricum, n-a fost chiar aşa memorabil, 
ceea ce ne face viața mai ușoară. Sper că şi tu simți la fel. 

— Voiam doar să-mi cer scuze şi să-ți explic. 

— Mulţumesc, dar nu! Nu-i nevoie de scuze. 

Cu un efort, se opri înainte ca vocea să o dea de gol. Adevărul era că încă 
mai suferea în urma acelei întâmplări idioate; era precum o scenă dintr-un 
film prost. Trezindu-se şi întinzând mâna, numai pentru a găsi un loc gol și 
rece în pat, unde-ar fi trebuit să-şi găsească iubitul. Nici aromă de cafea din 
bucătărie, nici sfârâit de şuncă prăjită. Niciun bilet. Nimic. Cea mai 
umilitoare trezire din somn pe care-o avusese vreodată. De obicei, bărbații 
pe care-i invita la ea în pat nu se grăbeau să înnoade cearşafurile ca să poată 
evada mai repede pe geam. Se gândi că totuși era bine că el se mulțumise 
măcar cu scările. 

— Ideea e că, ori de câte ori le spun femeilor cu ce mă ocup la serviciu... 

— Da, bine. Mi se rupe inima pentru tine. 

Freyja ridică de jos o bucată de hârtie, pe care o găsise sub un pulover cu 
dungi. Era un desen, semnat „„Margret” într-un colț. O privi mai bine, 
răsucind-o pe toate părțile. 

— Ce-i asta? 

— Arată ca desenul unei fetițe. Huldar părea ușurat de schimbarea 
subiectului. Nu băgăm în seamă astfel de chestii. Am luat tot ce am 
considerat că ar avea importanţă. Camera e plină cu desene de-ale fetiţei. Și 
bucătăria. 

Privind de jur-împrejur, Freyja zări alte bucăți de hârtie. Unele înfățișau 
imagini obişnuite, cu soarele apunând în spatele unor munți ascuţiţi, dar nu 
dură mult şi mai găsi unul precum cel pe care-l ţinea în mână. 

— Acesta nu-i un desen normal făcut de un copil. Nici ăsta. 

— Normal? Ce înseamnă un desen normal? întrebă Huldar luând hârtia de 


la ea. E doar o casă şi un bărbat. Nu văd nimic bizar într-asta. 

— O parte din munca mea implică studierea desenelor făcute de copii. 
Acesta nu-i un desen normal. Ar trebui să le iei pe amândouă cu tine, îl sfătui 
Freyja ridicându-se în picioare. Îţi sugerez să le aduni pe toate și să le 
trimiți la analize. Vă putem ajuta, dacă vreţi. 

Huldar privea imaginile sceptic. Freyja se apropie, rămânând lângă el. 

— Aceasta-i casa ei. Casa în care suntem acum. Probabil că vezi şi tu. 

— Sigur. 

— lar persoana asta de aici, îi arătă Freyja silueta neagră, care era 
desenată mult mai mare comparativ cu casa. Vezi modul în care aşteaptă 
acolo, parcă scrutând casa cu atenţie? Își ţine braţele în faţă, ca şi cum vrea 
să înceapă o bătaie. Culoarea neagră sugerează c-ar fi un om rău. Foarte 
probabil, ea a desenat ceva ce a văzut cu ochii ei. Probabil că ucigașul i-a 
urmărit familia, sondând terenul, sau ce-or fi făcând ucigașii. Ea probabil c-a 
simțit că e ceva-n neregulă, deși nu le-a zis nimic părinților. Copiii au 
tendinţa de a trece anumite lucruri sub tăcere, însă acestea ies la iveală în 
desenele lor. Nu mereu, dar se întâmplă adesea. Dacă a văzut un bărbat dând 
târcoale pe lângă casă, s-ar putea să reuşească să vă ofere o descriere mult 
mai detaliată a lui. 

Huldar îşi ridică privirea din foaie. 

— Zici tu. Trăsăturile 1 se aspriră. Vreau să fie adusă la interogatoriu 
astăzi. Ai la dispoziţie o oră ca să aranjezi lucrurile. Îi luă din mână şi 
celălalt desen. Începând din acest moment. 

Era clar, Freyja n-avea timp să mai caute elastice de păr şi nici să mai 
ajungă la prânzul cu prietenele. 


Capitolul 9 


Receptorul radio pe unde scurte stătea la locul lui pe masă, setat pe postul 
de radio cu numere islandez. În ciuda frecventelor pârâituri statice care 
umpleau difuzorul, transmisiunea încă nu începuse. Karl se foia din ce în ce 
mai neliniștit, imaginându-şi cum prietenii săi schimbau priviri pe la spatele 
său. 

— Nu înţeleg. 

De o oră încoace nu făcea decât să repete acelaşi lucru, dar ori de câte 
ori îşi impunea să tacă, nu se putea abţine să n-o repete la intervale regulate. 

— Probabil că va începe la şapte. 

Mai aveau de așteptat zece minute. 

— Sau nu, căscă Halli în spatele lui. 

Karl făcu o grimasă și trase adânc aer în piept. Era un eşec total. De ce 
mergea totul prost pentru el? Care erau şansele ca lucrurile să meargă prost 
pentru cineva de fiecare dată? Infime, nu? Probabil că avea să fie unul dintre 
cei mai norocoşi oameni din lume în următoarele câteva decenii dacă era să 
atingă măcar media. Nici măcar o singură dată nu-şi amintea ca lucrurile să 
fi mers cum trebuie pentru el, însă de fiecare dată cădea în capcana speranței 
că de data asta vor funcţiona perfect. Prin cap nu-i trecuse niciodată să-și 
facă un plan de rezervă. Dacă s-ar fi gândit să mute televizorul în pivniţă, 
acum ar fi putut urmări un film sau ar fi jucat vreun joc, dacă transmisiunea 
începea cu întârziere. Era un ratat, ce mai. Dar când îşi aduse aminte de 
televizorul din sufragerie, îşi dădu seama că n-ar fi fost niciodată în stare să- 
l] mute. Deşi nu era vreo vechitură cu tuburi și lămpi, televizorul cu ecran 
plat era la fel de greu şi nu cu mult mai mare decât un monitor de calculator. 
Ca întotdeauna, mama lui se mulțumise cu ce era mai ieftin. Cel mai scump 
lucru din casă era ansamblul de stații radio pentru care economisise el însuși 
bani. 

Şi nici să mute receptorul radio sus n-avea de gând, deoarece Karl nici nu 
concepea să-şi lase prietenii singuri în mijlocul acelei harababuri jenant de 
tipătoare. Mobilierul nici măcar nu era de genul acela care poate redeveni la 
modă dacă aştepţi suficient de mult. Pe Halli şi pe Börkur îi mânase direct în 
pivniță, de îndată ce aceştia îşi lăsaseră gecile în cuierul de pe hol. 


Deasupra lor, Che Guevara privea în gol niţel surprins, o relicvă a unor 
vremuri stânjenitoare, când mama lui avea vederi de stânga, ce constau mai 
ales din remarci acide ori de câte ori auzea cuvântul America. Karl se 
simţea ușurat că posterul decolorat încă nu căzuse de pe zid, în timp ce 
prietenii lui se foiau pe sub el — rama ieftină se desprinsese deja în două 
colţuri. Lui nu-i păsa deloc ce se întâmpla cu tabloul atâta timp cât prietenii 
lui n-ar fi băgat de seamă. 

De ce naiba nu scăpase încă de acel tablou, alături de multe alte lucruri? 
Lene — lene cruntă. Dacă nu-i mai plăcea ceva din casă, de el depindea să-l 
schimbe. Dar trebuia să recunoască, chemase la el acasă un vânzător de 
vechituri pentru a-i face o evaluare a lucrurilor, însă după ce se plimbase de 
colo-colo cu un creion şi-un carnețel, bărbatul refuzase să-i facă o ofertă, din 
pricină că nimic de-acolo n-avea valoare. În afară de echipamentul radio al 
lui Karl, ăla da, faţă de care individul manifestase un interes suspect de 
mare, dat fiind că nu era de vânzare. 

Lui Karl chiar i-ar fi prins bine nişte bani. Mama lui cheltuise și ultima 
coroană pentru a plăti rata la casă înainte să moară, aşa că el trebuia acum să 
se descurce cu ce mai avea până când va face rost de nişte bani. Contractase 
un împrumut pentru studii şi-n primăvară va trebui să facă pe dracu-n patru 
ca să-şi ia examenele. Deşi șansele de reuşită erau acum atât de scăzute, 
încât începuse să ia în considerare posibilitatea de a vinde casa şi a-și 
cumpăra ceva mai mic; un apartament pe care ar putea să-l decoreze după 
pofta inimii, şi să-i mai şi rămână ceva cu care să trăiască la limita 
subzistenței. 

Doar că încă nu reușea să se mobilizeze. 

Ori de câte ori se gândea că trebuie să se mute, îşi aducea aminte de 
problemele pe care le întâmpinase când vrusese să-și monteze antena aia 
gigantică pe casă. Bănuia ce greu îi va fi dacă va dori să instaleze una pe 
acoperişul unui bloc de apartamente. În plus, o jumătate din casă îi aparținea 
lui Arnar, iar partea lui Karl era posibil să nici nu acopere costul unui 
apartament micuţ. Cel puţin aici trăia pe gratis. Pentru moment, oricum. N- 
avea de unde să ştie cât va mai fi dispus fratele său să lase lucrurile aşa cum 
erau în prezent. Poate că singurul motiv pentru care încă nu insistase să 
împartă moştenirea era că fratele său era prea ocupat; cu greu îşi putea 
închipui c-o făcea doar din instinct fratern. Apropiaţi nu fuseseră niciodată, 
iar de când Arnar se mutase în America, relația lor se stinsese încet, dar 
sigur. Chiar și pe când Arnar încă mai locuia în casa părintească, 


conversațiile lor se rezumau la înclinări din cap la masă sau întrebări despre 
chestiuni lipsite de importanță. De Crăciun şi cu ocazia aniversărilor, îşi 
mulțumeau unul altuia pentru cadourile pe care mama lor le cumpăra în 
numele lor şi cam asta era tot. Când era mai mic, Karl încercase să spargă 
carapacea dură pe care-o îmbrăcase fratele său, dar se văzuse nevoit să 
renunţe. Era o pierdere de vreme. 

Poate că Arnar va uita pur şi simplu de Karl, de casă şi de ce mai 
rămăsese din micuța lor moştenire. Deşi, după ce Arnar mai crescuse, relaţia 
dintre ei se mai îmbunătățise, era totuşi posibil ca acesta să nu mai încerce 
niciodată să mai ia legătura cu Karl. Era fericit alături de soție şi-şi 
construise o carieră de succes, aşa că era foarte probabil să se stabilească 
definitiv de partea cealaltă a oceanului. Îşi dăduseră mai des telefoane cât 
timp fusese mama lor bolnavă, dar după moartea ei încetaseră s-o mai facă. 
Arnar dădea vina pe diferenţa de fus orar, ceea ce lui Karl îi amintea de 
modul în care mama lor dădea vina pe diferenţa de vârstă dintre frați pentru 
lipsa de apropiere dintre ei. Diferenţă de fus orar, diferență de vârstă. 
Întotdeauna se va găsi un motiv pentru diferenţa dintre ei. 

Karl se uită urât la radioul pe unde scurte Collins, ca şi cum ar fi încercat 
să smulgă un sunet doar cu puterea gândului. lar asta făcu să înceteze chiar şi 
pârâiturile. Simţea cum se înroşeşte la față din ce în ce mai tare şi-şi dorea 
să urle a neputinţă, dar făcu un efort să respire calm, iar asta păru să 
funcționeze. Nu ţinea de el, aşa că n-avea rost să se lase pradă deznădejdii. 
Și totuşi nu se putea abţine să nu se simtă jignit şi frustrat. În loc să-și 
impresioneze prietenii cu straniul post de radio cu numere islandez, el îi 
plictisea de moarte. 

În cele din urmă, se răsuci în scaun. Halli dormea buştean pe canapeaua 
cea mică şi hidoasă, cu capul dat pe spate şi cu părul de un negru scânteietor 
atingând peretele. Karl rânji satisfăcut la gândul că acesta se va trezi cu gâtul 
țţeapăn din cauza acelei poziții. Aşa-i trebuia. Ar fi putut avea măcar bunul- 
simţ să rămână treaz. Era sigur că de vină pentru asta fuseseră şi cele două 
beri pe care le dăduse pe gât. Sau iarba pe care-o fumaseră împreună. Halli 
scoase un sforăit sonor, şi o clipă păru pe punctul de-a se trezi tresărind din 
moțăitu-i odihnitor, dar în schimb plesni din buze, închise gura și adormi la 
loc. 

Lui Karl îi trecu prin minte că părul prietenului său îi va lăsa o urmă pe 
perete. Din ce ştia Karl, Halli îşi ţinea părul rar şi gras legat într-o coadă, 
iar gulerul gecii de piele neagră pe care-o purta în orice moment al anului 


lucea la ceafă. Peretele avea să împărtăşească aceeaşi soartă cruntă, dar din 
moment ce mama lui Karl nu mai avea cum să se plângă, el nu avea de gând 
să se deranjeze pentru un asemenea nimic. În cazul puţin probabil în care l-ar 
fi apucat o dorință nebunească de a face curăţenie, sus îl aştepta o chiuvetă 
plină cu vase murdare. Şi, tot aşa, camera unde se afla mașina de spălat, baia 
şi chiar sufrageria. Era uimitor cum locuinţa sa se transformase atât de rapid 
într-o cocină. Pivniţa se prezenta cel mai bine, pentru că rareori cobora cu 
mâncare aici, de teamă ca nu cumva să verse ceva deasupra prețiosului său 
echipament. 

Börkur îşi mișcă piciorul, pe care şi-l lăsase să atârne peste mânerul 
fotoliului jerpelit care făcea pereche cu canapeaua. Nu părea prea interesat 
de revista cu colţuri îndoite pe care-o răsfoia, dar cel puțin nu sforăia cu 
gura larg deschisă. 

— Dacă nu se întâmplă nimic până la şapte, eu cred c-o să mă car, zise 
aruncând revista pe măsuţa de cafea. Doar dacă nu vrei să ne uităm la un 
film. Nu m-ar deranja un castron cu floricele. 

Borkur avea un talent înnăscut în a îndeplini obiective cu totul şi cu totul 
diferite, fără să țină cont de vreo logică anume: era perfect posibil să vrea să 
mănânce floricele fără a fi nevoie să meargă la cinema pentru asta. Nici 
Halli nu era mai breaz, cu visurile şi dorinţele lui fanteziste. Ori de câte ori 
cei trei se aflau împreună, Karl se simţea ca și cum era blocat într-una din 
piesele acelea stupide pe care le tot asculta mama lui. 

Dar nu era ca şi cum Karl ar fi putut face rost de niște prieteni mai breji 
ca Halli sau Börkur; ei erau singurii săi prieteni. Şi același lucru era valabil 
şi pentru ei: prietenia lor se datora mai probabil absenței unor alţi prieteni, 
nu neapărat unei atracții reciproce. Se cunoscuseră pe când erau mai tineri, 
ŞI de vreo zece ani încoace nu mai dăduseră peste altcineva mai bun ca ei. La 
început fuseseră patru, iar o vreme existase chiar şi o fată. Cu toţii erau 
nebuni după ea, deşi nu era chiar o zeiță, dar, din nefericire, ea nu se arătase 
interesată de Karl, de Halli sau de Börkur. Cu cel de-al patrulea membru 
fusese o altă poveste, totuşi, iar după ce ea se combinase cu Thordur, pe ei 
începuseră să-i frecventeze din ce în ce mai rar. 

Nu rămăseseră chiar surprinși de faptul că Thordur îi abandonase, dat 
fiind că el nu avusese niciodată acelaşi hobby ca ei. Radioamatorii nu erau 
suficient de buni pentru el. De curând, spre uluirea lui Karl, chiar şi Halli şi 
Börkur începeau să dea semne că vor să se distanțeze de singurul punct 
comun de interes care-i mai ținea împreună, tendinţă care-l făcea să se- 


ndoiască de faptul că prietenia lor va mai dura mult. Poate că o parte a 
problemei era că ei nu aveau decât licenţă de începători, situându-se astfel 
oarecum în urma lui Karl. De fapt, surprinzător era că Börkur chiar reuşise s- 
o obțină şi pe aceea. Halli îşi pierduse interesul, devenise în schimb obsedat 
de internet, în timp ce Börkur nu făcea decât să zacă în faţa televizorului. 
Renunţaseră mai mult sau mai puţin să mai dea drumul emiţătoarelor lor de 
radio şi nu începeau niciodată o conversație având ca subiect chestiuni 
legate de radio. Karl rareori lua parte la discuţiile lor despre teorii ale 
conspirației pe care Halli le găsea pe internet şi cărora le dădea crezare fără 
să facă prea multe verificări. Deşi Karl încerca să mimeze un interes fals, 
simţea că aici va începe sfârşitul prieteniei lor. Aşa că doar spera că se va 
mai lungi până când va întâlni alți pasionaţi ca și el, astfel încât să nu 
rămână complet singur. Şi totuşi, deşi raţiunea îi spunea exact contrariul, tot 
sperase că postul de radio cu numere islandez le-ar fi putut reînvia 
entuziasmul. 

— Ceva trebuie să se întâmple la șapte. Karl rosti în gând o rugăciune să 
aibă dreptate. Trebuie. 

— Dacă zici tu, căscă Börkur. Doamne, mor după nişte floricele. 

Avea floricele sus, dar Karl n-avea de gând să recunoască. Nu se putea 
deranja să meargă să le-aducă şi Börkur să golească toată cutia, apoi să- 
nceapă să mormăie că vrea altceva. Karl era sigur că dacă ar fi existat 
echivalentul unei cardiograme pentru creier, aceasta n-ar fi putut ține ritmul 
cu şirul gândurilor lui Börkur. Părea că el însuși s-ar fi rătăcit în labirintul 
propriilor gânduri. 

— Oricum, ce crezi c-ar putea însemna postul ăsta de radio al tău? 
Presupunând că n-ai început să auzi diverse chestii... 

Börkur îşi trase nasul şi-şi dădu la o parte bretonul din ochi. De ce n-avea 
şi Karl nişte prieteni mai grijulii cu părul lor? 

— Nu aud diverse chestii. 

Karl scrâșni din dinţi ca să nu se răstească la el. 

Încerca să se prefacă de fiecare dată că-i ascultă cu atenţie prostiile lui 
Borkur şi uite care îi era răsplata. O durere de cap straşnică începu să-și 
facă loc prin ceața indusă de drog. 

— Doar nu-s idiot. L-am ascultat de mai multe ori şi ştiu ce-am auzit. 

La început, numerele de identificare se repetaseră de mai multe ori, dar a 
doua transmisiune inclusese o secvență mult mai complicată, pe care Karl n- 
o desluşise sau nu-i găsise sensul, în cadrul căreia se intercalase cuvântul 


„Inversat”. Doi, nouă, şapte, o sută cinci minus cinci, patruzeci şi nouă. 
Şaizeci şi opt, şaisprezece, treizeci şi trei minus şaisprezece, cincizeci şi doi 
inversat — asta fusese seria care se tot repetase. 

— Trebuie să avem răbdare. Se va auzi. 

Börkur părea să nu bage de seamă că-şi enervează prietenul. 

— Cum zici tu. Oricum, ce crezi că-nseamnă? Şi cine s-ar deranja să facă 
ceva de genul ăsta? Care-i rostul? Și nu văd de ce s-ar afla şi codul tău 
numeric personal în toată chestia aia. 

— Nici eu. 

Glasul lui Karl suna la fel de straniu pe cât se simțea. Întreaga afacere i 
se părea tulburătoare. Cu cât se gândea mai mult la transmisiune, cu atât mai 
putin sens îi găsea şi cu atât mai rău se simțea. Îl împiedica să mai doarmă 
noaptea; zăcea întins în pat, fixând tavanul şi ascultând în căutare de zgomote 
ciudate venind de-afară, deşi nu auzea decât foşnetul frunzelor moarte căzute 
în grădină. Se chiora pe cât putea de prudent, doar ca să vadă pisica cea 
grasă a vecinilor răsărind din tufișuri, apoi dispărând agale în întuneric. 

— Probabil că cineva vrea să mă enerveze. Altfel nu văd ce-ar putea fi. 

Börkur îşi legănă piciorul în sus şi-n jos, făcând fotoliul să scârțâie. 

— Mda. Poate. Părea sceptic. Dar cine s-ar deranja? Nu-i ca şi cum ai 
cunoaște prea mulți oameni. 

Karl tuşi. 

— Cunosc o grămadă de oameni. Sunt probabil vreo două sute la 
cursurile pe care le frecventez și eu. 

Nu mai era nevoie să zicem că doar vreo zece — doisprezece îi ştiau 
numele. Lui Karl nici nu-i trecea prin minte ideea că vreunul dintre ei şi-ar fi 
rupt măcar zece minute din timp ca să facă vreo glumă la adresa lui, iar să 
construiască o stație radio era chiar de neconceput. 

— Am impresia că ar putea fi cineva de la club. 

— Serios? 

După expresia lui Börkur, la fel de bine Karl ar fi putut zice că 
suspectează c-ar fi cineva din echipa de cercetași. Și totuşi, era singura 
concluzie logică. Cel puţin membrii clubului de radioamatori ştiau despre 
interesul lui în materie de posturi de radio cu numere, ştiau cum să 
asambleze un aparat de emisie-recepţie și erau în posesia echipamentului 
necesar, spre deosebire de studenţii de la cursul de chimie. Și totuși Karl nu- 
şi putea închipui că vreunul dintre ei ar pune la cale o asemenea farsă. 

Niciunul nu era genul care să râdă de el, şi mai ales, nu s-ar alia ca s-o 


facă. Aşa cum spunea și Börkur, ce rost ar fi avut? 

— N-avem de-a face de fiecare dată cu aceiași băieți? întrebă Börkur 
scărpinându-şi părul ciufulit. 

În cele din urmă, fusese exclus din club pentru că nu-și plătise contribuţia 
— trei ani la rând. Comitetul de conducere era atât de disperat să-şi păstreze 
membrii, încât fusese dispus să închidă ochii cât de mult putuse. Karl 
recunoștea că în continuare era vorba de aceleaşi persoane. 

— ŞI care-i treaba cu celălalt cod numeric personal? Cine-i femeia? 

— Nu mă-ntreba. Speram că transmisiunea avea să se schimbe şi să ne 
ofere mai multe informaţii, de care să ne putem agăța. E o femeie oarecare — 
nu o cunosc şi n-am nicio legătură cu ea. Se numeşte Elisa Bjarnadóttir. Nu 
cunosc pe nimeni cu numele Elisa. 

— Eşti sigur? Poate că e doar vreo mătuşă bătrână sau vreo rudă de care 
ai uitat. Ai putea s-o ştii doar după poreclă sau ceva de genul? 

Karl nu voia să se gândească la ce-ar putea însemna „ceva de genul”. Şi 
nici la o poreclă care să se potrivească cu numele Elisa nu se putea gândi. 

— Nu. Nu mi-e mătușă. Am căutat-o pe Facebook. Pagina ei e publică şi 
sunt o mulțime de poze cu ea. N-am văzut-o niciodată şi nici pe altcineva din 
pozele ei. E doar o mană cu soț şi copii mici. 

Nu mai continuă. Din difuzorul montat pe aparatul de radio cu numere 
aflat în spatele său începură să se audă zgomote. Cutiuţa muzicală porni să 
cânte melodia de deschidere care devenise tulburător de familiară, urmată 
apoi de glasul femeii. Tonul ei mecanic, evident artificial, ar fi trebuit să o 
facă să sune mai puţin înfricoşător, însă avea efectul exact opus. 

— Bună seara. Bună seara. Bună seara. 

Tăcere. Apoi glasul începu să recite un şir de numere. 

Karl era bucuros, în ciuda faptului că simţea că n-ar fi trebuit să 
împărtășească şi cu alții această transmisiune. La urma urmei, nu eşuase 
lamentabil. Halli se trezi tresărind şi rămase holbându-se, şocat, la 
emițătorul radio, ca şi cum acesta îi oferea răspunsul la cele mai mari 
mistere ale existenţei — deși fără o cheie pentru cod, aceste răspunsuri nu 
reprezentau mai mult decât un monoton şir de numere. 


Capitolul 10 


Lichidul care se scurgea din automat nici măcar nu mai aducea cu maroul 
cafelei. Şi când te gândeşti că mai întâi vrusese să dea pe la birou și să-şi ia 
o cafea ca lumea înainte de-a ajunge la interogatoriul lui Margrét de la Casa 
Copiilor. Râşniţa scosese un zgomot teribil şi, judecând după huruitul 
puternic, ai fi crezut că nivelul boabelor scăzuse la mai puţin de jumătate. 
Huldar se mulţumi cu fiertura subțire şi apoasă, şi-i permise celui din 
spatele său să alimenteze din nou aparatul; lui deja îi ajunsese. 

În drumul său prin clădire, trecuse pe lângă membrii echipei de sub 
conducerea sa care se ocupa de ancheta uciderii Elisei. Spera că reuşise să 
încredințeze fiecăruia câte o sarcină potrivită talentelor sale. Deşi îi 
cunoştea pe toți, nu se deranjase niciodată să le înveţe aptitudinile 
individuale. Acest lucru cădea în sarcina celor aflaţi în funcţii superioare. 

Nu acceptase funcţia de conducere a anchetei decât din cauză că păruse 
cel mai simplu lucru de făcut. Acum, după avertismentul legistului, se gândea 
că deja comisese o greșeală ireparabilă. Nu se gândise prea mult la acest 
lucru. Potrivit şefului său, Egill, şefii Investigaţiilor Criminale avuseseră la 
dispoziţie foarte puţin timp de gândire înainte de a-i repartiza cazul lui 
Huldar, dar o făcuseră datorită faptului că el fusese unul dintre primii 
inspectori sosiți la locul crimei, iar numele său venise primul în ordine 
alfabetică pe lista candidaţilor. Următorul fusese Leifur, dacă el ar fi refuzat 
cazul. Şi cum Huldar nu-l suferea pe Leifur şi nici n-avea de gând să lucreze 
sub conducerea acestuia, nu se gândise de două ori. Așa că acum se 
confrunta cu o nedorită promovare şi cu o posibilă cădere în dizgrație dacă 
investigația n-ar fi mers cum trebuie. În fine, probabil că n-ar fi fost sfârșitul 
lumii, și chiar dacă ar fi rezolvat cazul cu succes, încă şi-ar mai fi putut cere 
vechea slujbă înapoi. Să-i conducă pe alții nu-l atrăsese niciodată. Dar voia 
ca lui să-i aparțină decizia finală, nu să-i fie impusă cu forța de vreun cadru 
superior. 

— Excelentă şedinţă. 

O agentă tânără îi surâse când trecu pe lângă el. Deci exista cel puţin o 
persoană care apreciase scurta şedinţă pe care o ținuse mai devreme. El, 
personal, considera că făcuse o treabă destul de bună; nu se descurcase mai 


rău decât predecesorii săi, deşi era oarecum dezamăgit, pentru că 
intenţionase să facă o treabă mult mai bună. Îi întoarse zâmbetul și speră în 
sinea lui că ea nu era în drum spre automatul de cafea acum gol. Din 
nefericire, nu-şi mai aducea aminte ce sarcină îi încredințase agentei, dar 
spera că va fi interesantă. Poate că se compensa astfel absenţa boabelor de 
cafea. 

— Cum merge treaba? 

Huldar se opri în biroul lui Rikhardur, dar îi păru rău instantaneu. Prea 
târziu să se mai prefacă grăbit. Oricum, deja se săturase până peste cap să se 
mai arate deranjat de situație; era momentul să înceapă s-o ignore, ca şi cum 
nici n-ar fi existat. 

— Rău. N-ajungem nicăieri. Nimeni n-are nici cea mai mică idee cum să 
spargem codul și, colac peste pupăză, am aflat că n-avem niciun expert în 
spargerea codurilor în toată Islanda. 

Una dintre sarcinile pentru care se oferise voluntar Rikhardur era să 
găsească o modalitate de descifrare a misteriosului mesaj descoperit în casa 
Elisei. 

— Stăm şi ne întrebăm: oare e cazul să cerem ajutor din străinătate? 

— Şi dacă se dovedeşte a fi islandez? 

Huldar se relaxă după ce începură să vorbească, iar tensiunea i se 
evaporă văzând cât de normal se comporta Rikhardur — sau, mai degrabă, cât 
de sec, ţeapăn şi reţinut părea să fie. Faptul că ăsta era de fapt modul natural 
de-a se comporta al lui Rikhardur era încă o chestie pe care abia acum o 
descoperea. Nu peste mult timp, Huldar va ajunge să nu mai trebuiască să-și 
facă griji pentru alții; la urma urmei, trecuseră deja câteva luni de la 
întâlnirea sa cu Karlotta în acel bar, aşa că şansele ca aventura sa prostească 
şi nesăbuită din toaleta acelui bar să fie descoperită scădeau din ce în ce. 
Mai ales acum, când ea şi Rikhardur erau în pragul divorţului. Ea nu părea 
capabilă să se folosească de acel incident ca să-i facă rău soţului ei. 

— Vreau să spun, nu cumva e imposibil să descifrezi un cod dintr-o limbă 
pe care nu o înţelegi? Asta dacă e un cod? 

— Ba da, presupun că nu-i posibil. Dar ei ar putea să ne ofere vreun sfat; 
să ne spună pe ce sistem se bazează sau să ne sugereze un punct de plecare. 
N-am idee cum l-am putea descifra fără ajutor din afară. 

Rikhardur împinse dezgustat la o parte mesajul fotocopiat. Fără vreun 
teanc de hârtie care să reprezinte un obstacol, coala de hârtie alunecă pe 
podea. 


Huldar se aplecă şi-o așeză din nou pe birou. 

— Formulaţi o cerere oficială pentru a obține ajutor de peste graniță. 
Probabil că Interpolul are un departament sau un expert care să încerce să ne 
ajute. Sorbi o gură de cafea și se strâmbă. Până atunci, mai bine ţi-ai 
concentra atenţia pe altceva. Vreo noutate despre trecutul soțului? 

— Aceeaşi poveste. Nimic notabil. Pare la fel de curat ca şi soţia. Nicio 
dispută cu nimeni, niciun duşman, nu îl urăşte nimeni. Sau, cel puțin, noi n- 
am reuşit încă să dovedim contrariul. 

— Dar la muncă? Nici de-acolo n-aţi scos nimic? Vreo eroare de natură 
medicală sau vreun pacient abuzat sexual? Genul ăsta de lucruri? 

Renunţând la pasivitatea sa obişnuită, Rikhardur se strâmbă nervos. 

— Un pacient abuzat sexual? E ginecolog, pentru numele lui Hristos. 

Huldar rămase surprins. 

— Să ştii că nu toți pacienții cabinetelor de ginecologie se duc acolo 
doar pentru că au boli cu transmitere sexuală. 

— Nu la asta m-am referit. Cred că majoritatea femeilor care vin la el 
sunt gravide. Lucrează ca obstetrician. 

— A, da, chiar așa. 

Cum de i-a putut trece prin minte că delicatul Rikhardur ar asocia 
imaginea pacienților lui Sigvaldi cu herpesul sau gonoreea? Astfel de boli 
nu-și găseau locul într-o lume ca a lui. 

— Oricum, va trebui să verificăm și această posibilitate. Dacă nu mă- 
nșală memoria, majoritatea plângerilor legate de malpraxis au legătură cu 
obstetricienii — indiferent dacă sunt justificate sau nu. 

— Am să verific. Rikhardur privea absent un punct invizibil din încăpere. 
Ar avea sens. E ceva îngrozitor să pierzi un nou-născut sau să-l vezi că 
rămâne cu sechele din cauza unor greșeli la naştere care ar fi putut fi evitate. 

Huldar îl ignoră, rugându-se ca subiectul avorturilor suferite de Karlotta 
să nu fie din nou adus în discuție. 

Deja avusese cât pentru toată viața dureri de stomac şi atacuri de panică 
din cauza acelei întâmplări. Din noiembrie, de când Rikhardur anunţase 
mândru pentru a treia oară că urma să devină tată, până în ziua în care îi 
informase sumbru că soţia lui pierduse copilul, Huldar se simţise ca şi cum 
el însuși ar fi purtat o greutate în stomac. Mai ales după ce-și adunase curajul 
şi-l întrebase în câte luni fusese Karlotta, apoi calculase oripilat şi ajunsese 
la concluzia că el ar fi putut fi tatăl. Suferinţa lui Rikhardur din cauza 
avortului alimentase şi ea din plin zbuciumul interior a lui Huldar — o 


combinație între solidaritatea faţă de cuplu şi uşurarea de-a nu fi nevoit să 
trăiască cu teama că ochii copilului ar fi fost căprui că ai lui, nu de un 
albastru precum cerul că ai părinților. Dar mai greu de îndurat era ruşinea de 
a-şi fi trădat colegul. Nu erau ei chiar prieteni la cataramă, dar alături de 
Rikhardur lucrase cel mai mult de când se înscrisese în poliţie, iar între ei se 
formase o legătură destul de puternică. Trădarea lui era de neiertat și, 
privind retrospectiv, de neexplicat, dacă nu luai în considerare felul 
incredibil în care arăta Karlotta. 

Nu fusese nevoie decât ca ea să-l privească în ochi şi să-i surâdă 
neruşinat și el uitase tot în afară de nevoile-i primitive. Ştia că ea se simţea 
singură; în weekendul acela Rikhardur era plecat la un curs de tir pe undeva 
la ţară, așa că el avusese cale liberă. O ocazie ca aceea nu s-ar mai fi ivit în 
veci. Dar ce greşeală teribilă se dovedise în cele din urmă. Huldar își drese 
glasul pentru a-şi alunga subita uscăciune din gât. 

— Da. Medicul-şef ar putea deține o listă cu pacienţii care-au lansat 
acuzaţii sau au depus plângeri la adresa lui Sigvaldi. 

— Crezi? Eu bănuiesc că are mai degrabă o reputaţie fără pată. Karlotta a 
încercat să obțină o programare la el, dar era prea ocupat. Se pare că trebuie 
să-ți plamfici sarcina cu ani înainte, dacă vrei să-l ai pe el ca medic 
obstetrician. Și lucrul ăsta n-ar fi posibil dacă trecutul lui ar fi plin de 
probleme. 

— Oricum, fă o verificare. E o posibilitate pe care nu o putem ignora, 
zise Huldar, aranjându-şi ţinuta. Dacă fata are dreptate şi ucigașul a luat o 
altă victimă la ţintă, ar trebui să nu ne asumăm niciun risc. 

— De ce ar vrea cineva care a ucis-o pe soția unui doctor din cauza unei 
erori medicale comise de acesta să ucidă din nou? Ca de obicei, Rikhardur 
atinse exact esența problemei. Și oricum, n-ar fi trebuit să-l omoare pe 
medic? De ce să-i omoare nevasta? 

— Nu zic că ucigașul are neapărat o legătură cu Sigvaldi, dar nu putem 
exclude această ipoteză, oricât de trasă de păr ţi s-ar părea ție. Un răspuns la 
întrebarea lui Rikhardur îi stăruia cu încăpățânare în minte. Din ce-am aflat 
până acum, el ar fi putut avea intenţia de a-l ucide pe Sigvaldi, dar s-a 
mulțumit cu nevasta lui pentru că el nu se afla acasă, în plus, nu doar doctorii 
pot comite greşeli. Poate că a fost implicată o asistentă sau o moașă. Eu de 
unde să ştiu? 

Huldar se grăbi să schimbe subiectul. După tot ce se întâmplase, ultimul 
lucru pe care avea de gând să-l facă era să discute despre naşteri cu 


Rikhardur. 

— Dar biroul de impozite şi taxe? Va trebui să cercetăm cazurile în care 
era implicată Elisa. Poate că şi-a pierdut cumpătul cineva din cauza vreunei 
taxe exagerate sau a vreunei penalități pentru întârziere. Genul ăsta de lucruri 
pot ruina pe cineva, şi se ştie că problemele financiare sunt un motiv 
arhicunoscut pentru crimă. Din întâmplare, nu cumva ai auzit ceva despre 
cum merge investigația în privinţa asta? 

— Nu, asta nu intră în atribuţiile mele. Le-a fost încredinţată lui Andri şi 
lui Tómas. 

Încuviinţând din cap, Huldar aruncă o privire în jur. Niciunul dintre cei 
doi nu era pe-acolo. Spera că munceau din greu pe teren, adunând informaţii 
şi declaraţii de la funcţionarii care lucrau la biroul de impozite şi taxe. Îşi 
aduse din nou aminte de ce-i spusese legistul în timpul autopsiei. 

— Aspiratorul şi-ar găsi locul într-un astfel de scenariu. 

— La ce te referi? 

— Fi bine, nu ştiu cât de plauzibil ţi se pare ţie, dar poate că ucigașul a 
vrut să demonstreze că femeia i-a suflat bani din cont, aşa că i-a întors-o cu 
aceeaşi monedă. Luându-i viaţa. 

Rikhardur părea sceptic. 

— Da, bine. 

Mişcă mouse-ul pentru a trezi computerul la viaţă și o poză cu Karlotta 
umplu ecranul. Fotografia reprezenta screen-saverul lui Rikhardur de când îl 
cunoștea Huldar. Din moment ce ecranul era la fel de îngrijit ca şi biroul lui, 
puţinele foldere din partea stângă a desktopului erau la fel de ordonate într-o 
coloană verticală, perfect dreaptă, care lăsa la vedere întreaga imagine a 
femeii. Motiv pentru care se repezi să închidă repede computerul. 

Când Rikhardur îi mărturisise la începutul anului că îl părăsise Karlotta, 
Huldar se simţise teribil de neputincios. Era ca şi cum acest lucru nu-l lăsa 
să se bucure pe deplin de aflarea veştii că aceasta pierduse sarcina. Cea mai 
mare spaimă a lui era că femeia îl părăsise pe Rikhardur în speranţa că ei 
doi ar fi putut deveni un cuplu, însă un telefon de la ea îi spulberase toate 
îndoielile. Când o întrebase, hohotul ei de râs nu făcuse decât să-i liniștească 
toate temerile: divorţul n-avea nimic de-a face cu el; ea și Rikhardur pur și 
simplu nu erau făcuţi să fie împreună. Dar era clar că Rikhardur nu vedea 
lucrurile în același mod, iar motivul nu era greu de intuit. Era evident că se 
potriveau foarte bine; ea îi semăna în toate privințele, mereu dichisită şi 
aranjată impecabil, nici măcar un fir de păr nelalocul lui. Huldar nu-și 


amintea să fi văzut nici măcar o zgârietură minusculă pe oja de pe unghiile ei 
frumoase. Era destul de improbabil ca Rikhardur să mai aibă acelaşi noroc a 
doua oară. 

Rikhardur continuă să vorbească despre caz ca şi cum nimic nu se 
întâmplase. Cu toate astea, părea neobişnuit de ezitant. 

— Eşti sigur că n-ar trebui să ne concentrăm atenţia pe cercetarea tuturor 
bărbaţilor de culoare care-ar fi putut avea vreo legătură cu Elisa sau cu soţul 
ei? 

Când Huldar anunţase în cadrul şedinţei de grup că el nu mai vede niciun 
motiv ca la momentul actual să se mai poată baza pe descrierea ucigașului 
făcută de Margrét — era prea vagă, iar imaginea de ansamblu avea să se 
clarifice după ce vor discuta din nou cu ea — Rikhardur şi o parte din cei 
prezenți obiectaseră. 

— Aşa cum spuneam, pe moment vom amâna luarea unei decizii. Eu merg 
mai târziu la Casa Copiilor pentru a încerca din nou să vorbesc cu fata. Să 
sperăm că-mi va oferi un motiv în plus să ne putem baza pe descrierea ei. 
Huldar aruncă o privire spre ceasul de la mână: urma să întârzie. Nu vrem să 
fim acuzaţi de rasism dacă se va dovedi că ea n-a văzut decât o siluetă. Dar 
e clar că dacă vei da peste vreun bărbat de culoare în cursul anchetei, va 
trebui să-l verifici. 

— Până acum n-am dat şi până când nu ne dai undă verde, nici n-am să 
caut vreunul în mod special. 

— Nu. Sigur că nu. 

Huldar zâmbi. Rikhardur nu doar că se îmbrăca impecabil şi era extrem 
de manierat, dar urma și cu scrupulozitate ordinele. Vina pentru întâmplarea 
cu Karlotta își iți din nou capul hidos, iar Huldar se simți dator să adauge: 

— Poate că ţi-ar plăcea să mă-nsoţeşti la Casa Copiilor, ca să îți iei 
notițe. 

— N-am timp. Am aranjat să merg la magazinul din cartierul lor, nu-ţi 
aduci aminte? Să fac o verificare a înregistrărilor făcute de camera video 
montată deasupra bancomatului. 

Rikhardur părea dezamăgit, ca şi cum ar fi preferat ca sarcina respectivă 
să-i fi fost încredinţată altcuiva, iar el să-l însoţească pe Huldar în schimb. 
Mai ales că drumul lui probabil n-avea să se dovedească deosebit de 
fructuos. Bancomatul respectiv era montat pe una dintre străzile care duceau 
spre zona în care locuia Elisa. Dacă aveau noroc, camera l-ar fi surprins pe 
ucigaș în momentul trecerii pe acolo, dar mult mai probabil era că obiectivul 


acesteia fusese îndreptat în jos, lăsându-i fără nicio înregistrare a străzii. 
Chiar şi așa, un membru al echipei tot trebuia să meargă acolo şi să se 
lămurească. 

— Sigur. Nu contează. Te iau data viitoare. Am senzaţia că nu va fi ultima 
noastră încercare de a o interoga pe fată. 

În drum spre biroul său, de unde avea să-şi ia geaca şi cheile de la 
maşină, Huldar se uită primprejur ca să ia pe cineva cu el. Cineva pe care 
să-l folosească pe post de tampon între el şi Freyja. Deja se săturase de 
privirile ei nimicitoare din cauza comportamentului său josnic. Prostia era că 
nu l-ar fi deranjat să reînnoade legătura cu ea, dar atitudinea ei spunea destul 
de clar că era exclus s-o facă. Pe de altă parte, ea se gătise pentru el când 
venise să-l întâlnească la locul crimei. Poate că încă mai avea o şansă de 
reuşită. 


Capitolul 11 


Molly o privea cu atenție pe Freyja, aşa cum îi era obiceiul. Freyja oftă 
neauzit şi văzu că privirea câinelui devine și mai pătrunzătoare. Îi era greu 
să se obișnuiască cu faptul că avea un câine. Ori de câte ori îi întâlnea ochii 
căprui mereu la pândă, se simţea vinovată pentru că n-o scotea mai des la 
plimbare sau pentru că n-o hrănea mai bine. Dacă ar fi fost după ea, nici n-ar 
fi ținut un câine, mai ales unul de talie mare — era sigură că dacă ar fi insistat 
destul de mult, la un moment dat ar fi descoperit un cal în pedigree-ul lui 
Molly. Dar fireşte că exact acesta era tipul de rasă care l-ar fi atras pe 
fratele ei. Baldur preferase un animal care ar fi dat bine într-un videoclip 
rap, care să mârâie în fundal, înconjurat de mașini strălucitoare şi de fete 
care să dea din fund; o rasă care să pară capabilă să-şi potolească setea cu 
sânge şi care molfăie oase de dinozaur. Pe ea n-ar fi surprins-o să descopere 
un tatuaj ascuns sub blana groasă. Abia acum, după o lună de împărțit 
apartamentul cu Molly, Freyja putea să stea aproape de ea fără spaima 
permanentă de a-şi pierde un deget sau chiar toată mâna. 

Căţeaua căscă larg, scoțând la iveală şiruri de dinți ascuţiţi şi albi, care 
păreau că se continuă până în fundul gâtului. Deşi Freyja încă mai era 
precaută în preajma lui Molly, existau momente când se simţea în siguranță 
cu ea aproape. Momente în care, în crucea nopții, se trezea brusc din cauza 
strigătelor şi zgomotelor de pe holul blocului, grație năbădăioşilor ocupanți 
ai acestei clădiri groaznic de deprimante. Fratele ei nu era singurul care trăia 
la limită. Condiţiile sordide ale apartamentelor şi clădirii în general poate 
că le făceau ieftine de închiriat sau cumpărat — probabil că n-aveai cum să 
ceri prea mult pe metrul pătrat — iar sufletele astea nefericite ajunseseră să 
sfârșească aici în lipsă de altceva mai bun. 

Molly termină de căscat şi-şi întoarse capul mare de la Freyja, părând 
jignită. Freyja se simți din nou vinovată. Astăzi neglijase câinele; uitase s-o 
lase afară de dimineață pentru a găsi un petic de pământ pe care să urineze, 
printre cutii de tablă goale şi alte gunoaie care împodobeau grădina. Nu era 
prima oară când munca o împiedica să aibă grijă de animal. 

— Te scot mai târziu afară. 

N-ar fi trebuit să pronunţe cuvântul „afară”. Câinele ciuli urechile şi-şi 


răsuci din nou capul spre Freyja, cu limba atârnându-i. Freyja gemu. Se 
întinse după cutia în care rămăseseră nişte felii de pizza de aseară și alese o 
felie presărată cu o mulţime de bucățele de carne. 

— Uite! 

Câinele o hăpăi întreagă, apoi linse rămăşiţele acesteia cu o limbă de 
mărimea unul file de egrefin, privind-o rugător pe Freyja şi probabil sperând 
că va obţine încă o felie la fel de mare. 

— Îmi pare rău, fetiţo. Nu trebuie să te las să te îngraşi. 

Freyja se aplecă pentru a vedea dacă nu cumva câinele pusese ceva 
grăsime pe el. Probabil că pusese — nu că acum ar mai fi contat, dat fiind că 
Molly fusese doar piele şi os când Freyja o recuperase de la prietenul 
fratelui său, căruia îi fusese încredințată după ce Baldur ajunsese iar la 
puşcărie. 

Din nefericire, acest personaj cinstit şi de treabă ajunsese şi el la rândul 
său în spatele gratiilor, după ce încălcase regulile eliberării condiționate. Şi 
având în vedere faptul că fratele ei fusese îndeajuns de generos, încât să-i 
închirieze propriul apartament, ea nu putuse să refuze să aibă grijă de câinele 
lui — deşi în schimbul hârbului aceluia de mașină n-ar fi catadicsit să se 
îngrijească nici măcar de un amărât de peştişor. Când răsucise cheia în 
contact ceva mai devreme, motorul scosese un huruit de moarte, semn că de- 
acum încolo va trebui să aibă la îndemână numărul unei firme de taxiuri 
pentru a se deplasa până la Casa Copiilor. 

Ceasul care atârna strâmb pe peretele din bucătărie îi spunea că e timpul 
s-o ia din loc. Cererea lui Huldar ca interogatoriul fetei să aibă loc peste o 
oră se dovedise nerealistă; bunicul fetei refuzase cu obstinație să se supună 
unui asemenea termen. Se scuzase că în sfârșit copiii se întâlniseră cu tatăl 
lor, iar pentru Margrét ar fi fost prea stresant să fie smulsă de lângă el atât de 
repede. Stând acolo în prag, Freyja aproape că fusese nevoită să apeleze la 
lacrimi pentru a-l convinge asupra unei ore ceva mai târzii în acea după- 
amiază. Nu fusese invitată înăuntru şi nici nu zărise vreo urmă de-a copiilor, 
de-a tatălui sau de-a bunicii. Plânsete şi țipete răzbăteau prin uşa deschisă, 
însă Freyja nu putuse distinge ce se vorbea. Și nici n-avusese de gând să 
tragă cu urechea; preferase să lase acea familie distrusă în pace. 

În timp ce se îndepărta de casă, a putut simţi cum bunicul o urmărea cu 
privirea. Uşa de la intrare nu se închisese până când ea nu descuiase maşina, 
ca şi cum ar fi vrut să se asigure că ea chiar pleca. De parcă ar fi avut vreun 
interes să mai rămână prin preajmă până la întâlnirea de la Casa Copiilor. 


Din contră. Era duminică şi ea-şi făcuse deja alte planuri. Prietenele ei 
probabil că deja plecau de la restaurant, așa că nu mai avea niciun rost să se 
grăbească spre centrul orașului. Se va întâlni cu ele data viitoare. Iar planul 
de a-i acorda lui Molly mai multă atenţie va trebui să mai aştepte şi el. 
Freyja înhăţă cheile şi-i zâmbi câinelui, care-o urmase plin de speranţă până 
la ușă. Când se convinse că n-avea să fie scoasă la plimbare, Molly își 
răsfrânse buzele dezaprobator, apoi se întoarse cu coada între picioare în 
apartament. 

Freyja se întrebă dacă ar putea conta pe Molly să-i ia apărarea în cazul în 
care cineva ar fi pătruns în apartament. După cum arăta relația lor în prezent, 
era puţin probabil. 

. 

— Cred că nu are rost să vă repet cât de important este ca lucrurile să se 
desfășoare conform planului de data asta. 

Aşteptau cu toţii în jurul mesei mari din sala de şedinţe, privind prin 
geam cum Silja şi Margrét îşi ocupau locurile pe micuța canapea de dincolo. 
Fata era vizibil mai tulburată ca data trecută; probabil că începea să 
înțeleagă ce se întâmplase de fapt cu mama ei. 

— Ancheta noastră se bazează aproape în întregime pe ce spune ea, aşa că 
vă cer, vă rog chiar, să faceţi un efort deosebit. 

Huldar se aplecă uşor în faţă în timp ce vorbea, ca și cum ar fi încercat să 
nu-şi piardă echilibrul. Probabil că se străduia s-o facă pe Silja să-i audă 
fiecare cuvânt prin microfonul încastrat în mijlocul mesei. Pungile vineţii de 
sub ochii 1 se adânciseră şi mai mult, părul îi era şi mai ciufulit, şi totuşi 
apăruse la timp de data asta, însoţit de o agentă de poliție pe care o 
prezentase drept Erla. Aceasta vorbise puţin şi păruse că n-are decât rolul 
de-a aştepta în tăcere lângă Huldar, deşi, după expresia ei, era clar că deja 
îşi formase o opinie despre ce urma să se întâmple. Şi cum se vedea limpede 
ce gen de opinie avea, la fel de bine ar fi putut să nu mai scoată niciun sunet. 
Acum dădea din cap, ca şi cum ar fi vrut să întărească vorbele lui Huldar. 

— O spun încă o dată, un efort deosebit. 

— Nu-i nevoie să ne-o repețţi. 

Tonul folosit de Freyja era politicos, dar plat. Nu avea chef de glume. Și 
cine se credea el? Poliţia nu avea niciun fel de autoritate aici, aşa că era mai 
bine să stabilească nişte condiţii clare de la început. 

— Suntem obişnuiţi cu situaţiile în care declaraţiile copiilor sunt de-o 
importanţă crucială. N-a venit nimeni aici doar pentru a discuta chestii 


neimportante. Așa că nu-ţi face griji. Îi adresă un zâmbet îngheţat când îi 
întâlm privirea. Lasă-ne să ne facem treaba și tu concentrează-te doar pe 
întrebările pe care vrei să le pui. 

Înainte de sosirea fetei, Huldar stătuse alături de Silja pentru a revizui 
întrebările cele mai importante pe care voia să i le pună lui Margrét. El îi 
dăduse și desenele cu bărbatul din faţa casei şi se enervase atunci când Silja 
refuzase să i le-arate fetei învelite într-o folie de plastic. Într-un final, el 
trebuise să se mulțumească cu explicaţia că era mai probabil ca Margrét să 
fie mai sinceră cu ei dacă desenele ar fi arătat la fel cum arătaseră ultima 
dată când le văzuse ea. În plus, el evidenţiase faptul că cel mai urgent era să 
afle de la Margrét ce anume ştia despre cealaltă crimă, despre care spusese 
că urma să se întâmple cât de curând. 

Silja memorase întrebările lui Huldar, dar scosese în evidenţă faptul că 
răspunsurile lui Margrét aveau să nască alte întrebări, aşa că el trebuia să fie 
pe fază şi să 1 le spună la momentul oportun. Mai trebuia să înţeleagă că ea 
nu putea s-o pistoneze pe fată aşa cum îşi dorea el. Ea urma să controleze 
ritmul întrebărilor şi să le formuleze aşa cum considera de cuviinţă. Ca şi cei 
de dinaintea lui — judecători, anchetatori, procurori — el încuviințase din cap, 
asigurând-o că nu-i va face probleme. Dar, ca şi ei, avea s-arate semne de 
nerăbdare şi de nervozitate imediat după începerea interogatoriului. 

— Să-ţi aduci aminte ce-am discutat — dacă vrei ca Silja să se abată de la 
planul inițial, trebuie s-o informezi dinainte. Rămâi calm şi nu sări să latri 
ordine în microfon în timp ce discută cu fata. Trebuie să ai încredere în 
metodele noastre şi că tratăm totul foarte serios. În regulă? 

Huldar ridică din umeri, evitând s-o privească pe Freyja, dar păru de 
acord. Poate că obosise deja să mai obiecteze. 

— În regulă. Putem începe? 

Se trase înapoi, dispărând în spatele Erlei. 

— Toate la timpul lor. 

Freyja se răsuci spre geam şi ascultă cum Silja îi vorbea cu blândeţe fetei 
despre zăpada de afară. Margrét îşi ţinea buzele strânse. Îşi dădu părul lung 
şi roşcat după urechi, gest tipic unei fetiţe, apoi își aținti privirea asupra 
şosetelor roz din picioare. Deşi era supărată, aștepta cuminte. Lucru care nu 
era valabil şi în cazul bunicului ei. 

— Permiteţi-mi să vă reamintesc că o voi lua de aici în clipa în care se 
va sfârşi ora pe care v-am acordat-o. Doar atât primiţi. Trebuie să rămână 
alături de familia ei. Cu tatăl şi cu fraţii ei. 


Pe Freyja o surprinsese faptul că bunicul fusese cel care o adusese aici, 
dar nu comentase subiectul. Probabil că tatăl ei era prea afectat sau poate că 
nu avea voie să audă declarația fetei, dat fiind că el însuşi era considerat 
suspect. 

— Ceasul merge, adăugă bunicul. 

Silja le făcu semn că e gata să înceapă. Întorcându-se spre Margrét, ea o 
apucă pe fată de mâna micuță, pe care aceasta şi-o ținea pe perna dintre ele. 
Margrét şi-o smulse din mâna ei şi-şi îndesă ambele mâini sub coapsele-i 
subțirele. Silja nu-şi pierdu calmul. 

— În ordine, Margrét. Ştiu că nu vrei să fii aici şi că ai vrea să pleci 
acasă cât mai repede. Așa că hai să începem. 

Privirea fetei rămase ațintită asupra șosetelor. Deşi picioarele ei nu 
atingeau podeaua, la fel ca în cazul multor altor copii care șezuseră în 
canapeaua aceea înaintea ei, ea rezista impulsului de a și le legăna. 

— Margrét, să ştii că tu eşti foarte importantă pentru noi. Sigur, ai fost 
mereu, dar acum eşti mai importantă ca oricând. Tu poţi ajuta poliția să afle 
ce s-a întâmplat cu mămica ta. Copila şedea acolo precum o efigie de ceară. 
Eşti o eroină, să știi. Din păcate, însă, nimeni nu poate fi erou dacă nu trece 
prin nişte încercări dificile. Margret nici n-o aprobă, nici n-o dezaprobă. 
Ştiu că nu ţi-e uşor să-ţi aduci aminte de noaptea aceea — asta e treaba unei 
eroine. Dacă încerci să-ţi amintești tot ce ce-ai văzut sau ai auzit şi-mi 
povesteşti şi mie, asta înseamnă că ajuţi poliția. E foarte important pentru ei 
să afle ce s-a întâmplat. 

Freyja şi Silja căzuseră de acord că era extrem de important să nu aducă 
în discuţie persoana despre care se credea că pătrunsese în casă. Sexul 
atacatorului nu se ştia încă sigur, și chiar şi cea mai subtilă referință ca fiind 
bărbat sau femeie putea influenţa amintirile lui Margrét. Era crucial să nu se 
sugereze idei pe care micuța le-ar fi putut percepe ca fiind ale sale. 

— Crezi că îmi poţi zice ce s-a întâmplat? Doar părțile de care îţi aduci 
aminte. E în regulă şi dacă nu îți amintești nimic. Mie îmi poți spune. 

Asta îi făcu să se încrunte pe Huldar şi pe procuror. Doctoriţa şi asistenta 
care asistaseră data trecută nu mai veniseră, căci Freyja considerase 
prezenţa lor ca nefiind necesară, mai ales luând în considerare preţul 
chemării lor în weekend pentru a doua oară. De asemenea, şi Agenţia pentru 
Protecția Copilului refuzase invitaţia lor. 

— Mi-am acoperit urechile cu mâinile. Vocea subțirică a fetei pluti până 
la ei prin interfonul montat în mijlocul mesei. Mi-am acoperit urechile cu 


mâinile. Nu mai voiam s-o aud pe mami țipând. 

Silja părea surprinsă, deşi doar Freyja observase acest lucru. Nu se 
așteptase atât de repede la un răspuns. 

— Înţeleg. Probabil că a fost cea mai înţeleaptă decizie. 

Margrét vorbi din nou, aproape şoptind de data aceasta. 

— Mi-am acoperit urechile cu mâinile. Nu ştiu ce-a zis el. Nu am vrut să 
aud. 

Cu toţii se aplecară mai aproape de interfon. Margrét se referise la o 
persoană de gen masculin. 

Silja îşi găsea cu greu cuvintele. 

— Margrét, vorbeşti ca și cum ar fi fost vorba de un bărbat. De unde ştii 
acest lucru? 

— L-am văzut. M-am trezit și aveam nevoie să fac pipi. L-am văzut 
mergând prin sufragerie. Am încercat să-i spun lui mami, dar ea nu m-a 
crezut. A mers să vadă ce se întâmplă. 

Margrét îşi scoase mâinile de sub coapse și începu să-şi răsucească 
degetele în poală. 

— Aşa că mami a ieşit din dormitor. 

— Tu unde te aflai când s-a întâmplat asta? 

— Eram în camera ei. Când am auzit pe cineva venind, m-am ascuns. Sub 
pat. M-am uitat și am văzut picioarele lui mami. Voiam să ies afară, dar am 
văzut alte picioare intrând în cameră. Picioarele bărbatului negru. 

— Deci el a urmat-o pe mami în dormitor? 

După ce Silja tăcu, Freyja observă că cei care ascultau lângă ea în sala de 
şedinţe abia mai respirau. 

Când Margrét vorbi din nou, după o pauză de gândire, toată lumea inspiră 
la unison, acoperind aproape cu totul vocea slabă a fetiţei. 

— Da. N-am îndrăznit să ies de sub pat. Tăcu din nou, privindu-şi 
degetele împreunate în poală. Ar fi trebuit s-o ajut. Ar fi trebuit să ies de sub 
pat şi să fug afară. Ar fi trebuit să caut un polițist sau un pompier şi să o ajut 
pe mami. 

— Margrét, să ştii că e un lucru bun că n-ai făcut asta. Poliţiştii şi 
pompierii nu umblă noaptea pe strada ta. Bărbatul te-ar fi prins cu mult 
înainte să poţi chema tu pe cineva în ajutor. Mămica ta n-ar fi vrut să faci 
asta. Dacă nu eşti adult, cel mai bine e să stai ascuns. Uneori e valabil şi 
pentru adulți. 

Margrét nu-şi înălță privirea. Îşi ţinea degetele nemișcate acum, însă 


privirea îi rămăsese ațintită asupra lor, de parcă atunci le-ar fi văzut pentru 
prima oară. 

— Dar era un bărbat. L-am văzut şi l-am auzit vorbind când mi-am luat 
mâinile de la urechi, ca să aflu dacă se terminase. Se mișcă apoi pe canapea. 
Dar nu se terminase. Vorbea ca un bărbat. 

Dintr-o singură lovitură, fetiţa redusese la jumătate numărul de posibili 
suspecți — femeile erau acum excluse din calcul. 

Silja aşteptă o vreme, în caz că poliţiştii sau procurorul voiau să 
intervină. Nimeni nu rosti niciun cuvânt, aşa că se aplecă spre Margrét şi-i 
dădu fetiţei la o parte părul de pe față, ca şi cum ar fi vrut să privească după 
o perdea. 

— Margrét, îți aminteşti ce mi-ai zis ultima oară? Ai spus că ai impresia 
că o altă femeie se află în pericol. 

Fata îşi feri privirea, scuturând din cap, iar părul îi căzu din nou în ochi. 

— Am auzit foarte puţin. Din când în când trebuia să-mi iau mâinile de pe 
urechi şi să-mi astup gura, ca bărbatul să nu m-audă cum plâng. 

— Înţeleg. Uneori, dacă vrei să-ţi astupi urechile, poţi auzi lucruri printre 
degete. 

Silja reușea să-și păstreze calmul; glasul său nu trădă nicio clipă cât de 
importantă era miza discuţiei pe care o purtau. Zici că discutau despre 
vreme. 

— N-ai crede asta, dar probabil că a fost o întâmplare fericită că ai auzit 
ceva. Mai ales dacă în felul ăsta poţi ajuta poliția să împiedice să 1 se facă 
rău unei alte femei. 

— Nu vreau să mă gândesc la asta. Glasul lui Margrét scăzuse iar la o 
şoaptă. Nu vreau să mă gândesc. Vreau să vorbim despre altceva. 

— Îţi aduci aminte ce am spus despre faptul că eşti o eroină? Că nu poţi 
fi eroină decât dacă ești curajoasă? 

Margrét încuviinţă din cap. Cei din camera cealaltă nu-i puteau vedea 
chipul, căci stătea aplecată în față şi părul i-l acoperea, dar le era ușor să-și 
imagineze disperarea din ochii ei. 

— Margrét, dacă-ţi poţi aduna curajul să-mi zici ce l-ai auzit spunând, 
vei fi o eroină. Nu o să-ți ia mult, iar după aceea te vei simți mai bine. 
Uneori ne este de ajutor să scăpăm de gândurile nedorite dacă vorbim despre 
chestiile care ne supără. 

Margrét începu să-și legene încet picioarele înainte şi înapoi. Mişcarea 
nu părea nici lentă, nici la întâmplare; semăna cu o jucărie cu bateriile pe 


terminate. Trase brusc aer în piept, îşi ridică un pic privirea şi-şi muşcă buza 
de jos, înainte să înceapă din nou să vorbească. 

— Mami plângea şi-l întreba dacă are de gând să ne facă şi nouă rău. Am 
auzit-o spunând asta chiar dacă îmi acoperisem urechile cu mâinile, dar apoi 
mi le-am dat la o parte. Voiam să aud dacă zice da. Dar el a zis că nu acum. 
Mai avea de predat o lecţie unei alte femei. Pronunță cu mare atenție această 
frază, apoi îi aruncă Siljei o privire întrebătoare. Ce-a vrut să spună prin 
lecție? 

— A vrut să spună că trebuie să o înveţe ceva. Silja părea neliniştită şi se 
foi pe canapea, ca şi cum ea însăşi ar fi căutat o explicaţie pentru spusele 
fetei. Nu-i nevoie să încerci să înţelegi, Margrét. Nu e întotdeauna uşor să 
pricepi ce vor să spună adulții, adăugă ea, aruncând iute o privire în direcţia 
oglinzii cu dublu sens, cerând ajutor. 

— Întreab-o dacă el a menţionat cine e femeia. 

Huldar vorbise prea tare, făcând-o pe Silja să tresară. Ea îşi ciocăni uşor 
urechea cu degetul, în semn de avertizare, apoi se întoarse din nou spre 
Margrét. 

— A zis cumva bărbatul cine e acea femeie sau ceva legat de ea? 

— Nu, clătină Margrét din cap. Nu a zis decât că are de gând s-o facă să 
sufere. Ca pe mami. Margrét se opri, apoi înghiți o gură mare de aer. Am 
văzut-o pe mami. El îi acoperise ochii cu bandă lipicioasă. 

Silja tuşi. În timpul şedinţei premergătoare interogatoriului, Huldar îi 
arătase o poză cu trupul Elísei întins pe pat. Trebuise să i-o arate, dat fiind 
că era posibil ca Margrét să se refere la nişte detalii mai macabre. Îi arătase 
şi Freyjei poza. 

lar ea avusese nevoie de mai mult de-o clipă să realizeze la ce se uită. 
Când pricepuse, preferase să privească în altă parte. 

— Ai ieşit de sub pat, Margrét? 

— Nu. Mani s-a uitat sub pat. Dar n-a putut vedea nimic. M-a mângâiat şi 
mi-a zis: „Șşt!”, apoi omul cel rău a tras-o spre el. 

— Frumos din partea ei, Margrét. N-a vrut ca bărbatul să afle că eşti 
acolo. Acum înţelegi și tu că ultimul lucru pe care l-ar fi vrut ea era ca tu să 
ieşi din ascunzișul de sub pat şi să o iei la fugă. Ea a vrut să faci exact ce ai 
făcut. Să rămâi ascunsă. 

Huldar se aplecă brusc spre microfon. 

— Nu te îndepărta de la subiect. Întreab-o dacă a mai auzit şi altceva. A 
avut efect. 


— Margrét, după ce a tras-o pe mămica ta înapoi la el — bărbatul acela a 
mai ZIS ceva? 

— Da. O poveste. Voia să-i spună o poveste. Dar eu mi-am acoperit 
urechile cu mâinile. Nu voiam să îi ascult povestea. Apoi el n-a mai zis 
nimic. Nici mami n-a mai zis nimic. 

Toţi tăcură pe moment. Silja fu prima care-și reveni şi continuă ca şi cum 
nu s-ar fi întâmplat nimic. 

— Mai zi-mi ceva. Îţi ţineai ochii închişi? Ştiu că ai văzut-o pe mami 
când ţi-a zis să nu scoţi niciun cuvânt, așa că probabil îi mai deschideai din 
când în când. 

Silja formulă cu mare atenție cuvintele, însă Margrét nu zise nimic. 

— Întreab-o din nou. 

Huldar înșfăcă microfonul. Silja tresări când auzi pârâitul în ureche. El 
vorbea mult prea tare şi nici nu era de vreun ajutor repetând cuvintele din ce 
în ce mai tare. 

— Întreab-o din nou. 

Freyja îşi propti palma în pieptul lui şi-l împinse de lângă microfon. 
Încercă să nu-şi aducă aminte că, ultima oară când îl atinsese, o făcuse ca să 
aibă un punct de sprijin pentru a se mişca mai repede deasupra lui. 

— Las-o în seama Siljei. Ştie şi ea destul de bine cât de important este. 

Huldar se supuse şi închise gura. Se întoarseră din nou spre geam, 
ascultând-o pe Silja cum încerca să reia discuţia. 

— Aveai ochii închişi, Margrét? Dacă-i aveai, e în regulă. Dacă nu, ar fi 
bine să aflăm ce ai văzut. 

— Nu vreau să vorbesc despre asta. Acum, în glasul fetei se simţea o 
urmă de mânie. Nu vreau să vorbesc. 

— În regulă. Vrei să vorbim despre cu totul altceva? 

Pentru prima oară, fata îşi ridică complet privirea. O privi pe Silja plină 
de speranţă. 

— Da. Nu încerci să mă păcăleşti, da? 

— Nu, sigur că nu încerc să te păcălesc. Vreau să te întreb despre ceva 
ce-ai desenat, îi zâmbi Silja. 

Întinse mâna după hârtia de pe măsuţa de lângă canapea. Pe măsuţă se mai 
afla şi un ursulet de pluș, cu picioarele întinse în față şi cu capul plecat pe un 
umăr, ca şi cum nu prea ar fi avut încredere în metodele lor — ca şi Huldar, 
de altfel. 

— Eşti foarte pricepută la desene, o lăudă Silja, înmânându-i desenul. Îmi 


poți spune ce reprezintă imaginea? 

Margrét îşi dădu la o parte părul din ochi şi se aplecă deasupra desenului. 

— Poţi vedea şi tu ce reprezintă. Ai zis că sunt bună la desen, adăugă, 
dându-i desenul înapoi. 

Silja nu-și pierdu calmul. 

— Văd că e o casă. E casa ta? 

Margrét încuviinţă din cap. 

— E maşina ta? 

Fata încuviinţă din nou din cap. 

— Dar ăsta? E copacul din grădina ta sau e un pom de Crăciun pe care l- 
aţi cumpărat ca să-l aşezaţi în casă? 

Silja încerca să formuleze întrebarea în așa fel încât să necesite un 
răspuns mai elaborat. 

— E în grădină. 

— Da, e foarte mare. Văd că nu ar fi încăput în casă. 

Silja o întrebă despre alte detalii ale desenului. Procedă cu atenţie, 
încercând să pună întrebări care să necesite propoziţii întregi drept răspuns. 
Observară cu toţii că fiecare răspuns oferit de Margrét era mai lung decât cel 
de dinainte. Pe măsură ce căpăta mai multă încredere, replicile ei deveneau 
mai detaliate. Însă procurorul şi Huldar deveneau din ce în ce mai 
nerăbdători. Primul dintre ei îi întâlni privirea Freyjei când Silja o întrebă 
despre draperiile de la fereastră şi arătă spre ceas. Freyja privi în altă parte 
şi după aceea îi evită privirea. Cei doi se relaxară când Silja atinse în sfârșit 
subiectul pe care-l aşteptau. 

— Şi cine-i acesta? 

— Bărbatul. 

— Ce bărbat? 

— Un bărbat. 

— ÎI cunoşti? E tăticul tău? 

Fata clătină din cap. 

— Un vecin? 

— Nu ştiu cum se numește. 

— Atunci, de ce l-ai desenat? 

— Pentru că l-am văzut. 

— L-ai văzut în timp ce făceai desenul? 

— Nu. 

— Înţeleg. 


Huldar se apropie din nou de microfon. Spre meritul lui, de data asta se 
abținu să mai vorbească tare şi nici nu atinse aparatul decât atunci când 
apăsă butonul. 

— Întreab-o dacă l-a văzut pe bărbat în apropierea casei sau în altă parte. 
Dacă nu are nimic de-a face cu casă, putem merge mai departe. 

Silja încuviinţă din cap în semn de supunere. 

— Mai vreau să-mi zici, Margrét. Unde l-ai văzut pe acest bărbat? 

— Pe strada noastră. Pe şosea. Odată a fost şi în grădina noastră. 
Noaptea. 

Silja încuviinţă din cap. 

— Venea des în cartier la voi? 

— Nu ştiu. 

Copiilor le este greu să perceapă sensul cuvântului „des”. 

— L-ai văzut de două ori? De cinci ori? Sau, poate, de zece ori? 

Freyja înjură neauzit. N-ar fi trebuit ca Silja să menţioneze vreun număr. 
Fata trebuia să se rezume la unul singur. 

— De cinci ori, poate. Poate, doar. N-am numărat. 

— Destul de des. 

— Da. 

— Când s-a întâmplat asta, Margrét? 

Fata ridică din umeri. 

— Acum ceva timp. 

— Era de Crăciun? 

— Da. Sau nu. Când l-am văzut în grădină, încă era Crăciunul. M-am 
trezit şi am căutat în ghetuţe să văd dacă am primit cadouri, dar nu primisem 
niciunul. Prima oară am crezut că era Moş Crăciun. 

— L-ai mai văzut şi după Crăciun? 

— Da, cred că da. 

— Ce crezi că făcea? 

— Privea. Ne privea pe noi. 

Huldar se întinse iar spre microfon. 

— Întreab-o dacă poate să-l descrie. 

— L-am văzut. Părea supărat. Ca şi cum nu era fericit. 

Fata începu brusc să dea iar din picioare. Era un semn că se simţea 
agitată; picioarele i se legănau mecanic, înainte şi înapoi. 

— Nu mai vreau să vorbesc cu tine. 

Îşi îndreptă din nou atenţia asupra şosetelor, în timp ce-și legăna 


picioarele înainte şi înapoi. 
— Pot rămâne aici? întrebă fără să-şi ridice privirea. Nu vreau să merg la 
tati. E numai vina lui. 

— Nu trebuie neapărat să însemne ceva. Poate că dă vina pe tatăl ei pentru 
crimă deoarece n-a fost cu ei acasă în noaptea aceea. 

Huldar ridică din umeri, nu neapărat pentru a-şi întări punctul de vedere, 
ci pentru a rămâne treaz: ar fi preferat să nu se prăbușească grămadă peste 
biroul şefului. Oboseala care-l ajunsese după weekend năvălea acum cu 
toată forța; nu mai putea rezista doar cu gumă cu nicotină şi cafea. De vineri 
dimineaţă, de când fiii Elisei fuseseră descoperiţi pe stradă, nu dormise mai 
multe de opt sau nouă ore, şi asta doar aţipind în birou, pe pupitru sau pe 
canapeaua micuță care nu era mai încăpătoare decât un fotoliu de dimensiuni 
MICI. 

— Eu nu m-aş baza prea mult pe ce-a zis fata. Cel puţin asta a fost 
părerea psihologului care 1-a pus întrebările. 

Egill îşi încreţi nasul, scoțând la iveală un şir de dinţi nenatural de albi. 
Nimeni nu îndrăznise să comenteze după ce într-o zi îşi făcuse apariţia la 
serviciu afişând un zâmbet de vedetă de la Hollywood. La fel se întâmplase 
şi când peticul de chelie dispăruse într-o zi ca prin farmec. Părul nu-i mai 
flutura în vânt decât cu toate firele odată şi căpătase obiceiul să-şi poarte 
chipiul de polițist ori de câte ori ieşea afară. Eforturile lui Egill de a-și 
îmbunătăți imaginea coinciseseră cu decizia de a-şi schimba nevasta cu un 
supermodel cu douăzeci de ani mai tânăr. O parte din tipii de la Investigaţii 
Criminale făceau pariu că Egill va apela şi la un face-lift, însă cotele nu erau 
deosebit de mari, dat fiind că mai toată lumea paria că avea să o facă. 

Zvâcnirea din colțul ochilor sugera că Egill îi putea citi gândurile lui 
Huldar. Acesta tuşi sugestiv. 

— Părerea psihologului. Mda, ce să zic. 

Şedea în spatele biroului, prefăcându-se că depune un efort intelectual 
deosebit pentru a chibzui la această chestiune. Din discursurile sale nu 
lipseau niciodată importanţa de sine şi frazele goale şi pompoase. 

— Apropo, care-i opinia ta despre Casa Copiilor? Eu n-am călcat 
niciodată pe-acolo, dar am anumite rezerve faţă de munca lor. După părerea 
mea, ar trebui să evităm să lăsăm în seama unor amatori interogatoriile 
criminalistice. Mi-e greu să cred că vom obţine rezultate notabile. 


Huldar simți că trebuie să acționeze cu prudenţă. 

— E în regulă. N-aş descrie personalul de acolo ca fiind amator. Sunt 
instruiți special să interogheze copii. 

— Copii, adulţi — care-i diferenţa? 

Probabil că Egill citi cu mare ușurință surpriza de pe faţa lui Huldar, căci 
dădu imediat înapoi. 

— Aha, bine, sigur că există o diferență. Nu trebuie luat ad litteram ce-am 
zis eu. Copiii sunt mai mici şi-aşa mai departe. Dar se comportă diferit 
atunci când li se pun întrebări? Nu prea cred. 

Huldar lucra în subordinea acestui om încă de când se transferase la 
Comisariatul Naţional de Poliţie. Pe atunci se situa atât de jos în lanţul 
trofic, încât nici măcar nu putea răsufla din cauza presiunii celor aflați 
deasupra lui. În acele vremuri, nutrea un respect deosebit faţă de Egill, 
considerând permanenta lui atitudine de dezaprobare drept semn al unui 
intelect deosebit şi al unei profunzimi a gândirii excepţionale. Credea că 
bărbatul acesta e copleşit de atâtea crime comise sub supravegherea lui, pe 
care nu reușea să le evite în ciuda eforturilor depuse. Dar se înşela amarnic. 
Cu trecerea anilor, Huldar ajunsese la concluzia că Egill se născuse 
nemulțumit. Pentru el, nimic nu era îndeajuns de bun. Pe el nu-l satisfăcea 
nimic din ce spuneau ceilalți. Niciun caz nu era rezolvat suficient de repede, 
iar când erau rezolvate, Huldar avea impresia că Egill își asuma cele mai 
multe merite. Omul ăsta avea obiceiul să dea buzna în timpul şedinţelor de 
consultare, să arunce o privire peste probe şi apoi să le indice tuturor ceea 
ce era evident, atrăgându-le triumfător atenţia asupra unor detalii şi sugerând 
unghiuri de abordare pe care toată lumea le observase cu mult timp în urmă. 
Huldar nu-şi aducea aminte să fi auzit vreodată ceva interesant rostit de 
buzele acelea veşnic strânse a dezaprobare. 

Punctul forte al acestuia părea a fi tehnologia. Arăta o admirație 
neobosită față de gadgeturi, ce variau de la proiectoare video la arme de foc. 
Drept rezultat, Investigaţiile Criminale erau neobişnuit de bine dotate cu cele 
mai recente inovaţii, însă dat fiind că bugetul era limitat, exista un cost ce 
trebuia plătit şi care consta în faptul că alte domenii, care nu-l interesau pe 
şef, erau neglijate. În toamna asta, spre exemplu, toţi membrii 
departamentului primiseră iPad-uri, al căror scop încă nu le era clar. 
Aparent, scopul principal al acestora era să se joace Candy Crush pe ele. În 
același timp, Egill încercase să-i convingă să nu mai folosească aşa multă 
hârtie, ca parte a economiei pe care trebuiau s-o facă cu toţii, înlăturând 


hârtia din imprimante şi fotocopiatoare. Oricine voia să printeze sau să 
copieze ceva era nevoit să-i ciocăne la ușă şi să ceară hârtie. Huldar ştia că 
nu doar el prefera să-şi aducă provizii de acasă. 

— Imaginea de ansamblu se va clarifica foarte curând. I-am cerut tatălui 
să vină la noi pentru un nou set de întrebări. Între timp, mă gândesc să dau o 
fugă până acasă şi să trag un pui de somn. Abia am închis ochii de când a 
început toată treaba asta. 

Huldar scutură din picior pentru a-şi alunga un val de ameţeală, 
împotrivindu-se imboldului de-a se rezema de biroul lui Egill. Îi era teamă 
că se va prăbuşi peste el, împrăştiind astfel toate fotografiile frumos aranjate 
şi înrămate de Egill, care înfățișau diverse personalități cu care acesta se 
intersectase în timpul petrecut ca şef al Comisariatului. Huldar era gata să 
pună pariu că acestea nu-i întorseseră favoarea. Îşi regăsi echilibrul fără să 
fie nevoit să se sprijine de ceva, şi continuă: 

— Nu mai avem în desfăşurare ceva care să mai necesite prezența mea. 

Egill scoase un mormăit nemulţumit, iar colțurile gurii i se lăsară și mai 
Jos. 

— lar eu care credeam că cel care abandonează corabia ultimul e 
căpitanul. Sper că nu e nevoie să-ţi reamintesc că tu conduci această anchetă 
şi că primele zile sunt absolut critice. 

Huldar se simţea de parcă ar avea nisip în ochi. Îl dureau când clipea, 
atât de iritați erau. 

— Erla, Rikhardur, Almar și Stefán sunt cu toţii la post. Ceilalţi se ocupă 
şi de sarcinile pe care le-au primit în plus, deşi majoritatea au plecat la 
casele lor, fiind duminică. Progresul anchetei e lent, dar sigur nu se va opri 
complet doar pentru că merg cu acasă ca să mă odihnesc. Nu o să mai fiu 
nimănui de folos dacă nu reuşesc să dorm puţin. 

Se abținu să mai sublinieze absurditatea metaforei folosite de căpitan: cu 
greu puteai asemăna ancheta cu o corabie gata să se scufunde. El nu credea 
nici în ruptul capului că vreunul din predecesorii săi stătuse treaz neîntrerupt 
în timpul primelor zile ale unei anchete. Mai ales că metodele lor nu puteau 
fi date drept cel mai bun exemplu de conduită, în ultimul timp, cu greu te mai 
puteai mișca prin camera de corpuri delicte din cauza celor de la Afaceri 
Interne, ce erau preocupaţi să dea jos tot de pe rafturi în efortul de-a elucida 
care anume erau probele făcute dispărute. Se zvonea că acele confiscări nu 
vor da deloc bine pentru Investigaţiile Criminale. 

Egill înșfăcă mouse-ul, îndreptându-și brusc atenția spre computer. 


Huldar era gata să parieze că acesta se afla în mijlocul unei runde de 
Patience. Nu era deloc nevoie ca el să vină la birou într-o zi de duminică; 
probabil că doar încerca să evite să facă sport alături de tânăra lui soţie, 
căutându-și de lucru pe la birou în weekend. Ea pusese la cale un tur al ţării 
pe bicicletă vara viitoare, iar Egill trebuia să vină cu o scuză a naibii de 
bună să nu ia parte la ea, dacă dorea să evite un al doilea divorţ. Dacă se 
ducea, Huldar se gândea serios să meargă în est şi să-și viziteze familia, 
având grijă să se întâlnească cu ei pe traseu. l-ar fi prins bine nişte reprize 
de râs. 

— Fi, sper doar că n-ai de gând să ne laşi baltă. Ar fi mare păcat dacă ai 
da greș cu ancheta. 

N-avea rost să mai continue. 

— N-o s-o fac. Dar există riscul să se întâmple asta dacă mai lucrez mult 
fără să închid un ochi. 

Egill rămase cu ochii la ecran. 

— Cel puţin pune ceasul să sune, ca să nu pierzi interogatoriul lui 
Sigvaldi. Orice ar spune psihologul, eu cred că fata a vrut să ne transmită 
ceva. 

— N-o să dorm mai mult decât trebuie, stai fără grijă. 

Avea de gând să-şi pună ceasul să sune şi, ca precauţie suplimentară, să-i 
ceară Erlei să-l sune cu o oră înainte de începerea interogatoriului lui 
Sigvaldi. Îi ceruse să fie şi ea prezentă la interogatoriu. Deși nu-i fusese de 
prea mare folos la Casa Copiilor, femeia acordase o mare atenţie întregului 
proces. Lucraseră împreună la câteva cazuri în ultimii trei ani, de când Erla 
făcea parte din echipa de Investigaţii Criminale. Avea o memorie fantastică 
şi nu se pierdea niciodată cu firea. În afară de Rikhardur, ea era persoana cu 
care probabil că Huldar lucrase cel mai mult, dat fiind că el era unul dintre 
puţinii poliţişti pe care nu-i deranja să lucreze cu o femeie. Așa că ei îi 
făcea plăcere prezența lui şi, din moment ce erau amândoi singuri, aveau 
tendinţa să stea alături în timpul rarelor întâlniri din afara serviciului ale 
celor de la Investigaţii Criminale. După dezastrul cu Karlotta, Huldar își 
îndreptase atenţia spre Erla, în încercarea de a-l evita pe Rikhardur, dar din 
păcate ea păruse să-i interpreteze greşit intenţiile. De ce oare tot ce avea 
legătură cu viaţa lui privată avea tendința să se destrame? 

Egill îi aruncă o privire iritată; vedea bine că lui Huldar îi zburase mintea 
în altă parte. 

— Foarte bine. Şi să nu te lași păcălit de lacrimile de crocodil. Cei mai 


vicleni oameni dau niște reprezentații incredibile atunci când se simt 
încolțiți. 
. 

Sigvaldi Freysteinsson nu vărsă nicio lacrimă, de crocodil sau nu. 
Rămase pe scaunul tare cu fața la Huldar și la Erla, cu capul plecat şi umerii 
arcuiţi. Îşi încheiase greşit nasturii la cămașă, iar un colț îi stătea ieşit din 
pantaloni. Părea complet zdrobit. Era obositor să-l priveşti, iar energia pe 
care Huldar şi-o recăpătase dormind părea că-l părăseşte puțin câte puţin ori 
de câte ori privirea îi cădea asupra acelui chip înfrânt. Ca lucrurile să fie și 
mai rele, se părea că bărbatul îşi făcuse rău singur: avea mâna dreaptă 
înfășurată într-un bandaj, iar o vânătaie întunecată se unea cu cearcănul de 
sub un ochi. Nimeni nu scrisese despre vreo rană în raportul de după primul 
interogatoriu. 

Huldar nu făcuse încă niciun comentariu legat de răni, deși interogatoriul 
începuse deja de aproape o oră. O prevenise pe Erla să nu se lege de ele 
până când el însuşi n-o va face, de teamă ca nu cumva bărbatul să se închidă 
în el însuși, crezând în mod greșit că este suspectat de ceva. Era mai bine să- 
| aibă de partea lor, cel puţin la început. Până acum, întrebările atinseseră 
doar subiecte mai uşor de discutat, cum ar fi dacă Sigvaldi se gândise la 
mesajul care fusese lăsat la el în casă sau la posibilitatea ca să-i poarte pică 
cineva pentru vreo greşeală comisă la serviciu. 

Mesajul părea să reprezinte un mister şi pentru el, nu numai pentru 
ceilalți, şi respinsese categoric și posibilitatea ca atacul să fi avut vreo 
legătură cu serviciul lui. Din spusele sale, la muncă avea o reputație 
ireproşabilă, deşi adăugase, pe un ton sec, că nu terminase de prea mult timp 
practica de medic specialist. Avea doar paciente şi nu-şi aducea aminte de 
niciun caz în care cineva, vreo gravidă sau vreo femeie care să sufere de o 
oarecare afecțiune, să plece în vreun fel nemulțumită de la el. 

Când îşi dădură seama că nu vor obține nimic folositor în urma 
întrebărilor legate de serviciu, Huldar îndreptă interogatoriul spre mariajul 
acestuia. 

Glasul lipsit de viață reverbera între pereţii golaşi ai încăperii. 

— Aşa cum tot încerc să vă explic, totul era în regulă când am plecat. M- 
am înţeles întotdeauna bine cu Elisa. Nu ne certam. Nu existau tensiuni între 
noi. 

Sigvaldi îşi lăsă capul în jos; îi aducea aminte lui Huldar de o versiune 
adultă a lui Margrét, în ciuda lipsei asemănării fizice dintre tată şi fiică. 


Sigvaldi îşi înălță din nou privirea, o privire chiar mai obosită decât atunci 
când venise. 

— Pur şi simplu nu pot accepta. Mă tot rog să-mi revin şi să aud că mi-am 
imaginat totul. Sau că n-a fost decât un vis urât. 

Erla se lăsă pe spate, înghiontindu-l în același timp pe Huldar în coaste. 
El avea impresia că n-o făcuse din întâmplare, mai ales că în ultimul timp nu 
se forța prea tare să-şi ascundă atracția faţă de el. Era păcat că sentimentul 
nu era reciproc, însă pur şi simplu Erla nu era genul său. Era prea dură, atât 
mental, cât și fizic. Privit de la spate, corpul ei tonifiat aducea mult cu cel al 
unui bărbat și avea o gură atât de spurcată, încât se ştia că-i face de rușine 
chiar şi pe cei mai afurisiți veterani criminaliști. Vorbea în mod voit pe un 
ton grav, aşa că îţi era greu să-ți dai seama dacă-i bărbat sau femeie, mai 
ales la telefon. Huldar se îndoia că această asprime și duritate țin de felul ei 
de a fi. Bănuia că le afișează mai degrabă în încercarea de-a se potrivi 
alături de băieţi. El își dorea adesea să sublinieze faptul că bărbaţii care 
vorbeau în acest fel nu prea erau modele demne de urmat. Atât pentru 
bărbaţi, cât şi pentru femei. Dar subiectul respectiv se dovedea greu de 
abordat. Şi nici nu ştia cum să-i sugereze în mod subtil că nu este interesat de 
ea. 

— Vrei nişte apă? 

Pe Huldar îl dureau coastele de la contactul dur cu cotul de fier al Erlei. 
Dacă vrusese doar să-l întărâte, o mângâiere ușoară pe coapsă ar fi fost mult 
mai potrivită. Gândul la o partidă de sex ce semăna mai degrabă cu o repriză 
de sport de contact, presărată desigur şi cu nişte obscenități, nu-l atrăgea 
absolut deloc. De fapt, avea un efect total opus. 

Sigvaldi refuză apa. Nu ar fi reușit absolut deloc să-i uşureze suferința 
psihică pe care le-o împărtăşise. 

— Sigvaldi, trebuie să te întreb ceva ce s-ar putea să fie dureros. E 
important să ne oferi un răspuns sincer. Huldar își aținti privirea în ochii 
injectați ai bărbatului din faţa sa. E cumva posibil ca vreunul dintre voi să fi 
avut o aventură extraconjugală? 

Răspunsul veni brusc, aproape fără nicio pauză de gândire. 

— Nu. Nu, nu şi nu. Nici eu şi nici ea. Sigur, au existat ocazii, cel puțin în 
cazul meu, dar de când ne-am căsătorit, n-am mai făcut niciodată avansuri 
unei femei. 

— Cum de poti fi atât de sigur că același lucru a fost valabil şi pentru ea? 

Întrebarea Erlei era destul de normală; fireşte că bărbatul n-ar fi putut 


răspunde în locul soției sale cu o asemenea siguranță. 

— Ştiu, pur şi simplu. Elisa nu era genul. Ne eram de ajuns unul celuilalt. 
Dacă nu mă credeţi, întrebaţi-i pe prietenii noştri. Vă vor confirma. 

— Vom discuta şi cu ei, şi nu doar despre acest subiect. E posibil ca ea să 
le fi mărturisit ceva ce a uitat sau nu a vrut să discute cu tine. O informație 
importantă poate fi adesea dedusă în urma unui incident care poate părea 
lipsit de însemnătate în acel moment. 

Huldar nu-i putea oferi niciun exemplu concret și spera că nici bărbatul 
nu-i va cere unul, însă Sigvaldi doar se holba în gol la peretele din spatele 
lor. 

— Hai să mergem mai departe. Ai cunoștință de vreo altercaţie sau de 
vreo dispută în care Elisa să fi fost implicată la muncă sau în altă parte? Nu 
trebuie neapărat să fi fost de dată recentă. 

— Nu. De ce credeţi așa ceva? fornăi Sigvaldi. 

Deşi nu vărsase nicio lacrimă în timpul interogatoriului, probabil că se 
străduia din greu să şi le ţină în frâu. 

— Se bucura de popularitate atât în rândul prietenilor, cât și la muncă. O 
plăcea toată lumea. 

— Da, asta se potriveşte cu imaginea pe care ne-am făcut-o până acum 
despre ea. Chiar şi așa, suntem obligaţi să-ți punem câteva întrebări care ţi 
s-ar putea părea absurde, dar asta doar ca să clarificăm anumite aspecte. 
Dacă cei de la muncă afirmă că totul era în regulă, asta nu înseamnă că şi ea 
era de aceeaşi părere. Acelaşi lucru e valabil şi pentru mărturiile prietenilor. 

— Elisa n-avea niciun dușman. 

— Nu mulţi dintre noi au. Sigur, oamenii te pot invidia sau antipatiza, dar, 
din fericire, duşmanii adevărați sunt puţini şi rari. Oricum, lăsând la o parte 
acest aspect... 

Nu mai avea sens să mai încerce să-l convingă pe bărbat să scoată la 
iveală ceva întunecat despre Elisa. În clipa de faţă, el o considera pe Elisa 
perfecțiunea întruchipată. Însă toată lumea mai are din când în când zile 
proaste sau mai comite greşeli. Nimeni pe lumea asta, bărbat sau femeie, nu 
e plăcut de toată lumea. Şi totuşi, în ciuda întrebărilor puse la foc continuu, 
interogarea lui Sigvaldi nu ducea nicăieri. Deveneau din ce în ce mai siguri 
că ucigașul o alesese pe Elisa la întâmplare. 

— Cu vecinii cum vă împăcaţi? Tensiuni din cauza zgomotelor sau a 
copacilor, ori că le blocaţi lumina, genul ăsta de lucruri? 

— Nu. Nimic de felul ăsta. 


Li se părea că bărbatului i se aprinsese o luminiţă în ochi, însă aceasta 
pâlpâia a furie, nu a bucurie. 

— Credeţi că vecinii noştri ar putea fi responsabili? Care dintre ei? 

— N-avem motive să credem așa ceva. Doar încercăm să abordăm toate 
unghiurile, așa cum ţi-am explicat mai devreme. Deci relațiile voastre cu 
vecinii erau cordiale? 

Lumina din ochii lui Sigvaldi licărea din ce în ce mai slab. 

— Da, ne înţelegeam bine. Cei din josul casei noastre, de la numărul 
şaizeci şi opt, ne sunt prieteni destul de buni. Discutăm vrute şi nevrute peste 
gard şi mai facem câte-un grătar. Elisa şi Vedis se văd mai des decât mine și 
Helgi. 

— Deci erau prietenii voştri? 

Erla notă întrebarea în carnețel în timp ce-o rosti cu glas tare. Nu era 
nevoie, dat fiind că interogatoriul era înregistrat, însă era un obicei pe care 
ea îl deprinsese. Îşi lua mereu notițe, în timpul interogatoriilor, la locurile 
crimelor sau la serviciu, în fața calculatorului. Deşi Huldar se întreba uneori 
dacă ar fi trebuit să-i urmeze exemplul, nu-l atrăgea să își noteze ceva în 
timp ce discuta cu oamenii. 

— Da. Numele de familie al lui Védís e Gistadottir, cred, şi sunt aproape 
sigur că al lui Helgi este Magnusson. 

Creionul aluneca lin pe pagină, în timp ce Erla nota conștiincioasă. 
Huldar se obişnuise atât de mult s-o urmărească luând notițe, încât aproape 
că ghicea literele după mişcările mâinii ei. Când termină, ridică din nou 
privirea spre Sigvaldi. Bărbatul părea uimit că ea îşi lua notițe. Probabil că 
dormise mai puţin şi decât Huldar în ultimele zile. 

— Bun, acum trebuie să-ți arăt nişte desene făcute de fiica ta. Huldar luă 
o folie de plastic din grămada de documente de pe masă. Credem că Margrét 
a desenat aceste imagini după ce l-a văzut pe bărbatul care v-a supravegheat 
casa din drum şi, cel puțin o dată, din grădina voastră. 

Sigvaldi îşi aline cu grijă desenele în faţă, apoi începu să se uite cu 
atenţie la ele. Era greu să citeşti ceva pe faţa lui, iar Huldar şi Erla n-aveau 
ce face decât să aștepte răbdători ca el să termine. Fără un cuvânt, el le 
adună laolaltă şi-şi ridică privirea spre ei. 

— Ar putea fi făcute de Margrét. Pare stilul ei. Pe de altă parte, n-am cum 
să compar desenele ei cu ale altor fetițe de vârsta ei. Le împinse înapoi spre 
ei. Nu le-am mai văzut până acum, dacă asta vrei să mă întrebi. 

— Nu asta te întreb. 


Reacţia bărbatului îi atrăsese atenția lui Huldar. Date fiind împrejurările, 
se aştepta ca Sigvaldi să-l întrebe cine era bărbatul din imagini. 

— Vrem să aflăm dacă ea v-a zis ceva, ție sau Elisei, şi, dacă da, ai 
cumva idee cine ar putea fi acest bărbat? 

Sigvaldi părea descumpănit. Îl priviră cum îşi linge buzele şi-şi trece 
mâna prin părul ciufulit. Oftă şi se prăbuşi și mai mult în scaun. 

— Nu te grăbi. Huldar făcu un gest spre neinspiratele lichide de pe tavă. 
Vrei puţină apă? Sau cafea? 

— Nu, mulțumesc! 

În glasul lui Sigvaldi se ghicea o umbră de uluială ce sugera că nici măcar 
n-auzise de aceste lichide până acum şi că nu era sigur dacă păţeşte ceva 
încercându-le. Înghiţi în sec, făcând ca mărul lui Adam să i se mişte în sus 
şi-n jos. Apoi îşi drese din nou glasul şi-şi îndreptă uşor poziția. 

— Margrét e doar un copil. Copiii privesc lumea într-un mod diferit faţă 
de noi. Au tendinţa de a-şi imagina anumite lucruri. 

— Îşi imaginează lucruri? 

Lui Huldar i se păru că glasul Erlei sunase niţel cam aspru, având în 
vedere că bărbatul era tatăl fetiţei. În afară de comentariul făcut de Margrét, 
nimic nu sugera vreo legătură între el şi crimă. Descrierea mariajului lui pe 
care le-o oferise Sigvaldi coincidea cu mărturiile tuturor celor pe care-i 
interogaseră până atunci, la fel ca toate probele pe care le adunaseră până în 
acest moment. În absenţa altor informaţii, trebuiau să-l trateze pe bărbat ca 
pe un soţ sfâşiat de durere, deşi fireşte că încă mai trebuiau să-l întrebe 
despre răni. 

— Ne poţi explica şi nouă? îi zâmbi Huldar prietenos. Eu n-am vorbit cu 
fiica ta, dar am văzut-o şi pare a fi o fetiță foarte normală aflată în 
împrejurări deosebite. Psihologii de la Casa Copiilor n-au considerat că 
desenele ar fi imaginare. 

Margrét avea şapte ani, suficient de mare, după părerea lui Huldar, să 
facă diferenţa între realitate şi fantezie, deşi nu era copilul său. Era la fel de 
dornic să devină tată, cum era să se culce cu Erla cea masculină. 

— Cumva lui Margrét i-au fost depistate dificultăți de înţelegere? 

— Nu, dimpotrivă. Se descurcă foarte bine la şcoală. Poate că n-are atât 
de mulți prieteni pe cât ne-am dori noi, dar ceilalți nu încearcă s-o 
intimideze. Margrét se comportă la fel ca toți ceilalți copii, doar că are o 
imaginaţie neobişnuit de bogată. Îşi închipuie diverse lucruri; vede lucruri 
inexistente. 


— Prieteni imaginari şi tot aşa? 

Huldar nu-şi putea ascunde dezamăgirea. Poate că bărbatul din desene era 
născocirea imaginaţiei unui copil. Singura lor pistă se putea dovedi la fel de 
reală ca Moş Crăciun, pe care, din câte-şi aducea el aminte, fetiţa îl şi 
menţionase. Își închipui faţa ei albă, ca de păpuşă de porțelan, și părul 
roşcat şi ciufulit. Era oare posibil ca ea să nu se fi aflat sub pat atunci când 
mama ei fusese atacată? Era posibil să se fi ascuns acolo de dimineață, după 
ce dăduse peste trupul rece şi ţeapăn al Elisei? După ce încuiase uşa de la 
propriul dormitor? Oare să fi inventat toate acele evenimente despre acea 
noapte? Nu, imposibil. 

— Sub ce forme se manifestă aceste închipuiri ale ei? 

— Nu are vedenii şi nici nu vede chipuri străine, nimic de genul ăsta. Dar 
are tendinţa să creadă că ceva ce ea doar a visat s-a petrecut în realitate. Nu 
este chiar neobişnuit în rândul copiilor. 

— Şi tu ai încadra asta în aceeaşi categorie? îi indică Huldar desenele. 

— Nu ştiu. Mie sau Elisei nu ne-a povestit nimic despre acest bărbat — 
din câte-mi aduc eu aminte. Unde aţi găsit desenele? 

— La ea în cameră. 

Huldar nu putea oferi mai multe detalii de-atât. Agenţii care scotociseră 
primii prin dormitorul fetei nu-şi mai aminteau pozițiile în care se aflaseră 
desenele înainte ca Freyja să le descopere împrăștiate peste tot. Unul dintre 
ei credea că le găsiseră într-un sertar din dulapul cu haine, dar amândoi 
căzuseră de acord că nu fuseseră într-un loc vizibil, iar fotografiile făcute 
înainte ca ei doi să se apuce de treabă le confirmau spusele. Din moment ce 
tatăl ei nu ştia nimic despre desene, n-aveau de unde să știe sigur dacă fata le 
ascunsese ori dacă mama ei ştiuse de ele. Sperau doar că Margrét va fi 
capabilă să-i lămurească. 

— Eu nu sunt chiar mulțumit cu explicaţia ta că astea sunt doar născociri 
ale imaginaţiei fiicei tale. Desenele sugerează că cineva v-a supravegheat 
casă, aşa că trebuie să aflăm dacă sunt într-adevăr doar închipuiri. Eşti sigur 
că asta-i părerea ta finală? 

— Dumnezeule. Nu. Da. Nu știu. Sunt prea tulburat ca să ştiu ce cred 
despre toate astea. Sigvaldi oftă greu. De ce să ne supravegheze cineva? Nu- 
1 clar că ucigașul a intrat în casa greşită sau că a ales-o la întâmplare? E 
imposibil ca Elisa să fi fost omorâtă dintr-un motiv care să aibă legătură cu 
noi. Noi nu suntem astfel de oameni. Nu se putea ca să fi pândit cineva pe- 
afară. Pur şi simplu nu are sens. 


Nu mai era necesar să insiste să discute despre desenele lui Margrét: 
practic, nu mai aveau ce rezultate să obțină. Următorul pas era să apeleze la 
un psihiatru pentru a evalua temeinicia declarației fetei. 

— Margrét a vorbit cu tine despre noaptea în care a murit mama ei? 

Huldar ar fi dorit să-l întrebe direct pe Sigvaldi de ce Margrét îl 
învinovăţea pe el pentru moartea mamei ei, dar fu nevoit să-şi reamintească 
faptul că trebuia să se poarte blând cu el. Deocamdată. 

— Nu. 

Sigvaldi părea derutat. Se uita când la Huldar, când la Erla. 

— Nu vrea să vorbească cu mine. Refuză să rămână singură cu mine şi 
nici măcar nu se uită la mine când suntem în aceeași cameră. Nu ştiu de ce. 
Dumnezeu ştie de ce, dar n-are niciun motiv să fie supărată pe mine sau să-i 
fie teamă de mine. 

Huldar îl aprobă din cap. Era clar că fetița încă nu-și iertase tatăl. Era 
timpul să se apropie de final. 

— Apropo, ce s-a întâmplat cu mâna ta? 

Sigvaldi aruncă o privire spre bandajul murdar, care se vedea că nu 
fusese înfăşurat de un specialist. 

— M-am împiedicat de geamantan când mă grăbeam să împachetez. Eram 
atât de şocat, că nici măcar nu mai eram atent ce fac. 

Huldar dădu din nou din cap. 

— S-a uitat cineva la rană? 

— Nu. Sigvaldi ezită, apoi adăugă: Aveam alte lucruri pe cap. 

Sarcasmul din glasul lui era inconfundabil. 

— În raportul primului tău interogatoriu nu există nicio menţiune a unor 
răni. Te-ai împiedicat după aceea de geamantan? 

— Nu. S-a întâmplat când îmi goleam camera de hotel. Fireşte, mă 
grăbeam să plec la aeroport, după ce primisem vestea. Abia când am ajuns 
acasă, după interogatoriu, am observat că mă rănisem. Am fost întâmpinat de 
cineva la aeroport şi adus direct aici. De aceea n-am spus nimănui, iar 
poliţia n-a observat, deoarece nu era nimic de văzut. Ochiul mi s-a învineţit 
după ce m-am culcat. 

— Înţeleg. Te putem ajuta noi să intri în faţă la urgente. Cineva trebuie să 
arunce o privire la aia. 

— Nu, mersi. Nu-i nevoie. Sunt și eu doctor, aşa că ştiu că nu-i nimic 
grav. O să-mi revin. 

— Mă tem că va trebui să mergi totuşi la spital. Avem nevoie de un 


certificat medico-legal care să ateste natura rănilor tale. 

Huldar nu zâmbea. Aruncă o privire la ceas, apoi continuă: 

— Mai bine am încheia. Nu ai de gând să părăsești orașul în următoarea 
perioadă, nu? Sunt sigur că va trebui să mai stăm de vorbă cât de curând. 

— Nu plec nicăieri. Doar la spital. 

Huldar plesni masa cu palma atât de tare încât îl duru, apoi se ridică în 
picioare. 

— Bun. Atunci, asta-i tot. Doar dacă nu mai ai ceva să ne spui, sau crezi 
că mai e ceva ce trebuie să știm şi noi. 

— Nu, nu-mi trece nimic prin cap acum, clătină Sigvaldi din cap. Mă 
tineți și pe mine la curent, da? Nimeni nu vrea mai mult ca mine să-l vadă 
prins pe acest monstru bolnav. Nimeni. 

Lăsă privirea în jos, apoi se ridică în picioare. Huldar îl conduse până la 
intrarea principală. Niciunul dintre ei nu vorbi. Apoi, în timp ce priveau pe 
fereastra care-i ferea de vântul aspru din nord, Sigvaldi se întoarse şi-i 
întinse mâna. 

— Mult noroc! Aştept să mă suni. Apoi o expresie ciudată îi întunecă 
fața, de parcă ar fi uitat ceva la etaj. Nu-mi pasă nici cât negru sub unghie 
dacă Elisa avea o aventură. Vreau doar să-l prindeţi pe cel care a omorât-o. 
Apoi, din partea mea, puteți să-l şi ucideţi. 

Se îndreptă apoi spre ușile electrice, care se deschiseră cu un zgomot de 
sucțiune. Aerul îngheţat se strecură înăuntru, dar Huldar nu se mişcă. Rămase 
acolo, privind gânditor în urma bărbatului care se îndrepta spre maşina lui, 
până când acesta se urcă şi plecă. 


Capitolul 13 


Karl nu ştia de ce mașina asta îl enerva aşa tare. Prietenii lui nu se 
plângeau, deşi genunchii lui Halli stăteau înfipți în torpedou și Börkur se tot 
foia pe bancheta din spate, încercând să-şi găsească o poziţie cât de cât 
confortabilă. Deşi n-aveau de ce să facă mofturi; n-avea niciunul maşină, aşa 
că trebuiau să se mulțumească cu cea pe care Karl o moştenise de la mama 
lui. 

Cu toate astea, Karl pur și simplu nu se simţea în largul său în mașină. ȘI 
cam aşa stătea treaba cu mai totul în viaţa lui: aproape orice mic detaliu din 
existența sa mizerabilă îi dădea motive de nemulţumire şi totuşi nu se putea 
teleporta pur și simplu în pielea altcuiva; era prins într-a sa ca într-o 
capcană. O casă urâtă, o maşină de tot rahatul, prieteni sub orice critică. 
Aceasta era lumea lui şi trebuia s-o accepte aşa cum era. Fără mană, fără 
tată. Ironia cea mare era că singura sa rudă „apropiată” rămăsese Arnar, 
acum izolat faţă de el atât din punct de vedere emoţional, cât, mai nou, și 
fizic. Oare putea să decadă mai mult de-atât? Toată lumea avea o familie — 
sau o prietenă. Dar chiar şi dacă femeia visurilor sale avea să-i cadă brusc 
în braţe din cer, erau şanse destul de mari ca ea să nu vrea să rămână prea 
mult în preajma lui, aşa că nici măcar n-avea rost să-şi caute o prietenă. 
Viaţa lui era naşpa. Cu cât accepta acest lucru mai repede, cu atât mai bine. 
Şi nimic n-avea să se schimbe în viitorul apropiat. 

Cel mai bine era să înceapă să se înveţe să-şi accepte mașina — doar că îi 
era imposibil. Ai fi zis că țelul suprem era să se fabrice un automobil care să 
îndeplinească doar nişte cerinţe minime: caroserie, şasiu, patru roţi, 
banchete și volan. Nimic altceva care să îmbunătățească experiența 
condusului sau să furnizeze un oarecare confort pasagerilor. În plus, îl irita 
enorm faptul că mama lui se arăta extraordinar de mândră de mașina asta, 
după modul în care-i curăța interiorul şi exteriorul în fiecare săptămână, 
ducând-o şi la service regulat, de parcă era vreun avion. 

La scurt timp după ce ea murise, Karl verificase pe internet să vadă cât ar 
fi putut obține pe maşină, doar că suferise o mare dezamăgire. Dealerul pe 
care-l sunase spusese că nu era nicio diferenţă că maşina se prezenta într-o 
condiție excelentă şi că nu ţi-ai fi dat seama că e veche de opt ani. Singurul 


avantaj pe care-l aducea condiția bună în care se afla era că putea accelera 
procesul de vânzare. Apoi tipul căscase larg, ca şi cum vehiculul era vreo 
rablă demnă de dispreţ. Karl avusese impresia că bărbatul fusese ușurat când 
spusese că vrea mai mult timp de gândire. Fireşte, nici n-avea cum să scape 
de mașină aşa uşor. La fel ca şi în cazul casei, trebuia să împartă totul pe din 
două cu Arnar, iar partea lui nu reuşea să acopere decât costul unui model și 
mai rablagit, dacă așa ceva ar fi existat. De fapt, se putea considera norocos 
dacă ar fi reuşit să-şi cumpere o bicicletă cu o asemenea sumă. 

— Încearcă să suni la uşă. 

Borkur se apucă strâns de tetiere şi-şi strecură capul printre cele două 
scaune din faţă. Karl se lăsă pe spate, însă vederea îi era blocată de capul 
lui Halli. 

— Mergi doar şi stai de vorbă cu femeia. 

— Şi apoi ce? Ce-ar trebui să-i zic? 

Era cea mai proastă idee din seara aceea. Nu că ar fi venit ceilalți cu 
vreuna mai bună. 

— Bună! Tu eşti Elisa? Ţi-am auzit codul numeric personal la radio. 

— Mda, de ce nu? Börkur privea când la casă, când la Karl. Tu n-ai fi 
curios dacă cineva ţi-ar suna la ușă și ți-ar zice ceva de genul ăsta? 

Halli dădea încet din cap în timp ce vorbea: 

— Eu, personal, cred că e vorba de un nebun. Dar nebun de-a binelea, nu 
glumă. Din când în când mai exista câte un grăunte de logică în remarcile lui 
Halli. Femeia ar putea suna la poliție. Sau ar putea s-o ia razna și să sară la 
bătaie. 

Karl începea să-şi piardă controlul. Simţea că trebuie neapărat să smulgă 
şirurile de mărgele ce atârnau de oglinda retrovizoare şi să-l plesnească pe 
Halli în cap cu ele. 

— Ce dracu'? Chiar crezi că aş lăsa o băbăciune să mă ia la bătaie? Tu, 
pizdo, ai fi în stare. Eu, nu. 

Halli se holba la el, uluit de ieşirea lui violentă. Furia lui Karl se evaporă 
brusc, lăsând în schimb în urmă o senzaţie de gol şi făcându-l să se întrebe 
ce anume îl provocase să reacționeze aşa. Halli avusese intenţii bune, la fel 
ca de atâtea alte ori când făcea vreun comentariu stupid. Karl pur şi simplu 
nu era în apele lui în ultima vreme; transmisiunea pe unde scurte îl tulburase 
din cale-afară, iar neliniştea lui nu voia să scadă cu niciun chip. Mai mult, 
parcă devenea din ce în ce mai apăsătoare. 

Fără îndoială, făcea și ea parte din criza existențială prin care trecea de 


ceva timp încoace. Cursurile de chimie nu-i mai provocau nicio satisfacție, 
casa la fel, prietenii la fel, iar de el ca persoană, ce să mai zicem? 

Doar ce împlinise douăzeci şi trei de ani şi trebuia să admită că era un 
ratat. Şi nu vedea cum avea să poată schimba această situație. Dar soluția nu 
era să-şi piardă cumpătul, indiferent ce anume îi provoca asta — starea de 
depresie generală sau angoasa generată de transmisiunile pe unde scurte. 
Nimic nu era din vina lui Halli. Karl încercă să dreagă busuiocul: 

— Glumeam doar. 

Îi era greu să-şi dea seama după expresia lui Halli dacă îl crede sau nu; 
se întoarse spre geam şi nu mai scoase o vorbă. 

Ca de obicei, pe Börkur părea să nu-l afecteze nimic. El fusese singurul 
care nu-l zărise mai devreme pe fostul lor prieten Thordur la cinema. 
Thordur venise însoţit de prietenă. Cele două grupuri se prefăcuseră că nu se 
văd unul pe altul în sala pe jumătate goală. Frau momente când să fii 
nepăsător ca Börkur reprezenta un mare avantaj. Karl simţi cum acesta îl 
plesneşte cu palma pe umăr. 

— Ai putea totuşi să încerci. Oricum, şi-aşa nu pare să fie nimeni acasă. 

În timp ce privea casa în tăcere, Karl ajunsese la aceeaşi concluzie. Toate 
luminile păreau a fi stinse, aleea din faţa casei era pustie, iar ferestrele 
închise. Lui Karl îi părea rău că nu-i închisese gura lui Halli ciocănind la 
uşă. Ar fi dat bine pentru el și n-ar fi avut de înfruntat vreo consecință 
jenantă dacă nu-i răspundea nimeni. Mai avea multe de învăţat înainte de-a 
deschide gura. 

— Mă întreb dacă mai emite cineva acum ceva. 

Karl privea casa goală, încercând să înţeleagă de ce codul numeric 
personal al proprietarei fusese rostit în timpul unei transmisiuni radio. 
Renunţase de mult să mai încerce să priceapă de ce îl auzise pe-al său, în 
primul rând. Poate că de fapt nu era decât o mare coincidenţă, iar şirurile de 
numere nu erau deloc coduri numerice personale. 

— N-am idee. 

Halli încă se mai zgâia la casă, aburind geamul mașinii cu respirația sa. 
Şterse apoi geamul cu mâna. 

— Nu vrei să-ncerci să vezi dacă prinzi ceva? 

Karl aruncă o privire în spate, la Börkur, care-şi pierduse interesul și 
acum bătea darabana cu degetele pe genunchi și fredona un cântecel. 

— Eu? se arătă Börkur surprins. Nu. Nu m-am mai atins de transmițător 
de câteva săptămâni. Nici măcar nu merge. I s-a ars o rezistență şi nu m-am 


deranjat să i-o înlocuiesc. 

Karl își mută privirea la Halli. 

— Dar tu? 

Halli rămase cu privirea îndreptată spre casă. 

— Nu. Cred că şi-al meu e stricat. Nu prea mă mai atrag radiourile. Mai 
sunt şi alte chestii pe lumea asta. Ştii ce zic, multe alte lucruri mai mişto. 

— S-a stricat? 

— Ceva de genul. Oricum, mă gândesc să renunţ la el. Să-mi iau un 
computer în loc. 

Hall se aruncase în lumea virtuală cu un asemenea entuziasm, încât atunci 
când, nu cu mult înainte de Anul Nou, poliția efectuase niște percheziții în 
casele membrilor unui cerc de suspecți implicaţi în descărcarea ilegală de 
fişiere, el se numărase printre cei arestaţi. Echipamentul său IT, mare motiv 
de mândrie pentru el, pentru care muncise ca robul în depozitul unui 
supermarket, fusese confiscat. Karl sperase în zadar că acest lucru îl va forța 
pe Halli să revină la vechea sa pasiune, radioul, dar degeaba. Asta se 
întâmpla în urmă cu două luni, iar de Halli nu mai dăduse pe nicio frecvenţă. 

Karl rămăsese fără glas. Prietenii săi îşi pierduseră interesul cu totul şi 
nici măcar postul de radio cu numere nu reuşise să i-l reaprindă. Înainte, cei 
doi erau exact ca el — nerăbdători să comunice cu radioamatori din alte țări 
şi captivaţi de toate fascinantele şi bizarele transmisiuni ce pluteau pe toate 
frecvențele. Ani întregi stătuseră în casă, lipiţi de aparatele de radio, în 
aşteptarea unor evenimente interesante, în loc să iasă afară şi să cunoască 
oameni. Dar când în sfârşit se întâmplase totuşi ceva interesant, cei doi nici 
măcar nu se mai deranjau să se atingă de radiouri. Karl se simţea pustiit. 
Deschise gura, apoi o închise, temându-se de ce-ar fi putut auzi din partea 
lor. Cel mai rău lucru posibil era să audă cu voce tare că el rămăsese 
singurul interesat de transmisiunile radio. Dacă-l abandonau, nu mai avea pe 
nimeni. Absolut pe nimeni. 

— Uite! arătă Börkur cu degetul înspre casa de-alături. Cineva se uită la 
noi. 

Văzură cu toții cum cineva priveşte înspre magina lor prin țesătura deasă 
a draperiei. Nimic nelalocul său și care să le ofere motive să se panicheze, 
însă Karl tot simţi un fior pe şira spinării. Aerul din maşină părea dintr- 
odată de nerespirat. 

Ideea de-a trece pe la casa Elisei le venise aparent din senin, după ce 
ieşiseră de la cinema. Urmau să meargă cu maşina până acolo, apoi să treacă 


prin faţa casei femeii al cărei cod numeric fusese rostit în timpul celei mai 
recente transmisiuni radio. Nu locuiau prea departe de casa ei. Dar văzând 
silueta neclară care-i pândea de la fereastră, Karl se întrebă dacă ideea lor 
fusese chiar aşa bună. Vecinul acesta băgăcios i-ar putea confunda cu nişte 
spărgători şi ar putea chema poliția. Se întrebă dacă numărul de 
înmatriculare al mașinii era vizibil de la o asemenea distanță. Nu, probabil 
că nu. Karl îşi putea imagina multe alte lucruri de făcut, în loc să viziteze o 
secție de poliție. Ca măsură suplimentară de precauţie, mai bine ar goli 
scrumiera plină cu probe rămase de la țigările cu marijuana fumate în seara 
aceea. Simţi un gust acru în gură aducându-și aminte de mirosul greu ce se 
impregnase în pereţii pivniţei sale. 

Karl porni motorul. 

— Să mergem. N-avem ce vedea aici. Nu ştiu la ce ne aşteptam. Femeia e 
doar o străină pentru noi; n-am nevoie să-i văd casa ca să mă conving. 

Borkur căzu înapoi pe banchetă când Karl acceleră, dar asta nu-i închise 
gura. 

— Hai să trecem şi pe la casa celeilalte femei. Dacă tot am bătut drumul 
până aici, s-ar putea să o şi recunoşti. Poate că o s-o vezi și ai să-ți dai 
seama că e de la cursul de chimie. Şi o să înţelegi și tu că transmisiunea n-a 
fost decât o glumă făcută de-un student. 

— O glumă făcută de-un student? 

Halli nu-și luă privirea de la drum. După modul în care îl ignora în mod 
voit pe Karl, era limpede că încă mai era supărat. 

— Da, o glumă făcută de-un student. Când are loc petrecerea studenţilor? 

— A fost deja. Înainte de Crăciun. 

În timp ce Karl trecea prin faţa casei vecinului, își dădu seama că ar fi 
fost de preferat să o ia în direcţia opusă. Dacă cel care-i privea de la 
fereastră nu putuse încă să le vadă numărul de înmatriculare, acum el sau ea 
ar fi reuşit cu siguranţă. Silueta se întoarse ca să-i urmărească, ceea ce-l făcu 
să apese pedala de acceleraţie până la podea. 

Poate că va acoperi mirosul de marijuana dacă va împrăștia nişte spray 
de curățat geamuri prin pivniţă. 

— N-are nimic de-a face cu cursul de chimie. 

Ástrós Einarsdóttir, proprietara noului cod numeric, nu avea public 
profilul de Facebook, iar singurele ei fotografii dispombile online erau vechi 
şi înceţoşate. Dacă era înscrisă la universitate, probabil că era o studentă 
care se înscrisese mai târziu, căci avea șaizeci şi cinci de ani. La cursurile la 


care era el înscris nu era nimeni aşa bătrân. Doar dacă nu cumva studia la 
distanţă sau era înscrisă la alte cursuri. Fotografiile ei erau prea neclare ca 
să-i permită lui Karl să-şi dea seama dacă măcar o mai văzuse înainte de 
toate astea. Şi nici nu-l ajuta cu nimic faptul că femeia avea unul din acele 
chipuri pe care le uiţi instantaneu. Era la fel de remarcabilă precum maşina 
lui. 

— Hei! 

Borkur, care nu purta centură de siguranţă, se izbi de portieră atunci când 
Karl viră pe şoseaua principală fără să încetinească. Voia să scape de aici 
cât mai repede. 

— Mergi mai departe. Hai să dăm o fugă şi pe la cealaltă femeie. N-ar fi 
rău să trecem şi pe-acolo. 

Numai să nu fi dat din nou peste vreun vecin indiscret, care să sune la 
poliție. Oricum, Karl îi făcu pe plac. Cel puţin Börkur vorbea cu el: nu putea 
suporta gândul c-ar putea merge acasă cu amândoi prietenii bosumflați. Mai 
bine ar încheia seara asta dezastruoasă într-o notă ceva mai veselă. Cel puţin 
aşa ar putea dormi la noapte, în loc să stea treaz şi să-şi facă griji cu privire 
la viitor. 

— Bine, bine. Dar n-am de gând să-i bat la ușă. N-are rost. 

— Măcar ai putea încerca. 

Karl văzu în oglinda retrovizoare cum Börkur îşi încrucişează braţele şi 
se întoarce ca să privească pe geam, la fel ca un copil răsfăţat căruia nu i s-a 
dat voie să intre în magazinul cu dulciuri. 

Karl nu-i răspunse, iar în mașină se lăsă din nou tăcerea. Din fericire, n- 
aveau mult de mers, însă Karl porni radioul pentru a mai înveseli atmosfera 
mohorâtă din maşină. Din boxe răsună un cântec romantic despre prietenia 
eternă. La dracu’. Nu avea cum să schimbe postul, dacă nu voia să atragă 
atenția asupra acestei coincidenţe nefericite. 

Cântecul nu se termină decât atunci când ajunseră la adresa femeii. Karl 
parcă mașina lângă bordură. 

— Bun? ŞI acum ce facem? 

Se aplecă înainte, pentru a putea vedea mai bine prin parbriz. Construcția, 
o căsuţă micuță ce adăpostea două apartamente, era iluminată de un şir de 
luminiţe de Crăciun pe care nimeni nu se deranjase să le dea jos. Căutând pe 
Google, descoperiseră că Ástrós locuia la etaj — aparent singură, din moment 
ce niciun alt număr de telefon nu mai era înregistrat la această adresă. În 
afară de acest lucru, nu mai ştiau nimic despre ea. 


Halli și Börkur nu prea-i fuseseră de mare ajutor după ce ascultaseră 
transmisiunea radioului cu numere. Când Halli fusese trezit brusc din somn 
de melodia de deschidere, li se păruse că habar n-are unde se află. Dacă 
prietenul său, Karl, nu l-ar fi cunoscut mai bine, ar fi avut impresia că lui 
Halli îi era ruşine că aţipise. Acesta abia scosese o vorbă în timpul 
transmisiunii şi ascultase lipsit de interes, neparticipând prea mult la 
discuţie. Pe de altă parte, Börkur suplinise din plin lipsa de interes a lui 
Halli, astfel încât Karl abia dacă avusese ocazia să noteze pe hârtie 
transmisiunea din seara aceea şi noul cod numeric. După ce s-a terminat 
recitarea numerelor, încercaseră în van să vină cu o explicaţie logică. Börkur 
găsea totul extrem de comic; o aventură plină de neprevăzut, care să 
întrerupă monotonia din viețile lor. Lui Halli 1 se păruse jenant şi decisese 
că mai bine ignoră întreaga chestiune, în timp ce pentru Karl reprezenta un 
mister irezistibil, care cerea impetuos să fie desluşit chiar de el însuși. 

Ce ar putea fi mai personal decât propriul tău cod numeric personal? 

— E cineva acasă. Doar ce s-au aprins luminile sus. 

De nerăbdare, Halli uitase cu totul că era îmbufnat. Lăsase în urmă starea 
de nepăsare după ce ajunseseră la cinema, iar acum părea că-şi revine după 
cearta cu Karl. 

— Crezi că e ea? 

Börkur își ițise capul printre scaune şi se chiora și el la casă. În timp ce- 
şi făcea loc cu greu pentru a vedea mai bine, lovi cu piciorul un obiect 
rătăcit şi întinse mâna să-l ia. 

— Ce faci cu ăsta? Ţinea în mână un telefon mobil. A fost al mamei tale? 
Era pe Jos. 

Telefonul avea o carcasă sclipitoare. 

Karl îl luă şi-l întoarse pe toate părțile. Nu-l mai văzuse în viaţa lui. 
Telefonul mamei sale, care încă mai zăcea pe noptiera de lângă patul ei, nu 
era nici pe departe la fel de performant. 

— Pe podea? Habar n-am al cui e. 

Încercă să-l pornească, însă bateria era descărcată. 

— Poate că l-a scăpat vreuna dintre prietenele mamei. 

Probabil că telefonul alunecase de sub banchetă atunci când călcase 
pedala de acceleraţie. Poate că zăcuse acolo de luni întregi. 

— Maică-ta n-avea nicio prietenă atrăgătoare? 

Börkur se aplecă din nou şi de data scoase la iveală o pereche de chiloţi. 
Unii tanga, din dantelă stacojie. N-aveau cum să-i aparțină mamei lui Karl. 


Karl i-i luă din mână, înroşindu-se ușor atunci când atinse cu degetele 
materialul subțire. Era ca şi cum ar fi încercat să apuce aerul sau o pânză de 
păianjen. 

Halli izbucni în râs, însă după câteva clipe hazul îi pieri brusc. 

— Nu cumva ai vreo prietenă de care nu ne-ai zis nimic? Nu vreau să fiu 
nepoliticos faţă de mama ta, dar e imposibil ca ăştia să-i aparțină ei sau 
prietenelor ei. Am văzut niște prietene de-ale ei odată şi nu cred că ar fi fost 
în stare să-şi tragă unii din ăştia mai sus de genunchi. 

— N-am nicio prietenă. Karl lăsă chiloţii jos, lângă telefonul mobil. N- 
am Nici cea mai vagă idee ai cui sunt sau ce caută în maşina mea. 

— Probabil c-au rămas aici de când folosea mama ta mașina. Börkur 
ridică din nou telefonul. Am acasă un încărcător care se potriveşte la 
modelul ăsta. Vrei să-l încarce şi să aflăm al cui e? 

Halli îi aruncă o privire aspră lui Karl, ca şi cum s-ar fi așteptat să refuze 
propunerea de teamă ca nu cumva ei să afle cine era prietena asta a lui 
secretă. Zâmbi subțire atunci când Karl îi multumi lui Börkur şi-l lăsă să 
bage telefonul în buzunar. 

Lumina de la una dintre ferestrele de la etaj se stinse. Apoi încă una, a 
treia. Încet, dar sigur, se stinseră toate luminile. În aceeaşi clipă începură 
ştirile la radio. 

„Poliția refuză în continuare să ofere detalii despre moartea unei 
tinere, în noaptea de joia trecută. Potrivit unor surse, incidentul este 
considerat o crimă. Trupul femeii a fost descoperit în casă, unde se afla 
singură, împreună cu cei trei copii, în timp ce soțul era plecat în 
străinătate. Nu există dovezi ale abuzului de droguri sau alcool. 
Comisariatul de Poliţie urmează să ofere o declaraţie oficială mâine- 
dimineaţă”. 

Karl înghiți în sec. Nu mai voia să zăbovească acolo nici măcar o 
secundă. Simţea că se sufocă, aşa că deschise o fereastră, lăsând aerul rece 
să pătrundă în maşină. Durerea îi explodă pe neașteptate în cap, ca şi cum 
cineva l-ar fi lovit cu un ciocan. Răsuci cheia în contact și demară. Nu era 
sigur, însă 1 se păruse că auzise un strigăt slab când ieşise de pe stradă. Nici 
Halli, nici Börkur nu arătară vreun semn că ar fi auzit ceva, aşa că nici el nu 
zise nimic. 

Mai târziu, înainte să adoarmă, țipătul acela încă îi răsuna în cap. 


Capitolul 14 


Floricelele erau prea sărate. Ástrós trebuia să se tot ridice şi să-şi 
reumple paharul cu apă, ceea ce-o împiedica să se concentreze. Pierduse cu 
totul şirul acţiunii și n-avea decât o idee vagă despre ceea ce făceau 
personajele de pe ecran, ce legături existau între ele şi cine făcea ce şi cui. 
Actorii cu chipuri asemănătoare cu nişte portrete-robot nu îi erau de niciun 
ajutor, căci dinţii lor albi și mari umpleau ecranul cu lumină albă ori de câte 
ori zâmbeau; femeile, toate tinere, cu chipurile lor extraordinar de frumoase, 
păreau că poartă nişte măşti imobile; bărbaţii erau prea bătrâni ca să 
justifice interesul acelor tinere. Îi era dor de Geiri. Ar fi trebuit să stea lângă 
ea, să ațipească ori de câte ori acţiunea trena sau ea mormăia prea des că 
femeile de pe ecran se aflau acolo doar pentru a capta atenția bărbaţilor. 

Ástrós se întinse după telecomandă și dădu volumul mai încet, ca să nu 
mai audă reclamele. Acestea păreau întotdeauna mai zgomotoase decât 
programele, de parcă cei care le produceau voiau să se asigure că nimeni n- 
avea să le rateze. Poate că era timpul să meargă la culcare şi să-i mai acorde 
o şansă cărții pe care se tot chinuia să o termine. Chiar nu-i păsa de soarta 
personajelor bidimensionale care se tot înşelau unele pe altele la televizor. 
Din partea ei, puteau toate să sfârșească singure sau moarte în vreo rigolă. 

Temperatura din casă scăzuse, iar ea merse să tragă draperiile de la 
ferestrele late ale sufrageriei. Apropiindu-se de ele, simţi cum o atinge 
frigul, făcându-i pielea de găină. În cameră se făcu un pic mai cald după ce 
trase draperiile groase, oprind pătrunderea curentului de aer rece și 
acoperind priveliştea lumii îngheţate de afară. Ástrós aruncase o ocheadă pe 
strada pustie. În mod normal, nimeni n-ar fi stat afară pe un asemenea timp. 
Nu ningea, dar un vânt aspru sufla cristalele de gheață pe caldarâmul lucios 
şi pe macadam. Se cutremură şi astupă cu grijă fiecare crăpătură dintre 
draperii. Cu puţin noroc, mâine va fi o vreme mai plăcută. Era momentul ca 
aceste neîntrerupte mase de aer rece să înceteze și să se ducă să chinuie şi 
alte părți ale lumii. 

Reclamelor le luaseră locul promourile următoarelor emisiuni. lar asta n- 
o ajută cu nimic să scape de depresia provocată de frig şi singurătate. Mai 
bine să meargă la culcare. Ástrós se duse să verifice dacă uşa de la balcon 


era încuiată și să tragă şi acolo draperiile. Nu se mai aventurase pe balcon 
de când golise ghiveciul cel mare în așteptarea iernii, înlăturând florile 
uscate şi un mic smoc de iarbă ce se ivise din pământ. Nu era neapărat 
nevoie să verifice şi uşa asta, dar o făcu, din obişnuinţă. În ciuda pregătirii 
sale ştiinţifice, avea o teamă superstițioasă că vreun pericol inexplicabil o 
pândea dacă nu verifica uşa. N-avea sens să încerce să scape de această 
senzaţie. Era la fel ca teama de întuneric care o afectase în copilărie şi care 
acum revenise, de când rămăsese singură. Cât timp Geiri făcuse parte din 
Viaţa ei, nici măcar nu se gândise la asta; după ce stingea luminile, căldura 
prezenţei lui îi alunga orice spaimă provocată de ceva ce-ar fi putut s-o 
pândească din vreun ungher întunecat. 

Ástrós sări în sus văzând o mişcare afară. Dădu drumul draperiilor. Inima 
îi bubuia în piept. Gândurile îi zburară la programarea la doctor pe care o 
făcuse ca să verifice dacă are nevoie de nişte pastile pentru tensiune mai 
puternice, lucru care-i acceleră şi mai tare pulsul. Nu voia să sufere un atac 
de cord. Privirea îi întâlni propria reflexie în geam: pijamaua uzată ițindu-se 
de sub capotul pufos și șşleampăt, părul cenuşiu care i se păruse perfect 
aranjat după ce isprăvise cu ondulatorul de păr și cu buclatul, dar care acum 
i se părea că-i şade în toate părțile. Ochii larg căscaţi păreau că se pierd cu 
totul în mijlocul acelor riduri adânci, nedrept de multe pe chipul unei singure 
persoane. Rămase cu ochii ațintiți asupra cutelor şi straturilor de carne 
moale care-i atârnau dizgraţios de sub bărbie, până jos, pe gât. Ce se 
întâmplase cu faţa ei? Cu trupul ei? Cordonul capotului strâns în jurul taliei 
nu făcea decât să-i accentueze corpul lipsit de formă, adăugând câteva 
kilograme exact acolo unde îşi permitea mai puţin. 

Ástrós îşi veni în fire cu un efort. Era inutil să aibă regrete în legătură cu 
înfăţişarea ei, când singurele alegeri care-i mai rămăseseră erau să se 
împace cu bătrâneţea sau să moară. Gândurile îi zburară la straniul mesaj 
telefonic şi la vizita promisă a necunoscutului. Persoana respectivă nu-și 
făcuse apariția și nici nu trimisese un mesaj de anulare a vizitei. Pe măsură 
ce se scurgea ziua, încetase să se mai gândească la întâmplare, renunțând şi 
la tortul pe care îl scosese din congelator şi la cafeaua pe care şi-o turnase 
din termos. N-avea de gând s-o bea atât de târziu, riscând apoi să rămână 
toată noaptea trează. Nu că ar fi contat dacă dormea sau nu; n-o aştepta nimic 
în dimineața următoare. Singurul lucru care-o împiedicase să o bea fusese 
gândul de-a zace în întuneric, holbându-se în gol la tavan, ceea ce dorea să 
evite cu orice preț. Era bizar cum problemele cuiva păreau atât de 


insurmontabile pe timpul nopţii. Cea mai mică problemă îşi trage energia din 
întuneric. Când se crapă de ziuă, problemele se estompează şi devin din nou 
abordabile. 

Pe balcon nu se zărea nicio mişcare în afară de zăpada învolburată care 
se adunase într-un colţ. Ástrós simţea cum bătăile inimii revin la normal, şi 
brusc totul i se înfățişă într-o lumină mai plăcută. În timp ce se întorcea cu 
spatele la fereastră, observă că reflexia ei nu mai semăna cu un afront la 
adresa respectului de sine, ca mai devreme. Oftă şi pe geam se formă un 
norişor de abur, care dispăru aproape imediat. Probabil că filmul acela prost 
de la televizor o afectase mai mult decât îşi dădea seama. La un moment dat, 
un bărbat se târâse de sub unul dintre tufişurile aliniate pe lângă peretele unei 
case, apoi găsise o fereastră prin care intrase înăuntru. După aceea, 
strangulase una dintre femeile acelea frumoase cu mâinile lui mari, învelite 
în mănuși. Chipul femeii acoperit de masca morții era la fel de lipsit de 
cusur ca atunci când încă mai trăia. Ástrós se îndoia că ea va reuşi să arate 
la fel de bine moartă. Iritată, acoperi şi mai bine ușa de la balcon cu 
draperia. 

Filmul se reluă după acea lungă întrerupere. Ástrós mai aruncă o privire 
furişă înspre balcon, smucind brusc de draperii, pentru a surprinde un 
potențial spărgător, dar pe balcon nu era nimeni. Probabil că de vină nu erau 
decât gunoaiele suflate de vânt. Deşi un bărbat mai agil ar fi reușit să se 
caţere destul de uşor, era greu de crezut că un hoţ s-ar fi deranjat să depună 
un asemenea efort. 

Drama care se desfăşura acum pe ecran îşi pierduse orice urmă de 
farmec. Ástrós intră în baie, lăsând televizorul pornit ca să evite tăcerea în 
timp ce se pregătea de culcare. Era posibil să audă ce li se întâmpla acelor 
oameni cu feţe frumoase, dar în acest caz o ajuta bâzâitul periuţei electrice, 
care avea să le acopere replicile cu totul. 

Când auzi un pocnet ciudat de înăbuşit, nu-i trecu prin cap altceva decât 
că era încă o pauză de publicitate — vreo reclamă la asigurările pentru case 
de data asta. Așa că şocul fu cu atât mai îngrozitor când ieşi pe hol şi dădu 
peste o siluetă neclară care se repezea spre ea, cu brațele ridicate. Nici 
măcar nu mai avu timp să tipe. Urletul îi rămase blocat în beregată când 
simți lovitura în gât. 

Când Ástrós îşi recăpătă cunoștința, își dădu seama că zace într-o poziţie 
aproape verticală. Nu putea deschide ochii. Îşi pipăi faţa cu palmele. Simţea 
că-i va exploda capul, de parcă i-ar fi fost prins într-o menghină. Însă 


degetele tremurătoare nu simţiră decât un soi de pânză netedă şi rece, care-i 
acoperea faţa pe jumătate, de la mijlocul nasului şi până sus, pe frunte. Îşi 
trecu degetele peste pânză, dar nu găsi nicio modalitate de a-i slăbi 
strânsoarea; râcâi cu unghiile benzile care era clar că-i fuseseră înfăşurate în 
jurul capului. Dar totul era în zadar; nu făcu decât să-și provoace mâncărimi 
pe frunte şi pe obraji. Era ca şi cum peste faţă îi fusese lipită o mască. 

Chiar în acel moment, mâna dreaptă îi fu smulsă cu brutalitate de pe cap 
şi simţi cum un obiect familiar îi este apăsat între degetele strânse. Un 
creion. Mâna îi era ţinută cu forţa, deasupra unei coli de hârtie aşezate pe o 
masă, în fața ei. Se afla în bucătărie, îşi dădu seama. O ajutau forma 
familiară a scaunului şi izul slab de curry rămas de ieri, pe care-l încălzise 
la cuptor pentru cină. 

— Fă calculele. 

— Ce? 

Vocea i se stinse, dar, spre marea ei surpriză, îi suna mai degrabă uimită 
decât plină de teamă. Ce naiba se întâmpla? Gâtul o durea îngrozitor, făcând- 
o să-şi amintească de lovitura primită. De fapt, o durea tot corpul, deci 
probabil că bărbatul o târâse cu brutalitate până în bucătărie. 

— Fă calculele. Eşti a dracului de bună la asta, nu? 

Era glasul unui bărbat, bizar de neclar, ca şi cum ceva i-ar fi astupat gura, 
dar poate că de vină putea fi şi chestia care-i acoperea urechile. Ástrós nu 
recunoscu vocea, dar îşi dădu seama că bărbatul de lângă ea se sufoca de 
furie; glasul îi tremura de ură. Apăsarea din cap spori, făcând-o pe Ástrós să 
simtă că-şi pierde din nou cunoștința. Nu se putea gândi decât la faptul că 
totul avea să se termine rău pentru ea. Singura întrebare era cât de repede. 
Cât de repede înseamnă suficient de repede? Douăzeci de minute? Zece? 
Cinci? 

Ástrós îşi trase nasul şi-şi adună tot curajul rămas. Dacă nu depunea 
niciun efort, era sigură că situaţia ei va deveni din ce în ce mai rea. 

— Calculele? Ce calcule? 

Cum putea să facă calcule dacă nu putea vedea? Să-i ceară bărbatului să-i 
descopere ochii? Nu, probabil că era mai bine să nu-i vadă faţa. Ideea asta îi 
aprinse o scânteie de speranță: faptul că era legată la ochi îi sugera că 
bărbatul n-avea să meargă până la capăt. 

— Voi face orice calcule doreşti. Spune-mi doar care anume. 

— Probabilitatea. Calculează probabilitatea pentru mine. 

Ástrós simți că e gata să leşine. Despre ce vorbea omul ăsta? 


Probabilitate. Poate că intrase în casa care nu trebuia. 

— Eu nu sunt matematician. Şi mici statistician. Sunt profesoară de 
biologie. Pensionată. 

Îşi simţea gura atât de uscată, încât o durea, dar probabil că era inutil să 
cerşească un pahar cu apă. 

— Am spus să calculezi probabilitatea. 

— A ce anume? Ástrós simţea cum o înţeapă pleoapele din cauza 
lacrimilor care nu puteau scăpa din strânsoarea benzii. Nu pot calcula o 
probabilitate la întâmplare. 

— Eşti aşa isteață. Arată-mi cum se poate că, dacă există două 
posibilităţi, să trebuiască să te concentrezi doar pe probabilitatea ca una 
singură să se întâmple. Să o ignori pur şi simplu pe cealaltă. Pun pariu că ti- 
a fost uşor, nu? 

Simţea cum i se contractă plămânii şi inima. Cum rămâne fără aer și e 
gata să-şi piardă cunoştinţa. Ce voia omul ăsta să-i calculeze ea? Chestia pe 
care el voia ca ea să i-o dovedească n-avea niciun sens. 

— Nu pot calcula așa ceva. Nu e vorba de o ecuaţie propriu-zisă. Nu 
înțeleg la ce te referi. 

Creionul se mişcă, făcând-o să spere că el n-avea să interpreteze linia 
care acum se întindea de-a lungul paginii ca pe o greşeală de neiertat. 

— Zi-mi odată! 

Ástrós rămase tăcută. Nu îndrăznea să zică nimic, de teamă să nu-l 
provoace şi mai tare. 

— Haide, fă calculele! 

Degetele îi tremurară şi aproape că scăpă creionul când începu să 
mâzgălească simboluri. Încercă să vadă cu ochii minții hârtia şi simbolurile. 
Nu dorea să le scrie unul peste altul şi să rişte să încaseze o altă lovitură. 
1/10 + 9/10 = 1. Era tot ce-i venise în minte. Își linse buzele uscate, 
renunțând să încerce să meargă mai departe. Să anticipeze ceva ce nu era în 
stare să vadă. Nesiguranța de-a nu şti unde se află bărbatul, ce avea de gând 
să facă şi dacă voia s-o lovească din nou era pur și simplu de nesuportat. Se 
făcu cât de mică posibil, adunându-și curajul pentru loviturile care era sigură 
că urmau să vină. 

— Ce vrea să-nsemne asta? 

În loc s-o lovească, bărbatul o înşfăcă brutal de braţ, mai sus de cot. 

— Probabilitatea evenimentelor care se pot exclude reciproc cu şanse de 
una din zece plus nouă din zece este de sută la sută. 


Durerea din gât izbucnea ori de câte ori rostea un cuvânt. Spera doar că 
se poate face înțeleasă. 

— Se exclud reciproc? Despre ce dracu’ vorbeşti? i-am cerut să 
demonstrezi de ce-ar trebui să te concentrezi doar asupra unei singure 
posibilităţi din două atunci când calculezi o probabilitate. Credeam că tu știi 
totul despre asta. 

Cuvintele bărbatului parcă îi aduceau aminte de ceva. Se putea oare ca el 
să fi venit totuşi la adresa care trebuia? Dar cum era posibil ca un asemenea 
nonsens să aibă vreo logică pentru ea? 

— Nu. 

Îi curgea nasul. Îşi dădu seama că plânge, deşi lacrimile n-aveau unde să 
se scurgă. 

— Nu-mi sună nimic cunoscut din ce-mi spui tu. E o presupunere falsă. 

— Hai să zicem că probabilitatea unui rezultat negativ este de una la 
patru. Asta nu înseamnă că probabilitatea ca acel lucru să nu se întâmple este 
de trei la patru? Deci care este mai probabil? Rezultatul negativ sau cel 
pozitiv? Unu din patru. Trei din patru. 

Bărbatul tăcu. Ástrós îl simţi lângă ea, apoi îl auzi ocolind-o și ajungând 
în partea cealaltă. Aşa că nu fu un şoc pentru ea când îl auzi şoptindu-i în 
urechea cealaltă: 

— Sau una din zece. Nouă din zece. 

Fu luată complet prin surprindere de cât de rece se simțea capul 
bărbatului atunci când pielea lui o atinse pe frunte. Niciun fel de răsuflare, 
caldă sau rece, nu-i însoți şoapta. Ultimele fărâme de gânduri raționale o 
părăsiră, la ideea că bărbatul ar putea fi mort. Ce altceva ar putea explica 
răceala de gheaţă a cărnii acestuia sau lipsa respirației? Îl simți 
îndepărtându-se. Zgomotul pe care-l auzi în continuare îi îngheţă sângele în 
vene: scârțâitul familiar al sertarelor trase şi zăngănitul tacâmurilor din oţel. 
Sertarele erau pline cu cuțite, foarfeci, cleşti şi alte instrumente ce pot fi 
folosite pentru a provoca durere. 

Zdrăngănitul de oţel crescu în intensitate, ca şi cum bărbatul scotocea în 
sertar în căutarea ustensilei potrivite. Un geamăt patetic îi scăpă printre buze 
femeii, purtând cu el şi ultimele rezerve de curaj rămase. Era neajutorată, 
incapabilă să reziste toanelor acestui bărbat defect. Ce prostie din partea ei 
să se agaţe cu dinţii de speranţa că totul se va sfârşi cu bine în cele din urmă. 
Bărbatul trânti cu forță câteva ustensile pe masă. Ástrós încercă să nu se 
gândească pe care dintre ele le va considera bărbatul a-i fi de trebuință şi ce 


anume va face cu ele. În schimb, se întrebă, simțind cum o cuprinde 
disperarea, ce ar putea însemna ideea lui nebunească despre probabilitate. 

— Fă calculele. 

Ástrós tresări. 

— Demonstrează-mi cum anume ai ajuns la această concluzie. Că 
probabilitatea unui rezultat pozitiv este mai mică decât cea a unuia negativ. 
Tu ești experta. 

În timp ce ea încerca să mâzeălească disperată pe pagină numere la 
întâmplare, o amintire începu să capete substanță. Era oare posibil? Chiar 
putea exista o legătură? Se opri din scris. Dacă avea dreptate, probabil că ar 
putea să-l facă pe bărbat să raționeze. Merita o încercare. Tremurând, lăsă 
cu grijă creionul pe masă. Vocea îi ezita, gâtul o durea şi gura îi era uscată. 

— Unu din patru reprezintă un procentaj mai mic decât trei din patru. Unu 
din zece este mai mic decât unu din nouă. Dar asta nu înseamnă neapărat că 
unu din patru sau unu din zece sunt egale cu zero. Depinde de context dacă 
numărul poate fi considerat mare sau mic. Uneori, unu din patru poate fi 
considerată o probabilitate foarte mare. Sau unu din zece. 

Bărbatul scoase un muget şi pe Ástrós o cuprinse frica. Acum nu mai 
putea să evite lovitura care o atinse din plin, făcându-i capul să răsune. Apoi 
se aşternu tăcerea. Paşii lui se auziră din ce în ce mai slab şi, ciulind 
urechile, îl auzi făcându-şi de lucru cu întrerupătoarele din sufragerie. 
Incapabilă să vadă ceva şi neaducându-şi aminte în ce stare lăsase camera, 
Ástrós nu avea cum să știe dacă el aprindea sau stingea luminile. Volumul 
televizorului fu brusc dat mai tare. Femeia simţi cum 1 se accelerează pulsul. 
Probabil că intenţia bărbatului era să acopere orice zgomot; să-i înăbușe 
tipetele. Dar nu cumva făcuse o greșeală? Nu era vreo şansă ca vecinii de 
deasupra să vină valvârtej peste ei, plângându-se din cauza zgomotului? 

O rază palidă de speranţă își făcu loc prin durere, întuneric şi groază. 
Vecinii. Dacă ar putea măcar scăpa din apartament, atunci ei ar putea s-o 
salveze. Nu va fi nevoie să ajungă prea departe. Tot ce avea de făcut era să 
iasă afară. Locuind aici zeci de ani, ştia că poate găsi drumul și legată la 
ochi. 

Aplecându-se peste masă, Ástrós reuşi să se ridice în picioare. Începu să 
înainteze pe lângă masă, înspre uşa bucătăriei. 

— Unde crezi că pleci, geniu al matematicii? Probabilistician 
autoproclamat? 

Ástrós icni şi întoarse capul, deși ştia că nu va reuși să vadă nimic. Simti 


un imbold pedant să-i atragă atenția că nu există cuvântul „probabilistician”, 
dar nu mai apucă s-o facă. Fu azvârlită din nou în scaun și simţi cum capul îi 
este tras pe spate până la limita suportabilului. Degete învelite în piele îi 
deschiseră fălcile cu forţa, până simți că i se vor rupe cu totul. 

Simţi gust de metal. Un obiect dur îi era introdus cu forța în gură, apoi îi 
alunecă pe gât. Tot mai adânc. Era conştientă de prezenţa unui miros chimic 
şi se forță să nu se înece, apoi bărbatul începu să-i înfășoare ceva în jurul 
fălcilor şi-al gurii. Bandă adezivă. Bandă adezivă rezistentă, menită să țină 
pe loc obiectul acela de metal. 

Bărbatul îi dădu drumul, iar în timp ce se lupta pentru aer, simţi un 
clămpănit. Bărbatul introducea ceva în priză. Apoi veni mai aproape şi ea îl 
auzi apăsând un buton, în timp ce el îi şoptea ceva la ureche: 

— Așa-ţi trebuie! Se opri, apoi adăugă: În curând, se va termina totul. 

Dar minţea. 


Capitolul 15 


Luni 


Pungile de sub ochii lui Huldar erau mai vizibile ca oricând; se gândea 
că, dacă ar miji ochii, ar fi capabil să le vadă. Rikhardur stătea vizavi de el, 
în scaunul pe care nu prea-l folosea nimeni. Îi evita privirea lui Huldar, de 
parcă ar fi preferat să nu fie nevoie să înfrunte o imagine atât de lamentabilă 
la prima oră a dimineții. El însuşi era îmbrăcat și aranjat impecabil, 
împrăştiind în jur un miros slab de pastă de dinți amestecat cu loţiune de 
după bărbierit. Huldar nu se putu abține să nu simtă un fior de satisfacție 
când zări un mic petic de păr pe obrazul lui Rikhardur, pe care acesta-l 
ratase când se răsese. 

În ultima vreme, era a doua oară când observa un mic defect la partenerul 
său. Era complet atipic pentru el. Poate că lăsase acel mic petic în mod voit, 
precum arhitecţii din secolele trecute, care includeau mici defecte în 
construcțiile lor pentru a nu-l jigni pe Dumnezeu, căci numai El putea fi lipsit 
de cusur. 

Dar fireşte că adevărul era că toate problemele de la serviciu şi din viața 
personală îl împiedicau pe Rikhardur să mai acorde suficient timp unei 
înfățișări până atunci impecabile. Huldar se simţea deprimat văzându-i toate 
aceste semne de suferinţă interioară, cu toate că avea grijă să le mascheze 
destul de bine. De ajutor nu era nici faptul că el însuşi se făcea parțial 
vinovat de destrămarea mariajului colegului său. Bucuria răutăcioasă cauzată 
de acel petic de păr fu brusc înlocuită de neliniște; dacă Rikhardur avea să 
cedeze din cauza stresului, aşa cum cei de la resurse umane îl avertizaseră c- 
ar fi posibil să o facă? Fără el, n-ar mai fi avut cum să se descurce cu 
ancheta. 

— Nu te-ai gândit să-ţi iei câteva zile libere? se trezi Huldar vorbind fără 
să se mai oprească să se gândească înainte. 

Era clar că-l luase prin surprindere pe Rikhardur. 

— Zile libere? Acum? 

Suna ca o înjurătură. 

— E doar o sugestie. Ştii că ai tot dreptul s-o faci. De la departament mi 
s-a trimis un sumar al zilelor de vacanţă rămase şi tu mai ai dreptul la un 


număr indecent de mare de zile libere. Nu ne dorim să fii doborât de vreo 
gripă sau să pici jos de-atâta epuizare. Ar fi mai bine să-ţi iei acum nişte zile 
libere, decât să fie apoi nevoie de nu ştiu câte săptămâni de spitalizare, dacă 
te îmbolnăvești. 

Poate că şeful de la resurse umane n-avea totuși în întregime dreptate. N- 
ar fi fost mai bine ca Rikhardur să se scufunde în muncă, în loc să rămână 
acasă, meditând la cele pierdute? Probabil că se simţea ciudat să se învârtă 
singur prin casa pustie, pe care până de curând o împărţise cu Karlotta. În 
ultima vreme, până şi Huldar se gândea că s-a săturat să se tot trezească 
singur în pat. Deşi, se vedea nevoit să recunoască, nu și în dimineaţa asta. 
Orice femeie s-ar fi grăbit să-şi adune lucrurile și să plece dacă s-ar fi trezit 
lângă un tip atât de terminat. Gândurile îi rătăciră iar la Freyja şi la cum 
stricase tot ce fusese între ei. De ce nu-i spusese pur şi simplu adevărul? N- 
ar fi contat despre ce ar fi vorbit în seara aceea — zgomotul din bar îi 
împiedicase să audă ce vorbea celălalt, aşa că ea probabil nici n-ar fi înţeles 
cu ce se ocupa el la muncă. Dar nu. În loc să se trezească frumos lângă ea şi 
să-i spună adevărul — dând vina pe băutură, de exemplu — el o ştersese de- 
acolo ca un dobitoc. lar acum îi va fi aproape imposibil să reuşească să-i 
intre din nou în grații. 

Pe chipul lui Rikhardur apăru o grimasă. 

— Nu, mersi! N-am de gând să-mi iau nicio zi liberă. 

— Bine. Aş prefera să nu mă lipsesc de aptitudinile tale, dar sunt obligat 
să-ți atrag atenţia asupra acestor zile libere care i-au mai rămas. 

Rikhardur încuviinţă din cap şi făcu un gest ce voia să însemne că ar vrea 
să-şi azvârle concediul pe geam, în nemărginirea Golfului Faxaflói. 

— M-am lovit de un zid de cărămidă, zise el. Orice unghi aş aborda, 
rezultatul e zero. Oricum, soluția pare şi mai îndepărtată decât ni se părea la 
început. Din ce-am descoperit eu, nici Elisa, nici soţul ei nu aveau vreun 
secret întunecat, n-au călcat pe nimeni pe bătături şi nici nu intraseră în vreo 
dispută cu cineva — asta e ce ne-au spus prietenii lor, vecinii şi colegii de 
muncă. Am ajuns la concluzia că ori ucigașul a ales-o la întâmplare, ori a 
ucis persoana greșită. Ceea ce n-arată prea bine pentru următoarea victimă. 
Dacă va mai fi una. 

Rămaseră tăcuți amândoi. Huldar simţea că aciditatea din stomac nu-i dă 
pace. Încercase să alunge ideea că s-ar putea să nu-l mai prindă pe criminal, 
însă aceasta îşi făcea din ce în ce mai des simțită prezenţa. De fiecare dată 
când își itea capul hâd, ideea părea că-și trage seva de undeva şi devenea 


mai greu de ignorat. În plus, îl mai deranja şi posibilitatea ca următoarea 
crimă să aibă loc în orice clipă, iar Huldar şi echipa lui să se dovedească 
incapabili s-o prevină. De fiecare dată când suna telefonul, simţea o 
strângere de inimă chinuitoare, care-i dădea pace doar atunci când constata 
că nu era vorba de cineva care să anunţe o nouă crimă. Momentan, cea mai 
arzătoare dorinţă a sa era ca fata să se fi înşelat. 

Ca să pună capac la toate, mai rămăsese şi fără gumă cu nicotină. Era 
nevoie de un efort supraomenesc să rămână calm, dat fiind că subordonații 
săi îi cereau sfatul cu privire la orice aspect al anchetei. O singură dată îşi 
pierduse cumpătul, atunci când le picase internetul și aflaseră că cei de la IT 
uitaseră să-i anunţe că făceau un upgrade al sistemului. În acel moment 
fusese aproape sigur că va ceda şi se va apuca iar de fumat, dacă prin 
preajmă s-ar fi aflat vreo tutungerie. Dar n-avea el norocul ăsta, aşa că se 
mulțumise să rupă câteva creioane şi să urle nişte înjurături către panourile 
din tavan. 

— Şi fata? Nu mai pot scoate nişte informații de la ea? Descrierea 
bărbatului negru cu capul mare nu ne-ajută prea mult. 

Rikhardur se trezi că stă cocoşat, așa că-şi îndreptă poziția. 

— Habar n-am. Problema e că ea este singura noastră speranță în clipa de 
față. Dacă n-am avea-o pe ea, lucrurile ar sta şi mai prost pentru noi. Acidul 
din stomac nu-i dădea pace lui Huldar. Fata ne-ar putea fi de mare ajutor 
dacă l-am prinde pe tip. Se poate ca ea să-i fi văzut fața când pândea în faţa 
casei — presupunând că ea nu-și imaginează că a văzut pe cineva, aşa cum 
pare să creadă tatăl ei. 

Rikhardur se încruntă, fie din cauza tatălui, fie pentru că-şi imaginase 
criminalul în grădină. 

— Erla a amintit ceva despre asta. Să sperăm că vom avea ocazia să-i 
verificăm declaraţia. Chiar ne-ar prinde bine o pistă. 

— Mie-mi zici? 

Huldar își stăpâni un geamăt. Probele nu prea se înghesuiau la uşa lor. 
Banda adezivă nu le oferise niciun indiciu, deşi aveau o cantitate mai mult 
decât suficientă, şi nu aflaseră nimic concludent în urma analizelor probelor 
biologice. Pe de altă parte, înregistrarea video de la bancomat surprinsese 
drumul secundar care ducea spre cartierul Elisei și nenumăratele vehicule 
care trecuseră pe acolo, însă nicio plăcuţă de înmatriculare nu era vizibilă, 
iar Rikhardur nu găsise nimic folositor atunci când derulase filmul pentru a 
viziona intervalul în care se presupunea că ucigaşul trecuse pe acolo. Cât 


despre mesajul codificat, părea că va duce într-o fundătură; de la Interpol nu 
primiseră nicio veste despre vreo modalitate de a-l descifra — fireşte, 
presupunând că era un mesaj. 

— N-ar fi cazul s-o interogăm pe Margrét aşa cum știm noi? 

Până acum Rikhardur se abţinuse să-și exprime o opinie despre 
implicarea celor de la Casa Copiilor, spre deosebire de restul 
departamentului, care se împărţise în două tabere, pro şi contra. Cei pro erau 
în minoritate. Printre cei care nu se feriseră să-şi exprime dezaprobarea se 
număra și Erla. Observațiile ei cu privire la cel de-al doilea interogatoriu n- 
o ajutaseră să-i intre în graţii lui Huldar. 

— Nu. Vreau să mergem pe ideea asta în continuare. Mi-e teamă că fata 
va ceda dacă vom pune şi mai multă presiune pe ea. Mai bine să mai facem o 
încercare. 

Biroul era prea mic pentru ca doi bărbaţi în toată firea să poată sta 
confortabil timp îndelungat. Huldar deschise fereastra. Aerul proaspăt se 
strecură înăuntru, înlocuindu-l pe cel stătut şi înviorându-l şi pe el un pic. Se 
întoarse spre Rikhardur, simțindu-se ceva mai optimist. 

— Au în vedere ca fetiţa să fie luată în custodie pe durata anchetei. 

Rikhardur clătină din cap. 

— Ce? 

— Exact. Vom vedea ce va urma. Cred că de fapt e o idee bună. Un ziar a 
aflat despre implicarea ei. Vor să verifice povestea, pentru a fi siguri că-i 
adevărată. Printr-un miracol, am reușit să obținem un răgaz şi să ţinem pe loc 
articolul, dar mă-ndoiesc că va dura prea mult. Restul celor din media vor 
miros1 ce se întâmplă, mai devreme sau mai târziu. 

— Cine-a scăpat porumbelul? 

Huldar ridică din umeri. 

— N-am idee. Prea multe persoane ştiu despre fată. Investigațiile 
Criminale, cei de la Casa Copiilor, rudele fetei, secţia de medicină-legală a 
spitalului, Agenţia pentru Protecţia Copilului. Printr-un noroc chior, nu s-a 
aflat mai devreme. Nu-i nevoie să-ți repet ce greu e să păstrezi un secret 
într-un cerc restrâns cum e al nostru, dar vom vedea ce se întâmplă mai 
departe. Oricum, aşa cum spuneam, se gândesc la luarea ei în custodie și mi 
s-a spus, în termeni fără echivoc, că n-ar fi fost nevoie de astfel de măsuri 
drastice dacă ancheta ar fi făcut vreun progres. Huldar afişă un zâmbet trist. 
Hai să ne rugăm să apară ceva înainte ca ei să ia decizia finală. 

— Eu nu mi-aş face prea mari speranţe. 


Huldar se simţi dintr-odată copleșit de furie şi de frustrare. Încercă să-şi 
ascundă sentimentele, însă tăcerea forțată îl determină în cele din urmă pe 
Rikhardur să facă el o mișcare. Nici nu ieşise bine din cameră, că imediat își 
făcu apariția altcineva. 

— Astea sunt toate mesajele, e-mailurile, fotografiile şi postările de pe 
Facebook pe care le-am găsit mergând înapoi şase luni. Am eliminat 
chestiile complet nerelevante. Dacă vrei, pot merge şi mai mult înapoi. 

Almar îi întinse lui Huldar un memory stick. Privirea îi alunecă iute 
înspre creioanele rupte şi înapoi. 

— Am găsit o cantitate incredibilă de date. 

— Ceva util? Huldar făcu un efort să-şi mascheze furia din privire, care 
nu-l mai părăsise de când picase internetul. Ceva ce ne-ar putea duce la 
criminal? 

— Nu sunt sigur. Am studiat mai cu atenție o mulțime de date peste care 
am trecut inițial, însă nu am găsit nimic care să sară în ochi. Şi ține cont că 
privirea începe să ţi se înceţoşeze după ce ai citit o mie de înnoiri ale 
statusului. 

Almar își mişcă jenat picioarele. Era unul dintre cei mai tineri membri ai 
departamentului. Neobişnuita lui îndemânare în domeniul IT-ului atrăsese 
atenţia superiorilor săi din poliția de patrulă, care recomandaseră să fie 
transferat. În orice caz, se zvonea că adevăratul motiv pentru transferul său 
fusese faptul că munca de rutină din poliţie nu i se potrivea absolut deloc. 
Absolvise cursurile academiei cu cele mai slabe rezultate la toate materiile 
ce aveau legătură cu operațiuni tactice şi alte manevre, dar izbutise să-și 
mărească media cu ajutorul rezultatelor excelente la subiectele teoretice. 

Se descurca totuși destul de bine în Criminalistică, în ciuda tendinței de-a 
părea uneori total absent la ce se discuta în jur şi-a timpilor de răspuns 
extrem de lungi, ceea ce-i irita pe unii dintre colegi. Acest lucru se întâmpla 
parțial din cauză că Almar avea obiceiul de-a umbla de colo-colo cu căştile 
în urechi, ceea ce însemna că n-auzea decât o mică parte din ce se întâmpla 
în jurul său. Încercările lui Egill de a-l mustra n-avuseseră prea mare efect, 
din moment ce începuseră amândoi să pălăvrăgească despre o nouă aplicație 
pe care acesta doar ce şi-o instalase pe telefon. 

Din politeţe, își scosese căştile când intrase în biroul lui Huldar. 

— Le-am împărțit în două foldere: „A” conţine materiale care ar putea fi 
importante; „B” conține chestii care probabil nu sunt importante. Cum 
spuneam, am eliminat tot ce nu părea relevant. 


— De exemplu? 

Era imposibil să ghicești ce putea considera Almar că ar fi lipsit de 
importanţă. 

— De exemplu, folderul cu chestii neimportante conţine e-mailuri de la 
văduvele unor generali nigerieni, mesaje spam de la magazine online, 
reclame, bileţele lăsate de şcolile copiilor şi aşa mai departe. 

Almar trase aer pentru a continua, însă Huldar îl întrerupse: 

— Bun. Voi arunca o privire. Dar mesajele text? Sunt şi ele acolo? 

Almar căscă ochii şi ridică din sprâncene. 

— Nu. Deşi e cam ciudat. Telefonul pe care l-am primit era plin de 
mesaje primite până în urmă cu o lună. Dar e ca şi cum n-ar mai fi primit sau 
trimis mesaje după aceea. Poate că 1 s-a stricat telefonul. 

— Da? Huldar se ridică în picioare. Eşti sigur că era telefonul folosit de 
ea? 

— Bine, înăuntru se afla o cartelă SIM, aşa c-am presupus că era al ei. Mi 
l-au dat împreună cu un computer de birou şi un laptop şi mi-au spus că sunt 
lucrurile ei. Nimeni n-a pomenit de un al doilea telefon. 

— S-ar putea să nu mai existe un altul. Huldar îşi trecu o mână prin păr şi 
oftă. Dar apelurile telefonice? Ai observat dacă primise vreunul de curând? 

— N-am căutat. Almar avea o privire hăituită, ca şi cum ar fi comis o 
eroare foarte gravă. Mi s-a spus să caut prin fotografii și mesaje. Nimic 
altceva. 

Huldar lăsă jos memory stickul. 

— Ce tip de telefon avea? 

— Un iPhone 4, răspunse Almar încruntându-se. E un model destul de 
vechi, acum că stau să mă gândesc. 

Huldar nu mai pierdu vremea răspunzându-i. Îl apelă pe Sigvaldi, soțul 
Elisei, se prezentă, primu salutul lipsit de entuziasm al bărbatului şi-l lămuri 
despre progresele înregistrate de anchetă. Nu-i luă prea mult; nu-i fu greu 
decât atunci când se văzu nevoit să-i explice, în termeni politicoși, că nu 
progresaseră deloc. Când bărbatul începu să tune şi să fulgere privind 
custodia lui Margrét, Huldar i-o tăie scurt: 

— Luăm în considerare această posibilitate spre binele ei. Şi tu ai fost de 
acord cu asta. Dacă te vei răzgândi, va trebui să acceptăm, dar te-aş sfătui să 
nu iei vreo decizie pripită. Avem motive să ne facem griji pentru siguranța 
ei, aşa cum bine știi. 

— Atunci grăbiți-vă şi rezolvaţi crima. 


Sigvaldi se înecă și vocea i se stinse. Tuşi, îşi recăpătă controlul şi 
continuă, de data asta pe un ton plat şi sec: 

— Ar trebui să fiţi în stare s-o faceţi. 

Nu se simţea nicio convingere în glasul lui. 

— Da, o vom face. Îţi promit. 

Lui Huldar îi scăpă replica înainte de-a avea timp să se gândească. Pe 
biroul din fața lui se afla raportul lui Rikhardur cu privire la rănile suferite 
de Sigvaldi. Fusese la urgenţe și-l interogase pe doctorul care-l examinase 
pe bărbat. Din spusele doctorului, rănile confirmau explicațiile oferite de 
Sigvaldi. Pe corpul lui nu fuseseră observate semne de vreo altă natură. 
Nicio zgârietură sau vânătaie care să indice faptul că o femeie încercase să 1 
se împotrivească, disperată. În ciuda acestui raport, Huldar pusese un mare 
semn de întrebare pe raport. Sigvaldi era și el doctor şi probabil că îl 
cunoştea pe doctorul care-l examinase, deşi lucrau în secții diferite. 

— Te-am sunat de fapt dintr-un alt motiv. Ce tip de telefon i-ai luat soţiei 
tale? 

— Avea un iPhone nou. I l-am dat de Crăciun. 

— Ce model? 

— Un iPhone 6. 

— Nu 4? 

— Nu. Cel vechi era iPhone 4, dar nu l-a mai folosit de când i l-am luat 
pe cel nou. Sigvaldi se opri. De ce mă întrebi? 

— Am aflat că l-am primit pe cel vechi. E posibil ca telefonul nou să fi 
fost trimis la reparat? 

În timp ce vorbea, Huldar efectuă o căutare pe server pentru un inventar 
al tuturor lucrurilor care fuseseră luate din casa Elisei. Doar vechiul iPhone 
se afla pe listă. 

— Nu, din ce ştiu eu, nu. Mergea bine când am plecat. Am sunat-o din 
aeroport şi mi-a răspuns. 

— Înţeleg. Dar în vechiul telefon se afla o cartelă SIM. E posibil ca ea să 
fi transferat cartela în cel vechi, cât timp cel nou era la reparat? 

Majoritatea companiilor de telefonie împrumutau telefoane clienților, în 
anumite împrejurări, dar exista posibilitatea ca ea să fi refuzat, din motive 
neştiute. 

— Nu. Telefoanele astea au nevoie de cartele SIM diferite. A primit una 
nouă când l-a schimbat. Noua cartelă e mult mai mică. 

Huldar închise şi se întoarse din nou spre Almar, care-şi răsucea nervos 


între degete firul subțire al căștilor. 

— A primit un telefon nou. Un iPhone 6. Pe acesta nu l-a mai folosit de 
ceva timp. Ai idee unde a fost găsit? 

— Ăă, cred c-am citit în procesul-verbal că se afla într-un sertar din 
bucătărie. Jur că nu mai era menţionat un alt telefon. 

Privirea lui Almar se abătu din nou spre creioanele rupte, ca şi cum se 
temea că Huldar ar înhăţa unul și l-ar arunca în el. Veştile despre izbucnirea 
lui nervoasă din dimineața aceasta se răspândiseră cu viteza fulgerului, era 
clar. Rikhardur avusese grijă să nu zăbovească cu privirea asupra biroului, 
nici asupra chipului lui Huldar. Lui Almar îi lipsea o astfel de stăpânire de 
sine; privirea lui se repezea în mod constant în căutarea altor obiecte din 
cameră în afară de creioanele rupte. 

— Fireşte, dacă ar fi existat un alt telefon, l-aş fi examinat şi pe acela. 

— N-ai nicio vină. Vorbeşte cu băieţii care au percheziţionat casa. 
Verifică din nou și vezi dacă nu cumva au găsit un alt telefon, apoi spune-le 
c-am zis eu să se întoarcă acolo şi să caute din nou. Dacă nu vor găsi nimic, 
va trebui să-l dăm în urmărire. Te poţi ocupa tu de asta, nu? 

— Putem încerca. Dar dacă e închis, nu prea putem face mare lucru. Fie 
wirelessul trebuie să fie pornit, fie telefonul trebuie să fie conectat la rețeaua 
GSM. 

— Bun, deci, fă-mă să înţeleg; dacă din vreun motiv bizar, ucigașul a luat 
telefonul cu el, ar trebui să-l ţină pornit ca să putem da de el? 

Almar încuviinţă jenat din cap, ca şi cum limitările tehnologiei erau 
cumva din vina lui. 

— Greu de crezut că va fi cazul. Oricum, tu fă pregătirile necesare. 

Huldar îi făcu semn lui Almar să plece şi introduse memory stickul în 
calculator. Simţi un junghi de vinovăţie că nu se purtase chiar drăguţ cu 
Almar, când văzu cât de conştiincios scormonise acesta prin datele 
electronice ale Elisei și cu ce grijă maniacală clasificase informaţiile. 
Fiecare fişier din folderul A era însoțit de o scurtă descriere, pentru a-i 
permite lui Huldar să efectueze o cercetare cât mai sistematizată. Odată ce se 
scufundă în cercetarea materialului, uită repede de tânărul cu obrajii roşii ca 
para focului. 

Viaţa Elisei se aşternea cu totul în faţa lui. Cu greu puteai găsi o singură 
zi din ultimele şase luni în care ea să nu fi intrat în contact cu lumea de afară 
prin intermediul computerului. Şi nu se îndoia că va găsi acelaşi lucru și în 
cazul în care telefonul ei avea să apară. Volumul de mesaje personale şi de 


e-mailuri era ridicol de mare prin comparație cu propriile lui obiceiuri. 
Singurele mesaje pe care el le primea, în afara celor legate de muncă, erau 
cele scrise de surorile sale, care-l certau pentru că nu lua niciodată legătura 
cu ele sau pentru că făcuse cine ştie ce chestie care le scosese din sărite. Le 
mai plăcea şi să trimită mesaje prin care să ceară confirmarea că primise 
cadourile făcute de copii sau că participă la zilele de naştere ale membrilor 
familiei — urmate de mesaje furioase, atunci când el uita să vină cu sugestii 
legate de cadouri. 

Elisa era cu totul şi cu totul diferită. Răspundea de fiecare dată la 
mesajele legate de cadouri sau petreceri şi răspunsese, de exemplu, la un 
mesaj legat de reuniunea colegilor de clasă cu cuvintele: „Oau! Splendid! 
Eu! Eu! Eu!” Huldar nici măcar nu-și aducea aminte să fi folosit vreodată 
semnul exclamării. Îşi notă data acelei reuniuni, în caz că Elisa avusese 
duşmani în timpul școlii. După ce-o văzu așternută pe hârtie, ideea i se păru 
complet ridicolă. Lucrul acesta ar fi trebuit trecut în categoria priorităților 
celor mai puţin importante, chiar şi în absenţa totală a pistelor de urmat. 

Se simţea prea copleşit de stadiul deprimant în care se afla ancheta ca să 
continue această muncă greoaie și plictisitoare. Deşi avea cont de Facebook, 
nu se loga aproape niciodată la el. Care era rostul? Nu știa niciodată ce să 
scrie şi nu-l interesa deloc să se uite la fotografiile cu prietenii sau rudele 
sale aflate în vacanțe sau plecate să schieze. Prefera să-i vadă pe copiii 
surorilor sale în persoană, mai ales că erau cu toții băieți — lucru care 1 se 
părea un fel de justiție poetică pentru el, după ce crescuse fiind singurul 
băiat între cinci fete. 

Prin comparație, Elisa fusese incredibil de conştiincioasă cu reînnoirea 
statusului — care avea aproape de fiecare dată legătură cu copiii ei. Poznele 
lor disecate până în cele mai mici detalii erau fără îndoială drăguţe sau 
amuzante dacă, din întâmplare, îți plăceau copiii, deşi nu era cazul lui 
Huldar. Era şi mai puţin dispus să aloce timp update-urilor ei cu poze cu 
prăjituri sau mâncăruri pe care le gătea, cocea sau comanda de la 
restaurante. Pe de altă parte, prietenii ei păreau să le aprecieze, iar fiecare 
update era urmat de un şir lung de comentarii. Trecu repede prin ele, însă 
adevăratul motiv al uciderii Elisei nu prea avea cum să aibă legătură cu 
copiii ei sau cu obiceiurile lor culinare. Sau cu slujba ei de la biroul de 
impozite şi taxe; poliția discutase cu managerul ei, care le spusese că, deși 
există destule persoane care să aibă motiv să-i urască pe cei de la taxe, era 
destul de puţin probabil ca această ură să o vizeze pe Elisa. Ea lucrase mai 


mult din umbră, nu avusese contact direct cu cei care erau supuși unor 
investigaţii şi nu fusese chemată niciodată să depună mărturie la tribunal. Cei 
arătaţi cu degetul de manager nici măcar n-aveau habar de existența ei. 

Un lucru care ieşise totuși la suprafaţă după citirea acestor informaţii era 
că Margrét părea extrem de diferită de cei doi frați ai ei. Elisa menţiona 
rareori chestii amuzante pe care ea le spunea sau făcea. Când scria despre 
fiica ei, însemnarea avea un ton mai serios şi avea legătură cu pierderea 
vreunui dinte, ce nu putea trece neobservată, sau, de cele mai multe ori, cu 
rezultatele bune obţinute la şcoală. Margrét nu părea cea mai vioaie sau cea 
mai fericită fetiță din lume, iar Huldar simţi un junghi de vinovăţie când își 
aminti de dezbaterea destul de aprinsă dacă să fie luată în custodie sau nu. 
Dacă fetiţa avea tendinţe depresive, lui nu i-ar fi făcut plăcere să se 
gândească la consecinţele apărute atunci când autoritățile aveau practic să-i 
tragă preșul de sub picioare. Pe de altă parte, ea însăși le ceruse să nu fie 
lăsată din nou cu tatăl ei. Dar mai exista şi posibilitatea ca ea să-și schimbe 
părerea exact în ultimul moment. Nu l-ar fi surprins deloc. 

Huldar lăsă computerul şi se întoarse ca să privească pe fereastră la mare 
şi la silueta prelungă şi teşită a Muntelui Esja, ce se înălța ameninţător, 
obturând priveliștea, mulțumit parcă de sine însuși că se află mai presus de 
neînțelegerile mărunte ale oamenilor. E bine să fii munte şi să nu trebuiască 
să te implici niciodată în tot felul de mizerii sau să te ocupi de un caz care-ţi 
depăşeşte cu mult posibilitățile. Huldar oftă şi clătină din cap. Oare nu 
trebuiau să-și facă griji în privinţa siguranţei lui Margrét? Să omori un adult 
mai era cum mai era, dar să omori un copil? Şi-n plus, una era să ucizi o 
persoană prin mijloace convenționale, cu un obiect bont, un cuţit sau o armă 
de foc, şi cu totul altceva să-i smulgi tot aerul din corp, cu o asemenea 
brutalitate încât să-i plesnească timpanele. Modul de operare sugera că 
atacatorul era psihopat, complet lipsit de conștiință. Huldar se întoarse din 
nou spre ecran şi începu să caute prin fotografiile pe care Elisa le postase pe 
Facebook sau le salvase pe calculator. În cazul fiecărui instantaneu, atenţia îi 
era atrasă în mod irezistibil de ochii verzi ai lui Margrét și de faţa ei lipsită 
de culoare ce se itea de sub șuviţele de păr de un roșcat întunecat. Ea era 
singurul membru al familiei care avea de fiecare dată grijă să privească 
direct la aparat. Ceilalţi păreau că nu bagă de seamă că li se face o 
fotografie. În plus, ea părea mult mai apropiată de mama ei decât cei doi 
frați, din moment ce în majoritatea pozelor stătea ori lipită de Elisa, ori 
foarte aproape de ea. Huldar se gândi că această tendință părea şi mai 


pregnantă în cele mai recente fotografii. Ţi-ai fi putut închipui că fata 
începea să intuiască ce urma să se întâmple. 

Faptul că studia aceste fotografii, care în mod clar că nu erau destinate să 
fie privite de toată lumea, îl făcu să se simtă vag jenat. Văzuse destule încât 
să tragă concluzia că Sigvaldi şi Elisa alcătuiseră un cuplu normal, care 
părea că se bucură din plin de viaţă. Ea surâdea sau râdea în aproape orice 
poză, iar fotografiile în care apăreau împreună dădeau impresia că sunt doi 
oameni care se iubesc enorm, fiind totodată şi buni prieteni. Deşi, fireşte, 
toate astea ar fi putut fi doar de fațadă. 

Oricât de mult l-ar fi plictisit această muncă, Huldar se dovedi 
perseverent. Acordă multă atenţie vieţii sociale a Elisei, care-i oferise mult 
mai mult material decât era necesar. Fusese înconjurată de mulți prieteni, cu 
care păstra o legătură destul de strânsă. Schimba des mesaje cu ei, despre 
cine, petreceri pentru copii, diete şi mersul la saloane de spa pentru 
menținerea siluetei. Elisa era mereu gata să întreprindă ceva. Huldar nu știa 
prea multe despre viața de cuplu sau despre femei în general ca să spună cu 
siguranță că are în faţa ochilor ceva absolut normal sau un semn că există 
fisuri într-o relaţie care părea perfectă la suprafaţă. Pentru el, căsătoria 
însemna să aibă mai puţină nevoie de prezenţa altor oameni, dar poate că el 
rămăsese în mod iremediabil ancorat în trecut. Asta probabil că explica şi de 
ce rămânea în continuare singur. Dacă n-ar fi fost atât de prost încât să-şi 
facă de cap cu Karlotta, probabil că i-ar fi cerut lui Rikhardur un sfat. 
Trebuia ca el să ştie câte ceva despre mariaje gata să se destrame, dar 
Huldar nu voia nici în ruptul capului să aducă în discuţie subiecte legate de 
divorţ. I se părea cu totul nepotrivit să pronunţe numele Karlottei în preajma 
lui Rikhardur. Cu cât divorțul lor se termina mai repede, cu atât mai bine. 
Odată terminat și dat uitării, spera ca amintirea prostiei comise să nu mai 
revină niciodată, ca să-l bântuie ori de câte ori îl vedea pe Rikhardur. 

Dar pe memory stick nu găsi nimic care să-i trezească interesul. Judecând 
după extrasele de cont pe care Elisa i le trimisese contabilului, situația 
financiară a cuplului era destul de solidă, mai bună oricum decât a 
majorităţii oamenilor din ziua de azi. Având în vederea situaţia lor, moartea 
Elisei n-avea să aducă nicio schimbare. Firmele de asigurări confirmaseră 
declarația lui Sigvaldi că Elisa n-avusese asigurare de viaţă, deşi nu era 
imposibil ca el să fi trecut sub tăcere vreo poliţă de asigurare pe care o 
încheiase cu o firmă din străinătate. Oricum, de aflat vor afla destul de 
repede. Poliţiştii luaseră legătura cu asigurătorii străini despre care se ştia 


că încheie înţelegeri cu cetăţeni islandez, iar răspunsurile lor urmau să 
sosească destul de repede. 

În timp ce revenea la examinarea fotografiilor, lui Huldar îi trecu brusc 
prin cap că bărbatul care supraveghease casa în desenele lui Margrét ar fi 
putut fi surprins din greşeală de camera foto. Scormoni din nou prin albumele 
cu poze, captivat de idee. Auzi un ciocănit în uşă și-o văzu pe Erla ițindu-şi 
capul chiar atunci când studia o poză cu Elisa și Margrét. Poza fusese făcută 
afară, şi de data asta amândouă priveau drept în obiectiv, în timp ce o firavă 
rază de soare le strălucea în păr. Aveau priviri triste, deşi Elisa se străduia 
în van să afişeze un surâs cât de mic. Margrét părea la fel de împietrită ca de 
obicei; nici măcar o umbră de plăcere sau de fericire nu putea fi zărită pe 
chipul ei de copil. lar asta o făcea să pară mai mare decât era de fapt. Huldar 
îşi mută privirea de la poză şi şi-o îndreptă spre Erla. 

— Da? 

— A fost găsit trupul unei femei. Destul de bătrână, prin comparație cu 
Elisa. Dar circumstanţele sunt mai mult sau mai puțin asemănătoare. Doar că 
ŞI mai macabre. 

Huldar închise albumul, opri monitorul şi se ridică de pe scaun. Înainte 
de-a ieşi din birou, îl sună pe Egill şi-l informă despre ce se întâmplase, 
adăugând că ar fi de preferat ca Margrét să fie dusă la o locuinţă sigură fără 
întârziere. În timp ce vorbea, simţi o dorinţă copleșitoare de nicotină. 

Va lăsa soarta să decidă în locul lui: dacă se va lua sau nu din nou de 
fumat va depinde doar de cel peste care va da mai întâi, un farmacist sau un 
vânzător de tabac și țigări. 


Capitolul 16 


Era greu de imaginat un loc mai puţin primitor decât camera pentru 
vizitatori a penitenciarului Litla-Hraun. Probabil că era conceput în aga fel 
încât să transmită mesajul că încălcarea legii are repercusiunile sale. 
Pereților le-ar fi prins bine un nou strat de vopsea, iar linoleumul de pe 
podea trebuia schimbat cât mai urgent. Singurele piese de mobilier din 
încăpere erau o masă mică cu un singur scaun, și un pat îngust, prins în 
podea, care în prezent servea drept canapea. Neîndoielnic, era menit pentru 
activități mult mai plăcute în timpul vizitelor conjugale, judecând după sacul 
ce conținea o pătură şi un cearșaf, care fuseseră aşezate la un cap al patului. 
Freyja nu se deranjase să-i aducă la cunoştinţă gardianului de serviciu că era 
doar sora deţinutului, însă de fiecare dată când privirea îi cădea pe 
aşternuturile de pe pat, o cuprindea regretul. Se temea că gardianul avea să 
descopere natura relaţiei dintre ei și să se grăbească să tragă nişte concluzii 
pripite. 

Freyja se pricepea extrem de bine să-şi facă griji din pricina unor 
neînţelegeri imaginare; era capabilă să le întoarcă pe toate părțile mult timp 
după ce restul persoanelor normale le-ar fi dat uitării. Odată, pe când avea 
doisprezece ani, umblase cu un nod în stomac săptămâni întregi, după ce nu 
reuşise să-i răspundă profesorului de arte și meserii dacă ea fusese cea care 
croşetase puloverul de pe ea. Clopoţelul sunase înainte ca Freyja să 
reuşească să deschidă gura. Apoi, chiar înainte de vacanţa de Crăciun, când 
găsise curajul de-a îndrepta neînţelegerea, profesorul se holbase la ea lipsit 
de orice expresie. Poate că dezastrul cu mănușile pe care le croşetase din 
greşeală fără degetele mari îl făcuse pe profesor să uite cu totul de faptul că 
ea-şi supraestimase îndemânarea nu cu mult timp în urmă. 

— Molly ce face? 

Baldur îşi ţinea mâna dreaptă sprijinită de masă, strângând cafeaua pe 
care ea i-o adusese de la automatul cu băuturi de afară. Faţa parcă îi fu 
luminată de dinții săi albi când zâmbi gândindu-se la câinele rămas acasă. 
Baldur fusese frumos dintotdeauna; ca bebeluş bucălat, băieţel pus pe rele, 
tânăr subțirel şi, acum, bărbat în toată firea. Maturitatea, mai ales, îi scotea 
cel mai mult în evidență frumuseţea, drept urmare, avea un foarte mare 


succes la femei; mai mult succes decât era normal pentru binele său personal. 
Cel puţin două dintre prietenele Freyjei se culcaseră cu el, iar ea suspecta că 
şi o a treia făcuse acelaşi lucru, deşi respectiva negase cu vehemenţă, cu 
obrajii arzând, când celelalte două o încolţiseră în timpul unei petreceri 
sălbatice. Baldur îi făcu cu ochiul, ca şi cum i-ar fi citit gândurile. Ea nu se 
putu abține să nu rânjească la rândul ei, deşi amintirea aceea nu-i făcea 
neapărat plăcere. 

Baldur avea un talent înnăscut să-i tragă pe oameni după el, în ciuda 
faptului că erau conştienţi că nu e bine ce fac. Dacă ar fi ales să nu comită tot 
acel şir de nelegiuiri, probabil că ar fi ajuns un politician de succes; 
charismă şi putere de convingere avea din plin, indiferent ce nonsensuri 
perora. De multe ori Freyja se trezea că planurile lui absurde nu erau chiar 
atât de nebuneşti pe cât păreau. 

Dar îşi revenea întotdeauna în fire în clipa în care el se oprea din vorbit. 
Vraja produsă de cuvintele şi personalitatea sa erau precum un foc de 
artificii: erai pur şi simplu captivat când se produceau, dar după aceea 
rămâneai cu un glob de lumină enervant pe retină şi cu un bubuit puternic în 
urechi. 

Baldur încă se mai aştepta să elaboreze vreo schemă inteligentă, care 
întâmplător să fie și legală. Dacă ar fi făcut asta, probabil că viaţa lui avea 
să urmeze un alt curs. Dar speranţa că urma să găsească nişa care să i se 
potrivească scădea din ce în ce mai mult. Părea că preferă să se scalde în 
ape tulburi, înconjurat de personaje de cea mai joasă speţă. Avea un caracter 
pe care-l moştenise în întregime de la mama lor: odată cu laptele pe care îl 
supsese de la sânul ei, părea că absorbise şi visurile ei de preamărire și trai 
în lux obținute fără pic de efort. Ambii trăiau doar clipa prezentă, convinși 
că un trai mai bun îi pândea imediat după colţ, aşa că nu era nevoie să-și 
complice inutil existențele cu chestii plictisitoare precum măsurile de 
precauţie sau grija zilei de mâine. 

Surâsul lui Baldur nu ţinu mult. 

— Să ai grijă să nu se îngrașe. E-al dracului de greu s-o faci apoi să 
slăbească. 

— O să am grijă. Freyja se foi pe saltea, încercând să-şi găsească o 
poziție mai comodă, iar în cele din urmă se rezemă de perete. E bine. Nu-ţi 
face griji. 

— Ştii că trebuie s-o silești să facă mişcare. Nu doar o plimbărică în 
jurul blocului, ci o plimbare în adevăratul sens al cuvântului, poate chiar pe 


vreun deal. 

Freyja se forţă să zâmbească. Baldur era prea optimist dacă se gândea că 
ea va sui pe un munte cu câinele ăla în fiecare dimineaţă şi seară. 

— Hei, lasă grijile deoparte. Molly se menţine într-o formă bună. Tu cum 
te simți? E totul OK? Având în vedere unde te afli? 

— Eu sunt întotdeauna OK. Ştii bine, adăugă el, sorbind o gură de cafea. 
Dacă nu încalc regulile, nu-mi mai rămâne prea mult de stat aici. Probabil că 
voi ieşi în câteva luni. Apoi se grăbi s-o liniștească: Poţi rămâne în 
apartament chiar dacă mă întorc şi eu acolo. La început, va trebui să dorm în 
centrul de reabilitare:=:, aşa că vei putea avea apartamentul doar pentru tine 
încă o bucată bună de timp. 

Freyjei îi zbură gândul la camera de oaspeţi pe care o găsise ticsită cu 
radiatoare pentru căldură şi instalații de germinare atunci când se mutase în 
locuinţa fratelui său. Fuseseră folosite pentru cultivarea diverselor soiuri de 
plante, complet diferite de legumele sau ierburile aromatice pe care le 
cultivă oamenii normali, și deşi ea mutase toate acele instalații în boxa de 
depozitare de la subsol, locul acela încă mai duhnea a canabis. 

— O să-mi caut un apartament. Momentan lucrurile nu merg în direcția 
dorită, din cauză că oamenii preferă să-şi închirieze locuinţele turiştilor. E 
de-nţeles — plătesc mai bine. 

— Poate c-ar trebui s-arunc şi eu o privire la industria turismului când 
voi ieşi de-aici. 

Freyja scoase un oftat neauzit. Nici nu voia să-şi închipuie potențialele 
oportunități de-a obține un profit rapid pe spatele vizitatorilor străini pe care 
le-ar fi putut zări Baldur, deşi era sigură că erau servicii de care turiştii s-ar 
fi lipsit cu mare uşurinţă. Fratele ei ispăşea o pedeapsă pentru că, împreună 
cu un prieten, obținuse un împrumut enorm, folosind ca garanţie o proprietate 
care aparținea unui bărbat care se întâmpla să aibă același nume ca prietenul 
său. Banii îi cheltuiseră înainte ca frauda să fie descoperită, ba chiar 
achitaseră şi câteva rate lunare, pentru a mai câştiga ceva timp. Doar atunci 
când nu mai reuşiseră să achite ratele, fusese descoperită escrocheria. Şi 
cum Baldur fusese eliberat condiționat, restul rămas din condamnarea 
anterioară se adăugase uneia noi, pentru fals și delapidare. Cu greu își 
amintea Freyja de o perioadă în care Baldur să nu fie în închisoare ori să 
aştepte vreo condamnare. 

El îi făcu din nou cu ochiul şi-i zâmbi. 

— ȘI, tu cum te simţi? Te vezi cu cineva deosebit? 


— Nu. Nu mă văd cu nimeni, nici deosebit, nici altfel. 

Freyja n-avea de gând să-i povestească despre dezastrul cu Huldar. 
Pentru că, în primul rând, viața ei amoroasă nu era treaba lui, iar în al doilea 
rând, nu voia ca el să afle că-i permisese unui polițist accesul în apartament, 
chiar dacă acesta nu vrusese să zăbovească acolo. 

— Pentru moment, mă simt foarte bine. 

— Foarte bine? Ce dracu” e în neregulă cu tine? o certă Baldur. 

Din punctul lui de vedere, toată lumea avea nevoie de un partener pentru a 
fi fericit, deşi nu neapărat unul de durată, dat fiind că diversitatea era 
ingredientul nelipsit din viaţa lui. 

— Tu nu ieşi deloc în oraş? N-ai să găsești pe nimeni stând în cur pe 
scaun, acasă. 

Simţi nevoia să-i răspundă că nici măcar închisoarea nu reușea să-l 
împiedice să întâlnească noi şi noi femei. Cum făcea asta depăşea puterea ei 
de înţelegere. În ultimul an avusese nu mai puţin de patru iubite. Ori de câte 
ori se elibera locul, o alta își făcea apariția, aproape instantaneu. Freyja 
avea mereu dificultăți în a reuși să-şi facă o programare pentru vizită, 
deoarece actuala lui iubită trebuia să vină ori de câte ori putea la el. Posibil 
ca acum să fi nimerit într-o perioadă de tranzit de la o prietenă la alta, altfel 
n-ar fi avut timp şi pentru ea. 

— Nu stau în cur pe scaun acasă. les. Doar că n-am întâlnit încă bărbatul 
potrivit. Oricum, nu sunt singură de chiar aşa multă vreme. Încă n-am 
renunțat cu totul la speranță. 

— Te pot ajuta, să ştii. Nicio problemă pentru mine. Aş alege cu mare 
precauție. 

— Nici gând — deşi mulțumesc. 

Încercă să-și mascheze discret vehemenţa din ton, ca el să nu observe cât 
de puţin îi aprecia ea ajutorul. Mai bine să schimbe subiectul înainte ca el să 
înceapă s-o descoasă despre gusturile în materie de bărbaţi și să alcătuiască 
o listă de potențiali candidați. Momentan, munca îmi ocupă tot timpul. 

— Da? 

Baldur nu avusese niciodată încredere în cariera Freyjei. Slujbele pe care 
le avusese ea de-a lungul anilor nu aveau cum să-și facă loc în lumea lui. El 
considera că munca la Casa Copiilor era în regulă ca şi concept, dar nu putea 
înțelege toată această agitaţie și bătaie de cap, când toată lumea știa că poţi 
avea grijă de un pedofil cu ajutorul unei bâte de baseball, fără să te mai 
complici cu serviciile medicale sau cu vreun cabinet de avocatură. 


Razele soarelui reuşiră să răzbată printre norii negri care o însoțiseră pe 
Freyja pe drumul ce șerpuia prin munți de la Reykjavik încoace. Zăbrelele 
înfipte în fața ferestrei înguste aruncau umbre simbolice pe podea. Incapabilă 
să-şi smulgă privirea de la ele, simți un junghi de durere gândindu-se la 
situaţia în care se afla fratele său, iar familiara angoasă cu privire la viitorul 
lui începu să-i dea din nou târcoale. Priveau amândoi un pușcăriaş mai în 
vârstă, care se strecura într-o altă cameră rezervată vizitatorilor; un tip 
slăbănog şi adus de spate, cu tatuaje decolorate ce se ițeau pe sub gulerul şi 
mânecile uniformei boțite. Freyja nu suporta să se gândească la posibilitatea 
ca şi Baldur să sfârșească precum acel deținut. Nu trebuia să permită să se 
întâmple una ca asta. Oricât de nerealist ar fi părut în acel moment, simţea că 
de ea depindea să împiedice o asemenea grozăvie. Un sentiment foarte 
familiar, desigur. 

De când se ştia, ea şi Baldur avuseseră mereu grijă unul de celălalt. El îi 
fusese întotdeauna alături; îi bătea pe băieții care se luau de ea în timpul 
pauzelor la şcoală și-o ajuta să-şi care ghiozdanul greu până acasă. Era cu 
doi ani mai mare şi încă de când ea era bebeluş, se uita după el şi se simţea 
bine când îl simţea prin preajmă. Admiraţia şi încrederea absolută în el îi 
insuflaseră în schimb încredere în sine lui Baldur şi-i oferiseră un scop în 
viață. Dar pe măsură ce Freyja se maturiza şi realiza că fratele ei nu era 
chiar atât de perfect pe cât îl considera ea, admirația neţărmurită față de el 
începuse să scadă. Adevărul era că el avea o mulţime de defecte, care însă 
fuseseră ignorate cu totul de-a lungul timpului. Nici nu era de mirare: mama 
lor îi născuse pe amândoi înainte de-a împlini douăzeci de ani și, drept 
urmare, fusese prea imatură pentru a-i creşte cum se cuvine, iar ei în schimb 
o iubiseră necondiționat, cum fac copiii, şi ea le făcuse sarcina mai uşoară. 
La fel ca Baldur, mama lor fusese un om cu inima uşoară, care surâdea 
mereu, în ciuda greutăților şi a haosului care domneau în viaţa ei. 

Deşi Freyja şi Baldur nu aveau același tată, ei nu se consideraseră 
niciodată fraţi vitregi. În relaţia lor nu existase noţiunea de „„jumătate”!*: din 
ceva. Taţii lor erau doar siluete neclare, aproape absente; mama reprezenta 
centrul lumii lor. De la ca primeau tot ce aveau nevoie — mâncare, adăpost, 
siguranță, prezenţa unei fiinţe dragi și înţelegere de mamă, indiferent cât de 
haotică le era viaţa — în timp ce taţii lor veneau și plecau, fără a reuși să-și 
facă simțită cu adevărat prezenţa în viaţa lor. Ambii fuseseră foarte tineri şi 
de-abia dacă o cunoscuseră pe mama copiilor lor, deşi încercaseră, fără 
sorți de izbândă, să facă ceea ce trebuie. Ei nu contribuiseră decât cu 


cadouri prost ambalate, de Crăciun sau cu ocazia aniversărilor, cu vizite 
ocazionale la cinema şi la săli de bowling, sau cine frugale la fast-food-uri 
ce serveau hamburgeri, acompaniate de lungi tăceri, în timpul cărora tot 
aruncau priviri pe furiş la ceas. Puțin câte puţin, se estompaseră din viaţa lui 
Baldur şi-a Freyjei, evaporându-se cu totul atunci când se căsătoriseră și 
făcuseră alți copii. Mama lor nu întreprinsese nimic pentru a stabili vreo 
legătură cu ei; atât timp cât pensia alimentară sosea la timp, ei nu-i păsa 
deloc de rolul lor în viaţa copiilor săi. Inima şi mintea îi stăteau mereu la 
alți bărbaţi și considera că e doar o chestiune de timp până ce-l va găsi pe 
domnul Perfecţiune, care-i va primi pe toți cu braţele deschise şi le va 
construi o casă imensă în Arnarnes:*., în care să trăiască fericiţi până la 
adânci bătrâneţi. 

În mintea Freyjei, aceşti bărbaţi alcătuiau un şir destul de lung şi fiecăruia 
1 se oferise un scurt răgaz ca să izbutească să pătrundă în viaţa ei şi-a lui 
Baldur. Bărbaţii aceia puţeau a aftershave, se simțeau jenaţi în prezența 
copiilor şi de-abia aşteptau să iasă din apartamentul lor înghesuit, însoţind-o 
pe mama lor în oraş. Niciunul dintre ei nu zăbovise îndeajuns de mult, încât 
să rețină numele celor doi copii sau ce vârste aveau. Unul îi dăruise Freyjei 
o pisicuţă şi păruse destul de promiţător, însă dispăruse şi acesta după nu 
foarte mult timp, la fel ca toți ceilalți. 

În cele din urmă, poate că mama lor ar fi reușit să-şi găsească un partener 
stabil, însă murise brusc, la vârsta de treizeci de ani, pe când Freyja avea 
zece ani, iar Baldur doisprezece. Minunatul ei zâmbet de pe buzele 
permanent acoperite cu ruj, izul plăcut de parfum, ochii înconjurați de rimel 
gros şi unghiile vopsite cu ojă dispărură din viaţa lor într-o seară de 
sâmbătă, când ea ieşise în oraş, la fel ca-ntotdeauna, însă de data asta nu mai 
venise acasă. La o petrecere din Mosfellsbær, inima ei, care-şi bătuse ritmul 
excentric doar pentru copiii ei, se hotărâse brusc să renunţe la luptă. Cei doi 
copii, cu ochii încă lipiţi de somn, primiseră vestea pe când se aflau în casa 
unei foste colege de şcoală de-a mamei lor, în grija căreia rămăseseră în 
acea noapte. 

Nu plânseseră până seara în acea zi, dar odată pornite, lacrimile lor se 
dovediseră de neostoit. Durerea lor fusese amplificată de teama a ceea ce 
urma să se întâmple cu ei. Probabil că ar fi plâns şi mai amarnic dacă ar fi 
ştiut că aveau să fie trimişi să locuiască cu părinţii mamei lor, un cuplu pios 
ce renunțase cu totul la fiica lor şi arătase prea puţin interes față de familia 
ei. Nu fuseseră oameni răi, ci lipsiţi de orice empatie, prea puţin înzestrați 


să aibă grijă de doi copii mici şi, mai ales, de un băiat obraznic şi rebel. N-a 
durat mult şi Baldur a reuşit să spargă aproape toate bibelourile din casa lor 
situată în suburbii, dar Freyja s-a oferit să împartă vina pe din două, pentru 
ca să nu-l certe prea tare cei doi bătrâni. 

Vieţile lor nu s-au schimbat prea mult; fericiţi s-au simțit în prea puţine 
ocazii, însă fratele şi sora au rămas la fel de inseparabili. Freyja a încercat 
să aibă grijă de fratele ei, iar el a avut la rândul său grijă de ea. Nu 
înțelegeau ei prea multe şi nimeni nu se deranja să le explice cum stau 
treburile. Bunicii îşi revărsau toată dragostea asupra unui Dumnezeu bizar și 
invizibil, care şedea pe tronul Lui din cer. Copiilor li s-a părut nedrept acest 
lucru, pentru că Dumnezeu avea milioane de oameni care să-L iubească, în 
timp ce ei nu-i aveau decât pe cei doi bunici. Dumnezeu veghea asupra lor în 
casa aceea nouă pentru ei: brusc, s-au trezit că această făptură celestă, prea 
puţin prezentă în vieţile lor de dinainte, se afla pretutindeni şi nicăieri. 
Niciunul n-a înțeles din ce anume izvora credința aceea nesfârşită a 
bunicilor lor, însă, temându-se să recunoască adevărul cel crunt, s-au 
rezumat la a schimba priviri furişe şi-a chicoti pe la spatele celor doi 
bătrâni. 

Niciuna dintre mostrele de înţelepciune divină care picurau de pe buzele 
bunicilor lor nu confirma ceea ce Freyja şi Baldur aflaseră pe pielea lor, iar 
cu timpul au căzut amândoi de acord că dacă Dumnezeu exista şi era atât de 
bătrân pe cât îl credea lumea, probabil că vederea îi slăbise foarte tare. O 
posibilă explicaţie a motivului pentru care un Dumnezeu atotputernic şi 
făcător numai de bine permitea ca nedreptatea şi răul să înflorească în lume 
era că pur şi simplu El nu exista. Destul de repede, au acceptat această 
explicaţie ca fiind singura posibilă. Era mai simplă şi-i scutea de efortul de- 
a încerca să înțeleagă concepte alambicate precum Sfântul Duh sau iertarea 
păcatelor. În ciuda acestor lucruri, cei doi copii au acceptat să fie 
confirmaţi:*., prea vicleni ca să-și alarmeze bunicii în legătură cu faptul că 
ei erau de fapt atei. Bomba avea să cadă mai târziu. 

Curând după botez, Freyja s-a văzut nevoită să recunoască faptul că 
Baldur nu era la fel de înclinat spre studiu ca ea. Domeniile lui de interes 
erau cu totul şi cu totul diferite, iar încercările ei de a-l încuraja să urmeze 
exemplul ei au început să aibă din ce în ce mai puţin efect, pe măsură ce el 
începea să alunece pe panta delincvenţei juvenile. 

Şi iată unde se aflau acum. Simţi familiarul regret din cauză că nu fusese 
mai fermă cu el, că nu depusese mai mult efort pentru a-l convinge. Dar n-ar 


fi schimbat cu nimic situația. 

— Ai mai auzit ceva despre ratat? 

Nu era nevoie ca Baldur să-i rostească numele. La fostul ei prieten nici nu 
se deranjase vreodată să se refere în alt mod. „Ratat” putea însemna oricine. 
Dar „ratatul” era de fapt fostul prieten al Freyjei, pe care Baldur nu-l 
înghiţise niciodată. 

— Ştii că mă voi ocupa de el dacă va încerca ceva cu tine. 

Freyja voia să râdă. 

— Ca de exemplu? El nu va încerca nimic. Ai uitat cumva că i-am dat 
papucii pentru că era o pacoste, nu pentru că se purta violent? 

Amintindu-și de nesfârşitele ciondăneli din pricina celor mai mărunte 
motive, era uimită că rezistase alături de el aşa mult timp. 

Ce-i cu pata asta de pe ușa frigiderului? Ai lovit cumva bordura? Văd o 
îndoitură în marginea jantei. De câte ori trebuie să-ți repet să-ţi cureți 
bine geanta când intri în casă? De ce dracu’ trebuie să încarci maşina de 
spălat vase până dă pe dinafară? 

Poate că situația ei actuală nu era chiar de invidiat, dar cel puţin n-o mai 
bătea nimeni la cap, plângându-se de faptul că rola de hârtie de la toaletă nu 
era aşezată cu capătul care trebuia în afară. 

— Am terminat-o de tot cu el, stai liniştit. 

Baldur doar se uita la ea. 

— Pe culoarul meu sunt doi tipi care stau închiși pentru că și-au atacat şi 
violat fostele prietene. Pun prinsoare că fetele alea credeau că scăpaseră de- 
a binelea de ei când se mutaseră. Luă o gură de cafea, mutându-și privirea 
spre fereastra zăbrelită. Încuie uşa şi ţine-o pe Molly aproape. Ratatul n-o să 
aibă nicio şansă împotriva ei. 

Freyja uită deliberat să menționeze că se temea că, dacă s-ar ajunge la 
ronţăit de oase, la ea va sări Molly prima dată. N-avea rost. Iar ultimul lucru 
pe care şi-l dorea era ca Baldur să pună la punct un atac împotriva fostului ei 
prieten. Ideea asta i se părea de fapt mult mai tentantă decât voia ea să 
recunoască, dar şansele ca un asemenea plan să se întoarcă împotriva lui 
Baldur erau de aproape sută la sută. 

— Molly doarme pe podea, lângă patul meu. L-ar transforma în carne 
tocată înainte de-a reuși să pună piciorul înăuntru, zise ea surâzătoare. Lasă-l 
în pace, Baldur. Nu merită să riști să-ți mărești pedeapsa. Tot ce-a făcut a 
fost să mă plictisească de moarte cu mormăiturile lui. 

— Bine atunci, dacă tot nu vrei să mă laşi să-ți fac lipeala cu unul dintre 


amicii mei, cel puțin lasă-mă să-ţi găsesc un protector. Nu vrei unul? 

— Un protector? Nu, mersi, chiar n-am nevoie de așa ceva. Eu şi Molly 
ne avem una pe cealaltă. Nu-ţi mai face griji. 

După expresia lui, îşi dădea seama că n-o crede pe cuvânt. Sau că nu vrea 
s-o creadă. Ea suspecta că tocmai îi oferise lui Baldur un scop de urmărit pe 
timpul perioadei pe care-o mai avea de ispășit în închisoare, care să-l facă 
să simtă c-o ajută cu ceva. Dar de ce oare acest scop al lui n-o ajuta să-şi 
completeze actele pentru plata taxelor anuale sau să decupeze din ziare 
anunțuri cu închirieri de apartamente? De ce oare simţea el mereu nevoie să 
întreacă măsura? 

— Vorbesc serios. Chiar nu doresc să văd vreun tip patrulând tot timpul 
prin jurul blocului. 

Baldur nu-i răspunse la asta şi tot restul vizitei continuară să discute 
despre lucruri mărunte. Soarele cobora spre apus în timp ce Freyja conducea 
maşina sub cerul întunecat. 

e 

Aştepta la fereastra unui fast-food drive-in, când îi sună telefonul. 
Încercă, în acelaşi timp, să răspundă la telefon, să-i dea cardul vânzătorului 
şi să ia punga plină de grăsime. 

— Alo? 

— Freyja? 

Suna ca o întrebare. Recunoscu vocea; tipul lucra pentru Agenţia pentru 
Protecția Copilului, însă nu-i reținuse numele. După ce se prezentă ca fiind 
Geir, ea reuşi să şi-l imagineze: un tip prezentabil, care se pricepea la ceea 
ce făcea şi al cărui unic defect era că întrerupea oamenii când vorbeau — 
ceca ce era de neacceptat. 

— A intervenit ceva în ancheta în care este implicată fetița, Margrét. 
Margrét Sigvaldadóttir. 

— Ce anume? 

Freyja îşi prinse telefonul între obraz şi umăr şi luă înapoi cardul şi 
chitanța pentru mâncare, apoi găsi un loc de parcare lângă restaurant. 

— Au apărut noi elemente în cazul investigat de poliție. Nu ştiu ce anume, 
dar apele au început să se agite. 

Bărbatul se opri, iar Freyja se văzu nevoită să-l audă cum respiră. Poate 
că doar aştepta ca ea să înceapă să vorbească, pentru a avea motiv s-o 
întrerupă. Se hotărî să nu-i ofere această satisfacție și-l aşteptă pe el să 
continue. 


— Pe scurt, am căzut de acord să permitem poliţiei s-o ia pe fată în 
custodie temporară. Am înţeles că ea refuză să se apropie de tatăl ei, însă 
motivul principal îl reprezintă faptul că poliția consideră c-ar fi mai bine 
pentru ea să stea ascunsă, după ce mass-media a aflat despre caz. Cu alte 
cuvinte, cred că ei se tem ca nu cumva criminalul să ia măsuri după ce va 
afla că a existat un martor. 

— Şi? Vrei să auzi părerea mea? 

— A, nu. Nu-i nevoie de asta. 

Freyja decise că nu e cazul să se simtă jignită. Probabil că nici el nu 
vrusese să pară atât de lipsit de tact. 

— Motivul pentru care am sunat este că noi speram că ai putea fi de acord 
să ai grijă de ea. Doar pentru câteva zile. Pentru o scurtă perioadă. 

— O scurtă perioadă? 

Mirosul de prăjeală umpluse maşina și geamurile începuseră să se 
aburească. 

— Normal, până când poliția va rezolva cazul şi fata se va putea întoarce 
acasă. Aș fi surprins dacă n-ar aresta pe cineva cât de curând. 

— Îmi pare rău, nu pot face asta. 

— Nu e mare lucru. Ai putea locui în apartamentul pe care-l folosim în 
astfel de cazuri. Momentan, acolo nu stă nimeni. 

— De ce nu poate fi trimisă la Bogga? 

Bogga conducea un cămin pentru adăpostirea copiilor care fuseseră luaţi 
de la părinţii lor până la găsirea unei soluții permanente pentru ei. 

— E totul ocupat la ea. Deja are pe cap doi copii în plus. 

— Îmi pare rău, chiar nu pot — am grijă de un câine. Nu pot lăsa câinele 
singur acasă. 

— Putem plăti noi să fie trimis la adăpostul pentru animale. 

— Iisuse, chiar nu e nimeni care să poată face treaba asta? Dísa, sau 
Elin? 

Nu pomeni vreun nume de bărbat, dat fiind că o astfel de posibilitate 
ieşea din discuţie. Politica era că bărbaţilor nu li se permitea niciodată să 
rămână singuri cu copiii aflați în îngrijirea celor de la Protecția Copilului, 
nu pentru că se considera că ei ar reprezenta un risc, ci pentru că unii copii 
erau atât de afectaţi, încât exista pericolul ca ei să se implice prea mult din 
punct de vedere afectiv atunci când un bărbat era prea bun cu ei. Fireşte, 
același lucru era valabil şi pentru femei, însă riscul scădea destul de mult în 
cazul lor. 


— Ele nu sunt la birou? Sau Silja? Știu că ea nu e în concediu. 

Auzi la capătul celălalt un fredonat, urmat apoi de un căscat. În cele din 
urmă, bărbatul continuă: 

— Tu eşti singura fără partener. Toate celelalte au copii. Cu excepția ta. 
Dorim ca Margrét să aibă parte de atenția cuiva fără alte obligaţii. Mamelor 
le e mult mai greu să lase totul deoparte şi să se mute în apartament. 

Deci, ea era singura potrivită pentru această sarcină pentru că n-avea o 
viaţă a ei proprie. Splendid. Îi pieri pofta pentru conţinutul pungii de pe 
scaunul pasagerului. 

— Şi tipul care conduce investigația te-a cerut pe tine în mod expres. 

— Huldar? 

— Da. Nu mă întreba de ce, dar tu eşti singura în care are încredere că 
poate avea grijă de fetiță. 

Freyja se încruntă. El n-o cunoştea deloc, cu excepția nopții pe care o 
petrecuseră împreună. Nu cumva el îşi forma părerile profesionale despre 
oameni pe baza propriilor experienţe sexuale? Dacă acesta fusese scopul 
aventurii lor de-o noapte, rezultatele oferite de testul ei de personalitate 
probabil că ar plasa-o în categoria persoanelor cu pofte sexuale de 
nestăvilit. Se făcu roşie la faţă și mulțumi în gând că videofoanele nu 
deveniseră niciodată dispozitive la modă. 

— Îmi pare rău. Trebuie să existe o altă soluţie. 

— Nu, le-am epuizat pe toate. 

Tonul lui sugera că dorea să încheie discuţia. 

Deşi Freyja voia să ridice în continuare obiecţii, ştia cum se va termina 
totul. În cele din urmă, la căderea nopţii, aproape sigur fata se va afla în 
grija ei. Spera ca măcar să-i rămână timp să mănânce până atunci. În pungă 
nu avea mâncare pentru două persoane. 


Capitolul 17 


Karl nu se simţea pe de-a întregul vinovat că nu prea mai dădea pe la 
cursuri. Nu făcea nimeni prezența, așa că depindea doar de el dacă merge la 
cursuri sau nu. Acum că mama lui nu mai trăia ca să-l sâcâie, nu-i mai păsa 
nimănui de educaţia sa, nici măcar lui — în cea mai mare parte a timpului. Îl 
deprima acest gând, deși se bucura din plin de libertatea nou dobândită, 
stând şi nefăcând nimic cât îi poftea inima. Dacă nu-i păsa nimănui de 
rezultatele lui la învăţătură, ce mai conta cât de bine sau rău învăţa el? Dar 
nu era chiar așa simplu. Ca să îndeplinească condițiile impuse de Comisia 
pentru Împrumuturi Acordate Studenţilor, trebuia să se ţină de facultate. 
Dacă n-ar fi fost asta la mijloc, se îndoia că ar fi participat fie şi la un singur 
curs sau că ar fi predat vreun referat obligatoriu. Dar dacă-şi mai dorea în 
continuare ajutorul financiar pentru studiu, trebuia să ia examenele, iar dacă 
voia să ia examenele, trebuia măcar să se prezinte la ele. 

Oricum, astăzi avea de gând să ignore complet imboldul de 
conștiinciozitate. Merita şi el niște timp liber. Avea atât de multe pe cap și, 
în sfârşit, găsise energia necesară să organizeze bunurile rămase de la mama 
lui. Vizita lui Halli și-a lui Börkur reprezentase factorul declanșator, iar 
acum avea de gând să transforme casa asta într-o locuință a lui. Prea mult 
timp arătase precum un monument închinat slavei mamei sale — un mausoleu 
înălţat pentru a cinsti vreun faraon mort în urmă cu mii de ani. 

În cele din urmă, îşi dăduse şi el seama că sosise vremea să-şi caute noi 
prieteni, însă n-avea cum să invite pe nimeni în căsuţa asta de bătrânică — 
asta presupunând, în primul rând, că avea să găsească pe cineva pe care să-l 
invite. Îi intrase totuşi în cap ideea că asta urma să-l transforme într-o 
persoană populară. Colegilor lui de la cursuri le era întotdeauna greu să 
găsească un loc în care să organizeze petreceri. Tentația unei case, a unei 
lăzi cu bere şi-a câtorva pungi cu chipsuri poate că era de-ajuns ca să-l ajute 
să se facă remarcat. 

Nu l-ar costa prea mult să transforme locul ăsta; mobilierul urât putea 
rămâne, atât timp cât ar scăpa de toate bibelourile de pe el și ar da jos 
tablourile de pe pereţi. Mai trebuia să smulgă draperiile şi perdelele de la 
ferestre şi să le-arunce la coșul de gunoi. Era timpul să-şi pună amprenta pe 


lucrurile din casă, chiar dacă asta presupunea să scape de toate bunurile 
mamei sale. 

Începu prin a da jos posterul cu Che Guevara de pe peretele de la intrare 
şi a-l îndesa în coşul de gunoi din plastic de sub chiuvetă. Unul dintre ochii 
liderului legionar şi jumătate din basca militărească a acestuia încă se mai 
iţeau din gunoi atunci când Karl închise dulapul. Apoi atacă decis dormitorul 
mamei sale, cu scopul de a-şi face el sălaşul acolo. Era ridicol să nu 
folosească această cameră, mai ales că era mai spațioasă decât a lui. În clipa 
de faţă, arăta ca şi cum mama lui doar ce-o părăsise, iar asta era un pic 
sinistru, de parcă ea s-ar fi putut întoarce oricând în ea. 

Uşa o închisese deja de mult, pentru a evita să mai privească înăuntrul 
camerei ori de câte ori trebuia să meargă la baie. Imaginea vechii măsuţe de 
toaletă a mamei sale, acoperită cu creme de față şi alte cosmetice, era destul 
de tulburătoare, lucru amplificat şi de izul greu de parfum care înainte o urma 
pretutindeni, ca un lințoliu. Fireşte, mirosurile n-aveau cum să iasă din 
sticluţele astupate şi să ajungă până pe hol, dar asta nu-l împiedica absolut 
deloc să şi le-nchipuie. Era bizar cum de mirosul mamei sale încă-i mai 
stăruia în memorie, însă de chipul ei nu-şi mai putea aduce aminte mai deloc. 

Când Karl deschise uşa, aerul greu din încăpere îi gâdilă nările. Scoase 
din buzunar nişte hârtie igienică şi-şi suflă nasul. Se gândi să-şi îndese niște 
vată în nări, însă renunţă la idee, hotărând în schimb să înceapă cu baia. Se 
duse să ia un sac de plastic, apoi adună toate cosmeticele din baie şi le cără 
la coşul de gunoi. Printre obiectele de care se debarasa se număra şi un 
hidos suport alb pentru săpunuri, care mai avea şi picioare şi de care mama 
lui fusese tare mândră. Karl îl considerase întotdeauna de prost gust, 
insinuând că ei continuau să viseze la o cadă cu picioare, când de fapt erau 
nevoiţi să se mulţumească cu un suport pentru săpunuri. Tot în sac intră şi o 
periuță de dinți electrică extrem de scumpă, nou-nouță — un cadou de 
Crăciun de la Arnar pentru mama sa — alături de o perie de păr din sidef, un 
dar primit cu mult timp în urmă, pe care-l păstra doar pentru ocazii speciale. 
Karl ar fi trebuit să ducă o parte dintre aceste obiecte la o societate de 
binefacere, însă-i era teamă că şi-ar fi pierdut curajul dacă s-ar fi apucat să 
încerce să sorteze toate aceste lucruri. La gunoi cu ele. Oricum tot acolo ar fi 
ajuns în cele din urmă, aşa că la ce bun să mai zăbovească o scurtă perioadă 
la altcineva? 

Un pocnet puternic se auzi atunci când sacul greu ateriză pe fundul coșului 
gol. La final, scoase un sunet neplăcut; nimic din ce ajungea în coş nu mai 


putea fi recuperat. Asta-i mai temperă din avânt lui Karl, astfel încât închise 
capacul cu mai puţin entuziasm decât atunci când îl trăsese în sus. Simţea că 
pângărește amintirea mamei sale scăpând de lucrurile ei ca şi cum ar fi fost 
doar gunoi bun de aruncat. 

Intră din nou în casă. Dormitorul era plin de obiecte de care mama lui 
avusese o grijă obsedantă. Avea ciudata senzaţie că acestea îi urează bun 
venit, ca și cum abia așteptau pe cineva care să își exprime din nou 
admiraţia față de ele. Dar nu asta avea el de gând. 

Unele obiecte au valoare doar în ochii proprietarilor lor; pentru alţii, sunt 
doar nimicuri. Cu un patos straniu, Karl realiză că același lucru era valabil 
pentru toate bunurile deținute de mama sa. Lor nu le rămâneau niciodată bani 
suficienți pentru a cumpăra lucruri drăguţe; la situația asta se ajunsese pentru 
că fusese nevoită să crească singură doi băieți. Toate acele albume străine 
ale lui Arnar costau o avere; toate acele cărţi pe care le strângea în timp ce 
nu reuşea să se hotărască ce să studieze la facultate. El nu era precum Karl, 
care alesese materia pe care o ura cel mai puţin. A, nu. În loc să se 
străduiască să obţină minimul necesar pentru a trece examenele de absolvire, 
Arnar îşi petrecuse timpul în ultimul an căutând metodic prin programa 
şcolară, pentru a găsi materiile care considera că 1 se vor potrivi cel mai 
bine. 

Salariul era principalul factor motivator. Intenţiona să aleagă domeniul în 
care exista cea mai ridicată probabilitate să exceleze. Mediocritatea nu 
exista pentru el; voia să strălucească în profesia cel mai bine remunerată. 
Arnar fusese insuportabil de mândru de acest ţel pe termen lung, în timp ce 
Karl nu voia pe atunci decât comicsuri, pe care mama lui nu i le cumpăra 
decât în lunile în care Arnar n-avea nevoie de albumele alea străine 
exorbitante. 

Karl îşi înăbuşi un val subit de dor după mama lui; de nostalgie față de un 
trecut care nu-i furnizase prea multe clipe de fericire. Măcar pe atunci nu era 
singur. Dar trebuia să privească spre viitor, nu spre trecut. Poate că holbatul 
la lucrurile din dormitorul mamei sale fusese o mare greşeală. Era ca şi cum 
bunurile ei observaseră sacul de gunoi din mâna lui şi-şi deplângeau soarta. 
Curăţenia din casă se dovedea mult mai dificilă decât se așteptase la început. 

Karl încercă să-şi vină în fire, mândru că încă mai avea iluzia, cel puţin 
în mintea lui, că era mult mai puţin afectat de moartea mamei lor decât Arnar. 
Pentru prima oară în viaţă, voia să-şi depăşească fratele la ceva, mai ales 
acum, când se hotărâse că sosise clipa să întrerupă orice legătură cu el. De 


azi înainte, relația lor se terminase — în afară de discuţiile cu privire la 
testament. Arnar lăsase de-nţeles că sunt frați doar cu numele. Iar acest lucru 
devenise mai mult decât evident în timpul conversației pe care-o avuseseră 
ieri la telefon. 

Amintirea încă-l mai durea. Karl îşi înghițise mândria şi-l sunase pe 
Arnar, deși ştia că nu e o idee bună. Fusese mânat de un imbold de care nu 
reuşise să scape, de o idee care-i venise în minte de ceva timp, dar pe care 
până acum alesese s-o ignore. Dar, tulburat fiind de situaţia nou apărută cu 
transmisiunea pe unde scurte, ideea continuase să nu-i dea pace, aşa că nu 
mai rezistase tentației şi, fără să se mai gândească, pusese mâna pe telefon și 
sunase. Ca să evite să vorbească cu oribila Alison, formase direct numărul 
de mobil al lui Arnar, iar legătura se stabilise brusc, tulburător de clară, ca 
şi cum Arnar s-ar fi aflat în camera alăturată. lar asta făcuse convorbirea cu 
atât mai dificilă, dat fiind că nu mai avusese cum să se ascundă în spatele 
pârâiturilor, a întârzierilor şi-a ecourilor. 

Karl lăsase discret să-i scape o rugăminte sfioasă, fiecare cuvânt nou 
aducându-l din ce în ce mai aproape de refuzul de care se temea — și pe care 
îl şi primise. Nici măcar nu i se oferise ocazia de-a fi lăsat să termine ce- 
avea de zis. În clipa în care Arnar înţelesese faptul că fratele său insinua c- 
ar vrea să vină să stea cu el şi să meargă la facultate în State, i-o tăiase scurt. 
Poate mai încolo. Nu acum. Alison încerca să rămână însărcinată şi acum nu 
era un moment potrivit. În plus, era recomandabil ca el să încerce să se 
înscrie la şcolile cu nume mare de pe coasta de est, care erau mult mai 
aproape de casă. 

Ca şi cum Karl ar fi avut vreun motiv să vrea să se întoarcă în Islanda. 

Era de la sine înţeles că-i rămânea posibilitatea de-a veni în vizită la ei 
de sărbători. Bine, nu chiar de Crăciun, căci mergeau în Hawaii, şi de 
preferat nici pe timpul verii, pentru că voiau să lase totul deoparte şi să 
plece pe undeva atunci când aveau chef, fără a stabili ceva dinainte. Ajunși 
în acest punct, până şi lui Karl îi deveni limpede că în spatele vorbăriei 
fratelui să nu se-ascundea decât un mare şi gras refuz. Nu, mulțumesc. Nu 
veni. Nici la studii, nici în vacante. Nu veni. Niciodată. 

Obrajii îi ardeau. Karl nu mai reușise decât să-şi ia la revedere şi să 
închidă înainte ca lacrimi de furie să-i ţâşnească nestăvilite. Umilinţa lui era 
totală. 

Ei bine, din partea lui, Arnar se putea duce dracului. Spera ca Alison să-l 
părăsească şi el să moară singur într-o cameră de hotel din Hawaii. Dacă l- 


ar fi sunat pe Karl şi l-ar fi rugat să vină acolo, el i-ar fi trântit telefonul în 
nas. Râzând. Păcat că mama lor golise de mult camera lui Arnar. Dacă n-ar fi 
făcut-o, Karl s-ar fi putut apuca să facă și acolo curăţenie, aruncând totul la 
gunoi. Sau ar fi putut foarte bine să ardă tot în grădină. 

Bufetul din bucătărie dădea pe dinafară din cauza ceaiurilor pe care 
mama lui fusese mai conştiincioasă să le cumpere, decât să le bea, însă în 
casă nu era niciun bob de cafea. Karl înșfăcă sacul și azvârli totul în el. O 
mică victorie; se apucase iar de treabă şi nimic nu-l mai putea opri. În lipsa 
cafelei, bău un pahar cu apă, care-i tăie instantaneu din elan. Trupul îi tânjea 
după cofeină, dar nu putea face nimic în cazul ăsta, în afară de-a da iama în 
vitaminele pe care mama sa le adunase la fel ca pe ceai, deşi cu mare lucru 
n-o ajutaseră. Totuşi, puţin probabil să-i ofere energia de care-avea mare 
nevoie, așa că îndesă flacoanele cu suplimente alimentare în sacul de plastic, 
pe care îl legă strâns la gură. 

Ochii îi căzură pe două rafturi goale când să închidă ușa bufetului, 
simțindu-se mulțumit de el însuşi. Era bine să aibă o ocupaţie care să-i abată 
atenția de la discuția cu Arnar. Şi de la sinistrele transmisiuni pe unde 
scurte. Acum se simțea pregătit să abordeze dormitorul. 

Determinarea îl părăsi la uşă. Ultima oară când intrase aici fusese 
împreună cu verişoara mamei sale, în căutarea unor haine în care să-și 
îngroape părintele. Verişoara scotocise prin teancurile de haine, ridicând 
rochie după rochie în dreptul ei, pentru a-l ajuta pe Karl să aleagă. EI 
mimase interesul şi rezistase tentației de a-i cere să se culce pe pat, ca să 
încerce rochiile în acea poziţie. La urma urmei, nu era ca și cum mama lui 
urma să stea în picioare în sicriu. 

Într-un final, verişoara alesese rochia care-i plăcuse ei cel mai mult. 

În timp ce-şi privise mama zăcând moartă, doar gulerul și umerii fuseseră 
vizibili, aşa c-ar fi putut purta cam orice. Pe el mai bine l-ar fi preocupat 
propriul aspect. Jeanşii pe care-i purta nu le lăsaseră o impresie prea bună 
puţinelor persoane care veniseră la priveghi. 

Karl pipăi țesătura moale a covorului cu degetele de la picioare. Era 
întins acolo de când se știa, iar mama lui avusese atâta grijă de el, încât și 
acum arăta ca nou. Nimic ce ar fi putut să păteze nu ajungea în dormitor. 
Singura băutură care era permisă era apa, iar el nu-şi aducea aminte s-o fi 
văzut vreodată pe mama lui luând ceva de mâncare în pat. Se blestemă din 
nou în gând pentru că uitase să cumpere cafea. Să bea cafea pe covor ar fi 
fost cel mai potrivit mod de-a marca zorii unei noi ere. Un gest ce-ar fi 


simbolizat mult mai mult decât golirea unui dormitor. Sau o înmormântare. 
Majoritatea celor care apăruseră la înmormântare fuseseră persoane de care 
mamei sale nu-i păsase nici cât negru sub unghie; de fapt, el nici măcar nu 
văzuse sau auzise de jumătate din cei aflați atunci acolo — sau de atunci 
încoace. 

Mătură de două ori cu mâna și astfel aruncă toate cosmeticele — borcane, 
tuburi și sticluțe — de pe măsuţa de toaletă în sac. Karl nu avu nicio mustrare 
de conștiință. Toate trebuiau aruncate la gunoi. Ce persoană cu minţile 
întregi ar fi fost în stare să folosească cremele şi parfumurile rămase de la un 
decedat? După ce legă gura sacului şi deschise larg fereastra, i se păru că-n 
cameră mirosea mai puţin a închis. Trase pe nări aerul proaspăt şi simţi cum 
durerea surdă de cap începe să cedeze. Probabil că mama lui avea tot timpul 
dureri de cap, înconjurată fiind de ceața aia densă. Aburii aceia erau cu 
siguranță toxici; poate că ei fuseseră cauza cancerului care-o terminase — 
într-un timp record. Deschise fereastra cât putu de mult, apoi azvârli sacul pe 
hol. 

La început, lucrurile au mers bine. Cu aceleași mișcări abile, goli sertarul 
unui dulap plin cu şosete, chiloţi şi eşarfe multicolore, de care nu-şi amintea 
ca mama lui să le fi purtat vreodată. La gunoi cu toate. Apoi sertarul de jos, 
ticsit cu haine pentru copii, care probabil că odată fuseseră purtate de el și 
de fratele său. Motivul pentru care ea le păstrase era o enigmă pentru Karl; 
țesătura 1 se părea ţeapănă şi ciudată la atingere, aşa că era greu de imaginat 
că ar fi putut fi folosite de următoarea generaţie. În plus, era puţin probabil 
ca el să contribuie pe viitor la perpetuarea speciei, iar dacă Arnar şi Alison 
urmau să aibă copii, cumnata lui probabil c-ar fi preferat să-i îmbrace în saci 
de gunoi, decât în hăinuţe prăfuite şi vechi rămase în casa părintească a 
soţului ei. 

Fusese şi ea o dată în vizită în Islanda, dar în loc să stea cu viitoarea ei 
soacră, ea şi Arnar își strânseseră bagajele după două nopți şi se mutaseră la 
un hotel. Karl se arătase extrem de fericit când îi văzuse plecaţi, mai ales că 
n-avea să-i lipsească deloc mutra permanent dezaprobatoare a cumnatei sale. 
Ea nu putea să soarbă nici măcar o gură de apă, fără ca mai întâi să studieze 
cu atenţie paharul. Mama lui, care nu mai vorbise despre altceva de când 
Arnar îi anunţase că va veni în vizită, se arătase extrem de afectată, deşi 
încercase s-o ascundă. După ce se mutaseră la hotel, ea tot încercase să 
găsească scuze pentru plecarea lor subită, din care cea mai patetică fusese că 
Arnar nu vrusese s-o deranjeze. Da, bine. 


Fu trezit din visare de doi saci transparenti plini cu haine, aflați pe fundul 
sertarului. Ambii conţineau costumașe pentru copii, iar pe unul dintre ele îl 
recunoscu imediat. Mama lui îl mai scotea din când în când şi îi spunea că îl 
purtase în ziua în care îşi văzuse pentru prima oară copilul. O salopetă din 
stambă şi un maiou micuț. Prima oară când i-l arătase îl făcuse să-şi 
amintească de o femeie cu păr negru, întinsă sub pături, pe un pat de spital. 

De data asta nu-și mai aminti nimic. Fosta lui viaţă era complet uitată. 
Hainele intrară în sac. Nici măcar nu se deranj a să le scoată din celălalt sac 
de plastic. 

Celălalt sac conţinea pantaloni, un maiou şi o vestă, toate pline de praf. 
Pe astea nu le mai văzuse niciodată. Karl se strâmbă uluit, pentru că mamei 
sale nu-i stătea în caracter să bage haine murdare în dulapuri. Întoarse sacul 
cu gura în jos, încercând să-şi dea seama dacă-i aparținuseră lui sau lui 
Arnar. Probabil lui Arnar. Nu le recunoscu, dar nici n-avea prea multe 
amintiri din copilărie. Bănuia că hainele îi aparţineau unui băiat de patru sau 
cinci ani, dar ce ştia el de mărimile pentru copii? Îmboldit de curiozitate, 
scoase hăinuţele afară, în loc să le arunce în sac. Un norişor de praf fin se 
înălţă în aer şi-i gâdilă nările. 

În timp ce şedea acolo şi contempla hainele, se întrebă de ce naiba 
continuase mama lui să le păstreze. Probabil că era îmbrăcămintea pe care-o 
purtase Arnar când mama lui îl văzuse prima dată. Era singura explicaţie 
posibilă. În afară de propriile sale salopete pentru bebeluşi, toate celelalte 
haine din sertar erau croşetate de mână sau pentru ocazii speciale. lar astea 
nu erau niciuna, nici alta. O vestă, un maiou şi niște pantaloni, cu materialul 
uzat și rupt. Karl îşi trecu degetele peste ele, tresărind când dădu de-o pată 
întărită. Ridică maioul să-l privească mai de aproape şi-l răsuci pe toate 
părțile. Și pe celelalte hăinuţe se găsea o substanţă dură, însă vesta era prea 
plină de modele şi pantalonii prea închişi la culoare ca să se poată vedea 
urmele. Pe bumbacul alb însă se vedea orice. Maioul era curat pe spate, dar 
avea pete pe partea din față. Acestea erau de mărimi diferite, dar majoritatea 
erau rotunde. Arătau ca şi cum cineva stropise un copil cu un lichid maroniu. 
Karl le mirosi, însă nu simți decât mirosul pe care-l simțise şi când 
deschisese sertarul. 

În timp ce se holba, uluit, la petele maronii, îi trecu prin cap că ar putea fi 
sânge. Sânge vechi și uscat. Cum se murdărise el sau fratele lui cu sânge 
peste tot? Şi de ce păstrase mama lui hainele, ca pe o amintire? Scutură cu 
mâna materialul pătat. Probabil că era vorba de cu totul altceva. Dar ce 


anume? Nu-şi putea imagina decât vreo formă de botez organizat în cadrul 
vreunui cult ciudat. Dar cum așa, copiii să fie stropiți cu vreo substanță 
dezgustătoare? 

Îndesă hainele în sacul de gunoi. Dacă îi aparținuseră lui, nu-și mai 
aducea aminte de ele. Dacă fuseseră ale lui Arnar, l-ar fi interesat şi mai 
puţin. Tot ce fusese în sacul mai mic sfârşi în sacul de gunoi, aşa că, în final, 
dulapul cu sertare rămase gol. Karl se întinse din toate încheieturile, 
mulțumit de realizarea sa. Se descurca minunat. 

Pe dulap se aflau poze cu cei doi frați la diferite vârste. Karl puse 
deoparte pozele cu el, dar le aruncă pe cele cu Arnar. Se bucură enorm 
atunci când primele poze făcute fratelui său dispărură în sac: fuseseră făcute 
cu un aparat ce folosea film, iar negativele erau de mult pierdute. Rânjetul 
ştirb al fratelui său de şase ani îi întâlni privirea atunci când închise sacul, 
făcându-l pe Karl să simtă o umbră de vinovăţie, care însă trecu repede. 
Niciunul dintre ei nu purta hainele acelea pătate în vreo poză. Dădu uitării 
problema. De ce să piardă timpul cu o enigmă care n-avea să fie rezolvată 
niciodată? Singura persoană care le-ar fi putut da un răspuns era moartă. Și 
nici în ruptul capului n-avea de gând să-l întrebe pe Arnar. Pentru el, era 
mort ca mama lui. Oricum, știa din instinct că mama lor i-ar fi descurajat 
tentativa de-a răscoli trecutul. Lui Karl nu-i păsa — dar lui Arnar, da. 

Şifomierul avea să-i ia ceva timp. Conţinea cea mai mare parte a hainelor 
mamei sale, alături de nenumărate cutii de toate mărimile, pline cu catrafuse 
pe care ea considerase că merita să le păstreze. Hainele nu reprezentau o 
problemă prea mare; singura dilemă era dacă ar trebui să scape de ele sau să 
le doneze vreunei societăţi de binefacere. 

Se hotărî să le arunce şi-şi alungă senzația de vinovăţie, gândindu-se că 
era puţin probabil ca vreo femeie, oricât ar fi ea de săracă, s-ar cobori să 
poarte hainele alea demodate şi fără formă, putind a naftalină şi-a parfum 
stătut. Una câte una, rochiile sfârșiră în sacul de gunoi, până ce doar 
umerașele mai rămaseră acolo. 

Numai după ce toate hainele dispăruseră în sac, observă plicul mare şi 
galben aflat în fundul şifonierului. În timp ce-l scotea afară, își dădu seama 
că e destul de gros. Reflectă niţel dacă să-l arunce imediat sau să-l deschidă 
mai întâi. Dar poate că nu conţinea doar reţete şi tăieturi din ziare străvechi, 
ci un testament, sau titluri de proprietate ori alte documente importante. Nu 1- 
ar lua decât câteva secunde să răsfoiască acele acte. 

Karl împinse la o parte muntele de haine, pentru a-şi face loc pe pat. 


Câteva cămăşi de noapte căzură pe jos, dar le ignoră. Oricum urmau să 
ajungă la gunoi. Din plic scoase un teanc de hârtii. Bingo. Documente de 
adopţie. Documente care probabil erau mai valoroase ca aurul pentru fratele 
său. În timp ce pentru Karl nu reprezentau decât nişte bucăţi de hârtie care 
schimbaseră cu totul viețile celor doi fraţi, separându-i de părinții lor 
biologici şi încredințându-i unei femei pe care-o consideraseră dintotdeauna 
ca fiind mama lor. 

Hârtiile datau din perioade diferite, așa cum era şi normal; Arnar fusese 
adoptat cu nouă ani înaintea lui Karl. Documentele păreau originale, semnate 
cu cerneală albastră şi cu ștampile roşii în colț. Şi când te gândeşti că Arnar 
încercase din răsputeri să găsească aceste informații umblând pe la Registrul 
Naţional şi pe la multe alte instituţii. Totul în van. 

Lui Arnar i se spusese că nu era pentru prima oară când se întâmpla aşa 
ceva; în anumite circumstanțe deosebite, se practica distrugerea datelor. 
Faptul că mama lor lucrase ca asistent social şi avusese deseori de-a face cu 
cazuri de protecția copilului fusese o importanță deosebită. Serviciul ei 
presupunea evaluarea posibilității ca anumiţi copii să fie luaţi din grija 
părinților lor. Karl se îndoia că ea ar fi fost nevoită să mute munții din loc 
pentru a grăbi procesul de adopție, spre deosebire de cei din afara 
sistemului. Acelaşi lucru probabil că fusese valabil şi-n cazul lui Karl. 

Simi un scurt fior, deşi își pierduse de mult timp interesul legat de 
originile sale. Identitatea adevăraților părinți ai băieţilor fusese întotdeauna 
un subiect interzis. Probabil că mama lor nu s-ar fi deranjat niciodată să le 
spună măcar că au fost adoptați — ar fi inventat poveşti despre taţi absenți 
din vieţile lor — dacă Arnar n-ar fi păstrat amintiri înceţoşate, care-l 
determinaseră să-i tot pună întrebări, din ce în ce mai categorice. Într-un 
final, ea cedase şi recunoscuse că fuseseră adoptați, însă nu le mai spusese 
nimic în plus. 

Într-o zi, pe când luau micul dejun, la scurt timp după ce Karl începuse 
şcoala, Arnar îl informase cu voce tare că fusese adoptat. La început, Karl n- 
a înţeles, dar când a făcut-o, s-a bucurat că măcar avea un tată. Avea să le 
spună acest lucru şi colegilor de clasă, oprind astfel şirul de întrebări 
stânjenitoare. Însă Arnar îl necăjise pe Karl, spunându-i că părinţii lui nu-l 
doriseră şi că de aceea ajunsese aici. Așa că nici n-avea rost să viseze că-i 
va mai întâlni vreodată. Părinţii lui adevărați aveau alte planuri și, probabil, 
alți copii, mai buni ca el. Pentru prima oară, mama lor se înfuriase foarte 
tare pe Arnar şi-l liniştise pe Karl că nu-i adevărat: părinții lui erau morți. 


La şase ani, el nu ştia care lucru era mai rău. 

În afară de faptul că le mai spusese că nu aveau în comun nici mamă, nici 
tată, ea nu le mai dezvăluise nimic altceva celor doi frați, ceea ce lui Karl îi 
convenea de minune. 

Spre deosebire de Arnar, Karl n-a mai încercat să afle şi alte informaţii. 
A acceptat declarația mamei lor, că mai bine ar uita de povestea părinților 
să-i adevăraţi. El a interpretat acest lucru că probabil părinții săi fuseseră 
genul de oameni cu care e mai bine să nu ai nicio legătură. 

Uneori, cel mai bine este să ştii cât mai puţin. 

Laşitatea era un alt motiv pentru care el nu se arătase la fel de insistent ca 
Arnar. Îi era frică de adevăr. Era destul de rău că se simţea inutil în orice 
privinţă, dar era şi mai rău să ştie că fusese inutil încă de la naştere. 

Cu Arnar a fost altă poveste. La școală a excelat la toate materiile şi, deşi 
era aproape la fel de singuratic precum Karl şi avea puţini prieteni, lucrurile 
mergeau de obicei aşa cum dorea el. A câştigat o bursă de studii în 
străinătate, a absolvit summa cum laude o universitate americană şi 1 s-au 
oferit joburi de vis, bine plătite, atât în ţară, cât şi în State. Timpul pe care-l 
petrecuse la şcoală pentru alegerea carierei mult visate îşi arăta roadele. 

O ducea bine, iar originile sale nu aveau cum să schimbe acest lucru. El 
era dovada vie că se poate. 

De fapt, singurul eşec din viaţa lui Arnar fusese că nu reușise să-și 
convingă mama să-i ofere mai multe informații despre familia lui. Nici 
măcar nu-i promisese că-i va spune mai multe mai târziu sau că se va mai 
gândi la asta. Răspunsul ei a fost, invariabil: „Nu, nici să nu te gândești”. 
Indiferent de câte ori îi citase Arnar legea cu dreptul copiilor de a-şi şti 
originile, pe ea nu a mișcat-o și dat fiind că informația părea să fi fost 
ştearsă din sistem, Arnar a fost nevoit să-şi accepte înfrângerea. 

Karl zâmbi. Ținea în mâini chiar documentele pe care fratele său le 
căutase în toți aceşti ani. Stătea în puterea lui să-i ofere acele informații mult 
dorite. Zâmbetul i se lărgi şi mai mult. 

Avea să-i dea hârtiile lui Arnar? 

Pe dracu”! Arnar ar fi trebuit să-l trateze ceva mai frumos seara trecută. 

Karl băgă hârtiile înapoi în plic. Nu se simţea tentat să afle imediat ce 
conţin acele acte. Le putea citi când se va afla într-o stare de spirit ceva mai 
bună. Văzuse numele părinților săi biologici, dar nu se simţea tentat să-i 
caute online. Mai putea aștepta. Nu simţea neapărat nevoia să primească 
veşti proaste. Deşi nici să le arunce nu voia. Cunoașterea faptului că se afla 


în posesia hârtiilor și că-l putea împiedica pe Arnar să le vadă îi oferea o 
senzație de triumf. Pipăi cu degetele hârtia rece a plicului, apoi se ridică în 
picioare, simțindu-se mai mulțumit de sine însuși decât oricând. Salteaua 
veche și uzată se ondulă când se ridică de pe ea, făcând ca şi mai multe haine 
să cadă pe podea. Le va ridica mai târziu; nu era nicio grabă. Se hotărâse 
deja că va lipsi şi mâine de la cursuri; le va da de înţeles profesorilor că s-a 
simțit rău, mai ales că avea de gând să poarte şi-un fular. Nimeni nu e bolnav 
doar o zi. Deşi prezenţa nu era obligatorie, poate că profesorii se vor arăta 
ceva mai înţelegători cu el la examene, dacă vor considera că el se arătase 
interesat de cursuri. 

Din pivniţă răzbătu un bufnet slab. Karl simți un nod în stomac și 
încrederea în sine îi dispăru instantaneu. Lăsă jos plicul şi ciuli urechile. 
Nimic. Însă în clipa în care se apropie de ușă, auzi din nou același zgomot, 
de data asta ceva mai tare, dar la fel de indistinct. Era cineva în pivniţă, dar 
singura cale de acces era prin casă. Doar dacă nu cumva zgomotele 
proveneau de la emițătorul pe unde scurte? Sigur îl oprise atunci când fusese 
ultima oară jos? Poate că-l lăsase pornit, cu intenţia de-a se întoarce mai 
târziu şi-a asculta la el. Acum nu mai trebuia decât să coboare şi să-l 
închidă. 

Pivniţa era scufundată în întuneric. Karl încercă să ignore gândul că asta 
însemna că ieri seară urcase scările fără intenția de-a mai coborî. Dar el nu 
era vreun pensionar bătrân şi ramolit, blocat zi de zi în aceeaşi rutină. 
Probabil că stinsese lumina, dar nu și radioul. Sigur așa se întâmplase. În 
timp ce cobora scările, la aparatul de radio începu o transmisiune. În clipa în 
care auzi glasul neutru, prea bine cunoscut de-acum, îşi dădu seama că era 
setat pe postul de radio cu numere islandez. Nu era în regulă. Îşi aducea 
aminte cu claritate că-și impusese să nu mai asculte la el, de teamă că-l va 
ține iar treaz peste noapte. Ultimul lucru pe care-l ascultase fusese o 
transmisiune a unui radioamator din Australia, noaptea trecută, foarte târziu. 
Coborî mai încet. 

— Alo? 

Glasul său 1 se părea uman şi vulnerabil, nu precum cel robotic al 
transmisiunii pe unde scurte. 

— Alo? 

Niciun răspuns. Era ridicol să continue în același mod. Dacă un hoţ 
pătrunsese în casă, era greu de crezut că avea de gând să-i răspundă. Şi, 
oricum, nu avea cum să vadă pe nimeni și nici unde să se ascundă. Bine, un 


spărgător probabil că s-ar fi gândit să se ascundă în spatele canapelei, dacă 
avea de-a face cu unul slăbănog, să zicem. Şi la fel de ridicol era să-şi 
închipuie că un bărbat în toată firea ar putea încăpea în bufetul așezat în 
fundul încăperii. 

— Alo? 

Nu-i răspunse nimeni. Din amplificatorul radioului continuau să se 
reverse numere. 

În cele din urmă, când Karl îşi adună curajul pentru a intra în cameră, 
inima ajunsese să-i bată normal. Probabil că începea s-o ia razna. Era sigur 
că spărgătorul de anul trecut n-avea de gând să-i mai pătrundă în casă încă o 
dată. Avea multe alte posibilităţi din care s-aleagă, proprietăţi în care-ar fi 
găsit ceva valoros de furat. Hoţii n-ar fi avut habar cât costa echipamentul 
radio, și chiar dacă ar fi ştiut, le-ar fi fost imposibil să-l valorifice, căci 
singurii cumpărători de pe piaţă ai unor astfel de bunuri l-ar fi recunoscut 
imediat ca fiind furat. Cercul de persoane care practicau un astfel de hobby 
era atât de restrâns, încât un simplu e-mail către club ar fi fost suficient să-i 
alerteze pe toţi. Ce prostie din partea lui Karl să-și imagineze ce-i mai rău. 
Poate că până la urmă avea o conştiinţă, care acum îl pedepsea pentru că 
aruncase pozele lui Arnar. Trebuia să devină mai dur dacă avea de gând să 
scape de fratele său ca de-o tumoare. Data viitoare când Arnar îl va suna, 
din vreun bizar simt al datoriei sau ca să-i ceară vreo favoare, nici nu va 
trebui să-i răspundă. Va trebui să se țină tare. 

Karl înaintă spre transmițătorul pe unde scurte. Pe masa din faţa lui se 
afla o brățară pe care n-o recunoştea — un şirag de mărgele colorate, de a 
cărui încuietoare atârna un elefant argintiu. În niciun caz nu-i aparținuse 
mamei sale. Ea preferase bijuteriile confecţionate din mărgele mari din 
lemn, de culoarea lutului, genul de căcaturi hipiote care-l duceau cu gândul 
la poeziile recitate în timpul marşurilor de protest din anii '70 împotriva 
bazei NATO din Keflavík. Brăţara asta sugera ceva mult mai vesel. Însă lui 
Karl nu-i provoca niciun sentiment de bucurie. Cineva fusese în pivniţă. 
Cineva care n-avea ce căuta în casa lui. Spaima de dinainte se reîntoarse cu 
forţe proaspete, iar şirul neîndurător de numere îi răni din nou urechile. 

— Treizeci şi nouă, opt, nouăzeci şi doi, şaisprezece, douăzeci şi doi 
minus cincizeci şi trei, opt, trei minus cincizeci şi trei, șaizeci şi trei minus 
nouăzeci şi doi, nouă, optzeci şi şase minus şapte, opt, douăzeci şi cinci 
minus şapte, patruzeci şi doi minus opt, şaizeci şi trei minus nouăzeci şi doi. 

Karl înșfăcă un pix şi-o hârtie. Captivat de numere, nu auzi acelaşi bufnet 


înăbuşit, care-l adusese aici jos, răsunând acum în spatele său. 


Capitolul 18 


Sigvaldi stătea şi-şi privea cei doi fii jucându-se pe podeaua din 
sufragerie cu aceleași maşinuţe care le încântaseră copilăria lui şi fratelui 
său. Maşinile prezentau urme de lovituri grele, iar pe sub vopseaua 
strălucitoare, care le sărise în câteva locuri, se vedea metalul caroseriilor. 
Petele lucitoare îi aduceau aminte de coliziunile brutale pe care el şi fratele 
său obișnuiau să le aranjeze după ce se hotărâseră că împinsul maşinilor pe 
parchet nu mai era de-ajuns. Frecventele zgomote de izbituri ce răzbăteau 
dinspre podea indicau faptul că unele lucruri nu se schimbă niciodată. 

Micul Stefân, mezinul, ridică privirea. 

— Când se întoarce mami? 

Avea doar patru ani şi părea incapabil să înţeleagă ce se întâmplase. 
Probabil că era prea mic. Părea să creadă că dacă întreba suficient de des, 
răspunsul se va schimba. Lui Sigvaldi, întrebarea i se părea la fel de grea de 
fiecare dată. 

— Mami nu se va mai întoarce, scumpule. Ţi-aduci aminte ce ţi-am spus? 
veni răspunsul automat al tatălui său. 

Stefân îi întâlni privirea tatălui său, însă părea că se uită direct prin el în 
timp ce încuviinţa tăcut din cap, cu o expresie de concentrare pe chip. 

— Vreau să-i arăt ce pot să fac când va veni înapoi. Degetele lui micuţe 
apucară o maşinuţă şi-o ridicară în sus. Uite! 

Imită un zgomot despre care Sigvaldi ştia că vrea să reprezinte nişte roți 
învârtindu-se — la intervale regulate, fiul său continua să repete această 
demonstrație, din nou şi din nou. Apoi băiatul azvârli maşinuţa în perete, 
aproape de un tablou, în celălalt capăt al camerei. În mod normal, Sigvaldi 1l- 
ar fi certat pe băiat şi i-ar fi spus să înceteze. Dar ce mai conta acum? 

Bárdur, care avea aproape şase ani, ridică o privire înfricoşată spre tatăl 
său. De obicei, el era mai sensibil la astfel de lucruri, căci înţelegea mai 
multe decât fratele său mai mic. Mai ştia și că dacă arunci cu jucării în 
perete, adulții își pierd de obicei cumpătul. Când n-o făceau, ceva nu era în 
regulă. Sigvaldi făcu un efort să-şi îndeplinească îndatoririle părintești, dar 
nu reuşi decât: 

— Stefán. Nu! 


Spera că băiatul va-nţelege. 

— Hai, Stebbi! Hai s-o căutăm pe buni. 

Bárdur se ridică în picioare şi-şi conduse fratele afară din cameră, 
lăsându-l singur pe Sigvaldi. El îi privi ieşind, având în cap același gând 
care nu-i mai dădea pace: cum dracu” avea să se descurce fără Elisa? Părul 
băieților crescuse prea lung, iar acum era el nevoit să meargă la frizeria 
unde mama lor le făcuse programare. Astăzi. Ea avusese de gând să-i ducă 
astăzi. 

Îşi aducea aminte de mai multe lucruri pe care ea plănuia să le facă în 
timp ce el era plecat în străinătate. Tot ce-i spusese ea îl făcuse să se bucure 
de faptul că era plecat departe. În timp ce ea tropăia de colo-colo prin oraş 
cu copiii, el se afla în State, relaxându-se în pauzele dintre conferințe. Dând 
pe gât whisky în barul hotelului, încercând sauna de la subsol, participând la 
vreun turneu de golf alături de colegi, bucurându-se de absenţa zăpezii şi că 
nu trebuie să-şi curețe parbrizul de gheaţă în fiecare dimineaţă. 

De nimic din toate astea nu se va mai bucura de-acum încolo, probabil o 
lungă perioadă. Era un tată singur cu trei copii pe cap, pe care nici măcar nu 
îi ştia prea bine. Elisa avusese grijă de toate nevoile lor. El rămăsese cumva 
pe dinafară, aducând doar bani în casă şi mai certându-i din când în când. 
Severul casei. 

— S-a întâmplat ceva? îşi auzi Sigvaldi mama în spatele său. 

Din politeţe, se întoarse spre ea, deşi tot ce voia era să rămână holbându- 
se la peretele de care se lovise mașinuţa aruncată de fiul său. Simţi un fel de 
simpatie pentru tencuiala care primise acea lovitură năucitoare. 

— Nu. Nimic. 

Sigvaldi îşi privi mama cu atenţie. Fusese întotdeauna o femeie superbă; 
înaltă şi subțire, cu trăsături puternice, care ar fi putut apărea fără probleme 
pe o monedă grecească, atât atunci când avusese păr negru şi obraji roşii, 
cum îşi amintea el că avusese ea odată, cât şi acum, cu păr cărunt și chipul 
palid. Dar şocul lăsase urme asupra ei; părea pe punctul de-a se prăbuşi sub 
greutatea durerii. lar el era conştient că nu arată mai bine ca ea. 

— Băieții sunt cam abătuţi. Ea se sprijini de tocul ușii, cu mâinile 
încrucișate la piept. Dacă mă-ntrebi pe mine, ar trebui să te ridici de pe 
canapea și să le acorzi şi lor niţică atenție. leşiți în oraş, vedeți un film, 
mergeţi la zoo, cumpără-le câte o îngheţată. Orice. Au nevoie de aer 
proaspăt, ca să uite de durere. De durerea ta. E clar că o vor purta pe-a lor 
mereu cu ei, oriunde s-ar duce. 


Se uitară unul la altul fără să rostească o vorbă, iar Sigvaldi văzu pentru 
prima oară cât de mult semănau. Era ca şi cum s-ar fi privit pe sine însuși. 
De când se ştia, oamenii spuneau că a moştenit ochii mamei sale. El nu 
fusese capabil să observe acest lucru până acum. Poate că durerea lor 
comună ajunsese să le coboare pleoapele într-un mod asemănător. 

— Şi ție ţi-ar face bine să ieşi din casă. Va trebui să ne-adunăm și să ne 
continuăm viețile. Orice s-ar întâmpla. 

Mama lui îl împinsese întotdeauna de la spate, probabil de prea multe ori. 
Se arătase extraordinar de entuziasmată, în timp ce el muncea pe brânci 
pentru a lua examenul de rezidenţiat; ţi-ai fi putut închipui că el era un tânăr 
soldat în drum spre front când ieşise din casă în dimineaţa primului examen. 
Ca și cum ea nici nu se aștepta ca el să se mai întoarcă. Dar de data asta 
chiar avea dreptate. Sigvaldi se forță să zâmbească. 

— les cu ei, la o plimbare cu mașina. Chiar nu pot îndura să merg la 
magazinul cu dulciuri sau la toneta cu înghețată și să trebuiască să 
interacționez cu alți oameni. Adăugă grăbit, înainte ca ea să-i răspundă cu 
vreo aiureală de genul „niciun om nu-i o insulă”: Mâine va fi mai bine. Ceva 
mai bine. Apoi şi mai bine în ziua următoare, şi aşa mai departe. Într-un 
final, vom reuşi să rezistăm. Asta-i tot ce trebuie să facem. Îl durea spatele 
de la poziția cocoşată în care stătuse pe canapea. Mersi că ne-ai primit la 
tine. Ştiu că în clipa de față nu suntem o prezenţă prea plăcută. 

Mama lui dădu din mână, pentru a-i tăia vorba. 

— Nu vorbi prostii. Ştii bine că sunteți bine-veniţi să staţi aici cât vreţi. 
Chipul 1 se înăspri. Tatăl tău zicea că se vorbeşte c-ar fi mai bine ca Margrét 
să fie pusă sub protecţie. Sper din tot sufletul că n-ai fost de acord cu asta. 

La picioarele lui Sigvaldi se afla o maşinuţă de jucărie, pe care-şi fixă 
privirea. 

— Eu n-aş pune problema chiar așa. Poliţiştii îşi fac griji pentru soarta 
ei. Se tem că ar putea apărea nişte informaţii în presă cum că ea se afla acolo 
în noaptea aceea. Că e posibil să fi văzut ceva. 

— ŞI ce dacă a văzut ceva? Cumva cred că ăsta-i cel mai rău lucru pe 
care l-ar putea avea de înfruntat un copil? Că lumea ar putea începe să 
răspândească zvonuri despre ea? 

Era maşinuţa roşie, cea pentru care el şi fratele său obișnuiau să se certe 
de fiecare dată. Voiau amândoi să se joace cu ea, pentru că era o 
decapotabilă cu fulgere vopsite pe părţile laterale. Își aduse aminte că oricât 
de atrăgător arăta mașina, de fapt ea nu mergea chiar așa de bine, căci una 


din roțile din spate era strâmbă şi trebuia împinsă de colo-colo cu mâna. 
Exista o morală pe care cei doi frați nu reuşiseră s-o înțeleagă: că lucrurile 
pe care ţi le doreşti cel mai mult ajung să te dezamăgească în final. 

— Mamă, nu din cauza bârfelor îşi face poliţia griji. Se tem că ucigașul 
ar putea veni după ea. Că va-ncerca să o facă să tacă, de frică să nu cumva 
să-l identifice. Ea va fi uşor de găsit aici sau acasă la noi. Aşa că i-ar fi mult 
mai greu s-o găsească dacă ar fi dusă într-o ascunzătoare. 

Mama lui icni şi pe chipu-i frumos apăru o grimasă. 

— Ce vrei să zici? 

— Doar ce mi s-a spus. Eu nu sunt în stare să inventez pe moment lucruri 
sau să înfloresc ce-mi spun alții. Vor s-o ducă pe Margrét într-o 
ascunzătoare. Temporar, doar până când îl găsesc pe ticălosul bolnav care 
mi-a omorât soția, scuipă el ultimele cuvinte. 

Mama lui deschise şi închise gura la fel ca un peşte în căutare de aer. 
Apoi se cutremură și încercă să-şi revină. 

— Cine crezi c-a făcut-o? Vreun psihopat? 

Sigvaldi nu putea să-i răspundă. În timp ce se întorcea acasă din America, 
îşi storsese creierii, în încercarea de a găsi pe cineva care să fi vrut să-i facă 
rău soției sale. Dar nu reușise. Nici prietenii, nici rudele. Ei nu se certau cu 
nimeni, nici măcar cu vecinii sau colegii de muncă. Recunoştea, el ştia prea 
puţine despre munca ei, dar probabil că ea i-ar fi mărturisit dacă ar fi avut 
probleme acolo. Acesta era tipul de relaţie pe care-o aveau ei. Îşi aduse 
aminte că poliția întrebase dacă el sau ea avuseseră vreodată o aventură, dar 
el nu-şi mai amintea ce le răspunsese. 

Îi era mai uşor să-şi aducă aminte de primul interogatoriu; al doilea era 
învăluit în ceaţă. 

Ai fi crezut că ei plănuiseră să-l întâlnească exact în clipele în care 
realitatea îngrozitoare a ceea se întâmplase începea să-şi facă loc în creierul 
lui. Reușise doar să se abţină să nu se prăbușească peste masă, să urle şi să 
hohotească şi să-şi smulgă părul din cap. Sforţarea lui fusese atât de mare, 
încât fusese un miracol că izbutise să le răspundă la întrebări, iar după aceea 
se temuse ca nu cumva să li se fi părut o persoană rece şi detaşată. Prea 
departe de adevăr n-ar fi fost. Dar el ştia că dacă ar fi lăsat să se vadă fie și 
cea mai vagă urmă de emoție, întregul baraj s-ar fi dărâmat. 

Îşi amintea doar vag de mesajul lăsat de ucigaș, pe care poliţia îl forţase 
să-l citească. Nimic surprinzător, din moment ce, din câte-şi aducea el 
aminte, pe hârtie nu fuseseră scrise decât un şir indescifrabil de numere. La 


fel de greu de înţeles precum celelalte fapte ale persoanei care decupase 
acele numere și le lipise pe o bucată de hârtie. 

— N-am nici cea mai vagă idee cine ar fi putut fi. Doar că probabil a fost 
un necunoscut. Nimeni din cei care-o cunoşteau pe Elisa nu i-ar fi făcut aşa 
ceva. 

— Atunci, cum va reuși poliţia să-l prindă? 

Acum era rândul lui să-nchidă şi să deschidă gura neajutorat, în timp ce 
ochii i se roteau prin cameră, în căutarea unui răspuns. Într-un final, se dădu 
bătut. 

— Nu ştiu. 

— Margrét trebuie să rămână cu noi. Nu cu nişte străini. 

— Nu ştiu dacă tata ţi-a zis, dar ea vrea să plece. 

Era greu să rostească aceste cuvinte cu glas tare. Simţi un val subit de 
furie la adresa mamei lui pentru că-l forța s-o facă. 

— Poate că asta o va face să nu mai fie supărată pe mine. 

— Supărată pe tine? Dar ce-ai făcut? 

Părinţii lui se purtau de parcă nu era nimic ciudat în privinţa felului în 
care Margrét reacţiona în preajma lui. Nu aduceau niciodată vorba de faptul 
că ea petrecea tot timpul citind în dormitorul care-i aparținuse odată fratelui 
lui şi că de-abia ieşea de acolo. Chiar şi când era nevoită să vină la masă, 
evita dinadins să privească în direcția lui, iar bunicii se străduiau şi ei din 
răsputeri să se prefacă indiferenți la asta. În schimb, vorbeau neobișnuit de 
tare și încercau să adopte un ton vioi. Singurii care se purtau normal erau 
Stefán şi Bárdur. Cu excepţia momentelor în care Stefán întreba dacă lui 
mami îi e foame şi dacă vine şi ea să mănânce cu ei. Atunci Bârdur se purta 
la fel ca toți ceilalți. Atunci îi era cel mai greu lui Sigvaldi. 

— N-am făcut nimic. Dar ea pare să mă învinovăţească pe mine. E doar 
un copil. Crede probabil că ar fi trebuit să fiu acolo, ca să-i salvez mama. 

— Ai încercat s-o întrebi de ce? Vrei să discut eu cu ea? 

— Da, am încercat şi nu, nu vrea să vorbească cu mine. Cred doar că are 
nevoie de timp ca să-şi revină. Femeile de la Casa Copiilor ne-au 
recomandat ca ea să facă terapie, pentru a o ajuta să treacă peste asta. 

— Terapie? 

Mama lui părea atât de revoltată, încât ai fi crezut că vor s-o trimită pe 
Margrét la vreo clinică de reabilitare. 

— Să-i fac o programare la un psiholog. Un psiholog pentru copii, 
specializat în consiliere psihologică pentru copiii care au suferit o traumă. 


Nu-i nimic greșit în asta. De ce-ţi faci griji? Că ar putea să-i facă rău? 

Mama lui nu-i răspunse. Era reacția ei obişnuită atunci când nu era de 
acord cu o persoană cu care stătea de vorbă, dar nu voia să se sfădească cu 
ea. Însă nu-şi putu ascunde furia din glas atunci când vorbi din nou: 

— Dacă va fi smulsă de lângă noi, atunci chiar va avea nevoie de 
consiliere psihologică pentru copiii cu traume. N-am mai auzit niciodată o 
asemenea aberaţie. Să smulgi un copil din sânul familiei după ce tocmai şi-a 
pierdut mama! Jur că unii dintre așa-zişii experți nu sunt normali la cap. 

— De fapt, sugestia a venit din partea poliției. Dar încă nu s-a luat nicio 
decizie. 

Telefonul sună chiar în acel moment. Nu recunoscu numărul, şi se întrebă 
dacă să răspundă sau nu. Dacă una din pacientele sale intrase în travaliu? N- 
ar fi fost prima oară când o femeie îl suna direct pe el. Șovăi, apoi răspunse 
în cele din urmă. Dacă era vorba de-o gravidă, avea s-o îndrepte către un 
medic de gardă de la maternitate: el era în concediu. Aproape că izbucni în 
râs când se gândi la absurditatea cuvântului. 

La telefon era un polițist, inspectorul care-l interogase a doua oară, 
Huldar. Nu se prezentă cu numele întreg, și Sigvaldi nu-şi mai aducea aminte 
patronimul lui, nu că ar fi contat. Îl ascultă, rosti „da” o dată, apoi îi spuse la 
revedere. Trântindu-se înapoi în canapea, începu din nou să se holbeze 
nepăsător la perete. 

— Era poliţia. Vin mai târziu s-o ia pe Margrét. 

— Nici măcar n-ai încercat să ridici vreo obiecție. 

Mama lui venise în faţa sa, blocându-i imaginea cu peretele vopsit alb. 

— Nu. E ceea ce trebuie să facem. 

Sigvaldi îşi lăsă mâinile să cadă pe perna moale a canapelei. Telefonul îi 
alunecă din mână. 

Apelul ăsta telefonic îi storsese şi ultimele rezerve de energie. 

— A mai avut loc o crimă. Acelaşi ucigaș. 

Reuşi, cu un efort considerabil, să stea drept. Trebuia să-și vină în fire. 
Nu avea prea mult timp la dispoziție; poliția şi o asistentă socială trebuiau 
să vină în două ore. Voia să discute cu Margrét, să-i explice situația şi să 
încerce să afle dacă asta era ceea ce-şi dorea ea cu adevărat. Dacă da, urma 
s-o ajute să-şi aleagă haine şi niște jucării pe care să le ia cu ea. Dacă nu, 
avea să-l sune pe poliţist și să-l refuze. În cazul ăsta, era nevoit să-i ia pe 
copii şi să-i ascundă el însuşi undeva. Chiar şi în coliba vreunui cioban, 
undeva departe, pe dealuri, dacă era nevoie. 


Poate că ea îi va oferi ocazia să-i explice cât de îngrozitor era pentru el 
că nu fusese acasă când se-ntâmplase nenorocirea. Poate că va reuși s-o 
convingă că nu era el de vină pentru oribilul sfârşit al mamei ei — al femeii 
pe care o iubise la fel de mult cât o iubise şi ea. 

Sigvaldi strânse din umeri. 

— Dacă asta înseamnă ca Margrét să fie în siguranţă, atunci va trebui să 
ne împăcăm cu situația. Nu vreau s-o pierd şi pe ea. 

Părul ciufulit al lui Stefán se iți în ușă și Sigvaldi aproape că cedă atunci 
când inevitabila întrebare se auzi din nou: 

— Tati, când vine mami acasă? Buzele roz ale copilului se curbară în jos. 
Nu m-a sărutat de rămas-bun. 


Capitolul 19 


Mirosul grețos de carne carbonizată se intensifică odată cu lăsarea serii. 
Era imposibil să te obişnuieşti cu el. Sub strălucirea reflectoarelor mobile, 
nimeni nu observase că lumina palidă a zilei renunțase de mult să se mai 
strecoare prin țesătura perdelelor. Orbitoarea lumină alb-albăstruie 
transforma ochii întunecaţi ai oamenilor, ce contrastau puternic cu feţele lor 
palide, oferindu-le un exagerat aspect de şoc. Vorbeau mai încet decât de 
obicei, cu voci scăzute, apăsându-și palma peste gură în încercarea 
zadarnică de a împiedica mirosul să vină în contact cu limba. 

Criminaliștii urmau să termine cât de curând, apoi corpul putea fi luat de- 
acolo; doar după aceea puteau deschide fereastra. Dar va fi nevoie de mai 
mult decât o pală de aer proaspăt pentru a le alunga din minte ceea ce 
văzuseră. 

Huldar se afla printre cei care zăboviseră cel mai mult aici, însoțind 
legistul şi echipa de criminalişti la locul faptei, dar se îndoia că el era 
singurul care suferea de claustrofobie. Pentru prima oară, Erla părea că-şi 
pierduse toate apărările și că uitase să mai joace rolul polițistului care le-a 
văzut pe toate. Vorbea puţin şi pe chip i se citeau oboseala şi disperarea pe 
care o întâlneai la toți membrii echipei. Rikhardur abia dacă scosese vreun 
cuvânt de când îşi făcuse apariția. 

Lui Huldar îi părea rău că-i chemase. Amândoi lucraseră tot weekendul și 
aveau dreptul — aveau nevoie — să plece mai devreme. ȘI totuşi, niciunul nu 
protestase şi nu încercase să se scuze şi să plece. Pe Erla o găsise în 
vestiarul sălii de fitness, încălțată doar c-o şosetă. Rikhardur era în drum 
spre Mosfellsbær, micuțul oraş situat la nord de Reykjavik, pentru a-şi vizita 
părinții, dar se întorsese imediat. 

Nu se arătaseră supăraţi pentru că fuseseră chemați înapoi la muncă. Erla 
ajunsese prima, aşa că avusese de ales ce sarcină să îndeplinească. Când își 
făcuse şi Rikhardur apariţia, nu mai fusese nevoie să i se dea indicaţii. 
Simţise ce se cerea de la el şi se pusese pe treabă, fără să spună nimic, într- 
una din rarele ocazii în care colegii săi se bucurau că e linişte. Nimeni nu 
făcuse excepţie de la regulă: erau cu toții suficient de abătuţi. 

Acum nu mai puteau face nimic pentru a schimba soarta lui Ástrós 


Einarsdóttir. În schimb, toate eforturile le erau îndreptate asupra prinderii 
atacatorului, pentru a fi siguri că se va face dreptate. Furia le sporea ori de 
câte ori zăreau trupul chinuit al femeii întins pe podeaua bucătăriei, iar 
indignarea lor era aproape palpabilă. Huldar se simţea de parcă furia lui îi 
plutea precum un nor în jurul capului, înfăşurându-l și strângându-l din când 
în când cu putere. 

— E vreo şansă s-o acoperiți? îl întrebă Erla pe medicul legist, care 
stătuse aplecat deasupra cadavrului mai bine de-o oră. Nu mai suport să-i 
văd chipul. 

— Aproape-am terminat. 

Legistul continuă să noteze informațiile despre victimă fără a-şi ridica 
privirea. După care lăsă carnetul deoparte şi începu din nou să facă poze. 

— Nu că ai mai putea zări mare lucru. 

Ca o repetiţie de coșmar a uciderii Elisei, femeia fusese legată la ochi cu 
bandă adezivă lucioasă, argintie, care-i fusese înfășurată de mai multe ori în 
jurul părții de sus a capului. Poate că fusese un act de îndurare că nu putuse 
vedea ce urmează. Aceeași bandă fusese folosită pentru a-i bloca aparatul 
electric în gură, cel care-i provocase moartea şi care probabil c-o 
împiedicase să scoată vreun țipăt. Puţină piele mai era vizibilă; doar partea 
de sus a frunţii, nasul și urechile şi fâşii înguste din obraz, printre bucăţile de 
bandă adezivă. Modul în care părul ei scurt şi țepos ieşea din partea de sus a 
capului făcea să pară că ar fi murit electrocutată. Măcar dacă s-ar fi 
întâmplat așa; ar fi fost un sfârşit mult mai puţin crud. 

Legistul mai făcu o ultimă fotografie, apoi se ridică în picioare. 

— Puteţi lua corpul. A sosit ambulanța? 

Huldar îi răspunse că venise, spre ușurarea tuturor, care devenise aproape 
palpabilă. Ce era mai rău se terminase şi în curând nu vor mai fi nevoiți să 
se uite la priveliștea aceea înfiorătoare. 

Dintr-un anumit motiv, nu degetele femeii îl afectaseră pe Huldar cel mai 
tare. Erau încleştate ca şi cum femeia ar fi încercat să găsească un mod de a 
opri inevitabilul, de a-şi scoate aparatul din gât şi de a face să înceteze odată 
agonia de nedescris care-i însoţise chinurile morții. Din ce-şi dădea el 
seama, legistul deducea că probabil ucigașul îi țintuise mâinile cu picioarele 
lui. Pe masă se aflau mai multe ustensile de bucătărie, inclusiv un cuţit enorm 
şi o foarfecă pe care probabil c-o folosise pentru a tăia banda. Era încă 
neclar motivul pentru care ucigașul împrăştiase pe masă toate acele 
instrumente. Poate doar ca s-o înspăimânte pe femeie. Însă arma crimei 


probabil că fusese ea însăşi suficient de înfiorătoare. 

Huldar încercase să interpreteze întreaga scenă a crimei pe baza a ceea ce 
se afla acolo. Pe lângă ustensilele din bucătărie, acolo se mai afla un scaun 
răsturnat, iar lângă el, o singură coală de hârtie plină de mâzgălituri 
indescifrabile. Acestea erau de fapt numere scrise la întâmplare și calcule a 
căror logică era învăluită în mister. Nu semănau deloc cu mesajul codificat 
lăsat în casa Elisei; în primul rând, fuseseră scrise cu creionul, nu decupate 
din ziar. Creionul fusese găsit pe duşumea, lângă dulapul cu blat pentru gătit. 

Cel mai probabil, femeia stătuse pe scaun înainte de a muri. Încă nu se 
lămuriseră dacă ea sau criminalul fusese cel care scrisese acele calcule, dar 
judecând după scrisul ezitant, probabil că ea fusese. Arăta precum scrisul 
unei persoane care nu vedea ce face. Când începuseră zbaterile de moarte, 
Ástrós se smucise într-o parte şi căzuse pe podea. Potrivit legistului, durerea 
provocată de căderea ei neamortizată de nimic fusese estompată cu totul de 
durerea cumplită din gură și din gât. Era puţin probabil ca ea să fi băgat în 
seamă căderea. 

— Puteţi lua hârtia, creionul şi ustensilele astea de bucătărie. Şi scoateţi 
dracului chestia aia din priză. Şi vreau și cablul de alimentare. Nu-l 
desfaceți, încolăciți-l cu grijă în jurul aparatului şi lăsați-l deasupra 
cadavrului. Legistul indică mânerul negru care ieșea din gura lui Ástrós, pe 
Jumătate ascuns de bandă. Aveţi grijă să folosiți mănuși — şi când îl scoateţi 
din priză. Şi puneţi în pungi orice obiect rătăcit. Scoase din servietă o pungă 
încăpătoare, făcută dintr-un plastic rezistent. Ştiţi cum să le notaţi, da? 

Din nou, Huldar se văzu nevoit să răspundă în numele echipei. Ceilalţi 
vorbiseră puţin și doar atunci când trebuiau să răspundă unor întrebări ce le 
erau adresate direct lor. Chiar şi fără prezenţa de obicei atât de colorată a lui 
Rikhardur, atmosfera ar fi fost mai sumbră decât la orice înmormântare. Erau 
cu toții supăraţi, deşi niciunul n-o cunoscuse pe decedată. Huldar se arăta 
mulțumit de comportamentul lor: n-ar fi dorit să lucreze cu nişte persoane 
care nu s-ar fi arătat afectate de o crimă, mai ales de una atât de atroce 
precum aceasta. 

— Ce-ai descoperit? îl întrebă Huldar pe legist în timp ce acesta îşi 
desprindea masca de pe gură şi nas şi-şi scotea mănușile, care păreau că 1 se 
lipiseră de mâini. 

— Bun, nu pot trage încă nicio concluzie categorică, dar temperatura 
corpului ei indică faptul că a murit cam pe la miezul nopţii. Toate dovezile 
sugerează că arsurile din gât i-au provocat moartea, deşi va trebui să 


efectuez o autopsie completă pentru a stabili ce s-a întâmplat şi ce-a omorât- 
o de fapt. S-ar fi putut sufoca din cauza astupării căilor respiratorii sau din 
cauza arsurilor. Sau e posibil să fi sângerat puternic și să se fi înecat cu 
propriul sânge. Există mai multe posibilităţi, dar nu am niciun caz 
asemănător ca să pot face vreo comparație. Nu se-ntâmplă în fiecare zi să fie 
omorât cineva cu un ondulator de păr, dacă asta o fi aparatul acela din gura 
ei. 

Huldar şi Erla se holbau, captivați, la mânerul negru. Duhoarea de carne 
calcinată crescu din nou și Erla îşi frecă nasul, încercând în zadar s-o 
blocheze. 

Legistul scutură din cap abătut. 

— Mă tem că moartea ei n-a fost nici rapidă, nici fără dureri. Din păcate. 

Huldar şi Erla făcură amândoi câte-o grimasă. Rikhardur se răsuci spre 
ei, oprindu-se din a împrăștia pudră pentru amprente pe polițele unui bufet 
din bucătărie, având pe chip aceeași expresie îndurerată ca şi a lor. Legistul 
continuă netulburat: 

— Dar, cum spuneam, autopsia va confirma concluziile preliminare şi ne 
va putea oferi un moment al decesului mai precis, deşi asta s-ar putea să 
reprezinte o adevărată provocare. Ar fi de ajutor dacă ați afla când a mâncat 
ultima dată, dar s-ar putea să ne păcălească — locuia singură, nu? 
Presupunând că e apartamentul ei. 

— Da. Aşa ni s-a spus. 

Huldar discutase cu sora decedatei, cea care raportase crima. Aproape că 
fusese prea şocată ca să vorbească, dar reușise să le furnizeze câteva 
informaţii de bază, inclusiv faptul că trecuse pe la ea, din cauză că Ástrós nu 
răspundea la telefon. Printre suspine, le explicase că-şi făcuse griji că sora 
sa suferise vreun infarct şi că zăcea inconștientă pe podea. Suferea de 
hipertensiune, le explicase poliţiştilor. 

— Potrivit surorii sale, Ástrós a rămas văduvă cu doi ani în urmă, aşa că 
putem fi siguri că nu luase cina împreună cu soţul ei. Nu aveau copii. În 
frigider am găsit un tort din care lipseşte doar o felie, așa că nu pare că ea s- 
ar fi bucurat prea mult de viaţă. În chiuvetă am găsit o tigaie, o farfurie, un 
cuțit şi o furculiţă, în concluzie, a mâncat singură. Dar mai sunt și două 
pahare. Presupun că unul dintre ele ar fi putut fi folosit mai devreme, în 
timpul zilei, dar luând în considerare cât de curată şi de ordonată este casă, 
ea nu părea genul care să lase vase murdare să se adune teanc în chiuvetă. 

— Aţi adunat tot? Inclusiv tortul? 


Legistul avea reputația unei persoane extrem de meticuloase. Huldar ştia 
din experiență că nu va părăsi locul crimei înainte de a fi sută la sută convins 
că toate probele au fost adunate şi că nimic n-a fost trecut cu vederea. 

— Da. Sper că vom găsi ceva amprente pe pahare, dar sunt aproape sigur 
că toate se vor dovedi ca fiind ale ei. Am impresia că ucigașul e prea 
precaut pentru a fi prins în acest fel. Ai găsit vreo amprentă pe corp? 

Huldar știa deja răspunsul. Îl privise cu atenţie pe medicul legist şi n- 
avusese cum să rateze vreo descoperire importantă de acest gen. 

— N-am găsit nimic pe partea de deasupra a corpului în timpul 
examinării preliminare. Normal, e posibil să fi ratat ceva, dar nu sunt prea 
optimist că vom găsi amprente pe hainele ei, având în vedere cum e 
îmbrăcată. 

Femeia părăsise această lume înfofolită într-un halat de baie gros, un 
tricou uzat şi o pijama din bumbac cu un imprimeu cu pătrăţele. Bluza i se 
ridicase, probabil atunci când se luptase ca să rămână în viaţă, scoțând la 
iveală o burtă palidă şi moale. Halatul i se desfăcuse şi pulpanele zăceau 
desfăcute într-o parte şi-n alta, ca nişte aripi groteşti. 

— Vom afla mai multe după câteva analize mai amănunțite, în laborator. 
Poate să aibă ceafa acoperită de amprente, dar mă-ndoiesc. Aş zice că avem 
o şansă cu banda adezivă, dar nici în ea nu prea am nădejde. Ultima oară n- 
am găsit nimic pe ea şi oricine-ar fi criminalul, pare a fi incredibil de 
conştiincios. Presupunând că e vorba de același bărbat. 

Huldar nu comentă, deşi credea că e același tip. Erau prea multe 
asemănări ca să fie doar o coincidenţă. Două femei, ucise la câteva zile 
distanță una de alta într-un mod oribil, aproape identic. Banda adezivă în 
sine era suficientă pentru a-l convinge pe Huldar că e vorba de acelaşi 
criminal. Nu prea mai aveau altceva în comun, în afară de detaliul că, 
aparent, femeile nu fuseseră violate şi împrejurările nu sugerau o motivație 
sexuală. Din câte aflase până acum, nimic din viaţa femeilor nu indica vreun 
motiv clar care să provoace pe cineva să le ucidă: Elisa, o mamă de treizeci 
ŞI ceva de ani cu trei copii, care lucra la biroul local de impozite și taxe; 
Ástrós, o văduvă de aproximativ şaizeci de ani, care predase biologie la 
liceu şi care avea puţine domenii de interes în afară de privitul la televizor, 
potrivit informaţiilor furnizate de sora ei. Apartamentul reprezenta mărturia 
banalității care domnea în existența femeii — fotografii cu ea și soţul ei, 
pozând împreună în diverse locuri: pe plajă, în vacanțe, la picnic, pe lângă 
vreo mlaștină oarecare din Islanda, la cine oficiale. Deşi fotografiile 


fuseseră făcute la intervale mari de timp, cuplul se schimbase prea puţin; ea 
îşi ținea de obicei părul scurt şi pieptănat pe spate, dezvăluindu-i fața lipsită 
de culoare; el avea obrajii mai bucălați, iar părul 1 se retrăsese pe spate din 
ce în ce mai mult, cu fiecare poză. Oameni obișnuiți. Nici Ástrós şi nici 
Elisa nu păruseră tipul de persoane care să atragă atenția unui criminal 
bolnav psihic. Şi totuși, iată că faptele vorbeau de la sine. 

Huldar trebuia să rămână cu toate simţurile la pândă dacă dorea să nu 
rateze vreun detaliu crucial, dar lucrul acesta se dovedea extrem de dificil în 
preajma mirosului de carne arsă, care-i tot abătea gândurile spre scena 
macabră care se petrecuse în bucătărie. De aici înainte, imaginea unei benzi 
adezive îi va stârni întotdeauna un val de acid gastric în stomac și-n gură, 
lucru valabil, presupunea el, şi pentru toți ceilalți care puseseră piciorul în 
apartament în ziua aceea. 

Huldar se aplecă spre priză şi scoase ştecherul cu grijă. Cu mâinile 
înmănușate, rulă cablul și-l aşeză cu grijă deasupra cadavrului. Capul îi vuia 
şi avu grijă să se ridice uşor în picioare, de teamă să nu leşine și să cadă 
peste biata femeie. Suferise destul până să moară; corpul ei nu mai avea 
nevoie şi de alte umilinţe. 

În timp ce aştepta să-i treacă ameţeala, el încercă să-și stăpânească 
gândurile, lucru pe care nu izbutise să-l facă de când ajunsese la locul 
crimei. Era foarte ușor să cadă în capcană şi să se concentreze doar asupra 
benzii adezive şi a ustensilelor electrice. Dar, în ciuda acestor asemănări, 
între cele două crime existau și destule diferențe. Huldar ştia că trebuie să 
aibă în vedere şi posibilitatea ca cele două crime să fi avut făptaşi diferiți. 
Tipi mai capabili ca el se arseseră destul de rău după ce luaseră ca atare 
astfel de lucruri, iar apoi omiseseră nişte indicii esențiale doar pentru că nu 
se potriveau cu teoriile lor. 

Elisa fusese găsită în pat, nu pe podea, precum Ástrós. La primul caz, 
criminalul așteptase ca victima să adoarmă sau să meargă la culcare; în al 
doilea, dăduse buzna în casa femeii în timp ce aceasta încă mai era trează. 
Huldar avea senzaţia că acest lucru era dovada unei încrederi în sine din ce 
în ce mai mari, dar deocamdată era doar o presupunere. Era posibil să nu 
aibă de-a face cu aceeaşi persoană. Pentru că deși detaliul despre banda 
adezivă încă nu transpirase în presă, cineva ar fi putut afla despre el. Un 
anumit număr de persoane, nu doar din rândul polițiștilor, cunoşteau faptul că 
în cazul Elisei se folosise bandă adezivă şi era destul de posibil ca mai mult 
de o persoană să se fi destăinuit unui soţ sau unei soţii, vreunui alt membru 


al familiei sau vreunui prieten. În mod normal, unei informaţii de acest gen 
nu i-ar trebui prea mult timp să se împrăștie. 

Huldar se frecă pe faţă cu putere. Simţea nevoia să facă ceva cu mâinile, 
dar când şi le desprinse de pe obraji, nu simţi nicio diferenţă. Îi lipseau 
zilele în care era treaba altcuiva să-şi facă griji cu privire la progresul unei 
anchete. Când vreun superior ierarhic trebuia să răspundă la întrebarea cine 
s-ar deda la astfel de acte atroce şi dacă metoda folosită ar oferi indicii 
asupra motivelor ucigașului. Acum nu avea el cum să scape de 
responsabilități. Cercetă din nou cu privirea imaginea grotescă a capului lui 
Ástrós, expirând încet. Sigur era vorba de aceeaşi persoană. Era de necrezut 
ca doi psihopați, care folosesc o metodă de lucru aproape identică, să 
trăiască în acelaşi timp în Islanda. 

Legistul își închise servieta cu un pocnet, iar Erla, care rămăsese lipită de 
perete, dusă pe gânduri, aproape că sări în sus de spaimă. Fusese o zi lungă. 
Prea lungă. Huldar nu numai că se simţea extraordinar de obosit, dar mai 
avea şi o durere de cap înfiorătoare. Lumina neîndurătoare făcea ca-n faţa 
ochilor să-i joace puncte colorate, forțându-l să renunţe la încercarea de a se 
concentra la ceva. Telefonul îi sună în buzunar, însă nu răspunse, așa cum 
procedase şi mai înainte, când sunase prima dată. Nici măcar nu catadicsise 
să vadă cine încerca să dea de el; scena crimei îi solicita toată atenția. 
Crimele, oricât ar fi ele de rare în Islanda, slavă Domnului, trebuie să aibă 
prioritate în faţa tuturor infracțiunilor. Când îi sunase prima oară telefonul, 
toată lumea se oprise din ceea ce făcea şi îl privise uluită. Acum nu 
observase nimeni că n-a răspuns la telefon. 

— Aţi luat ventuzele pentru geam şi cuțitul cu diamant? 

Glasul legistului dădea de înţeles că nici măcar el nu se simţea în apele 
sale. Își masă fața, acolo unde masca îi lăsase urme pe piele. 

— Da, 

Telefonul amuţi cât vorbi Huldar. Durerea de cap se mai estompă niţel. 
Atacatorul intrase pe ușa de la balcon. La concluzia asta ajunseseră după ce 
găsiseră o urmă de talpă pe zidul de lângă el, urme de paşi în zăpada de pe 
balcon şi dâre lăsate de la uşă până în hol. Urmele proveneau de la nişte 
pantofi bărbăteşti de mărime normală, dar modelul de pe talpă era prea 
neclar pentru a putea fi analizat. 

Uşa de la balcon fusese deschisă prin tăierea unei găuri în geam. Un 
dispozitiv cu ventuză fusese folosit pentru acest lucru, dar se părea că 
ucigașul nu era familiarizat cu dispozitivul, căci ventuza căzuse în interiorul 


apartamentului atunci când încercase să desprindă bucata rotundă de geam, 
care se spărsese în cădere. După aceea, intrusului îi fusese uşor să pună 
mâna pe clanță și să deschidă uşa din interior. Se părea că o atacase pe 
femeie în holul care ducea spre dormitor. Trăseseră această concluzie după 
urmele negre de pe podea, care începeau în faţa băii şi duceau până în 
bucătărie, unde fusese descoperit trupul. Dârele semănau cu urmele de 
cauciuc lăsate de papucii femeii, după ce criminalul o trăsese după el. După 
aceea, era neclar ce se mai întâmplase. 

Legistul îşi scotea salopeta de protecţie din hârtie, pe care o îmbrăcase 
pe deasupra. 

— Să ţii minte ceva. Dacă se dovedește c-a fost vorba de acelaşi bărbat, 
să ştii că nu va ezita să ucidă din nou. Desigur, s-ar putea mulțumi doar cu 
crimele astea două, dar după asta chiar nu va mai conta câte vieți va mai lua, 
sentința îi va fi aceeași. Adică vor putea fi douăzeci de ani în loc de 
şaisprezece. Trist, dar acesta-i adevărul. 

Atmosfera deveni din nou sumbră. 

— Să sperăm doar că ucigașul îşi face și griji pentru el însuşi. Probabil 
că nu doreşte să fie prins, dar fiecare nouă crimă creşte şansele să se 
întâmple asta. Presupunând totuși că e vorba de aceeaşi persoană. 

Huldar nădăjduia ca acest raționament să-i mai îmbărbăteze echipa: era 
foarte important ca ei să creadă că ce era mai rău deja trecuse. 

Huldar, personal, se îndoia totuși că trecuse, iar colegii săi păreau să fie 
de aceeași părere. Rikhardur se întoarse la poliţa pe care o împroșca cu 
praf, iar Erla coborî privirea şi-şi încrucişă brațele. El se hotărâse deja să-i 
trimită acasă; făcuseră o treabă foarte bună. Putea termina el treaba împreună 
cu cei de la medicină legală. Uşurarea lor era evidentă, deşi încercaseră să 
nu se dea de gol. Dar când Huldar îi ceru lui Rikhardur să treacă mai întâi pe 
la Freyja în drum spre casă, masca de impasibilitate a bărbatului alunecă o 
clipă, trădându-i epuizarea. Se arătă recunoscător atunci când Huldar îl 
linişti că femeia locuia în zona golfului Grandi, nu departe de propria lui 
casă, în partea de vest a orașului. Păru că se detensionează şi mai mult când 
Huldar preciză că nici măcar nu era nevoie să intre, ci doar să arunce o 
privire din maşină şi să se asigure că totul e-n ordine. Acum că Margrét 
fusese mutată în apartamentul Freyjei, cel mai bine era să rămână toți cu 
ochii în patru. Nu le putea cere acest lucru altor persoane; în afară de ofiţerii 
superiori care aranjaseră mutarea fetei. Rikhardur și Erla erau singurii 
membri ai secției de Investigații Criminale care știau despre planul 


respectiv. 

Erla se strâmbă, în mod evident simțindu-se neglijată, însă Huldar era 
prea obosit să se gândească la vreo treabă pe care să i-o dea de făcut în 
drum spre casă. Doar dacă nu trecea pe la farmacie ca să-i cumpere lui nişte 
calmante. Dar se-ndoia că asta ar fi suficient să-i mai aline supărarea, şi nu 
mai avea nici energia necesară ca să-i explice că era lipsit de sens s-o 
trimită pe ea la Freyja, dat fiind că locuia tocmai în celălalt capăt al 
oraşului, în Breidholt. Ar fi trebuit să fie mulţumită pentru șansa de a fi 
lăsată să meargă acasă şi poate chiar să şi prindă ştirile de seară. În schimb, 
el rămase tăcut, sperând în sinea lui că-și va da și ea seama cât de ridicol 
era gândul că el îl prefera pe Rikhardur în defavoarea ei. O astfel de situație 
nu s-ar fi ivit niciodată dacă el ar fi refuzat pur şi simplu să fie avansat, gând 
ce-l făcu din nou să-și regrete decizia. lar durerea asta de cap teribilă nu-i 
mai dădea pace. 

° 

Afară era ger şi oricât de recunoscător se simțea pentru aerul proaspăt, 
Huldar mai că-şi dorea să se afle iar înăuntru, la căldură. Încă mai avea de 
vorbit cu vecinii de dedesubt, dar acum nu se mai putea gândi decât la ce 
mult tânjea după o țigară. Apăsă butonul soneriei şi-o lăsă să sune, deşi ştia 
că nu modifica în niciun fel intensitatea zgomotului ce răsuna dincolo de uşă. 
Mai apăsă o dată. Locatarii erau acasă; o altă maşină îşi făcuse apariția în 
parcare. Apăsă butonul pentru a treia oară. 

O ţigărică mică. l-ar fi curățat nările de mirosul amețitor şi gretos. Bine, 
două. Reuşise să se abțină de la tutun, de fapt își impusese să ignore cele 
două chioșcuri pe lângă care trecuse înainte de-a ajunge la farmacie. De 
atunci mestecase gumă cu nicotină fără oprire. Scuipă guma lipsită de gust şi- 
o înlocui cu alta. Când ușa se deschise, se prezentă cu un glas gros şi întrebă 
dacă poate sta niţel de vorbă cu locatarii apartamentului. 

— Bună seara! S-a întâmplat ceva? 

Femeia își înfășură mai strâns halatul în jurul corpului, ca şi cum ar fi vrut 
să se apere de veştile proaste. 

— Vreau să vorbesc cu dumneavoastră şi cu oricine se mai află în casă 
despre evenimentele petrecute ieri seară, începu Huldar împingând guma cu 
limba în obraz. 

— Ieri seară? 

— Da, ieri seară. Fraţi acasă? 

Cuvintele erau mai clare acum, după ce dăduse guma într-o parte. 


— Da. Eu şi soţul meu ne-am întors la cinci. Copiii sunt plecaţi de-acasă, 
adăugă femeia, apoi întoarse capul și strigă: Gunni! A venit poliția. Se 
întoarse din nou spre Huldar. Priveam la televizor. La ştirile de la zece 
seara. 

Tonul ei sugera că vizita lor pica într-un moment extrem de nepotrivit. Era 
clar că ar fi preferat să privească ştirile, decât să stea de vorbă cu el. 

Uşa se deschise mai larg, iar în prag își făcu apariţia şi soţul. Nici el nu 
părea prea încântat de întrerupere. 

— Ce s-a-ntâmplat? 

Îşi iţi capul afară şi privi de jur-împrejur, ca şi cum ar fi putut găsi o 
explicaţie pe stradă. 

— Vreau să ştiu dacă aţi auzit zgomote neobişnuite ieri seară din 
apartamentul de deasupra, sau dacă aţi zărit pe cineva intrând sau ieşind, din 
grădină sau din casă. 

Cuplul părea total indiferent. Nu afişară nici îngrijorare, nici curiozitate 
în legătură cu motivul acestor întrebări. 

— leri seară, ziceţi? Femeia se încruntă şi-i aruncă o privire soţului ei. 
Ieri sau alaltăieri am auzit acel bufnet? 

— Azi-noapte, cred. 

— Bufnet? La ce oră? 

— Aşa, deci am adormit în jur de zece şi jumătate, sau puţin după aia. Pe 
la două, probabil. M-am trezit din somn şi m-am uitat pe geam, dar n-am 
văzut nimic. I-a spart cineva casa lui Ástrós? 

Huldar nu-i răspunse. 

— Sunteţi sigură că de-aici s-a auzit zgomotul? 

Informaţia asta nu se potrivea cu estimarea momentului morţii făcută de 
medicul legist; la două dimineaţa, Ástrós ar fi trebuit să fie moartă de vreo 
două ore. Nu se putea să fi auzit uşa de la balcon, pentru că și aceasta fusese 
spartă mult mai devreme. Poate că ucigașul o mai fi zăbovit să-și admire 
opera sau să îndepărteze posibile urme. Poate că dărâmase o vază sau vreun 
alt obiect, deşi nu găsiseră nimic spart sau deranjat în casă. 

— Nu sunt sigură. Am fost trezită de un zgomot şi eram zăpăcită. N-am 
verificat ora, pentru că nu mi-a trecut prin cap că ar fi putut avea legătură cu 
vreo spargere. Dacă m-aş fi gândit, aş fi făcut mai mult efort pentru a-mi 
aminti. 

Chiar şi așa, femeia fusese suficient de îngrijorată încât să se uite pe 
geam, dar Huldar nu-i mai atrase atenția. Era destul de ușurat că cei doi 


rămăseseră convinşi că avusese loc o spargere. Era limpede că n-apucaseră 
să vadă cum trupul femeii era cărat pe targă spre ambulanţă. 

— Dar în cursul serii? Aţi observat ceva suspect? 

Cuplul zise că nu, dar apoi se corectă după ce schimbară o privire între ei 
şi ajunseră la concluzia că în jur de ora zece auziseră glasuri venind din 
apartamentul lui Ástrós, care li se păruse că seamănă cu nişte ţipete sau un 
plânset, dar care la fel de bine ar fi putut fi şi râsete. Nu le băgaseră în 
seamă, căci Ástrós avea întotdeauna pe câte cineva în vizită. Asta sunase ca 
o critică. Când Huldar îi întrebă de sexul sau posibilul număr al musafirilor, 
ei ezitară și spuseră că poate nu fusese vorba decât de televizor sau de radio. 

După ce se mai contraziseră o bucată de vreme, în cele din urmă ajunseră 
la concluzia că fusese vorba despre o emisiune sau vreo piesă radiofonică, 
căci nu se auzise muzică în fundal sau reclame. Femeia adăugă că zgomotele 
răzbat cu ușurință prin pereţii şi podeaua apartamentelor. Expresia ei 
nemulțumită sugera că acest lucru năştea tensiuni între cele două familii, dar 
apoi tăcu brusc când soţul îi dădu un ghiont și-l lăsă pe el să vorbească. El 
se scărpină în capul pleşuv şi-şi stoarse creierii până când îşi aduse aminte 
că şi el auzise nişte zgomote ciudate, ce semănau cu plânsete sau țipete, 
venind de sus, atunci când se trezise pentru a se duce la toaletă, undeva în jur 
de miezul nopţii. Dar nu-și închipuise că Ástrós s-ar fi simțit rău sau ar fi 
avut probleme, ci doar că e deprimată. Îşi pierduse soţul cu doi ani în urmă 
şi relațiile dintre ea şi cei doi se răciseră de atunci, aşa că nu le trecuse 
niciodată prin cap să-i dea un telefon şi s-o întrebe dacă se simte bine. Din 
spusele bărbatului, de când rămăsese văduvă, femeia tot încercase să se 
fofileze de la îndeplinirea îndatoririlor legate de păstrarea curăţeniei 
imobilului. Alegerea culorii vopselei exterioare fusese picătura care 
umpluse paharul; Ástrós insistase asupra galbenului, în timp ce cuplul dorea 
o vopsea gri. Huldar bănuia că în clipa în care vor afla de moartea femeii, 
cei doi se vor şi pune pe treabă cu vopsitul, înainte ca un nou proprietar să-și 
exprime părerea. 

Telefonul lui Huldar sună de două ori în timp ce cuplul era ocupat să-și 
denigreze vecina decedată. Îl ignoră. În câteva minute va fi din nou în 
mașină, la dispoziţia celor care-l tot sunaseră. Între timp, ascultă 
pălăvrăgelile celor doi, minunându-se de toate acele presupuse mizerii pe 
care cei doi continuau să le pună în cârca lui Ástrós. Poveştile lor deveneau 
din ce în ce mai meschine, până când în cele din urmă şuvoiul se opri, lăsând 
locul unei tăceri stânjenitoare. 


Hotărându-se că nu mai avea nimic de câștigat din interogarea celor doi, 
Huldar se pregăti să plece, explicându-le celor doi soţi că li se va cere să 
dea o declarație oficială la un moment dat, peste o zi sau două. Se pregătea 
să introducă în telefon numerele lor de mobil, când observă că ultimul apel 
era de la Freyja. Salvă repede cele două numere și îşi luă la revedere de la 
ei. Frigul şi gustul acru din gură lăsat de guma de mestecat fură uitate pe loc, 
înlocuite acum de griji mult mai presante. Era greu de crezut că Freyja îl 
sunase doar pentru a mai sta niţel de vorbă cu el, iar el îi promisese că va fi 
disponibil zi şi noapte. 

— Hei! îl strigă soţul, care rămăsese tot în ușă. Mai am să vă arăt ceva. 

Dispăru înăuntru și se întoarse în scurt timp, însă lui Huldar i se păru o 
veşnicie, nerăbdător fiind s-o sune cât mai repede pe Freyja. Nu şi-ar fi 
iertat-o niciodată dacă i s-ar fi întâmplat ceva lui Margrét doar pentru că el 
nu răspunsese la telefon. Probabil că era vorba de ceva neînsemnat; de la 
Rikhardur nu primise nicio veste, aşa că n-avea cum să fie ceva important. 
Pe de altă parte, trecuse deja aproape jumătate de oră de când el trecuse pe- 
acolo, iar în acest interval s-ar fi putut întâmpla multe. 

Huldar n-avu ce face decât să-şi strunească spaima şi s-aştepte răbdător. 
Soţul îşi făcu din nou apariția, părând oarecum ruşinat, şi-i întinse un plic 
acoperit cu o substanţă ce părea a fi ketchup. 

— Scuze, dar îl aruncasem la gunoi. Am găsit plicul ăsta de dimineaţă, 
prins sub ştergătorul mașinii. Când l-am desfăcut, am crezut că e vreo 
aiureală. Puteţi să-l aruncaţi dacă veţi ajunge la concluzia că n-are nicio 
legătură cu spargerea. Habar n-am cine dracu” l-a lăsat. 

Huldar îşi trase pe mâini mănuşile din latex şi apucă plicul. Bărbatul şi 
soția lui, care revenise în uşă, priviră cu ochi mari această măsură de 
precauție. Huldar îi ignoră. Dacă era ceea ce credea el, nu mai avea nevoie 
de nicio dovadă în plus: Elisa şi Ástrós fuseseră ucise de același bărbat. 

Răsucindu-se cu spatele la cei doi, scoase biletul din plic, îi citi rapid 
conţinutul, apoi îl băgă la loc în plic. Iată şi dovada: două victime, același 
făptaş. Huldar ridică privirea, fixându-l pe bărbat. 

— O să avem nevoie de amprentele dumneavoastră. Apoi, întorcându-se 
spre femeie: şi de-ale dumneavoastră, dacă aţi atins plicul sau biletul. 

Expresia de consternare de pe chipurile celor doi era grăitoare. 


Capitolul 20 


Margrét se împăca mult mai bine cu Molly decât o făcea Freyja. Câinele o 
urmărea oriunde pe fetiță, refuzând să se desprindă de ea; când Margrét se 
aşeza Jos, Molly rămânea la picioarele ei. Stătea cu urechile ciulite, deşi își 
tinea ochii închişi și părea că doarme. Era ca şi cum câinele ştia din instinct 
că fata are nevoie de protecţie. Avea dreptate. În mod normal, toți 
nădăjduiau că grija lor pentru siguranța lui Margrét se va dovedi 
neîntemeiată, dar nimeni nu îndrăznea să-şi asume vreun risc. 

Geir, de la Agenţia pentru Protecţia Copilului, evidenţiase acest lucru 
atunci când o sunase pe Freyja pentru a-i aduce la cunoștință decizia care se 
luase în cazul lui Margrét. Îi spusese răspicat că se aşteptau ca Freyja să-şi 
asume această responsabilitate şi păruse mult mai preocupat de păstrarea 
bunelor relaţii cu poliția, ca să mai stea să asculte şi doleanţele ei. Și din 
moment ce poliția şi serviciile sociale căzuseră de acord asupra acestei 
soluţii, ea n-avusese ce face decât să se supună. 

Nu renunțase totuși complet la luptă, invocând şi problema cu Molly. Dar 
se dovedise că, din punctul lor de vedere, prezenţa unui câine în casă 
reprezenta o măsură de siguranță în plus. Descrierea apartamentului pe care 
le-o oferise Freyja n-o ajutase cu nimic; ba din contră, ei considerau că 
nimeni n-ar fi visat vreodată s-o caute pe fetiță acolo. Era clar, ea nu mai 
avea ce face decât să accepte inevitabilul. 

Doi inspectori fuseseră trimişi atât pentru a se lămuri asupra 
apartamentului, cât şi să vadă cu ochii lor câinele. Își făcuseră apariţia de- 
ndată ce ea închisese telefonul, ceea ce-o făcuse să creadă că așteptaseră în 
maşină ca ea să se dea bătută. Inspectaseră fiecare centimetru din 
apartament, sub privirea atentă a lui Molly. Câinele se comportase 
admirabil, iar aceştia, deşi ei şi-acum îi venea greu să creadă, spuseseră că 
apartamentul e mai mult decât acceptabil. Fără îndoială, de ajutor fusese și 
faptul că Freyja se grăbise să ascundă orice dovadă incriminatoare care l-ar 
fi putut băga pe fratele ei în bucluc. Din fericire, ea mutase radiatoarele din 
camera liberă în urmă cu câteva săptămâni, când fusese rândul ei să le invite 
pe fetele de la cursul de cusut. Probabil că acele obiecte nu ar fi fost deloc 
pe placul celor doi inspectori sau, fireşte, ale prietenelor sale, deşi una sau 


două ar fi zâmbit şi chiar s-ar fi arătat interesată de recolta pe care-ar fi 
putut-o obţine fratele ei. 

Prin urmare, boxa de depozitare de la subsol și şifonierul din dormitor 
dădeau pe dinafară din cauza accesoriilor împodobite cu frunze de canabis și 
alte desene pe aceeaşi temă. 

Rămăsese surprinsă de cât de gol şi lipsit de viaţă rămăsese apartamentul 
după această curăţenie făcută-n mare grabă. Se potrivea cu ochii fără 
expresie ai lui Margrét, care rămăsese nemișcată și cu privirea lăsată-n Jos 
după ce cei doi bărbaţi o aduseseră la ușa ei. Fata n-a rostit niciun cuvânt, ci 
doar și-a scos hanoracul şi-a reacţionat numai atunci când Freyja i-a spus că 
nu-i nevoie să-și scoată şi pantofii: podeaua era destul de murdară din cauza 
câinelui, așa că şosetele ei aveau să se-nnegrească rapid dacă avea de gând 
să umble de colo-colo desculță. Atunci fata şi-a ridicat privirea și, după 
expresia ei neliniştită, părea să creadă că Freyja o supune vreunei probe sau 
că îi întinde vreo capcană. Freyja a rânjit şi-a făcut semn spre propriii ei 
pantofi. Bărbaţii au profitat de ocazie şi i-au dat Freyjei două genţi cu haine 
şi un DVD cu filmul Frozen, apoi s-au grăbit să iasă fără a o mai conduce pe 
fată înăuntru, luând-o repede pe holul blocului, în direcția scărilor. 

Ceva mai târziu, Freyja stătea în ușa dormitorului, pe care-l eliberase 
pentru Margrét. Ea avea să se mulţumească cu canapeaua din living, 
preferând să doarmă acolo, în loc să-şi facă culcuşul în camera care servise 
drept seră pentru plantele fratelui ei. Asta ar fi presupus îndepărtarea 
storurilor pe care fratele ei le montase la geam, fără a mai aminti de alte 
obiecte care n-aveau ce căuta într-un dormitor, precum haltere şi alte 
echipamente pentru ridicat greutăţi împrăștiate peste tot. Lucrul ăsta îi 
împiedicase pe inspectori să mai insiste ca ea să doarmă acolo; niciunuia 
dintre ei nu le-ar fi convenit să ridice acele gantere pentru a-i face ei șederea 
mai plăcută. 

— Vrei să-ţi fac nişte cacao? o întrebă Freyja. Să știi că fac o cacao 
foarte bună, insistă ea, zâmbindu-i fetiţei. Sau preferi o cafea? 

Margrét îşi desprinse privirea din cartea pe care o citea. Stătea pe pat, 
într-o poziție nefiresc de dreapta, ca şi cum s-ar fi sprijinit de un perete 
invizibil. Îşi legăna picioarele subţiri pe lângă marginea patului, şosetele un 
pic cam mari i se iţeau de sub manșeta blugilor, iar pantofii zăceau aruncaţi 
pe podea. Pe chip îi apăruse o expresie de mare suferinţă. 

— Nu, mulțumesc! 

— Eşti sigură? 


Freyja îşi făcea griji că fetița nu mâncase şi nu băuse nimic. Refuzase tot 
ce 1 se oferise de când venise, iar acum era opt seara. 

— Am şi băuturi acidulate, dacă vrei. Şi mai am şi apă de la robinet. 

— Nu, mulțumesc! 

Margrét abia dacă-şi mişcă buzele. Semăna cu o păpușă, iar chipul ca de 
porțelan nu făcea decât să întărească această impresie. 

— Vrei atunci să mă ajuţi să-i dau de mâncare lui Molly? o întrebă Freyja 
pe fetiţă, aruncând o privire spre câinele care stătea încolăcit la picioarele 
lui Margret. Mă tem că altfel n-o să vrea să vină în bucătărie. S-a apropiat 
atât de repede de tine, încât mi-e greu să cred că va vrea să plece de la 
picioarele tale. Freyja zâmbi din nou. E destul de neobişnuit din partea ei, să 
ştii. Cu mine nu e la fel de drăguță. 

— Nu-i a ta? 

Era pentru prima oară când Margrét începea o discuţie. 

— Nu, e a fratelui meu. E apartamentul lui. Eu doar am grijă de 
apartament şi-o fac pe dădaca pentru câine. 

— Dar el unde este? 

Margrét rămăsese acolo ca o balerină, cu braţele pe lângă corp şi cu 
spatele drept ca o scândură. 

— Fratele meu? 

Freyja încercă să găsească repede o soluţie pentru a-i răspunde fetiţei. 
Nu-i putea spune pur şi simplu adevărul. 

— Momentan e plecat la ţară, dar se va întoarce în curând în oraș, iar eu 
va trebui să-mi găsesc cât mai repede un apartament. Nu vreau să rămân şi să 
locuiesc cu el. 

Margrét mișcă din cap pentru prima oară. Încuviință, convinsă. Apoi își 
coborî picioarele din pat şi se încălță cu pantofii. 

— Te ajut. Lui Molly i-e foame. 

De îndată ce câinele își auzi numele, se ridică în picioare şi-şi ocupă 
poziția lângă picioarele lui Margrét. Fetiţa o bătu cu palma pe cap şi-o 
scărpină după urechi, iar animalul închise ochii la fel ca o pisică 
supradimensionată. Freyja nu reușise niciodată să obţină o astfel de reacție, 
în ciuda frecventelor încercări de a o mângâia şi a-i face pe plac. Molly nu 
catadicsea decât să scuture din cap, ca şi cum vreo insectă nesuferită nu i-ar 
fi dat pace. Cine ştie — poate că familia lui Margrét va putea fi convinsă să 
aibă ea grijă de câine? Absorbită de astfel de gânduri, abia dacă auzi oftatul 
lui Margrét. Un oftat mic şi trist. 


— Eşti bine, scumpo? Te pot ajuta cu ceva? 

— Nu. 

Glasul fetiţei era aspru şi lipsit de orice echivoc. Dar apoi continuă, ceva 
mai blând: 

— Mi-e rău pe dinăuntru. În cap. 

Rosti aceste cuvinte fără nicio urmă de emoție, ca şi cum era datoria ei să 
o anunţe acest lucru. Ca şi cum totul s-ar fi prăbușit. 

— Te doare capul? 

Freyja trebuia s-o întrebe, deşi era conștientă că ceea ce-o putea alina pe 
fetiţă nu erau doar nişte calmante. 

— Nu e ca şi cum m-ar durea capul. E ca şi cum sufăr de ceva, dar în 
interiorul capului, aşa că n-ai cum să pui un plasture şi să treacă. 

— Ştiu ce vrei să spui. 

— Nu, nu ştii. Nimeni nu ştie în afară de mine. E capul meu, nu al tău. 

Pe Freyja nu aveau de ce s-o supere aceste cuvinte; cunoştea şi ea acest 
lucru din copilărie. Simţise şi ea acelaşi lucru atunci când adulţii încercau s- 
o compătimească şi se prefăceau că o înțeleg după ce-i murise mama. N- 
aveau idee prin ce trecea ea. Nici cea mai vagă idee. 

— Margrét, vrei să-ţi spun un secret? 

Fata ridică din nou privirea. Secretele stabilesc întotdeauna o legătură, 
oricât de dificilă ar fi situația. 

— Mămica mea a murit pe când eram un pic mai mare decât ești tu acum. 
Aşa că s-ar putea să nu ştiu exact cum te simţi, dar s-ar putea să-nţeleg 
totuşi. 

Margrét îi studie cu atenție chipul, ca şi cum ar fi vrut să se convingă că 
Freyja îi spune adevărul. 

— A fost omorâtă? 

— Nu. Nu direct. A murit din cauză că n-a avut grijă de ea aşa cum ar fi 
trebuit. 

Freyja dorea mai mult decât orice să mângâie capul acoperit cu păr roşcat 
al fetei, dar nu îndrăznea de teamă că fetiţei nu i-ar fi făcut plăcere să fie 
atinsă. La fel ca Molly. Trebuia să se mulţumească doar cu un zâmbet. 

— Tu ai avut o mămică mult mai bună decât a mea. Dar tot mi-e îngrozitor 
de dor de a mea. Așa că nu ştiu exact cum te simţi, căci tu probabil suferi 
mult mai mult decât am suferit eu — dar înţeleg ce vrei să spui. 

Se opri, simțind că străpunsese carapacea lui Margrét, dar nedorind să 
destrame legătura subțire care se-nfiripase între ele. 


— Haide. Nu vrem ca Molly să moară de foame. 

Bucătăria era strâmtă, dat fiind că imobilul fusese construit pe când 
mâncarea şi gătitul aveau prea puţină importanță pentru oameni. În ciuda 
acestui lucru, fratele său reuşise să strecoare o masă şi două scaune lângă 
fereastră şi să găsească loc şi pentru două castroane imense, pentru câine. 
Aşa că trebuiau să se înghesuie serios pentru a putea încăpea toate trei. 

— Ar trebui să fiu moartă de foame pentru a mânca aşa ceva. Dar tu? 

Freyja o privea pe fată cum turna cu grijă mâncare uscată în castron dintr- 
un sac pe jumătate gol. 

— Poate că mi-ar plăcea, dacă aş fi câine. Dar nu sunt câine. 

Margrét se chinui să ridice sacul greu pe masă. Vocea îi era tulburător de 
lipsită de orice emoție, deşi măcar începuse să-i răspundă Freyjei la 
întrebări. 

Era de aşteptat. Nimic din ce i-ar fi spus Freyja n-ar fi reuşit să-i alunge 
durerea. Doar timpul o va face. Freyja scoase un chicotit forțat. 

— Din fericire, nu. E mult mai bine să fii fată. Reuşi să prindă sacul chiar 
înainte să se răstoarne de pe masă. Ştii ce se spune despre viaţa de câine — 
poate fi destul de naşpa. 

— Aş prefera să fiu câine. Cel puțin pe moment. Margrét privea 
lnoleumul, evitând să se uite la Freyja. Pe câini nu-i interesează ce se 
întâmplă cu mămicile şi tăticu lor. 

— Da, probabil că ai dreptate. 

Molly nu arăta vreun semn că i-ar fi fost dor de părinţii ei. Freyja îi dădu 
lui Margrét castronul pe care îl umpluse. Molly îl urmări cu privirea până fu 
aşezat jos pe podea, apoi începu să hăpăie acompaniată de zăngănitul zgărzii, 
care se lovea de vas. N-avea rost să încerce să discute din cauza zgomotului 
destul de puternic, ceea ce le convenea de minune, mai ales că Freyja trebuia 
să aibă mare grijă ce spunea. Nu doar că fata era extraordinar de sensibilă, 
dar Freyja nu dorea nici să-i influenţeze declaraţia. 

Se lăsă tăcerea după ce Molly termină de mâncat. Freyja mimă surpriza. 

— lisuse, chiar că i-a fost foame. Vrei să ştii ceva? Margrét nu-i 
răspunse, dar dădu vag din cap. Lui Molly îi e foame tot timpul. În clipa în 
care-l vom lua castronul, 1 se va face din nou foame. 

Câinele se uita când la una, când la cealaltă, lingând ultimele resturi. 
Scoase un scheunat slab, ca şi cum ar fi ştiut că nu va mai primi nimic, dar 
merita să facă o încercare. 

— Acum trebuie s-o scoatem la o plimbărică. Ai chef să mergi? 


— Bine. 

Suna de parcă o plimbare n-ar fi fost mai bună sau mai rea decât orice 
altă activitate. 

Freyja trase într-o parte perdeaua dantelată şi strâmbă, groaznic de 
învechită pentru aceste vremuri. Afară cădeau fulgi mari de zăpadă. O 
mașină de poliţie trecu încet pe stradă; probabil una dintre mașinile de 
patrulă care-i fuseseră promise. Deşi înainta în ritm de melc, era greu de 
crezut că o astfel de acțiune ar fi putut alunga vreun potențial atacator. 
Atacatorul sigur nu ar acţiona cât timp maşina s-ar afla pe stradă. Gândul o 
înfioră pe Freyja, care spera ca fata să nu observe. 

— Mai bine ne-am îmbrăca gros. Ninge. 

Freyja avea puţină experienţă în îmbrăcarea copiilor şi, în timp ce se 
aflau în fața uşii, se întrebă dacă exagerase cu ceva. Lui Margrét nu 1 se mai 
zăreau decât ochii verzi, printre fular şi căciula de lână. 

— Crezi c-o să-ţi fie prea cald? 

— Nu-mi pasă. 

Glasul ieşi înăbușit prin fular. 

Molly nu mai putea de bucurie și izbea cu putere în perete cu coada în 
timp ce coborau scările. Dădu iute o tură în jurul lor în timp ce Freyja 
deschidea ușa din față, smucind de lesă cu putere. Deşi avusese de gând s-o 
lase pe Margrét să țină lesa, Freyja îşi dădu seama că e o idee ridicolă. Nu 
voia să le dea înapoi un copil lovit, deşi era greu de crezut că ea s-ar putea 
lovi sau zgâria prin stratul acela gros de haine. Cu toate astea, Freyja avu 
grijă să nu meargă prea repede pe pavajul alunecos, deşi Molly aproape că 
alerga şi mai că o trăgea cu totul după ea. În jur nu se zărea nici urmă de 
maşină de poliție sau țipenie de om. 

Fulgii pluteau ușor spre pământ. Păreau că absorb toate zgomotele şi 
puţinele cuvinte pe care Margrét le schimba cu Freyja sunau ciudat de 
înăbuşit, ca şi cum erau învelite în vată. 

Ajunse aproape de mare, Freyja dădu drumul lesei care-o ținea legată pe 
Molly. Ea se smuci repede şi dispăru în albul gros al viscolului. Pentru 
prima oară, Freyja nu-şi mai făcu griji că animalul s-ar putea pierde sau s-ar 
repezi la străini. Oamenii păreau să fi căzut cu toţii de acord că e mai bine să 
rămână în case în seara asta. Ea și Margrét stăteau una lângă alta, privind 
fulgii mari care-o înghițiseră cu totul pe Molly. 

— Crezi în Dumnezeu? 

Freyja se bucura că fata nu-i putu vedea fața când îi răspunse. Nu voia să- 


1 spună copilei ce crede ea cu adevărat, de teamă ca nu cumva credinţa 
fetiţei în cer şi-n viaţa de apoi să fie singurele lucruri care-o mai puteau 
convinge să continue. Dar nici nu voia să o mintă-n faţă. 

— Câteodată. Câteodată nu. Simţind că ar fi putut părea evazivă, adăugă: 
Dar tu? 

— Câteodată. Câteodată nu. 

Rămaseră tăcute, iar când telefonul scoase un bip în buzunarul Freyjei, i 
se păru că zgomotul e pur şi simplu o ofensă la adresa liniștii din jur. Din 
instinct, scoase afară telefonul, al cărui ecran încă mai pâlpâia. Mesajul 
fusese trimis de pe un număr pe care nu-l recunoștea şi care la început i se 
păru că ar putea fi al poliției — al lui Huldar. El îi promisese că vor păstra 
legătura, dar nu mai auzise nimic de la el. Tipic. ÎL citise ca pe o carte 
deschisă, încă din dimineaţa aceea, când dăduse bir cu fugiţii. Sub tot acel 
aspect atrăgător nu se găsea decât o simplă carcasă goală. 

Însă mesajul în niciun caz n-avea cum să fi fost scris de el. 

„CREZI CĂ NU M-AŞ PUTEA DESCURCA CU CÂINELE?” 

Inima Freyjei începu să bubuie năvalnic în timp ce se răsucea în toate 
părțile, aşteptând să găsească pe cineva chiar în spatele lor. Nu-şi putu 
ascunde panica. Probabil că şi copilul îi simţise frica. Dar nu văzu pe nimeni 
în jur, doar fulgii de zăpadă, din ce în ce mai deşi. O strânse pe Margrét de 
mână. 

— Molly! Molly! 

Margrét îi simţi panica din voce. 

— Ce s-a întâmplat? 

Degetele micuţe, învelite în mănuși, se zbăteau să scape din strânsoarea 
Freyjei. 

— Nimic. Dar mai bine ne-am întoarce acasă, înainte ca zăpada să ne- 
ajungă până la genunchi și Molly să răcească la burtică. 

Vorbea prostii, aşa cum avea uneori tendința, atunci când încerca să se 
liniştească pe ea însăşi. 

— Molly! Hai încoace, fetiţo! 

Freyja răsuci telefonul între degete, stând în cumpănă dacă să-i dea 
drumul la mână lui Margrét și să sune la poliție. Dar înainte de-a se putea 
hotărî auziră un lătrat, urmat de un scheunat slab. 

— Molly! Molly! 

Câinele îşi făcu apariția la fel de brusc pe cât dispăruse, spre imensa 
ușurare a Freyjei. 


— Molly! Vino încoace! 

În timp ce câinele venea şchiopătând spre ele, Freyja văzu că lăsa în 
zăpadă o dâră de un roşu-aprins. Când ajunse lângă ele, se lămurise deja de 
unde venea tot acel sânge; în coapsa câinelui se căsca o tăietură urâtă și 
adâncă. Dat fiind că nu prea puteau face mare lucru pentru câine pe această 
alee izolată, Freyja îi prinse zgarda şi porni cât de iute îndrăzni pe drumul 
alunecos. 

Şchiopătatul câinelui era o adevărată binecuvântare, altfel Freyja ar fi 
gonit până acasă, trăgând fetița după ea şi trădându-şi astfel groaza, pe care 
încerca din răsputeri s-o ascundă. 

Tot drumul își închipui că aude pași reverberând în tăcerea grea din 


spatele lor. 


Capitolul 21 


Molly deschise ochii somnoroasă, dar probabil că nu-i plăcu ceea ce 
văzu, pentru că-i închise la loc imediat. 

— O poţi lăsa aici, dacă vrei. Poate dormi peste noapte în cealaltă 
cameră. 

Veterinarul, o femeie de vreo patruzeci de ani, care părea greu de 
impresionat, o privea pe Freyja în aşteptarea unui răspuns. Halatul de un alb 
imaculat pe care-l îmbrăcase pe deasupra era acum pătat cu puncte mici şi 
roşiatice. 

Freyja evită să-şi privească hainele, conştientă de faptul că şi ale ei se 
aflau în aceeași stare. Totuşi, oricât de tentată se simţea să petreacă o noapte 
fără Molly, refuză propunerea medicului. Se cunoștea suficient de bine încât 
să ştie că remușcările o vor copleși înainte de a străbate o jumătate din 
drumul spre casă. Fratele ei se purta cu câinele la fel ca şi cu un copil, iar ea 
nu ar fi abandonat un copil în spital doar pentru a pleca acasă şi-a se odihni 
cum trebuie. Deja îşi făcea griji că trebuie să-l sune și să-i explice ce s-a 
întâmplat și se ruga în gând ca el să nu se lanseze în vreo tiradă dezlănţuită 
la adresa celui care-i rănise câinele. Iar problema principală nu o reprezenta 
neapărat faptul că se va perpeli o lungă bucată de timp în căutarea 
vinovatului, ci mai ales pedeapsa care va considera el de cuviinţă că îi va 
trebui aplicată atacatorului. 

— Nu, mulțumesc. O să o iau acasă. Deși ar fi drăguţ dacă m-ai ajuta să o 
car până la mașină. 

Oricât de bună ar fi fost condiția fizică a Freyjei, Molly era prea grea ca 
ea s-o poată căra fără a fi ajutată de altcineva. Şi nici nu voia să se 
gândească la cum i-ar fi arătat hainele după aceea. Blana lui Molly de pe 
partea rănită era întărită şi lpicioasă de la sângele pe jumătate închegat şi de 
la alte lichide misterioase care curseseră din ea atunci când veterinarul se 
pusese pe treabă cu un bisturiu şi-un ac. 

— Ai pe cineva acasă care să te poată ajuta să o cari înăuntru? 

— Nu. 

Freyja simţi cum sângele îi inundă obrajii. Ce era în neregulă cu ea? Nu e 
nicio rușine ca o femeie de vârsta ei să trăiască singură. O mulțime de alte 


femei de peste treizeci de ani sunt divorțate sau nemăritate. Veterinarul nu 
pusese nicio întrebare în legătură cu pantalonii ei pătaţi de sânge şi părul 
vâlvoi, sau despre copilul şocat care venise cu ea, deci era puţin probabil ca 
femeia să ridice din sprâncene din cauza statutului ei matrimonial. În plus, de 
când o interesa pe Freyja ce credeau străinii din jurul ei? Probabil că şocul 
de-abia acum îşi făcea simțită prezenţa. Tânjea să se poată relaxa aşa cum 
trebuie într-o cadă cu apă fierbinte, însă va trebui să se mulțumească doar cu 
un duș, din moment ce avea un copil în grijă — un copil şi un câine rănit. 
Pentru prima oară de când își părăsise fostul iubit, îi simţea lipsa. Avusese 
şi el momente bune. Mai multe decât ar fi vrut ea să recunoască. 

— Nu e posibil să-şi revină în drum spre casă? 

— Eu ți-aş recomanda să mai aştepţi un pic. Acum, că a deschis ochii, nu 
cred că va mai dura mult până să se trezească. N-ai vrea să rişti să-şi revină 
pe bancheta din spate în timp ce conduci. O să-ţi dau o zgardă 
postchirurgicală, câteva calmante şi antibiotice şi să vedem cum facem cu 
factura. Dacă între timp se trezeşte şi câinele, îl poți lua cu tine, altfel va 
trebui să rămână aici peste noapte. 

N-avea ce face decât s-o asculte pe doctoriţă. Freyja nu voia să se 
gândească acum la factură. Pe lângă costul normal al operației, va mai trebui 
să plătească şi o taxă în plus pentru consultația din miez de noapte. Când 
veterinarul o întrebase dacă are asigurare pentru câine, Freyja aproape că 
izbucnise în râs, căci ideea ca fratele ei să fi făcut una ca asta era pur și 
simplu ridicolă. Singurul motiv pentru care el ar fi înțeles rostul unei 
asigurări ar fi fost să găsească vreun mod de a înșela sistemul, însă era greu 
de văzut cum ar fi putut face așa ceva cu ajutorul unei asigurări pentru un 
animal de companie. Așa că, fără îndoială, Freyja se va trezi că trebuie să 
achite o factură amețitor de mare. Sigur, n-avea de ce să se mai enerveze 
pentru asta: rana nu s-ar fi vindecat de la sine şi nici ea însăşi n-ar fi putut s- 
o peticească. La început, se gândise să-i ceară ajutorul medicului de la Casa 
Copiilor, dar apoi se hotărâse să renunţe. Un singur lucru ura mai mult decât 
să fie încărcată cu nişte costuri indecent de mari: să rămână datoare față de 
cineva. 

Molly se scutură uşor, deschise un ochi şi dădu din piciorul din spate. 
Apoi păru că ațipeşte din nou, deși ochii i se agitau pe sub pleoape. Pe 
peticul de piele dezgolită de pe coapsă se zăreau acum zece suturi 
scânteietoare. Din spusele veterinarului, fusese înjunghiată intenţionat cu un 
cuțit ascuţit. Rana n-ar fi fost atât de adâncă sau de curată dacă animalul 


doar s-ar fi izbit de vreun obstacol. Veterinarul îi explicase toate astea în 
timp ce curăța și cosea tăietura. Freyja ar fi preferat să aștepte afară, însă 
posesorii de animale de companie care veneau în afara orelor de program 
erau obligaţi să asiste la astfel de proceduri. Aparent, veterinarii se vedeau 
de multe ori nevoiţi să aşeze proprietarii animalelor într-o poziţie mai 
confortabilă după ce leşinau în timpul operațiilor. Freyja evitase la 
milimetru o nouă umilință, privind deliberat în altă parte ori de câte ori 
lumea părea că se rotește în jurul ei. Se trezise gândindu-se la mama lui 
Margrét şi se întrebase cum de ucigașul avusese curaj să omoare o ființă 
omenească într-un mod aşa de barbar. Dar lucrul acesta nu făcuse decât să-i 
accentueze senzația de ameţeală, aşa că se îndepărtase de masa de operație 
ŞI se sprijinise de un dulap, până când își revenise. 

Decise că-şi poate asuma riscul ca Molly să se trezească între timp şi 
deschise ușa către sala de așteptare, unde Margrét privea răbdătoare pozele 
dintr-o revistă cu câini. 

— Vrei să vii s-o vezi? Operația s-a terminat. Săraca Molly încă mai 
doarme, dar e gata să se trezească. Sunt sigură că ar prefera să te vadă pe 
tine decât pe mine când va deschide ochii. Dar nu trebuie să ți se facă rău 
când vezi copcile. 

Margrét lăsă revista jos cu grijă. O netezi de parcă ar fi vrut să ascundă 
orice semn că s-ar fi aflat vreodată aici. Freyja încercă să citească pe chipul 
ei dacă aventura neplăcută din seara aceea își lăsase amprenta asupra ei, dar 
părea să nu fie cazul. Doar dacă nu cumva expresia ei împietrită ascundea 
faptul că încă mai era în stare de şoc. Ajunseseră acasă fără ca să le iasă 
cineva în cale sau să le urmărească. În timp ce Molly zăcea pe podea, cu 
sângele curgând năvalnic din tăietura din coapsă, Freyja încercase de mai 
multe ori să dea de Huldar. Probabil că se întâmplase ceva grav, căci 
dispecerul de la secţia de poliție refuzase să-i facă legătura sau să-i spună 
unde se află inspectorul. Nu-şi putuse stăpâni enervarea, mai ales că 1 se 
refuzase dreptul de a vorbi cu altcineva de la poliție. Bănuise că acest lucru 
se întâmplase din dorința ca de situația lui Margrét să afle cât mai puţine 
persoane. 

— Uită-te la ea, sărmana! zise Freyja în timp ce-o conducea pe Margrét în 
sala de operaţie. Are zece copci, preciză ea în timp ce-o privea pe fată cum 
o mângâie cu blândeţe pe Molly şi i se păru că vede cum expresia fetei 
devine ceva mai puţin încordată. Să sperăm că nu va mai avea dureri atunci 
când se va trezi. 


— Femeia ştie ce s-a întâmplat cu ea? întrebă Margrét în timp ce-şi mişca 
degetele micuţe în jurul rănii. 

Freyja îşi adună curajul pentru a o apuca de mâini, dar acest lucru se 
dovedi inutil. Fata îşi mișca degetele cu grijă şi blândețe în jurul porțiunii de 
piele rasă, dar nu atinse copcile. 

— A zis ceva despre ce s-a întâmplat? 

— Nu, nu era sigură. Probabil că Molly s-a lovit de ceva ascuţit care a 
fost ascuns în zăpadă, sau poate a fost lovită de un biciclist. E greu de spus. 

— Ce-ai face dacă cineva ţi-ar putea spune cine i-a făcut rău? 

Freyja trase aer adânc în piept. Era posibil ca Margrét să rostească cu 
voce tare gândurile care-i treceau prin minte, aşa că ar fi fost bine dacă îi 
răspundea cu precauţie. 

— Asta ar depinde dacă a fost făcut în mod voit sau a fost doar un 
accident. Dacă a fost un accident, m-aş asigura ca persoana care a rănit-o să- 
şi ceară scuze. Ar fi de-ajuns. Dar dacă atacul a fost deliberat, atunci aş 
vorbi cu poliţia și i-aș lăsa pe ei să aibă grijă ca persoana vinovată să-şi 
primească pedeapsa binemeritată. 

— Ce înseamnă pedeapsă binemeritată? 

Fata mijise ochii, ca și cum ar fi bănuit că Freyja inventează cuvinte. 

— Binemeritat înseamnă atunci când oamenii sunt pedepsiţi sau mustrați 
pe măsura faptelor pe care le-au comis. E foarte important să se întâmple 
acest lucru, pentru a-i împiedica să mai facă iar rău cuiva și, în acelaşi timp, 
pentru a-i opri şi pe alţii să-i imite. 

Freyja spera ca acest mic discurs s-o facă pe Margrét să înţeleagă cât de 
important era să le spună tot ceea ce văzuse în noaptea când fusese ucisă 
mama ei. Următorul interogatoriu trebuia să aibă loc mâine și i-ar fi scutit de 
o grămadă de timp pierdut şi de eforturi — plus de o mulțime de stres pentru 
Margrét — dacă ar fi putut fi convinsă să le mărturisească ce văzuse. Asta, 
fireşte, dacă ar mai avea ceva să le spună. 

— Dacă cineva i-a făcut rău lui Molly, eu consider că ar trebui şi el rănit. 
Doar că mai rău. 

— Aşa se întâmpla pe vremuri, Margrét. Și încă se mai întâmplă în 
anumite locuri. 

Freyja îi mângâie urechea lui Molly, care începuse să se zbată ca şi cum 
ar fi fost gâdilată de un fir de iarbă într-o zi de vară. 

— Dar lumea a înţeles că o astfel de pedeapsă nu face bine nimănui. 
Oamenii normali devin încet, încet răi la suflet dacă încep să facă aceleași 


lucruri ca şi cei care le-au făcut rău altora în mod voit. 

— Nu şi dacă o faci doar o dată. 

— Nu, poate că nu. Dar există căi mai bune de a-i pedepsi pe cei care le 
fac rău altor oameni. 

— Cum ar fi? 

Freyja se întreba ce naiba îi ia atât veterinarului. N-avea de gând să mai 
continue discuţia despre crimă şi pedeapsă cu un copil a cărui mamă murise 
în împrejurări atât de traumatizante. Gândul 1 se îndreptă spre fratele ei, și 
se-ntrebă ce-ar fi crezut fetiţa despre cineva ca el. 

— Închisoarea. Nimeni nu vrea să meargă la închisoare, Margrét. 

— Ba da, unii vor. Cei care au murit. Cei pe care i-au omorât oamenii răi. 
Ar prefera să meargă la închisoare, decât să fie morţi. Fetiţa amuţi şi-şi 
plimbă privirea pe deasupra câinelui adormit. Cel puţin, aşa cred eu. 

Margrét avea oarecum dreptate. Era limpede unde bătea cu asta. 

— Sunt sigură că ai dreptate. Dar, din păcate, asta nu este posibil. 

Încă o dată, Freyja se împotrivi dorinţei de-a mângâia buclele roşcate ale 
fetiţei, care se ridicaseră din cauza electricității statice create de căciulă. 

— Dar, ascultă-mă pe mine, e mai bine să-i închizi pe acei oameni care 
comit astfel de crime atroce decât să-i ucizi. Mult, mult mai bine. 

Ştia şi ea ce jalnic sunau vorbele acelea. În sinea ei, și ea considera că 
lumea ar fi mai bună fără astfel de indivizi. Dar nu stătea în puterea ei — şi 
nici a altcuiva, probabil. Se întrebă dacă să-i explice lui Margret că 
principala problemă a pedepsei cu moartea este că e imposibil să mai dai 
înapoi dacă se dovedeşte că acea persoană a fost nevinovată, dar n-a primit 
o şansă. Uşa se deschise şi veterinarul îşi făcu apariția. 

Femeia ținea în mână două foi de hârtie, despre care Freyja bănuia că ar 
fi factura. Întotdeauna se impacienta când vedea că o singură foaie nu fusese 
de ajuns. Veterinarul îi ceru Freyjei să iasă până afară, spunându-i lui 
Margrét să aibă ea grijă de Molly cât stau ele de vorbă. Imediat după ce 
doctorița închise ușa infirmeriei, aceasta începu să scuture agitată hârtiile. 

— Hârtiile astea se aflau pe biroul de la informaţii. Sunt fişele medicale 
pentru un câine care a fost adus în cursul zilei de azi, iar descrierea 
incidentului e suspect de asemănătoare cu ce s-a întâmplat cu al tău, zise 
femeia aruncându-i o privire aspră Freyjei. Locuieşti în Grafarvogur? Dacă e 
să mă iau după actul tău de identitate, locuieşti ușă-n uşă cu proprietarii 
câinelui care a fost înjunghiat acolo. 

— Nu. Ţi-am zis deja, eu stau în centrul oraşului. În golful Grandi. 


Pe de altă parte, fostul ei iubit locuia în apartamentul pe care-l 
împărțiseră înainte în Grafarvogur. Dacă nu cumva vecinii lor se mutaseră, 
ea bănuia că ştie despre ce câine era vorba. Era un câine enervant de 
zgomotos, care obişnuia să facă o hărmălaie îngrozitoare în grădina comună, 
unde stătea legat de un stâlp. Era la fel de masiv ca Molly, dar păruse 
întotdeauna inofensiv. Îi veni brusc ideea că fostul ei iubit s-ar fi putut afla în 
spatele incidentului, ceea ce-o făcu să roşească. Probabil că ideea îi fusese 
insuflată de comentariile fratelui ei. Fostul iubit nu se împăcase deloc cu 
ideea despărțirii şi-i aruncase nişte cuvinte destul de urâte. Dar ar fi putut fi 
el atât de furios, încât să se coboare la a-i face rău lui Molly, doar pentru a o 
speria pe ea? Şi, mai întâi, să-şi facă încălzirea pe câinele vecinilor? Ideea 
în sine îi făcu Freyjei sângele să fiarbă şi, după cât de tare îi ardeau obrajii, 
intuia că iar se înroşise. Ceea ce era mai grav era că femeia nu părea să 
creadă niciun cuvințel. 

— M-am mutat acum o veşnicie de-acolo şi încă n-am avut timp să merg 
la Registrul Naţional ca să-mi schimb adresa. Fostul meu prieten locuieşte 
acolo. 

— Înţeleg. 

Din punctul de vedere al femeii, nimic din ce spunea Freyja n-o mai putea 
face să-şi schimbe părerea. 

— Cumva e vorba de câinele lui? 

— Nu. N-are absolut nicio legătură cu el. Incidentul din seara asta n-are 
nimic de-a face cu vreo dispută legată de custodia câinelui. 

— Dar ce e, atunci? Nu se întâmplă în fiecare zi ca în Reykjavik să aibă 
loc astfel de atacuri împotriva câinilor. Două incidente similare, într-un 
interval scurt de timp, ridică destule suspiciuni. Rănile sunt aproape 
identice, şi nu m-ar surprinde ca vinovatul să fi fost aceeaşi persoană. 
Altminteri coincidența ar fi prea mare, adăugă veterinarul punându-și 
mâinile-n şolduri. Am de gând să raportez aceste incidente la poliție. Dacă 
fostul tău prieten s-a aflat în spatele atacurilor și are de gând să continue în 
felul ăsta, ar trebui să-l oprim cât mai repede. Eşti sigură că nu l-ai văzut 
prin preajma voastră? 

— Nu, nu l-am văzut. Te rog să mă crezi că nu i-aş lua apărarea, dacă aş 
şti că le face rău animalelor. Cheamă poliţia, imediat. M-ai scuti pe mine de- 
o bătaie de cap. 

Discuţia lor fu întreruptă de un lătrat nerăbdător din infirmerie, deşi era 
limpede ca lumina zilei că veterinarul încă mai avea destul de comentat în 


legătură cu acest subiect. 
e 

— N-am putut să răspund, dar am venit de îndată ce ţi-am văzut mesajul. 
Cât de repede am putut, adică. 

Huldar şedea în uşa apartamentului Freyjei. Părea pe punctul de-a pica 
din picioare, dar nu arăta semne de remușcare, ceea ce, spre nemulțumirea 
Freyjei, sugera că el chiar avea o scuză rezonabilă. Era de neconceput ca 
furia ei, absolut îndreptățită, să se dovedească până la urmă fără temei. 
Venise cu el şi o femeie tânără, care se prezentă ca fiind Erla. Părea la fel de 
obosită ca şi el, însă avea o privire mult mai atentă, care-o făcea să pară mai 
puţin terminată decât Huldar. Freyja o recunoscu ca fiind agentul care-l 
însoţise pe Huldar la al doilea interogatoriu de la Casa Copiilor, deşi acum 
era îmbrăcată cu haine civile. În consecinţă, arăta mult mai puţin masivă şi- 
şi pierduse mare parte din aerul de autoritate pe care i-l oferea uniforma. 
Părea să fi venit direct de-acasă, lucru întărit și de părul ei, care arăta ca și 
cum doar ce ieşise din duş. Freyja putea simţi că femeia n-o place, deşi nu 
schimbaseră nicio vorbă de când fuseseră prezentate una alteia, la Casa 
Copiilor. Doar Dumnezeu putea şti ce avea cu ea. Pentru a evita să fie 
intimidată de ostilitatea inexplicabilă afişată de Erla, Freyja se prefăcu că 
polițista nu-i acolo şi-şi concentră toată atenţia la Huldar. 

El încă se mai scuza: 

— A apărut un nou caz. 

Freyja nu ştia ce se aşteaptă din partea ei să spună. Îl sunase de două ori 
pe mobil, îi trimisese un mesaj şi sunase şi la secția de poliție, deci era 
inutil să pretindă că nu mai conta și că ea şi Margrét erau în regulă. Dar 
politețea o trădă încă o dată şi, în loc să se răstească la el, strigându-i în față 
că nu e singurul nevoit să înfrunte probleme neprevăzute, ea replică sec: 

— Nu-ţi face griji. Ne-am descurcat, până la urmă. 

Înainte ca Huldar să-i poată răspunde, Erla i-o tăie scurt: 

— Te deranjează dacă te întreb ceva? 

În timp ce vorbea, studia holul clădirii cu un ochi critic. Era de datoria 
tuturor să întrețină spațiile comune din interiorul şi exteriorul imobilului, dar 
din câte ştia Freyja, doar ea se deranjase să dea cu aspiratorul şi să şteargă 
praful cu o cârpă de când se mutase aici. Se împlineau trei săptămâni de 
când fusese ultima oară rândul ei la curățenie. Spre meritul său, Huldar nu 
strâmbase din nas de dezgust când văzuse starea jalnică a acestui loc, 
comportându-se la fel ca atunci când o vizitase ultima oară, în împrejurări 


mult mai plăcute. Dar cu Erla nu era cazul. 

— Cum de-ai ajuns să locuiești într-o asemenea cocină? Chiar atât de rău 
te plătesc cei de la Casa Copiilor? 

— De ce, ai de gând să faci vreo chetă ca să mă ajuţi? se înfurie Freyja. 

N-avea de gând să le spună despre situația fratelui său sau să le explice 
că ea locuia aici doar temporar. Nu era treaba lor. Categoric nu-i era ruşine 
cu Baldur şi nu intenționa să-l trădeze, discutându-l pe la spate cu doi 
poliţişti. Din punctul de vedere al fratelui ei, cei doi erau de partea 
dușmanului; ar fi privit vizita lor mai ceva ca pe un sacrilegiu. Ea doar spera 
ca el să nu audă nimic despre asta. 

Erla se înnegură la față, dar o căutătură criminală din partea lui Huldar o 
împiedică să-i mai răspundă, aşa că închise buzele nemulțumită. Huldar se 
întoarse spre Freyja şi-i vorbi pe un ton mult mai conciliant: 

— Îmi cer scuze; evident, nu e deloc treaba noastră unde alegi tu să 
locuiești. Suntem amândoi epuizați. Cum la fel ești şi tu, probabil. 

O privi drept în ochi mai mult decât era necesar şi ea-i citi în privire 
rugămintea de-a nu aminti de aventura lor în fața Erlei. Poate că cei doi 
formau un cuplu. Poate că el folosise un nume fals pentru că o înşela pe 
polițistă. Ce clişeu! 

Atitudinea Freyjei deveni şi mai seacă. 

— Nicio problemă. 

Nu ştia pe care din cei doi e mai furioasă, pe el sau pe tânăra asta 
grosolană. Pe el, probabil. În orice caz, evită să mai privească direct spre 
Erla şi-şi impuse să se comporte ca şi cum respectiva nici nu s-ar fi aflat 
acolo. Data viitoare când Erla va deschide gura, ea nu se va mai deranja să-i 
răspundă. 

Holul blocului era neobişnuit de liniştit. Probabil că vecinii zăriseră 
maşina de poliție și ori deciseseră c-ar fi mai bine să stea feriți, ori 
mirosiseră vreun pericol în aer. O vizită din partea poliției reprezenta o 
ameninţare foarte reală pentru locatarii acestui imobil. Freyja n-ar fi fost 
surprinsă dacă un clopoțel de avertizare ar fi sunat pe hol atunci când mașina 
de patrulă a poliției trăsese în faţa clădirii. 

— Am putea intra? Vreau să mă conving cu ochii mei dacă e totul în 
regulă. Aș vrea să mai discut ceva cu tine şi-aş prefera să n-o facem afară. 

Freyja îşi dădu seama că stătea jenant de mult pe gânduri, întorcând 
întrebarea pe toate părțile, până când Huldar începu să se foiască nervos. Pe 
de altă parte, Erla rămăsese cu picioarele depărtate şi cu mâinile proptite în 


şolduri, de parcă ar fi primit ordin să adopte cea mai impunătoare atitudine 
posibilă. Îmbrăcată în uniformă, probabil c-ar fi arătat mai impresionant, 
însă în haine civile arăta pur și simplu ridicol. 

— Intraţi, vă rog! 

Freyja se dădu într-o parte pentru a le face loc să intre, enervată pe ea 
însăşi pentru că le făcea pe plac. Erla studie cu o privire disprețuitoare holul 
de la intrare şi ce mai rămăsese vizibil din apartament, în timp ce Huldar se 
străduia să nu se arate interesat de aspectul locuinţei. Era un actor foarte 
prost în încercarea de a părea că venea pentru prima oară aici. Se şterse 
conştiincios pe picioare, apoi îşi scoase pantofii, semn că voia să se plimbe 
prin toate camerele. Erla îl imită, lividă de furie. Freyja se hotărî să-i lase să 
se murdărească pe șosete. 

— Câinele cum se simte? începu Huldar, în timp ce arunca o privire spre 
petele de pe podea, pe care Freyja încă nu apucase să le șteargă. Îşi va 
reveni? 

— E încă niţel ameţită de la anestezic şi cam nefericită din cauza zgărzii 
postchirurgicale, dar cred că va fi în regulă. 

Ca şi cum ar fi simțit că se vorbea despre ea, Molly îşi făcu apariţia în 
uşa dormitorului, unde sforăise până atunci sub supravegherea lui Margrét. 
Câinele îşi dezgoli dinții şi scoase un mârâit gros, al cărui efect fu însă 
atenuat de zgarda conică din plastic pe care o avea prinsă în jurul gâtului. 

— Taci, Molly! 

Freyja împinse câinele înapoi în dormitor. Margret şedea pe pat cu 
cartea-n poală, la fel cum stătea şi ultima oară când se uitase Freyja la ea. 
Nu reușise s-o convingă să privească împreună filmul care le fusese adus. 

— A venit poliţia, pentru Molly. Trebuie să închid uşa, ca să nu-i muşte. 
Ea nu înţelege că oamenii ăștia au venit aici ca s-o ajute. 

Îi zâmbi lui Margrét, dar ea nu-i răspunse. Freyja închise uşa, sub 
privirile ușurate ale fetiţei şi-ale câinelui, care păreau să spună că 
ascunseseră ceva şi că acum nu le venea să creadă că scăpaseră neprinse. 
Freyja se simţi tentată să deschidă brusc uşa şi să le prindă cu mâţa-n sac. 
Dar, în schimb, se întoarse înapoi la Huldar şi la Erla. 

— Ar trebui să fiţi în siguranță acum. 

Huldar își mută privirea de la posterul de pe peretele holului, de care se 
arătase extrem de interesat, în încercarea de-a evita să privească înspre pat. 
Posterul acela fusese cât pe ce să dispară de pe perete înainte de venirea lui 
Margrét. Înfăţişa o reclamă pentru un concert al unei formaţii de heavy rock 


pe care Freyja n-ar fi ascultat-o nici moartă: ar fi preferat mai degrabă să 
stea şi să asculte huruitul unui ciocan rotopercutor. Huldar era surprins să 
găsească aşa ceva aici. Freyja nu-şi amintea să-i fi menționat cui îi aparţinea 
de fapt apartamentul în timpul acelei nopţi petrecute împreună. Fuseseră 
ocupați cu altceva. Se decise să nu-i corecteze părerea greşită că ea ar fi 
vreun mare fan al heavy metalului. 

— N-ai vrea mai bine să ne aşezăm? o întrebă el cu sfială. 

— Ba da, cum să nu. 

Îi conduse în sufragerie, unde ea ocupă singurul scaun, obligându-i pe 
Huldar şi pe Erla să stea înghesuiți unul în altul pe canapea, precum niște 
copii pe o bancă la şcoală, cu mâinile pe genunchi, părând gata să sară în sus 
din clipă-n clipă. 

— Am primit un apel de la spitalul veterinar. A fost redirecționat către 
mine când s-a ivit numele tău. Huldar n-o luă pe ocolite. Am înţeles că ai un 
fost prieten care acum e suspectat că ar fi înjunghiat câinele. Veterinarul care 
ne-a sunat a mai menționat că încă un câine ar fi fost înjunghiat în același 
mod. Se pare că proprietarul acelui câine locuiește în aceeaşi clădire cu 
fostul tău prieten. 

Freyja rosti o rugăciune în gând, multumind cerului că nu se afla și 
Margrét în cameră cu ei. Fata încă mai credea că Molly probabil se rănise 
singură în timp ce alerga plină de energie. 

— Aş fi extrem de surprinsă dacă el ar avea vreo legătură cu asta. 

— N-ai menţionat niciun fost iubit atunci când se lua în calcul plasarea 
lui Margrét în grija ta. 

Huldar avu prezenţa de spirit să se oprească la timp, înainte de a adăuga 
că ea nu amintise de individ nici atunci când se întâlniseră prima dată. La 
urma urmei, el nu era deloc în măsură să se plângă că ea nu-i dezvăluise 
toate detaliile despre viaţa ei personală. 

— Dacă e tipul de om violent, va trebui să reexaminăm această decizie. 
Îţi dai şi tu seama că se ridică anumite semne de întrebare în privința 
recomandării ca fetița să rămână cu tine. Cred că ar fi mai sigur să lăsăm o 
mașină de poliție în faţa clădirii, până se va dovedi că nu mai e nevoie de o 
asemenea măsură. 

Freyjei nu-i trecu prin minte să refuze protecţia. Dacă acest lucru îl 
surprinse, n-o arătă. 

— În regulă. 

Oricât de greu de crezut ar fi fost că ar fi putut să o atace pe Molly fostul 


ei prieten, toate indiciile sugerau că atacatorul o cunoştea. La urma urmei, 
avea numărul ei de telefon. Deşi e drept că numărul ei se afla în cartea de 
telefoane, aşa că era suficient ca el să-i fi ştiut numele. 

— Cu toate că mă îndoiesc că fostul meu prieten reprezintă o ameninţare 
la adresa lui Margrét, indubitabil, ea este în pericol. Cineva a tăiat-o pe 
Molly cu un cuţit, iar eu am primit un mesaj exact în același timp. Uitaţi! De 
dimineaţă, i-am zis lui Margrét că va fi în siguranță cu mine. Acum, nu mai 
sunt la fel de sigură. 

Huldar citi mesajul, i-l arătă și Erlei, după care îi dădu înapoi telefonul. 

— E sigur că acest incident cu câinele nu arată prea bine. Singurul motiv 
pentru care ar face un asemenea lucru e ca să scape de câine şi să-i fie astfel 
mai ușor să ajungă la tine sau la Margrét. Presupun că Molly ar fi sărit în 
apărarea ta. 

— Da, şi eu. 

Freyja n-avea de gând să se destăinuie în faţa lui în legătură cu 
devotamentul lui Molly. 

— Câinele v-a aparținut amândurora sau l-ai cumpărat după ce v-aţi 
despărțit? 

— După. Freyja n-avea intenția să dezvolte subiectul. Şi n-am fost 
căsătoriţi. 

— Înţeleg. Huldar scoase un oftat greu de interpretat. Trebuie să te 
informăm că-l vom chema pentru interogatoriu — mâine-dimineaţă, cel mai 
probabil. Nu mă aştept să obținem ceva, doar dacă nu cumva va face o 
mărturisire completă, deşi mă gândesc c-ar fi mai bine ca el să ştie că suntem 
cu ochii pe el. 

— Categoric. Puteţi să-l și torturați, din partea mea. N-ar strica s-o 
faceți, adăugă Freyja, lăsându-se pe spate în scaun. Dar e puţin probabil ca 
el să aibă vreo legătură cu asta. Aș fi cel puţin surprinsă să aflu că a avut 
vreo legătură. El n-ar avea curaj să se ia de un câine masiv ca ăsta, nu mai 
zic de doi. 

— Fi bine, vom vedea cum va ieşi. Am pus sub supraveghere mesajul şi 
dacă se va dovedi că a fost trimis de pe telefonul lui, atunci ne vom lămuri 
asupra chestiunii. Deşi nu cred că ar putea fi atât de prost. Probabil că 
mesajul a fost trimis de pe o cartelă SIM de unică folosinţă, caz în care va 
dura mai mult până îi vom da de urmă. Dar asta-i problema noastră. În clipa 
de faţă, cea mai evidentă presupunere este că mesajul a fost trimis de fostul 
tău prieten și că, dacă-i așa, situația s-ar putea complica. 


Erla nu-şi putu reține un rânjet când îl auzi pe Huldar spunând asta. 
Freyjei îi trebui toată stăpânirea de sine ca s-o ignore. 

— Orice intervenţie din partea noastră i-ar putea provoca pe potenţialii 
hărțuitori, continuă el. Îi poate face să devină mai agresivi cu victimele lor, 
pentru că au tendinţa să dea vina pe ele pentru umilinţa de a fi interogați de 
poliție. 

Cuvântul „hărţuitor” 1 se păruse întotdeauna neadecvat Freyjei, căci îl 
asociase întotdeauna cu hăituirea căprioarelor în munţi. Realitatea era însă 
mult mai crudă, aşa cum bine ştia în urma muncii sale cu copiii şi cu femeile 
care erau maltratate de foştii lor soți. Își mușcă buza şi reuși să-i răspundă 
calm: 

— Va trebui să aşteptăm şi să vedem ce se mai întâmplă. 

— Bun, atunci poţi sta liniștită că nimic nu se va mai întâmpla atât timp 
cât va rămâne o maşină de poliţie parcată pe stradă. 

Cu alte cuvinte, de îndată ce vor reuşi să găsească un nou adăpost pentru 
Margrét, maşina de poliție va dispărea. Atunci va rămâne doar cu Molly, 
care va fi incapabilă să muşte vreun atacator din cauza zgărzii post- 
chirurgicale de la gât. Poate că cel care atacase câinele se afla pe urmele ei, 
nu ale lui Margrét. Simţi cum i se umezesc palmele. 

— Mai e şi altceva? 

— De fapt, da, spuse Huldar rămânând cu privirea pironită asupra 
măsuţei pentru cafea. Cazul a căpătat o turnură neașteptată. Cel mai bine ar fi 
ca tu să afli direct de la mine, în loc să auzi la ştirile de mâine-dimineaţă. Își 
ridică privirea, întâlnind-o pe-a ei. A mai fost omorâtă o femeie. Același 
mod de operare. În mod normal, asta ar schimba datele problemei. Margrét a 
avut dreptate atunci când a spus că va mai urma o victimă şi nu-i nevoie să 
repet cât de important este să obţinem mâine toată povestea de la ea. 

Freyjei îi fu necesară mai mult de o clipă ca să-şi revină. Ce putea 
însemna asta? Că persoana care 1-a făcut rău lui Molly putea fi cea care o 
ucisese pe mama lui Margrét? Cât de mare era pericolul care-o pândea pe 
Margrét? Sau pe ea? 

— Eşti sigur că este vorba de aceeași persoană? 

— Fără discuţie. Am găsit acelaşi tip de mesaj lăsat la locul primei 
crime. 

— Mesaj? Ce fel de mesaj? 

Întrebarea fusese rostită în mod involuntar. De fapt, ea nu se simţea 
tentată să afle detalii despre mesajul criminalului. Voia doar ca ăştia doi să 


iasă mai repede din apartamentul ei şi ea să poată da timpul înapoi, ca 
lucrurile să redevină aşa cum fuseseră înainte. Mai mult ca orice, tânjea după 
ceva absolut banal, precum un telefon de la prietena ei, Nanna, ca să se 
plângă despre durerea de ureche a copilului ei. Acum i se părea pur și 
simplu de neconceput că înainte credea că e plictisitor să o asculte pe Nanna 
cum se plânge din orice. 

— Ce scria în mesaj? 

— Asta nu te priveşte pe tine. 

Erla îşi recăpătase glasul, nu însă și bunele maniere. 

Huldar strânse din dinţi, luptând din greu să-și păstreze calmul. 

— O să te pun la curent înainte de interogatoriul de mâine, o informă el pe 
Freyja. S-ar putea să fim nevoiţi s-o întrebăm pe Margrét despre mesaje, în 
cazul în care a auzit ceva şi ne-ar putea oferi lămuriri în privinţa lor. Încă ne 
mai luptăm ca să le descifrăm sau să le înțelegem rostul — celui găsit acasă la 
ea sau celui mai recent. Presupunând că e ceva de înţeles din ele. 

Plăcerea de a fi scos-o pe Freyja din pepeni dispăru subit de pe chipul 
Erlei, care scoase un pufăit plin de mânie, precum un taur gata de atac. 

— În regulă. Dacă nu mai e şi altceva, aş vrea s-o duc pe Margrét la 
culcare. 

Freyja se simţea atât de tentată să-i azvârle afară, încât strângea din 
pumni de furie. lar ei pricepură instantaneu mesajul. 

. 

După ce o băgă pe Margrét în pat şi apartamentul rămase învăluit în 
linişte, Freyja se ridică şi merse până la fereastra sufrageriei, rămânând 
pironită acolo. Ninsoarea încetase. Cartierul părea suspect de liniştit, 
acoperit cu un strat alb de omăt proaspăt. Îi era imposibil să creadă că, 
undeva acolo, stătea la pândă un tip care voia să le facă rău ei sau lui 
Margrét. Un polițist ieşise din mașina parcată în faţa blocului, iar acum 
stătea rezemat de portiera şoferului și fuma. Ridicând ochii, o zări pe Freyja 
privindu-l și-i făcu cu mâna. Stânjenită, ea trase perdeaua la loc şi nu-i 
întoarse salutul. 

Niciunul nu observă mișcarea din grădina de peste stradă. Silueta care 
stătea acolo se retrase şi se topi în întuneric. 


Capitolul 22 


Marţi 


Țârâitul 1 se părea deranjant de ascuţit în tăcerea care învăluia casa. Karl 
se holbă la telefonul al cărui ton strident îi zgâria urechile, împiedicându-l să 
ia o decizie. Să răspundă sau să-l lase să sune? Ştia cine se află la celălalt 
capăt şi mâna îi zăbovea deasupra receptorului, în timp ce încă mai stătea pe 
gânduri, şovăind. Își promisese lui însuşi că nu va mai vorbi niciodată cu 
fratele său. Nu răspunde! Şi totuşi, simțea o nevoie disperată să vorbească 
cu cineva, fie el şi Arnar. Hai, răspunde! Ambele variante erau tentante. 

Încă de când se trezise, se simţise învăluit de tăcere şi de o senzaţie de 
singurătate cutremurătoare. Acum că scăpase de toate porcăriile lăsate în 
urmă de mama lui, locul i se părea pustiu și trist, precum o scenă de teatru 
încă neamenajată. Ferestrele păreau mai mari de când smulsese draperiile, și 
fără perdele, lumea de afară i se părea cenușie şi dezolantă. 

Cel mai mult îi lipseau florile din ghivece, care se ofiliseră şi muriseră, 
una după alta, după ce el încetase să le mai ude. Nu era greu să se identifice 
cu ele. Fără flori, urâţenia mobilierului ieșea în evidenţă şi mai tare. Iar 
peticele mai deschise la culoare de pe pereți, unde înainte se aflaseră 
tablouri şi alte obiecte decorative, semănau acum cu nişte fantome ale 
trecutului. 

Era prea târziu pentru regrete — era izbit acum de versiunea asta sobră a 
casei sale. Marea majoritate a bibelourilor, draperiilor, tablourilor, 
fotografiilor, vechilor aparate de iluminat, ghivecelor pentru flori, 
porțelanurilor şi a altor obiecte inutile ajunseseră la gunoi. Îi fuseseră 
necesare trei drumuri, cu mașina umplută până la refuz de fiecare dată. Cei 
de la punctul de colectare a gunoiului îl priviseră uluiţi în timp ce arunca 
obiecte bune unul după altul, iar când venise a doua oară, 1 se atrăsese 
politicos atenția asupra tomberonului lăsat acolo de cei de la societatea de 
binefacere. Roşu la faţă, se mutase ceva mai într-o parte şi se debarasase 
acolo de gunoaie. La ultimul drum, tipul care-i atrăsese atenția nu se mai afla 
acolo, aşa că aruncase restul obiectelor în tomberonul de uz general. I se 
păruse actul final. 


Acum locuinţa goală reverbera, pereţii dezgoliţi făcându-l să se simtă ca 
şi cum se izbea de un container metalic. Nu că înainte ar fi făcut el prea 
multă zarvă; acum că scăpase şi de aparatul de radio al mamei sale şi de 
televizorul masiv, iar el nu mai avea nici cu cine să vorbească, trăia 
înconjurat de o linişte absolută. Nu îi plăcea singurătatea, deşi până acum ar 
fi trebuit deja să se obișnuiască cu ea, însă încercările sale de a da de 
Börkur sau de Halli se dovediseră nefructuoase: telefonul lui Börkur suna 
fără ca el să răspundă; al lui Halli părea să fie mort. Din când în când, 
aproape că sărea în sus de spaimă când auzea bufniturile din pivniţă, dar 
când mergea acolo să vadă ce e, nu găsea nimic. În final, se convinsese 
singur că zgomotele proveneau probabil de afară şi încetase să se mai sperie 
de moarte ori de câte ori le auzea. Dar, de fapt, el nu se dusese afară ca să 
vadă dacă ceva se izbea de peretele casei; îi era prea teamă ca nu cumva să 
nu găsească pe nimeni acolo. 

Țârâitul continuă, răsunând, dacă aşa ceva ar fi fost posibil, şi mai 
insistent. Poate că era semnalul că era ultimul ţârâit, înainte ca Arnar să 
renunțe. Karl își simţea mâna lipicioasă. Tânjea să audă o voce străină, o 
voce omenească, vocea cuiva care chiar îşi dorea să vorbească cu el. Dacă 
voia să comunice cu străini, se putea duce în pivniță ca să caute vreo 
transmisiune din alte ţări. Sigur că asta ar fi făcut dacă echipamentul radio nu 
i-ar fi reamintit permanent de sinistrele transmisiuni ale postului de radio cu 
numere. Apoi, mai era şi bufnetul ăla nenorocit. Și-așa era mai mult decât 
suficient că-l auzea de sus; de aproape, din pivniţă, era de nesuportat. 

Țârâitul părea să se estompeze. Karl nu-și mai permitea să mai întârzie 
nici măcar o clipă. Smuci receptorul din furcă. 

Fratele lui păru surprins, ca şi cum s-ar fi aşteptat să-i răspundă altcineva. 

— Salut, Karl? 

— Mda. 

Se strădui să pară cât mai indiferent şi, în același timp, nici furios, nici 
bucuros. Trebuia să-i transmită mesajul că fratele său nu prezenta nici cel 
mai vag interes pentru el. 

— Eram gata să închid. Sunt Arnar. Abia ce-ai intrat în casă? 

— Ce? Nu. N-am auzit telefonul. 

Karl regretă instantaneu că ratase oportunitatea de-a profita de această 
scuză perfectă, ca să mintă că doar ce intrase pe ușă. N-aveai cum să nu auzi 
telefonul, oriunde te-ai fi aflat în casă, aşa cum Arnar știa prea bine. 

— Înţeleg. 


Arnar făcu o pauză, care-l determină pe Karl să-şi apese şi mai tare 
receptorul de ureche. Tăcerea din America nu părea cu nimic diferită de 
tăcerea din Islanda. Apăsătoare. Dar nu ţinu mult. 

— Voiam doar să văd dacă eşti bine după discuţia noastră de data trecută. 
Ştii tu. 

Nu mai era nevoie să dezvolte ideea. 

— La ce te referi? 

— A, voiam doar să fiu sigur că n-ai înţeles greşit. Ai fi putut interpreta 
că eu nu vreau să vii la mine. 

Arnar era şovăitor, în mod necaracteristic, iar tonul vocii 1 se tot schimba, 
ca şi cum nu ştia cum să fie mai amabil şi se tot străduia să găsească nota 
potrivită. 

— În orice caz, nu asta a fost intenția mea. 

— Nici n-am crezut c-a fost. Cum spuneam, tu m-ai înţeles greşit pe mine. 
Nu am deloc intenția să străbat tot drumul până pe coasta de vest. 

Minciuna asta străvezie nu părea mai credibilă decât atunci când o rostise 
în timpul ultimei lor discuţii. 

— Stai fără griji. 

— OK. Uşurarea lui Arnar era atât de evidentă, încât era aproape jenant. 
Apropo, o întrebare. 

— Ce? 

Karl se gândea să închidă. Receptorul îi apăsa dureros urechea. Chipul i 
se golise de sânge când îşi dăduse seama că Arnar nici măcar nu încercase 
să-l îndemne să vină la el în vizită. Dacă n-ar fi aruncat oglinda cea mare cu 
ramă aurită care atârnase până atunci deasupra telefonului, şi-ar fi putut 
vedea în ea chipul purpuriu. Își pironi privirea asupra dreptunghiului alb 
lăsat de oglindă. 

— Ai umblat prin lucrurile mamei? 

— Da. 

Mai bine să se rezume la răspunsuri monosilabice, ca să nu-şi trădeze 
furia și suferinţa. 

— Ai găsit ceva hârtii sau acte? 

Karl şovăi. Pentru prima oară în cadrul relației cu fratele său, el era cel 
care se afla în avantaj, şi avea să profite de asta. 

— Mda. O mulţime. 

— O mulțime? 

— Da, o grămadă de hârtii de tot felul. 


— Ai căutat prin ele? 

— Mda. 

— Prin toate? 

Era clar că Arnar nu-şi putea aduna curajul ca să pună întrebarea care-i 
ardea buzele. Miza fiind atât de mare, voia să amâne cât se putea un eventual 
motiv de dezamăgire. 

— Da, prin toate. 

Karl nu intenționa să-i ușureze viaţa fratelui său. 

— ŞI? 

— Şi ce? 

— ŞI... ai găsit vreun act care să aibă legătură cu adopția? Cu adopția 
mea? 

Încă o dată, Arnar îşi dădu pe față egoismul; pe el nu-l interesau defel 
originile lui Karl. ÆI era singurul care conta. 

Karl trase aer adânc în piept, rânjind în sinea lui, şi zise: 

— Nu. 

— Nu? 

Arnar nu-şi putea ascunde dezamăgirea din glas. Nici jena pentru iluziile 
spulberate din următoarea întrebare. 

— Nimic altceva? Nicio scrisoare, niciun certificat, nimic de genul ăsta? 
Nu trebuie să fie neapărat formulare de adopţie. 

— Nu, nimic. Karl rânji din nou în sinea sa. Nada. 

— Înţeleg. Arnar rămase tăcut, ca și cum avea nevoie de timp să-şi 
înghită dezamăgirea — și înfrângerea absolută. Oricum, trimite-mi-le pe toate. 
Vreau să mă uit eu însumi prin ele, în cazul în care... 

Karl se lăsă pe spate şi-şi ridică privirea în tavan. Ce noroc pe el că 
răspunsese. N-ar fi putut încheia relația cu fratele său într-o notă mai 
potrivită. 

— O, le-am aruncat pe toate, adăugă el indiferent. leri. Ar fi trebuit să 
suni mai devreme. 

— Le-ai aruncat? Unde? La tomberon? 

— Nu, le-am dus la punctul de colectare. Toate hârtiile, preciză Karl, 
închizând ochii. Acum nu mai ai cum să le găseşti. Au ajuns la groapa de 
gunoi, împreună cu restul gunoaielor. Deşi ai putea să-i întrebi unde au 
aruncat gunoiul din ziua respectivă şi să încerci să le cauţi tu însuţi — dacă ai 
fi în ţară. Mă îndoiesc însă că ti-ar mai servi la ceva. 

— Înţeleg. 


Arnar părea acum o persoană cu totul și cu totul diferită. Tonul încrezut, 
intimidant din vocea lui, se transformase acum într-o şoaptă slabă. 

— Mai e ceva? Trebuie să mă apuc de treabă. 

— Ce? A! Nu. 

— Bun, adio! 

Karl închise. Nu se mai simţea singur sau supărat. Ba, dimpotrivă — ce 
dracu”, se simţea excelent. Era ca şi cum te-ai scufunda într-o canapea 
încăpătoare şi moale, după ce doar ce-ai terminat de fumat un joint mare și 
gras. Deci aşa se simt învingătorii. Chiar s-ar putea obişnui cu senzația asta. 

. 

Plicul se afla pe masa din bucătărie, înconjurat de alte documente. Karl le 
aranjase cu grijă pe toate, unul câte unul, după ce le citise pe fiecare în parte. 
Deşi numele fuseseră şterse din anumite documente, adunase suficiente 
informații pentru a şti cine sunt părinții săi sau ai lui Arnar. 

Numele părinților săi nu-i spuneau nimic: Gudrún Maria Gudjónsdóttir şi 
Helgi Jónsson. La fel ca orice avea legătură cu el, numele nu erau nici 
impresionante, nici memorabile, doar banale. Regreta că cedase în faţa 
curiozităţii, însă tentația de-a descoperi informaţii de genul cine erau 
părinții săi biologici, pe care Arnar se străduise atât de mult să le afle, 
fusese pur şi simplu prea ademenitoare. Când Karl scosese hârtiile din plicul 
galben-mușştar, îşi închipuise că de-acum înainte va umbla toată viaţa ceva 
mai drept, ceva mai împăcat cu sine însuşi, știind că este în posesia unor 
astfel de informaţii. Oricum, în momentul de față își dorea ca informaţia să 
dispară cu totul din memoria lui. Dar nu așa merg lucrurile. 

Ventilatorul din laptopul său ieftin hârâi şi se trezi la viaţă, ca şi cum ar fi 
vrut să-l trezească şi pe el din reverie; ca şi cum ar fi vrut să-i reamintească 
faptul că trebuie să termine ceea ce-a început. Karl își trecu degetele prin 
păr. Palmele îi străluceau din cauza grăsimii. În timp ce le studia cu atenţie, 
îi trecu prin minte că probabil Gudrún Maria sau Helgi fuseseră nevoiţi să-și 
privească mâinile, mâini ca ale lui, zi de zi. Unghii late şi plate, degete inutil 
de lungi, degete mari prea groase. Probabil că le moştenise de la unul dintre 
ei. 

Împingând hârtiile într-o parte, trase laptopul spre el, cu ochii ațintiți 
asupra tastaturii negre, în loc să privească ecranul, aşa cum proceda de 
obicei. Dintr-un motiv oarecare, nu voia să vadă numele materializându-se 
literă cu literă. În mod normal, nu privea niciodată tastatura, aşa că acum 
văzu pentru prima oară cât de rău se şterseseră literele. Litera M dispăruse 


cu totul, la fel ca şi o jumătate din S. Din A şi R rămăseseră doar câteva 
liniuţe albe. Era la fel precum amintirea pe care i-o purta mamei sale 
adoptive; trăsăturile ei începeau să devină din ce în ce mai înceţoşate, iar 
vocea ei nu şi-o mai amintea deloc. Dat fiind că nu exista nicio înregistrare 
cu ea vorbind, glasul ei practic fusese şters cu totul din univers. 

Karl îşi ridică privirea spre monitor şi începu căutarea. Precum Arnar în 
timpul apelului telefonic, se hotărî să mai amâne niţel momentul. Avea să-i 
caute mai întâi pe părinţii lui Arnar. În felul acesta va mai rămâne câteva 
minute într-o binecuvântată ignoranță faţă de originile sale deprimante, 
agățându-se în zadar de speranța — neîntemeiată, desigur — că s-ar putea 
dovedi a nu fi chiar atât de răi până la urmă. În fond, se presupunea că mama 
sa le ținuse secrete numele tocmai ca să-l ferească pe el de crudul adevăr. 

Dar trebuia să țină cont că, din ce-şi amintea el, mama lor avusese grijă în 
special să ascundă informațiile faţă de Arnar. Poate că din cauza asta se 
arătase el mai insistent decât Karl, deşi el avea o bănuială că nu acesta 
fusese adevăratul motiv. Probabil că origimle lui Arnar fuseseră mult mai 
rele decât ale sale, aşa că era logic să înceapă cu familia lui. Pentru Karl nu 
va mai fi chiar atât de dureros dacă va şti că altora le-a fost mult mai greu 
decât lui însuşi. Va trebui să se abțină să dezvăluie acest secret, oricât de 
tenebros ar fi. Cel mai bine ar fi ca pe viitor să păstreze informaţiile doar 
pentru sine, în loc să i le-arunce în față lui Arnar, pentru a se bucura pe 
deplin de șocul acestuia. Fratele său nu era tipul care să se lase doborât de o 
înfrângere de genul ăsta şi înainte ca el să apuce să se dezmeticească, se va 
ridica de la pământ şi va începe iar să meargă drept, privindu-l de sus pe 
Karl — mai inteligent, mai încrezător în forţele proprii decât ar trebui de fapt 
să fie. Nicio poveste din trecut n-ar putea fi destul de însemnată ca să-l 
zdrobească pe Arnar odată pentru totdeauna — Karl n-ar trebui să uite 
niciodată asta. 

Dar mai exista un motiv pentru care trecutul lui Arnar prezenta acum mai 
mult interes decât propria lui istorie demnă de dispreţ. Potrivit certificatului 
de naștere al lui Arnar, mama lui se numea Jóhanna Hákonardóttir. Căsuţa 
care urma după numele ei conținea un număr format din opt cifre; pe 
document nu erau trecute coduri numerice personale formate din zece cifre, 
deoarece acestea încă nu fuseseră introduse în 1983, anul în care se născuse 
Arnar, însă numărul respectiv i se păru cunoscut lui Karl. Era convins că 
același şir fusese transmis la radio seara trecută — își aduse aminte că-şi 
storsese creierii o eternitate din cauza lor, căci nu mai semănau cu nimic din 


ce fusese transmis înainte de acel post de radio. După ce se sfârşise 
transmisiunea, căutase acel şir din opt cifre, însă nu găsise nimic despre el. 
Cu toate astea, aproape sigur era vorba de acelaşi număr, iar ca să fie sigur, 
Karl chiar se deranjă să coboare în pivniță pentru a-și lua carnetul. Avea 
dreptate: vechiul cod numeric personal al mamei lui Arnar fusese cel 
transmis la radio. 

Nu avea sens să încerce să se convingă singur că la mijloc este doar o 
coincidență. Şansa ca o serie de opt numere alese la întâmplare să coincidă 
exact cu numărul acestei femei era insignifiantă, chiar și fără a fi coroborată 
cu faptul că seria din transmisiunea precedentă se potrivise perfect cu 
propriul lui cod numeric personal. 

Nu aveai cum să nu tragi concluzia că persoana din spatele acestor 
transmisiuni îi implicase în mod deliberat pe el şi pe Arnar în maşinațiunile 
lui sau ei macabre. Karl nici măcar nu reuşea să conceapă ce ar putea 
însemna toate astea. Poate că ar fi în stare să desluşească misterul dacă ar 
reuşi să afle mai multe detalii despre această femeie. 

Niciunul dintre numerele transmise până acum nu avuseseră legătură cu 
tatăl lui Arnar, al cărui nume, potrivit certificatului de naștere, era Thorgeir 
Bragi Pétursson, aşa că acesta nu prezenta interes pentru Karl. 

Căutarea nu scoase la iveală prea multe informaţii. Apărură 30 000 de 
rezultate, dar femeile cu aceleaşi nume afișate la început erau toate în viaţă. 
Repetă căutarea adăugând şi data de naștere a JOhannei, iar acest lucru 
diminuă cu mult numărul de rezultate. Printre ele se afla şi data morții ei. 
Murise pe 12 februarie 1987, acasă la ea, la ferma Grânamrar, în zona 
fiordului Hvalfjordur, la vârsta de douăzeci şi trei de ani. Despre ea scria că 
fusese casnică şi cam atât. Nu se pomenea nimic despre vreun fiu sau vreun 
soţ, sau despre vreo rudă în viață sau urmași ai acesteia. Un necrolog scos la 
iveală de motorul de căutare nu oferi niciun detaliu în plus. Dedesubt se afla 
următorul nume, Thorgeir Bragi Pétursson, tatăl lui Arnar, dar el se 
mulțumise să trimită o poezie, care la început nu păru absolut deloc 
relevantă. 


O, Doamne, veghează, te rog 
Asupra bietului şi preaiubitului meu fiu; 
Ai grijă să poată dormi bine; 
Ai grijă să nu plângă niciodată. 
Benedikt Th. Gröndal 


Având în vedere subiectul poeziei, Karl se aştepta ca el să se fi referit la 
fiul lor, Arnar, dar nu era aşa. Probabil că decizia ca el să fie dat spre 
adopţie fusese deja luată şi singura explicaţie posibilă era că Thorgeir Bragi 
refuzase să-şi accepte fiul. 

Fusese vorba de un scandal? Fotografia mamei lui Arnar care însoțea 
necrologul înfățișa o tânără absolut normală. Era vorba mai degrabă de o 
poză tip pașaport destul de neclară, care probabil îi fusese făcută pe când 
era adolescentă; chipul ei copilăros îl determină pe Karl să facă un calcul 
pentru a afla cam ce vârstă avusese ea când îl născuse pe Arnar: 
nouăsprezece ani. Să fi fost vorba de vreun secret oribil? Că-l născuse la o 
vârstă atât de fragedă? Ce dezamăgitor. Nu era absolut deloc scandalos. 
Decepţionat, închise necrologul. 

Fereastra care conținea anunțul despre moartea femeii reapăru pe ecran. 
Karl se pregătea să o închidă și pe aceasta, când atenția îi fu atrasă de titlul 
unui alt anunț. Hákon Hâkonarsson murise în aceeaşi zi cu Johanna, pe 12 
februarie 1987, tot în casa de la ferma Grânamrar din districtul HvalfjSrdur. 

Karl se lăsă pe spate, privind ecranul încruntat. Hâkon trebuie că era tatăl 
JOhannei; bunicul lui Arnar. Dar, la fel ca şi în cazul necrologului fiicei sale, 
nu mai era menționată nicio rudă rămasă în viață. Părea să fi murit la fel de 
singur şi de lipsit de prieteni ca și ea. Exact în aceeaşi zi. 

Karl îşi îndreptă apoi atenţia asupra arhivelor păstrate de ziare, pentru a 
afla dacă există rapoarte despre un incident care să le fi putut provoca 
moartea amândurora. Primul său gând a fost că avusese loc un incendiu sau 
vreun accident de maşină, deşi a doua explicaţie nu se potrivea cu informaţia 
potrivit cărei muriseră amândoi acasă. O avalanșă? Nu era amintită niciuna, 
deşi scotoci ziarele din săptămânile de dinainte şi de după 12 februarie. Un 
giulgiu de secrete părea să fi învăluit cu totul moartea fiicei şi a tatălui ei. 

Înainte de-a renunţa cu totul, Karl se hotărî să afle mai multe informaţii 
despre Thorgeir Bragi Pétursson, tatăl lui Arnar. Poate că l-ar putea suna ca 
să-l întrebe despre moartea lui Hákon şi-a JOhannei, dar ar însemna să riște 
prea mult. Dacă bărbatul era cuprins brusc de remușcări şi voia să ia 
legătura cu Arnar? Spaima lui se dovedi totuşi neîntemeiată până la urmă, 
pentru că află, în cele din urmă, că Thorgeir murise în urmă cu doi ani. Spre 
deosebire de mama copilului său, el lăsase în urmă o familie numeroasă: o 
soţie, o soră, părinţi, patru copii şi mai mulți nepoți. Prin urmare, existau o 
mulțime de necrologuri, din care află că se născuse, crescuse şi trăise toată 


viața în satul Akranes, situat de cealaltă parte a Golfului Faxaflói, care-l 
despărțea de Reykjavik. Și deşi nu era menționată şi cauza morții, autorii 
necrologurilor făceau referire destul de des la o boală grea şi o suferință 
îndelungată. Despre Johanna sau Arnar nu se sufla o vorbă. 

Karl închise computerul. Nu avea să găsească răspunsurile pe internet. 
Cea mai promițătoare sursă pentru alte indicii rămânea postul de radio cu 
numere. Era cinci fără zece. Se ridică şi dădu fuga pe scări. Când avea să 
înceapă transmisiunea, voia să fie pregătit aşa cum trebuie, înarmat cu pix și 
hârtie. Propriul lui trecut trebuia să mai aştepte. 

În pivniţă începu să se audă din nou bufnetul acela. 


Capitolul 23 


Zarva care cuprinsese secţia de poliţie era destul de neobișnuită. Întreaga 
echipă care se ocupa de anchetă se mutase de la scena crimei în centrul de 
coordonare dedicat acestui caz, dat fiind că majoritatea probelor adunate pe 
parcursul investigației se aflau acum în posesia poliției. Prin urmare, cei mai 
mulți dintre membrii echipei erau de faţă, aproape fiecare birou era ocupat 
şi oamenii tastau concentrați la computerele aliniate de-a lungul pereților. 
Ţăcăniturile tastaturilor nu înghiţeau cu totul celelalte zgomote, dar formau 
împreună un fundal constant, plin de înţelesuri, ori de câte ori se lăsa 
liniştea. Atmosfera semăna mai degrabă cu cea pe care-o întâlneşti în 
redacția unui ziar, decât în centrul de coordonare al unei divizii de 
Investigații Criminale; iar mirosul de cafea care plutea în încăpere nu făcea 
decât să accentueze această impresie. 

Soarele amiezii se cățărase deasupra orizontului și-și arunca razele prin 
ferestrele panoramice ale încăperii, făcând aproape invizibile imaginile de 
pe monitoare. Aşa că o mare parte din storuri erau trase, iar penumbra în 
care era învăluită camera dădea impresia că ar fi mult mai târziu decât era de 
fapt. Pentru cei mai mulți se scursese mai bine de jumătate din ziua de lucru, 
în timp ce pentru Huldar de-abia începea. Conducătorul anchetei trebuia să 
sosească primul şi să plece ultimul. Era o regulă nescrisă. Dacă pleca acasă 
la patru, ar fi transmis mesajul că e în regulă ca toţi să o lase mai moale, iar 
în ziua următoare întreaga echipă ar fi plecat la 3. El chiar îşi anulase o 
programare la dentist făcută cu şase luni în urmă, de teamă că ar putea oferi 
un prost exemplu colegilor. La fel şi tunsoarea, pe care o tot amâna, trebuia 
să mai aștepte. 

În acest moment se aflau în stadiul revizuirii şi analizării informaţiilor 
care fuseseră deja adunate şi care aveau legătură cu cele două crime, 
încercând să sorteze enorma cantitate de date şi căutând legătura care să-i 
ducă în cele din urmă la făptaş. Într-o societate modernă, fiecare individ lasă 
o urmă digitală, un şir de tranzacții electronice și alte date rezultate ca 
urmare a activităților de zi cu zi. Odată aranjate în ordine și comparate în 
mod sistematic cu depoziţiile martorilor, probele obținute pot scoate la 
lumină ultimele zile din viața unei persoane în cele mai mici detalii. 


Majoritatea informaţiilor pot fi obținute cu un efort minim: de exemplu, 
cercetând folosirea cardurilor bancare, a telefoanelor, a e-mailurilor şi a 
altor activităţi legate de mediul social în care trăieşti. Principala problemă 
constă în sortarea a ceea ce contează din fluxul mare de informaţii 
disponibile. 

După ce terminase de examinat datele pe care Almar le găsise în laptopul 
Elisei, Huldar lăsase în grija altora sarcina de a scotoci prin fişierele de pe 
computerul ei de la birou. Mai era o groază de treabă de făcut, și-n plus, se 
temea că va adormi cu capul pe tastatură. Echipa terminase de adunat 
laolaltă aproape toate piesele care indicau mișcările Elisei premergătoare 
morții ei, iar acum erau ocupați cu alcătuirea unei imagini de ansamblu a 
ultimelor ore din viaţa lui Ástrós. 

Elisa se trezise devreme și-i dăduse jos din pat pe copii, cu ajutorul 
soţului. Aruncase o privire sumară peste titlurile ştirilor de dimineaţă pe 
laptopul ei, în timp ce copiii luau dejunul, și trimisese un e-mail la şcoală, 
cerând ca Margrét să fie lăsată să stea în clasă în pauze, pentru că era posibil 
să o ia răceala. Cuplul își împărțise apoi sarcinile; Sigvaldi o condusese la 
şcoală pe Margrét, în timp ce Elisa îi dusese pe băieți la grădiniță. Apoi ea 
îşi făcuse apariţia la serviciu cu zece minute întârziere şi dăduse fuga la o 
şedinţă internă legată de noile schimbări de taxe. Şedinţa durase două ore. 
Apoi urmaseră munci de rutină până la prânz; scrisese un paragraf dintr-un 
raport privind lacunele sistemului de taxe din industria turistică și citise un 
rezumat alcătuit de un coleg. La masa de prânz trecuse pe la restaurantul din 
centru împreună cu două colege, de unde luase o salată Caesar şi un Pepsi 
Max. Postase o poză cu mâncarea pe o reţea de socializare. Văzând ce masă 
frugală servise, Huldar se întrebă dacă ea ar fi ales ceva mult mai tentant, 
dacă ar fi ştiut că acele ultime calorii nu mai aveau să se transforme în 
grăsime. 

După ceva mai puţin de o oră de pauză, Elisa se întorsese pentru a-și 
continua munca la raport. N-ai fi putut s-o descrii totuşi ca fiind extrem de 
conștiincioasă. Computerul ei scosese la iveală faptul că petrecea un număr 
de ore exagerat de mare online, iar istoricul accesărilor includea privitul la 
pantofi pe Amazon şi la ofertele de pe un site cu reduceri. Pe acesta din 
urmă, Elisa rezervase o masă pentru o familie la un local fast-food la un preţ 
extrem de avantajos, doar că acum era puţin probabil să se mai bucure de 
ofertă. Almar chiar se deranjase să printeze confirmarea acelei rezervări şi 
i-o dăduse lui Huldar, cu rugămintea de a o da familiei. Încă mai aştepta pe 


biroul lui, de unde în cele din urmă avea să sfârșească în coşul de gunoi. 

La ora două, Elisa lăsase o notă în aplicaţia Lync‘®- că trebuie să plece 
pentru scurt timp de la muncă, dar că se va întoarce înainte de ora trei. La 
puţin timp după plecare, cumpărase un bilet pentru autobuzul care făcea 
curse către aeroport, fapt care se potrivea cu declaraţia soţului, cum că ea îl 
luase cu maşina de acasă şi-l lăsase la autogara centrală, așa cum 
conveniseră de dimineaţă. În timp ce ea lua biletul, soţul ei îşi căra bagajul 
la autobuz. Se sărutaseră de rămas-bun, apoi ea se întorsese imediat la 
muncă. 

Elisa plecase de la serviciu cu puţin timp înainte de ora patru şi-i luase 
pe copii de la grădiniţă şi de la şcoală. În drum spre casă, trecuse pe la un 
supermarket, unde făcuse cumpărături neobişnuit de multe, cel puţin după 
standardele lui Huldar. Apoi, cei patru se întorseseră acasă, trecând şi pe la 
benzinărie, unde făcuseră plinul şi cumpăraseră trei îngheţate pe băț. 
Vânzătorul spunea că-şi aducea aminte de Elisa, pentru că cei trei copii erau 
agitaţi şi păreau să creeze mare zarvă în interiorul maşinii. Îngheţatele pe băț 
reprezentaseră o încercare de a-i mai linişti. Un singur detaliu din lanţul de 
evenimente nu se potrivea cu declarația vânzătorului. El pretindea că soțul 
Elisei se afla cu ei şi că el fusese cel care făcuse plinul rezervorului. 

Pe la benzinărie treceau zilnic o mulțime de oameni, aşa că cea mai 
evidentă explicaţie era că tipul încurcase două familii între ele. Benzina 
fusese cumpărată în timp ce Sigvaldi se îmbarca în avion. La început, fiii 
Elisei ridicaseră din umeri când fuseseră întrebaţi dacă își aminteau de 
drumul făcut la benzinărie şi dacă se mai aflase şi o altă persoană împreună 
cu ei, apoi Bârdur, băiatul mai mare, spusese că-şi aduce aminte vag de un 
angajat care umplea rezervorul. Era o variantă mult mai plauzibilă decât cea 
conform căreia ucigaşul Elisei se aflase în maşină cu ei şi venise la ei acasă 
după ce alimentaseră cu benzină. Védís, vecina de alături, observase când 
familia Elisei ajunsese acasă. În acel moment erau doar patru — Elisa şi cei 
trei copii, nimeni altcineva. Era posibil ca Margrét să facă mai multă lumină 
asupra acestei chestiuni când vor discuta cu ea, ceva mai târziu. 

Următoarea tranzacţie electronică făcută de pe cardul de credit al Elisei 
fusese o plată pentru un lăcătuş care le descuiase uşa din faţă. Din declarația 
lui reieşea că ea pierduse cheia de la casă, soţul ei era plecat în străinătate și 
cheia de rezervă rămăsese încuiată în casă. Huldar și alți membri ai echipei 
de investigație lăsaseră un semn de întrebare asupra acestui incident, care 
putea sugera că ucigașul ar fi reușit să facă rost de cheie în ziua respectivă. 


Nu existau semne de spargere, aşa că era logic ca ucigașul să se fi folosit de 
o cheie sau ca Elisa să fi uitat să încuie uşa. Deşi uşa din faţă fusese găsită 
încuiată în dimineaţa următoare, acest lucru nu trebuia neapărat să însemne 
ceva. Din ce ştiau ei, ucigașul ar fi putut s-o încuie când ieșise, chiar dacă 
fusese descuiată când intrase. 

Elisa nu vrusese ca lăcătuşul să schimbe şi încuietorile, spunându-i că 
acest lucru se mai întâmplase și cu alte ocazii şi că nu existau motive de 
îngrijorare. Avea o cheie de rezervă înăuntru; inelul de la chei era vechi și 
probabil că pierduse cheia pe undeva: la muncă, la școală sau la grădiniță, 
ori poate la magazin sau la benzinărie. Poliția pusese întrebări în toate aceste 
locuri, dar fără rezultat. 

După ce intraseră înăuntru, Elisa se logase la Facebook şi dăduse „like” 
mai multor postări făcute de prieteni. Postase că Sigvaldi se află în Statele 
Unite, aşa că cercul ei de prieteni ştiau că e singură acasă, doar cu copiii. 
Mai informase pe toată lumea că are de gând să gătească spaghete şi primise 
o mulțime de „like-uri” pentru asta. Huldar nu reușea să-şi dea seama dacă 
oamenilor le plăceau spaghetele sau faptul că femeia aia era singură acasă. 
Poliţiştii încercaseră să afle dacă printre cei care dăduseră like postării se 
aflau şi indivizi mai ciudaţi, dar toate comentariile care urmaseră fuseseră 
lăsate de prieteni cu care Elisa venea în contact de foarte multă vreme. În 
afară de asta, seara nu mai putuse fi urmărită minut cu minut aşa cum se 
întâmplase cu restul zilei. În orice caz, între 7 şi 11 seara, Elisa accesase 
Facebook şi Twitter de mai multe ori. Ultimul update din viața ei putea fi 
citit pe Facebook: 

Noapte bună — mâine e o nouă zi, aşa că am de gând să fac totul cum se 
cuvine pentru o schimbare! 

Dar desigur că acest lucru nu mai fusese posibil. 

Având în vedere nenumăratele update-uri pe care Elisa le făcuse pe 
aceste site-uri de-a lungul vieții, Huldar nu se putea abține să nu se întrebe 
ce-ar fi postat ea dacă ucigașul i-ar fi dat un calculator în timp ce ea se 
zbătea în chinurile morții. 

N-o să vă vină să credeţi, dar un nebun încearcă să-mi smulgă 
spaghetele — care, apropo, au fost delicioase — din stomac cu aspiratorul. 
Sau, mai simplu: Ajutor! Să mă ajute cineva! 

Despre activitatea lui Ástrós se ştiau mult mai puţine. Ea nu fusese la fel 
de activă pe reţelele de socializare precum Elisa şi, în general, părea să fie 
mult mai introvertită. În urmă cu doi ani ieșise la pensie, aşa că toţi foştii ei 


colegi de muncă nu se mai aflau în peisaj. Din ce aflaseră ei până acum, 
femeia stătuse toată ziua în casă, doar dacă nu cumva 1eşise la un moment dat 
să se plimbe. Maşina ei, o Toyota micuță, era parcată în garaj şi ea-i notase 
kilometrajul atunci când îi făcuse plinul cu benzină, în urmă cu o zi. 
Măsurând distanţa dintre benzinărie şi apartamentul ei, ajunseseră la 
concluzia că ea mersese direct acasă și că de atunci nu se mai atinsese de 
mașină. Cardul ei de credit arăta o singură tranzacție în ziua în care murise, 
iar aceasta reprezentase un transfer către o societate de binefacere. Efectuase 
trei apeluri telefonice pe timpul serii, unul către o firmă de telefonie, unul 
către sora ei şi al treilea către o prietenă. Apelul către firma de telefonie nu 
fusese despre ceva deosebit de important, potrivit reprezentantului de la 
serviciul clienți care discutase cu ea. Tipul nu-şi mai aducea aminte vreun 
detaliu, ci doar că avusese legătură cu o defecţiune sau cu un virus în 
telefonul ei mobil. Nu exista nimic care să indice faptul că această 
conversaţie avea vreo legătură cu crima. Prietena lui Ástrós le-a spus că 
vorbiseră despre o carte pe i-o împrumutase Ástrós şi despre vacanţa pe 
Mediterana pe care şi-o planificase. Conversaţia ei cu Ástrós durase 
șaptesprezece minute, iar agentului de poliție îi luase cel puţin şapte minute 
ca să scape de ea. În acel moment avea deja senzaţia că aflase tot ce avea 
nevoie, ba chiar mai multe, despre vacanţa mult așteptată. 

Apelul către sora ei avusese o durată asemănătoare, adică în jur de 
nouăsprezece minute. Sora le-a spus că discutaseră despre confirmațiunile 
copiilor unor rude, care urmau să aibă loc în primăvară, despre un nou 
magazin deschis în mallul Smáralind, pe care abia aşteptau să-l viziteze, și 
despre o vizită pe care Ástrós o tot aștepta, dar care nu mai avusese loc. 
Femeia nu le putuse oferi numele musafirului, iar explicaţia ei fusese destul 
de neclară. Din ce-şi aducea femeia aminte, Ástrós primise un mesaj care o 
anunța că va primi o vizită, dar ea păruse că încurcase acel mesaj cu altele 
primite mai înainte, despre care crezuse ori că nu fuseseră trimise pentru ea, 
ori că erau cumva dubioase. Nu-i explicase ce scria în mesaje și sora ei nu 
insistase să afle mai multe, mai ales că se grăbea să plece la teatru. 
Plângând, îl informase pe Huldar că piesa respectivă fusese dezamăgitoare și 
că ar fi trebuit în schimb să zăbovească mai mult la telefon cu sora el. 

Mobilul lui Ástrós fusese găsit la locul crimei. De data asta, poliţiştii 
verificaseră cu atenţie dacă era cel pe care-l folosise femeia, pentru a nu se 
repeta încurcătura produsă cu telefonul Elisei, care încă nu ieşise la iveală. 
Oricine îl deţinea încă nu-l deschisese şi părea destul de puţin probabil s-o 


facă. Firma de telefonie le furnizase o listă cu apelurile şi mesajele pe care 
le primise Elisa în ziua de dinaintea morţii, dar niciunul dintre mesaje nu 
semăna cu cele găsite pe telefonul lui Ástrós. 

Acum analizau mesajele primite de Ástrós. Expeditorul celor patru 
mesaje era necunoscut, iar trei dintre ele erau de neînțeles: 

2, 116, 53, 22, 16 - 22, 19, 49 - 90,49 

90, 92 - 68, 43-6 16, 92 - 11, 99,73 

75,.53;.19,11,:66-39,.92:-7,-92 

Persoana care se chinuia cu mesajul codificat lăsat în casa Elisei se 
chinuia acum și cu acestea, însă Huldar nu-şi punea mari speranţe în 
descifrarea lor. Tipul încerca să descifreze şi mesajul care fusese găsit într- 
un plic lăsat pe parbrizul mașinii vecinului lui Ástrós: 19, 79, 15 < 19, 79, 
15, 16. Huldar se gândise că secvenţa de numere care se repeta în două 
dintre mesaje i-ar fi putut ajuta să le descifreze, dar se părea că nu le era de 
niciun folos. 

Se agățaseră de numărul 79, crezând că se referă la anul 1979, dar nici 
asta nu-i ajutase să se lămurească despre ce este vorba. Singura speranţă a 
lui Huldar era ca Interpolul să reuşească să spargă codul, dar până acum 
cererea lor nu le-adusese decât şi mai multă hârţogăraie, de care trebuia să 
se ocupe tot el. Ar fi fost bine să nu se dovedească şi asta tot o pierdere de 
timp. 

Al patrulea mesaj de pe telefonul lui Ástrós consta dintr-un anunţ cum că 
un individ necunoscut urma să vină în vizită la ea cât de curând. Poliţiştii n- 
aveau nici cea mai vagă idee despre identitatea persoanei respective şi se 
părea că nici Ástrós nu-l ştia, având în vedere discuţia pe care o purtase cu 
sora el. 

Nu mai durează mult şi vin în vizită — nerăbdătoare? 

Huldar nu era singurul care considera că ucigașul era cel care trimisese 
mesajele. Găsirea numărului de pe care fuseseră trimise mesajele reprezenta 
prioritatea lor numărul unu; cu puţin noroc, aveau să-l găsească până la 
sfârşitul zilei. Cel puţin, acum aveau o urmă vagă de care să se agaţe. O 
cartelă telefonică de unică folosinţă, una de genul celor pe care le cumpără 
turiştii străini sau localnicii mai ciudaţi, care vor să le folosească în scopuri 
mai puțin cinstite. Comercianții aveau obligația de-a înregistra numele 
cumpărătorilor, dar datele celor vândute în hoteluri se dovedeau destul de 
lacunare. Oricum, era posibil ca urmărirea cartelei respective să-i ducă până 
la magazinul care o vânduse, iar ei să poată să verifice înregistrările. Deși 


era greu de crezut că bărbatul îşi folosise adevăratul nume, era posibil ca 
acea cartelă să fi fost cumpărată recent, caz în care exista posibilitatea ca 
vânzătorul să-şi aducă aminte de cumpărător sau ca acesta să fi fost surprins 
pe camerele de supraveghere. Cel puţin cartela SIM le oferea o palidă 
speranţă că soluționarea cazului putea fi la o aruncătură de băț. 

Având în vedere lipsa oricărui potențial suspect, mai ales a unuia care să 
aibă legătură cu ambele victime, chiar le-ar fi prins bine un semn că sunt pe 
drumul cel bun. Majoritatea poliţiştilor — inclusiv Huldar — tindeau să creadă 
că victimele fuseseră alese la întâmplare, dar evitau să aducă în discuţie 
această supoziție, considerând-o cel mai prost scenariu posibil. Cum să 
găsească un criminal, dacă nu exista nicio logică în acţiunile sale? Mai ales 
când opera cu o grijă atât de metodică. Ca lucrurile să stea şi mai prost, nici 
Elisa şi nici Ástrós nu păruseră să iasă în vreun fel în evidenţă, ceea ce le 
transforma în ținte puţin probabile pentru un individ atât de plin de ură încât 
să recurgă la măcelărirea unor persoane complet necunoscute. 

Nimic din viaţa sau moartea Elisei sau a lui Ástrós nu părea să ofere un 
indiciu pentru rezolvarea misterului. 

Nici probele adunate la locul faptelor nu scoseseră la iveală ceva 
folositor. Până în prezent, nu găsiseră nicio amprentă sau vreo urmă rămase 
în casa Elisei sau a lui Ástrós care să le ofere o pistă. Acest lucru nu 
prezenta totuşi o importanță deosebită pentru anchetatori, dat fiind că în 
ambele locuri era plin de probe biologice, din care doar o mică parte fusese 
analizată până acum. Poate că până la urmă aveau să descopere amprente sau 
păr uman care să se potrivească. Dar fiecare probă care se dovedea că are o 
explicaţie absolut normală reducea probabilitatea ca indiciile descoperite la 
locul faptei să ajute la rezolvarea cazului. Foarte surprinzător nu era, având 
în vedere că oricine privea la televizor în ziua de azi ştia ce capcane să evite 
pentru a nu fi prins. Un adolescent suficient de întreprinzător putea fi capabil 
să comită o crimă fără să lase nicio urmă. 

Huldar scoase un oftat. Ştia că, mai devreme sau mai târziu, lipsa oricărui 
progres real va avea un efect deprimant asupra echipei, cu excepția celor doi 
indivizi al căror răspuns la fiecare nouă dezamăgire era că îşi dublau 
eforturile. Rikhardur făcea parte din acest grup select, dacă era să se ia după 
energia lui ce părea aproape nelimitată. Şi judecând după productivitatea lui 
din ultimele câteva zile, el era probabil cel mai eficient. Însă efectul nociv al 
acestor eforturi se reflecta asupra aspectului său exterior altă dată atât de 
îngrijit, care acum lăsa locul unui nasture neîncheiat la cămașă sau unei pete 


de cafea rotunde și clare pe manșeta sacoului. 

Chiar şi părul lui negru era niţel ciufulit, deşi tot era prea aranjat după 
standardele lui Huldar. De parcă i-ar fi putut citi gândurile lui Huldar, 
Rikhardur își trecu o mână prin păr, făcând ca fiecare şuviţă să revină la 
locul ei. 

— Nu au nimic în comun, declară el pe un ton plat. Niciun prieten, vreo 
rudă, nici măcar o legătură prin intermediul serviciului. De fapt, cu greu ai 
putea găsi în toată Islanda două persoane care să aibă mai puţine lucruri în 
comun decât cele două femei. Au vârste diferite, nu sunt rude, n-au învăţat la 
aceeași şcoală, n-au fost niciodată vecine, nu şi-au făcut niciodată 
cumpărăturile de la același supermarket. Minunat, ce să zic. 

Părea încrezător în aceste afirmaţii când îi înmână raportul lui Huldar. 
Erla, care lucrase împreună cu el la alcătuirea lui, se sprijinea de tocul ușii. 

Îl iertase pe Huldar, după ce acesta o sunase şi-o invitase să-l însoțească 
la apartamentul Freyjei în seara precedentă. Deşi asta însemnase ca Erla să 
conducă o jumătate de oraş, ea o făcuse cu mare bucurie, considerând 
probabil că egalează scorul întrecerii sale absurde cu Rikhardur. O tratase 
pe Freyja cu o mojicie înspăimântătoare, dar la ce s-ar fi putut el aștepta din 
partea ei? Că vor cădea una în braţele celeilalte și-și vor jura prietene 
veşnică? Era foarte mulțumit că Erla nu bănuise adevărul; era pentru a doua 
oară când o folosea ca un tampon între el și Freyja. Deşi tampon nu era chiar 
termenul potrivit, dat fiind că ea nu venise acolo pentru a-l feri de 
comentariile sarcastice, ci pentru a-şi împiedica în primul rând rivala să 1 le 
adreseze. 

Huldar aruncă o privire peste raport, enumerând potențialele legături între 
cele două femei, care se dovediseră în final nişte fundături. 

— Deci, nicio legătură, de niciun fel? Nici măcar indirectă? 

În ciuda rezultatului dezamăgitor, era încântat să vadă cât de conştiincios 
acţionaseră Rikhardur și Erla. Discutaseră cu zeci de persoane, în principal 
la telefon, iar unele dintre aceste discuţii probabil că fuseseră destul de 
inconfortabile la atât de scurt timp după moartea femeilor. Era gata să pună 
prinsoare că Rikhardur efectuase majoritatea apelurilor. Tipul avea un 
adevărat dar pentru abordarea problemelor emoționale pline de sensibilitate 
fără să se abată vreun pic de la felul său natural de-a fi, adică ţeapăn, deși se 
putea spune că, uneori, modul lui de a vorbi putea fi interpretat ca fiind prea 
rece. 

— Oricum, bună treabă! 


— Mersi! 

Pe chipul lui Rikhardur apăru un zâmbet pe care lumea nu prea îl mai 
văzuse în ultima vreme. Era primul zâmbet adevărat pe care Huldar şi-l 
amintea de la divorţ încoace. Îşi notă în gând să-l laude mai des pe 
Rikhardur — când o merita. Dar zâmbetul dispăru atât de iute, încât Huldar se 
întrebă dacă nu cumva şi-l imaginase. 

— Păcat că nu ne duce nicăieri, zise Rikhardur foarte abătut. 

— Fi, măcar acum ştim că nu există nicio legătură între ele. 

Erla se mișcă niţel, pentru a-şi folosi şi celălalt umăr. Fusese rănită în 
timpul unei intervenții în urmă cu şase luni și obligată să-şi ia două 
săptămâni de concediu de boală. Rareori se întâmpla ca un polițist să se 
arate atât de supărat că este forțat să ia o pauză. Păruse ruşinată din cauza 
imperfecţiunii propriului corp. Când se întorsese la muncă, nimeni nu 
cutezase să o întrebe cum se simte. Nici Huldar nu făcuse excepție. Așa că 
dăduse uitării incidentul. Prin urmare, pentru a fi consecvent, se prefăcu că 
nu observă strâmbătura de durere pe care ea voia să şi-o stăpânească. 

— Ce vrei să facem acum? întrebă ea. Să ne îndreptăm atenția asupra 
altor rahaturi sau să scotocim în continuare? S-ar putea să existe totuşi o 
legătură, pe care am trecut-o cu vederea. 

Huldar căzu pe gânduri. Era posibil ca şi mai multe căutări să aibă 
același rezultat şi ar fi fost mai bine să petreacă acest timp făcând altceva. 

— Nu, puteți sista căutările pentru moment. Poate c-ar trebui să așteptăm 
până când le putem compara tranzacţiile făcute cu cardurile şi alte chestii de 
genul ăsta. Încă n-am primit extrasele bancare ale lui Ástrós, așa că hai să o 
lăsăm pe mai târziu. 

— Atunci, ce-ar trebui să facem? 

Rikhardur îşi îndreptă spatele. Atitudinea lui milităroasă îl iritase 
întotdeauna pe Huldar, şi mai ales acum, de când îi era şef. 

— Reînnoiesc lista persoanelor pe care trebuie să le chemăm la 
interogatoriu. După ce termin, veți avea cu ce să vă ocupați timpul. Din 
raportul vostru reiese că femeile n-au în comun pe nimeni. ȘI, din moment ce 
ucigașul pare a fi singura lor legătură, e limpede că de-acum înainte va trebui 
să lucrăm o mulțime de ore peste program. 

Erla rânji și Rikhardur păru şi el, deşi abia sesizabil, mulţumit de situaţie. 
În ciuda defectelor lor, trebuia să le recunoască meritul: nu se fereau de 
munca grea, iar sumele de bani primite ca recompensă n-aveau nimic de-a 
face cu această calitate a lor. 


— Deşi încă mai trebuie să obţin aprobarea lui Egill pentru orele în plus. 

Huldar nu era chiar nerăbdător să discute un astfel de subiect cu şeful său. 
Egill era singura persoană netulburată de frenezia care cuprinsese secţia sa 
de poliţie. În loc să-și facă şi el treaba, el era ocupat cu inventarierea 
echipamentului tehnic din birouri şi cu verificarea modalității în care se 
făcea întreținerea acestuia, ca nu cumva să nu corespundă cu instrucțiunile de 
folosire originale. Egill nu-şi făcuse niciodată griji în această privinţă, ci 
cumpărase pur și simplu alte gadgeturi, pentru a le înlocui pe cele vechi. 
Probabil că Biroul de Audit Naţional începuse să pună întrebări incomode și 
el era stresat că aruncase banii pe echipamente pentru o unitate deja prea 
bine echipată. Huldar se temea de un tir de întrebări despre deconturi şi 
echipamente. Ca să vadă doar partea plină a paharului, atât timp cât şeful său 
era ocupat cu identificarea unor erori de întreţinere a echipamentelor sau a 
unor dispozitive cu greşeli de fabricaţie, cu treisprezece perechi de 
echipamente de protecție pentru picioare şi două scuturi pentru dispersia 
mulțumii, sau punându-și întrebări despre calibrarea dispozitivelor de 
măsurare a distanțelor, el nu va mai avea timp să intervină în vreun fel în 
desfăşurarea anchetei. Dacă va izbuti să termine cu inventarul, Egill se va 
putea ocupa foarte bine cu adunarea noilor iPad-uri şi cu ascunderea lor de 
ochii vigilenţi ai auditorilor. 

— Este vreunul dintre voi interesat să vină cu mine la Casa Copiilor? Cei 
de acolo vor face o nouă încercare să discute cu Margrét. 

Aruncând o privire spre ceas, Huldar văzu că se cam făcuse timpul să 
plece. N-avea de gând să întârzie, mai ales că se folosise de acest 
interogatoriu drept scuză pentru a lipsi de la autopsia lui Ástrós. Medicul 
legist se arătase foarte înțelegător şi se abţinuse de la orice comentariu, deși 
ştia că Huldar dădea bir cu fugiţii. În schimb, îi promisese lui Huldar că va 
face un raport extrem de amănunțit. Chiar şi acest simplu gând îi făcu lui 
Huldar pielea de găină. Când banda adezivă fusese îndepărtată şi aparatul 
acela sinistru fusese extras din gâtul femeii, se dovedise într-adevăr că era 
vorba de un ondulator de păr. Îşi putea închipui doar foarte vag ce dezastru 
produsese. 

— Vreau să ajung acolo la timp, ca să le putem furniza întrebările care 
considerăm noi de cuviinţă că trebuie puse. 

Acest lucru i-ar putea oferi şi ocazia de a bea o cafea împreună cu Freyja 
şi-a încerca să facă pace cu ea. Privind retrospectiv, îşi dori să-şi poată 
retrage invitația pe care le-o făcuse celor doi, aducându-și prea târziu aminte 


de zâzania care se iscase între Erla și ea. N-ar fi fost de niciun ajutor pentru 
caz s-o aibă pe Erla acolo, care să-i adreseze tot timpul replici maliţioase 
Freyjei. Bine, deși asta l-ar fi putut face pe el să pară mai bun prin 
comparaţie. Speră doar ca Rikhardur să i-o ia înainte. 

— Hai că vin eu! 

Previzibil, Erla fusese cea mai rapidă dintre cei doi. 

— La dracu”, chiar am nevoie de o pauză de la birou. 

Rikhardur închise gura la loc, înghițind ceea ce voia să spună. 

Era prea mândru ca să recunoască faptul că i-ar fi plăcut și lui să meargă, 
deşi expresia de consternare îi trăda dezamăgirea. 

— Pot rămâne eu aici. Se pare c-am primit o tonă de ponturi. Mă pot uita 
peste ele, cât timp nu avem altceva mai urgent de făcut. 

Huldar ar fi vrut să-l pună pe Rikhardur să arunce şi el o privire la 
mesajele acelea criptice, însă ponturile primite de la public erau unele dintre 
cele mai plictisitoare chestii dintr-o anchetă, deci rar se oferea cineva să se 
ocupe de ele. Aşa că nu-și permitea să refuze o asemenea ofertă. 

— OK. Foarte bine. 

Invariabil, cea mai mare parte a ponturilor erau o pierdere de vreme. Din 
dorinţa de-a ajuta, publicul nu reuşea să priceapă că poliția nu are nimic de 
câştigat dacă stătea să le urmărească lor intuițiile şi fantasmagoriile. Totuşi, 
din cauză că astfel de informaţii puteau duce uneori la o arestare, poliția nu- 
şi permitea să le ignore. Aveau noroc că nu se confruntau cu vreo dispariție 
de persoană sau cu vreun caz care presupunea să se ceară publicului să 
identifice un individ de pe o înregistrare video: un tip necunoscut îmbrăcat 
cu un hanorac putea avea ca rezultat un val uriaş de apeluri telefonice, care 
se dovedeau greu de oprit chiar şi după ce cazul era deja rezolvat. Îşi 
închipui că destul de puţine persoane ar fi sunat dacă ar fi lansat anunţul că 
sunt în căutarea unui tip de culoare cu un cap neobișnuit de mare. Dar, cine 
ştie... 

— Încearcă să-i elimini pe cei cu care consideri că-ţi pierzi timpul. 
Huldar salvă documentul la care lucrase şi închise celelalte fişiere. Voi găsi 
pe cineva care să-ţi continue munca după ce ne întoarcem. 

— Nu-i nevoie. Dacă încep, la fel de bine pot să şi termin ce-am început. 

Rikhardur avea o mutră atât de acră, încât ai fi crezut c-ar fi muşcat dintr- 
o lămâie. 

— Bine, vom vedea. Se pare că sunt neobişnuit de colorate de data asta. 
Am impresia că gaşca paranormală a intrat pe fir. 


La auzul cuvintelor lui Huldar, expresia de pe chipul lui Rikhardur deveni 
şi mai acră. Bietul om. Poate că asta îl va încuraja să se ocupe iar de dorința 
lui de schimbare. 

— Gaşca paranormală, ce dracu” e aia? 

Erla se încruntă. În loc să se rezeme iar de toc, ea îşi înfipse acum atât de 
adânc mâinile în buzunare, încât, fără curea, i-ar fi căzut pantalonii de pe ea. 
Poate că o făcuse ca să elimine tensiunea din umăr. 

Huldar îşi căuta cheile de la mașină. 

— Ştii şi tu despre ce-i vorba — mediumuri, demenți care pretind că ne 
pot ajuta luând legătura cu spiritele celor morţi sau prin intermediul viselor 
şi aşa mai departe. les mereu din ascunzişuri atunci când aud zvonuri despre 
o crimă. Deși, în mod ciudat, nu reuşesc niciodată să le-o ia înainte 
ziariştilor şi reporterilor. Îşi găsi cheile şi se ridică de pe scaun. Din partea 
mea, genul acesta de aberaţii poate fi foarte bine ignorat. Concentrează-te pe 
ponturile care ar putea avea un dram de sens. 

Îi zâmbi lui Rikhardur, sperând să-l mai înveselească. La urma urmei, îi 
era dator. 

— Noroc. Voi arunca şi eu o privire după ce mă întorc. Mi-ar plăcea să te 
am alături când îl voi aduce la interogatoriu pe fostul iubit al Freyjei, ca să-l 
întrebăm despre atacurile asupra câinilor. Ar trebui să-l scuturăm niţel; să 
fim siguri c-o lasă în pace. 

Erla se strâmbă; nici măcar nu se deranţă să ascundă faptul că e geloasă. 
Sincer, ea şi Rikhardur erau la fel ca doi copii. Lui Huldar îi păru rău că 
rupsese toate creioanele; ar fi rupt bucuros câteva în clipa de față. 

De ce să nu se puteau comporta şi ei la fel ca înainte? Ca înainte de-a fi 
promovat; ca înainte de a-i pune coarne lui Rikhardur. Dacă ar putea da 
timpul înapoi, la zilele în care se aflau pe picior de egalitate; când nu trebuia 
să se întoarcă cu spatele, cuprins de ruşine, în rarele ocazii în care Rikhardur 
îi mărturisea despre durerea cauzată de pierderea Karlottei şi-a destrămării 
visurilor de-a avea o mică familie, doar pentru el. Măcar până la sfârşitul 
anchetei să poată da timpul înapoi. Apoi, când se va termina totul, el s-ar 
putea descurca, va putea încerca să transforme relația lor în ceea ce fusese 
odată. Doar că acum, n-avea timp. 

Se simţea precum un om care juca şotron pe un câmp minat. Lucrurile nu 
mai puteau continua în felul ăsta. 

Dar toate intențiile bune pe care le avea Huldar nu mai ajungeau să se 
materializeze. De ce să scape el de mustrările de conştiinţă pe spinarea lui 


Rikhardur? Nu suferise tipul ăsta de ajuns? Dacă Huldar i-ar mărturisi 
despre el şi Karlotta, ar fi ca și cum ar scuipa peste amintirea pe care o 
păstra Rikhardur despre un mariaj perfect, care, dacă stăteai bine să te 
gândeşti, nu fusese cu nimic mai reușit decât ale multor altor cupluri. lar 
acest lucru nici nu se putea compara cu repercusiunile pe care le-ar avea 
asupra relației lor de la muncă. 

Erla îi întrerupse aceste gânduri cu o remarcă ce scotea la iveală cât de 
nedreptăţită se simţea: 

— De ce dracu” trebuie să pierdem noi timpul cu Freyja şi fostul ei iubit? 
Ar trebui să ne spălăm pe mâini în această privinţă — ea nu-i în stare să-și 
rezolve şi singură problemele? Pentru numele lui Dumnezeu, ea nu-i 
psiholog? 

Huldar trânti pe birou cheile de la maşină, scoase guma cu nicotină și-și 
aruncă două bucăţi în gură, mestecându-le până simţi cum drogul se dizolvă 
ŞI 1 se scurge în vasele capilare. Abia atunci consideră că poate vorbi cu 
suficientă stăpânire de sine. Guma nu reuşise să-i potolească furia, dar cel 
puţin colegii lui n-aveau să se sperie din cauza răcnetelor. 

— Cât timp fata rămâne cu Freyja, e de datoria noastră să contracarăm 
orice posibilă ameninţare la adresa siguranţei ei. Cineva trebuie să-l scuture 
niţel pe fostul iubit al Freyjei, aşa că nu vreau să mai aud niciun cuvânt 
despre acest subiect. 

Şi gata şi cu visul său de a-i plasa pe cei doi colegi pe picior de egalitate. 

Călcă apăsat până la lift, urmat îndeaproape de Erla, care amuţise 
complet. În drumul lor, trecură prin faţa birourilor celor doi tipi care ar fi 
fost cei mai probabili candidaţi pentru preluarea acestei anchete, dacă n-ar fi 
fost implicați în acel scandal şi consemnați acolo până când publicul va uita 
de modul defectuos în care conduseseră ei acele cazuri. Amândoi își ridicară 
privirile când Huldar trecu pe-acolo şi se străduiră să pară ocupați, deşi nu 
păcăleau pe nimeni. Niciunul nu-l plăcea pe Huldar. 


Capitolul 24 


Molly nu se putea obişnui în niciun fel cu zgarda de plastic. Înainte de 
începerea interogatoriului, porni să se învârtă neliniştită prin sala de şedinţe, 
izbindu-se de oameni şi de mobilă. Pulpele lui Huldar, mai ales, față de care 
părea că manifestă un interes deosebit, erau învinețite de cât se lovise de ele. 
El mima indiferența, în timp ce se abținea cu greu să apuce câinele de zgardă 
şi să-l târască până la maşina de poliţie. Însă Margrét devenise extrem de 
ataşată de Molly, iar ei sperau că prezența animalului va avea un efect 
liniştitor asupra ei. Dacă pe fetiță o va ajuta să se liniștească tocmai acest 
câine masiv, atunci Molly era binevenită să se lovească de pulpele lui ori de 
câte ori îi poftea inima. 

Nu obținuse nimic după ce băuse cafeaua cu Freyja. Din momentul în care 
sosiseră Huldar şi Erla, sarcina aceasta le captase întreaga atenție. Fusese o 
mică discuţie dacă interogatoriul să fie condus tot de Silja sau să fie lăsată 
Freyja s-o facă. Căci, din moment ce Silja nu avusese prea mare succes în a 
o convinge pe Margrét să vorbească, era posibil ca fata să se deschidă în 
fața persoanei de care reușise să se apropie cât de cât şi care acum stătea pe 
canapea, lângă ea. Pe de altă parte, Freyja ajunsese la o anumită, deși 
fragilă, înţelegere cu Margrét, însă exista riscul ca fata să se retragă în 
carapacea ei dacă simțea că Freyja tocmai schimba rolul jucat până atunci. 
Huldar și Erla nu participară la dezbatere. 

În cele din urmă, căzu în sarcina Freyjei să-şi înfigă casca cea mică în 
ureche și să-și lipească de spate firul subţire ce mergea până la bateria ce-i 
atârna la talie. Între timp, Silja se așezase de partea cealaltă a ferestrei, 
sporovăind cu Margrét şi distrăgându-i astfel atenția de la ce se petrecea în 
jurul lor. Astăzi fata era îmbrăcată cu un maiou cu imaginea unui urs panda și 
o pereche de blugi decoloraţi, pe care erau cusute paiete cu modele florale, 
care-o făceau să pară şi mai mică decât era de fapt. 

Huldar o privea pe Freyja, frapat de diferenţa dintre delicateţea cu care 
manevra ea echipamentul şi modul grosolan în care se purtau poliţiştii în 
ocazii similare. Spre deosebire de ei, ea nu se împăuna doar pentru că urma 
să slujească legea şi nici n-avea să se bată cu pumnii în piept precum 
maimuţele pentru fapta sa eroică. Fireşte, ea nu urma să înfrunte o situație 


precum cea în care un agent de poliție se vedea nevoit să înăbușe vreo 
manifestaţie violentă îmbrăcat cu echipament complet de protecție, însă el nu 
credea că acesta era de fapt motivul. Erla şi-ar fi înfipt casca în ureche cu 
suficientă forţă încât să-şi perforeze timpanul, apoi ar fi smucit de fir pe sub 
tricou şi-ar mai fi şi tropăit pompos în drum spre sala de interogatoriu. 

— OK. Sunt pregătită. 

Freyja îşi aranjă din nou cureaua şi-şi desfăcu coada în care-i era prins 
părul, lăsându-l să-i cadă peste urechi. 

— Vreţi să mă concentrez pe ceva anume? Aveţi în minte vreo ordine 
specifică a priorităților? 

Le adresă întrebarea uitându-se la Huldar, în timp ce acesta se pregătea să 
ocupe același scaun ca data trecută. Grupul strâns în sala de şedinţe îi urmă 
exemplul. Erla se aşeză lângă el, cu braţele încrucișate la piept, la fel ca un 
copil bosumflat. Pe drumul către centru nu scosese niciunul un cuvânt, și fără 
îndoială că şi înapoi va proceda la fel. Îi sărea ţandăra foarte uşor și nici nu 
era genul care să-şi înghită uşor furia. 

Huldar și-o alungă pe Erla din minte. 

— În mod normal, suntem nerăbdători să aflăm orice a auzit sau a văzut. 
Orice ne-ar ajuta să identificăm criminalul. De asemenea, am fi foarte 
interesaţi să aflăm de ce-și învinovăţeşte tatăl pentru ce s-a întâmplat, căci 
ar putea fi foarte important. Şi mai vrem să ştim dacă-şi mai aminteşte de 
drumul la benzinărie din ziua premergătoare crimei şi dacă ne poate spune 
dacă se mai afla vreun bărbat în maşină cu ei. În plus, dacă ne mai rămâne 
timp, mi-ar plăcea s-o întrebi despre mesajul lăsat de ucigaș la ea în casă. 
Dar asta nu-i la fel de urgentă. 

Freyja încuviinţă din cap şi ieşi din cameră. O priviră cum îi ia locul 
Siljei. Molly, care o urmărise, începuse să dea frenetic din coadă când o zări 
pe Margrét, în timp ce zgarda de plastic i se agita în toate părțile. Nu 
fuseseră despărțite decât o jumătate de oră: Huldar nu-și putea închipui cum 
va reacționa câinele în cazul unei absenţe mai îndelungate a Freyjei. 

— Bun. lată-ne din nou aici, începu Freyja în timp ce se așeza pe 
canapea, lângă Margrét. N-a durat mult, nu-i aşa? 

Fata ridică din umeri. 

— Nu. 

Băgă mâna pe sub conul de plastic şi-o mângâie pe Molly pe cap. Reacţia 
câinelui fu una de plăcere pură. 

Freyja începu cu o sporovăială ca între fete, discutând mai ales despre 


câine, dezbătând cu fetiţa dacă să o scoată apoi la o plimbare în jurul 
blocului sau să meargă la Geirsnef®-. Comentariul Freyjei, cum că Molly s- 
ar simţi jenată în preajma celorlalți câini din cauza zgărzii de plastic de la 
gât, îi smulse un zâmbet fetei şi-o făcu să se mai relaxeze un pic, dar apoi 
spatele îi redeveni ţeapăn când Freyja trecu la subiectele care-i interesau. 

— Margrét, tu ştii că poliția îl caută pe bărbatul care i-a făcut rău 
mămicii tale. Ei vor să-l bage la închisoare, astfel încât să fim cu toții siguri 
că nu va mai face rău şi altcuiva. 

Hotărâseră, de comun acord, să-i ascundă fetei vestea despre moartea lui 
Ástrós. Ar fi putut s-o supere cu asta şi să le afecteze interogatoriul. Margrét 
încuviință serioasă. Părea conştientă de însemnătatea acestei chestiuni. Era 
un semn promițător. Freyja continuă: 

— Dar ca să fie siguri că-l prind repede, poliţiştii trebuie să ştie cine 
este. Altfel nu vor ști pe cine să caute. 

— Criminalii nu sunt la fel ca noi. 

Replica aceasta veni aproape ca o simplă șoaptă. 

— Nu, nu sunt. Nu pe dinăuntru. Dar pot arăta exact la fel ca noi pe 
dinafară. 

— Nu şi acest criminal. 

— Nu. După modul în care l-ai descris, are o înfăţişare extrem de 
neobişnuită. 

— Nu chiar. 

— A, da? Eu nu cunosc pe nimeni cu capul foarte mare. Alb sau negru. 
Freyja ridică mâinile pentru a desena în aer un oval cât o minge de baschet. 
Atât de mare avea capul? 

— Da. 

Glasul lui Margret abia se distingea, iar cei strânşi în jurul mesei se 
treziră nevoiţi să-şi lungească gâturile spre boxa din centrul mesei. Fetiţa 
părea conştientă de cât de lipsită de realism îi fusese descrierea inițială. 

— Cam atât era. 

Pe moment, Freyja păru să nu ştie cu ce întrebare să continue discuţia cu 
fetiţa, aşa că Huldar se apropie de microfon. 

— Întreab-o cum arăta părul bărbatului. Poate că i s-a părut că are capul 
neobişnuit de mare din cauză că purta o perucă sau avea vreo tunsoare mai 
ciudată, lucru care să fi indus-o în eroare în întuneric. 

Freyja începu să vorbească imediat după ce termină el. 

— Margrét, nu cumva îți aminteşti cum arăta părul bărbatului? 


Nu-i mai explică de ce îi pune o asemenea întrebare şi nici nu-i oferi 
posibile exemple de culori ale părului sau coafuri. Huldar aflase deja 
destule lucruri despre tehnicile de interogare ale celor de la Casa Copiilor, 
încât să-şi dea seama că acest lucru fusese plănuit dinainte. Ea nu voia să 
rişte să influenţeze în vreun fel amintirile copilului. 

— N-avea păr deloc. 

Răspunsul ei provocă ceva rumoare; toți schimbau priviri între ei. Toţi, 
mai puțin Huldar, care știa că niciun fir de păr de-al atacatorului şi nicio 
fibră artificială provenind de la vreo perucă nu fuseseră găsite la locul 
faptelor. Concluzia generală era că ucigașul probabil dăduse în pat cu un 
aspirator portabil, pe care-l adusese în mod special pentru a îndepărta orice 
urmă de probă biologică. Din motive evidente, aspiratorul familiei fetiţei nu 
mai putuse fi folosit pentru sarcina respectivă. Acelaşi lucru era valabil şi-n 
cazul apartamentului lui Ástrós; nu fusese găsit nici măcar un fir de păr 
străin. Când deschiseseră sacul aspiratorului, înăuntru găsiseră doar fire de 
păr de-ale ei. lar asta crescuse probabilitatea ca bărbatul să fi adus cu el un 
aspirator portabil. Dar dacă el nu avea niciun fir de păr, atunci acest lucru 
explica tot. 

— Era chel? 

Freyja reuşi să rostească întrebarea pe un ton absolut neutru. Margrét nu 
trebuia să detecteze nici cea mai vagă intenție de sugerare a unui răspuns 
pozitiv sau negativ. 

— Nu ştiu. 

Fetiţa părea agitată sau tulburată. Se foi pe canapeaua îngustă, evitând 
privirea Freyjei. 

— Avea un cap lucios, asta-mi amintesc, adăugă ea, apoi se încruntă. 
După care, privind spre Freyja, adăugă pe un ton aproape întrebător: N-avea 
deloc urechi. 

Erla scoase o înjurătură. Huldar se simţi cuprins de furie şi speră ca 
sunetul să nu fi ajuns până la Freyja. Dar se simțit tentat să-i arunce o privire 
criminală Erlei; însă n-ar fi făcut niciun bine nimănui şi ar mai fi întârziat şi 
interogatoriul. Aşa că se apropie din nou de microfon. 

— Întreab-o dacă bărbatul pe care l-a văzut în grădină era același cu cel 
din casă. Fără urechi şi așa mai departe. 

De partea cealaltă a geamului, Freyja se aşeză picior peste picior şi 
încuviinţă atât de discret din cap spre Huldar, încât acesta de-abia observă 
gestul. 


— Margrét! Îţi mai aduci aminte de desenele pe care ţi le-am arătat 
ultima oară? Bărbatul din desenul tău arăta la fel ca acela pe care l-ai văzut 
în casă în noaptea aceea? Cu un cap mare şi negru şi fără urechi? 

Margrét îşi răsuci în jurul degetelor o șuviță de păr roșcat, părând că stă 
pe gânduri. 

— Da. Cred că da. Dar nu știu sigur. Avea o glugă. 

— Ce fel de glugă? Un hanorac cu glugă sau o cagulă? 

Margrét încruntă din sprâncene. 

— O cagulă? Ce-i aia? 

Freyja surâse. 

— E o căciulă care îţi acoperă fața cu totul şi coboară până la gât, cu o 
gaură pentru ochi sau cu nişte găuri mai mici, pentru ochi şi gură. Uneori are 
o gaură şi pentru nas. Dacă ai văzut un bărbat care purta o glugă precum 
aceasta, pe întuneric ai fi putut crede că are capul negru şi fără urechi. 

— Pentru urechi nu are găuri? 

— Nu. Nu cred că are. 

— Ei bine, n-avea aşa ceva când a intrat în casă. Avea o glugă. Un 
hanorac cu glugă. 

— Bărbatul pe care l-ai văzut în casă în noaptea aceea purta un hanorac 
cu glugă? 

— Nu! veni imediat răspunsul. 

— Atunci, o cagulă? 

— Nu! răspunse din nou fetița, fără să ezite. 

— În regulă. 

Freyja aruncă o privire piezişă spre oglinda cu dublu sens și Huldar 
înțelese că trebuie să intervină. 

— Întreab-o despre drumul pe care l-au făcut la benzinărie. 

— Margrét, îţi amintești de ziua de marţi, când aţi mers cu toţii ca să 
alimentaţi la benzinărie? 

Margrét clătină din cap. 

— Spune-i că mama lor le-a cumpărat îngheţată pe băț. Ar putea ajuta-o 
să-şi aducă aminte. 

— Mămica voastră v-a cumpărat îngheţată pe băț ţie şi fraților tăi. 

Margrét încuviinţă din cap. 

— A, da, îmi amintesc. Stebbi şi Bárdur erau nebunatici. Se băteau pe 
Spider-Man. 

— Înţeleg. 


Surâsul Freyjei îl făcu pe Huldar să-și aducă aminte de noaptea petrecută 
împreună. Tuşi în pumn, în încercarea de-a alunga această amintire 
deplasată. Of, Doamne, ce prost fusese că plecase şi o lăsase așa, acolo. 
Freyja nu mai zâmbea, în schimb dorea să revină la întrebările pe care 
trebuia să i le pună fetei, lucru care necesita din nou întreaga lui atenție. 

— Cine se mai afla în maşină cu voi atunci când v-aţi dus la benzinărie? 

Margrét părea enervată. 

— Doar ce ţi-am spus. Eu, Stebbi şi Bárdur. Şi mami, firește. 

— Nimeni altcineva? 

— Nu, doar ți-aş fi zis. 

— Sigur că da. 

Huldar le întrerupse. 

— Întreab-o cine a alimentat maşina cu benzină. 

— Cine a băgat benzină în rezervor? Îți mai aduci aminte? 

— Nu eu. 

— Nu. Nici n-am crezut că ai fost tu, şi presupun că nici Stefán sau 
Bárdur. 

Margrét pufni precum o doamnă bătrână. 

— Fi n-ar fi putut. Sunt prea mici și neîndemânatici. 

— Aşa că, cine a fost? 

— Omul. Omul de la benzinărie. 

— Cel care îi ajută pe oameni să alimenteze? Era îmbrăcat cu o uniformă 
de la benzinărie? 

— Nu, era îmbrăcat cu haine. Nu cu o uniformă. Oricum, eu habar n-am 
cum arată o uniformă de la benzinărie. 

— E ca un fel de salopetă de aceeași culoare cu emblema benzinăriei. Cu 
aceeaşi emblemă, în faţă. Freyja se bătu cu palma peste sânul stâng, făcându- 
| din nou pe Huldar să trebuiască să-şi strunească privirea prea curioasă. Era 
îmbrăcat cu ceva de genul ăsta? 

— Nu. Avea haine obişnuite. O geacă şi pantaloni. Şi mănuși. Îi aruncă o 
privire pe furiş Freyjei, cu un chip serios. Nu avea cagulă. Doar o glugă. La 
fel ca bărbatul din grădină. 

— Întreab-o dacă ea crede că e vorba de acelaşi bărbat. 

Freyja scutură discret din cap, întorcându-l ușor într-o parte, apoi în 
cealaltă. Silja îi explică lui Huldar: 

— Nu-i o idee bună. Dacă o întreabă asta, Margrét ar putea începe să o 
creadă. Şi dacă se întâmplă acest lucru, n-o să mai aveţi niciodată ocazia să- 


1 schimbaţi părerea, chiar şi dacă acest lucru se va dovedi greșit. 

Huldar se aplecă din nou spre microfon. 

— Las-o baltă cu asta. Întreab-o doar dacă i-a văzut faţa sau l-a auzit 
vorbind. Şi dacă el a intrat în benzinărie după ce i-a făcut plinul. Huldar se 
întoarse apoi spre Silja. Dacă-i aşa, s-ar putea să fi fost prins pe camera de 
înregistrare din magazin. 

— Margrét, i-ai văzut faţa celui care v-a băgat benzină în rezervor? 

— Nu. i-am zis, avea gluga trasă pe cap. 

— Ce anume a mai făcut? Îţi aduci aminte? 

Margrét încreți din nas. 

— A venit la mami când a ieşit din mașină şi a luat cheile de la ea. Apoi a 
mers în spate și a deschis uşița de la rezervor şi a introdus capătul pompei 
înăuntru. Nu l-am văzut când a făcut-o, dar l-am auzit. Dar nu am băgat de 
seamă, pentru că trebuia să-i potolesc pe Stefán şi pe Bárdur. L-am luat pe 
Spider-Man de la ei. 

— Îţi aduci foarte bine aminte. Apoi? 

— Când a terminat de alimentat, a venit, a deschis uşa şi a lăsat cheile pe 
scaunul lui mami. Apoi a plecat. 

— l-ai văzut faţa când a deschis ușa și s-a aplecat înăuntru? 

— Nu. Ţi-am zis, avea gluga trasă pe cap. Îţi tot repet asta. Şi eu stăteam 
pe bancheta din spate, cu Stebbi şi Bárdur. N-am voie să stau în față până nu 
împlinesc zece ani. Sau doisprezece, nu-mi mai aduc aminte. 

— Ne putem lămuri mai târziu, dacă vrei, zise Freyja în timp ce-şi trăgea 
din nou părul peste urechi. Apoi unde s-a dus bărbatul? După ce-a închis uşa 
mașinii? 

— A plecat. 

— În benzinărie? 

— Nu. A plecat. 

— Ai văzut unde? 

— Nu. Stefán mi l-a smuls pe Spider-Man din mână. A trebuit să mă bat 
cu el ca să 1-l iau. 

— E-n ordine. Nu le poți vedea pe toate, o linişti Freyja pe fată, apoi îşi 
turnă un pahar cu apă din carafa aflată pe măsuţa din faţa lor. Vrei niște apă? 
Margrét scutură din cap şi Freyja luă o înghiţitură. Mai vreau să te întreb 
două lucruri, Margrét, şi apoi terminăm, dar nu vor fi uşoare. Vrei să 
terminăm şi cu ele? Apoi o putem scoate pe Molly afară şi poate luăm și 
nişte îngheţată. Sau câte o cană de ciocolată caldă? Poate e prea rece pentru 


îngheţată. 

— Nu este niciodată prea rece pentru îngheţată. 

— Nu. Ai dreptate, zise Freyja punând jos paharul, apoi lăsându-se din 
nou pe spate în canapea. Începem? 

— Pot să aleg eu cu care să începem? 

— Sigur că poţi. Freyja şovăi, alegându-şi cuvintele cu grijă. Despre ce 
vrei să vorbim mai întâi: despre noaptea în care omul acela i-a făcut rău lui 
mami sau despre tatăl tău? 

Margrét începu din nou să se foiască, lucru deloc surprinzător: alegerea 
nu era deloc ușoară. 

— Vreau să vorbesc mai întâi despre noaptea aceea, începu ea, apoi 
ridică brusc privirea spre Freyja. Dar nu ai voie să pui decât o singură 
întrebare. Nu ai voie să pui două întrebări. Doar una despre noaptea aceea și 
una despre tati. Apoi vreau să plecăm. 

— În regulă. Ne-am înţeles: o întrebare despre noaptea aceea şi una 
despre tati. Freyja mai luă o gură de apă. Atunci, o să încep. Cum de ai ştiut 
că bărbatul avea de gând să-i facă rău şi unei alte femei — a zis el asta? 

— Da. 

Margrét închise gura şi se uită la Freyja cu o expresie de încăpățânare pe 
față. 

— Margrét, acesta nu e un răspuns cinstit. 

— Ba da, este. Ti-am răspuns. 

— Asta e ca şi cum te-aş duce la toneta cu îngheţată și ţi-aş cumpăra doar 
un cornet gol. Va trebui să-mi spui ce a zis omul acela. 

— Apoi promiți că nu mă mai întrebi nimic despre el? Freyja dădu din 
cap şi fata trase aer adânc în piept. A spus că mai este o femeie cu care are o 
răfuială. A zis că femeia aia a făcut prost calculele. 

Margrét se opri şi-şi înfipse mâinile sub coapse. Panda cel vesel de pe 
maioul ei părea ridicol de nelalocul lui. 

Huldar se apropie iute de microfon. 

— Trebuie s-o convingi să ne ofere mai multe detalii. Am găsit hârtii 
acoperite cu calcule în casa celeilalte victime, aşa că e vital să aflăm mai 
multe. 

Freyja se strâmbă la pahar. 

— Nu poate, interveni Silja. l-a promis că n-o mai întreabă nimic. Va 
trebui să te mulțumeşti cu asta. Doar dacă nu vrei să renunți la întrebarea 
despre tatăl ei. 


Freyja încuviinţă uşor din cap, ca să arate că e de acord cu Silja. 

— Nu. Întreab-o despre tatăl ei. 

Huldar nu-și putea ascunde frustrarea, dar nu părea să intereseze pe 
nimeni acest lucru. 

Ca să fie cinstit faţă de Freyja, ea chiar încerca să-i ofere lui Huldar ceea 
ce-şi dorea. Deşi, din păcate, o făcea pentru anchetă, nu pentru el însuși. În 
schimb, el ar fi fost dispus să facă o grămadă de chestii pentru ea... 

— Pot să te mai întreb ceva despre femeia asta şi calculele ei, Margrét? 

Fetiţa clătină din cap. 

— Atunci, să mergem mai departe. De fapt, e mai dificil, pentru că este 
vorba despre tăticul tău. Dar tu eşti o fetiță foarte cumsecade şi vei fi vitează 
şi-mi vei răspunde, apoi vei putea începe să te gândeşti la ce fel de înghețată 
vrei, cu vanilie sau cu aromă de căpşune. 

— Ciocolată. Vreau cu ciocolată. 

— Aşa să fie. Hai să terminăm și cu asta, apoi e timpul pentru înghețată şi 
o plimbare cu Molly. 

Câinele, care şezuse cuminte la picioarele lui Margrét, aruncă acum un 
ochi pe sub zgarda aceea inconfortabilă şi le cercetă cu o privire încărcată 
de speranță, înainte de a-și lăsa iar botul pe labe. 

— De ce crezi că tăticul tău este de vină pentru tot? A zis omul acela ceva 
care te-a dus cu gândul la așa ceva? Şi nu ai voie să răspunzi doar cu dau sau 
nu. 

Margrét trase din nou adânc aer în piept. Îşi cobori privirea, arătând de 
parcă ar fi vrut să se facă mică-mică şi să dispară, înghițită de canapea. 
Când vorbi din nou, o făcu cu un glas coborât şi plin de suferință şi 
disperare. Toţi cei prezenți se aplecară ca unul spre boxa din mijlocul 
mesei. 

— N-am vrut să-i ascult povestea. Se opri, respirând greu, apoi continuă: 
Dar oricum i-am auzit-o. L-am auzit vorbind despre tati. I-a zis lui mami că e 
vina lui. Că ea trebuie să moară ca să-l pedepsească pe el. Omul acela a zis 
că tati era criminalul, nu el. Dar el oricum a omorât-o pe mami. 

Margrét ridică privirea, cu obrajii umezi. Trupul ei micuţ tremura când își 
şterse lacrimile. 

— E numai vina lui tati. 

Interogatoriul se termină fără a mai încerca să-i arate lui Margrét mesajul 
cu şirul de numere. Freyja băgă mâna în buzunar după transmiţătorul micuţ 
şi-l opri. O vreme, în sala de şedinţe se lăsă o tăcere grea, căci toți cugetau 


la implicaţiile celor auzite. Se părea că trebuia să înceteze să mai 
scormonească prin viaţa Elisei şi să înceapă să se concentreze pe cea a lui 
Sigvaldi. Lui Huldar nici nu-i trecea prin cap că tipul ar fi comis cu adevărat 
o crimă, dar sigur că nici nu putea exclude cu totul o asemenea posibilitate. 
O explicație mult mai logică era că îi mințise cu privire la serviciul lui. 
Probabil că se făcea vinovat de moartea unui copil sau a unei mame ori a 
vreunui alt pacient la un moment dat, de-a lungul carierei. Cel puţin asta 
părea să creadă cel care-o omorâse pe Elisa. 

Huldar se ridică în picioare. 

— Aş vrea să iau înregistrarea cu mine, dacă se poate. 

Voia să mai asculte interogatoriul încă o dată, nederanjat de nimeni. Avea 
nevoie de timp pentru a rumega tot ce se vorbise acolo. Apoi, brusc, îi pică 
fisa. Un cap, lucios şi negru. Fără urechi. 

Bărbatul avusese capul acoperit cu o cască. O cască de motociclist. 


Capitolul 25 


Miercuri 


Mirosul de haine ude umplea amfiteatrul. Acestea atârnau pe spătarele 
scaunelor, iar zăpada de pe ele se topea, formând băltoace scânteictoare pe 
podeaua de sub ele. Ori de câte ori lectorul se oprea pentru a-și recăpăta 
răsuflarea, puteai auzi căderea acelor picături. 

Lui Karl îi era imposibil să se concentreze. Oricât de atent se holba la 
paginile din PowerPoint, se trezea că-l distrage efortul de-a auzi căderea 
următoarei picături. Stropii se dovedeau mult mai interesanți decât cursul. 
Cu cât se străduia mai mult să înţeleagă, cu atât mai confuz devenea. Acelaşi 
lucru 1 se întâmpla de fiecare dată când studia, iar asta dura de când se știa; 
ca şi cum ar fi fost angrenat într-o cursă pe care n-o putea câștiga. Chiar când 
izbutea să înțeleagă ceva, venea următoarea informație. Nu reușea niciodată 
să recupereze distanţa. Aşa că ce şansă să mai aibă acum, când nici măcar nu 
se putea concentra? Mai rău, era un curs-cheie; profesorul îi anunţase la 
început că următoarea parte a cursului va fi strâns legată de materialul predat 
astăzi. lar faptul că nu-l putea urmări îl făcea să se simtă cu atât mai frustrat. 

Ecranul laptopului său era la fel de gol precum îi era mintea; nu reuşise 
să-şi ia nicio notiță. lar faptul că acelaşi lucru li se întâmpla și studenților 
din faţa lui nu-l liniştea defel. De fapt, era cu-atât mai rău, căci însemna că 
nu va avea cum să copieze după ale lor. Va trebui să se descurce cu slide- 
urile lectorului, care aveau să rămână la fel de derutante şi după studierea 
lor acasă. 

— Acest element, denumit după oraşul suedez Ytterby, a fost descoperit în 
anul 1843, când chimistul suedez Carl Gustaf Mosander a reuşit să separe 
gadolinitul în trei materiale distincte, pe care el le-a numit yterbiu, erbiu și 
terbiu. Cu timpul, asemănările dintre erbiu şi terbiu au dus la confundarea 
acestora de către savanţi... 

Karl pierduse şirul. Departe de a pricepe cu adevărat importanța 
descoperirii, care era limpede că avusese un impact atât de mare, încât 
glasul lectorului tremura de entuziasm, mintea lui rătăcea la postul pe unde 
scurte. În loc de coduri numerice personale și numere de asigurare socială 


străvechi, transmisiunea de ieri constase dintr-un şir de numere 
incomprehensibile, care nu însemnau absolut nimic pentru el. Numerele i se 
învârteau în cap de parcă le-ar fi crescut aripi şi s-ar fi transformat în muște 
bâzâitoare. Încercările lui de a le așeza într-o anumită ordine se dovediseră 
zadarnice, şi totuşi era ceva vag familiar la ele. Însă oricât ar fi încercat, nu 
putea spune clar ce anume. 

9, 92, 6, 19, 39, 8, 92. Nicio logică la aceste numere — şi din moment ce 
niciun alfabet nu conţine peste nouăzeci de litere, numerele respective nu 
puteau reprezenta litere distincte. De trei ori încercase să scrie pe hârtie 
alfabetul roman standard, dispunându-le astfel încât fiecare literă să 
reprezinte trei numere diferite, însă nu obținuse nimic, nici măcar atunci când 
introdusese în plus şi caracterele islandeze şi redefinise întreaga notare. 

Era o aiureală completă. 

N-ar fi trebuit să se arate surprins. Ascultase ani de zile posturi de radio 
străine cu numere, fără să reușească să înţeleagă măcar un singur şir. Așa că 
de ce naiba își închipuise că alta va fi situația în cazul postului islandez? Și 
totuși nu putea scăpa de senzaţia că de data asta era altfel, că trebuia să 
recunoască aceste numere și semnificația lor. La urma urmei, dăduse de urma 
codurilor numerice personale şi a numărului de asigurare socială, deci, în 
concluzie, trebuia să reuşească să descifreze şi celelalte părţi ale 
transmisiunii. În adâncul sufletului, simţea că lui îi era menit acest lucru. Așa 
că trebuia să reuşească să-l interpreteze. Altfel de ce ar fi depus cineva atât 
de mult efort? 

Dacă numerele ar fi fost complet la întâmplare, lui i-ar fi fost mai uşor să 
şi le şteargă din minte. Dar senzația supărătoare că e pe punctul de a le 

înțelege îl făcea să înnebunească. Și de ajutor nu era nici faptul că era din ce 

în ce mai convins că mesajele erau de-o importanță vitală. 

Ori pentru el, ori pentru Arnar. 

Karl se chiora la slide-urile cursului, care la fel de bine ar fi putut fi 
scrise şi cu hieroglife mayașe, atât de mult înţelegea din ele. Până când va 
reuși să deslușească misterul, nu se va mai putea concentra și la altceva, mai 
ales la cursul de chimie. Încă o dată, Karl avu senzaţia că soluţia era pe cale 
să 1 se dezvăluie, însă apoi i se păru că se pierde iar în adâncimile cortexului 
cerebral şi că refuză să pătrundă mai adânc. 

Lectorul prinsese viteză; slide-urile sale se schimbau cu o asemenea 
viteză, încât ziceai c-ar fi fost plătit în funcţie de numărul de imagini afișate. 
Era un semn că ora se apropia de final; şi iată că din nou el încerca să 


acopere cât mai mult material. Și totuşi, pentru prima dată, Karl nu se simţea 
ușurat la gândul că scapă din sala de curs. Problemele îl urmau oriunde s-ar 
fi dus. Chiar şi fata de care-i plăcea nu-i mai trezea interesul, deşi stătea 
chiar în fața lui, considerând că e de la sine înţeles faptul că el se zgâia 
adorator la ceafa ei. Și c-o mişcare bruscă, ea îşi aruncă părul într-o parte, 
ca pentru a-i readuce aminte de prezenţa ei. În mod normal, el ar fi fost dat 
pe spate de mișcarea grațioasă a buclelor ei şi de mirosul slab de șampon al 
acestora, însă de data asta nici nu băgă de seamă. 

Pe ecran apăru ultimul slide şi lectorul începu să psalmodieze despre 
tema pentru acasă şi pregătirea cursului următor. Karl nu ascultă nimic. 
Ignorându-i complet pe cei din Jur, se ridică în picioare imediat ce sună de 
ieşire, în timp ce lectorul vorbea cu pereții. Fata privi de jur-împrejur în 
timp ce-şi îndesa manualul în geantă şi rămase uimită când văzu că el nu-i dă 
nicio atenție. Nici măcar această mică victorie în nedreapta întrecere ce 
reprezenta relaţia lor nu reuşi să-i îmbunătăţească lui Karl starea de spirit. 

Fata îşi aruncă geanta pe umăr şi părăsi sala, legănându-şi şoldurile 
provocator. Observă cu coada ochiului cum se întoarce ca să vadă dacă el se 
uită după ea. Când realiză că, pentru prima oară, nu e cazul, reveni la un 
mers normal. 

Următorul curs începea peste un sfert de oră. Karl şovăia. Să rămână sau 
să chiulească? Să chiulească sau să rămână? În timp ce alternativele i se- 
nvârteau în minte, picioarele i se mișcau de unele singure. Înainte să 
realizeze ce face, deja ieşise din clădire; trupul lui preluase controlul. Vântul 
învolbura putina zăpadă căzută în acea dimineaţă. Fulgi mici şi tari îi înţepau 
ochii, făcându-l să-i mijească pentru a putea vedea unde-și lăsase maşina și 
să se blesteme pentru că nu se îmbrăcase mai gros. Când îi sună telefonul, 
răspunse fără ca măcar să privească ecranul. 

— Ai văzut ştirile? 

Börkur părea că rămăsese fără aer. Era abia unsprezece; el nu se trezea 
niciodată așa devreme. 

— Ce ştiri? 

Karl gusta fulgii cu limba. Avea o idee destul de clară la ce ştiri se 
referea Börkur, dar nu voia s-o rostească tare, de teamă să nu greşească. Era 
puţin probabil ca o discuţie cu Börkur să-l ajute să-şi facă ordine în gânduri. 

— Numele! Numele femeii! Börkur părea extrem de surescitat. E moartă. 
Şi asta nu e tot — ei cred c-a fost omorâtă. 

Karl amuţi. Văzuse de dimineaţă numele femeii decedate în ziar, deasupra 


unui castron de cereale mai degrabă uscate — în frigider nu mai rămăseseră 
decât câteva picături de lapte. Cerealele 1 se întăriseră ca betonul în gură 
când văzuse că e vorba de Elisa Bjarnadóttir, femeia al cărei cod numeric 
fusese transmis de postul de radio pe unde scurte. Înghiţise cu greu şi 
continuase să citească şi restul articolului. Se referea la veştile despre 
moartea femeii, cărora el nu le acordase prea mare importanță. Poliţia refuza 
să ofere mai multe detalii sau să confirme dacă arestase deja pe cineva în 
acest caz. Toţi ziariştii nu putuseră decât să tragă concluzia că o anchetă este 
în desfăşurare şi că în curând vor obține mai multe informaţii. Ziarele citau 
surse care pretindeau că poliția încă nu arestase pe nimeni şi nu descoperise 
nicio pistă demnă de urmat, ceea ce putea explica de ce solicitaseră atât de 
repede indicii din partea martorilor care se aflaseră Joi seara în zona în care 
locuia femeia. Karl cunoştea pe dinafară aproape întregul articol. 

— Am văzut. 

Nu aminti de vestea şi mai succintă care-i provocase atâta nelinişte: că o 
altă femeie murise în condiții suspecte. Numele femeii nu putea fi dezvăluit 
momentan, iar poliția refuza să facă vreun comentariu. Nu avea rost să-l 
alarmeze şi mai tare pe Börkur, mai ales că el, Karl, nu avea idee dacă şi în 
ce fel era legată a doua crimă de el. 

— Am citit de dimineaţă. 

— Şi? Ce înseamnă asta? 

Aceasta era întrebarea care-l bântuia pe Karl încă de când aruncase 
castronul cu cereale pe jumătate plin peste teancul de vase murdare din 
chiuvetă. 

— Nu ştiu. 

Lui Karl îi zburară gândurile la brățară. Studiase cu mare atenție toate 
pozele de pe Facebook ale Elisei, în speranţa că i-o va zări pe mână. De 
fapt, „sperase” nu era chiar cuvântul potrivit. Fusese o adevărată uşurare 
când în niciuna dintre fotografii nu apărea purtând vreo bijuterie 
asemănătoare cu aceea. Brăţara încă mai aştepta lângă calculatorul lui. Nu 
reuşise să se urnească şi s-o atingă, deşi era aproape sigur că n-avea cum să- 
i aparțină Elisei. 

— Ai de gând să suni la poliție? 

— Da. Nu. Nu sunt sigur. Ajungând la mașină, Karl îşi propti telefonul 
între obraz și umăr ca să poată deschide ușa. Ce pot să le zic? Că i-am auzit 
codul numeric personal la radio? 

— Da. De ce nu? Ei ar putea afla cine a trimis mesajul. 


— A, da? Şi cum crezi că ar putea face asta? Nu-i chiar uşor să încerci să 
dai de urma unei astfel de transmisiuni. Şi, oricum, chiar crezi că ar începe 
să scormonească, bazându-se doar pe prostia asta pe care am scos-o eu la 
iveală? 

În maşină era chiar mai frig ca afară. 

— Nu am nicio înregistrare, şi Halli era pe jumătate adormit când ai 
auzit-o şi tu. Noi doi suntem singurii martori adevăraţi. 

— Doi sunt mai buni decât unul singur. Börkur părea dezumflat, ca şi cum 
tocmai acum se prinsese că nu valora aproape nimic în ochii lui Karl. Şi nu e 
ca şi cum Halli ar putea fi un martor demn de crezare. Doar știi la ce mă 
refer. 

— Da, ştiu. 

Era oare posibil ca arestarea lui Halli să fie un impediment? Că doar nu 
fusese arestat pentru sperjur sau mărturie mincinoasă. Descărcarea și 
distribuirea ilegală de fişiere muzicale şi video nu puteau fi considerate 
infracţiuni serioase, oricât de mare ar fi fost numărul acestora, nu? Karl, 
personal, credea că avea să scape doar cu o amendă, însă lui Börkur şi Halli 
le plăcea să se împăuneze de parcă Halli ar fi riscat să rămână o lungă 
perioadă după gratii. Ascultându-le conversațiile hilare și exagerate, în care 
Halli îşi imagina că sentinţa lui creştea din ce în ce, era ca şi cum ar fi tras 
cu urechea la o licitaţie. Poate că ce spunea Börkur avea totuşi o logică; 
Halli n-ar fi putut fi considerat un martor de încredere, având în vedere pata 
din cazierul lui. 

— Hei! îşi regăsi glasul Börkur. Poliţiştii au de gând să angajeze pe 
cineva care să descifreze mesajele. Un spărgător de coduri sau un criptolog 
sau cum naiba le spune. 

Lui Karl deja îi clănțăneau dinții atât de tare, încât de-abia îi mai putu 
răspunde: 

— Fi, mă îndoiesc c-ar face-o. De ce să angajeze poliţia un spărgător de 
coduri? Nu-i ca şi cum infractorii islandezi ar fi atraşi de coduri. N-ar fi 
acesta genul de lucruri care să aibă legătură mai degrabă cu spionajul 
internaţional? Cine crezi tu că s-ar deranja să spioneze Islanda? 

Karl introduse cheia în contact. Gândul de-a merge acasă îi provoca o 
asemenea repulsie, încât simţi un val de recunoștință neaşteptat față de 
Börkur pentru că îl sunase. 

— Eşti ocupat? 

Şansele ca Börkur să fie ocupat erau atât de mici, încât întrebarea lui era 


redundantă. 

— Nu. Nu prea. Arătând un neaşteptat strop de perspicacitate, Börkur 
adăugă: Să trec pe la tine? 

— Ajung acasă în zece minute. Ne vedem acolo. 

Karl porni mașina şi deși radiatorul pompa aer rece spre el, ştia că în 
curând înăuntru va fi cald şi bine. Lucrurile se prezentau parcă ceva mai roz. 
. 

După ce aşteptă în maşină în faţa casei aproape zece minute, Karl renunță. 
Börkur îşi putea face apariţia în orice moment sau nu cu mult după prânz. Era 
imposibil să ghiceşti când, iar Karl nu-şi putea permite să țină maşina 
pornită ca să-i fie lui cald înăuntru. Se chiori din nou la ferestrele late ale 
casei, simțind cum înțepeneșşte la gândul că ar putea zări vreo mişcare. Însă 
sticla neagră arăta lumii un chip gol. Fireşte că nu era nimeni înăuntru, însă 
Karl nu putea scăpa de senzaţia că acolo s-ar afla cineva; că acela care-l 
aştepta pândea nevăzut. Câteva clipe, îi păru rău că aruncase draperiile. 

Oricât ar fi mijit ochii, nu putea zări nimic prin geamuri, din cauză că în 
ele se reflectau împrejurimile. Era ridicol să-i fie teamă să intre în propria 
casă. Însă şi mai gravă era suspiciunea că problema n-avea să dispară 
curând și că va mai trece mult timp până să înceapă iar să se simtă în 
siguranță acasă de unul singur. Acelaşi lucru 1 se întâmplase mamei lui după 
acea spargere, chiar înainte să se îmbolnăvească. Nu fusese furat aproape 
nimic, însă urmările erau destul de similare cu ce 1 se întâmpla lui acum. 
Mama lui nu se mai simţise în siguranţă şi era mereu înspăimântată că hoțul 
se va întoarce. După spusele ei, cel mai rău fusese când venise acasă şi 
deschisese uşa. Degeaba îi spusese polițistul care venise la ei acasă că 
rareori se întâmplă ca un hoţ să dea de două ori o spargere în aceeași 
locuință. Deşi Karl nu fusese de faţă în acel moment, el avea impresia că 
agentul se referise de fapt la case ca ale lor, pe care nu merita să le spargi 
nici măcar o dată, darămite de două ori. Îşi dorea acum să se fi arătat mai 
înțelegător față de mama lui, în loc să-şi fi dat ochii peste cap ori de câte ori 
ea aduce în discuţie subiectul unei alarme antiefracţie şi al unei încuietori cu 
trei puncte de închidere. Acum ar fi fost recunoscător pentru acele măsuri de 
precauție. 

Îşi veni în fire şi opri motorul. Trebuia să nu se mai comporte ca o pizdă. 
Erau mari şanse să mai trăiască singur o bună bucată de vreme, aşa că ar 
face mai bine să-şi înghită teama, înainte de a se transforma într-o adevărată 
fobie. Pentru acele bufnituri şi pentru apariția misterioasă a acelei brățări 


trebuia să existe o explicaţie destul de simplă. Nu descoperise semnele unei 
spargeri, iar uşa fusese încuiată. Era patetic. Îşi alungă teama şi ieși din 
maşină, în schimb avu grijă să trântească portiera tare, ca să alarmeze un 
potențial spărgător. Ultimul lucru pe care şi-l dorea Karl era să se trezească 
fată în faţă cu un intrus. 

— Alo? 

Niciun răspuns, niciun zgomot de paşi bătând în retragere. Karl îşi iți 
capul după uşă şi strigă din nou: 

— Alo? 

Niciun răspuns. Conștient că nu va reuşi să se liniştească mai mult de-atât, 
păşi înăuntru. 

Fu întâmpinat de un miros familiar. Era prea obişnuit cu el ca să înţeleagă 
cum li se părea altora și nici nu reușea să distingă ce anume îl genera. Simți 
totuși că izul draperiilor pline de praf şi al plantelor moarte în ghivece, care 
începuse să se facă simţit după moartea mamei sale, începea să dispară. În 
curând va dispărea cu totul, de asta nu se îndoia. Karl azvârli cheile pe 
scrinul plin cu sertare din hol. Aterizară zornăind şi scoaseră un dangăt când 
se izbiră de o vază urâtă de porțelan. Vaza scăpase de marea curățenie doar 
pentru că nu mai avusese loc pentru ea în ultima cutie de carton, iar lui Karl 
îi fusese prea lene să mai asambleze încă una. Vaza se răsturnă şi deşi lui nu- 
1 păsa nici cât negru sub unghie dacă se spărgea, ochii îi fugiră instinctiv 
către sursa zgomotului. 

Vaza se rostogoli înainte şi înapoi pe burtă, lovindu-se când de un teanc 
de plicuri, când de o cutie pe jumătate goală cu Coca-Cola. Cutia nu căzu, 
însă nu grija că lichidul din ea s-ar fi putut vărsa a fost cea care l-a făcut pe 
Karl să se apropie de ea. Dădu plicurile la o parte şi ridică de pe scrin cutia 
de Coca-Cola, vaza şi câteva chitante de la nişte carduri, o cutie de gume de 
mestecat pe jumătate goală şi alte câteva gunoaie. Însă nu găsi ceea ce căuta 
de fapt — cheile mamei sale, despre care ştia sigur că zăceau acolo de când 
fusese internată în spital. Verifică dacă nu cumva căzuseră pe podea sau 
alunecaseră în vreun sertar. Nu le găsi nici în bucătărie, iar el ştia sigur, după 
ce făcuse atât de meticulos curăţenie, că nici în dormitorul ei n-ar putea fi. 

Cheile dispăruseră. 

Angoasa lui Karl prinse forțe proaspete. Când le văzuse ultima oară? în 
mănunchi fusese prinsă o cheie pentru uşa magaziei de la nivelul pivniţei, din 
care scosese anvelopele de iarnă, chiar înainte de Crăciun. De atunci nu mai 
avusese nevoie de cheile mamei sale. Însă cheile rămăseseră acolo. Până cu 


o săptămână în urmă. Sau două. Ar fi putut jura. 

Când auzi soneria, simți cum măruntaiele i se transformă în piatră. Era 
atât de răscolit, încât nici nu-i mai păsa de ce avea să creadă Borkur când l-a 
întrebat plin de teamă, înainte de-a descuia: 

— Cine-i acolo? 

— Hei! Pe cine aşteptai, administratorul, să te dea afară? 

Börkur tremura pe trepte, în fața uşii. Era îmbrăcat cum nu se poate mai 
nepotrivit pentru vremea geroasă, cu un fâş ce nu l-ar fi ferit nici măcar de o 
briză uşoară de vară. 

— N-ai de gând să mă laşi înăuntru? 

— Scuze! Nici nu ştiu ce m-a apucat, se eschivă Karl, indicând apoi spre 
scrin. Nu cumva îți aminteşti dacă ai văzut acolo un mănunchi de chei? Când 
ai venit ultima dată sau cu altă ocazie? 

Börkur se holba la scrin. 

— Chei? Sunt unele chiar acolo. 

— Dap, ştiu, alea sunt ale mele. Eu le caut pe cele de rezervă. Sunt prinse 
pe un inel cu tot felul de brelocuri. Un leu — Leul, doar ştii şi tu cum e semnul 
zodiacal. Şi un fluier. Din acela prin care sufli. 

Börkur scutură din cap, cu o expresie întrebătoare pe chip. 

— Neah. Nu le-am văzut. Niciodată, dacă mă gândesc mai bine. 

Nu era nevoie să mai insiste cu asta. Börkur nu le-ar fi observat nici 
măcar dacă ar fi atârnat prinse de vârful nasului lui Karl. 

Fără să se grăbească să coboare în pivniță, Karl îl târî în schimb pe 
Börkur după el în bucătărie. Nu-l interesa părerea prietenului său despre 
starea în care se prezenta casă, acum că din ea dispăruse orice obiect inutil; 
de fapt, se întreba de ce l-ar fi preocupat de la început părerea lui despre 
ceva. Nu era ca şi cum Börkur era vreun stilat sau locuia în vreun palat. Încă 
mai locuia cu părinții într-un bloc-turn, căruia i-ar fi prins bine o zugrăveală 
încă de acum zece ani. Karl fusese rareori invitat la el acasă, iar în puţinele 
ocazii când trecuse pe acolo, fusese ținut într-un hol întunecos, în timp ce 
Borkur se pregătea, înconjurat de nenumărate haine ponosite şi de un iz acru 
de fum de ţigară, ce pătrunsese în fiecare ungher şi cotlon. Reuşise să 
zărească înăuntru un covor cu un model în dungi ondulate. Glasurile răgușite, 
de fumători, ale părinților lui Börkur, ce-și tot strigau fiul, se potriveau 
perfect cu peisajul. Prin comparaţie, Karl n-avea niciun motiv să se arate 
jenat. 

Börkur se aşeză la masa din bucătărie, în timp ce Karl punea de cafea. 


Găsise un pachet desfăcut cine ştie când, în timp ce făcea curăţenie. Trebuia 
să se mulțumească cu el. Fiertura rezultată se dovedi a fi stătută şi lipsită de 
gust şi rămăsese și fără lapte, spre marea nemulţumire a lui Börkur. În timp 
ce şedeau şi sorbeau din zeama amară, Karl îi mărturisi lui Börkur că cineva 
îi intrase în casă cu o noapte înainte. Nu reușea să-şi dea seama, după reacţia 
lui, dacă Börkur îl credea sau nu. 

lar expresia acestuia rămase complet impenetrabilă pentru Karl când 
ajunseră în pivniţă. 

— Asta-i brăţara. 

Karl îi arătă biroul la care se așeza în rarele ocazii în care mai deschidea 
câte un manual. ÎI privi pe Börkur cum studiază cu atenţie bijuteria. 

— A cui e? A spărgătorului? 

— Mă îndoiesc. Tot ce ştiu e că mama n-ar fi purtat în veci așa ceva, aşa 
că e imposibil să fi fost pusă aici de mine sau de ea. 

Karl se uita la brățară în timp ce Börkur se juca cu ea, făcând ca 
mărgelele sclipitoare să-i alunece printre degete precum un rozariu. Brusc, 
Karl îşi aduse aminte de telefonul care răsărise în mașină la el. 

— Ai reuşit să faci telefonul acela să funcţioneze? 

— Of, căcat! L-am băgat la încărcat, apoi am uitat complet de el. 

Börkur lăsă jos brăţara. Culorile aprinse ale acesteia erau într-un contrast 
clar cu dispoziția sumbră a lui Karl. 

— Am să încerc să-mi amintesc să-l verific mai târziu. Probabil că e 
protejat de o parolă, aşa că să nu-ți faci speranţe prea mari. Poate c-ar trebui 
să dai un anunţ pe Facebook. 

Karl se strădui să-şi ascundă enervarea. Că doar parolele nu erau 
inventate de ieri, de azi. De ce naiba nu menţionase Börkur acest impediment 
de la început? Poate că telefonul ar fi ajuns deja la proprietarul lui de drept 
dacă ar fi pus Karl un anunţ încă de atunci sau dacă i-ar fi sunat pe prietenii 
mamei lui ca să-i întrebe despre el. Acum nu mai avea cum s-o facă, după ce 
îi aruncase telefonul cu clapetă la gunoi şi toate contactele odată cu el. 
Oricum, nu mai avea rost să se consume din cauza unor lucruri care nu mai 
puteau fi schimbate. 

— În fine, anunţă-mă ce se întâmplă sau adu-mi telefonul înapoi. Apoi voi 
vedea eu însumi ce e de făcut cu el. 

Nu trecuse decât foarte puţin de ora obişnuită. Karl porni radioul Collins 
pe unde scurte, bucuros că-l are alături şi pe prietenul său cel cu capul în 
nori, pentru orice eventualitate, desigur. Era mult mai plăcut aşa decât să 


asculte singur. Chiar și bufniturile încetaseră, în semn de respect fată de 
musafirul lui. 

— Să sperăm că vom auzi ceva. Apoi o să pot înregistra pe telefonul tău, 
ca să-mi rămână o dovadă solidă, dacă mă hotărăsc să anunţ poliția. 

— Dacă? 

Börkur îşi pierduse interesul faţă de brățară şi acum stătea scufundat în 
canapea. Cadrul șubred scârţâia în semn de protest. 

— Omule, trebuie să-i suni. 

Înainte ca el să-i poată oferi un răspuns, suavele note muzicale începură 
să răsune din boxe, reverberând în toată încăperea. Radioul era setat pe 
același post ca şi cu o seară înainte, însă părea că se aude mult mai tare 
decât de obicei. Karl atinse butonul pentru a da volumul mai încet, dar îşi 
retrase brusc mâna când familiara voce feminină își începu litania. Scoase 
telefonul, pregătit să înregistreze, însă uită s-o facă, fermecat de ce auzea. 
Acelaşi şir de numere era repetat din nou şi din nou. Nicio literă, niciun 
minus şi niciun plus. Unu, douăzeci și trei, optsprezece, şaizeci şi opt, unu, 
treisprezece, trei. Îi păreau foarte cunoscute, dar nu ştia de unde. Îl ascultă 
din nou. Şi din nou. Unu, douăzeci şi trei, optsprezece, şaizeci şi opt, unu, 
treisprezece, trei. 

Şaizeci şi opt. Șaizeci şi opt. Şaizeci şi opt. Gata, scânteia. Lăsă jos 
telefonul, dădu fuga la birou şi începu să mâzgălească numerele. Unu, 
douăzeci şi trei, optsprezece, şaizeci şi opt, unu, treisprezece, trei. Gândeşte! 
Gândeşte! Gândeşte! 

Scrise cu încetineală literele despre care credea că ar corespunde acelor 
numere. Murmură rezultatul doar pentru sine însuşi, apoi icni. 

— Börkur. Ai mai auzit vreo veste de la Halli? 

— Ăă, nu. Börkur părea uluit de gesturile prietenului său. N-ai de gând să 
înregistrezi? 

Transmisiunea se încheie subit, ca şi cum aşa s-ar fi stabilit dinainte. 

— Când ai vorbit ultima oară cu el? 

Karl nu mai aşteptă răspunsul. Formă numărul lui Halli cu degete 
tremurătoare. Telefonul suna, dar nu răspundea nimeni. Mesageria vocală îl 
anunţă că deţinătorul numărului nu poate răspunde momentan, dar că poate 
lăsa un mesaj pentru el. Karl închise şi se întoarse cu faţa la Börkur. 

— Unde-i Halli? 


Capitolul 26 


Huldar văzu cu coada ochiului cum pe monitor îi apare în mod automat un 
mesaj trimis de Contabilitate. Așa că atenţia îi fu distrasă de la Rikhardur și 
Erla. 

Ai 12 facturi care aşteaptă aprobarea. 

De ce dracu” se lăsase distras chiar acum? Nu avea timp să se ocupe în 
acest moment de chestiunea asta şi mâine va primi aceeaşi notificare, plus 
încă vreo câteva mesaje pe lângă cele de azi. Cererea era de maximă 
urgenţă. Se întrebă de ce naiba nu erau trimise facturile către superiorii care 
zilele astea erau ocupați doar cu explorarea zonelor crepusculare ale 
nesfârșitului web. Şi-n timp ce ei s-ar ocupa de asta, la fel de bine şi-ar 
putea asuma responsabilitatea și asupra evaluării personalului, treabă care 
de asemenea se afla pe lunga lui listă cu lucruri de făcut. Egill îl instruise pe 
Huldar cum să-şi ajute echipa să-şi stabilească obiectivele şi venise cu noi 
idei despre cum să şi le îndeplinească. Alcătuise o listă cu întrebări pe care 
Huldar trebuia să 1 le pună fiecărui membru al echipei, înainte de-a compara 
versiunea sa cu răspunsurile oferite de angajaţii cei mai relevanți. După 
aceea, 1 se spusese să aibă o discuţie cu fiecare membru al echipei, pentru a 
vorbi despre rezultatele obţinute. 

Huldar nu mai auzise niciodată o idee așa tâmpită. Se imagină pe sine 
însuşi suspendând ancheta, pentru a se întâlni într-o sală cu Rikhardur și a 
analiza răspunsurile unor întrebări de genul „încotro crezi că se va îndrepta 
cariera ta în următorii cinci ani?” 

Huldar, personal, nădăjduia că va rămâne în continuare capabil să 
găsească moduri de a fenta obligaţia de aprobare a facturilor şi programarea 
de şedinţe care să stabilească obiectivele membrilor echipei sale. Poate că 
asta şi era soluția: să organizeze întâlniri peste cinci ani şi să evite astfel 
deranjul de a fi obligat să poarte discuţii pe marginea viitoarelor perspective 
ale echipei sale. Până atunci vor deveni clare, spera el. 

Egill se arătase neîndurător cu Huldar când acesta invocase faptul că 
momentul era extrem de prost ales. Nu făcuse decât să-şi dezgolească o 
fracțiune de secundă dinții orbitor de albi și-i înmânase un teanc gros de 
hârtii de la Resurse Umane, ce conțineau CV-urile membrilor echipei sale, 


fişele de pontaj pe anul trecut şi alte informaţii la fel de relevante. 

Iar asta includea şi un document ce făcea o comparaţie între răspunsurile 
angajaţilor şi cele ale managerului de dinainte la obiectivele acestora 
stabilite anul trecut, pe care Huldar trebuia să le compare cu cele obţinute 
anul acesta. 

lar acum încă se mai întreba dacă auzise bine sau nu. 

Clătină din cap şi se întoarse spre Rikhardur și Erla. 

— Ştie vreunul dintre voi cum se dezactivează notificările automate 
trimise de Contabilitate? 

Erla răspunse prima, ca de obicei: 

— Nu. Întreabă-l pe Almar. El mi-a arătat cum să opresc notificările 
legate de fişele de pontaj. 

Rikhardur își dădu capul pe spate şi făcu o grimasă. Dusese la bun sfârșit 
această mişcare fără să-și clintească vreun fir de păr din cap sau să-și 
şifoneze cămașa. 

— Eu am o idee mai bună. De ce să nu-ţi completezi fişele de pontaj şi 
gata? Nu-ţi ia decât cinci minute, la sfârşitul zilei. 

— Da, bine. 

Erla surâse, înlocuind expresia dură, pe care o afişa de obicei, şi scoțând 
la iveală chipul acelei tinere femei care se alăturase diviziei de Investigaţii 
Criminale în urmă cu trei ani. Lui Huldar îi trecu prin minte s-o convoace la 
o sesiune de evaluare a realizărilor şi s-o întrebe de ce dracu” era aşa fixată 
pe ideea că la secție trebuie să se comporte mereu ca o jigodie bătrână şi 
acră. Dar îşi stăpâni imboldul şi-o lăsă să continue. 

— La sfârşitul zilei. Sfârșitul. Când fiecare minut contează. Nu știu cum 
stai tu, dar eu abia aştept s-ajung acasă după muncă. Îşi dădu seama ce 
boacănă făcuse chiar când o rostise. Of, căcat! Îmi pare rău, ştii şi tu ce-am 
vrut să zic. 

Rikhardur nu-i răspunse şi acum i se părea că pereții erau gata să se 
apropie unul de altul și să-i strângă între ei. Care era treaba cu divorţul ăsta, 
care-i făcea pe toți extrem de atenți la ce subiecte abordau? Erla se făcu 
roşie și Huldar se prefăcu dintr-odată interesat de capsatorul de pe birou. N- 
avea de gând să discute despre viaţa personală a lui Rikhardur şi ce așteptări 
avea acesta de la viitor, asta era sigur. Deși problema era că cel care era 
intervievat trebuia să ştie cu precizie ce zone trebuie acoperite, inclusiv 
bunăstarea angajaţilor şi viaţa lor din afara serviciului. Huldar se simţea ca 
şi cum mobilul îi ardea buzunarul pe dinăuntru din cauza mesajului pe care-l 


primise de la Karlotta chiar înainte ca Rikhardur să-și facă apariția la uşa 
biroului său: Trebuie să vorbesc cu tine. Sună-mă. Dacă n-ar fi cunoscut-o 
prea bine, ar fi putut interpreta mesajul ca pe o invitaţie, mai ales acum, că 
era singură. Dar aluziile de după partida lor de sex nu-i ofereau motive să 
creadă că ea era disperată să repete experienţa. În fiecare scenă care-i 
trecea prin faţa ochilor, revedea cum el şi ea se izbeau stângaci de peretele 
despărțitor dintre cele două cabine din toaleta barului. Fusese o adevărată 
minune că nu le căzuse ceva în cap. Dar ce ştia el? Poate că nu fusese vorba 
decât de-o binemeritată schimbare față de delicata ei viață sexuală alături de 
Rikhardur. 

Huldar lăsă jos capsatorul şi-şi drese glasul: 

— Bine, înapoi la ale noastre. 

Deşi digresiunea pusese capăt jenei ce-i cuprinsese pe cei trei, ideea de-a 
abate din nou discuţia la cazul de care trebuia să se ocupe îl făcu să se 
posomorască din nou. În ultimele zile nu se vorbise decât despre acest caz. 
Partea cea mai proastă era că nu făcuseră niciun progres. Venise seara şi ei 
nu erau cu nimic mai aproape de rezolvarea lui decât fuseseră de dimineaţă. 
Lăsă să-i scape un oftat lung, încercând să-şi limpezească mintea şi să se 
concentreze la ceea ce conta. Pierdea din vedere imaginea de ansamblu — 
cine şi ce făcea — şi era nevoie să regândească ordinea priorităților. Până 
acum nu făcuseră decât să urmeze procedurile de rutină în cazul anchetării 
unei crime, dar acum ajunseseră într-un punct mort şi el n-avea nicio idee 
încotro ar trebui să se îndrepte. 

Examinaseră cu lupa fiecare detaliu al muncii lui Sigvaldi, vorbiseră cu 
directorul general al Biroului de Sănătate Publică şi cu medicul-șef al 
Departamentului de obstetrică şi ginecologie al Spitalului Naţional. 
Niciunul, nici altul nu primiseră vreo plângere cu privire la activitatea lui 
Sigvaldi. Presupunând că informațiile lor erau corecte, nicio femeie nu 
murise dând naştere unui copil şi nimeni nu-l făcea pe el responsabil pentru 
naşterea vreunui bebeluş mort. Încă mai așteptau un răspuns din partea 
spitalului Karolinska din Suedia, acolo unde-și făcuse Sigvaldi rezidențiatul 
în urmă cu şase ani, însă Huldar se îndoia că vor obţine vreo pistă de acolo. 
Se petrecuse cu prea mult timp în urmă și majoritatea pacienților ar fi trebuit 
să fie suedezi. Sigvaldi le confirmase faptul că Margrét nu înţelegea suedeza, 
dat fiind că n-avea decât un an atunci când se întorseseră în ţară, așa că era 
logic să presupună că ucigașul îi vorbise în islandeză. 

Poliţiştii îi cercetaseră pe toţi cei care aveau vreo potențială legătură cu 


cele două victime și cu Sigvaldi, pentru a afla câți dintre ei aveau 
înregistrată pe numele lor o motocicletă. Foarte puţini aveau, după cum 
ieşise la iveală, şi, din nou, niciunul nu avea vreo legătură cu ambele femei. 
Mai verificaseră şi dacă cineva din anturajul Elisei, al lui Sigvaldi sau al lui 
Ástrós avea cazier pentru vreo faptă violentă. La iveală ieşiseră şase nume, 
ŞI cinci dintre ei fuseseră acuzați de atac asupra unor bărbaţi. Al şaselea 
fusese condamnat pentru viol cu zece ani în urmă, dar avea un alibi beton 
pentru nopţile în care se petrecuseră crimele. 

Sarcina de a scotoci prin toate aceste liste fusese extrem de obositoare, 
mai ales că Elisa lucrase pentru o structură de stat cu foarte mult personal şi 
provenea dintr-o familie foarte numeroasă. Acelaşi lucru era valabil şi în 
cazul lui Sigvaldi. Pe lângă asta, mai aveau şi o droaie de prieteni și 
cunoștințe, mai ales Elisa. Lista lui Ástrós fusese cu mult mai scurtă. Huldar 
nici nu voia să se gândească la câte ore fuseseră pierdute pentru această 
treabă. 

Oriîncotro s-ar fi îndreptat, dădeau de-o fundătură. Nicio probă biologică 
nu fusese recuperată de la locul faptei: nicio amprentă, nicio urmă de ADN, 
niciun indiciu. Nimic interesant nu ieşise la iveală după interogarea 
prietenilor sau a scotocirii tuturor documentelor sau fişierelor de pe 
calculatoare. Poliţiştii bătuseră la uşile vecinilor din cartier, însă nimeni nu- 
şi aducea aminte să fi văzut o motocicletă în momentul în care se petrecuseră 
crimele. Telefonul Elisei încă nu apăruse; ori fusese distrus, ori zăcea pe 
undeva, cu bateria descărcată, ori încă se mai afla în posesia criminalului. 
Despre cartela SIM de pe care fuseseră trimise mesajele pe telefonul lui 
Ástrós se aflase că fusese vândută la un hotel din centrul oraşului, iar 
poliţiştii reuşiseră să identifice persoana care o cumpărase — un cetăţean 
britanic pe nume Mike Linane, care nu numai că trăia bine mersi, dar mai și 
recunoștea că o cumpărase în timpul unei vacanțe petrecute în Islanda. 
Pretindea că telefonul îi fusese furat sau îl pierduse în ultima zi a şederii. Dat 
fiind că fusese un model vechi și cartela nu i-ar fi fost de niciun folos în 
afara Islandei, el nu se mai deranjase să mai raporteze furtul, asta dacă 
despre un furt era vorba. O călătorie la Laguna Albastră se dovedise mult 
mai tentantă decât o vizită la secția de poliție. Dacă era nevoie, prietenii 
care îl însoţiseră în vacanţă îi puteau susţine povestea. Cum bărbatul nu mai 
ieşise din Marea Britanie de atunci, confirmarea lor nu mai era necesară. 

Poliţiştii mai vizitaseră şi fiecare vânzător de bandă adezivă, însă 
niciunul nu-şi amintea să fi cumpărat cineva o cantitate foarte mare în 


ultimele câteva luni. Sau înainte. Din asta trăseseră concluzia că ucigașul 
cumpărase rolele în cantități mici, pentru a evita să atragă atenţia. Sau le 
adusese cu el în valiză, din străinătate. 

O firmă de materiale de construcție reclamase dispariția unei cutii întregi 
în urma unul jaf dintr-un depozit ce avusese loc înainte de Crăciunul în urmă 
cu un an, însă mai dispăruseră şi alte bunuri, ceea ce sugera că nu neapărat 
banda adezivă fusese obiectivul principal al jafului. Managerul depozitului 
le-a explicat că nu observaseră că le lipseşte acea cutie cu bandă adezivă. 
Un angajat nou aşezase rolele într-o cutie goală în care înainte se aflaseră 
stickuri USB, aşa că incidentul nu ieşise la iveală decât după inventarul ce 
avusese loc chiar înainte de Revelion. Hoţii probabil că avuseseră impresia 
că vor face o captură mult mai valoroasă decât fusese ea de fapt. 

Huldar examinase raportul jafului respectiv, ce fusese înregistrat în baza 
de date a poliției, şi discutase cu polițistul care se ocupase de anchetă, care 
era convins că fusese o treabă executată de un profesionist. Incidentul încă nu 
fusese rezolvat, iar poliția n-avea niciun suspect. Huldar încă nu era convins 
că avea legătură cu cazul său. Folosirea stângace a ventuzelor de sucțiune şi 
a cuţitului cu diamant pentru tăiat geamuri în apartamentul lui Ástrós ducea la 
concluzia că ucigașul era un amator în materie de pătrunderi prin efracție; pe 
de altă parte, în acea cutie se aflaseră suficiente role de bandă adezivă pe 
care s-o înfăşoare în jurul capetelor victimelor de mai multe ori şi chiar să-i 
mai şi rămână. 

Iar folosirea ventuzelor, coroborată cu furtul telefonului și pătrunderea 
prin efracţie, ducea la concluzia că ucigașul avea legătură cu lumea 
interlopă. Mai mulți membri ai echipei lui Huldar scotoceau acum prin lista 
cu spărgători, în căutarea unui posibil candidat. Criteriul de căutare era 
reprezentat de posibilele legături cu atacuri sau alte incidente violente. 

În timp ce închideau niște piste, altele noi ieșeau la iveală. Se stabilise 
deja că nicio firmă de asigurări străine nu înregistrase o poliţă pe numele 
Elisei, aşa că varianta unei crime pentru un câștig financiar era exclusă. 
Acelaşi lucru era valabil şi în cazul lui Ástrós; încă nu primiseră nicio 
confirmare din străinătate, dar aflaseră deja că ea nu avea asigurare la nicio 
firmă islandeză. Dat fiind că Ástrós n-avea copii, cele trei surori ale ei 
rămâneau moștenitoare, împreună cu cei doi frați ai soțului ei decedat. Deşi 
nu avea nicio rată de plătit pentru apartament şi mai avea şi nişte bani în cont 
când murise, era puţin probabil ca vreuna dintre aceste persoane să fi 
omorât-o pentru partea de moștenire care avea să-i rămână. 


Înregistrările de pe camerele de supraveghere ale benzinăriei din ziua de 
Joi, când se credea că fusese furată cheia Elisei, se dovediseră a avea 
probleme; vreun ticălos ingenios, poate chiar ucigașul, sucise camera 
dinspre pompe, care ajunsese să bată înspre acoperiş. Înregistrările din 
interiorul magazinului o arătau pe Elisa cum intră, ia câteva înghețate pe băț 
şi aşteaptă la casă cât timp îi este umplut rezervorul. Ea continuă să 
supravegheze terenul din fața magazinului, probabil uitându-se la copii şi la 
angajatul de la pompe, după care plăteşte cu cardul, îşi ia la revedere şi iese. 
Nicio persoană nu pătrunde în magazin sau iese imediat după ea. Bazându-se 
pe înregistrări şi pe depoziția lui Margrét, Huldar a ajuns la concluzia că 
Elisa nu-l cunoștea pe bărbatul care le umpluse rezervorul maşinii. Potrivit 
lui Margrét, ea îi dăduse cheile, însă nu vorbise cu el şi nici nu-i mulțumise 
într-un mod prietenos. 

Cu cât se adânceau mai mult în caz, cu atât mai tare se îndoia Huldar că s- 
ar apropia de final. 

— Aş putea să verific culorile căștilor deținute de tipii ăștia, dacă vrei, 
zise Erla. Poate că, într-un final, ar ieşi la iveală că unul dintre ei le cunoştea 
pe ambele femei, continuă ea în timp ce-şi plimba ochii pe lista cu 
proprietarii de motociclete. Deşi mi-e greu să cred că un proprietar de 
motocicletă ar fi suficient de dobitoc, încât să comită o crimă având capul 
acoperit cu o cască. 

— Asta nu înseamnă că nu trebuie să facem verificări amănunțite asupra 
lor, o contrazise Huldar, ștergându-şi ochii iritați. Le-am cerut celor de la 
Oficiul Vamal să ne alcătuiască o listă cu persoanele care au cumpărat căști 
din străinătate, în cazul în care cineva a cumpărat o cască în mod special 
pentru asta. Încetă să se mai frece la ochi şi lăsă mâinile în jos. Am contactat 
toți comercianții care vând căști la noi în ţară şi le-am cerut să ne furnizeze 
lista cu vânzările lor pe ultimele şase luni. Din fericire, nu sunt prea mulţi, 
aşa că am putea afla ce ne interesează până cel târziu mâine sau poimâine. 
Am înţeles că au fost identificate şi patru anunţuri de pe site-uri care oferă 
spre vânzare căşti la mâna a doua. 

— Sau la fel de bine ar fi putut s-o fure. 

Rikhardur își îndepărtă o scamă invizibilă de pe cămașă. 

— Vrei să arunci tu o privire la asta? 

Huldar ştia că Rikhardur începuse să se plictisească de sortarea 
ponturilor primite de la public. Având în vedere că şi el se ocupase nu numai 
o dată în trecut cu o treabă atât de plictisitoare precum aceasta, știa prea bine 


că era precum curăţenia în bucătărie: de îndată ce-ai pornit mașina de spălat 
vase, te trezeşti că o cană murdară apare de nicăieri şi, înainte să realizezi ce 
se întâmplă, s-a făcut dezordine la loc. Nici nu termini bine cu un apel, că îi 
urmează imediat altul. Şi un alt val era de așteptat după ce moartea lui Ástrós 
va ajunge la știri. După aceea, ar trebui să se mai liniștească apele, însă până 
atunci Rikhardur trebuia să mai aibă răbdare. 

— Apropo, cum te descurci cu ponturile primite prin telefon? 

— Bine... Rikhardur încercă să pară optimist, însă privirea lui spunea cu 
totul altceva. Nimic folositor, încă. Dar nu se ştie niciodată. 

— Care a fost cel mai hilar sau cel mai bizar rahat de până acum? întrebă 
Erla, apropiindu-se de el. 

— Am auzit că s-au primit nişte apeluri deosebit de colorate, chicoti 
Huldar. Cum că mai devreme ar fi sunat cineva din partea unei găști 
paranormale care pretindea că au recepționat mesaje codificate prin radio. 

Rikhardur părea cam stânjenit. 

— Da, aşa am înţeles şi eu. De fapt, nimic din ce-am primit până acum n- 
are sens. O femeie a pretins că a văzut-o pe Elisa coborând dintr-un autocar 
plin cu turiști la Laguna Albastră şi că grupul acela a plecat de acolo fără ea. 
E clar că a înţeles greşit ce ne interesează de fapt pe noi, deoarece ea credea 
că noi aşteptăm veşti despre Elisa şi ne-a sugerat să dragăm laguna, ca să-i 
căutăm trupul. Apoi, am mai discutat cu un tip care pretindea că a văzut-o 
certându-se cu un agent de circulație pe Laugavegur. Din spusele lui, au fost 
arestați amândoi — a doua zi după moartea ei. 

— Fi bine, sper că ai urmărit pista respectivă. 

Huldar se întreba dacă nu cumva publicul nu mai era la fel de țicnit ca pe 
vremuri. Dacă astea erau cazurile cele mai nebuneşti cu care avusese de a 
face Rikhardur, atunci acesta nu merita să fie compătimit. Poate că lunaticii 
îşi canalizau acum energia înspre comentariile de pe forumurile de pe 
internet, în loc să deranjeze poliția. 

— A încercat cineva să scormonească şi prin comentariile despre caz 
postate online? Întotdeauna există posibilitatea să ratăm ceva de-acolo. 

— Nu am acordat o atenţie deosebită internetului. 

Rikhardur părea să privească acest lucru ca pe o gravă neglijenţă din 
partea lui. Apoi adăugă, înghițind în sec, jenat: 

— De fapt, am aflat că nimeni n-a fost vreodată arestat în Islanda pentru 
un conflict cu un agent de circulaţie, așa că presupusa arestare a Elisei n-ar 
fi putut avea loc nici măcar atunci când încă mai era în viaţă. Fireşte, nu mai 


e nevoie să îţi spun că Elisa părea să fie un soi de cetăţean model. La fel și 
Ástrós. 

Un fapt pe care era clar că-l aproba fățiș. Probabil că el nu s-ar fi spetit 
atât pentru ele dacă cele două femei ar fi fost o pacoste pentru cei din jur. 

— Şi care-i treaba cu mesajele radio? Probabil că n-a fost decât o glumă. 

Erla veni mai aproape, ca pentru a-l încuraja pe Ríkhardur să dezvolte 
ideea. 

— Încă n-am ajuns chiar atât de departe. Am hotărât să-ți urmez sfatul, 
Huldar, şi să las genul acesta de apeluri pentru la sfârşit. Nu prea-mi 
imaginez cum ar putea ieşi ceva folositor din asta. 

— Fi, nu se ştie niciodată. 

Huldar se opri. În clipa de față, era imposibil să mai poți decide ce 
anume are importanță şi ce era o mare pierdere de timp. Nu le rămânea decât 
să urmeze fiecare pistă în parte, chiar şi pe cele rezultate în urma apelurilor 
unor smintiți. 

— Nu trebuie să uităm că şi genocidul din Rwanda a fost declanşat ca 
urmare a unor ordine primite prin radio. Etnicilor Hutu li s-a ordonat să-i 
omoare pe toţi etnicii Tutsi pe care puteau să-i prindă. Şi ştim cu toţii foarte 
bine ce a urmat. 

Rikhardur părea descumpănit. Probabil că nădăjduise să nu fie nevoie să 
cerceteze și acest apel. Cercetarea unor chestiuni plictisitoare nu era genul 
său de activitate. Însă majoritatea materialului care-i ateriza pe birou ar fi 
părut incomprehensibil, absurd sau exagerat publicului larg, aşa că cel mai 
bine era să se obişnuiască. Lumea nu era la fel de directă precum era el. 

— Sigur că voi cerceta și acest caz. Doar că mi-am adus aminte că tu ai 
spus că tot ce este legat de paranormal ar putea fi lăsat pentru la sfârșit. 

Rikhardur era clar nemulţumit, însă Huldar n-avea nici timp, nici chef să 
se ocupe de sensibilitățile lui. Scoase un oftat prelung şi clătină din cap 
exasperat, apoi, neizbutind să se mai gândească la ceva în plus de zis, 
schimbă subiectul: 

— Spuneţi-mi, sunteţi de acord că, deşi totul indică exact opusul, trebuie 
totuşi să existe o anumită legătură între criminal, Elisa şi Ástrós? Sau între 
el, Sigvaldi şi Ástrós? 

Lui Huldar nu-i plăcu privirea pe care o schimbară între ei. O interpretă 
ca pe un semn că lor le-ar fi plăcut ca el să arate ceva mai multă încredere în 
propriile sale spuse. 

— Bănulesc că da, sări Erla prima, iar Rikhardur doar o aprobă din cap. 


Huldar încercă să echilibreze balanța, adoptând un ton ceva mai 
încrezător. 

— Singura explicație logică pentru tot efortul pe care l-a depus criminalul 
este că el a vrut să le pedepsească pe femei sau, în cazul Elisei, posibil chiar 
pe soț. Dacă am şti despre ce este vorba, am avea un mare avantaj. Eu 
presupun că ar fi un fel de răsplată pentru greșelile pe care crede că ele sau 
Sigvaldi le-au comis — poate chiar împotriva lui. Crimele nu sunt asociate cu 
psihoza sexuală, în ciuda elementelor de sadism. 

— Înâm! tuşi Erla. Pentru un nenorocit bolnav, căruia-i place să provoace 
suferință pentru a-şi satisface nevoile sadice, n-ar fi de-ajuns orice fel de 
victimă? Ce contează cine îndură suferința, dacă singurul lucru care-l 
motivează pe el este dorința de-a provoca durere? 

— Sunt înclinat să cred şi eu același lucru. 

Sângele inundă obrajii palizi ai lui Rikhardur. Buzele şi le strânsese într-o 
linie subțire şi albă. Deoarece era contrar dorinţei sale de subordonare faţă 
de superiori, lui îi fu greu să rostească ceva ce nu-i stătea în caracter. 

— Pentru un tip de genul ăsta, ce contează pe cine torturează? 

— Nu contează deloc, presupun. Doar dacă nu cumva simte un imbold 
pentru a induce anumite tipuri de durere. Însă Elisa și Ástrós nu se asemănau 
deloc şi aveau şi vârste diferite. Practic, n-au nimic în comun în afară de 
faptul că erau amândouă femei — și să nu uităm de faptul că Margrét l-a auzit 
spunându-i Elisei că el de fapt pe Sigvaldi îl pedepsea. Totuşi, ignorând 
acest lucru, ceea ce vreau să spun este că e greu de crezut că adevăratul 
mobil al crimelor ar putea fi doar sadismul, pur și simplu. Cred că bărbatul 
le cunoștea sau îşi încrucişase la un moment dat pașii cu ele. Dacă voia doar 
să-şi satisfacă nevoia de a provoca durere, n-ar fi putut găsi un mod mai uşor 
de a o face? Să prelungească cât mai mult posibil chinurile pe care le-a 
provocat victimelor? Potrivit autopsiei Elisei, moartea ei a survenit relativ 
repede după ce el a pornit aspiratorul. Cu Ástrós lucrurile n-au stat la fel, 
căci ondulatorului de păr 1-a luat ceva timp să se încingă suficient de tare 
pentru a-i arde traheea atât de rău încât s-o facă să se închidă, provocându-i 
asfixierea. Lui i-ar fi fost mai uşor să le omoare printr-o metodă mai lentă, 
dacă motivul lui principal îl reprezintă sadismul. 

Huldar încercă să nu se gândească la înfiorătoarele detalii pe care le 
citise în rapoartele întocmite de medicul legist. 

— Adică ar fi putut să le tortureze o perioadă mai îndelungată? Poate 
chiar zile întregi? interveni Erla, ca de obicei, punând punctul pe i. 


— Da, exact. Evident, şi eu consider că metodele folosite de ucigaș sunt 
la fel de abjecte. Dar ele nu seamănă cu niciun caz străin despre care am citit 
vreodată, în care femeile să fie ucise doar pentru satisfacerea unor nevoi 
sadice. În toate acele cazuri, de fiecare dată ucigașul răpeşte victima — o 
ademenește în casa sau în mașina lui — şi o duce într-un loc izolat, unde-i 
amână moartea cât de mult poate. Nu o ucide pur şi simplu în grabă în timpul 
unei spargeri, cum a procedat tipul nostru. 

— Ai cumva exemple? întrebă Erla, strâmbându-se. 

Huldar deschise gura, dar nu se putu mobiliza să-şi dezvolte ideea. Era 
suficient de rău că se văzuse nevoit să caute astfel de cazuri; aproape că se 
așteptase ca din monitorul calculatorului să înceapă să curgă sânge. 

— Crede-mă pe cuvânt, sunt absolut greţoase. Sincer să fiu, mă îndoiesc 
că anumite detalii sunt reale. 

Aruncă o privire spre ceasul de la mână, care-i fusese oferit în dar de 
tatăl său atunci când absolvise cursurile Academiei de Poliţie. Deşi 
majoritatea persoanelor din ziua de azi au încetat să mai poarte ceas la mână, 
el continuase s-o facă, în amintirea tatălui său. 

— Mai e şi problema mesajelor. Rikhardur le putea recita din memorie pe 
cele referitoare la Ástrós, însă scoase la iveală un bileţel din buzunar, pentru 
a-şi aduce aminte de cel lăsat în casa Elisei. „„Nouăsprezece, şaptezeci și 
nouă, cincisprezece punct nouăsprezece, şaptezeci şi nouă, cincisprezece, 
şaisprezece” şi „Aşa că spune-mi acum: şaizeci şi opt punct şaisprezece, 
treizeci şi trei minus şaisprezece, nouăzeci şi nouă minus şaisprezece, trei 
MINUS CINCIZECI şi trei, cincizeci şi şapte punct şaptezeci şi nouă minus 
nouăzeci şi doi, o sută zece minus șaisprezece punct treizeci şi doi, nouă, 
optzeci şi nouă minus şase punct șaizeci şi trei minus nouăzeci şi doi, şapte 
punct nouăzeci, cincizeci şi trei, optzeci minus unu, o sută şase minus 
şaisprezece, J, treizeci şi trei minus şaisprezece”? Ridică din nou privirea. 
Nu cumva asta înseamnă că atacatorul simțea că avea nişte treburi 
neîncheiate, ca să zic aşa, cu femeile? 

Rikhardur se foi în scaun, renunțând un pic la poziţia dreaptă. Însă cea pe 
care o adoptă acum era la fel de ţeapănă. 

— E ceva în neregulă cu aceste mesaje, dacă vreţi şi părerea mea. 

Pe cât de drept stătea Rikhardur, pe atât de cocoşată stătea Erla. Cu 
câteva luni în urmă, Egill chemase un expert în ergonomie cu intenţia de a 
crea un mediu de lucru mai sănătos, dar acest lucru nu reprezentase decât o 
pierdere de timp pentru oameni. Personalul secţiei găsea că îi era greu să se 


concentreze asupra treburilor pe care le aveau de făcut în timp ce un tip 
înarmat cu o ruletă și un carnet bântuia tot timpul printre ei. După două zile 
de măsurători şi de cursuri despre cum să-ți corectezi poziția de ședere, 
toată lumea revenise la vechile obiceiuri; Rikhardur stătea drept ca o 
scândură, ceilalți stăteau în continuare gheboşaţi sau tolănţi în scaune. 
Padurile din gel pentru mouse-uri ajunseseră în sertare, iar suporturile pentru 
picioare fuseseră aruncate într-un colţ. Erla n-avusese nevoie de două zile, 
în ciuda rănii de la umăr, sau poate tocmai de aceea. 

— Adică, în primul şi-n primul rând, de ce naiba să lași un mesaj? Şi nu 
spune că nenorocitul își doreşte, în adâncul sufletului, să fie prins. Nu pot să- 
nghit aşa ceva. 

— Ai şi tu dreptate. Huldar scotoci prin teancul de hârtii de pe birou, în 
căutarea copiilor făcute după bileţelele lăsate la locul faptelor. Poate că vrea 
să ne tachineze. Poate că se crede atât de mult deasupra poliţiei, încât crede 
că poate scăpa cu ce-a făcut. 

Erla se încruntă. 

— Chiar crezi asta? Eu mai degrabă cred că vrea să se joace cu noi. S-a 
mai gândit cineva la posibilitatea asta? 

— Mesaje false? Rikhardur arăta de parcă ar fi dat de un miros urât. Nu 
cumva e cam forțat? 

Huldar nu răspunse imediat: ideea Erlei nu era chiar atât de nebunească. 

— S-ar putea să nu fii prea departe de adevăr. S-ar potrivi mult mai bine 
cu grija cu care s-a comportat criminalul la locurile crimelor. Adică, de ce 
se arată atât de preocupat să nu lase nicio urmă, în schimb ne lasă bileţele 
despre care ştie cu siguranță că vor ajunge în mâinile noastre? Mi-e greu să 
cred că îşi imaginează că noi nu le-am observa. În plus, nici n-ar avea sens. 
În cazul ăsta, de ce să le mai lase în urmă? Huldar îşi dădu seama că pierde 
şirul ideilor. Dacă mesajele au legătură cu mobilul crimelor, ele ne-ar putea 
ajuta să-l prindem în cele din urmă. Ceea ce-ar fi o mare eroare din partea 
lui şi în total contrast cu modul său de-a se purta de până acum. Ai ridicat un 
semn de întrebare pertinent, Erla. 

— Doar dacă nu cumva cealaltă teorie este cea corectă. 

Precaut, Rikhardur încerca să evite să privească înspre Erla; probabil că 
nu voia să-i vadă expresia de triumf. 

— Că ne tachinează. Că el crede că nu suntem decât o gașcă de dobitoci. 

— Dacă nu înregistrăm un progres cât de curând, are dreptate să ne 
considere aşa, zise Huldar, ridicându-se în picioare. Am nevoie de-o cafea. 


Mai observă o notificare apărând pe ecran. De data asta era un anunţ că 
încă nu completase fișa cu programarea turelor pentru următoarele șase luni. 
Închise monitorul. Simţea că se sufocă sub teancurile de formulare de 
completat. 

— Mă gândesc să încheiem pe ziua de azi. Pur şi simplu nu mă mai pot 
concentra. Şi voi doi ar trebui să plecaţi mai devreme. 

Ideea nu fu întâmpinată cu entuziasmul scontat. Ba din contră, cei doi îl 
priveau cu reproş, ca şi cum i-ar fi lăsat baltă. Se simţi cuprins de iritare, 
deşi, dacă era să fie sincer, acest lucru avea legătură mai degrabă cu stadiul 
în care ajunsese ancheta decât cu reacţiile lor. 

— Ne vedem mâine. Sunaţi-mă dacă mai apare ceva. Şi anunţați-mă dacă 
primiţi vreo veste de la Interpol despre mesaje. De fapt, dacă stau mai bine 
să mă gândesc, mai bine trimiteți-mi un mesaj, căci mă-ndoiesc că am să 
răspund la vreun apel. 

Se hotărâse să treacă pe la Freyja. Iar acest lucru nu îi privea pe ei. 


Capitolul 27 


Nu mai avea rost să verse lacrimi. Nu mai aveau unde să curgă şi plânsul 
nu făcea decât să-i înţepe şi mai tare ochii. Îşi frecase capul de beton și nu 
obținuse niciun rezultat, în afară de a-şi juli bucăţile de piele care nu 
fuseseră acoperite de bandă adezivă. Halli nu ştia de câte ori îi înfăşurase 
bărbatul banda în jurul capului; încetase să mai numere după a şasea oară, 
când apăsarea devenise aşa de puternică, încât nici să gândească nu mai era 
în stare. Îi era clar acum că banda groasă era prea puternic strânsă în jurul 
capului ca el să o mai poată desprinde fără ajutorul mâinilor. Urechea 
dreaptă avusese cel mai mult de suferit. O simţea de parcă i-ar fi luat foc. 
Când va scăpa, va avea nevoie de chirurgie plastică reparatorie... dacă va 
mai scăpa. 

Izbucni din nou în lacrimi. Nu numai că-i înţepau ochii, dar îi umpleau și 
nasul cu muci, ceea ce însemna că trebuia tot timpul să şi-l curețe. Trebuia să 
respire pe nas, căci gura îi era astupată cu vată, peste care apoi fusese 
înfășurată aceeaşi bandă adezivă. Nu voia să se sufoce cu propriii muci. 

Nu voia să se sufoce şi să moară. 

Era bine să-şi tot reamintească acest lucru, mai ales acum, când se simţea 
tentat să se dea bătut și să adoarmă, pentru a scăpa de chin. Simţea dureri 
peste tot. Dar ori de câte ori aţipea, durerea era şi mai atroce când se trezea, 
aşa că era mai bine să rămână conştient. Căldura contribuia și ea din plin, 
făcându-l să sufere, accentuându-i starea de disconfort şi devenind cu fiecare 
secundă mai de nesuportat. 

Nici mâinile nu şi le mai simţea. Îi erau legate la spate cu coliere de 
plastic, care tăiaseră adânc în carnea încheieturilor. Ca să nu-şi asume niciun 
risc, bărbatul îi mai înfăşurase nenorocita aia de bandă adezivă atât de strâns 
în jurul mâinilor, încât îi devenise imposibil să-și mai folosească degetele, 
chiar dacă ar fi găsit ceva cu care să-şi taie legăturile. Acest lucru îi dăduse 
o speranţă la început — putea însemna că la îndemâna lui exista vreun obiect 
ascuţit, pe care să-l poată folosi. Dar după ce dăduse roată camerei de 
câteva ori, julindu-şi şi mai tare fesele în timpul acestei tentative, aproape că 
exclusese această posibilitate. 

Dar încă nu-și pierduse speranţa cu totul. Legat la ochi şi incapabil să 


pipăie cu mâinile sau cu picioarele, el nu izbutise să caute peste tot aşa cum 
trebuia. Avea gleznele legate una de alta cu coliere de plastic, iar în jurul 
genunchilor avea înfășurată aceeaşi bandă adezivă groasă. 

Poate că-i scăpase ceva din vedere. Poate că merita să mai dea un tur în 
jurul încăperii. Dar mintea lui refuza să mai colaboreze din cauza durerii. 
Halli suflă cu violenţă pe nas şi simţi cum mucii îi zboară cu putere şi-i 
aterizează pe piept. Nu-i păsa. Se temea doar că dacă cineva străin va 
deschide uşa şi va vedea în ce stare se află, el sau ea o va trânti iute la loc și 
va pleca grăbit, nedorind să afle ce se întâmplă acolo. 

Trase aer pe nări şi se simţi ceva mai bine. Încercă să se bucure de 
această senzaţie, dar nu dură prea mult. Inevitabil, mucii se adunară la loc. 
Îşi schimbă poziţia, simțind cum durerea îi explodează în încheieturile 
rănite. Partea bună era că asta însemna că mâinile nu-i amorțiseră cu totul. 

De cât timp se afla aici? De douăzeci şi patru de ore? De treizeci şi şase? 
Probabil că nu trecuse atât de mult, altfel i s-ar fi făcut şi mai tare foame. 
Mai sete de-atât nu mai avea cum să-i fie. Cât timp poate supravieţui un om 
fără apă? Două zile? Trei? Patru, sau cinci? Probabil că nu chiar atât de 
mult. Ce plănuia tipul care-l sechestrase? Să-l lase să moară din cauza 
deshidratării? Nu-şi mai făcuse apariția de ceva timp şi deşi Halli s-ar fi 
bucurat enorm să nu-l mai vadă vreodată, teama că fusese abandonat aici era 
chiar mai puternică. 

Şi dacă tipul ăsta se va mai întoarce o singură dată să-i scoată cocoloşul 
din gură și să-i dea să bea ceva, atunci Halli avea să-i jure că nu-l va 
denunța niciodată dacă îl va lăsa să scape. Halli credea că va găsi el o 
modalitate de a-l face pe bărbat să înțeleagă că poate avea încredere în el; 
să-l facă să priceapă că el, unul, n-ar avea nimic de câștigat dacă s-ar duce 
drept la poliţie şi l-ar da pe mâna lor. 

Mai bine să sară peste ultima parte, căci poate s-ar înțelege că Halli s-ar 
putea răzgândi şi l-ar turna la poliție. Ar fi mai bine să-şi planifice din timp 
ce să spună când tipul se va întoarce, în loc să-şi frece curul de colo-colo, în 
căutare de ustensile care de fapt nu existau. Bine, asta dacă bărbatul avea să 
se mai întoarcă la el. Şi dacă va dezlipi banda adezivă de pe gura lui Halli. 

Halli îşi curăță nasul cu asemenea forţă, încât mucii zburară prin aer, în 
loc să-i aterizeze iar pe piept. Poate pe pantaloni sau pe pantofi. ÎL copleşi 
un val de milă față de propria persoană. Corpul îi fu cuprins de tremurături, 
iar câteva secunde bune se temu că dezvoltase vreo formă de epilepsie sau 
că fusese cuprins de frisoane de la răceală. De fapt nu știa cum se manifestau 


acestea, dar își imagina că l-ar face pe suferind să tremure atât de tare, încât 
unui martor i-ar fi părut că l-a lovit vreun șoc electric. Ai putea muri de la o 
răceală? Ar fi chiar ironic, având în vedere cât de cald era aici. La urma 
urmei, mai degrabă ar fi murit din cauza febrei, înainte de a muri de sete sau 
din cauza cine ştie cărui alt motiv. Sau va avea totuși șansa de a vorbi mai 
întâi cu răpitorul său? 

Izbucni din nou în lacrimi şi nici de data asta nu reuşi să se oprească. Era 
oribil. Şi nedrept. Ce făcuse el ca să merite așa ceva? 

Era pedeapsa pentru că luase parte la o conspirație stupidă? El nu făcuse 
de fapt nimic ca să merite o asemenea soartă. Îi vânduse bărbatului 
echipamentul, îl învățase cum să seteze o transmisiune ca să pornească la o 
anumită oră, apoi plantase telefonul şi chiloţeii femeii în maşina lui Karl. A, 
şi mai șterpelise și inelul cu chei. Asta fusese tot. Bărbatul îi spusese că nu e 
vorba decât de o farsă pe care cineva voia să i-o joace lui Karl şi-l făcuse să 
promită că nu-i va dezvălui nimic acestuia. 

Dar ar fi trebuit să-şi dea seama că tipul ăsta nu era ce părea a fi; doar 
glasul în sine ar fi trebuit să-i dea de înţeles că orice trădare va avea 
consecințe grave. Şi ca să facă situația şi mai proastă, tipul îi reţinuse o 
jumătate din recompensa pe care i-o promisese lui Halli pentru ajutor şi 
pentru echipament, spunându-i că va primi restul după. Dar numai dacă Hall 
îşi va ține gura. lar asta fusese de ajuns ca să-l împiedice să sufle vreo 
vorbă. 

Acum totuși se vedea nevoit să recunoască ceea ce suspectase de mult 
timp — că nu era vorba de-o simplă glumă. Realizase acest lucru atunci când 
bărbatul îl ademenise afară din casă, îl convinsese să urce în maşina lui şi- 
apoi demarase în trombă. Când ajunseseră la destinaţie, îl forţase pe Halli să 
le trimită părinților un mesaj în care le spunea că pleacă la o casă de vacanţă 
unde nu avea semnal la mobil. În acel moment totul devenise orbitor de clar. 
Dacă n-ar fi fost atât de şocat, probabil c-ar fi izbutit să sară din maşină şi s- 
o rupă la fugă. Cum de fusese atât de prost? Și de ce naiba îi deschisese uşa 
tipului atunci când îşi făcuse apariţia la el acasă? 

În adâncul sufletului, el ştia deja răspunsul. Tânjise ca bărbatul să-i spună 
că n-are motive să se teamă, că gluma avea să se termine în curând şi că el 
îşi va primi în sfârşit banii. Avea mare nevoie de ei. Deja cheltuise o 
jumătate din suma primită ca să-şi achite datoriile, să-şi cumpere o haină 
nouă şi pantofi şi să depună un avans pentru achiziționarea unui calculator, 
care trebuia să-i fie livrat cât de curând. În clipa de faţă deja trebuia să 


achite şi restul. De aceea îi deschisese uşa. Pur şi simplu așa stăteau 
lucrurile. Banii erau de vină. De aceea, ignorând presimţirea că ceva era în 
neregulă, fusese de acord să-i joace prietenului său o astfel de festă. 

Gândurile acestea lăsară acum locul altora: era cumva posibil ca şi Karl 
să se afle în aceeaşi oală cu el? Oare tipul plănuise de la bun început să 
ajungă la el? Căcat. Pentru ce? Ca să-l omoare? 

Halli încercă să alunge ideea că bărbatul acela era în stare să ucidă pe 
cineva. Dacă era, atunci Halli însuși era în rahat până la gât şi la fel era și 
Karl. Nu putea ghici de ce ar vrea cineva să-i omoare prietenul, dar nu asta 
era ideea. Ce conta acum cu adevărat era că bărbatul avea un motiv clar să-l 
înlăture pe Halli din drum. La urma urmei, Halli l-ar putea da în gât. Chiar 
dacă erau slabe şanse să fie crezut, posibilitatea tot exista, iar bărbatul acela 
sigur nu voia să-şi asume un asemenea risc. 

Trebuia pur și simplu să ajungă la o înţelegere cu bărbatul acela. Îi va 
promite că-şi va ţine gura închisă şi se va ţine de promisiune. Chiar şi dacă 
bărbatul îl va omorî pe Karl. Halli va rămâne tăcut ca mormântul, va sta cu 
capul plecat şi nu va sufla un cuvânt. Numai să găsească o cale de a-l 
convinge pe bărbat. 

Ciuli urechile. Ce se auzea? Huruitul unui motor? Apoi auzi cum o cheie 
este introdusă în lacăt şi zornăitul lanţului care fusese înfășurat în jurul celor 
două clanțe atunci când sosiseră aici și bărbatul îl păcălise să intre. 
Pretinsese că transmiţătorul radio se afla aici şi că nu mai funcționa; Halli 
trebuia să i-l repare, urmând apoi să fie plătit pentru efortul în plus. Încă o 
dată lăcomia îl adusese în situația asta. 

Înainte ca uşa să se deschidă, Halli se sforță să-și deblocheze căile 
nazale. Ar fi preferat să nu trebuiască s-o facă în faţa bărbatului. O prostie, 
fireşte, dar tot nu putea scăpa de gândul ăsta. 

Se auzi țăcănitul unui întrerupător. Halli trase concluzia că până acum 
stătuse pe întuneric și, deși bizar, gândul acesta îi mai aduse niţică alinare. În 
felul ăsta îi era mai ușor să-şi accepte incapacitatea de a vedea ceva decât 
dacă ar fi stat aici legat la ochi, cu lumina aprinsă. 

Auzi cum se apropie paşii bărbatului și cum acesta se oprește în faţa lui. 
Halli bănuia că bărbatul se aplecase spre el. Aşteptă cu mare nerăbdare ca 
acesta să rostească ceva. Spera că avea de gând să-i ofere ceva de băut. 

— lată-te. Ce noroc c-am dat peste tine. 

Halli nu știa cum să interpreteze nota sarcastică ce se vise în glasul 
bărbatului. Să fie un semn bun? Halli începu să facă zgomot pe sub 


șomoiogul care-i fusese îndesat în gură, pentru a-i face semn bărbatului că 
vrea să vorbească, dar ce ieşi nu semăna decât cu guiţatul înăbușit al unui 
porc pe cale de a fi tăiat de un muncitor într-un abator. 

— Aproape că ţi-ai rupt urechea în două. 

Acum glasul bărbatului parcă semăna ceva mai mult cu glasul lui normal, 
însă se auzea cumva înăbuşit, ca şi cum ar fi vorbit din spatele unei măști. 

— Oricum, n-o să mai ai nevoie de partea de sus. Sau de cea de jos. 
Scoase un oftat, apoi adăugă: Sau de orice altceva. 

Rămase tăcut şi, după o secundă, Halli îi auzi din nou pașii, de data asta 
îndepărtându-se. Apoi se auzi iar ţăcănitul, despre care Halli crezuse că e 
scos de întrerupător, semn că bărbatul avea de gând să plece fără ca mai întâi 
să-i ofere ocazia să cerşească îndurare. Aproape că înghiți cu totul 
şomoiogul din gură în disperarea lui de a-i atrage atenția bărbatului şi de a-l 
convinge să vină înapoi. Apoi creierul procesă zgomotul cu mai multă 
precizie, transmițându-i informaţia că în loc să aprindă lumina, bărbatul 
băgase ceva în priză. Dar ce anume? 

Paşii se apropiară din nou şi, fără niciun avertisment, bărbatul se afla 
exact lângă el. Halli începu să tremure, la început de frică, apoi din cauza 
durerii de la ureche, de care bărbatul trăgea energic. Era îngrozitor de 
nepriceput, dacă intenția lui era să-i pună un plasture sau un bandaj peste ea. 
Dar nu asta avea bărbatul de gând. Halli simţi cum ceva rece ca gheaţa îi 
este lipit de lobul dureros al urechii; nu doar rece, ci şi ascuțit. Gemu cât 
putu de tare, dar fireşte că nu-i fu de niciun ajutor. Rămase tăcut, făcând un 
mare efort să stea nemișcat; poate că tremuratul lui necontrolat îl făcuse pe 
bărbat să-l lovească în ureche. Doar nu avea de gând să i-o rupă şi mai tare? 
Poate că nu era decât foarfecă pe care voia s-o folosească pentru a tăia 
banda. Poate că Halli va avea ocazia, până la urmă, să implore îndurare. 
Făcu un efort supraomenesc ca să-și stăpânească tremuratul şi gemetele. 
Trebuia să fie în stare să o facă. Miza era prea mare — era miza supremă. 

Rămase tăcut, străduindu-se să nu se clintească din loc. 

— E mai bine așa. Mulţumesc. Îmi uşurezi enorm treaba pe care o am de 
făcut. 

Halli se aștepta să simtă un cuţit sau o foarfecă pe sub banda care apoi 
avea să cedeze. Însă atingerea care urmă nu se asemăna cu cea la care se 
aşteptase şi se dovedi a fi de un cu totul alt tip. Înţepătura din lobul urechii 
fu rapid dată uitării, înlocuită acum de o durere înspăimântătoare înăuntrul 
craniului. Mai auzi un țăcănit şi tot ce i se întâmplase până atunci pieri în 


neant. 


Capitolul 28 


Karlotta nu răspundea la telefon. După ce îl lăsase să sune de şase ori, 
Huldar simţea că-şi făcuse datoria și că acum îşi poate vedea liniştit de 
treaba lui. Ea va vedea că el încercase să o sune, iar cu puţin noroc o va lăsa 
aşa, va uita de întreaga afacere şi-l va lăsa şi pe el în pace. 

Din păcate, era greu de crezut că acea aventură nefericită, care începuse 
în cabina aia mizerabilă de toaletă, se va termina aşa ușor. Karlotta se afla 
probabil într-o şedinţă sau ceva o ținea ocupată, însă avea să sune de îndată 
ce va prinde un moment liber. Huldar nu era chiar nerăbdător să poarte o 
discuţie cu ea; până şi faptul că se gândea la ea îl umplea de remușcări. Nu 
era nimic personal; greşeala comisă îl însoțea pretutindeni. 

Karlotta îi aducea întruna aminte de cât de măgar fusese. 

O evitase cu succes de când se întâmplase totul şi s-ar fi dus bucuros 
chiar şi-n mormânt fără să mai aibă vreodată de-a face cu ea. Simplul fapt că 
ea îi dăduse telefon îi provocase o indigestie serioasă. Înghiţise vreo două 
pastile împotriva arsurilor de pe gât, însă acestea nu-i ușuraseră cu nimic 
valurile de acid din stomac. Încercase să compenseze cu câteva gume cu 
nicotină şi acum începuse să se simtă ceva mai bine. Suficient de bine încât 
să se gândească să se pună în mișcare. leşi din maşină și fu întâmpinat de 
seara întunecoasă de iarnă. 

În loc să se îndrepte direct spre uşa din față, se hotărî c-ar fi mai bine să 
se furişeze prin spate, ca să nu fie observat de agentul de serviciu care stătea 
de pază în fața imobilului. Din ce vedea el, n-ar fi trebuit să fie prea greu. 
Agentul în uniformă stătea în maşina de patrulare, în faţa intrării principale. 
Toate bune și frumoase, numai că pâlpâirea albastră ce i se reflecta pe chip 
sugera că era ocupat cu navigarea pe internet. 

Huldar parcă mașina la o distanță suficient de mare şi reuşi să se apropie 
neobservat de partea din spate a clădirii, aventurându-se prin două grădini 
alăturate. Acestea erau despărțite prin garduri joase, care fuseseră gata să 
cadă când el se căţărase pe ele. Era clar că nu doar clădirii în care locuia 
Freyja i-ar fi prins bine niște reparaţii. Dar neglijarea era mult mai pregnantă 
în grădină; gunoiul se itea din stratul de omăt depus, iar un mic grătar pe gaz 
— din soiul cel mai ieftin care se poate găsi pe piață — zăcea răsturnat pe o 


parte, într-un colţ. Un leagăn vechi şi ruginit se legăna ușor în vânt. Nu era 
de mirare că femeia se arătase atrasă de un anume tâmplar din Egilsstadir pe 
nume JOnas. Dacă acesta ar fi existat, el ar fi putut face să arate mult mai 
bine locul ăsta. 

Ajuns la colțul clădirii, Huldar aruncă o privire prudentă pe stradă. 
Polițistul era în continuare captivat de telefon. Huldar ajunse în holul de la 
intrare neobservat, aşa cum bănuise de fapt că se va întâmpla. În loc să apese 
butonul soneriei, el ieşi din nou afară, făcând în mod deliberat zgomot. 

Agentul îl privi cu gura căscată, cu telefonul încă în mână. Se bâlbâi, în 
încercarea de a-l saluta şi el pe Huldar, totodată străduindu-se febril să-și 
închidă telefonul fără să-şi coboare privirea. 

— Ai fost înăuntru? 

— Nu. Am trecut pe-aici, să văd cum merge supravegherea, zise Huldar, 
apoi dădu din cap înspre telefon: ceva interesant pe YouTube? 

— Ăă, nu. Mi-a atras ceva atenţia, doar o secundă. 

Polițistul era roşu ca racul. 

— Aha, dar n-ar fi mai bine să stai de pază? Eu intru să văd cum se 
prezintă situația şi să stau puţin de vorbă cu femeia. Când ies afară, n-aş 
vrea să trebuiască să-ţi bat în geam ca să-ţi atrag atenția. 

— Nu, sigur că nu. N-o să-mi iau ochii de la casă. 

În timp ce se îndepărta, Huldar auzi cum polițistul ridică geamul maşinii. 
Aruncă o privire înapoi înainte să intre în clădire, pentru a se asigura că 
tânărul nu începuse iar să se joace pe telefon. Nu, îl privea pe Huldar cu 
atenție maximă. 

Era cam greu să înaintezi prin hol printre toate acele teancuri de ziare. 
Huldar le îndepărtă cu piciorul pentru a ajunge la butonul soneriei. Lângă 
acesta, pe o fâşie de hârtie nou-nouţă, era trecut numele Freyjei. Se întrebă 
din nou de ce naiba locuia Freyja într-un loc ca ăsta, deşi acum nu mai putea 
să abordeze subiectul după mojicia Erlei de data trecută. Ar fi putut s-o 
întrebe cu prima ocazie, când venise deghizat în JOnas tâmplarul, însă pe- 
atunci nu îi stătea mintea la astfel de detalii neobişnuite. Îşi aduse vag aminte 
că ea îi ceruse la un moment dat părerea despre uşa de la baie, care rămânea 
tot timpul înțepenită. El îşi plimbase palma de-a lungul tocului, încercând să 
pară că se pricepe. Din fericire, în acel moment ea sughițase şi-şi uitase 
ideea, iar în scurt timp erau ocupați de cu totul altceva decât repararea 
mobilierului stricat. El spera că ea nu-și va mai aduce aminte de acel 
incident. 


— Bună! 

Glasul Freyjei părea cumva gol și subțire prin interfon. 

— A, bună! Sunt Huldar. Aş vrea să stăm niţel de vorbă. E un moment 
nepotrivit? 

Ea nu-i răspunse şi el începu să creadă că n-avea de gând să-l lase 
înăuntru, însă apoi se auzi un bâzâit dinspre ușă. În timp ce urca scările, îşi 
repetă în minte ce-avea de gând să-i spună. Cel mai important era să facă o 
impresie mai bună de data asta. 

Freyja îl aştepta în uşă, cu braţele încrucişate, iar expresia de pe chipul ei 
sugera că n-are de gând să-l lase să intre. 

Era îmbrăcată cu blugi strâmţi, un tricou, şosete cu dungi şi niște papuci 
roz şi pufoşi. Părul blond, ondulat, era strâns într-un coc neglijent, în vârful 
capului, care-o făcea să pară mai înaltă. Era evident că nu aștepta musafiri. 

— Bună! 

Huldar surâse, prefăcându-se că nu observă primirea ei rece. 

— Salut! Se apropie şi rămase în faţa ei, ca un prost. Nu mă pofteşti 
înăuntru? Trebuie să mai discutăm nişte treburi. Promit că nu va dura mult. 

Freyja miji ochii, întrebându-se probabil dacă să-l creadă sau nu. Era un 
psiholog experimentat, aşa că el avea toate motivele să creadă că putea 
vedea drept prin el. Nu era sigur dacă ea înghiţise minciuna sau pur şi simplu 
n-avea chef să stea acolo şi să discute în contradictoriu cu el. Oricum, îl lăsă 
înăuntru. Îi spuse că nu trebuie să-și scoată pantofii. În timp ce se dezbrăca 
de haină, îşi făcu şi Molly apariţia. ÎL tot lovea cu zgarda peste picior, în 
încercarea de a-l adulmeca mai bine. Abia atunci îi apăru și Freyjei un 
zâmbet pe față. Nu tentativele stângace ale animalului o amuzau de fapt, ci 
tresăririle lui de durere atunci când îl lovea peste picioare. Bine, ştia şi el că 
le merită cu vârf şi îndesat. 

În timp ce venea pe hol, ieşi şi Margrét din dormitor. Se uită la el cu o 
privire lipsită de expresie, cu capul plecat pe un umăr, lucru care-l făcea să 
se simtă şi mai stânjenit. 

— Bună. 

— De ce eşti aici? Chipul lui Margrét rămase ca de piatră. Eşti polițistul. 

— Da, sunt poliţist. Nu ştiu cine este polițistul. 

— Bşti polițistul. Îmi aduc aminte. Polițistul care m-a tras de sub pat. 

Era imposibil de ghicit, după expresia ei, dacă îi era recunoscătoare sau 
era furioasă pe el. Ştia destul de multe despre copii ca să-şi dea seama că 
modul lor de-a gândi nu urmează întotdeauna aceeaşi direcție cu cel al 


adulților. La fel de bine ea ar fi putut avea impresia că nimic din toate astea 
nu s-ar fi întâmplat dacă el ar fi lăsat-o să stea în continuare ascunsă sub pat. 

— Da. Eu sunt polițistul. Ai dreptate. Eşti o fată cu simţul observației. 

El îşi aduse aminte cum ţinuse ea ochii strâns închişi chiar şi după ce o 
scosese din ascunzătoare şi-o ținuse în braţe, apăsându-i fața de pieptul lui 
pentru a nu-şi vedea mama moartă, întinsă pe pat. Ea refuzase să privească 
spre faţa lui, aşa că probabil nu-i văzuse niciodată chipul; deci trebuie că-i 
recunoscuse vocea. Huldar îi zâmbi, dar ea nu-i întoarse zâmbetul. Însă n-o 
putea învinovăţi pentru asta. 

— Ti-am văzut pantofii. Când eram sub pat. Ea îi fixă picioarele cu 
atenţie, apoi îşi ridică din nou privirea plină de neliniște. Era un bărbat în 
grădină, chiar acum. L-am văzut pe fereastră. 

Huldar îi aruncă o privire piezişă Freyjei, care asista la discuţia lor, 
bucuroasă, fără îndoială, că nu trebuie să vorbească cu el. El înghiţi în sec, 
căutând tonul potrivit, apoi dădu răspunsul potrivit: 

— E şi normal. Eram eu. 

— Tu? Freyja îl privea cu asprime. Ce căutai în grădină? 

Margrét îşi mușcă buza de jos, apoi se retrase în cameră și trânti ușa în 
urma ei. 

— Ai speriat-o. Ai uitat de bărbatul pe care l-a văzut în grădina casei ei? 
Ai fi putut să mă avertizezi, ca să n-o las să privească pe fereastră. Acum am 
putea risca să creadă că bărbatul acela eşti tu, zise ea, apoi, coborând vocea, 
şopti: sau ucigașul. 

— Făceam un experiment. Cuvintele lui păreau șovăitoare când le rosti cu 
glas tare. Voiam să verific cât de bine îşi face treaba agentul care trebuie să 
vă păzească. 

— ŞI? 

— ȘI? şovăi din nou Huldar. 

— Şi cum a mers experimentul? 

— Mai bine să nu ştii. Huldar ezită, apoi îi spuse: Am pătruns în holul de 
la intrare fără ca el să mă observe. 

— Iisuse! Freyja expiră cu putere. De ce ai venit încoace? Doar ca să faci 
un experiment? 

— Nu, nu e acesta singurul motiv. Voiam să-ţi spun că am vorbit cu fostul 
tău iubit şi că s-a stabilit că nu ar fi putut ataca el câinele. 

Molly îşi smuci capul pentru a-l privi pe sub zgarda de plastic, apoi își 
întoarse din nou privirea spre uşa închisă. 


— Mesajul nu a fost trimis de pe telefonul lui şi s-a dovedit că are un 
alibi beton. 

— Şi, cumva acolo s-a ținut Convenţia Naţională a Nemernicilor? 

Huldar rânji. Îi ceruse lui Rikhardur să-l însoţească și regretase faptul 
chiar în clipa în care-l văzuse pe tipul acela spilcuit așteptând pe holul 
secției de poliţie. La fel ca Rikhardur, era îmbrăcat la costum, şi în prezenţa 
lor, Huldar se simţise precum un hipiot aterizat direct de la Woodstock. De 
parcă înfăţişarea impecabilă a tipului nu fusese suficientă, acesta se 
dovedise şi insuportabil de preţios în gesturi. Tipul ştersese scaunul înainte 
de-a lua loc şi se strâmbase ori de câte ori fusese nevoit să răspundă la câte 
o întrebare. Îşi rotise tot timpul privirea dezaprobator prin cameră, ca şi cum 
s-ar fi aşteptat să vadă păduchii sărind din toate părțile. 

— Din întâmplare, nu. Dar nu m-ar surprinde să aud că tipul e preşedinte 
de club, secretar şi trezorier, toate în același timp. 

Atitudinea Freyjei deveni vizibil mai degajată. 

— Ce alibi avea? 

— Îmi pare rău, dar nu am voie să fac o asemenea dezvăluire. Dar e solid 
ca stânca. 

Huldar nu voia să-i spună că bărbatul alături de care ea trăise până de 
curând 1eşise la cină în oraș împreună cu actuala lui iubită. Adăugă, pe un ton 
timid: 

— Bine c-ai scăpat de el. 

Asta păru să funcționeze. 

— Nu vrei să iei loc? Freyja îi făcu semn cu mâna înspre sufrageria 
micuță. Eu mă duc să văd dacă Margrét şi-a revenit şi vin înapoi. 

Huldar trecu prin dreptul posterului cu trupa de heavy-metal pe care-l 
văzuse ultima oară. Întâlnindu-i fostul iubit, era sigur acum că nu e o amintire 
din timpul relației ei precedente. Tipul ăla nici în ruptul capului n-ar fi 
ascultat altceva în afară de muzică clasică rafinată. Se hotărî să nu spună 
nimic care ar fi putut fi greșit interpretat sau jenant pentru ea. Era hotărât să 
aibă mare grijă cum se comportă, după ce i se oferise o a doua şansă. 

Bine, un fel de-a doua şansă. 

Ea nu-l primise chiar cu braţele deschise; nu făcuse decât să-l invite să ia 
loc pe o canapea murdară şi uzată, cu pernele pline de gâlme. Se trase cât 
putu de mult într-o parte, lăsându-i și ei loc, în caz că voia să se aşeze lângă 
el, şi încercă să se relaxeze. O vreme, își îndreptă atenţia spre două 
ambalaje de carton colorate aflate pe măsuţa de cafea, unul gol, celălalt pe 


jumătate plin cu înghețată topită. Apoi, sătul de toate, îşi lăsă privirea să 
alunece pe podea până întâlni o placă de parchet care părea că nu fusese 
aşezată aşa cum trebuie. Când Freyja intră în cameră, el se holbase atât de 
mult la liniile drepte ale plăcii, încât acum avea impresia că începuseră să se 
onduleze. 

— N-am cum să mă înţeleg cu ea, sărăcuţa, spuse Freyja, lăsându-se să 
cadă pe fotoliul din faţa lui. 

— Îmi pare rău. Nu mi-a trecut prin minte. N-aş fi făcut-o dacă aş fi știut 
că mă vede de la fereastră. 

Huldar era atent să n-o privească prea insistent pe Freyja. Îşi tot cobora 
ochii la ambalajele de pe măsuţă, însă apoi îşi dădu seama că acest lucru l- 
ar fi făcut să pară neliniștit sau chiar ciudat. 

— Vrei să vorbesc eu cu ea, să-i explic ce s-a întâmplat sau să-mi cer 
iertare? 

— Nu, în niciun Caz. 

Freyja îi răspunse prea repede și prea vehement. Încercă să mai 
îmblânzească asprimea replicii, continuând: 

— Şi-aşa Îi e frică de tine. E ceva natural — nu e ea însăşi. Mai bine să o 
laşi în pace o vreme. N-aveai de gând să zăbovești prea mult, nu? 

— Nu, sigur că nu. Huldar arătă apoi cu degetul spre podea. Doar dacă nu 
cumva vrei să mă laşi să aşez cum trebuie placa aceea. Uneori mai am 
obiceiul să-mi încerc priceperea în materie de reparat lucruri, adăugă el 
zâmbind prudent. 

Freyja nu ştia cum să-i interpreteze spusele. 

— N-ai să te atingi de podea, Jónas, zise ea pe un ton plat. 

— Bine. Stai fără grijă. 

— Mai era şi altceva în afară de atacul asupra lui Molly? 

— De fapt, da, deşi are oarecum legătură și cu ea. Înghiţi în sec, apoi 
reuşi să vorbească: i-am zis deja că mesajul n-a fost trimis de pe telefonul 
fostului tău iubit. 

Ea încuviinţă cu teamă. 

— A fost trimis de pe acelaşi telefon de pe care au fost trimisele mesajele 
către cea de a doua victimă. Se pare că e vorba de criminal. De aceea am 
vrut să verific cum merge paza. Având în vedere ce s-a întâmplat, chiar nu 
ştiu ce să fac. Dar un lucru e sigur: Margrét nu poate rămâne aici. 

— Și-atunci, unde să se ducă? Doar nu vreţi s-o trimiteţi înapoi la bunicii 
ei? Acolo n-ar fi prea greu de găsit. 


— Căutăm o soluţie. Vreau să mai aducem încă un agent pentru turele de 
seară şi de noapte. Dacă e OK și pentru tine, aş prefera ca unul să stea 
înăuntru; ar putea sta aici, astfel încât să nu te împiedici de el. 

— Eu dorm pe canapeaua asta, aşa că în mod sigur îmi va sta în drum. 

Huldar simţea că ea se abţine să spună ceva. 

— Ce e? 

— Ei, mă întrebam ce se va întâmpla cu mine după ce va pleca Margrét. 
Probabil că va dispărea şi maşina de poliție. Dar dacă ucigașul va crede că 
ea mi-a dezvăluit ceva? 

— Pot lăsa în continuare mașina în fața clădirii. Dar nu sunt sigur că ne 
vom putea lipsi de doi poliţişti. 

— Las-o baltă atunci. 

Freyja nu părea deloc bucuroasă. Două cute adânci, ca nişte paranteze, îi 
apărură între ochi. El memoră expresia, în cazul în care drumurile li se vor 
intersecta din nou după terminarea anchetei, oricât de improbabil ar fi părut. 

— În niciun caz. Voi rămâne chiar eu dacă nu va fi nimeni disponibil. Pe 
timpul nopții, adică. Ziua trebuie să mi-o petrec încercând să-l prind pe 
ticălos. Dacă voi reuşi, nu va mai fi nevoie de protecția poliției, nici pentru 
tine, nici pentru Margrét. 

— Chiar te rog. Dar las-o moartă cu dormitul în mașină în faţa blocului. 
Pot să-mi port şi singură de grijă. Freyja îşi lăsă braţele pe mânerele 
fotoliului, pregătindu-se să se ridice. Mai e şi altceva? 

Parantezele erau încă acolo. 

Lui Huldar îi sună telefonul în buzunar, împiedicându-l să mai răspundă. 
ÎI scoase, în ciuda privirii aproape nimicitoare a Freyjei, iar stomacul i se 
strânse din nou când văzu că e Karlotta. Respinse apelul. 

— N-ai de gând să răspunzi? 

— Nu. 

Mai bine să spună cât mai puţine posibil. Un țipăt din dormitor făcu ca 
alte cuvinte să nu mai fie necesare. 

e 

Freyja şedea în fața ferestrei de la sufragerie, cu telefonul lipit de ureche. 
Desfăcu jaluzelele. Putea vedea în partea cealaltă a grădinii cum dansau 
razele lanternelor poliţiştilor aflați în căutarea persoanei pe care Margrét 
pretindea că o zărise stând la pândă în întuneric. Şi Huldar era afară, însă 
raza lanternei lui nu se distingea cu nimic de ale celorlalți. Asta dacă nu 
cumva a lui se agita cel mai tare dintre toate în întuneric. 


Motivul pentru care acest incident era tratat cu o asemenea seriozitate era 
insistența fetei că îl văzuse pe acelaşi bărbat care-i supraveghease casa în 
săptămânile de dinaintea crimei. Deşi cu toţii se îndoiau de spusele ei. 

Freyja asculta tirada furioasă a fratelui ei, fără să scoată un cuvânt. Era 
mai bine să-l lase să-şi verse năduful. 

— O maşină de poliție? Parcată în faţa blocului? Patru gagii din clădire 
m-au sunat deja şi crede-mă că erau extrem de supăraţi. Am încercat să-i 
liniştesc că n-au de ce să se teamă că poliția s-ar afla acolo din pricina ta. 
lar acum, ce să le mai zic? 

— Adevărul. Că maşina se află aici pentru mine. Dar că probabil va 
pleca mâine, cum ţi-am mai zis deja. 

— De ce nu mi-ai spus adevărul? Trebuie să am grijă de reputaţia mea. 
Nu pot să-mi asum riscul ca lumea să creadă că mă bat pe burtă cu porcii de 
poliţişti. 

— Nu faci asta. 

— Sunt şi poliţaii în apartament? 

— Nu. 

Din fericire, în momentul ăsta nu minţea, dar nu va mai dura mult și 
Huldar va termina căutările și se va întoarce. Probabil că-i va cere să-l lase 
să doarmă pe canapea la noapte, iar ea va trebui să împartă patul cu Margrét. 
Deşi pe Freyja n-o atrăgea prea mult gândul că va trebui să dea ochii cu el 
mâine dimineaţă, ea nici nu voia să riște ca ucigașul să dea buzna peste ele, 
când nu va mai fi nimeni aici care să le apere. 

— Ar fi trebuit să ai încredere în mine. Tu nu crezi că eu pot avea grijă de 
tine mai bine decât porcii de poliţişti? Ce dracu”! Baldur se opri ca să tragă 
aer. Crede-mă, chiar pot. 

— Chiar te cred, Baldur. Dar nu de mine au ei grijă; e vorba de fată. Doar 
ti-am mai spus. 

Urmă o tăcere lungă. 

— Freyja. Promute-mi că n-ai să te panichezi. 

— Să mă panichez? De ce m-aş panica? 

— Am un pistol în apartament. Vreau să-l iei şi să dormi cu el lângă tine. 
În timpul zilei, ţine-l în poşetă. Nu umbla cu el în buzunar, altfel lumea are să 
bage de seamă. 

— Un pistol? Ai înnebunit? 

Freyja lăsă din nou jaluzelele în jos. Vocea îi cobori până la o şoaptă, de 
teamă ca nu cumva Margrét să tragă cu urechea. 


— [isuse Hristoase, unde l-ai lăsat? 

— În sufragerie. O placă din parchet e niţel ridicată, iar sub ea se află o 
gaură. Acolo îl ţin. Promite-mi că ai să-l iei. 

Freyja păli când privirea îi căzu pe parchetul strâmb. Ce s-ar fi întâmplat 
dacă ar fi acceptat propunerea lui Huldar? Dacă el îi va cere voie să rămână 
peste noapte, probabil va încerca să-i repare podeaua, ca o tentativă de a se 
revanșa faţă de ea. Trebuia să ia pistolul de-acolo, înainte ca el să se 
întoarcă. 

— Baldur, trebuie să închid. Voi lua pistolul, promit. Nu-ţi mai face griji 
pentru mine. 

— N-o să-mi mai fac. Ştiu că o să fie totul OK. 

Freyja închise şi înşfăcă grăbită o şurubelniţă pentru a ridica placa de 
parchet. Se gândi la cuvintele de despărțire ale lui Baldur. Oare la ce se 
referise? Cum de putea fi așa sigur că ea nu va mai fi în pericol? Se lăsă în 
genunchi și se puse pe treabă. 

Fata arăta de parcă tocmai ce se trezise, însă fălcile îi mestecau neîncetat, 
scoțând plescăitură după plescăitură din gura deschisă. Printre buze ieşea 
din când în când câte un balon de gumă roz. Pe inscripția de deasupra 
soneriei scria „Linda”. Pe locul unde ar fi trebuit să se afle al doilea nume, o 
mână nesigură lipise un abțibild în formă de inimă, puţin strâmb. 

Karl bănui că o făcuse chiar fata care şedea acum în fața lui; aspectul ei 
neglijent indica lipsa totală de respect față de ordine. Părul decolorat era 
mai degrabă galben decât blond, iar unele rădăcini negre se ițeau din scalp, 
neatinse. Își prinsese părul la spate într-o coadă slinoasă, scoțând la iveală o 
frunte înaltă şi palidă, plină de pistrui. Sub ea, cei doi ochi de culoarea celui 
mai întunecat cărbune ar fi putut fi foarte bine desenați cu un marker. 

Îşi tot freca pielea uscată de pe frunte cu mâna, scoțând în evidenţă oja de 
un albastru-închis, care începuse să se cojească, lăsând să se vadă jegul de 
dedesubt. Hainele se potriveau perfect cu aspectul ei general; le-ar fi prins 
bine o spălare, însă tricoul subțire abia reușea să acopere doi sâni 
voluptuoşi și cam asimetrici. Lui Karl îi fu necesară toată stăpânirea de sine 
să o privească în ochi, dar chiar şi atunci privirea îi tot aluneca în jos, spre 
pieptul fetei. Börkur, mai puţin bine-crescut, îi studia bustul fără să clipească 
nici măcar o singură dată. 

Linda nu părea să bage de seamă. Întinse guma cea roz, răsucind-o în jurul 
unui deget mare extrem de murdar, apoi o împinse înapoi în gură, scoțând un 
pocnet puternic. 

— Cine? Halli? Ce, locuieşte aici? 

— Da. Stă în camera poziționată în diagonală față de a ta. 

Karl îi indică ușa simplă, ce nu se deosebea cu nimic de celelalte opt 
situate pe acelaşi palier. Uşile te duceau cu gândul la tipul acela de chirie 
ieftină, fără autorizație, pentru care exista o cerere în continuă creştere. 

— E înalt. Şi are părul negru. 

— Părul negru? 

Suna ca o întrebare, ca şi cum noţiunea îi era cu totul străină. Poate că 
dorinţa ei de-a fi blondă era atât de stringentă, încât uitase cu totul că mai 
existau şi alte variante. Scutură din cap. 


— Neah. Nu-ş despre ce vorbeşti. 

Karl încercă în zadar să-şi amintească vreo altă trăsătură distinctivă de-a 
lui Halli, care s-o ajute pe fată să-şi amintească de el. 

— Umblă îmbrăcat cu o geacă neagră din piele. Şi are bicicletă. 

Pe chipul fetei apăru un zâmbet larg. Dinţii ei, care erau albi şi mari, mai 
îndulceau impresia de neglijență faţă de aspectul ei general. 

— Aa! Tipul cu bicicleta. De ce n-ai zis aşa? În loc să aștepte un răspuns, 
ea îi privi bănuitoare. De ce-l căutaţi? Sunteţi cumva recuperatori de 
credite? 

— Doamne, nu! Sunt prietenul lui. Trebuie să dau de el. Nu răspunde la 
telefon. 

— Aa! Ai încercat să-i baţi la uşă? 

Întrebarea era atât de stupidă, încât Börkur reuşi să-și dezlipească 
privirea de la sânii fetei şi să se uite la fața ei, uimit. 

— Am încercat deja. N-ai auzit gălăgia? 

Linda scutură din cap. 

— Neah. Ascultam muzică. Înţelegi tu. 

Trase de una dintre căştile albe care-i atârnau de un fir petrecut în jurul 
gâtului. Din ea răzbătea un bâzâit ascuţit. 

— I-am văzut totuşi bicicleta, ieri. 

— Dar nu şi pe el? 

Karl și Börkur îi zăriseră bicicleta când veniseră încoace. Se itea de sub 
şirul de trepte care duceau la etajul superior, unde se aflau alte camere. 
Celelalte etaje păreau să fi fost închiriate pe post de birouri pentru firme 
MICI, din care marea majoritate probabil că n-aveau cine ştie ce profit, 
judecând după modul în care patronii lor se mulțumiseră să lipească bucăţi 
de hârtie cu numele firmei pe uşile simple, din lemn. 

— Nu. Din câte-mi aduc aminte, nu. 

Linda începea să se plictisească de toate aceste întrebări. Își lungi gâtul 
ca să privească pe hol, vrând probabil să vadă dacă mai e şi altcineva cu ei. 

— L-am văzut totuși alaltăieri. l-am admirat geaca. Arăta fioros. 

— Hmm, ești sigură că era el? 

Börkur îşi regăsise în sfârşit glasul, însă tot nu-și mutase privirea de la 
sânii fetei. 

— El umblă îmbrăcat tot timpul cu aceeași geacă. 

Karl aşteptă ca ea să-i confirme suspiciunea că ori nu-şi mai aducea 
aminte cum trebuie, ori îl confundase cu altcineva. Halli era lefter, așa că 


abia strângea nişte bani pentru un bilet de cinema, nicidecum de o geacă 
nouă. Mai ales de una fioroasă. Însă Linda era de neclintit. 

— Mda. El era. L-am întrebat cât a dat pe ea, pentru că vreau să-mi iau şi 
eu una la fel. Speram că e la reduceri, dar de unde atâta noroc. Dar el era, 
sigur. 

Karl văzu că nu are rost să mai insiste. 

— Dacă-l vezi, îi spui te rog că l-am căutat? Spune-i să-i sune pe Karl 
sau pe Börkur. 

— Of, n-am să-mi aduc aminte niciodată de așa ceva. Dar am să-ncerc. 

Linda își încrucişă braţele peste sâni, stricându-i priveliştea lui Börkur. 
Se încruntă din nou şi se aplecă pe spate, ca şi cum ar fi vrut să se retragă 
înapoi în cameră. Cu faţa ascunsă în umbră, ţi-ai fi putut închipui uşor că e 
acceptabilă în lumina chioară a unui bar sau club. 

— Sunteţi sigur că n-aţi venit aici pentru bani? Eu nu ajut recuperatorii. 

Karl nu se putu abține să nu zâmbească. 

— Arătăm noi a recuperatori? 

Greutățile lor combinate n-ar fi putut-o egala pe cea a unui troll umflat cu 
steroizi. 

— Suntem amicii lui. S-ar bucura dacă ar auzi c-am încercat să dăm de el. 
Jur. 

— OK. Ea încă nu părea pe deplin convinsă. Chestia e că, vedeţi voi, am 
zărit un gagiu făcând ture pe-aici de vreo câteva ori. Aștepta la uşă şi nu 
arăta că îi face vreo mare plăcere să se afle aici. Am crezut că poate el v-a 
trimis. 

— Ai vorbit cumva cu el? 

— Doamne, nu. Nu prea era genul de om pe care să-l saluți. Linda se 
încruntă și căzu pe gânduri. Avea pe cap o șapcă de baseball și şi-a ținut 
capul plecat de fiecare dată când a venit aici, aşa încât nu i-am văzut faţa. 
Dar era clar că nu vrea să stea la palavre. 

— Ai idee dacă a dat de Halli? 

— Nope, n-am idee. Eu doar am intrat în cameră şi-am încuiat uga. 

Karl nu mai reuși să smulgă nicio informaţie de la ea. Îi spuseră la 
revedere şi ea închise uşa, fără să le răspundă. Încercară să mai bată la 
câteva uşi, însă nu le mai deschise nimeni, deşi auziră clar zgomote din 
spatele a trei uși. Având în vedere descrierea pe care le-o făcea Halli 
vecinilor, aceştia erau ori oameni care ajunseseră la mare ananghie, ori 
migranți străini care abia se târau de la o lună la alta, muncind pe bani 


puţini, mai ales la negru. Probabil că niciunul nu se aștepta ca la ușă să-i 
bată cineva pe care să vrea să-l vadă. 

Karl mai încercă o ultimă dată să bată la ușa lui Halli, izbind atât de 
violent cu pumnul în ea, încât întregul coridor vibră. Nimic. Încercă ivărul, 
dar normal că era încuiată. În timp ce se pregătea să plece, privirea îi căzu 
pe preșul uzat din faţa ușii. Un nor de praf se ridică în aer de sub el când îl 
apucă. Sub el era o cheie. 

— Ai de gând s-o foloseşti? Era greu de ghicit din expresia lui Börkur 
dacă e sau nu de acord. Nu e pătrundere prin efracţie? 

Karl ridică din umeri. 

— Nu pătrundem prin efracție. Avem cheie. Vreau doar s-arunc o privire 
şi să verific dacă nu cumva zace pe undeva, rănit sau inconștient. 

— Inconștient? De ce ar fi rănit sau inconștient? 

În ochii lui Börkur se văzu pentru prima oară o sclipire de neliniște. În 
primul rând, el îl însoțise pe Karl pentru că îi lipsea curajul de a-l refuza sau 
de-a veni cu o inițiativă proprie. 

— De unde să ştiu eu motivul pentru care ar fi rănit sau inconştient? Nu 
vreau decât să mă conving cu ochii mei. Să fiu sigur. 

În cameră se afla un pat, un dulap de bucătărie cu o micuță plită electrică 
în mijloc şi un bufet îngust alături, un șifonier şui cu o uşă lipsă și un birou 
mult prea mare pentru suprafaţa redusă a încăperii. Mai era şi o baie în care 
se aflau o cabină de duș, o chiuvetă și un closet. 

Halli îl chemase de vreo două ori pe Karl în vizită pe la el, aşa că nu-l 
surprinse ceea ce găsi aici: gunoiul acoperea orice suprafață liberă; pachete 
vechi de tăieţei instant, cutii de cola şi ambalaje de dulciuri zăcând aruncate 
în jurul unui coş pentru gunoi, spre care Halli le aruncase din partea cealaltă 
a încăperii, ratând însă complet ținta. Cuvertura şifonată atârna pe jumătate 
căzută din pat. lar lângă pat, nenumărate şervețele folosite şi o revistă 
pornografică deschisă. Karl privi în altă parte, îndreptându-și atenția spre 
biroul aflat într-un contrast total cu restul camerei, căci pe el aproape că era 
ordine. Singurele obiecte așezate pe el erau computerul lui Halli, câteva cutii 
de cola şi o pungă de popcorn goală. Lângă calculator se aflau două gume de 
şters dreptunghiulare. 

Börkur se zgâi peste umărul lui Karl. Părea imun la ceea ce vedea. 

— Nu-i aici. 

— Nu, nu-i aici. Şi nici emițătorul radio. 

— Ce-ai zis? sări Börkur, împingându-l pe Karl cu umărul pentru a vedea 


mai bine. Hei, ai dreptate. I-a dispărut aparatura. Făcu un pas în spate. Să fi 
fost jefuit? Nu m-ar mira, după ce-am văzut ce vecini are. 

Karl gemu neauzit. 

— Normal că n-a fost jefuit, altfel i-ar fi luat şi calculatorul. 

Deşi acum că se apropie mai mult de birou, pentru a vedea mai bine, își 
dădu seama că se putea ca prietenul lui să aibă dreptate. În locul 
calculatorului scump care se aflase aici ultima dată, acum vedea o maşinărie 
străveche, cu o memorie atât de mică, încât era greu de crezut c-ar fi putut 
rula vreun joc pe ea. Presupunea că vechitura asta fusese luată pentru 
înlocuirea echipamentului ultrarapid pe care 1-l confiscase poliția. 

— Cred c-a vândut transmiţătorul. Așa se explică cum de şi-a permis 
geaca cea nouă. Poate că l-a vândut ca să-şi poată cumpăra şi un calculator 
nou. 

După ce mai aruncă o ultimă privire de jur-împrejurul camerei, Karl 
închise uşa. 

Borkur îl privea cu gura căscată. 

— De ce nu ne-a zis nimic? Nu ne-a spus el că i s-a stricat staţia radio? 
Aşa că nu cred că a vândut-o. Al meu nu mai funcționează și ştiu că n-aş 
putea obține mai nimic pe el dacă nu-l repar mai întâi, ceea ce m-ar costa o 
groază de bani. 

Karl băgă la loc cheia sub preş. 

— Ne-a minţit. Radioul lui mergea. L-a transformat în parai. 

— De ce? Ce credea, că nouă ne-ar păsa ce face cu el? 

— N-am idee. 

De fapt, Karl avea o idee. Unul dintre motivele pentru care Halli le 
ascunsese acest lucru putea fi faptul că dispariţia echipamentului radio avea 
legătură cu apariţia acelor transmisiuni ale postului de radio cu numere. El 
să fi fost în spatele lor? Singur, sau împreună cu altcineva? Și dacă da, cu 
cine? 

El şi Börkur ieşiră din clădire, cu nimic însă mai lămuriţi în privinţa 
dispariţiei lui Halli. Într-o încercare finală de a ghici ce se întâmplase cu el, 
se opriră în faţa bicicletei, holbându-se ca proştii la ea, întrebându-se ce 
informație ar putea ascunde. 

În cele din urnă, deziluzionați, se întoarseră afară, în mijlocul iernii 
geroase şi aspre. 


In cafenea era cald şi în aer plutea un miros de scorţişoară. Locul era 


preferat mai ales de hipsteri, deşi în clipa de faţă, aceștia păreau să fi fost 
ocupați prin alte părți. Majoritatea clienților erau de tipul nasol, aşa că 
Börkur şi Karl se potriveau perfect aici. O singură persoană ieşea în 
evidență, o tânără încântătoare, care deja îşi terminase cafeaua de ceva timp 
şi acum răsfoia o revistă sau privea gânditoare pe fereastră. Karl ştia ce 
înseamnă acest lucru: cineva îi trăsese clapa. 

După vizita lor la locuinţa lui Halli, Karl şi-a dat seama că cel mai logic 
lucru de făcut era să se întoarcă acasă la el, numai că nu suporta gândul de-a 
reveni în acel loc, conștient în mod dureros că-n pivniță îl aştepta 
transmiţătorul radio. Obiectul acela exercita o atracţie bizar de puternică; 
voia ba să-l sfărâme în bucăţi, ba să ia loc cuminte lângă el, în aşteptarea 
următoarei transmisiuni. Nu ştia sigur care dintre imbolduri era mai puternic, 
aşa că cel mai bine era să păstreze distanţa. Chestia cu adevărat naşpa era că 
bănuia că şi Halli avea un oarecare amestec în toată chestiunea. Când ai doar 
doi prieteni, din partea lor te aştepţi să-ți fie alături, chiar şi atunci când 
lucrurile încep să se destrame. 

— EFi nu ştiu nimic de Halli. 

După un efort considerabil, el şi Börkur reușiseră să dea de urma 
părinților lui Halli. Din nefericire, aceştia aveau unul dintre cele mai 
populare patronime din ţară: Jónsson. Dar şi-au amintit că părinții lui 
locuiau în nord, într-un sat numit Dalvik, iar asta redusese cu mult numărul 
bărbaţilor pe nume Jón, care ar fi putut să fie tatăl lui Halli, rămânându-le 
treizeci şi şapte de posibilităţi din cinci mil. 

Al treilea bărbat cu care luase legătura Karl fusese în stare să le indice pe 
care Jón îl căutau, bazându-se pe descrierea lui Halli şi pe faptul că avea o 
soră cu sindromul Down. 

Börkur sorbi din cana ridicol de mare. Pe buza de sus îi rămase o mustață 
albă. 

— Când au avut ultima oară veşti de la el? 

— Mama lui mi-a spus că a vorbit cu el acum câteva zile. Părea vesel, 
aşa că ea nu şi-a făcut griji. Se pare că tatăl lui a primit un mesaj de la el 
alaltăieri, în care îi spunea că se duce împreună cu un grup de prieteni la o 
casă de vacanţă şi că probabil nu vor mai putea lua legătura până când nu va 
reveni în capitală. 

— Când trebuia să se întoarcă? 

Börkur îşi linse mustata şi mestecă în spuma din cafea. 

Karl nu-l întrebase un asemenea lucru, aşa că se certă în gând pentru o 


asemenea omisiune. 

— Ce mai contează? Doar n-a plecat cu nimeni la o casă de vacanţă. 
Adică, cine naiba sunt amicii ăștia ai lui cu care se presupune c-a plecat? 
Îmi mai poţi da numele vreunui prieten de-al său în afară de noi? Suntem noi 
plecaţi la o casă de vacanță? 

— Calmează-te! Am pus şi eu o întrebare. Börkur adoptase acea expresie 
bosumflată, care nu-l caracteriza. Poate că e împreună cu Thordur. 

Karl nu se mai deranja să-i reamintească faptul că Thórdur nu-l băgase în 
seamă nici pe Halli atunci când cei trei se întâlniseră cu el la cinema. Era 
greu de crezut că fostul lor prieten revenise la sentimente mai bune, îl sunase 
pe Halli şi-l invitase la el la ţară, ei doi şi cu iubita lui Thordur. Chiar şi 
aşa, el tot se simţi străbătut de îndoială și invidie. Dacă era totuşi adevărat? 
Putea înţelege faptul că Thordur nu putea suporta gândul de a petrece timpul 
alături de Börkur, dar cu el, cu Karl, ce-avea? Dacă Halli se împrietenise din 
nou cu Thordur şi cu iubita acestuia, atunci lui Karl nu-i mai rămânea decât 
Börkur. Poate că după aceea îl vor invita şi pe Börkur alături de ei, iar Karl 
va rămâne singur pe lume. Deprimat, început să învârtă ceaşca de cafea pe 
farfurioară. 

— Halli nu s-a dus la nicio casă de vacanţă. ȘI, oricum, mă îndoiesc că 
există o singură casă de vacanţă în toată ţara în care să nu ai semnal la 
mobil. 

Borkur ridică din umeri. 

— O fi vreo colibă în mijlocul pustietăţii care să n-aibă acoperire. Poate 
că exact acolo s-a dus. Adică, zi și tu, unde altundeva s-ar fi putut duce? Se 
lumină dintr-odată la față. Am putea suna la poliţie. 

— Mă-ndoiesc că ne-ar ajuta cu ceva. Mai ales dacă mă iau după reacţia 
lor atunci când i-am sunat în legătură cu transmisiunile pe unde scurte. Acum 
probabil cred că sunt vreun țicnit. Dacă aș suna din nou, atunci ar deveni 
siguri de acest lucru. 

— Aş putea suna eu. Despre mine nu știe nimeni nimic. 

Karl îi dădu telefonul. Ca de obicei, Börkur rămăsese fără credit. 

— Hai, sună! Unu, unu, doi. 

În timp ce Börkur efectua apelul, Karl se uită întâi la ceașca de cafea, 
apoi la restul clienților aflați în cafenea. Majoritatea erau de vârsta lui şi-a 
lui Börkur, însă puţini păreau să aprecieze compania în care se aflau. Cei 
mai mulți se chiorau în telefoanele mobile, acordându-le atenţie tovarășilor 
de la masă doar atunci când dădeau peste vreo poză amuzantă sau vreun 


comentariu interesant. Trebuia să recunoască faptul că măcar Börkur nu 
stătea tot timpul cu nasul în telefon, deşi oricum n-avea rost, dat fiind că 
rămânea mai tot timpul fără credit pe el. Karl se mai înveseli niţel şi 
neliniștea aproape că-i dispăru cu totul după ce Börkur închise şi zise 
mulțumesc. 

— A fost un dezastru, începu Börkur, dându-i telefonul înapoi lui Karl. N- 
au considerat că eu sunt cel în măsură să raportez dispariţia lui. Pun 
prinsoare că părinții lui ar fi avut mai mult succes. Dar chiar şi dacă ar fi 
sunat ei, se pare că a trecut prea puţin timp de la dispariţia lui ca poliţia să 
ia vreo măsură. Ar fi fost diferit dacă ar fi fost vorba de un copil sau de 
cineva care suferă de vreo boală. 

Pe Karl îl luă durerea de cap. 

— Părinţii lui nu vor suna la poliție. Nu imediat. E limpede că ei n-au 
nici cea mai vagă idee cât de puţin probabil este ca el să fie invitat la o casă 
de vacanţă. Nu m-am îndurat să-i spun mamei lui aşa ceva. Dacă ei vor să 
creadă că fiul lor are o grămadă de prieteni aici, în Reykjavik, eu, unul, n-am 
de gând să îi deziluzionez. 

— Poate că l-a invitat vreo rudă. Sau vreun vechi prieten din nord. Ar 
putea avea acolo amici de care noi să nu știm nimic. 

Karl trebuia să recunoască faptul că era posibil ca Halli să aibă o altă 
existență, în afara micului lor cerc. Doar pentru că el însuşi nu avea practic 
niciun văr de vârsta sa nu însemna că şi în cazul altor familii situația se 
prezenta la fel. Şi era bună observaţia despre eventualii prieteni din Dalvík. 
Păcat că lui Börkur nu-i venise această idee înainte să-i sune pe părinții lui 
Halli, sau ar fi putut insista pe lângă mama acestuia să-i spună numele 
prietenilor lui și el să poată astfel vorbi direct cu ei. Se gândi să o sune din 
nou, dar îşi zise că nu e o idee bună. Dacă Halli nu lua legătura cu el, atunci 
se vedea nevoit să-i sune din nou părinții şi să le spună să sune cât mai 
repede la poliție, aşa că era vital să nu le ofere impresia că e ciudat sau 
paranoic. Karl trebuia să accepte că, momentan, el sau Börkur nu mai aveau 
ce face decât să stea şi să aştepte. 

Adică să se ducă acasă, să se aşeze în faţa radioului pe unde scurte şi să 
aştepte următoarea transmisiune. Îi veni ideea că mesajele vor deveni din ce 
în ce mai neplăcute de acum înainte, dat fiind că avea cheia de descifrare a 
codului. În loc să se împăuneze triumfător că are o minte atât de ingenioasă, 
descoperirea accidentală a soluţiei nu făcuse decât să-l deprime şi mai rău. 
ÎI forțase să recunoască faptul că mesajele îi erau destinate lui. Mai întâi, 


codul numeric personal al lui, apoi legătura cu chimia, cursul pe care-l 
frecventa la facultate. Deşi nu putea fi sigur sută la sută, se îndoia că şi-ar fi 
dat seama dacă ar fi chiulit la cursul din dimineaţa asta. Indiciul necesar îi 
fusese furnizat de elementul chimic erbiu. Erbiul, cu numărul atomic şaizeci 
şi opt, simbol Er. 

Nu-i mai luase mult să descifreze tot mesajul, odată ce-şi dăduse seama 
care este cheia. Pentru fiecare număr atomic, el nu mai trebuia decât să 
găsească simbolul chimic care-i corespundea în tabelul periodic al 
elementelor. 

1, 23, 18, 68, 1, 13, 3. 

H, V Ar, Ei, H, AL Li — Hvar ei Halli? >- 

Şi transmisiunile anterioare puteau fi descifrate, dacă le converteai în 
simboluri chimice, iar acest lucru fusese indiciul final că el reuşise să afle 
cheia de descifrare. 

2, 9, 7, 105-5, 49, 68, 16, 33-16, 52 inversat: 

He, F N, Db-B, In, Er, S, As-S, eT — Hefndin er sat... 

9, 92, 6, 19, 39, 8, 9: 

F U, C, K, Y O, U-—Fuckyouili:.. 

90, 92, 16, 73, 3-53, 16, 22-53, 87, 95, 68: 

Th, U, S, Ta, Li-1, Fr, Am, Er - Thú stalst fră mer. 

Dar îi era mai bine deținând aceste informații? Mesajele n-aveau niciun 
sens. Ce furase el? Nimic. Singurul lucru din viaţa lui pentru care nu plătise 
fuseseră descărcările ilegale de pe internet. Era de neconceput ca să depună 
cineva atâta efort pentru nişte descărcări ilegale de fişiere. Pe de altă parte 
însă, poate că Halli chiar era implicat. Să fi fost transmisiunile modul prin 
care se răzbuna el pentru că fusese arestat? Avea oare impresia că cel care-l 
turnase la poliție fusese tocmai Karl? Era pur şi simplu o idioţenie din 
partea lui dacă el chiar credea aşa ceva. Karl nu avusese nimic de-a face cu 
acea poveste. 

Şi nu era mai bine să asculte liniştit nişte şiruri de numere imposibil de 
înțeles, decât un mesaj pe care îl înțelegea, dar de a cărui existenţă prefera 
să nu ştie nimic? La ce s-ar putea aştepta în continuare? Pe de o parte, murea 
de curiozitate să afle mai multe detalii; pe de alta, îşi dorea cu ardoare ca 
transmisiunile să înceteze. Fireşte, avea posibilitatea să aleagă; nu trebuia 
decât să închidă radioul, dacă nu mai voia să le asculte. Dar n-o făcea, deşi 
o parte din el îşi dorea s-o facă. 

Karl se ridică de la masă. Nu putea rămâne aici la nesfârşit. În cele din 


urmă trebuia să se ducă acasă, aşa că mai bine ar pleca şi gata. 

— Hai să mergem. Mă duc acasă, să ascult la radio. Vreau să aflu dacă 
mai € vreun mesaj. 

Era surprins de siguranța din propria-i voce. Deşi nu era decât o 
cacealma. 


Capitolul 30 


Pizza se lipise de fundul cutiei de carton. Karl încercă să dezlipească 
fâşiile de brânză topită lipite de carton, însă nu reuși decât să-şi mânjească 
degetele cu grăsime, care acum îi mai şi miroseau a pepperoni. Felia 
refuzase să se desprindă fără să ia cu ea şi un strat de carton. Frustrat, privi 
cum Börkur îşi azvârle o bucată în gură, mestecând şi scuipând afară bucăţi 
de carton, înainte de-a înghiţi. Karl renunță să mai încerce să desprindă 
feliile. Reușise să-şi potolească foamea cât de cât, acum era doar lacom. 
Aşa că-şi goli cutia de cola şi-şi făcu de lucru zdrobind-o de marginea 
mesei. 

Comandaseră pizza atunci când foamea începuse să le roadă stomacurile 
şi se săturaseră să stea şi să nu facă nimic în pivniță, aşteptând să prindă 
viață aparatul de radio. Rămăsese tăcut, cu încăpățânare. Poate că Poşta şi 
Telecomunicatțiile dăduseră de urma transmisiunii şi o blocaseră. Karl nu 
credea că cel care se afla în spatele transmisiunii făcuse o cerere pentru a 
obține licență, însă modul sporadic în care se efectuau transmisiunile şi 
durata lor scurtă le făceau foarte greu de urmărit. Doar dacă nu cumva 
începuseră cu mult timp înainte să dea el de ele. Oricare era motivul, Karl se 
simțea ușurat, şi totuşi, în ciuda fricii față de ele, îi lipseau într-o oarecare 
măsură. Doar puțin. Nu era chiar o pierdere uriaşă, de parcă, de-acum 
încolo, fără aceste transmisiuni, în sufletul lui va rămâne un gol imens. Când 
se vor termina, el va redeveni aceeași persoană banală şi ştearsă, de care nu- 
i pasă nimănui. Oricât de multe probleme îşi făcuse din cauza acestor 
transmisiuni, ele cel puțin îl făcuseră să se simtă cât de cât important; îi 
oferiseră un scop în viață, care însă acum avea să dispară — asta dacă postul 
de radio chiar amuţise pentru totdeauna. 

Börkur mai muşcase o gură uriaşă din felia de pizza şi doar ce începuse s- 
o mestece, când pufni brusc, împroşcând în jur bucățele de pizza, de parcă ar 
fi avut o mare revelație. 

— Hei! 

Karl se văzu nevoit să înfrunte imaginea unei bucăţi de pizza pe jumătate 
mestecate, de care s-ar fi lipsit foarte bucuros. 

— Ţi-am adus telefonul înapoi. 


Börkur se ridică, îşi şterse aproape toată grăsimea de pe degete pe 
pantaloni, apoi se repezi spre hol. Îşi făcu din nou apariţia, triumfător, ţinând 
mobilul în mână, apoi îl aruncă pe masă şi se servi cu o nouă felie, 
nederanjat de cartonul care se lipise de ea. 

Karl răsuci telefonul pe toate părțile. Nu reuşise să se uite prea bine la el 
în maşină în seara în care-l găsise Börkur şi nici acum, în lumina puternică 
din bucătărie, nu putea spune că 1 se pare cunoscut. Carcasa roz, acoperită de 
cristale, dovedea cu prisosință că-i aparţine unei fete sau unei femei. 

— Chestia asta nu e chiar ieftină. 

— Cred şi eu. 

Terminând în sfârşit de mâncat felia, Börkur se lăsă pe spate, cu o faţă 
extrem de mulțumită. Sosul de roşii care-i rămăsese pe la colţurile gurii 
semăna tulburător de mult cu sângele, de parcă mușcase, fără vreun motiv 
anume, dintr-o bucată de sticlă. 

— Poate că-i aparţine vreunei târfe bogate care şi-a cumpărat unul nou 
doar pentru că nu-i în stare să aibă grijă de lucruri. Tipic. 

Borkur avea o atitudine bizară faţă de cei bogaţi — Karl bănuia că o 
moștenise de la părinţi. În rarele ocazii în care discutau despre oameni 
înstăriți, el venea cu nişte replici de genul ăsta, care n-aveau absolut nicio 
legătură cu subiectul discuţiei lor. Ca o regulă, Karl nu se deranja să discute 
în contradictoriu cu el; la urma urmei, nici el nu simţea vreun imbold de a le 
lua apărarea celor care se descurcau mai bine ca el în viaţă. 

— Mda, poate. Deşi mă gândesc că totuşi s-ar bucura dacă l-ar primi 
înapoi. Probabil că pe el se află o mulțime de chestii pe care ar vrea să le 
recapete. Fotografii şi alte chestii de genul ăsta. 

Börkur pufni, apoi se încruntă şi-şi scărpină nasul. 

— Miroase ceva urât aici? Ca şi cum ar fi luat ceva foc? 

Karl adulmecă și el. 

— Nu. Adulmecă din nou. Stai puţin, chiar ai dreptate. Bleah. Arde ceva 
sau miroase a pişat? Cred că vine de-afară. Închise fereastra bucătăriei. 
Căcat, cred că vreo pisică s-a pişat pe zid sau ceva de genul ăsta. Ce 
scârbos. Îşi îndreptă din nou atenţia spre telefon, apoi zise: Cere un cod PIN. 

Normal că cerea. 

— Încearcă unu, doi, trei, patru. 

Karl încercă, bănuind însă că nimeni nu este atât de prost încât să 
folosească o combinaţie atât de evidentă. 

— Nu merge. 


Mai încercă vreo câteva combinaţii, fără succes însă. 

— N-are rost, se dădu el bătut şi îl lăsă jos. O să-i fac o poză şi o să pun 
un anunţ pe Facebook. Dacă nu-l recunoaște nimeni, atunci m-aş putea duce 
cu el la poliție. 

Avea treizeci şi trei de prieteni pe Facebook, din care majoritatea erau 
studenți la cursul de chimie care creaseră un grup pentru a-şi împărtăşi unul 
altuia notițe și teme, iar ăsta era motivul pentru care își crease şi el cont. 
Doar timpul va putea spune dacă își va mai face și alţi prieteni. Însă şansele 
ca vreunul dintre cei treizeci şi trei de prieteni să rezolve misterul 
telefonului erau foarte slabe. 

Ar fi trebuit să încerce să dea de una dintre prietenele mamei sale şi s-o 
roage să distribuie o poză cu telefonul acela. Gândul nu-l atrăgea prea mult, 
căci probabil se va vedea nevoit să răspundă unui șuvoi de întrebări despre 
ce mai face, cum se simte şi tot așa. Şi totuşi, își putea rupe câteva minute 
pentru a fabrica nişte răspunsuri care să zugrăvească o imagine ceva mai roz 
a vieţii sale decât realitatea. Nu suporta genul acesta de amabilitate 
prefăcută. În rarele ocazii în care avusese vreo legătură cu prietenele mamei 
sale, îşi dăduse seama că acestea abia așteptau să închidă şi să le sune pe 
celelalte ca să bârfească despre cât de amărât şi de prăpădit părea bietul 
Karl. 

Brusc, sună telefonul lui. Karl verifică mai întâi ecranul, temându-se că 
Arnar era cel care-l suna, dar sperând totuşi c-ar putea fi Halli. Numărul 
afişat nu-i aparținea niciunuia dintre ei. 

— Alo? 

— Bună seara. Cu cine am plăcerea de a sta de vorbă? 

Karl nu recunoscu vocea. 

— Mă numesc Karl. Aţi format cumva un număr greşit? 

— Nu. Mă numesc Rikhardur şi sunt de la poliţie. Înţeleg că ne-ai sunat în 
legătură cu ancheta crimei pe care o derulăm zilele acestea. 

— Da, corect. 

Karl şopti „poliția” și Börkur păru să priceapă, deşi cu el nu puteai fi 
niciodată sigur: era bine cunoscut faptul că e cam greu de cap. 

— Doriţi să vin la secţie şi vă dau o declarație? 

— Nu, nu e nevoie. Hai mai bine să stabilim de ce ai considerat că te afli 
în posesia unei informaţii pe care trebuie să o cunoaştem şi noi? 

În mod straniu, tonul bărbatului semăna izbitor cu cel al unui robot, 
reamintindu-i cumva lui Karl de vocea de la postul de radio cu numere. 


Fiecare silabă suna exact precum cea de dinainte. Dacă tipul ăsta avea 
vreodată să plece din poliţie, se putea angaja foarte uşor pe post de robot 
care anunţă ora exactă. 

— Am înţeles că ţi-a vorbit radioul. 

În glasul bărbatului nu se simţea nicio umbră de dispreț sau neîncredere. 
Un ton plat are şi avantaje. Când Karl contactase poliția prima dată, 
persoanei cu care vorbise îi fusese foarte greu să-şi stăpânească râsul. 

— Cu ce vreți să încep? 

Karl încercă să ordoneze evenimentele în minte pentru a forma o poveste 
coerentă, dar nu-i fu de niciun folos; nu era nevoie s-o rostească cu glas tare 
pentru a realiza cât de ridicol sună. 

— Cu începutul, dacă vrei. 

— Bine. Sunt proprietarul unui sistem radio pe unde scurte şi am dat peste 
un post de radio cu numere islandez. 

— Post de radio cu numere? 

— Un post de radio care transmite şiruri de numere. Care formează un 
cod. Sunt folosite de către spioni sau contrabandişti. 

— Înţeleg. Deci, te spionează cineva? 

— Nu. Nu pe mine. Pot transmite şi între continente. Inițial, au fost lansate 
în străinătate. N-au nicio legătură cu mine. 

— Nu ai zis că postul este islandez? 

— Ba da. Acesta, da. Ceea ce-i foarte neobişnuit. La el am auzit rostindu- 
se codul numeric personal al femeii care am văzut la știri că a fost ucisă 
săptămâna trecută. Şi am mai auzit și codul meu numeric personal. Aşa mi- 
am dat seama ce se întâmplă. 

— Deci acest post de radio islandez te spionează. 

— Nu. 

Karl se opri şi se strădui să se adune. Dacă-și va pierde răbdarea, tipul 
acesta își va pierde interesul și va închide. Conversaţia era şi-aşa destul de 
jenantă pentru toată lumea. 

— Nimeni nu spionează pe nimeni. 

— Şi atunci de ce ai o staţie radio pentru spioni? 

Karl trase aer adânc în piept. 

— Uitaţi, nu sunt nebun. E un mod de a transmite mesaje fără a putea fi 
urmărit. E mai sigur decât în cazul telefoanelor sau al e-mailurilor. 

— Am înţeles corect că te referi la o anumită transmisiune radio? 

— Nu doar una. Sunt o mulțime. Pe unde scurte. 


— În ce fel sunt transmisiunile radio mai sigure decât apelurile 
telefonice? Sigur nu poate asculta şi altcineva la ele? Sau tu eşti singura 
persoană care le poate auzi? 

Bărbatul continua să-l încolțească. 

— Nu, sigur că nu sunt eu singurul care le poate auzi. Oricine ar avea un 
radio pe unde scurte ar putea nimeri frecvența acestor posturi. Ceea ce le 
face mai sigure este faptul că aceste transmisiuni sunt neinteligibile. 

Karl nu avea nevoie de expresia de oroare de pe chipul lui Börkur ca să- 
şi dea seama că se afundă din ce în ce mai rău. Doar dacă nu cumva expresia 
prietenului său reprezenta o reacţie la mirosul neplăcut care nu voia să 
dispară, în ciuda faptului că închisese fereastra. 

— Uitaţi, am auzit codul numeric personal al acestei femei, Elisa 
Bjarnadóttir, rostit la radio, apoi pe al meu, apoi pe-al unei femei pe nume 
Ástrós. Nu-mi amintesc numele ei de familie, dar l-aş putea căuta. 

Omise să amintească şi de Jóhanna Hákonardóttir, căci informaţia aceea o 
păstra doar pentru el. Dacă poliția avea să înceapă să cerceteze implicarea 
ei în acest caz, atunci exista riscul ca informația să ajungă şi la urechile lui 
Arnar. În niciun caz nu putea permite să se întâmple una ca asta. Karl chiar 
îşi luase precauţia de a rupe în bucăți hârtia cu numele ei și de a arunca 
fâşiuțele într-un coş de gunoi din campusul universităţii. Împreună cu 
certificatul de naştere. El nu voia să-şi amintească de acele numere. Oricât 
de ridicolă era ideea, voia să fie sigur că Arnar nu va mai reuși să afle nimic 
dacă va apărea în ţară pe neaşteptate. Îl credea în stare să zboare până în 
Islanda pentru a scotoci în gunoi, în căutarea actelor pe care le aruncase 
Karl. 

— Ástrós? 

În sfârşit, glasul de la celălalt capăt al firului arăta o urmă de interes. 
Karl putea auzi în fundal zgomote din ce în ce mai puternice şi glasuri 
nerăbdătoare, ca şi cum s-ar fi întâmplat ceva important la secție. Bărbatul 
se opri, apoi îi ceru lui Karl să aştepte puțin. Zgomotul încetă. Karl închise 
ochii şi-şi dădu capul pe spate. N-ar fi trebuit să-i sune pe poliţişti. Ar fi fost 
nevoie de o persoană mult mai deşteaptă ca el, pentru le explica situaţia în 
aşa fel încât să o ia în serios. Poate c-ar fi trebuit să-şi angajeze pe cineva 
care să se ocupe de relațiile cu publicul. Bărbatul reveni la telefon. 

— Unde te afli, Karl? 

— Unde? Acasă. 

Bărbatul îi citi cu voce tare adresa şi-l întrebă dacă informația era 


corectă. Karl zise că da, apoi auzi cum bărbatul astupă din nou receptorul cu 
mâna. 

— S-a întâmplat ceva? 

Mâna se dădu la o parte şi apoi se auzi ceva ce semăna cu un foşnet, 
amestecat cu cel al unei respiraţii rapide. 

— Nu, deloc. Continuă. Vorbeai despre codurile numerice personale. 

— Nu sunt doar coduri numerice personale. Sunt şi mesaje, într-un cod pe 
care am reuşit să-l descifrez. 

Nu-şi putu ascunde mândria din glas. Nu existau prea mulţi care să se 
poată lăuda că au reuşit să rezolve o asemenea enigmă. 

Dar mândria lui Karl nu dură mult. Când polițistul vorbi din nou, o făcu 
pe un ton de superioritate, ca şi cum ar fi vorbit cu un copil. 

— Te pricepi la asta, aşa-i? La dezlegarea enigmelor, adică? 

Conștient că încurca lucrurile din ce în ce mai tare, Karl simți un val de 
panică. Nu că el ar fi fost cel care dirijase conversaţia până atunci. 

— Nu, nu mă pricep. A fost doar o coincidență. Studiez chimia şi cu 
ajutorul ei mi-am dat seama. A fost tabelul periodic al elementelor. 

— Înţeleg, foarte bine. Deci ai folosit chimia pentru a sparge codul. 
Foarte inteligent. 

— Nu credeţi niciun cuvânt din ce vă spun, aşa-1? 

— Nu contează ce cred eu. Treaba mea este să notez ce-mi spui tu și să 
încerc să înțeleg ce înseamnă. Nu-i nicio grabă, nu te grăbi şi te rog să-mi 
spui dacă am înţeles ceva greșit. 

Karl se ridică în picioare şi se frecă la ochi. Îi trecu prin minte să-i spună 
bărbatului de la celălalt capăt al firului că totul a fost o neînțelegere. Sau o 
glumă. Asta ar însemna că ar şterge înregistrarea conversației sau el urma să 
fie acuzat pentru obstrucționarea anchetei unui caz de crimă? Ar putea 
împărți o celulă cu Halli, când acesta avea să fie condamnat. Simţea pizza ca 
pe o piatră în stomac şi-n nări nu mai avea decât mirosul pestilențial de- 
afară. 

— Încerc să explic cum s-a întâmplat. Deschise ochii şi se holbă la 
Börkur. Oricum, n-am fost eu singurul care le-a auzit. A fost şi un prieten 
alături de mine, de două ori. El poate confirma că aşa s-a întâmplat. 

Acest lucru păru că-l prinsese pe picior greşit pe bărbat. De data asta nu 
mai răspunse la fel de repede. 

— Înţeleg. Pot să te întreb dacă vă aflaţi sub influenţa alcoolului sau a 
drogurilor atunci când s-a întâmplat totul? 


— Nu, nu eram. 

Doar nu era prost să admită că fumaseră marijuana. Nu avea nimic de-a 
face una cu alta; ascultase de mai multe ori acele transmisiuni cu mintea 
limpede. Börkur însă n-o făcuse. Neliniştea îl cuprinse din nou. Avea Börkur 
să le spună adevărul? Gândul acesta nu era deloc încurajator. Börkur va 
începe bine, însă apoi se va pierde rapid sub ploaia de întrebări. Dar oare ei 
interogau martori obișnuiți? Sigur că nu. Nu era ca şi cum vreunul dintre ei 
ar fi fost suspectat de vreo activitate ilegală. Se corectă singur. Börkur nu va 
fi suspectat, ci doar el. 

— Vreţi să venim la secție? Amândoi? Ar fi mai simplu să vă explicăm 
față în față ce s-a întâmplat. 

— Nu, în acest moment nu e necesar. Continuă doar să-mi povesteşti ce s- 
a petrecut, apoi vom hotărî cum trebuie să procedăm în continuare. Nu de 
mine depinde să vă chem la interogatoriu. Alţii vor lua această decizie, dacă 
vor considera că este necesar. 

Conversaţia lor continuă pe acelaşi ton, Karl explicând şi bărbatul 
punându-i la îndoială fiecare afirmaţie. Karl avea tulburătoarea impresie că 
bărbatul lungea în mod deliberat convorbirea, ca şi cum primise ordin să-l 
țină de vorbă un interval anume de timp. Dar de ce? Poate că apelul avea ca 
scop o formă de antrenament. Însă bărbatul părea mult prea autoritar ca să fie 
un simplu recrut. 

Când auzi soneria de la ușă, telefonul clipea în semn de avertisment că i 
se va termina bateria cât de curând. 

— Trebuie să închid. Aproape mi s-a terminat bateria şi sună cineva la 
uşă. Oricum, nu cred că mai am ce să vă spun. 

— A, mai vedem noi. 

Karl se simţea dezorientat de brusca notă de zeflemea din glasul acela, 
care până atunci păruse atât de imperturbabil. Dar acesta închise înainte ca 
el să-i mai poată spune ceva. 

— Doamne, a fost... 

Karl îl lăsă pe Börkur să găsească cuvântul potrivit, iar el merse la ușă ca 
să răspundă. Nici măcar nu mai avu timp să audă replica prietenului său. 
Bărbaţii care așteptau afară îi înfipseră în față un fel de legitimaţie, pe care 
nu distinse nimic. 

— Karl Pétursson, te arestăm sub suspiciunea de implicare în uciderea 
Elisei Bjarnadóttir şi a lui Ástrós Einarsdóttir... 

— Ce? 


Karl se împletici în spate şi bărbaţii se repeziră după el, ținându-și 
legitimaţiile ațintite spre el, la fel cum preoţii catolici ţin crucifixele atunci 
când vor să exorcizeze vreun posedat. Nu-i venea să creadă ce se întâmplă. 

Ca lucrurile să fie și mai rele, durerea aceea de cap prinsese o forţă 
năucitoare. 


Capitolul 31 


Joi 


Atmosfera din secție se asemăna cu cea pe care o întâlneşti într-un serial 
polițist american. Ar mai fi fost nevoie doar de vreo două prostituate 
încătușate ca să completeze imaginea. 

Incapabili să-şi mascheze starea de euforie, membrii echipei de 
investigaţii stăteau aşezaţi în cerc cu fundul pe birourile colegilor, ținând 
căni de cafea în mână şi schimbând impresii despre contribuţiile lor la 
rezolvarea cazului. O parte din ele erau adevărate, altele, nişte exagerări, iar 
altele, minciuni sfruntate. Lumea se bătea pe spate prieteneşte, râzând 
zgomotos şi ciocnindu-şi cănile de cafea, de parcă ar fi fost halbe cu bere. 

Huldar privea scena și se întreba dacă atmosfera aceasta de sărbătoare 
era identică cu cea întâlnită la alte locuri de muncă, atunci când vreun 
proiect deosebit de important se termină printr-un succes răsunător. Probabil, 
deşi situaţia de-aici nu prea putea avea un termen de comparaţie. În birourile 
obişnuite, oamenii se pot bucura în voie, ştiind că au viitorul asigurat, banii 
vin în mod regulat, iar munca grea a fost dată uitării. Dar, în cazul anchetării 
unei crime, prinderea făptaşului nu înseamnă că răul a fost îndreptat. În timp 
ce cazul se şterge încet din amintirea echipei de anchetă, a martorilor şi-a 
avocaților, viaţa nu va mai fi niciodată la fel pentru rudele victimei sau 
pentru familia atacatorului — şi mai ales pentru atacator. Huldar nu se simţea 
deloc dornic să se alăture bucuriei generale. 

Îi privea pe Rikhardur și pe Erla discutând cu un tânăr care luase parte la 
scotocirea zonei din jurul apartamentului Freyjei. Amândoi zâmbeau. 
Trecuse mult timp de când nu-l mai văzuse pe Rikhardur bucurându-se sincer. 
Spera că nu se datora doar rezultatului anchetei, ci că era şi un semn că 
începea să-şi revină de pe urma divorțului şi că avea să reuşească să meargă 
mai departe. Însă Huldar ştia că era prea optimist; tipul pur şi simplu se 
bucura de clipa prezentă. 

La urma urmei, el era eroul zilei. 

În timp ce Huldar şi toţi ceilalți umblau fără rost pe străzile şi în 
grădinile din jurul arterei Grandi, ancheta făcea un pas uriaş înainte. 


Telefonul Elisei fusese deschis, iar ei reuşiseră să-l localizeze. În timp ce 
trăgea cu urechea la ce se discuta în jurul lui, Rikhardur își dăduse seama că 
locația se potrivea cu adresa bărbatului cu care discuta la telefon. Cu 
eficienţa lui tipică, el notase deja toate informaţiile celui aflat la celălalt 
capăt al firului. Când respectivul menţionase nu numai numele lui Ástrós, 
care încă nu apăruse în presă, ci şi un cod secret, Rikhardur făcuse socoteala 
şi apoi izbutise să-l țină pe celălalt de vorbă, în timp ce-şi alerta colegii. 
Suspectul aștepta acolo, cu telefonul în mână, când poliţiştii trimişi să-l 
aresteze îi băteau la uşă. 

În guma pe care-o mesteca nu mai rămăsese pic de nicotină. Huldar o 
scuipă în coşul de gunoi. Un gogoloi în plus sau în minus nu avea cum să 
perturbe procesul de reciclare. Se îndreptă spre Rikhardur şi Erla; era vital 
să arate echipei că nu are resentimente față de ei sau că se simte dezamăgit 
că nu lui îi aparține onoarea de-a fi rezolvat cazul. 

Deşi primise instantaneu informația că fusese găsită locaţia telefonului 
Elisei, el nu ajunsese acolo decât după arestarea lui Karl Pétursson. Deja 
suspectul stătea pe bancheta din spate a maşinii de poliție, cu gura căscată, 
în timp ce într-alta aştepta Börkur Thordarson, prietenul acestuia. Primul 
lucru pe care l-a făcut Huldar a fost să le comande agenților să miște una 
dintre maşini, astfel încât suspecţii să nu poată comunica prin semne prin 
geamurile închise. Pe moment, declaraţiile lor se dovediseră atât de diferite, 
încât era clar că nu avuseseră cum să cadă de acord împreună asupra unei 
poveşti. În acel moment preluase Huldar conducerea, descoperise corpul 
mutilat în anexa lipită de casă, apoi organizase o căutare sistematică a 
proprietăţii, care fusese terminată abia în zorii zilei. 

Prin contrast cu meticulozitatea cu care își ştersese urmele după ce le 
omorâse pe Elisa şi Astr6s, Karl reuşise să adune în casă un adevărat munte 
de dovezi compromiţătoare, care păreau să elimine orice îndoială că el era 
făptaşul. Era remarcabil că găsiseră o asemenea comoară de dovezi solide 
ca stânca; atât de remarcabil, încât nu-i mai dădea pace lui Huldar. Îşi 
reaminti că tânărul era în plin proces de curățare a casei de orice material 
incriminator; deja scăpase de tot ce putuse fi aruncat uşor, deşi nu era clar de 
ce considerase că era necesar să scape de ele, luând în considerare mai ales 
ceea ce nu reușise să arunce. Poate că era vorba de unul dintre acei criminali 
a cărui plăcere supremă este să adune trofee de la victime. Fără îndoială că 
motivele lui vor ieşi la iveală după ce el şi prietenul său, Börkur, vor fi 
interogați. 


Peste noapte, fuseseră amândoi lăsați să fiarbă la foc mic în celule, iar 
primul lucru pe care-l făcuse Huldar de dimineață fusese să meargă și să 
vadă ce se întâmplase cu ei. 

Karl stătea şi se holba fix la uşă, într-o asemenea stare de şoc, încât nu 
fusese capabil nici să se ridice în picioare, nici să reacționeze în vreun alt 
fel atunci când privirile li se întâlniseră printre gratii. Se ținea de cap 
precum cineva care suferea de o durere atroce, ca şi cum creierul însuşi avea 
să-i explodeze. 

Börkur, prietenul lui, zăcea întins pe jos, ca şi cum dormea. 

Huldar hotărî că, de îndată ce va avea ocazia, o va întreba pe Freyja care 
tip de comportament arăta cu mai multă acuratețe o conștiință curată. Ar avea 
astfel o scuză ca s-o sune, deși de fapt nu era nevoie să-i spună nimeni că cel 
adormit demonstra cel mai clar că nu are nimic pe suflet. 

— Deci. Aţi dormit bine? 

Huldar nu reușise să doarmă mai mult de trei ore adunate. Adormise în 
clipa în care atinsese perna cu capul și profitase de un somn fără vise. Nu 
fusese de-ajuns să ştirbească măcar o fărâmă din lipsa acută de somn care se 
acumulase în ultima săptămână, cu toate acestea, se simţea un alt om. 

— La dracu”, cum să nu. Erla se întoarse spre el. Alte noutăți? Ce-a ieşit 
la iveală în urma percheziţionării proprietăţii? 

— Dar ce n-a ieşit la iveală! Am găsit telefonul, o brățară care s-a 
dovedit că i-a aparţinut lui Astr6s, ciornele mesajelor criptice, resturi ale 
ziarelor din care a decupat literele, o pereche de chiloți de-ai Elisei, o cască 
de motociclist, o pereche de mănuși pe care bănuim că le-a folosit în cazul 
ambelor crime şi mai multe role de bandă adezivă. Nefolosite. Ceea ce ne-ar 
putea duce cu gândul că plănuia noi atacuri. 

Banda adezivă, casca şi mănușşile fuseseră descoperite lângă trupul aflat 
în magazie. Ziarele zăceau într-un tomberon, deși se părea că tomberonul mai 
fusese golit de câteva ori de când fuseseră găsite biletele în casele 
victimelor. Era un pic bizar, dat fiind că te-ai fi aşteptat ca suspectul să fi 
încercat să scape cât mai repede de acele ziare. Dar ce putea fi considerat 
comportament normal sau rațional în cazul unui om ca acesta? Brăţara şi 
paginile care conţineau ciorne ale mesajelor fuseseră găsite în pivniță, iar 
chiloţii în dormitor, alături de o rolă de prosoape de bucătărie din hârtie, din 
care o parte fuseseră folosite. Era clar că bărbatul se masturbase deasupra 
chiloților. Deci, până la urmă, se părea că totuşi crimele avuseseră şi-o tentă 
sexuală. Într-un fel extrem de greţos. 


— ŞI care-i treaba cu trupul descoperit în magazie? întrebă Erla, 
strâmbându-se. E-adevărat că victima a fost omorâtă cu un pistol de lipit? 

Trei ore de somn nu-i oferiseră lui Huldar puterea de-a ţese poveşti pe 
marginea detaliilor acelora morbide. Încă mai simțea un gust rău în gură din 
cauza duhorii de urină, excremente şi creier ars din magazia perfect izolată. 
Mirosul devenise perceptibil încă dinainte să se deschidă ușa, însă după ce 
pătrunseseră înăuntru, acesta devenise de nesuportat. 

— Da, e adevărat. 

Spuse doar atât, indicând în mod clar că nu mai avea nimic de zis legat de 
acest subiect. 

— Ştim de ce dracu” l-a omorât pe tipul ăla? Şi pe cele două femei? 

Erla îi aruncă o privire furișă lui Rikhardur, despre care Huldar ar fi putut 
jura că semăna a flirt. Un lucru foarte promiţător, totuşi el se strădui din 
răsputeri să nu rânjească prea larg. Trebuia să fie atent să nu intervină ca un 
dobitoc; un zâmbet era singura reacție potrivită când se discuta un asemenea 
subiect. 

— Nu. Să sperăm că interogatoriile de azi vor arunca mai multă lumină 
asupra cazului. Rikhardur, mă gândeam să participi şi tu alături de mine. 

Zâmbetul lui Rikhardur se lărgi şi mai mult, era clar că lui nu-i păsa 
absolut deloc dacă dădea impresia că prea se lasă dus de val. Își recăpătase 
vechiul mod de a fi; impecabil, niciun fir de păr clintit de la locul său, 
dungile de la pantaloni perfect drepte. Cu acel zâmbet, ar fi putut servi drept 
manechin în vitrina vreunui magazin. 

— Poţi conta pe mine. La ce oră? 

— De îndată ce-şi va face apariţia avocatul. 

Karl îşi alesese un avocat de pe o listă care-i fusese înfiptă în față cu o 
seară în urmă, înainte de a fi dus în celulă. Nu pusese nicio întrebare, ci se 
mărginise la a pune degetul pe un nume. Vomitase în drum spre celule. Când 
fusese întrebat dacă luase vreun drog, el negase şi arătase spre cap, care-l 
durea îngrozitor. Vomitase din nou în celulă, atunci când îi luau o probă de 
sânge. Indicase din nou că de vină e durerea de cap. Asistenta ridicase din 
umeri şi spusese că temperatura şi tensiunea îi sunt normale; probabil că de 
vină era stresul. 

— A ales unul bun? 

Pentru prima oară, Erla nu mai considera o insultă faptul că Huldar îl 
preferase pe Rikhardur. Merita acest lucru, aşa că nu exista motiv de 
resentimente. 


— Da, destul de bun. Sincer, problemele sale sunt atât de grave, încât 
practic nu prea contează cine îi va fi avocat. 

Huldar îi spuse lui Rikhardur că-l va anunţa când va sosi momentul să 
coboare la etajul inferior, apoi se întoarse în biroul său. Schimbul acesta de 
cuvinte voia să însemne că el nu are niciun fel de resentiment la adresa celor 
care rezolvaseră cazul. 

Înainte de-a începe interogarea lui Karl, mai avea de efectuat două 
apeluri: unul către Freyja, altul către Karlotta. Cel din urmă avea să fie unul 
dificil, dar dacă avea de gând să lase trecutul în urmă, aşa cum se părea că 
procedează Rikhardur, trebuia să apuce taurul de coarne. Şi să nu mai 
privească înapoi. Îşi învățase lecţia. Niciodată de-acum înainte, oricât de 
disperat s-ar simţi, nu mai avea de gând să se încurce cu o femeie măritată, 
mai ales dacă aceasta ar fi soția vreunui coleg. 

Vechiul său scaun îl primi în îmbrăţişarea-i caldă; îl adusese cu el când 
îşi părăsise biroul-compartiment, după ce fusese promovat. Celelalte obiecte 
de mobilier îi erau mai puţin familiare: biroul, computerul cel nou și pereţii 
goi, pe care încă nu îndrăznise să atârne vreun tablou sau vreo poză, în cazul 
în care ar fi dat greş cu rezolvarea anchetei. Ar fi fost momentul ideal să 
imprime acestui loc propria lui personalitate, dat fiind că era puţin probabil 
să-şi frângă gâtul de acum înainte. Era păcat că nu ştia cu ce să-și decoreze 
pereţii; poate cu un poster cu o trupă de heavy-metal? 

Freyja răspunse la al treilea ţârâit al telefonului. Tonul ei părea mult mai 
prietenos decât cu o seară înainte, când el ciocănise la ușă ca să-şi ia la 
revedere şi s-o informeze că arestaseră pe cineva. Îi ceruse s-o mai ţină la 
ea încă o noapte pe Margrét, până vor reuşi să-şi facă o idee mai clară. Nu 
aveau timp să pună la punct o altă strategie. Poliţiştii urmau să continue 
vânătoarea bărbatului pe care Margrét pretindea că-l văzuse în grădină, însă 
Huldar trebuia să plece. Părea extrem de improbabil ca bărbatul din grădină 
să aibă vreo legătură cu crimele, însă cei doi poliţişti aveau oricum să 
rămână de gardă în faţa clădirii, pentru orice eventualitate. 

Ea îi spusese la revedere în ușă cu un surâs îngheţat pe față, dând din cap 
de mai multe ori, precum acei stupizi câini de jucărie pe care lumea îi pune 
pe bordul maşinii. La început, el își închipuise că ea ascundea ceva la spate, 
însă apoi zărise bucata de parchet desprinsă de la locul ei şi-şi dăduse 
seama ce se întâmplase. Era clar că se străduise ea însăşi s-o aşeze la locul 
ei, ca nu cumva el să încerce să-și ducă la îndeplinire ameninţarea de a 
rămâne peste noapte şi să aibă motiv să o aşeze la loc. Probabil că la spate 


ținea un ciocan. Deși ea nu dorea ajutorul lui, era limpede că i-ar fi prins 
bine: bucata de parchet părea şi mai prost așezată decât înainte. 

— Voiam doar să te anunţ că vor veni să o ia pe Margrét. Ai scăpat de ea. 

— A fost prins criminalul? 

— Aşa se pare. 

— Îi pot spune şi ei? 

— Nu, eu aş mai aștepta un pic. Mai trebuie să-i punem nişte întrebări 
suspectului, așa că ar fi mai bine să nu-i spui nimic, în caz că se va dovedi 
că este nevinovat. 

— Încă n-a mărturisit? 

— Nu. Nici măcar nu l-am interogat. Dar s-au adunat atâtea dovezi 
împotriva lui, încât practic nu mai avem de îndeplinit decât o simplă 
formalitate, o lămuri Huldar în timp ce mişca mouse-ul și trezea monitorul la 
viață. Poţi să-mi faci o favoare? 

— Depinde. 

— Poţi intra pe Facebook şi să deschizi pagina lui Arnar Pétursson? 

— Cine e? 

— Fratele suspectului, zise Huldar, deschizând el însuşi pagina. Încearcă 
să-i arăţi lui Margrét o poză de-a lui; vezi dacă i se pare cunoscut. Freyja 
nu-i răspunse, aşa că el continuă: O să-mi asum eu responsabilitatea dacă o 
va afecta acest lucru. Mărturia ei nu mai e la fel de importantă ca înainte. 
Avem o mulțime de dovezi, aşa că ar fi posibil chiar să nu mai fie nevoie 
deloc ca ea să depună mărturie. Avem și câteva înregistrări foarte bune cu 
Margrét. Dacă deja l-a identificat pe bărbat, atunci va scădea foarte mult 
probabilitatea ca avocatul apărării să ceară aducerea ei în boxa martorilor. 
Probabil că va dori să se renunţe cu totul la mărturia ei. 

— OK. În capul tău au să se spargă toate. Deşi mă îndoiesc că îi va face 
rău lui Margrét. 

În timp ce Freyja se ducea să o aducă pe fată, el căută o poză de-a lui 
Karl. Albumele de pe pagina de Facebook a lui Karl pe care le cercetase 
Huldar cu o noapte înainte erau goale. Poza lui de profil era un personaj 
dintr-un desen animat, cu căşti pe cap şi un microfon în mână, așa că nu era 
lămuritoare în niciun fel. Nici pagina fratelui său nu aducea mai multă 
lumină, deşi el avea şi câteva poze, mai ales cu el alături de soție. Dar exista 
şi una cu ambii frați, iar între ei se afla soția lui Arnar. Se afla în albumul ce 
purta eticheta /s/anda, vara lui 2014, aşa că poza era suficient de recentă. 
Karl părea întruchiparea nefericirii. Huldar clătină din cap. Nici fratele sau 


cumnata lui nu arătau cu mult mai veseli. Fratele lui 1 se părea tulburător de 
familiar, însă Huldar nu-și aducea aminte unde îl mai văzuse. 

— M-am întors. Ţăcănitul unei tastaturi, apoi, din nou, glasul Freyjei: la 
care poză doreşti să ne uităm? 

Huldar i-o descrise, apoi ascultă conversaţia care se desfăşura între 
Freyja şi Margrét. Ea îi vorbea cu blândeţe fetiţei, spunându-i că vrea să-i 
arate fotografia unui bărbat, despre care se credea că ar putea fi cel pe care-l 
văzuse Margrét în grădina ei. Dar asta nu însemna neapărat că era vorba 
despre bărbatul care-i făcuse rău mămicii sale. Freyja se opri din vorbit, 
lăsând să se audă clickurile unui mouse. Huldar își apăsă şi mai tare 
telefonul de ureche. O lungă perioadă nu se distinse nimic, însă apoi Margrét 
fu cea care sparse tăcerea. 

— Nu ştiu. Cred că el este. El este. Cred. Seamănă mult cu el. Deși el nu 
are nicio glugă pe cap. 

Apoi interveni Freyja, care-i mulțumi lui Margrét şi-i spuse că poate să 
se ducă în bucătărie și să mănânce nişte biscuiţi. 

— Mersi! Nu chiar atât de mulțumitor pe cât speram, dar cred că 
deocamdată e suficient. 

— EFi bine, nu e ca şi cum ar fi luat cina împreună cu el. L-a văzut pe 
bărbat pe fereastră, mai ales seara sau în timpul nopţii. 

— Cunosc. E în regulă. Mersi mult! 

— Oricum, cine-i tipul? 

— Un băiat, practic. Student la universitate. 

— De ce-a făcut-o? 

— Nu ştim. Încă. 

Huldar avea senzația că rămăsese ceva nerostit între ei, dar nu-şi dădea 
seama ce anume. Freyja nu mai avea nimic de adăugat, aşa că el îi spuse că 
vor vorbi mai târziu şi închise. După modul în care-i răspunsese, el nu 
reuşea să-şi dea seama ce părere avea ea despre tot ce se întâmplă. 

Nu era mare problemă să selecteze numărul Karlottei din lista de 
contacte, însă marea greutate consta în apăsarea butonului pentru a o apela. 
Ținând degetul în aer, Huldar aruncă o privire prin peretele de sticlă al 
biroului său către locul în care Rikhardur încă mai discuta cu Erla și cu un 
tânăr inspector. Alte două persoane se alăturaseră conversaţiei. Evident, cu 
toții voiau să audă întreaga poveste direct din gura lui Rikhardur. Ce-ar fi 
făcut dacă Rikhardur ar fi plecat brusc din mijlocul celorlalți şi s-ar fi 
năpustit în birou la el, iar el s-ar fi aflat în mijlocul convorbirii? Ar fi 


închis? Normal. Ar fi avut timp să-i spună la revedere femeii şi să închidă. 
Dintre toți, Karlotta ar fi înţeles cel mai bine că el nu-și dorea să discute cu 
ea chiar sub nasul fostului ei soț. 

Trase aer adânc în piept şi apăsă butonul. Dacă n-o suna acum, va trebui 
să aştepte până mâine. Era aproape nouă dimineaţa, iar el voia să discute cu 
ea înainte să devină prea ocupată, însă știa că ea nu are un timp nelinutat la 
dispoziţie. Avea de gând să lase telefonul să sune de şase ori, apoi urma să 
închidă. 

Karlotta răspunse aproape imediat. În fundal se auzeau alte discuţii și 
multă agitaţie, aşa cum el îşi plănuise de fapt. 

— Bună, Karlotta! Sunt Huldar. 

— 0... aşteaptă puţin. Stai să merg în altă parte. 

El auzi zgomot de pași, ţac, țac, tacul scos de inevitabilele ei tocuri cui. 
Apoi o ușă care se închide şi ea vorbi din nou: 

— Scuze pentru asta. Şi mersi pentru că m-ai sunat. Nu voiam să vorbesc 
cu tine cu alți oameni prin preajmă. 

— Nu. ŞI eu sunt singur. 

ÎI fixa cu privirea pe Rikhardur, care nu părea conştient de ce se întâmplă. 

— Nu ştiu cât timp voi fi lăsat în pace, aşa că ar fi mai bine să ne grăbim. 

— Da, la fel şi eu. Aştept un client peste zece minute. 

Huldar se blestemă în gând pentru că nu mai așteptase cinci minute. Nu 
vedea cum putea să facă faţă unei conversații de zece minute cu Karlotta. 

— Uite, ştiu că ar fi trebuit să te sun cu multă vreme în urmă. Îţi datorez 
niște scuze pentru... ştii tu ce. Singura scuză este că eram foarte beat. Dar 
asta nu-i o scuză, ştiu. Când am sunat, după ce Rikhardur mi-a povestit 
despre divorţ, nu am avut curajul să-ţi spun nimic. La acea vreme nu voiam 
decât să știu dacă i-ai spus ceva. Foarte egoist din partea mea, ştiu. Așa că- 
mi cer scuze şi pentru asta. Dar, mai ales, îmi cer scuze pentru că te-am făcut 
să te înjoseşti în felul ăla. 

— Nu e nevoie să-ți ceri scuze. Eu sunt cea care ar trebui să-şi ceară 
scuze. 

— Tu? 

— Da, eu. Ce, eşti surprins? Ce dracu’ credeai? Că eu nu am voinţă 
proprie? Părea luată complet prin surprindere. Că eu nu pot rezista în fața 
farmecelor tale? 

— Nu. 

Huldar nu se arătă deranjat de spusele ei. El o ceruse, şi-o merita cu vârf 


șI îndesat. 

— Sigur că n-am crezut aşa ceva. Voiam să-mi cer scuze față de tine, 
pentru că nu mă pot scuza faţă de persoana care merită cel mai mult acest 
lucru. Ştii la cine mă refer. 

Huldar privea cum Rikhardur se bucură de toată atenția celor care-l 
înconjuraseră. Însă el nu-și dădea capul pe spate, hohotind de râs, dând din 
mâini sau arătând că se bucură sincer alături de ceilalţi. Doar cineva care-l 
cunoştea foarte bine îşi putea da seama că nu-şi mai încăpea în piele de 
bucurie. 

— Aş vrea să pot, însă de dragul lui, ar fi mai bine să n-o fac. 

Se opri, rugându-se în gând ca ea să fie de acord cu el. Dar dacă ea își tot 
repetase că vrea să clarifice lucrurile o dată pentru totdeauna? Oare se 
arătase prea grăbit, exprimându-și regretele cu voce tare şi cerându-și și 
scuze? 

Se părea că nu. Karlotta era o femeie inteligentă. 

— Pentru numele lui Hristos, să nu-i spui nimic. Şi-aşa a suferit de-ajuns. 

— E vreo şansă să vă împăcaţi? 

— Nu, zise Karlotta, apoi trase adânc aer în piept şi repetă: Nu. 

— Îi e dor detine. 

— Nu începe! 

— Scuze. Nu-i treaba mea. 

— Uite, continuă ea, mai bine îi dau mai departe şi-ţi zic ce am avut de 
gând să-ți zic atunci când am reuşit să-mi adun curajul de a te suna. Huldar 
rămase tăcut, aşa că ea continuă: Ţi-a povestit vreodată Rikhardur despre 
problema noastră de-a avea copii? 

— Puțin. 

— Întreaga chestiune a fost o tragedie de la început şi până la sfârşit. Pur 
şi simplu se părea că nu sunt în stare să duc o sarcină până la termen. Lui 
Rikhardur i-a fost îngrozitor de greu să recunoască faptul că nu eram 
perfecţi. Apoi, mi-a venit ideea de a încerca în alt mod. 

— În alt mod? 

— Da. Să rămân gravidă cu alt bărbat. Am devenit obsedată de ideea că 
el era cel de vină. Ani de zile, s-a încăpățânat să nu meargă să facă un test, 
refuzând să accepte că ar putea fi ceva în neregulă. În seara în care am dat 
peste tine, eram în căutarea unui posibil candidat. La început, am încercat să 
găsesc un bărbat după chipul și asemănarea lui Rikhardur, însă când am dat 
peste tine, deja mă săturasem să umblu prin baruri şi dădusem câteva pahare 


pe gât, aşa că uitasem cu ce scop venisem acolo. Însă de vină era faptul că 
pur şi simplu nu o puteam face cu cineva complet străin. Ideea mi se părea 
dezgustătoare. Beam ca să-mi fac curaj. Apoi te-am zărit pe tine. 

— Pe mine? Ai mers cu mine la toaletă doar ca să rămâi însărcinată? 
Pentru că eu nu îţi eram complet străin? 

— Da. 

Tonul ei avea ceva caracteristic, care îi aducea aminte de Rikhardur. Un 
fel de emoție reprimată. 

— De aceea am vrut să-mi cer scuze faţă de tine. N-ar fi trebuit să o fac 
niciodată, mai ales că voi doi eraţi prieteni. A doua zi, am fost îngrozită 
când am realizat ce făcusem. Apoi, când am aflat că sunt gravidă, m-am 
simţit un pic ciudat. Îmi părea şi bine, şi rău. Bine pentru că, dacă era 
copilul tău, atunci eu și Rikhardur am fi avut mai multe şanse să devenim 
părinți; rău, pentru că eram oripilată la gândul că acel copil avea să arate la 
fel ca tine sau că am fi fost dați de gol. Şi pentru că ar fi putut fi totuși 
copilul lui Rikhardur, iar eu nu aş mai fi fost în stare să desfac ceea ce se 
făcuse deja. Se opri să-și tragă răsuflarea, apoi continuă: Oricum, ştii și tu 
cum s-a terminat. Nici de data asta n-am putut duce sarcina până la sfârşit. 

— De ce-mi zici toate astea? Nu e treaba mea. Nu faci decât să 
înrăutățești lucrurile. 

Huldar închise ochi. Furia i se mai stinsese, aşa că deschise iar ochii și 
continuă: 

— Karlotta, ce-a fost făcut e bun făcut. S-a terminat. Greșeala ta, greșeala 
mea — nu mai contează. 

Văzu cum Rikhardur își lungește gâtul peste cei din grup şi se uită la el. 
Privirile li se-ntâlniră, iar colegul lui îi zâmbi cu mai multă căldură decât 
merita Huldar de fapt. Mină și el un zâmbet, drept răspuns. 

— Uite, trebuie să plec. Mersi că mi-ai spus. În ciuda a tot ceea ce s-a 
întâmplat, e bine c-am aflat. Mă simt ceva mai puțin prost decât mă simţeam 
înainte. 


Capitolul 32 


Milimetru cu milimetru, aproape imperceptibil, pereţii micuţei camere de 
interogatoriu se închideau în jurul celor patru bărbaţi. Karl părea că e 
singurul care observă acest lucru. Însă camera era aproape goală, aşa că nici 
n-avea ceva pe care să-l folosească drept punct de reper. Pereţii daţi cu var 
alb erau goi, masa şi scaunele, banale și funcţionale; un singur bec atârna 
deasupra centrului mesei. 

El evită să privească în sus, căci lumina puternică îi accentua durerea de 
cap şi îi era teamă că va vomita din nou. Nu că i-ar mai fi rămas ceva în 
stomac. Vomitase deja pizza de ieri şi se simţise prea rău ca să mai poată 
mânca ceva din micul dejun neapetisant oferit de dimineaţă. Tava cu mâncare 
îi fusese lăsată pe podeaua celulei: un terci rece într-un castron de plastic de 
unică folosință, un pahar cu apă, două felii îngălbenite de măr şi un suc 
gălbui, apos, cu origini necunoscute. Când încercase să-l bea, sucul îi venise 
înapoi pe gât şi fusese nevoit să înghită apa călâie, pe care plutea un fir de 
păr. Firul de păr îi rămăsese blocat în gât, ceea ce-l determinase să refuze 
paharul cu apă pe care acum unul dintre poliţişti tot continua să-l împingă 
spre el, cu o neliniște crescândă. 

— Bea nişte apă. O să ţi se facă rău dacă nu bei. 

Răspunse avocatul lui Karl în locul său, care îi urma fidel instrucțiunile 
primite mai devreme. 

— Nu vrea apă. A refuzat deja. Dacă-şi va schimba părerea, o va bea, 
staţi liniștiți. 

Karl rămase cu privirea aţintită în faţă, aşa cum o făcea deja de câteva 
ore, pentru a-și menaja capul în eventualitatea în care urma să fie nevoit să 
răspundă la nişte întrebări care chiar erau importante. Vorbea doar atunci 
când nu avea încotro. Problema era că deja nu mai ştia ce are importanţă și 
ce nu. 

Nu se putea gândi decât la durerea aceea atroce de cap. 

Întorcând încet capul, văzu că cei trei bărbaţi se uitau la el cu priviri fixe: 
avocatul de vârstă mijlocie, care începuse deja să chelească şi părea 
însărcinat în opt luni, stătea lângă el, iar cei doi poliţişti, în picioare, în fața 
lui. Dacă n-ar fi ştiut cum stă treaba, ar fi putut crede că unul dintre poliţişti 
era avocatul său, iar avocatul era poliţist. Polițistul respectiv purta costumul 
mai elegant şi se purta într-un mod pe care Karl îl considera că i se 


potriveşte mult mai bine unui avocat; el nu se apleca tot timpul înainte, 
sprijinindu-se în cot, şi nici nu-și sufla nasul după fiecare întrebare 
importantă, aşa cum proceda cel venit aici ca să-i apere interesele. Însă 
puţine persoane l-ar fi putut confunda pe celălalt poliţist cu un avocat; avea 
părul prea lung și mesteca gumă întruna. 

— Eşti bine, Karl? îl întrebă polițistul în timp ce-şi lpea guma de 
interiorul obrazului. Te simţi rău? 

Karl suci uşor de cap înspre dreapta, apoi înspre stânga. Polițistul se 
întoarse spre avocat. 

— Are febră? 

— Eu de unde să știu? Mi-a zis că se simte bine. 

Polițistul cu păr lung se aplecă în faţă şi-i puse lui Karl o mână pe frunte. 
Karl nu se mişcă; n-avea nici energie, nici voinţă. 

— Temperatura pare a fi normală. Ai luat ceva, Karl? 

Karl nici nu-i răspunse, nici nu mișcă din cap. Deja mai răspunsese de 
câteva ori la această întrebare. În acelaşi mod: nu. 

— Am găsit droguri la tine acasă. Ai luat cumva ceva mai puternic? Ceva 
ce poate ai sintetizat în laboratorul de chimie? 

Karl răspunsese şi la întrebarea asta de mai multe ori: nu. 

Poliţaiul se încruntă și se întoarse spre avocat. 

— Vom lua o scurtă pauză. Poţi recapitula încă o dată întreaga procedură 
împreună cu clientul tău, iar eu voi solicita o asistentă. Ceva nu e în regulă 
cu băiatul. Se ridică în picioare, apoi adăugă: Doar dacă nu cumva este un 
foarte bun actor. 

Karl îi privi în timp ce polițţaiul şi colegul lui bine îmbrăcat ieșeau din 
încăpere. 

— Nu are rost să te prefaci că eşti bolnav. Nu îți va fi de niciun ajutor. 
Dacă nu vrei să le răspunzi la întrebări, ei nu te pot obliga în niciun fel. 
Avocatul plesni masa cu latul palmei. Deși, judecând după răspunsurile pe 
care le-ai dat la început, aş înţelege de ce preferi să rămâi mut. Lucrurile nu 
arată prea bine pentru tine. Chiar deloc. 

Ceaţa din mintea lui Karl începu uşor să se ridice. 

— Nu am omorât pe nimeni. 

— Nu, desigur. Avocatul părea să considere răspunsul său ca fiind 
nerelevant. De tine depinde cum vrei să joci. Vom avea o grămadă de timp să 
abordăm din alt unghi lucrurile, dar ar trebui să ţii cont că ei au probe care-ţi 
stabilesc în mod indubitabil vinovăția. 


Karl izbuti să încuviinţeze din cap. Va asculta, îşi va aduna puterile și 
apoi le va răspunde. Nu trebuia să se grăbească. Ei făcuseră cerere ca el să 
fie reținut în arest şi, potrivit avocatului, aproape sigur li se va aproba 
cererea. Pentru început, îl vor reţine timp de două săptămâni. Când Karl îl 
întrebase dacă, după aceea, va fi eliberat sau i se va prelungi șederea în 
închisoare, avocatul refuzase să-i răspundă, spunându-i că mai bine l-ar 
preocupa situaţia în care se afla acum, decât să-şi facă griji cu privire la ce 
s-ar putea întâmpla de acum înainte. Karl se hotărâse să meargă pe mâna lui; 
situaţia lui actuală era şi-așa destul de proastă. 

— În regulă, fiule. Eu înţeleg că te simţi rău; e normal, ești în stare de 
şoc. Hai să mai recapitulăm o dată. Opreşte-mă dacă înţeleg greşit sau nu 
mi-ai explicat aşa cum trebuie sau răspunsul tău a fost înțeles greşit. Dacă 
vei izbuti să le oferi o explicație logică pentru tot ce s-a întâmplat, atunci te 
vor lăsa să pleci. Poliţia n-are puterea de a te reţine în arest dacă tu poți 
dovedi că au arestat persoana care nu trebuie. Însă, până acum, lucrurile n-au 
fost deloc în favoarea ta. Uneori e mai bine să spui mai mult, decât mai 
puţin. Bărbatul îl privea pe Karl drept în ochi. Hai să începem cu aspectele 
pozitive. Încă n-au reușit să dovedească faptul că ai avut vreo legătură cu 
cele două femei, însă nu acelaşi lucru se poate spune despre celălalt tânăr, 
prietenul tău. Există riscul ca ei să stabilească vreo legătură între tine şi 
femei dacă vor continua să sape? 

Karl scutură din cap. Durerea 1 se dublase și, o vreme, mintea lui nu putu 
forma niciun gând cât de cât coerent; trebuia să-și direcționeze toată energia 
rămasă doar pentru a putea respira. Durerea mai cedă niţel într-un final, însă 
tot nu se simţea în stare să sublinieze faptul că, judecând după modul în care 
poliția distorsiona tot ce spunea el, probabil că nu va mai trece mult și vor 
reuşi să găsească legătura mult dorită. Doar că acele cuvinte erau prea 
complicate pentru a putea fi rostite cu voce tare. 

Avocatul continuă: 

— Bine. Asta-i o veste bună. Deși e mare păcat pentru prietenul tău. Îşi 
plimbă ochii peste însemnările pe care le făcuse în timpul interogatoriului. 
Eşti îndeajuns de sigur că nu-i al tău pistolul acela de lipit? Ridică privirea 
spre Karl, care încuviință uşor. Înţeleg. Nu că acest lucru ar fi schimbat 
ceva, dat fiind că amprentele tale au fost găsite pe el. 

Karl își privi interesat vârfurile degetelor albăstrui. Amprentele îi 
fuseseră luate aseară, când ajunsese la secția de poliție, iar după aceea 
fusese fotografiat din față şi din profil. 


— Şi foarte grav e şi faptul că victima a fost găsită pe proprietatea ta. 
Locuiești singur în casă, deci e greu de crezut că un străin ti-ar fi putut folosi 
dependințele fără ca tu să afli, având în vedere că nu există niciun indiciu 
care să sugereze că s-a pătruns prin efracție. La urma urmei, magazia era 
încuiată. Avocatul tăcu şi începu din nou să-şi citească însemnările. 
Mănunchiul acesta de chei, despre care pretinzi că a dispărut; cumva pe el se 
afla şi cheia de la magazie? 

Karl încuviinţă din nou. N-avusese prezența de spirit să dezvăluie acest 
lucru poliției atunci când îl întrebaseră despre magazie. Nu durerea de cap 
era cea care-l împiedica să răspundă cum trebuie la întrebări, ci gândul la 
Halli, legat acolo, la doar câţiva metri depărtare de el; la Halli, cu un pistol 
de lipit înfipt în ureche — pistolul de lipit al lui Karl. 

— De ce n-ai zis aşa? Pe avocat nu părea să-l intereseze faptul că el nici 
n-avusese timp să răspundă. Ei, e bine de știut, oricum. lar prietenul tău, 
Börkur, poate confirma că ţi-au dispărut cheile? 

Karl dădu iar din cap, deşi cu ceva mai puţină convingere. Cu Börkur nu 
se ştia niciodată. Dacă poliţia reuşise să-l încolţească atât de bine pe Karl, 
probabil că pe Börkur vor reuşi să-l manevreze în așa fel, încât să nu mai 
ştie nici pe ce lume se află. Înainte de a-și da seama ce l-a lovit, el ar fi putut 
recunoaște comiterea tuturor crimelor rămase nerezolvate până acum. Sau să 
le pună în cârca lui Karl. 

— Să sperăm că poate. Şi că poate confirma că a auzit şi el 
transmisiunile, așa cum pretinzi tu. E absolut vital s-o facă. În afară de el, 
presupun că nimeni altcineva nu le-a mai auzit. Firește, prietenul tău n-a 
reuşit să supravieţuiască pentru a-ți putea susţine povestea. 

Karl se forţă să vorbească. Începea să amorţească; abia dacă-şi mai putea 
simţi un braţ. 

— Poate. Poate au auzit-o alţi radioamatori. Au un club. Îi poţi întreba pe 
ei. 

De ce nu se dusese la întâlnirea cu ei şi să le povestească totul? În cazul 
ăsta, ar fi putut seta radiourile pe frecvenţa potrivită şi s-o asculte. Era puțin 
probabil ca ei să fi dat peste ea din întâmplare, din moment ce niciunul dintre 
ei nu era interesat de radiourile cu numere și aveau şi tendința de a nu căuta 
frecvențele pe unde scurte potrivite. 

— Da. Categoric voi atrage atenția poliției asupra acestui aspect. 
Avocatul mai făcu o însemnare, apoi se scărpină pe gât. Dacă tot susţii că 
eşti nevinovat, nu cumva ai şi vreo teorie legată de cine i-ar fi putut omori pe 


aceşti oameni? 

În mod firesc, Karl îşi frământase creierii în legătură cu asta întreaga 
noapte, însă nu izbutise încă să ajungă la o concluzie. Era imposibil să 
înţelegi cine ar fi vrut să le facă rău lui Halli sau femeilor acelora, mai ales 
într-un asemenea mod. Sau lui însuși, de fapt. 

— Mi-a trecut prin cap că ar fi putut avea de-a face cu descărcările 
ilegale de fişiere. Halli a fost arestat în urma unui raid făcut de poliţie și 
altceva nu-mi vine în minte, decât că a turnat pe cineva. A dat în gât persoana 
care coordona acele descărcări ilegale sau ceva de genul. 

Ceva de genul. Teoria 1 se păru şi mai stupidă acum, când o rosti cu glas 
tare, decât atunci când o răsucise pe toate părțile în minte. 

— Înţeleg. Nu e foarte plauzibilă, dar cine știe? Avocatul mâzeăli din nou 
ceva pe foile sale, apoi îi zâmbi lui Karl. Vezi ce progres înregistrăm când 
suntem doar noi doi? 

Karl încercă şi el să zâmbească, dar nu reuşi să afişeze decât o grimasă, 
asemănătoare cu imaginea unui câine care-și dezgoleşte dinții pentru a 
cuprinde un os. 

Bărbatul nu mai zâmbea, în schimb începu din nou să-l chestioneze: 

— Ai Zis că n-ai mai văzut acea cască în viaţa ta şi dat fiind că poliţia n-a 
amintit nimic de vreo amprentă, mă îndoiesc că au găsit vreuna. Aruncă din 
nou o privire spre notițe, apoi îl privi din nou pe Karl. O întrebare. Îţi 
amintești cumva când ai văzut ultima oară pistolul de lipit? Dacă ceea ce zici 
tu este adevărat, atunci probabil că l-a şterpelit cineva. 

— Nu. 

Karl inspiră adânc, însă aerul stătut şi acru nu-l ajută absolut deloc să 
scape de durerea aceea de cap oribilă. 

— Poate când a avut loc jaful. Am fost jefuiți. Pe vremea când trăia 
mama. 

— Când s-a petrecut asta? 

— Înainte de Crăciun. Pe la mijlocul lui noiembrie. Nu-mi amintesc cu 
exactitate. Karl apucă marginea mesei cu mâinile şi se ridică niţel. O să 
încerc să-mi amintesc — dar nu acum. E posibil ca atunci să fi dispărut 
pistolul de lipit. 

— Bun, bun. Avocatul notă această informaţie, însă când ridică din nou 
privirea, nu păru cu nimic mai optimist. E posibil să mai găsească şi alte 
amprente? Poate în casa lui Ástrós Einarsdóttir, de exemplu? 

— N-am fost niciodată acasă la ea. Nu o cunosc. 


— Nu. Avocatul aruncă din nou o privire la ce scrisese. ŞI totuşi, numele 
ei a fost găsit notat pe o bucată de hârtie, la tine acasă. Scris de propria ta 
mână. Şi numele Elisei Bjarnadóttir era trecut acolo. 

— Deja am explicat acest lucru. 

Cuvintele sunau de parcă ar fi răzbătut printr-un torent gros de lavă, în 
drumul lor afară din gât. Aruncă din nou o privire înspre paharul de apă, 
apoi întinse mâna şi luă cea mai mică înghiţitură posibilă. ÎI făcu să se simtă 
ceva mai bine, așa că mai luă una, mai mare de data asta. Însă acum i se făcu 
din nou greață, aşa că lăsă paharul jos. 

— Deci singura ta explicație este că ai dat peste numele lor după ce 
codurile lor numerice personale au fost rostite în acele transmisiuni de la 
radio? 

— Da. 

— Atunci cum îţi explici că vecinii Elisei ți-au văzut maşina trecând prin 
cartierul lor? Tipul se corectă imediat. Pardon, au văzut-o parcată în faţa 
casei ei. Îşi suflă nasul, apoi continuă, părând îngrijorat. Pur şi simplu nu pot 
să cred că tu şi prietenii tăi v-aţi hotărât că trebuie să aflați unde stă ea după 
chestia asta cu codurile numerice personale. 

— Börkur. Börkur vă poate confirma. 

— A, da, Börkur. Ar fi bine ca el să ne poată oferi o poveste logică şi 
coerentă, căci pe el te bazezi să confirme o grămadă de lucruri. Avocatul 
încercă acum să mai destindă atmosfera. Şi totuşi, ar putea fi și mai rău. 
Uneori, oamenii nu au pe nimeni care să le susțină povestea. Deşi mă văd 
nevoit să recunosc că n-am mai întâlnit niciodată un caz atât de straniu. Face 
ca tot ce am considerat înainte ca fiind ieșit din comun acum să mi se pară 
absolut normal. 

Karl se comportă ca şi cum nici nu l-ar fi auzit. Comentarii în plus, ca 
acesta, erau o simplă pierdere de vreme. 

Pe avocat nu păru să-l deranjeze faptul că nu primea niciun răspuns de la 
Karl. 

— Încă nu te-am întrebat dacă suferi de halucinaţii, zise el fixându-l cu 
privirea pe Karl, parcă aşteptându-l să zică ceva. 

— Nu, niciodată. 

— Nici în copilărie sau, poate, ceva mai recent, despre care să nu 
realizezi că ar putea fi o halucinație — poate te-ai gândit că ar putea fi doar 
un pic bizar? 

— Nu. 


— Nimic legat de droguri, despre care să nu vrei să povesteşti în faţa 
poliţiştilor? 

— Nu. 

— Nu are nimeni interesul de a te condamna pentru droguri — noi vorbim 
despre o infracțiune mult mai gravă decât posesia de droguri. 

Îl privi cercetător pe Karl, de sus până jos, însă expresia lui Karl rămase 
neschimbată. Îi era deja aproape imposibil să facă și cea mai mică mișcare. 
Avocatul ridică din umeri. 

— Dar istoricul familiei tale? A suferit cineva din familia ta de paranoia 
sau a avut halucinații? Ar putea fi în avantajul tău. 

— Nu ştiu. 

— Nu-ţi aduci aminte de nimic? 

— Am fost adoptat. Nu mi-am întâlnit niciodată rudele. 

Pentru prima oară, în ochii avocatului se zări o sclipire. 

— Ce?! 

Karl nu se deranţă să repete; trebuia să-şi păstreze cuvintele pentru ceea 
ce conta cu adevărat. 

— Deci ar fi posibil ca din familia ta cineva să fi avut halucinaţii 
violente sau să fi avut un comportament violent, care să fi putut avea legătură 
cu o boală mintală? Sau ai fost abuzat sau maltratat în copilărie? 

— Nu ştiu. 

— Va trebui să ne interesăm. 

Expresia mulţumită dispăru de pe chipul avocatului atunci când văzu lipsa 
de entuziasm a lui Karl față de acest plan. 

— Fiule, vrei să-ți spun ceva? Văzând că nu primeşte niciun răspuns, 
continuă netulburat. În general, în Islanda se primesc şaisprezece ani de 
închisoare pentru crimă. Pentru o singură crimă. O crimă obişnuită. Dar nu se 
precizează nicăieri că nu s-ar putea da chiar şi sentințe mai lungi — codul 
penal permite chiar şi condamnări pe viaţă. Nu s-a mai întâmplat niciodată — 
o singură dată am auzit de o sentință mai aspră de şaisprezece ani, iar atunci, 
persoana respectivă a primit douăzeci de ani. Însă persoana care i-a omorât 
pe acești trei oameni ar putea stabili un nou precedent, urmând probabil să 
primească cea mai aspră pedeapsă din istoria Islandei: condamnarea pe 
viață. Se opri și-l privi pe Karl drept în ochi. Hai să spunem că nu vom reuși 
să-ți dovedim nevinovăția. Ai douăzeci şi trei de ani. Speranţa de viaţă a 
bărbaților islandezi este ceva mai mică de optzeci de ani. Dacă eşti 
condamnat pe viață, ai putea rămâne după gratii mai mult de jumătate de 


secol. Asta înseamnă de două ori mai mulţi ani decât ai tu deja. În schimb, 
dacă ai primi o pedeapsă obişnuită, asta ar însemna şaisprezece ani. Ai ieşi 
după zece ani şi jumătate. Asta înseamnă o diferență de patruzeci de ani. 
Patruzeci de ani. Orice ar putea să-ţi uşureze pedeapsa ar putea fi de ajutor — 
în cazul în care vei fi găsit vinovat. 

— Sunt nevinovat. 

Avocatul îi ignoră cuvintele. 

— O să mă lași să studiez istoricul familiei tale. Ştii numele părinţilor tăi 
biologici? Te-ar putea scuti de patruzeci de ani de închisoare. 

Argumentul ăsta fu suficient de bun pentru Karl. 

— Gudrún Maria GudjOnsdâttir şi Helgi Jónsson. 

Se tot gândise la părinții săi, de când fusese închis în celulă şi nu mai 
reuşise să doarmă. Oare ar regreta că l-au dat spre adopție? Mai ales dacă ar 
auzi în ce pericol se află acum? Începuse să se simtă dezamăgit că nu făcuse 
un efort pentru a afla mai multe despre trecutul său sau să-i contacteze. Acum 
nu mai ştia când va mai avea acces la un calculator şi dat fiind că totul părea 
să se destrame în jurul său, singurii care i-ar mai fi putut lua partea ar fi putut 
fi tocmai părinții săi. Deşi probabil c-ar fi fost de preferat să fi luat legătura 
cu ei înainte de a fi arestat; dacă i-ar suna din închisoare, aproape sigur nu 
vor mai vrea să aibă de-a face cu el. 

Nu mai avea pe nimeni. Absolut pe nimeni. 

Arnar se va dezice de el şi va ține să-i informeze pe toți că nici măcar nu 
sunt rude de sânge. Fireşte că era capabil să şi depună mărturie împotriva lui 
Karl. Durerea de cap i se mai domoli când îşi aduse aminte că a aruncat 
toate actele care aveau legătură cu părinții lui Arnar. Nu exista niciun motiv 
pentru care numele lor să apară în actele oficiale. Din istoricul navigării sale 
pe internet, poliția va afla, fără îndoială, că făcuse cercetări în privința 
persoanelor care purtau acele nume, dar el va putea fabrica o minciună la 
momentul potrivit. Avea suficient timp la dispoziție să inventeze ceva 
plauzibil. 

— Mersi, o să-i verific. Nu se ştie niciodată. 

— O să le spui că sunt nevinovat dacă vei reuşi să dai de ei? 

— O să le spun, cum să nu. Avocatul părea gânditor. N-am înţeles eu bine 
sau tu ai declarat că nu ai nicio rudă, cu excepția fratelui tău? Bine, în afară 
de rudele prin alianță? 

— Da. 

Karl înghiți în sec. Avea gâtul uscat ca un os. 


— Loculeşte peste ocean şi nu ştie nimic despre asta. Nu trebuie să 
vorbeşti cu el. Îţi interzic. 

— Nu sunt sigur că e un lucru înţelept. Poliția știe de existenţa lui şi 
probabil că vor lua legătura cu el cât de curând. Poza cu tine pe care spun că 
i-au arătat-o fetiţei se afla pe pagina lui de Facebook. 

Durerea de cap a lui Karl se intensifică, iar el se opri din vorbit, sperând 
că aceasta se va mai domoli. 

— Pur şi simplu nu pot să înţeleg de ce ea a zis că mă recunoaște în poză. 
Eu n-am văzut-o niciodată şi nici ea nu m-a văzut pe mine. Categoric n-am 
fost în grădina sau în casa ei, aşa cum a pretins poliția. 

— Eu nu mi-aş face prea multe griji în această privinţă. Ai văzut şi tu cât 
de vag s-au exprimat. Sunt destul de convins că asta înseamnă că fata nu a 
fost în stare să facă o identificare pozitivă. Dacă ar fi făcut-o, ei s-ar fi arătat 
mult mai încrezători și nu s-ar fi mulţumit doar cu nişte simple aluzii. 

Karl încuviinţă din cap, indiferent. 

— Tot nu vreau să discuţi cu Arnar. 

Avocatul, care dădea impresia că le văzuse şi auzise pe toate, nu îi mai 
puse nicio întrebare. Lăsă din nou privirea în jos şi începu iar să-şi citească 
însemnările. 

— Hai să ne întoarcem la problema principală. Ai înţeles ce înseamnă 
aluziile lor la câini? 

— Nu. 

Fusese luat complet prin surprindere de acele întrebări. Poliţiştii doreau 
să afle dacă el fusese cel care atacase doi câini, unul în Grafarvogur, celălalt 
pe Grandi. Îi ascultase, perplex, când îl întrebaseră de unde ştia unde locuia 
Margrét şi cum de aflase numele şi adresa Freyjei. De fapt, se arătase extrem 
de ușurat când îi puseseră aceste întrebări, tocmai pentru că erau atât de 
absurde și era sigur că ele aveau să dovedească faptul că poliţia prinsese pe 
cine nu trebuia. 

— Nu ştiu nimic despre niciun câine. 

— Nu. Cred că s-au comportat un pic bizar când nu le-ai putut răspunde la 
acele întrebări, ca şi cum până și ei se îndoiau de teoria lor. Dar asta nu 
înseamnă foarte mult. Poate c-ar trebui să ne concentrăm asupra unor 
chestiuni mult mai importante. Îţi poţi aduce aminte de ceva care ne-ar putea 
oferi un alibi satisfăcător pentru noaptea de joi, când a fost omorâtă Elisa? 
Ai sunat pe cineva sau ai primit vreun telefon de la cineva? Erai treaz când 
ziarele au fost livrate neobişnuit de devreme? Orice. Dacă navigai pe 


internet, ar putea fi posibil să urmărească acest lucru în computerul tău. Ceva 
de care să ne putem agăța. Acelaşi lucru este valabil şi pentru seara în care a 
fost omorâtă Ástrós. Ai auzit ce-au spus — momentul uciderii ei se situează în 
preajma orei în care tu pretinzi că ţi-ai condus prietenii acasă cu maşina. Nu 
sună prea bine pentru tine. 

Karl îşi simţea gura de parcă era umplută cu vată. 

— Dormeam când a fost omorâtă Elisa. 

De ce naiba era aşa greu de înţeles acest lucru? O persoană care doarme 
nu poate intra pe internet, nu poate să vorbească cu băiatul care aduce ziarele 
sau să folosească telefonul. Karl tuşi și crezu că avea să 1 se despice capul în 
două de durere. Apoi durerea aceea acută se mai estompă, cedând locul unei 
pulsaţii arzătoare şi enervante, pe care încercă s-o ignore. 

— În seara când a fost omorâtă Ástrós, am mers cu mașina şi mi-am 
condus prietenii, apoi am venit acasă. După aceea, m-am băgat în pat și m- 
am culcat. Nu am intrat pe internet. 

— Înţeleg. Poţi încerca să-ţi aduci aminte mai multe detalii? întrebă 
avocatul pe un ton descurajant. Nu sună prea bine când spui că ai trecut prin 
faţa casei lui Ástrós chiar în seara în care a fost ucisă. Lăsăm deoparte faptul 
că tu pretinzi c-ai auzit pe cineva ţipând. N-or să te creadă. Ar fi mai bine 
dacă ai recapitula mai întâi cu mine aceste lucruri, înainte de a le discuta cu 
poliția. Aşa ar fi trebuit să procedezi şi când ti-au arătat acele şiruri de 
numere. Nu să-i ajuţi să le descifreze. Aproape sigur au legătură cu crimele 
şi nu era nevoie să le dovedeşti că poţi descifra acel cod extrem de bizar. 

Ambii aruncară câte o privire lipsită de interes către foaia de hârtie pe 
care el descifrase mesajele pentru poliţie, după ce ei îi aduseseră o copie a 
tabelului periodic al elementelor. În timpul procedurii, expresiile de pe 
chipurile lor trecuseră pe rând de la uluială la acea nerăbdare pe care-o vezi 
la copii în faţa unei vitrine pline cu dulciuri. 

Karl ridică privirea. 

— Am înţeles mesajele datorită transmisiunilor pe unde scurte. Acelaşi 
cod. 

— Poate că da. Dar ești student la chimie şi cheia codului are legătură cu 
chimia, ceea ce înseamnă un singur lucru pentru ei: tu ai scris codul. 

— Nu. 

Karl nu mai putu decât să clatine din cap. Ce mai putea zice? Adevărul nu 
era de ajuns? 

— Ei par convinşi că bucăţile de hârtie cu numere pe care le-au găsit în 
pivnita ta sunt mesaje pe care aveai intenția să le foloseşti pentru 
următoarele crime. 

— Acelea erau numerele rostite la aparatul de radio. Eu le-am notat după 
ce am descifrat codul. Ca să aflu ce înseamnă. 

Karl nu înţelegea de ce era tot timpul nevoit să repete ceea ce zisese deja. 
Poate că cel mai bine ar fi fost să nu mai zică nimic. 

Avocatul ales ca să-l apere ridică din sprâncene sceptic, apoi oftă. 

— Nu cred că ar fi trebuit să le spui că nu suporţi să vezi sânge sau 
violenţă. Ei par să fi ajuns cumva la concluzia că ucigașul suferă de fobie 
față de sânge. Sau că îl consideră dezgustător. 

— Era mai bine dacă minţeam? 

— Nu. Dar ar fi trebuit să ceri ca mai întâi să te sfătuieşti cu mine în 
privat. Așa cum îţi tot repet. Dar nu mai contează. 

Bărbatul aproape că revizuise toate notițele pe care şi le luase. Răpăi cu 
degetele în ultima pagină, apoi închise carnetul. 

— Vom avea suficient timp la dispoziţie ca să mai trecem odată prin toate 
astea, mai târziu. Ei pot reveni din clipă-n clipă. Dacă se va dovedi că eşti 
bolnav, s-ar putea să fie nevoie să o luăm de la capăt cu interogatoriul. Dacă 
ai avut halucinaţii, de exemplu... 

Avocatul îl privea cu mult optimism pe Karl. 


— Mă doare capul. 

Karl întinse mâna după pahar, sperând că poate durerea arzătoare de cap 
îi va mai da pace. Dar nu nimeri paharul. Mâna i se mișcă într-o direcție cu 
totul şi cu totul diferită faţă de ce intenţionase el. Încercă din nou, fără prea 
mare succes. Karl îşi dădu seama că nu mai vede decât cu un singur ochi. 
Poate că acesta era motivul, însă când încercă să-i spună avocatului despre 
orbirea această bruscă, pe gură nu-i ieşi decât un soi de bolboroseală. 
Durerea de cap îşi dublă intensitatea. Totul în jur păru că încetează să mai 
funcționeze, ca şi cum restul corpului nu-i mai era legat de cap. 

Exact în clipa în care Karl se prăbuşea jos de pe scaun se deschise ușa și 
cei doi polițiști pătrunseră în încăpere. Cu singurul ochi sănătos, el le 
înregistră expresiile oripilate — chiar şi pe cea a poliţistului în costum 
elegant. Deschiseseră amândoi gura, părând să spună ceva, însă Karl nu era 
în stare să audă nimic. Femeia care aștepta în spatele lor îi împinse la o 
parte și se repezi la Karl. Îi atinse faţa, însă el nu-i simţi degetele. Nu putea 
simți nimic. 

Închise şi ochiul cu care mai putea vedea. 


Capitolul 33 
O săptămână mai târziu 


Huldar încă nu apucase să atârne niciun tablou pe perete. Tot amânase 
cumpărarea unuia, convins fiind că avea să fie demis după prăbuşirea lui 
Karl Pétursson din timpul interogatoriului. Incidentul era considerat unul 
dintre cele mai mari eșecuri din istoria poliţiei islandeze, iar Huldar deja 
începuse să-şi caute de lucru în cadrul unor alte agenţii de stat. 

Chestiunea fusese clarificată abia după două zile, iar în tot acest timp el 
se simțise ca un lepros: nimeni din secție nu îndrăznea măcar să arunce o 
privire în direcția lui. Chiar şi Erla îl evitase, de teamă ca nu cumva să fie 
atinsă de notorietatea de care se bucura el. 

Cel mai rău era însă că şi Rikhardur împărtășea aceeași soartă cu el. Deşi 
nu avusese același grad de responsabilitate în privinţa siguranței suspectului 
ca şi Huldar, el luase totuşi parte la interogatoriu, iar asta îl făcea complice 
în ochii celorlalți. 

Rikhardur intrase în camera de interogatoriu ca un erou şi ieşise acoperit 
de dizgrație. Prăbuşirea îi fusese dramatică, însă el o înfruntase în felu-i 
caracteristic, cu stoicism, aparent netulburat de ostilitatea colegilor săi. Dar 
asta nu însemna că el nu se lăsase afectat de acest incident; Huldar nu mai 
avea cu cine altcineva să discute la secție şi îi fusese imposibil să nu 
observe impactul pe care soarta lui Karl îl avusese asupra lui Rikhardur. 

Rama tabloului era zgâriată în locul în care atinsese podeaua atunci când 
căzuse. El îl proptise de perete într-un loc prea aproape de uşă, iar aceasta 
se lovise de tablou când fusese deschisă. Stricăciunea nu era foarte vizibilă, 
însă trebuia să ia mai repede un ciocan şi să bată un cui în perete, până nu 
era prea târziu. 

Tabloul n-avea nimic special; îl cumpărase dintr-un magazin ce vindea 
suvenire pentru turişti, situat în centrul orașului, la întoarcerea sa spre casă 
după ce văzuse un meci într-un pub împreună cu prietenii, într-un weekend 
când lucrurile se mai calmaseră. Era o fotografie a formațiunilor stâncoase 
numite Reynisdrangar care-l umplea de optimism şi, în acelaşi timp, de 
teamă. Nu trebuia să meditezi prea mult pentru a afla cauza: soarele aducea 


promisiunea unei noi zile şi te făcea să speri că vor veni şi vremuri mai 
bune, în timp ce stâlpii aceia de piatră abrupți şi negri, ce se ridicau direct 
din mare, îţi reaminteau că în viață nu ai întotdeauna parte doar de căi netede 
şi lipsite de pericole. 

În faţa ochilor avea un raport ce conţinea obiecte care lipseau din camera 
de corpuri delicte a poliției. Sarcina lui pe ziua de azi era să-l citească cu 
mare atenţie, acum că ancheta crimelor era aproape în întregime rezolvată. 
Nu era pe deplin mulţumit de rezultat, însă trebuia să accepte faptul că nu vor 
mai avea cum să asculte povestea şi din punctul de vedere al lui Karl; se afla 
la terapie intensivă şi putea muri în orice clipă. 

Aveau suficiente dovezi ca să-l închidă pe Karl, aşa că Huldar trebuia să 
accepte că anumite aspecte nu vor putea fi niciodată explicate așa cum 
trebuie. O serie de experţi ascultaseră înregistrarea interogatoriului său şi 
ajunseseră la concluzia că toate acele aparate electrice fuseseră folosite de 
Karl ca să-şi omoare victimele pentru a evita să le înjunghie sau să le 
provoace răni exterioare. Nu făcuse decât să apese un buton, şi asta îl scutise 
de a se mai murdări pe mâini. Huldar ridicase din sprâncene când auzise 
acest lucru. Cum era posibil să tragi concluzia că acele crime puteau fi 
reduse la apăsarea unui buton? Că doar fusese vorba de multă violență până 
la săvârşirea propriu-zisă a crimelor. 

Şi nici fizicul lui Karl nu-i ajuta prea mult. Era pipernicit şi slăbănog; cu 
greu îţi puteai imagina că şi-ar fi putut dobori prietenul cu mult mai solid ca 
el. Ce naiba, până şi Elisa părea mai puternică decât el. Doar Ástrós nu 
părea în stare să se opună forţei unui bărbat mult mai tânăr ca ea. Bine, să 
presupunem că furia şi ura pot spori forţa oamenilor, însă problema era că 
pur şi simplu nu existau motive logice care să-i fi insuflat o asemenea ură lui 
Karl faţă de nişte femei pe care nici măcar nu le cunoştea. Însă luase toate 
aceste explicaţii cu el odată ce intrase în comă. Un alt mare mister era cum 
de aflase el că Margrét locuia împreună cu Freyja şi că Freyja nu mai stătea 
în Grafarvogur, aşa cum indicau cartea de telefoane și alte date oficiale. 
Dacă te luai după datele culese din calculatorul lui, Karl nu-i căutase numele 
pe Google pentru a afla informaţii suplimentare despre ea. Era posibil ca el 
să le fi căutat pe un computer din campusul universitar, însă, dacă era așa, ei 
încă nu reuşiseră să-l localizeze. Oricum, se credea că el găsise adresa din 
Grafarvogur şi că atacase câinele de acolo pentru a nu-i sta în cale, neştiind 
că de fapt nu era vorba despre câinele Freyjei. Apoi probabil realizase că 
făcuse o eroare și atacase câinele care trebuia, în apropierea adevăratei 


adrese a Freyjei. Cum de izbutise să afle aceste lucruri şi cum de aflase 
despre existența Freyjei şi a faptului că are un câine rămânea în continuare o 
enigmă. Poate că aşa va şi rămâne pentru totdeauna. 

Dacă n-ar fi suferit un atac cerebral, Karl probabil c-ar fi mărturisit — toţi 
mărturisesc până la urmă. Mai ales după ce prietenul său, Börkur, se 
pierduse cu totul sub potopul de întrebări şi nu mai rămăsese nimeni să 
susțină povestea lui Karl despre misterioasele posturi de radio cu numere şi 
multe alte nonsensuri. 

Huldar încercă să-şi aducă aminte dacă Arnar Pétursson, fratele lui Karl, 
urma să părăsească ţara azi sau mâine. Un tip ciudat, acesta se dovedise mult 
mai cooperant când venise vorba să le ofere informaţii decât înşişi experţii 
care examinaseră înregistrarea interogatoriului, ceea ce nu era chiar o mare 
surpriză, dat fiind că îl cunoştea pe Karl de-o viaţă. Însă Arnar nu reușise să 
explice cum de se transformase fratele său, în răstimp de doar câţiva ani, de 
când el se mutase în străinătate, dintr-un băiat foarte obişnuit, cu puţini 
prieteni şi o obsesie pentru radioamatorism, într-un criminal nemilos. 

Teoria lui Arnar era că fratele său suferise o cădere nervoasă atunci când 
mama lor adoptivă refuzase pur şi simplu să le spună celor doi frați despre 
părinţii lor biologici. Mai întâi, Huldar îşi reţinuse un zâmbet când auzise o 
teorie atât de trăsnită, însă pe măsură ce omul o dezvolta, el începuse să o 
considere din ce în ce mai plauzibilă. Dacă era să iei ca reper propria 
deznădejde care-l cuprinsese pe Arnar în faţa unui refuz atât de categoric, la 
fel de bine s-ar fi putut ca tocmai dezamăgirea să fi fost imboldul final care-i 
împinsese fratele în prăpastie. 

De fapt, Huldar fusese luat puţin prin surprindere de obsesia îndârjită cu 
care încerca Arnar să afle identitatea propriilor săi părinți. Mama lor 
adoptivă vrusese să-l protejeze pe Karl, ascunzându-i faptul că mama lui 
naturală avusese o predispoziţie genetică pentru atac cerebral. Îl concepuse 
la o vârstă fragedă, în urma unei aventuri cu un muncitor de la drumuri, apoi 
căzuse grav bolnavă, la scurt timp după ce-l născuse. În momentul în care 
Karl ajunsese la vârsta de doi ani, ea era prea bolnavă ca să se mai poată 
îngriji de el. Autorităţile îi abordaseră tatăl, însă el nu se simţise în stare să 
crească un copil mic, așa că îl dăduseră pe Karl spre adopție. 

Mama lui Karl era moartă, decedând probabil în urma unui şir de atacuri 
cerebrale. La scurt timp după ce Karl fusese dat spre adopție, tatăl lui murise 
în urma unui accident de muncă. Dat fiind că niciunul dintre ei nu mai trăia ca 
să spună ce se întâmplase, le luase ceva vreme să strângă bucăţile de 


informaţie într-o poveste coerentă. La început, poliția nu avusese la 
dispoziție decât numele părinților lui Karl, pe care avocatul său le pusese la 
dispoziţia lor fără să 1 se ceară acest lucru. Bărbatul rămăsese la fel de şocat 
precum Huldar sau Rikhardur de colapsul lui Karl din camera de 
interogatorii şi păruse dispus să se distanţeze imediat de acest caz. Le 
dăduse imediat toate notițele pe care și le luase în timpul interogatoriului, 
împreună cu alte câteva idei, pe care le schiţase pe hârtie în timp ce el și 
Karl rămăseseră singuri. Huldar aruncase o privire peste ele şi își zisese că 
nu aduceau mare lucru în plus, mai ales că o parte dintre ele nu puteau fi 
folosite în instanţă, în special comentariile pe care le făcuse avocatul la 
sfârşit. 

Numele mamei îi condusese la fratele ei, care trăia și părea să se bucure 
de o sănătate de fier. În cele din urmă, el fusese de acord să le spună tot ce 
ştia din poveste. Reţinerea lui de la început era mai ales din cauza 
sentimentului de vină şi ruşine că nu avusese el grijă de băieţel. Îi 
mărturisise lui Huldar că la acea vreme se săturase să-i tot vadă pe cei dragi 
murind sub ochii lui. Acum că totuşi ajunsese la bătrânețe, realizase şi el că 
toți suntem sortiţi pieirii, indiferent de moștenirea genetică pe care o avem. 

De la ei au aflat că în acele vremuri era imposibil să știi dacă micul Karl 
a moştenit gena şi, prin urmare, puţini oameni s-au arătat dispuşi să adopte 
un copil cu cincizeci la sută şanse să moară înainte de-a împlini treizeci de 
ani. Însă, potrivit unchiului lui Karl, o femeie care lucra în cadrul sistemului 
ieşise în față și-și exprimase dorinţa de a adopta ea copilul, cu condiția ca 
originile lui să rămână secrete. Ea nu a vrut ca el să crească ştiind că 
deasupra capului îi atârnă sabia lui Damocles. Huldar îi înţelegea foarte bine 
atitudinea: nu numai că nu se ştia sigur dacă micul Karl avea gena mortală, 
însă chiar şi dacă o avea, nu era imposibil ca el să nu sufere totuşi de un atac 
cerebral. Făcuseră verificări pentru a afla dacă actele referitoare la nașterea 
lui Karl fuseseră sau nu distruse. Se zvonea că această practică nu era chiar 
ceva ieşit din comun în trecut, mai ales atunci când părinții adoptivi erau 
asistenţi sociali sau lucrau în cadrul sistemului. În zilele noastre totuşi, 
dreptul copilului de a-şi cunoaşte originile este garantat prin lege. 

Dacă povestea fratelui lui Karl se asemăna cu a lui Karl, ţi-ai fi putut 
închipui că era mai bine să rămână secretă. Însă Arnar nu se mai oprise din 
pus întrebări, atât de disperat se arătase să descopere cum de Karl izbutise 
să dezgroape numele mamei sale. Venise de mai multe ori la secție pentru a 
afla dacă fuseseră găsite şi alte acte în timpul percheziţiei care avusese loc 


acasă la ei, însă, din nefericire, ei nu putuseră să-l ajute în niciun fel. Le 
spusese același lucru, de fiecare dată când plecase: Sunați-mă dacă găsiți 
ceva, orice ar fi. 

Huldar îl văzu pe Rikhardur trecând prin faţa biroului său şi îl chemă la 
el. După ce vorbise la telefon cu Karlotta, el reuşise să-şi facă oarecum uitat 
sentimentul de vină. Bine, nu chiar în întregime, încă se mai simţea un pic 
vinovat din când în când, însă acum se considera în stare să se comporte 
normal în preajma lui Rikhardur. lar pentru acest lucru avea să-i fie veşnic 
recunoscător Karlottei. 

Şi Rikhardur părea că începe să-şi revină. Îşi scosese deja verigheta şi, 
cu timpul, cercul alb de pe deget avea să se estompeze sau să fie acoperit de 
o altă verighetă. Poate că noua lui prietenă nu va mai fi la fel de perfectă sau 
asemănătoare cu Rikhardur precum Karlotta, însă poate că nu era un lucru 
chiar aşa rău. 

Uneori, atunci când un cuplu se aseamănă prea mult, relația pur şi simplu 
nu funcționează. 

Erla își spulberase şansele în privinţa lui atunci când se dezisese de 
amândoi, după ce căzuseră în dizgrație — asta dacă fusese vreodată 
interesată. lar un tip încăpățânat ca Rikhardur nu va uita niciodată un 
asemenea afront, ceea ce făcea cu atât mai important faptul că adulterul 
Karlottei cu Huldar nu trebuia să iasă niciodată la iveală. 

Huldar se întrebă dacă ar trebui să vină cu ideea de a ieşi amândoi în oraş 
în weekend, dar se gândi mai bine şi-şi zise că probabil s-ar simţi intimidat 
în prezenţa lui. Dacă se afişa alături de impecabilul Rikhardur, nu avea prea 
multe şanse să agaţe pe cineva. Poate că n-ar fi rău să mai facă o ultimă 
încercare cu Freyja. Până acum, ea refuzase cu încăpățânare să mai iasă cu 
el, mai întâi pufnind amuzată, apoi arătându-se circumspectă, iar în final 
chiar părând că îi e milă de el. Acum el ar putea să o sune pentru a o invita 
să sărbătorească faptul că închiseseră cazul și că de-acum încolo nu se vor 
mai întâlni niciodată. Ideea asta chiar ar putea să funcționeze. 

Rikhardur se opri în fața uşii, de parcă s-ar fi temut că Huldar va începe 
să-l muștruluiască pentru ceva. Mai erau câteva chestii care trebuiau 
lămurite. 

— Îţi aminteşti cumva dacă zborul fratelui lui Karl este astăzi, sau mâine? 

— Mâine. Ca de fiecare dată, Rikhardur avea toate informațiile la 
îndemână. De ce, ai de gând să-l chemi la un interogatoriu? 

— Nu. 


— E ultima ta şansă. Mă îndoiesc că după aceea vom primi fonduri pentru 
o deplasare în America, în cazul în care se va dovedi că am uitat ceva. 

— Nu. Dacă va mai ieşi ceva la iveală, ar trebui să putem clarifica 
lucrurile şi prin telefon. 

Huldar își îndreptă privirea spre tabloul cu stâncile Reynisdrangar, 
chibzuind în acelaşi timp dacă să-i ceară sau nu părerea lui Rikhardur unde 
ar trebui să-l aşeze. Apoi se hotărî că cel mai bine ar fi ca tabloul să fie 
aşezat acolo unde îi va veni cel mai ușor să bată un cui în perete; nici prea 
Sus, nici prea Jos. 

— Apropo, a ieşit la iveală vreo informaţie care să-l poată ajuta să dea 
de urma părinților săi biologici? 

— Nu. Acum mă aflu în plin proces de sortare a informaţiilor despre 
istoricul activităţii din ultimele săptămâni de pe computerul lui Karl pe care 
ni le-au oferit cei de la IT, dar încă n-am dat peste ceva interesant. De fapt n- 
am terminat, dar mă îndoiesc că voi găsi ceva. Poate că nici Karl n-a aflat 
ceva despre părinţii lui Arnar. 

— Fi, nu irosi prea mult căutând informaţii de genul ăsta. Mă îndoiesc că 
tipul se va simţi mai bine dacă va afla mai multe detalii despre propriii 
părinți, în eventualitatea foarte puţin probabilă că vom găsi totuşi ceva. 

— Nu, poate că nu. Rikhardur nu părea însă prea convins. Şi totuşi, eu nu 
pot înțelege de ce e tipul atât de disperat să afle ceva. Ar putea fi ultima lui 
şansă. E clar acum că actele oficiale despre trecutul său au fost distruse, deci 
nu e ca și cum el ar putea afla alte informații prin metode obişnuite. 

— Încă un motiv pentru a da totul uitării. Autorităţile nu au distrus pur şi 
simplu informațiile doar ca să-i facă pe plac mamei lui. Ea nu avea influența 
necesară. Probabil că în trecutul său se afla ceva asupra căruia au căzut de 
acord că mai bine ar rămâne secret. 

— Să fie vorba că şi el a moştenit gena mortală? 

— Nu cred — din câte-am înţeles, frații nu sunt înrudiţi, așa că la mijloc 
ar fi o coincidenţă extraordinară dacă ar avea-o şi el. 

— Tu n-ai vrea să afli? Eu, unul, aș vrea, zise Rikhardur netezindu-şi 
cămaşa. Oricât de tristă ar fi informația. 

— Din fericire, în cazul meu nu există nimic de genul ăsta. 

Huldar își zise că ştie despre ce este vorba: Rikhardur dorea să fie lăsat 
să continue cercetarea. La urma urmei, Arnar era un tip după chipul şi 
asemănarea lui Rikhardur; foarte educat şi neașteptat de calm, având în 
vedere circumstanţele — nicio lacrimă, nicio emoție pe chipul ca de piatră. În 


alte împrejurări, probabil c-ar fi devenit cei mai buni prieteni, dacă bărbaţii 
de genul ăsta ar fi predispuşi la aşa ceva. Dacă Rikhardur şi Arnar ar ieşi 
împreună într-un club, probabil că femeilor le-ar fi mult mai greu să aleagă 
decât dacă Huldar l-ar însoți pe unul dintre ei. 

— Din punctul meu de vedere, poţi vâna informaţia cât timp dorești. 
Termină de căutat prin fişierele stocate pe calculator, apoi aruncă o privire 
peste puţinele documente care au fost găsite în casă. Karl a aruncat la gunoi 
aproape toate hârtiile, aşa că n-ar trebui să-ți ia prea mult. Le-am răsfoit şi 
eu, dar n-am găsit nimic interesant. 

— O să mă uit. 

Rikhardur părea mulţumit, aşa cum își închipuise şi Huldar. Înainte de a 
pleca, Rikhardur aruncă o privire în treacăt spre tabloul de pe jos şi-l întrebă 
dacă n-avea de gând să-l atârne într-un cui. 

— Da, probabil că acum așa ar fi mai sigur. 

Fireşte că Rikhardur nu-i înţelese răspunsul şi ieşi din birou, dus pe 
gânduri. 

Huldar se ridică pentru a căuta un ciocan şi un cui. Ancheta se ocupa 
acum de treburi mai mărunte şi sigur nu mai avea ce să meargă prost. Era 
foarte puţin probabil ca în viitorul apropiat să fie aruncat afară din biroul pe 
care-l ocupa acum. 

Când să se apuce de treabă, Huldar şovăi dacă să înfigă sau nu cuiul în 
perete. Încă nu era pe deplin mulţumit și ar fi vrut să rezolve şi ultimele piste 
rămase neînchise. Umilinţa de a fi nevoit să dea jos tabloul şi de a-l căra cu 
el înapoi la vechiul cubicul în care muncise până atunci era pur şi simplu de 
neconceput. Se aştepta să închidă cazul până la sfârşitul zilei şi era sigur că 
tabloul avea să reziste pe podea până atunci. Că doar nu-i intrau prea des 
musafiri pe ușă; o parte din echipă fusese deja transferată la alte cazuri, iar 
Erla îl evita în continuare, aparent rușinată de modul în care-l trădase. Voia 
să o caute și să-i spună că nu mai conta şi că o înţelegea destul de bine. În 
fine, era un fel a spune. Dar asta mai putea aştepta, la fel ca şi tabloul. Cuiul 
din perete şi împăcarea cu Erla aveau să reprezinte finalul primului său mare 
caz. 

Scoase însemnările avocatului și începu să le citească din nou. În curând 
vor fi trimise la arhivă, scanate şi salvate sub formă digitală ca parte a 
dosarului de caz, şi probabil că nimeni nu se va mai uita vreodată la ele. 
Nici nu ar mai fi nevoie. Interogatoriul fusese înregistrat şi aceste notițe nu 
conțineau nimic nou. Singura parte interesantă era ce anume scrisese 


avocatul la sfârşit, când el şi suspectul încercaseră să încropească ceva care 
să-i poată fi acestuia din urmă de ajutor. 

Huldar dădu peste un cuvânt pe care nu-l putu descifra; părea să înceapă 
cu un L sau I şi să se termine printr-un T. Între ele se aflau nişte litere care 
semănau cu un N, un M, un O sau un A şi, posibil, şi un R, un L sau un B. Era 
urmat de mai multe semne de întrebare. În loc să dea carnetul la o parte, 
Huldar se hotărî să-l sune pe avocat. În felul acesta, dacă urma să se facă un 
control intern asupra felului în care fusese desfăşurată ancheta, el n-ar mai 
avea cum să arate ca un idiot, ci ar putea să le dovedească tuturor că se 
ocupase personal chiar și de cel mai neînsemnat detaliu. 

Avocatul se arătă dezamăgit când îşi dădu seama cine-l căuta la telefon. 
Spera probabil că îl suna un acuzat aflat în căutarea unui avocat. Doar dacă 
nu cumva îi fusese şters numele de pe lista avocaților numiţi din oficiu, aşa 
cum amenințase că va face cerere după dezastrul de la interogatoriul lui 
Karl. Numele lui apăruse de mai multe ori în paginile ziarelor, după ce un 
suspect aproape murise în timp ce se afla în custodia poliției. Se făcuseră 
încercări de cercetare a propriei lui conduite. Un titlu clama: Căderea 
meteorică în dizgrație a unui avocat. Acest caz avusese urmări nebănuite, 
după ce atenţia mass-mediei o luase într-o altă direcție, ba chiar el începuse 
să se simtă oarecum mândru pentru faptul că se simţea ca un adevărat 
„avocat de primă mână” pentru întâia oară în carieră. 

— Innbrot'*%:.. Probabil că scrie inbrot. 

Avocatul îi spusese lui Huldar că nu era nevoie să scaneze paginile 
relevante şi să 1 le trimită prin e-mail, căci le-avea practic gravate în 
memorie. 

— Ce furt? 

— Karl mi-a spus că cineva a pătruns prin efracţie în casa lor chiar 
înainte să survină moartea mamei sale. Îşi închipuia că hoţul o fi furat atunci 
pistolul de lipit. Nu pot spune că am considerat extrem de plauzibilă această 
afirmaţie, dar m-am gândit că n-ar strica să cercetăm mai îndeaproape. 

— Înţeleg. 

Huldar împinse într-o parte ciocanul şi cuiul. De ce nu se descoperise 
asta imediat după arestarea lui Karl? Locuise toată viaţa la aceeaşi adresă, 
aşa că incidentul respectiv ar fi trebuit să iasă imediat la iveală la o căutare 
în baza de date a poliției. Poate că nimeni nu făcuse o căutare în cazul 
adresei respective. Avuseseră altele pe cap. Vinovăţia lui Karl nu putuse fi 
pusă la îndoială, iar echipa fusese ocupată să încerce să descopere un mobil 


al crimelor și să-l lege pe Karl de cumpărarea căștii şi a benzii adezive, însă 
fără succes. Nimeni nu pierduse vremea pentru a verifica dacă era Karl 
vinovat sau nu; probele împotriva lui fuseseră pur şi simplu zdrobitoare. De 
netăgăduit. De ce naiba se mai gândea la asta tocmai acum? Și ce dacă 
cineva pătrunsese prin efracție în casa lui Karl? Ce legătură avea asta cu 
crimele? Răspunsul era foarte simplu: nu exista nicio legătură. La mijloc era 
pur şi simplu faptul că el nu putea accepta că rezolvaseră cazul. Îi ocupase 
mintea prea mult timp, pentru a putea renunţa la el aşa ușor. 

Probabil că asta era explicația. 

Telefonul îl făcu să tresară când sună. Se chiori la ecran, întrebându-se ce 
doreau cei de la Casa Copiilor de la el. Probabil că-i trimiteau o factură pe 
care o voiau semnată. În sistem te așteaptă o factură mare şi grasă. Dar nu 
putea fi acesta motivul; între două instituţii ale statului nu era nevoie de o 
înțelegere de acest gen, căci era ca şi cum el ar fi avut de gând să le trimită o 
factură familiilor victimelor pentru costurile anchetei. Se înveseli când auzi 
cine-l suna. Poate că şi Freyja se gândise la acelaşi lucru ca şi el, adică să se 
întâlnească la un pahar, pentru a sărbători rezolvarea cazului. Însă tonul din 
glasul ei sugera exact opusul. 

— Sper că n-am nimerit într-un moment nepotrivit. 

— Nu, chiar deloc. 

Lui Huldar îi păru rău că se repezise să-i răspundă, temându-se ca nu 
cumva ea să şi-l închipuie stând cu picioarele pe birou şi fluierând cu 
voioşie. 

— Încerc doar să clarific ultimele detalii ale anchetei, dar mai poate 
aştepta. Sper ca totul să se termine la sfârşitul zilei de azi. 

— De fapt, de asta am şi sunat. Te-ai gândit la ceva anume legat de 
sfârşitul anchetei? 

— Ce chestie — minţile mari gândesc la fel. 

Huldar rânji larg. Încercările lui repetate păreau că încep să dea roade: 
ea voia să sărbătorească împreună cu el şi lui nu-i păsa chiar deloc dacă o 
făcea doar din milă. Era un început. 

— La ce te referi? 

Părea uluită. 

Huldar închise ochii. La dracu”! 

— Scuze, am înţeles greșit. Continuă. 

— Ai nevoie de un raport întocmit de noi? 

Huldar deschise ochii şi clătină din cap, blestemându-se în sinea lui. 


— Da, ar fi perfect. Probabil că vrei să descrii interogatoriile şi ce-a 
rezultat în urma lor? 

— Da. Avem un fel de rapoarte standard. Dacă nu te deranjează, aş vrea 
să adaug o secţiune referitoare la sănătatea mentală a lui Margrét. Ar putea 
avea impact asupra colaborărilor noastre viitoare dacă poliţia va înţelege 
foarte clar cât de importante sunt serviciile noastre pentru copiii care ajung 
în astfel de situații. 

— Absolut. 

N-avea de gând s-o deziluzioneze, spunându-i că probabil el va fi 
singurul care va citi acest raport. Îşi cunoştea colegii. Iar el însuși îl va citi 
doar pentru că trebuia s-o facă, din postura de şef al anchetei. 

— Din moment ce eu sunt cea care o cunoaşte cel mai bine pe Margrét, 
mie mi-a fost încredinţată sarcina de a evalua nevoia ei de consiliere 
psihologică. Fetiţa va trebui să vină de mai multe ori la mine, pentru terapie. 

— ŞI? 

Huldar nu era sigur unde duceau toate acestea, dar era limpede că n-aveau 
să iasă la un pahar împreună. 

— Mai e o chestiune pe care trebuie s-o discutăm amândoi, în 
amănunțime. Nu ştiu dacă să renunţ la ea sau să o includ în raport. Vezi tu, ar 
putea fi jenant pentru tine. 

— Jenant pentru mine? 

Îi trezise curiozitatea lui Huldar. Însă imaginea cu ei doi stând singuri 
într-un bar i se evaporă instantaneu din minte. 

— Da, oarecum. Aşa-mi imaginez eu, cel puţin. Se opri, apoi continuă: 
Margrét e ferm convinsă că tu eşti criminalul. 

— Eu? se miră Huldar şi izbucni în râs. De unde şi până unde i-o fi venit 
o asemenea idee? Şi cum rămâne cu fotografia? N-a fost mulțumită că l-a 
identificat pe Karl? 

— Şi-a retras declarația. Acum pretinde că era confuză. Pur şi simplu s-a 
întâmplat ca bărbatul acela să semene niţel cu cel pe care l-a văzut ea, și 
oricum nici nu l-a văzut prea bine. 

— Doar nu crede că eu sunt bărbatul pe care l-a văzut ea în grădină? 

— Nu cred că va insista asupra acestui aspect. Am de gând să mai fac o 
încercare, ca să-i pot explica, şi mă întrebam dacă nu vrei să fii şi tu de faţă. 
Avem programată o întâlnire azi, ceva mai târziu, şi aş putea să aranjez să 
aibă loc în camera de interogatorii, dacă vrei şi tu, desigur. Va trebui să ai 
grijă să sosești mai devreme, aşa încât să nu poată să te vadă. 


— Vol fi acolo. 

— Întâlnirea are loc la ora trei. Adică peste două ore. Să sperăm că ori 
vom putea clarifica lucrurile, ori voi reuși s-o fac să înțeleagă că nu e 
adevărat ce crede ea. Nu e posibil ca Margrét să se întoarcă printre ai ei 
crezând nu doar că ucigașul mamei ei este în continuare liber, ci, mai grav, 
că este şi poliţist. 

— Vol fi acolo la două şi jumătate. 

Huldar închise. Era clar că n-avea să atârne azi în cui acel tablou. 

Între timp, îşi va îndrepta atenţia asupra raportului referitor la obiectele 
care lipseau din camera de corpuri delicte a poliției. 

Se dovedi o lectură mult mai interesantă decât se așteptase. 

La fel și detaliile din baza de date a poliţiei referitoare la spargerea casei 
mamei lui Karl. 

Acelaşi lucru era valabil şi-n cazul raportului despre descărcările ilegale 
ale lui Halli, peste care Huldar îşi aruncase doar un ochi, în treacăt, prima 
oară, dar pe care acum îl citi de la cap la coadă. 

Huldar înţelegea acum ce înseamnă să vezi roşu în faţa ochilor. Se simţea 
de parcă îi curgea sânge din ochi; totul i se părea învăluit într-o pâclă 
roșiatică. Gândurile îi fierbeau şi i se învârtejeau în cap. 

Dar trebui să-şi înghită furia şi să stea s-o privească pe Freyja. O vreme, 
aceasta discutase cu Margrét despre lucruri mărunte, apoi o întrebase cum se 
simte, având grijă să nu pomenească despre crimă. Dar deși ştia prea bine că 
întrebările urmau un anumit tipar şi că seriozitatea acestora creștea treptat, 
nerăbdarea pur şi simplu îl omora. Piciorul i se mişca întruna pe sub masă, 
tempoul crescând la fiecare întrebare lipsită de relevanţă. 

Vizavi de el se afla tatăl lui Margrét. De data asta, Sigvaldi fusese cel 
care o adusese pe Margrét la Casa Copiilor. Freyja spusese că fetița începea 
să se obişnuiască din nou cu prezenţa lui. 

Huldar nu putea obiecta în această privinţă, însă era nemulțumit de el 
însuşi că nu prevăzuse acest lucru. La ce se gândise? Că Margrét avea să 
vină singură, cu autobuzul? 

La ultima lor întâlnire, Sigvaldi se arătase distras, furios şi plin de 
suferință, încercând totodată să se obişnuiască să trăiască cu gândul că nu-şi 
mai vedea niciodată soția. Acum se vedea că începea să-şi revină şi că se 
împăca cu gândul că trebuie să împartă aceeaşi cameră cu Huldar, deși 
probabil că se blestema în sinea lui că nu acceptase propunerea Freyjei de a 
rămâne în sala de aşteptare. Ar fi putut rămâne acolo, ca să bea cafea şi să 
citească ziarele, în loc să se foiască nervos în preajma lui Huldar și să 
încerce să se îndepărteze cât mai mult de el, mişcându-și scaunul centimetru 
cu centimetru, după ce încercarea lui inițială de a lega o conversație fusese 
întâmpinată de un şuierat furios din partea lui Huldar. 

Dacă Huldar n-ar fi fost atent, ar fi riscat să piardă şirul a ceea ce se 
discuta de partea cealaltă a geamului. Era ușor să se lase distras de furia lui 
pe toți şi pe toate, dar mai ales pe el însuși, pentru că trecuse cu vederea atât 
de multe şi, prin urmare, acum arăta ca un prost în faţa tuturor. Trebuia să-și 
păstreze cumpătul dacă voia ca planul de a prinde persoana pe care acum o 
considera vinovată să reuşească. 

În timp ce Margrét răspundea la o întrebare despre cum îi merge la 


şcoală, lui Huldar îi zburară gândurile, în ciuda situației, la descoperirile pe 
care le făcuse în ultimele două ore. Tot ce mai lipsea pentru întregirea 
tabloului era mărturia lui Margrét. În rest, totul se potrivea cu noua lui teorie 
— ŞI nici măcar o părticică din probele adunate împotriva lui Karl nu ar fi stat 
în picioare la o analiză mai atentă. 

Un telefon la Poştă şi Telecomunicaţii îi confirmase că transmisiunile pe 
unde scurte pe care le menţionase Karl avuseseră loc. Tipul cu care 
discutase Huldar se arătase dornic să-l ajute să elucideze misterul, mai ales 
că şi ei, la rândul lor, încercaseră să dea de urma locului din care fuseseră 
emise acele transmisiuni, după ce primiseră o plângere din partea 
aeroportului civil din Reykjavik. Se părea că frecvenţa acestora era prea 
apropiată de cea atribuită comunicațiilor cu aeronavele de zbor civile, având 
drept rezultat interferenţe pe canal. Însă nu reușiseră să dea de urma 
punctului din care erau emise, deoarece transmisiunile fuseseră prea scurte şi 
neregulate. Persoana responsabilă avusese grijă nu numai să iasă din emisie 
între transmisiuni, ci și să închidă transmițătorul. Durase totuşi ceva până 
când plângerea ajunsese la autorități, însă, nu mult după aceea, problema se 
rezolvase de la sine, prin încetarea transmisiunilor. Oricum, tipul respectiv 
era curios să afle de unde proveniseră acele transmisiuni, mai ales că era 
extrem de neobişnuit, ba chiar se întâmpla pentru prima dată să dea peste un 
post de radio cu numere islandez. Se părea că nimeni în afară de Karl şi de 
prietenul său, Börkur, nu mai ştia de existenţa acestui post de radio. 

Lui Huldar îi sună telefonul și piciorul i se opri din bâţâit. Îi răspunse lui 
Rikhardur după ce se îndepărtă niţel de masa din sala de ședințe. 

— Nu pot vorbi acum. Sunt la Casa Copiilor — a intervenit ceva. Te sun 
eu mai târziu? 

Răspunse scurt şi la obiect, mai ales că era nevoit să vorbească în şoaptă. 
Nu îndrăznea să iasă din cameră, în caz că Freyja aducea în sfârşit vorba şi 
de crimă. 

— Desigur. A apărut un caz nou? 

Rikhardur părea nerăbdător. Nu se mai aştepta la nimic important de- 
acum încolo; era puţin probabil să se ivească prea curând vreo nouă anchetă 
la fel de importantă. 

— Nu. Te pun eu la curent mai târziu. 

Huldar o auzi pe Freyja întrebând-o pe Margrét dacă se simţea în stare să 
vorbească din nou despre ce se întâmplase cu mama ei. 

— Trebuie să închid. Vorbim mai târziu. 


— Vrei să vin şi eu? Cine mai e acolo? 

— Erla nu-i aici, dacă pentru asta îți faci griji, vorbi Huldar repede. 
Aproape am terminat. Ajung şi eu la secție cât de curând. Dacă poti, 
aşteaptă-mă. 

Închise telefonul, înainte de a-i oferi lui Rikhardur ocazia să mai adauge 
ceva. Margrét răspunsese afirmativ la întrebare. Huldar nu se mai deranjă să 
se aşeze iar pe scaun şi rămase în picioare, lipit de marginea mesei. Sigvaldi 
se prefăcu că nu-l vede şi se apropie şi mai mult de geam. 

— Sunt aproape sigură că n-a fost vorba de omul acela. Omul acela de la 
spital, preciză Margrét, în timp ce-şi făcea de lucru cu o brățară strânsă în 
jurul încheieturi. Există spitale-închisori? 

— Nu, nu în Islanda. Deşi în alte țări sunt închisori mari, care au probabil 
saloane pentru deținuții bolnavi. Dar nu cred că există ceea ce tu numești 
spitale-închisori. 

— Atunci e bine că nu este el omul rău. Tati spune că va trebui să rămână 
pentru totdeauna în spital. Toată viața. Aşa că nu va mai putea merge la 
închisoare. Vreau ca să meargă la închisoare cel care i-a făcut rău lui mami. 

— Da, toți vrem asta. 

— Omul rău nu vrea. 

— Nu, toţi în afară de el. 

Freyja îşi trecu o mână prin păr. Îl purta despletit, la fel ca la 
interogatoriul precedent, așa că pletele blonde i se odihneau pe umeri. 

— Dat fiind că eşti sigură că nu omul bolnav a fost de vină, tu cine crezi 
că i-a făcut rău mămicii tale? 

— Bărbatul cu pantofii. 

— Bărbatul cu pantofii? 

Freyja bătu uşor în microfonul ascuns pe sub haine, în dreptul şalelor, 
pentru a-l avertiza pe Huldar că acum sunt pe cale să afle ceva important. 
Poate că îşi făcea griji că el ațipise. 

— ÎL poţi descrie ceva mai bine? La urma urmei, majoritatea oamenilor 
poartă pantofi. 

— A fost la tine în apartament. Spunea că el fusese la tine în grădină. Dar 
el a fost și în casă la mine. L-am văzut de sub pat. I-am văzut pantofii. Îmi 
aduc aminte de ei. 

— Margrét, îţi mai aduci aminte cine te-a tras de sub pat? De dimineață? 
El era? 

— Da. 


Fetiţa părea destul de sigură de ceea ce spunea. 

— Asta s-a întâmplat la mult timp după ce plecase omul care i-a făcut rău 
mămicii tale. 

— Da. 

Margrét părea că-şi pierduse interesul față de discuţie. Își scoase brăţara 
ŞI începu să tragă de ea cu degetele. 

— Dar el a fost şi cel care i-a făcut rău lui mami. Erau aceiaşi pantofi. 
Ştiu sigur. l-am văzut. Se opri, apoi repetă: l-am văzut. 

Huldar se apropie de microfon. 

— Spune-i să repete cu exactitate ce anume i-a zis bărbatul acela despre 
tatăl ei. E de-o importanţă crucială, adăugă el, ignorând privirea oripilată a 
lui Sigvaldi. 

— Margrét. Ce a spus omul acela despre tăticul tău, când a pretins că 
totul e din vina lui? 

La început, li se păru că Margrét nu avea de gând să răspundă. Apoi ea se 
ridică de pe canapea, se apropie de Freyja şi începu să vorbească în şoaptă. 
Deoarece venise foarte aproape de microfonul ascuns, cuvintele ei se auziră 
mai clar decât înainte. 

— Să nu mai spui la nimeni. 

— Nu-ţi pot promite asta, Margrét. 

Huldar gemu. Nu putea şi Freyja să mintă niţel? 

— Nu vreau să afle nimeni. 

— Uneori e mai bine ca oamenii să afle anumite lucruri. Chiar dacă sunt 
chestii urâte sau periculoase. Uneori nu sunt chiar atât de urâte pe cât crezi 
tu. 

— Acesta e foarte urât. Tati a făcut un lucru foarte urât. Dar nu cred că a 
vrut. 

— Sunt sigură că n-a vrut. Şi ce-a zis omul acela nu înseamnă neapărat că 
e şi adevărat. Poate c-a inventat. Dacă nu mai spui nimănui, s-ar putea să nu 
afli niciodată dacă a fost adevărat sau nu. 

Margrét căzu iar pe gânduri. Apoi îi şopti Freyjei, din fericire suficient de 
tare ca microfonul să capteze fiecare cuvânt. 

— Omul rău a zis că tati i-a omorât bebelușul. Că din vina lui tati vrea el 
să-i facă rău lui mami. Să-i smulgă viaţa din trup, așa cum tati i-a smuls lui 
bebelușul. Margrét se aşeză iar pe canapea, cu chipul plin de tristeţe şi de 
repulsie. Cred că la mijloc a fost o greşeală. Tu nu crezi? 

Sigvaldi scoase un pufnet bizar, ce semăna mai mult cu un gâlgâit ce se 


repeta din nou şi din nou. 

Huldar se sprijini cu nodurile degetelor de masă şi lăsă capul în jos o 
secundă, închizând ochii şi strângând din dinţi. Se potrivea. Apoi ridică atât 
de brusc capul, încât îl cuprinse ameţeala. Scoase cu degete tremurătoare 
guma cu nicotină din buzunar şi-şi azvârli două bucăţi în gură, pentru orice 
eventualitate. 

Citind raportul despre obiectele care lipseau din camera de corpuri 
delicte a poliției, Huldar recunoscuse o serie de articole. Acestea includeau 
o cască de motociclist neagră, un telefon mobil, un cuţit cu diamant pentru 
tăiat geamuri şi un set de ventuze. Dintr-o cutie, care nu fusese plină, lipseau 
opt role de bandă adezivă. Telefonul şi banda făceau parte dintr-o captură de 
bunuri furate care fuseseră descoperite la percheziționarea unei case. 
Telefonul conţinuse și o cartelă SIM care nu putea fi urmărită. Era un model 
ieftin şi nu-i raportase nimeni dispariţia, aşa că nu încercase nimeni să dea 
de urma proprietarului. Nici dispariţia benzii adezive n-o raportase nimeni; 
firma care avea magazia din care provenea nu se deranjase să anunţe poliția, 
după ce se dovedise că de fapt nu le lipsea o cutie plină cu stickuri USB, caz 
în care s-ar fi putut ca furtul să ducă la micşorarea sumei pe care trebuia s-o 
plătească asigurătorul. Cuţitul cu diamant şi ventuzele fuseseră confiscate 
atunci când un spărgător fusese surprins în flagrant delict. Casca avea 
legătură cu un caz mai vechi despre traficul de droguri, iar proprietarul ei nu 
mai venise s-o ceară, căci încă se mai afla în spatele gratiilor. 

Când Huldar căutase jaful de la casa mamei lui Karl în sistem, nu 
incidentul în sine îi atrăsese atenția. Puţine bunuri fuseseră furate și 
proprietara casei fusese descrisă ca fiind supărată, dar şi ca având un 
comportament bizar; polițistul care se ocupase de jaf considerase că ea 
părea mai degrabă interesată de el. 

Baza de date a poliţiei mai conținea şi informaţii despre anchetarea unor 
descărcări ilegale, care-l aveau drept suspect principal pe Halli. Din nou, nu 
crima în sine îi atrăsese atenția lui Huldar, ci identitatea polițistului care 
avusese cel mai activ rol în acel caz. Același polițist anchetase şi jaful din 
casa mamei lui Karl: Rikhardur. 

La început, Huldar rămăsese de-a dreptul uluit. Colegului său nu-i stătea 
în caracter să nu menționeze că nu cu mult timp înainte se ocupase de două 
cazuri care aveau legătură cu crimele. Din antrenamentul lor nu putea face 
parte aşa ceva, deci la mijloc trebuia să fie vorba de o greşeală. 

Fără a mai sta pe gânduri, Huldar o sunase pe Karlotta. Ea nu păruse 


foarte încântată când îi auzise vocea la telefon, însă se dăduse pe brazdă 
când îşi dăduse seama că era vorba de ceva grav și încetase să mai întrebe 
ce se întâmplă, oferindu-i în schimb răspunsuri concise la întrebări. 

O întrebase dacă Rikhardur avea vreo legătură cu Ástrós, Elisa sau 
Sigvaldi. Se părea că nu cunoștea pe nimeni. Însă Karlotta îi ştia. 

Ástrós fusese profesoara ei de biologie la liceu. 

Sigvaldi fusese ginecologul ei. 

Când Huldar insistă să afle dacă Sigvaldi făcuse vreo greşeală sau o 
rănise în timpul vreunui consult, împiedicând-o să mai aibă copii, ea îl 
întrerupsese şi-l întrebase ce importanță avea acest lucru; întrebările lui 
deveneau un pic prea personale. Apoi, după o scurtă pauză, ea îi mărturisise 
că Sigvaldi fusese doctorul care o consultase, apoi se arătase de acord să o 
ajute să facă un avort la cererea ei, fără a-i cere să-i ofere şi un motiv. Aşa 
că ultima ei sarcină nu fusese de fapt un avort spontan, aşa cum pretinseseră 
ea şi Rikhardur. 

Karlotta nu vrusese copilul şi avortase fetusul. Când aflase şi Rikhardur, 
deja era prea târziu. 

Stupefiat de implicaţiile acestor mărturisiri, Huldar nu mai fusese în stare 
să mai adauge ceva. În final, ea îi spusese și motivul, fără a mai fi nevoie s-o 
mai întrebe. Ceea ce-i spusese ea la telefon fusese atât de surprinzător, încât 
el începuse să se întrebe dacă nu cumva conversaţia aceea avusese loc doar 
în imaginaţia lui. Însă Karlotta continuase și-i povestise despre scrisoarea 
care precipitase lucrurile și despre legătura pe care o avuseseră Ástrós şi 
mama lui Karl. 

— Sigvaldi, mormăi Huldar, cu gura plină de gumă. Spune-i la revedere 
Freyjei din partea mea şi mulţumește-i pentru tot ce-a făcut, dar zi-i că a 
trebuit să plec. 

Bărbatul din faţa lui nu reuși să-şi ascundă pe de-a-ntregul uşurarea de a 
nu mai fi nevoit să-i suporte prezența. 

— Bine, îi spun. 

. 

Huldar rămase în maşină multă vreme, sprijinit de volan şi încercând să- 
şi facă ordine în gânduri. Abia când auzi uşa de la intrare trântindu-se, ridică 
şi el capul, porni motorul şi demară. Nu voia să fie văzut de Sigvaldi și de 
Margrét când aveau să treacă pe lângă el. Probabil că bărbatul urma să 
rămână uimit văzând că el încă nu plecase de acolo. Îi văzu în oglinda 
retrovizoare cum se îndepărtează de clădire, unul lângă altul. Nu se ţineau de 


mână. 

Nu ajunsese prea departe, când îi sună telefonul. Era Freyja. 

— Trebuie să-ți spun ceva. Ai plecat chiar când eu şi Margrét ne 
pregăteam să terminăm, însă voiam să mă folosesc de ocazie pentru a-ţi 
mărturisi ceva ce consider extrem de important. 

— Dacă are de-a face cu raportul sau cu ce-a spus Margrét, nu mai e 
nevoie. Se pare că am căutat unde nu trebuia, deci mă văd nevoit să 
redeschid cazul. 

— Nu. N-are legătură cu raportul sau cu Margrét. 

Se simţea nedumerit. 

— OK. 

Nu mai reuși să adauge nimic. Îşi dădu seama că încă nu era în stare să îl 
înfrunte pe Rikhardur și, mai ales, pe Egill sau pe cei cărora se vedea nevoit 
să le dea aceste veşti nedorite. N-avea nici cea mai vagă idee în ce ordine 
să-i abordeze sau cum să se comporte. 

— Mă întorc. 

— Promit că nu va dura mult. M-aş bucura dacă am putea clarifica 
lucrurile şi-aș prefera să nu trebuiască să vin eu la secție. 

Huldar se gândea intens. Asta îi oferea o amânare. Şi, cine ştie, cu 
pregătirea ei de psiholog, i-ar putea oferi un sfat în legătură cu modul în care 
ar putea să-şi mărturisească greşelile şi incompetenţa, fără să pară un cretin 
absolut. Nu era nevoie să-i spună toată povestea asta extrem de tristă; ar 
putea-o expune doar ca pe o problemă ipotetică. 

— Ajung în două minute. 

Ca să evite orice suspiciune din partea lui Rikhardur, Huldar îi trimise un 
mesaj în care-i spunea că mai are puţină treabă. Cel care îi fusese prieten 
până nu demult îi răspunse aproape imediat, întrebându-l dacă are veşti noi. 
Huldar se forță să-i răspundă, deşi parcă fiecare literă îl înţepa adânc, 
spunându-i că n-are nicio veste şi că se va întoarce în scurt timp. Ecranul 
telefonului deveni negru şi nu se mai deschise la loc. Se părea că reuşise să-l 
liniştească pe Rikhardur. Deocamdată. 

— A plecat toată lumea acasă. Am pornit alarma la etaj, aşa că va trebui 
să ne mulțumim cu ce avem — dar promit să nu te rețin mult. 

Freyja îl pofti pe Huldar într-un salon de consultaţii. O clipă, cumpăni 
dacă făcea ceea ce trebuia; bărbatul părea bolnav, extrem de palid, tăcut și 
distras. Spera doar că orice germeni ar fi purtat cu el aveau să moară peste 
noapte, deşi poate n-ar fi fost rău să şteargă cu un şerveţel tot ce atingea el, 
înainte să plece din clădire. 

Singurele scaune din încăpere erau inconfortabile şi aveau înălțimi 
diferite; unul era un scaun de birou, celălalt, un taburet ajustabil pe rotile, pe 
care-l folosea doctorul atunci când consulta copii. Freyja îl lăsă pe Huldar 
să se aşeze pe scaunul de birou, în timp ce ea luă loc pe taburet, ceea ce 
părea un pic ciudat, dar cel puţin el nu mai trebuia să privească masa. Era un 
obiect de mobilier sinistru, o masă de consultaţii ginecologică modificată 
pentru copii, ceea ce încălca practic orice principiu moral. Deja el se simţea 
suficient de prost în acest moment ca să 1 se mai aducă iar aminte de 
revoltătoarele crime cărora le cad uneori victime copiil. 

— Ce voiai să-mi spui? 

Probabil că fusese infectat deja cu o bacterie, gândi ea; poate că deja se 
instalase febra. Glasul lui i se părea aspru şi neprietenos. Freyja nu se putu 
împiedica să nu se întrebe dacă nu cumva fusese o greşeală să se încreadă în 
el. N-ar fi mai bine să inventeze ceva în schimb? Însă ceea ce spuse el în 
continuare îi alungă orice urmă de îndoială. 

— Dacă îți par puțin ciudat e din cauză că am rămas şocat de o 
întâmplare recentă. Te rog să nu o iei la modul personal. 

Ea râse scurt. 

— Nu-ţi face griji. Credeam că ai răcit. 

Era uşurată că nu va mai trebui să dezinfecteze totul după plecarea lui. 
Era nerăbdătoare să ajungă acasă, unde o aştepta Molly. Freyja spera că 
animalul nu-i rosese deja tocurile noii perechii de pantofi, pe care uitase să-i 
ascundă. 

— Voiam doar să-ți spun că ştiu cine a fost în grădină — bărbatul despre 
care credeai că mă urmăreşte. Nu are legătură cu cazul de crimă. 


— Era fostul tău iubit? 

Huldar părea total dezinteresat. 

— Nu, clătină Freyja din cap. Am un frate care... s-a cam abătut de la 
calea cea dreaptă şi corectă, ca să spunem așa. A angajat un tip care să mă 
păzească de la distanță, deoarece credea că sunt în pericol. Din cauza unei 
neînțelegeri, i-a fost teamă că fostul meu prieten are ceva de împărțit cu 
mine. Şi, ca să fie clar, nu eu am fost cea care i-a dat această idee. El s-a 
gândit singur la asta. 

Huldar expiră zgomotos, ca unul care vrea să dea afară tot stresul 
acumulat. 

— Ştiu cine e fratele tău. 

— Ce? 

— Am fost curios. N-am crezut că adresa ta se potriveşte cu împrejurările 
date, aşa că am verificat pe al cui nume este înregistrat apartamentul. Baza 
noastră de date a indicat că aveţi aceeași mamă, așa că n-a fost greu să-mi 
dau seama cum stă treaba. Își cobori privirea în podea, apoi continuă: 
Cunosc povestea. l-am recunoscut numele şi l-am căutat în arhive. Ba chiar 
am avut onoarea de a-l aresta şi eu o dată. Acum mulți ani. 

— Înţeleg. 

Freyja nu se simţea în stare să-l întrebe pentru ce-l arestase. 

— Fireşte, numele câinelui ar fi trebuit să reprezinte un indiciu. 

— Adică? 

— Cine-şi numeşte câinele Molly? Categoric, nu un psiholog de la Casa 
Copiilor. 

— Să înţeleg că e ceva în neregulă cu numele câinelui? Sau ce? 

— Vrei să spui că nu ştii despre ce-i vorba? E numele de scenă pentru 
MDMA“. — ingredientul activ al Ecstasy-ului, o informă el, apoi adăugă, 
ceva mai circumspect: n-are importanţă. 

— Aha. 

Freyja roşi. Cum de nu-şi dăduse seama până acum? Încercă să abată din 
nou discuţia pe făgașul inițial. 

— Oricum, cel puţin nu va mai trebui să pierdeţi vremea întrebându-vă 
dacă tipul din grădină a fost ucigașul căutat de voi. 

° 

Îşi dorea să se poată sprijini de o spetează, însă taburetul nu avea aşa 
ceva; geanta îi atârna greu pe umăr, dar nu îndrăznea să o lase jos, ca nu 
cumva Huldar să zărească pistolul. Vrusese să-i ceară lui să scape de armă, 


fără a-l lămuri de unde provine, dar era limpede că era o idee proastă. 
Probabil că Huldar ar fi făcut imediat legătura între armă şi fratele ei, așa că 
nu putea avea încredere în el. 

— Asta a fost tot. 

Huldar o privi în ochi şi Freyja se forţă să-i susțină privirea și să nu 
trădeze niciun semn că mințea. Uneori era folositor că studiase 
comportamentul uman. 

— Nu înţeleg un lucru, zise el, plesnind din limbă. Nu mi-ai fi putut spune 
asta şi la telefon? 

— Ba da, presupun că da. Zâmbi jenată. Voiam doar să discut faţă în faţă 
cu tine. Din câte știu, telefonul tău ar putea fi ascultat. Nu simt nevoia să 
discut despre fratele meu cu poliția, şi cred că poţi înţelege acest lucru. Cu 
tine am făcut o excepție. Având în vedere împrejurările. 

Se opri. Când minţi, cel mai bine e să vorbeşti cât mai puţin; să-l lase mai 
bine s-o considere genul de om excesiv de precaut. O deranja faptul că nu 
era chiar atât de diferită de cum o considera el. 

— Ca să ştii, noi nu înregistrăm chiar toate conversațiile. 

— Mersi, e bine de ştiut. 

Era tot ce putea spune. Auzi o maşină trăgând pe aleea din față şi, deşi nu 
o încânta în mod deosebit posibilitatea de a fi nevoită să mai rămână la 
serviciu, simţea această distragere absolut bine-venită. 

— Aştepţi pe cineva? 

— Nu. Freyja învârti taburetul pentru a ajunge cu fața la fereastră şi 
aruncă o privire printr-o fantă din jaluzele. Mi se pare că pe tine te caută. 

— Pe mine? 

— Păi, e o maşină de poliție, iar de obicei ei anunță înainte. Aici nu 
avem un birou de recepție pentru a ne întâmpina oaspeţii. 

Fără să-l vadă, Huldar veni lângă ea la fereastră. Îl priviră amândoi pe 
bărbatul care cobora din mașină. Freyja, care nu-l mai văzuse niciodată, se 
arătă surprinsă când un asemenea personaj cobori dintr-o maşină de poliție. 
Era atât de spilcuit şi de atent îmbrăcat, încât arăta mai degrabă ca un 
bancher. În afară de pantofii cu care se încălţau toţi poliţiştii — acelaşi model 
pe care-l purta şi Huldar. Înainte de-a pătrunde în clădire, se opri şi-şi trecu 
mâinile prin frizura perfect aranjată. 

— Rahat! Rahat! Rahat! 

Huldar se îndepărtă de fereastră şi privi de jur-împrejurul încăperii. 
Auziră cum e deschisă uşa de la intrare, apoi cum se închide ușor. 


— Ascunde-te în dulap, îi şopti Huldar la ureche Freyjei. 

Pe când această clădire avea o cu totul altă destinaţie decât cea din 
prezent, acesta fusese un șifonier, însă acum era folosit pentru depozitarea 
mănușilor de unică folosinţă şi a altor articole medicale. 

— Nu mai pune alte întrebări. Doar ascunde-te. O să-ţi explic mai târziu. 
Totul va fi bine. 

Freyja se pregătea să-i răspundă că nici nu se aştepta la altceva, dar îi citi 
pe chip că ar fi fost mai înțelept să tacă şi să se supună. În timp ce-și căuta o 
poziție cât de cât confortabilă printre teancurile de cutii din carton alb, se 
bucură că încă nu apucaseră să-şi înnoiască stocurile. Chiar şi aşa, spațiul 
din dulap era destul de strâmt; nu se putea mișca fără să dea peste ceva, iar 
dacă o făcea, şi-ar fi putut trăda ascunzătoarea. Cel mai mult o înspăimânta 
ideea că geanta avea să-i alunece de pe umăr şi se va lovi de una dintre 
stivele cu cutii. Închise uşa dulapului pe dinăuntru chiar în timp ce Huldar 
deschidea ușa spre hol. Îl auzi strigând prin peretele de lemn subţire: 

— Rikhardur! 

Făcu un efort să respire calm şi fără zgomot, apoi îşi îndreptă atenţia spre 
discuția dintre Huldar şi nou-venit. 

— Mă întrebam dacă nu cumva ai nevoie de ajutor. Păreai îngrijorat când 
am vorbit la telefon. 

— Nu era nevoie. Eram pe cale s-o pornesc spre secție. N-ai primit 
mesajul meu? 

— Ba da. 

Rămaseră tăcuţi o clipă, apoi Rikhardur vorbi din nou: 

— Mi-a trecut prin minte că a apărut o nouă pistă, dat fiind că au 
interogat-o din nou pe fată. În timp ce discutam cu tine la telefon, am auzit 
când i-au pus o întrebare care mi s-a părut atât de curioasă, încât n-am mai 
putut aştepta venirea ta. Ar trebui să mă ţii şi pe mine la curent, în cazul în 
care se 1veşte ceva nou. 

— Aşa aveam de gând. Ce-ar fi să ne întoarcem la secție, ca să discutăm 
acolo mai pe îndelete? Nu putem rămâne aici; ei așteaptă să vină un băiețel 
pentru a fi interogat şi consultat în legătură cu un presupus atac. 

— Atunci de ce nu e nimeni pe-aici? Eşti sigur că nu stai ca să-i aştepţi? 

— Da. Freyja, psihologul-şef de aici, e pe drum. I-au cerut s-o aducă şi 
pe doctoriţă cu ea şi m-am oferit să aştept, în caz că apar ceilalți între timp. 

Freyja trebuia să recunoască faptul că Huldar gândea rapid. Deşi trebuia 
să-şi mai amintească ceva — era un mincinos foarte priceput. 


— Şi doctorițţa n-a putut să ia un taxi? 

— Habar n-am. Ce-i cu tine? Ce treabă ai tu cu asta? 

Huldar părea furios, mult prea furios, date fiind împrejurările. Rikhardur 
era destul de enervant cu toate întrebările astea, dar era limpede că mai 
exista un motiv pentru toată această furie a lui Huldar. Ceva ce însemna că ea 
fusese nevoită să se ascundă în dulap. 

Urmă o scurtă pauză, înainte ca Rikhardur să răspundă. Când vorbi, glasul 
său păru mult mai liniştit decât înainte; nota de tristeţe din el dispăruse cu 
totul. Freyjei i se făcu pielea de găină ascultând acest glas cu totul nou, rece 
şi calm. 

— Am fost în biroul tău. Am văzut raportul despre obiectele care lipseau 
din camera de corpuri delicte. Le-ai subliniat pe cele care ţi s-au părut 
relevante. Chiar crezi că ar putea avea legătură cu crimele? Ar putea fi vorba 
doar de o simplă coincidență; o mulțime de lucruri sunt confiscate când au 
loc percheziții prin case. 

— Da, cred că au legătură. Şi nu cred nici în ruptul capului că ucigașul a 
fost Karl. 

Freyja se încruntă în întuneric. Ce naiba voia Huldar să spună? Ciuli 
urechile, ca să nu piardă niciun cuvânt. 

— Dar, cum spuneam, nu aici ar trebui să discutăm despre toate astea. Hai 
să mergem înapoi la secţie. 

— Dar nu trebuia să aștepți să se întoarcă femeia aceea care conduce 
cazul? Dacă apar ceilalți, cu băieţelul? 

— O să le las un bilet pe ușă. 

— Ce-ar fi să-mi spui totuși ce se petrece? Eşti sigur că nu durează mai 
mult de un minut? Nu văd ce diferenţă ar fi dacă îmi spui aici sau la secţie. 

— Sunt obosit. Sigur că vreau să-ţi spun tot, doar că nu aici. Nu mai poţi 
avea puţină răbdare? 

— Aş prefera să aud acum. N-am de gând să mă întorc înapoi la secție. 

— Chiar aşa? Te duci acasă cu o mașină de patrulare? Că doar secția de 
poliție e chiar în drumul tău. 

Iar linişte. Când începură să discute din nou, Freyjei i se păru că veniseră 
mai aproape de ea, ca şi cum Rikhardur intrase în sala de consultaţii. 

— Ai aflat ceva, nu-i așa? M-a sunat Karlotta. Mi-a povestit despre 
discuţia voastră. 

Freyja se întrebă cine-ar putea fi Karlotta. Nu şi-o imagina ca fiind 
polițistă, dar înainte de a se mai putea gândi şi la o altă posibilitate, 


Rikhardur continuă: 

— Nu sunt prost, Huldar. Ştiu că ţi-ai dat seama. Dar speram că te-aş 
putea convinge să păstrezi secretul. 

— Eşti nebun? pufni Huldar. 

— Nu. Dar, dacă stai să te gândești, ar fi în interesul tuturor ca acest caz 
să nu meargă mai departe. E de la sine înţeles că ți-aș fi foarte recunoscător. 
Şi ai scuti-o şi pe Karlotta de a fi expusă în public ca o ciudăţenie. 
Promovarea ar fi a ta în continuare. Singurul care pierde ar fi bietul Karl, dar 
el oricum nu mai are nimic de pierdut. Aşa că toată lumea câştigă. 

— Ia-ţi gândul de la asta. Aici nu e vorba de cine pierde şi cine câştigă. 
A1 comis o crimă. Cea mai atroce crimă posibilă. De trei ori. Chiar crezi că 
mi-ar păsa de o nenorocită de promovare, ştiind că te-aş lăsa să scapi? 

Freyja icni, apoi îngheță. Ce-i auzeau urechile? Despre ce vorbeau ăştia 
doi? Nu Karl o omorâse pe mama lui Margrét? Oare adevăratul criminal 
stătea, chiar acum, în aceeași cameră cu ea? 

— Da, asta speram. Dacă te-ajută cu ceva, să ştii că n-a fost uşor. Dar cu 
toții au meritat-o. 

— Elisa? Ce naiba ţi-a făcut ea ție vreodată? 

— Fi, nimic. Nu pe ea o căutam. Voiam să-l omor pe Sigvaldi, aşa cum şi 
el mi-a omorât bebelușul. Dar fiindcă el n-a fost acasă, mi s-a părut corect. 
N-am vrut să-i omor unul dintre copii, deși așa ar fi trebuit să-l pedepsesc. 
Nu sunt chiar cel mai mare monstru, să ştii. De fapt, i-am încuiat pe copii în 
camerele lor înainte să plec, astfel încât să nu-şi găsească mama moartă. 

Freyja simţea că se sufocă. Se strădui să respire cât mai normal. În dulap 
era suficient aer. Mai mult decât suficient. Respiră încet! Ai suficient aer. 

— Ai fi putut pleca. Te-ai fi putut întoarce când era el acasă. Elisa chiar 
n-avea nicio treabă cu ce se întâmplase. 

— Era exclus. Practic, ocazia mi-a căzut pur şi simplu în poală — un dar 
din cer, dacă poţi crede în așa ceva. Stăteam în maşină și s-a întâmplat să 
văd femeia intrând într-o benzinărie. Am urmărit-o şi-am profitat de norocul 
chior din ziua aia. Faptul că aveam cheia de la casă mi-a ușurat foarte mult 
misiunea. Era exclus să mă întorc altă dată, când era şi Sigvaldi acasă. Deja 
ar fi schimbat încuietoarea și ar fi fost mult mai pregătiţi. Dat fiind că el nu 
se afla acasă, pur şi simplu n-am avut de ales. 

— Rikhardur, nu el ţi-a omorât copilașul. El a efectuat doar un avort. 
Singurul lucru pe care l-a putut face, date fiind împrejurările. De ce crezi că 
a pierdut Karlotta sarcina de fiecare dată? Era modul în care natura avea 


grijă de problemă. Şi ce-ar fi putut face Karlotta după ce a aflat adevărul? 
Era singura ei alegere. Nu Sigvaldi a fost cel care a luat această decizie: 
Karlotta a luat-o. N-a avut de ales. Nu cred că-ţi dai seama cât de gravă era 
problema. 

— Gravă? Sigur că ştiu. Cum crezi că m-am simţit când am aflat? Cum 
crezi că s-a simțit Karlotta? Rikhardur râse trist. E tare ironic — dacă n-ar fi 
fost jefuită casa lui Karl, nimic din toate astea nu s-ar fi întâmplat. Eu şi 
Karlotta ne-am fi pregătit frumușel pentru venirea copilului şi n-ar mai fi 
trebuit să moară nimeni. Dar nu. A trebuit ca mama lui Karl să insiste şi să 
strice totul, dându-și seama de tot şi de toate. A observat asemănarea dintre 
mine şi fiul ei mai mare și și-a adus aminte de nume. La început, nu s-a 
trădat, ci doar mi-a pus o grămadă de întrebări cu caracter personal, iar eu 
mi-am închipuit că nu-i decât o hoașcă bătrână şi excentrică. Am fost un 
mare prost că i-am spus că sunt pe cale să devin tătic, ba chiar i-am zis și 
numele soției. Eram atât de fericit și de nerăbdător. Ar fi trebuit să-mi ţin 
gura. 

Freyja auzi un oftat adânc, scos probabil de Rikhardur. 

— După ce-am plecat, ea a făcut nişte cercetări şi a devenit convinsă că 
are dreptate. Că fiul ei, Arnar, eu şi Karlotta eram frați. Că soția mea îmi e 
soră. 

— Rikhardur, doar ştii că e mai rău de-atât. Deși chiar şi numai relația 
dintre voi ar fi trebuit să fie un motiv suficient ca să vă despărțiți. 

Freyja asculta fără să-şi poată crede urechilor. Rikhardur continuă să 
vorbească, de parcă nici nu l-ar fi auzit. 

— Mama lui Karl i-a scris Karlottei. Ea nu mi-a arătat scrisoarea decât 
după ce se terminase deja cu bebelușul nostru. Femeia i-a dezvăluit toată 
acea poveste tragică a mamei mele — a mamei noastre, de fapt — şi-a sfătuit-o 
să mă părăsească şi să avorteze copilul. Ar fi trebuit să nu ne fi întâlnit 
niciodată; am fost trimişi în colțuri opuse ale ţării, crezând că-n felul ăsta nu 
ne vom întâlni niciodată. A trebuit s-o văd doar o dată în timpul facultății, ca 
să ştiu că ea va fi soția mea. Nu-i nicio diferență că acum ştiu că-mi este 
soră. Rikhardur scoase un râset sinistru. Am lăsat de mult în urmă problema 
părinților noştri. Mama noastră e moartă, la fel și tatăl nostru. Deşi nici nu 
ştiu cum să-l consider pe ticălosul acela malefic — tată, bunic? Ce era oare? 

— Şi una, şi alta. Şi ai dreptate, Rikhardur, chiar era un monstru. Ti-a 
violat mama, propria lui fiică. În mod repetat. E o poveste înfiorătoare şi 
nici nu mă mir că până la urmă l-a şi omorât. Dar e tragic că a simțit că 


trebuie să-şi ia şi ea viaţa. Probabil că ar fi fost tratată cu indulgență şi-ar fi 
primit cea mai ușoară pedeapsă posibilă. E clar, după discreția cu care a fost 
tratat cazul ei. Nici măcar n-a transpirat în presă. Probabil c-a făcut-o ca să- 
şi protejeze copiii — ca să-i împiedice pe oameni să afle detalii despre 
trecutul vostru. 

— A rămas gravidă. La nouăsprezece ani, se sufocă Rikhardur. S-a mutat 
înapoi la Akranes, însă tipul cu care avea o legătură a refuzat să recunoască 
copilul. Cel puţin asta scria în scrisoarea pe care-a primit-o Karlotta. Ea nu 
avea cum să se întrețină, aşa c-a fost nevoită să se întoarcă acasă. Acasă, la 
omul care ar fi trebui să o ajute să-și revină. Acasă, la tatăl ei. Dar el, în 
schimb, a profitat de starea ei, de faptul că ferma era izolată şi că nu-i vizita 
aproape nimeni. N-a avut mustrări de conștiință atunci când a tăbărât pe ea 
şi-a abuzat-o. Ea i-a născut doi copii şi era deja însărcinată cu al treilea 
când l-a omorât. L-a împușcat cu propria lui puşcă. Apoi s-a împușcat şi ea. 
Arnar era cel mai mare şi a fost martor la tot ce s-a întâmplat — el era copilul 
despre care se presupunea că ar fi al bărbatului din Akranes. Deşi nimeni nu 
ştia sigur dacă acela era tatăl lui sau dacă şi Arnar era tot copilul bunicului. 

— Rikhardur, locul în care s-a petrecut tragedia mamei tale nu e nici aici, 
nici acolo. Tu şi Karlotta sunteţi atât de înrudiţi, încât pur și simplu nu aveţi 
cum să trăiţi ca soț şi soție şi-n niciun caz nu puteți avea copii împreună. 
Copiii voştri ar face şi ei copii, la rândul lor, şi ar avea aceiași bunici și, în 
același timp, ar avea comun un bunic care le-ar fi şi străbunic. Sfatul pe care 
Ástrós i l-a dat Karlottei a fost perfect justificat. Ar fi fost şanse extrem de 
mari să aveţi un copil cu defecte. 

— Dar ar fi existat şi posibilitatea ca bebeluşul nostru să fi fost perfect 
sănătos. Ástrós n-a calculat această probabilitate pentru Karlotta. Dar a 
făcut-o pentru mine. 

— Mă îndoiesc că ar fi calculat ceva pentru Karlotta, dacă ar fi ştiut ce o 
aşteaptă. Tot ce-a făcut Ástrós a fost să-şi ajute o fostă elevă, care i-a cerut 
un sfat în disperare de cauză. Unde altundeva s-ar fi putut duce Karlotta? N-a 
îndrăznit să discute cu un medic, căci i-ar fi cerut să afle la cine se referă. 
Nici măcar lui Sigvaldi nu i-a spus adevărul; i-a zis doar că nu-și doreşte 
copilul. Pentru el a fost suficient. Însă Ástrós era o fostă profesoară de 
biologie care s-a simțit flatată când Karlotta şi-a amintit de ea. A încercat 
să-i ofere un sfat, însă n-avea nici cea mai vagă idee în ce se implica. 

— Dar ar fi trebuit să calculeze probabilitatea ca totul să fie totuși în 
regulă. 


— Da, aşa ar fi trebuit, dacă stai să te gândești mai bine. 

Huldar se opri, iar Freyja nici nu îndrăzni să clipească, de teamă să nu 
facă vreun zgomot. Îşi ţinu respiraţia până ce el începu din nou să vorbească. 

— Şi cum rămâne cu bietul Halli, prietenul lui Karl? Sau cu Karl însuşi? 

— Peste Halli am dat printr-un noroc chior, pufni Rikhardur. Bine, nu 
chiar noroc chior, căci am recunoscut numele lui Karl în calculatorul lui, 
atunci când căutam conţinut piratat. Așa că am luat legătura cu el şi i-am 
promis că-l plătesc dacă mă ajută să-i fac o farsă prietenului său. A fost de- 
ajuns. El mi-a sugerat să folosesc transmisiunile pe unde scurte, deoarece 
Karl era obsedat de ele. Avea tot echipamentul necesar şi chiar a inventat şi 
codul. Mi-a zis că i-a venit ideea când a văzut un poster ce atârna deasupra 
biroului lui Karl din pivniţă. Era sigur că prietenul lui avea să-l spargă în 
cele din urmă, însă avea de gând să-i dea un indiciu, dacă nu reușea. Totuşi, 
nu s-a ajuns până acolo. 

— Şi Karl? El ce ţi-a mai făcut? Sau pur şi simplu nu ştiai cui să-i 
înscenezi toate astea? 

— El s-a nimerit să fie la locul şi momentul potrivit. Şi mi-a furat 
frățiorul. Nu avea dreptul să crească alături de el. A meritat-o. 

— Rikhardur, tu-ţi dai seama că ești complet nebun? 

— Se întâmplă să nu fiu de acord cu tine. 

— Ai omorât trei oameni. Prin cele mai oribile metode posibile. 

— Ar fi putut fi mult mai rău. Am ales metodele acelea tocmai pentru că 
nu erau atât de oribile. Cel puţin pentru mine. N-a trebuit decât să apăs 
butonul unor aparate, iar ele au făcut treaba în locul meu. Ba chiar am și 
putut să plec de-acolo; n-a trebuit să stau să îi privesc cum mor. Să știi că nu 
sunt sadic. Nu simt dorința de a vedea oameni murind. S-a pus doar 
problema de a se face dreptate. Lumea nu poate pur și simplu să-mi distrugă 
viața, să distrugă viața copilului meu, fără ca mai apoi să nu suporte 
consecințele. Rikhardur oftă, apoi continuă: Nici n-ai idee ce mult efort am 
depus pentru asta. Câte-am putut îndura. Cât de mult m-am străduit să nu dau 
ochii cu fetița. Toate aspectele anchetei pentru care a trebuit să mă ofer 
voluntar, ca să pot supraveghea desfășurarea ei. Toate acele apeluri 
telefonice. Chiar crezi că am vrut să-i sun pe toți țieniții ăia? Şi să vizionez 
toate acele înregistrări ale camerei de supraveghere de la bancomat? Pe care 
se vedea clar maşina mea? Nici măcar n-a trebuit să le distrug. Tu ai avut o 
încredere oarbă în mine şi nimeni nu m-a considerat suspect. Şi toate 
celelalte; păcat că nu mi-ai spus din prima unde locuia Freyja. Am rănit 


câinele care nu trebuia. Dar m-am descurcat până la urmă. Probabil că te 
simți destul de aiurea că ai ajuns să fii considerat un prost. 

— Rikhardur, te rog să te întorci, să-ţi duci mâinile la spate şi să mă laşi 
să-ţi pun cătușele! Vom continua această discuţie la secție, aşa cum ţi-am 
sugerat inițial. 

Huldar vorbea pe un ton rece; era limpede că vorbele lui Rikhardur îl 
atinseseră exact unde trebuie. 

— Aş prefera să n-o fac, mulțumesc foarte mult! 

— N-o să scapi. Nu sunt singurul care ştie povestea. Mai devreme sau 
mai târziu, Karlotta îşi va da seama ce s-a întâmplat. lar Margrét ţi-a văzut 
pantofii, când se afla sub pat. Pantofi obişnuiţi, de polițist. Există un singur 
mod în care se pot termina toate astea. Mai bine te-ai da bătut. 

— Nu. Ar trebui să te gândeşti mai bine. Îmi pare rău, n-ar fi trebuit să te 
insult. Poate că te-am făcut să pari un prost în ochii celorlalți, dar să ştii că 
nu mi-a făcut nicio plăcere, dacă asta te consolează cu ceva. 

— Nu mai contează. Am meritat-o. l-am tras-o soţiei tale. În toaletă, la 
bar. La cererea ei. 

Freyja căscă ochii, şocată. Ticălosul nenorocit. Era în stare. 

Rikhardur scoase un urlet înfiorător, care fu urmat de nişte bufnituri şi o 
hărmălaie de nedescris. Freyja auzi cum masa de consultaţii era răsturnată pe 
o parte. Urmară gemete puternice şi un țipăt bizar — ea nu-şi dădea seama ce 
anume putea provoca asemenea sunete. Apoi, tăcere. Freyja nu îndrăznea să 
mişte niciun mușchi. Un geamăt prelung şi adânc reverberă în cameră, urmat 
de un suspin îndurerat. 

Era Rikhardur. 

Gemetele lui Huldar sunau diferit, aşa cum îşi amintea prea bine. El 
rămăsese complet tăcut, ceea ce nu era un semn prea bun. În cel mai bun caz, 
zăcea inconștient. 

Auzi apoi scârţâituri de sertare trase afară, care-i făcură inima să bubuie 
năvalnic în piept. Oare bărbatul căuta vreo armă cu care să-l termine 
definitiv pe Huldar? După tot ce auzise despre crime, doar n-avea cum să 
permită să se mai comită încă una, chiar sub nasul ei. Spre deosebire de 
Margrét, ea era adultă. Nu putea fi forțată să stea deoparte şi să nu facă 
nimic. În plus, dacă tipul acesta îl omorâse pe Huldar, atunci era perfect 
capabil să se ducă direct acasă la Margrét. 

Cu infinită precauţie, îşi strecură mâna în geantă şi izbuti să scoată 
pistolul fără să facă niciun zgomot. Ştia că era încărcat, dar nu şi cum 


funcționează. Însă Rikhardur n-avea de unde să cunoască acest lucru. 

În timp ce-i trăgea piedica, Freyja izbi uşa dulapului cu piciorul, ţinând 
pistolul cu ambele mâini, ațintit înainte. Huldar zăcea întins pe jos, strâns 
ghem. Respira, spre uşurarea ei. 

— Lasă foarfecă jos. 

Nu putea să-şi controleze tremurul din voce. 

Bărbatul se întoarse, uluit. Apoi își reveni şi rânji. 

— Sunt polițist. Te rog să laşi pistolul jos și să-ți duci mâinile la ceafă. 

— Lasă foarfecă jos! 

Freyja vedea că pistolul îi tremura în mâini. Îşi adună tot curajul şi-şi 
dădu părul în lături cu o mişcare rapidă a capului. 

— Lasă foarfecă jos sau trag! 

— Fi, mă-ndoiesc c-o să tragi. Lasă arma jos, scumpete! zise el, apoi făcu 
un pas înainte. 

Freyja trase. N-ar fi trebuit să-i spună „scumpete”. 


Epilog 


Era o splendidă nuanţă de roşu. În salonul de spital pe care acum Karl îl 
considera căminul său, totul era de culoare albă sau galben-deschis. Uneori, 
acest ansamblu de culori era întrerupt de un verde mohorât, instituțional, şi 
deşi se bucura de această schimbare, nuanţa în sine nu-i provoca niciun fel 
de plăcere; spitalele o adoptaseră pentru că li se părea potrivită şi nimeni nu 
trebuia să se justifice în vreun fel. Probabil că în spatele acestei alegeri se 
afla totuși vreo bizară filosofie. Poate că erau alese cu scopul de a 
reprezenta ideea de sănătate şi igienă — posibil şi speranță, totodată, deși 
culorile păreau selectate cu o deosebită atenţie ca nu cumva să inspire 
vizitatorilor un optimism exacerbat. 

Însă roşul acesta aprins era deosebit. Atât de strălucitor, încât părea 
aproape luminos. Captivant. De mult nu mai văzuse ceva atât de frumos. Nici 
nu ştia cât timp trecuse. Aici timpul n-avea niciun înţeles; el nu mai avea 
idee câte ore se scurseseră, câte minute sau câte secunde. Chiar şi ziua şi 
noaptea păreau să fi încetat să mai aibă vreo legătură cu existenţa lui, care 
acum se împărțea între trezit, moţăit şi dormit. lar acum moțăia. 

Dar merita să se trezească pentru această nuanță de roşu. 

Karl fusese întins pe partea paralizată, ca să nu-i apară escare pe spate. 
Încercă să deschidă ochii mai larg. Însă de fapt nu ştia dacă îi ţine deschişi 
pe amândoi, căci nu mai vedea cu unul dintre ei; pe partea respectivă nu mai 
simţea nimic. Din punctul lui de vedere, ochiul în sine putea fi perfect 
sănătos şi doar pleoapa ar fi putut rămâne închisă complet, obturându-i 
vederea. 

Dar nu ştia sigur şi oricum nu mai conta. Erau prea multe lucruri pe care 
nu le ştia şi oricum nu putea deschide gura pentru a întreba. Cuvintele pe 
care le rostea erau neclare sau pur și simplu refuzau să iasă. Aşa că se 
simţea recunoscător pentru faptul că vedea şi auzea cât de cât şi, în plus, mai 
ŞI reținea lucruri. 

Partea cea mai rea era că deţinea prea puţin control asupra a ceea ce 
vedea sau auzea. 

Tot nu se putea face înţeles aşa cum trebuie, însă oricum erau puţini cei 
care se apropiau de patul său şi îi vorbeau. Momentele cele mai plăcute erau 


atunci când se iveau doi sau mai mulţi angajaţi ai spitalului, căci invariabil 
începeau să discute între ei, de cele mai multe ori despre el sau, uneori, 
despre problemele lor personale. Acelea erau cele mai interesante momente. 

Ochiul sănătos se adapta cu încetineală situației, așa că nu-i rămânea 
decât să se mulțumească să admire plăcuta nuanţă de roșu printr-o fantă 
extrem de îngustă. În timp ce aștepta răbdător să i se ridice pleoapa, încercă 
să ghicească ce reprezenta culoarea respectivă. Nu puteau fi sânge sau 
trandafiri şi categoric nu era un Ferrari. Era înclinat să creadă că e vorba de 
linia verticală a crucii de pe steagul Islandei, dar apoi reuși să-și ridice 
pleoapa în întregime şi-şi dădu seama că de fapt nu se apucase nimeni să 
atârne un steag pe peretele din fața lui. Nu, era vorba de un bărbat care stătea 
pe scaunul rezervat vizitatorilor, care până acum rămăsese tot timpul gol. Un 
tip îmbrăcat cu o jachetă albastru-închis, pe sub care avea o cămașă albă şi o 
cravată de un roşu-strălucitor. Semăna cu personificarea steagului Islandei. 

Karl auzi o şoaptă şi văzu că buzele bărbatului se mişcau. Însă el preferă 
să-şi concentreze atenţia nu la ce ieşea dintre buze bărbatului, ci la chipul 
acestuia, curios să afle cine-ar putea fi misteriosul vizitator. Acum nu mai 
avea cine să-l viziteze. Absolut nimeni. 

De când ieşise din comă, începuse să-şi aducă aminte de o mulțime de 
chestii, atât plăcute, cât și neplăcute. Mai ales neplăcute. O veste totuși 
plăcută îi rămăsese întipărită în memorie, atunci când doctorul îi spusese că 
fusese absolvit de orice vină, adică se stabilise că n-avusese nicio legătură 
cu cele trei crime. După aceea, începuse să aştepte eventualii vizitatori, însă 
nu venise nimeni. Börkur încă nu-şi arătase mutra şi se părea că rudele din 
partea mamei sale se foloseau de scuza că oricum erau rude cu el doar prin 
alianță. Bănuia că Börkur era probabil ruşinat din cauză că dăduse greş cu 
mărturia. Poate că acum rămăsese cu un prieten mai puţin — ceea ce însemna 
că nu-i mai rămăsese niciun prieten. Dar dacă totuși Börkur avea să treacă pe 
la el, Karl ar încerca să-l liniştească, spunându-i că nu-i poartă pică pentru o 
mărturie lipsită de importanţă. 

Cuvintele musafirului ajunseră totuşi la el mai înainte de a-i distinge 
chipul. 

— Te-ai trezit? Asistenta mi-a spus că uneori ești conștient. 

Karl cunoştea acel glas. Îl cunoştea foarte bine, dar creierul său avea 
nevoie de timp îndelungat pentru a procesa informația, astfel încât se mărgini 
să stea şi să aştepte pur şi simplu. Din ce știa el, suferise o hemoragie 
cerebrală şi sângerarea se răspândise într-o zonă extinsă a creierului, ceea 


ce explica de ce gândea atât de lent. Karl îşi imagina că gândurile sale erau 
nevoite să străbată o distanță mai lungă decât în mod normal, luând-o pe rute 
întortocheate și ocolind zona afectată, înainte de-a ajunge la destinație. 

Medicii se arătau optimişti, dar îl avertizau că reabilitarea lui presupunea 
un proces îndelungat, obositor şi dificil, şi că era puţin probabil să-şi mai 
revină vreodată în totalitate. Era însă mai bine decât deloc. 

— Mi se pare că ai un ochi deschis. Eşti treaz? 

Arnar. Era fratele său, Arnar. Karl se strădui să vorbească, dar nu izbuti. 
Deschise gura doar puţin, însă asta fu tot. Nu ieşi niciun sunet — deşi ar fi 
vrut să spună „salut”. Unele zile erau mai rele decât altele. 

— Am trecut să-mi iau la revedere, Karl. 

Arnar continua să se holbeze la ochiul deschis, căutând probabil un semn 
de înţelegere la fratele său. 

Karl mai făcu un efort ca să spună ceva, chiar dacă asta ar fi însemnat 
doar să mormăie ceva vag, cât să-i arate lui Arnar că-l ascultă. Dar nu reuşi 
să spună nimic. Încercă să clipească cu ochiul sănătos, dar dură prea mult ca 
mesajul trimis de creier să ajungă la destinaţie, aşa că Arnar privea în altă 
parte când el reuşi într-un final să-şi coboare pleoapa, apoi s-o ridice din 
nou. Aşa păţea uneori, imediat după ce se trezea şi încerca să comunice cu 
asistentele; în momentul în care reușea să clipească, ele deja se întorceau cu 
spatele sau erau ocupate cu altceva. Nimeni nu avea răbdarea necesară; toți 
păreau că se grăbesc să îndeplinească vreo sarcină urgentă şi imediat ce-şi 
terminau treaba, se repezeau în următorul salon, la următorul pacient. 

— Trebuie să mă întorc în State. Am stat prea mult pe-aici; mi-am tot 
amânat plecarea, dar nu mai pot zăbovi. 

Să fi stat Arnar chiar așa mult în ţară? Karl se întrebă dacă avusese atât 
de mult ghinion încât să doarmă de fiecare dată când venise fratele său în 
vizită. Dar poate că acum era prima dată când venea la el. Ar fi fosto 
explicație mult mai plauzibilă. De ce-ar fi vrut el să-şi viziteze un frate 
despre care toţi credeau că e un criminal psihopat? Însă probabil că se 
răspândise deja vestea că fratele său, Karl, era nevinovat. Dar de ce nu 
venise mai repede la el? 

— Mă întorc în State ca să-mi iau lucrurile. Mă mut înapoi acasă. În 
America nu mă mai aşteaptă nimic şi-mi pot găsi cu ușurință un job bun în 
Islanda. Eu şi Alison divorţăm. 

Rămase tăcut şi-şi cobori privirea. 

Ceaţa din mintea lui Karl păru că se mai subțiază niţel. Oare scorpia de 


Alison îl părăsise pe Arnar din cauza lui Karl? Să fi fost chiar atât de 
snoabă, încât să-i fie imposibil să accepte faptul că avea un cumnat criminal? 
Dacă da, cum de nu încercase Arnar să rezolve neînţelegerea? 

— M-am gândit de multe ori la noi doi — dacă m-aş fi purtat mai frumos 
cu tine de-a lungul anilor, deşi nu cred. Eu sunt ceea ce sunt, iar tu eşti ceea 
ce ești. 

Se opri din nou, privindu-l pe Karl cu o expresie lipsită de orice regret. 
Lipsită de căldură. 

— Un lucru totuşi nu pot să înţeleg... pur şi simplu nu pot... de ce nu mi- 
al spus cine era mama. Când poliția mi-a zis că i-au găsit numele în 
computerul tău... că ai căutat informaţii despre ea... primul meu gând a fost 
că ai descoperit informațiile, însă n-ai avut timp să mi le dezvălui şi mie 
înainte de a fi arestat. Apoi am văzut data. Ai știut şi nu mi-ai spus şi mie. 

Nefericirea îşi găsea uşor drumul în creierul lui Karl. Regretul, depresia, 
suferința — emoţiile dureroase izbuteau întotdeauna să răzbată. Era nedrept. 
Îşi aducea cu claritate aminte că avusese intenţia să nu-i spună nimic lui 
Arnar. Însă ştia că n-ar fi fost capabil să-și ţină promisiunea după ce i s-ar fi 
evaporat toată furia. Şi iată că acum 1 se refuza şi această ocazie. Şi nu putea 
nici să se apere, să-şi convingă fratele că i-ar fi dezvăluit numele mult dorit 
la momentul oportun. 

— Dar mi s-a îndeplinit dorinţa şi fără ajutorul tău. Am aflat cine au fost 
părinții mei. Sau, cel puţin, cine a fost mama. 

Arnar tăcu din nou. Îşi mută privirea de la Karl, părând acum că se uită pe 
fereastră fără să vadă, de fapt, nimic. 

— La fel ca multe alte lucruri, aşteptările mi-au fost înşelate. Eufemistic 
vorbind, râse el cinic. 

Karl îşi aducea aminte că mama şi bunicul lui Arnar muriseră în aceeași 
zi Şi prin faţa ochilor îi trecu acum necrologul ei scurt şi concis. Ce se 
întâmplase? Fuseseră uciși? Muriseră într-un incendiu? Se sinuciseseră 
precum nişte fanatici, amândoi odată? Sau unul dintre ei îl ucisese pe 
celălalt, apoi, după aceea, se sinucisese? Creierului său afectat îi era prea 
greu să se gândească la toate aceste lucruri deodată. Chestia cu adevărat 
importantă era că exista posibilitatea ca membrii familiei lui Arnar să fi fost 
de fapt nişte ucigași psihopaţi, nu el. Lui Karl i s-ar fi luminat chipul de 
bucurie dacă ar fi fost capabil să surâdă. 

— După mine, existau două posibilități: să aflu sau să nu aflu. Să nu pierd 
nimic sau să nu câștig nimic, continuă Arnar, trăgând aer printre dinți. Am 


pierdut şi-am câştigat. Am pierdut-o pe Alison, pentru că n-a mai suportat să 
trăiască alături de mine după ce i-am dezvăluit adevărul despre familia mea. 
Americanii sunt mult mai sensibili la astfel de chestii decât suntem noi, 
islandezii. Ea îşi dorea copii. Făcuţi de ea. Cu soţul ei, nu cu spermă de la 
un donator străin. Când i-am sugerat acest lucru, mi-a zis că îi repugnă ideea. 
Şi a folosit cuvinte mult mai dure când şi-a exprimat părerea despre ideea de 
a-mi purta copiii în pântec. Nici măcar n-a mai vrut să vadă rezultatele 
testului ADN. Brusc, şi-a pierdut toată încrederea în știință. Pentru ea, n-a 
mai fost nicio diferenţă cine a fost de fapt tatăl meu. În ochii ei, familia mea 
e prea spurcată ca să mai vrea să aibă vreodată de-a face cu ea. 

Despre ce naiba vorbea? Of, de ce nu putea şi Arnar ăsta să se exprime 
mai clar de-atât? 

— Dar am avut şi de câștigat. Am câştigat o soră. Bine, poate doar 
vitregă. Sper că e doar vitregă. Lucrul acesta se va clarifica după ce vom 
mai face nişte teste. Şi m-am mai pricopsit şi cu un frate. În cazul lui, sper 
sincer să-mi fie doar frate vitreg. Arnar îşi aşeză mâinile pe genunchi, 
pregătindu-se probabil să plece. Dar cu el nu vreau să am de-a face. Şi nici 
cu tine. 

Arnar se ridică. Splendida cravată roşie dispăru din faţa ochilor lui Karl. 

Nu pleca! Nu pleca! 

— Adio, Karl! Probabil că n-ai să mă mai vezi niciodată. 

Silueta subțire dispăru din ochii lui Karl, iar el nu-şi putu cobori privirea 
suficient de mult pentru a-l vedea dispărând. Modul în care păşea lăsa să se 
înțeleagă că hotărârea îi era definitivă, însă el se opri brusc. 

— Încă ceva: mă bucur că ţi s-a dovedit nevinovăția. 

Arnar tăcu din nou, dar nu ieşi din cameră. Apoi adăugă grăbit: 

— Sper să te faci mai bine. 

Apoi Karl îi auzi din nou pașii îndepărtându-se uşor, pierzându-se pe 
coridor. 

Lui Karl îi luă ceva timp până reuși să se liniștească. Gânduri fragmentare 
îi alergau nebune prin creierul său cu sens unic. Era silit să le ghideze ca să 
poată ocoli fundăturile şi să le facă să-și poată continua drumul în direcții 
neştiute. Abia atunci izbuti să înţeleagă vizita ce tocmai se-ncheiase. 
Concluziile sale: 

N-avea să-l mai vadă niciodată pe Arnar. 

Sumbra poveste a trecutului fratelui său ieşise în sfârșit la iveală. 

Karl putea accepta ideea că n-avea să-l mai vadă niciodată pe Arnar. Dar 


era mai greu să nu reușească să afle povestea mamei lui Arnar. Ce putea fi 
atât de rău în trecutul lui? 

Apoi, mai era şi cazul de crimă. Medicul nu-i dezvăluise niciun detaliu, îl 
informase doar că fusese absolvit de orice vină. Bine, avea să afle totul, mai 
devreme sau mai târziu, când se va înzdrăveni suficient de mult încât să se 
poată ridica din pat şi să comunice mai eficient cu cei din jur. Asta, sau va 
auzi veştile la buletinele de ştiri, dacă cei din spital se vor deranja până la 
urmă să repare aparatul de radio de lângă patul său ori să-i aducă în salon un 
televizor. 

Dar până atunci va trebui să stea şi să se întrebe cine i-a omorât pe Halli 
şi pe femei şi ce anume se mai întâmplase între timp. De exemplu, cum 
fusese rezolvat cazul? De ce dorise cineva să-l implice şi pe el în acest caz? 
Şi cine dracu” se aflase în spatele acelor transmisiuni pe unde scurte? 

Sau va trebui să rămână aici tot restul zilelor, punându-și în zadar tot soiul 
de întrebări? 

Închise ochii. Începea din nou să moţăie. Nu era dracul chiar așa de negru 
— acum, cel puţin, avea la ce să se gândească. Nu era ca şi cum îl aștepta 
ceva mai bun de azi înainte. 

. 

Când își reveni, în faţa ochiului sănătos văzu din nou culoarea roşie. O 
nuanță diferită de roşu. Mai caldă şi plină de lumini de aur. Mai frumoasă 
decât cealaltă nuanţă de roşu. Karl aşteptă ca ochiul să i se deschidă 
complet, apoi zări uimit că pe scaunul pe care înainte stătuse Arnar acum se 
afla o fetiţă. O fetiţă cu păr roşcat şi ochi verzi, gândi el, şi care purta un 
hanorac cu fermoar închis până la gât. Se apucase cu mâinile de marginile 
scaunului şi-şi legăna picioarele slăbănoage, care erau prea scurte pentru a 
putea atinge podeaua. 

— Numele meu e Margrét. Tati lucrează aici. La spital. A zis că pot veni 
în vizită la tine. Fata îşi plecă pe un umăr capul, pentru a-l putea privi în 
ochiul sănătos. Mi-a zis că nu vine nimeni la tine în vizită şi m-am gândit că 
e un lucru trist. Apoi fetiţa îşi îndreptă capul din nou şi continuă: Îmi dau 
seama că te uiţi la mine. Dar ştiu că nu poţi vorbi prea mult. E-n regulă. Îmi 
place să discut cu oameni care nu-mi pun prea multe întrebări. 

Karl încercă să zâmbească și simţi că gura începe să-i dea ascultare. 
Nădăjduia că fata va continua să-i vorbească, iar dorinţa 1 se îndeplini. 

— Freyja spune că ar trebui să încerc să vorbesc despre ce s-a întâmplat. 
Adică despre ce i s-a întâmplat lui mami. Dacă voi continua să ţin totul în 


mine, până la urmă se va întâmpla ceva rău. Dar nu ştiu ce anume. 

Freyja. Nu era numele femeii care avea o anumită legătură cu câinii 
despre care i se puseseră lui întrebări? Karl ciuli urechile. Era păcat că nu 
izbutea să audă decât cu una singură, dar cel puţin zăcea întins pe partea 
lipsită de mobilitate. 

— Aşa că m-am hotărât să vorbesc cu tine. Despre mami. Despre omul 
cel rău. Pentru că tu poţi doar să asculți. 

Fetiţa se lăsă pe spate în scaun. 

— Freyja l-a împuşcat pe omul cel rău. Ai avut noroc că nu te-a împușcat 
pe tine, când toți credeau că tu eşti vinovatul. Dar eu am știut tot timpul că n- 
al fost tu. 

Karl simţi căldură pe dinăuntru. Îşi dorea să fi putut vorbi cu această 
fetiţă atunci când avea senzaţia că a ajuns pe fundul prăpastiei, în timpul 
interogatoriului de la secția de poliție. Dar de ce spusese că-l recunoscuse în 
fotografie? Era sigur că este vorba despre aceeaşi Margrét pe care o 
menționaseră poliţiştii. 

— Poliţiştii m-au crezut când le-am spus că tu ești criminalul. Însă Freyja 
mi-a arătat fotografia greșită. O fotografie cu tine şi fratele tău în ea. El era 
fratele criminalului. Să știi că seamănă destul de bine între ei. Eu nu mă 
refeream la tine. Fetiţa părea tristă. Îmi pare foarte rău. N-am vrut să-i fac să 
creadă că tu erai criminalul. 

Karl reuși să scoată un sunet pe care amândoi îl interpretară ca pe un 
semn că îi acceptă scuza. 

— Dar criminalul n-a murit. Freyja l-a împușcat în burtă, nu în inimă. Nu 
ştiu dacă e un lucru bun sau rău. Încă nu m-am hotărât. Dacă ar fi mort, atunci 
n-ar mai trebui să mă gândesc la el niciodată. Discursul fetei nu era foarte 
coerent, dar el o înțelegea foarte bine. Dar poate că oricum mă voi gândi la 
el. Și la mami mă gândesc întruna, iar ea e moartă. 

Karl izbuti să încuviinţeze uşor din cap, chiar dacă niţel strâmb, iar fetița 
îi surâse. 

— O să te faci bine. Așa spune tati. N-o să mai fii la fel ca înainte, dar 
oricum, tot îți va fi mai bine ca acum. Făcu o grimasă, apoi continuă: Ai 
sânge pe creier. 

Tăcu din nou, părând că-şi caută cuvintele cu mare atenţie. 

— Unul dintre poliţişti a dat de necaz, din cauză că a crezut că eşti un om 
rău. Nu ştia că vinovatul îi era prieten. Era polițist. Omul rău era polițist! 
Chipul fetei radia uluire şi neîncredere. N-am știut că și poliţiştii pot fi răi. 


Dar Freyja l-a împușcat. lar acum nu mai poate rămâne poliţist, pentru că va 
merge la închisoare. Și celălalt polițist s-ar putea să nu mai rămână polițist. 
Pentru că nu şi-a dat seama. Poliţiştii trebuie să fie în stare să facă legături și 
să rezolve cazuri. 

Fetiţa se răsuci, ca să poată privi pe fereastră. 

— Freyja a plecat în vacanţă. Nu va mai avea voie să lucreze mult timp 
de-acum încolo, pentru că a împușcat un om la muncă. La Casa Copiilor. Şi 
nu avea voie. Dar eu mă bucur că l-a împușcat. Şi probabil că acum se 
bucură de vacanţă. Toată lumea se bucură de vacanțe. 

Degetele ei mici şi albe ridicară mâneca hanoracului, scoțând la iveală un 
ceas de mână mare şi colorat. 

— Trebuie să plec. Nu pot rămâne prea mult alături de tine. Tati mă 
aşteaptă afară. 

Se ridică de pe scaun, împiedicându-l pe Karl să-i mai vadă frumosul păr 
roşcat, iar acesta se trezi că are-n faţa ochilor un hanorac de culoare bleu. 
Simţi din nou o copleșitoare senzație de pierdere şi-şi dori ca fata să se 
aşeze din nou lângă el. 

— O să mă-ntorc. Tati spune că pot veni ori de câte ori vreau. Tăcu din 
nou, părând gata să iasă pe uşă. Acum îmi iau la revedere de la tine. Dar mă 
întorc mâine. Am vrut să o aduc şi pe Molly cu mine. Ți-ar plăcea s-o vezi. 
Dar n-am voie. Bine, poate mai încolo. Când vei ieşi de aici. 

Fetiţa dispăru, lăsându-l pe Karl să asculte zgomotul paşilor ei 
îndepărtându-se pe coridor. Nici nu-şi mai amintea de când nu se mai simţise 
atât de fericit. Acum se putea aştepta la alte vizite; fetița izbutise să-i 
reaprindă speranţa după care tânjise atâta amar de vreme. 

Karl se  concentră să-şi strângă degetele, aşa cum îi arătase 
fizioterapeutul. Strânge. Dă-i drumul. Strânge. Dă-i drumul. Putea jura că se 
descurcă mai bine ca ultima oară. Strânge. Dă-i drumul. Strânge. Dă-i 
drumul. 

Într-un final, adormi. De data asta, de oboseală, nu de plictiseală. Ultimul 
lucru care mai rătăci pe aleile neluminate ale creierului său erau cuvintele de 
despărțire ale fetiţei. 

Poate mai încolo. Când vei ieşi de aici. 

- Confirmare scrisă a unei comunicații radio cu dublu sens între două stații de radioamatori sau a unei 
recepții cu sens unic a unui semnal de la un radio cu bandă AM sau FM, ori de la o stație de televiziune 
pe unde scurte. Un card QSL are de obicei aceeaşi mărime şi este făcut din acelaşi material ca o 
vedere obişnuită, aşa că majoritatea sunt trimise prin poştă, în mod similar. (N.t.). 

‘2. Posturi de radio pe unde scurte care se disting prin emiterea de numere formatate, al căror rol inițial 
era de a transmite mesaje codate către spionii din întreaga lume. Acest sistem a ajuns ulterior să fie 
folosit şi de către britanici, care, în timpul celui de-al Doilea Război Mondial, au reușit să decodifice 
mesajele rusești după ce au descoperit că codurile pentru parolele aleatorii se ascundeau sub forma 
numerelor unor role de hârtie igienică ale armatei ruse, folosite în spitalele din Germania de Est. (N..). 
‘3. Instituţie care ajută persoanele cu probleme mentale, fizice sau emoţionale, ori proaspăt eliberate din 
închisoare să se reintegreze în societate. (N.t.). 

'%. Half-brothers = fraţi vitregi, în engleză. (N.t.). 

“3. Zonă turistică din nordul Islandei, cu priveliști deosebit de frumoase. (N.£.). 

'% Confirmaţiune = una dintre cele şapte taine ale Bisericii Catolice, menită a împărtăși credincioșilor 
harurile Sfântului Duh. Este considerată un fel de intrare simbolică a adolescenților în lumea adulţilor. 
(N.L.). 

12. Aplicaţie dezvoltată de Microsoft, asemănătoare cu MSN Messenger sau Google Talk, care le 
permite utilizatorilor să discute între ei, să schimbe fişiere şi chiar să folosească desktopurile şi tastaturile 
celorlalți utilizatori logaţi la aplicație de pe propriile computere. (W.£.). 

'% Parc pentru stăpânii de animale şi animalele acestora din orașul Reykjavik, capitala Islandei, locul 
unde se petrece acțiunea romanului de față. (N.L.). 

“2. Unde este Halli? (în islandeză). (N.L.). 

1. Răzbunarea este dulce (în islandeză). (N.t.). 

- Să te fut (în engleză, în original). (N.t.). 

"Ai furat de la mine (în islandeză). (N.t.). 

"E mai bine să dai decât să primeşti? (în islandeză). (N.t.). 

` Curvă nenorocită (în islandeză). (N.t.). 

` Tu urmezi (în islandeză). (N.t.). 

"Fă calculele (în islandeză). (N.£.). 

- Dinte pentru dinte (în islandeză). (N.t.). 

- Furt, în islandeză, în original. (N.t.). 

- Metilen-dioxi-metamfetamină, substanță psihoactivă empatogenă din familia amfetaminelor, Ecstasy. 
(NL). 


